
I 


RELIGINĖ 
IR POLITINĖ 
PUBLICISTIKA 


DABARTINIAI MŪSŲ RŪPESČIAI 


1. Moksleivis ir visuomenė 


Mes nepolitikavome, nepolitikuojame ir nepolitikuosime. 
Mes nesidomime jokia partine politika. Bet mes esame žmo- 
nės, esame piliečiai, esame lietuviai! Mes turime pažinti svar- 
biausius žmonių sugyvenimo ir bendradarbiavimo dėsnius, 
turime pažinti šių dienų visuomenės santvarką ir savos tau- 
tos reikalus. Jeigu mes gimnazijose mokomės literatūros, kal- 
bų ir matematikos, jeigu visa tai priklauso prie bendro išsila- 
vinimo, tad ar bus visapusiškai išsilavinęs tas moksleivis, ku- 
ris žinos visų poetų gimimo ir mirties metus, visus lotynų 
kalbos netaisyklingus veiksmažodžius, visas geometrijos ir al- 
gebros formules, bet nežinos visuomeninio gyvenimo san- 
tvarkos dėsnių. Gal kas pasakys: „Ponai moksleiviai! Juk jūs 
turite visuomenės mokslą, už kurį ne vienas dar ir dvejetu- 
ką sugriebiate“. Taip, turime! Turime per porą metų po dvi 
valandas savaitėje. Bet juk visuomenės gyvenimas šiandien 
yra toks platus ir turiningas, jog to dalyko pamokos moks- 
leivių tinkamai šia kryptimi nepralavina. O mums svarbiau 
turėti kritiškų pažiūrų apie visuomenę, negu žinoti integra- 
lus ir koordinates. Taigi mes šitoje srityje turime lavintis pa- 
tys, padedami vyresniųjų ir už mus daugiau žinančių. Šitas 
darbas yra ne politinis, bet kultūrinis. O kultūrinėje srityje mes 
turime būti plačiausiai išsilavinę. 

Be to, ne visi iš gimnazijos pakliūva į universitetą. Žymi 
dalis stoja tiesiog prie darbo - ir mokslas baigtas. Jei tad gim- 
nazijoje jie nebus visuomeniškai-kultūriškai išsilavinę, kur jie 
to išsilavinimo gaus vėliau? Tada reikia jau dirbti, reikia pa- 

rodyti savo nusimanymą, o ne lavintis. Ne laikas lakinti šu- 
nis, kai šautuvai jau ant pečių. Šitiems žmonėms, kurie ne- 
mano, ar negali stoti į universitetą, būtina yra su visuomeniš- 
kais klausimais gerai susipažinti jau gimnazijoje. Kitaip jie bus 
traukomi visokių gaivalų ir nueis tarnauti svetimiems die- 
vams, kurie yra priešingi taip tikrajam Dievui, taip tikrajai 
Tėvynei. 

Moksleivis gyvena visuomenėje, taigi jis turi ją pažinti. 
Todėl negalima užmesti visuomeniško lavinimosi, nors kai 
kas ir vadintų mus tam darbui dar nepribrendusius. Mes esa- 
me pribrendę visokiam lavinimuisi. (Taigi ne darbui!) Tam tiks- 
lui reikia skaityti visuomeniškai kultūriško turinio knygų 
(pvz., „Socialinis klausimas“, vysk. Paltaroko; „Moralinės fi- 
losofijos vadovėlis“, kun. Coppenso SJ; „Dangaus šviesa“, 
kun. Krupavičiaus; to pačio autoriaus — „Kova už žemę ir 
ūkininką“, „Apie visuomeninį darbą“, „Mūsų keliai“ ir kt.), 
nagrinėti didžiųjų visuomenės veikėjų gyvenimą (pvz., vysk. 
Kettelerio; apie jį lietuviškai yra knygelė Klaudijaus Peyroux, 
vertė A. Januševičius; Görres, Windhorsto; Leono XTII - apie 
jį rašyta kun. Krupavičiaus „Dangaus šviesa“), susipažinti su 
katalikų sociologų teorijomis (šiam reikalui gera yra knyge- 
lė „Krikščioniškasis solidarizmas“ H. Pescho, vertė J. K-lis, 
kaina 1 lt.) ir Bažnyčios šiuo reikalu mokslu. Vyresnieji pa- 
dės šitame darbe taip savo raštais, taip patarimais. Minėtus 
dalykus gvildenti geriausia bendromis jėgomis, nes tada atsi- 
randa daugiau nuomonių ir lengviau galima išvengti klai- 
dų. Tad į darbą! Mes turime būti visuomeniški žmonės. 


2. Tolerancija ir neutralumas 


Mums liepiama būti tolerantingiems. Taigi turime žinoti, 
kas yra ta tolerancija ir kokia turi ji būti. Tolerancija papras- 
tai žmonės vadina svetimos nuomonės gerbimą. Sutikime su 
tuo. Bet kuo būdu turėtų tas gerbimas pasireikšti? Gerbimas 
nėra tylėjimas. Gerbimas turi būti veiksmas. Gerbimas turi bū- 
ti kova su negerbimu. O negerbimas paaiški tuomet, kai ne- 

mokama skirti priešo asmens nuo jo idėjų ir, užuot puolus 
priešo idėjas, puolama patį asmenį. Tai yra negerbimas ir ne- 
tolerancija. Kas to išvengia, kas moka garbingais ginklais ko- 
voti su idėjomis neliesdamas asmenų, tas yra tolerantingas. 
Daugiau iš jo reikalauti negalima. 

Negalima tylėti ir leisti visokioms idėjoms netrukdomai 
plisti. Ne! Tai bus ne tolerancija, tik ištižimas. Reikia pastoti 
kelią klaidingoms pažiūroms, reikia pasipriešinti idėjoms, ne- 
sutinkančioms su mūsų principais, bet visa tai reikia daryti 
atskirai nuo konkrečių asmenų. Negalima nekęsti žmogaus 
dėl to, kad jo pažiūros kitokios negu mano. Bet galima ko- 
voti su jo pažiūromis — ir net reikia kovoti, jeigu jos griauna 
mūsų pasaulėžiūrą. Štai kur yra tolerancijos esmė. Gerbti as- 
menis, kovoti su priešingomis idėjomis! Visos kitos mums per- 
šamos „tolerancijos“ yra tik noras mus užmigdyti. 

Kur galima geriausiai tolerancijos išmokti? Aišku, ten, kur 
yra žmonių susibūrimai, kur yra įvairių pažiūrų ir nuomo- 
nių. Taigi kuopelės yra geriausia tolerantingumo mokykla. Juk 
kiekvienoje kuopelėje, tegul ji būtų ir vieningiausio nusista- 
tymo, vis atsiras žmonių, kurių nuomonės, jeigu jau bus ir 
nepriešingos kuopelės principams, tai vis dėlto eis prieš dau- 
gumos pažiūras. Šias skirtingas nuomones reikės mokėti kri- 
tiškai įvertinti, reikės mokėti pagerbti ir kartais reikės su jo- 
mis net kovoti. Kas dirbo kuopelėse, tas žino, kad taip vi- 
suomet esti. Ir šitokiuose atvejuose kaip tik daugiausia 
išmokstama tolerancijos, išmokstama sugyventi ir dirbti su 
kitokių nusistatymų žmonėmis. Tai yra kelias į taikingą su- 
gyvenimą ir su tais žmonėmis, kuriuos skiria didelės religi- 
nės ir socialinės pažiūros. Šituo atžvilgiu kuopelės yra be ga- 
lo naudingos ir reikalingos. 

Kas mokosi per visą gimnazijos laiką vienas, kas nedir- 
bo bendro darbo su kitais žmonėmis, tas, aišku, nemokės 
įvertinti kitų nusistatymų, nemokės su kitais sugyventi ir kitų 
pagerbti. Čia turime galvoje bendrą darbą už klasės sienų, 
nes klasėje per pamokas mokiniai, nors ir bendrai dirba, sa- 
vo pažiūroms pareikšti neturi vietos. Jie sako ir daro tik tą, 
ką liepia mokytojas ir vadovėlis. 


Mums peršamas neutralumas. Tai naujų laikų išradimas, 
kuriuo norima žmones atpratinti įdomautis visais svarbes- 
niais pasaulėžiūros ir visuomenės gyvenimo klausimais. Tąjį 
neutralumą skelbia: a) organizacijos, duodančios laisvę pasau- 
lėžiūros dalykuose, b) laikraščiai - labai pigūs - kurie leidžia- 
mi tik tam, kad nukonkuruotų pasaulėžiūrinius, ir kurie 
moksleivių neturėtų būti nė į rankas imami, c) žmonės, ku- 
rie patys anaiptol nėra neutralūs, bet kurie tuos neutraliuo- 
sius moka panaudoti savo tikslams. Visi šitie skelbėjai nėra 
neutralūs. Tai turėtų kiekvienas gerai įsidėmėti. 

Bet kas galop yra tas neutralumas? Neutralumas yra abe- 
jingumas. Neutralus žmogus yra šaltas, ir jam „vis tiek“, kas 
daroma ir kas sakoma. Neutralus žmogus yra nekūrybiškas 
ir bevalis, nes numodamas ranka į didžiuosius idealus ir kar- 
todamas aną tinginių taisyklę „man vis tiek“, neugdo savy- 
je nei savarankiškumo, nei kritiškumo, kas jauniems žmo- 
nėms taip labai yra reikalinga. Neutralumas yra jaunuolio 
mirtis. Neutralumas yra ankstyva senatvė, Ji žudo visokį ide- 
alizmą, pakerta jaunuolišką energiją, užgniaužia iniciatyvą ir 
verčia žmogų sėsti į užpečkį, numoti ranka į viską ir senio 
balsu sakyti: „M-a-n v-i-s-t-i-e-k!“ Neutralus žmogus neturi 
savo nusistatymų (kitaip jis nebūtų neutralus), neturi mora- 
linės savo vertės pajautimo (kitaip jis būtų principų žmogus 
ir jau nebūtų neutralus). Tai yra lepšis, drimbąs ten, kur gar- 
džiau kvepia ir gražiau skamba. Neutralumas yra neatviru- 
mo ir nenuoširdumo padaras. Jo nekenčia net tie, kurie jį 
skelbia. 

Štai mūsų rūpesčiai dabartiniu metu. 


MODERNIŠKUMAS IR KONSERVATIZMAS 


Šiomis dienomis išėjo Emilio Fiedlerio knygos „Defenzy- 
va ar ofenzyva?“ vertimas, kuris dėl jo aktualumo Kauno ar- 
kivyskupijos ordinariato yra rekomenduojamas taip kuni- 
gams, taip pasaulininkams. Kadangi knygoje yra svarstomi 
katalikiškosios akcijos dalykai moderniško gyvenimo švieso- 
je, todėl šia proga pravartu bus mesti vieną kitą mintį. 

Katalikų akcija arba pasaulininkų apaštalavimas yra gra- 
žiausias paskutinių laikų Bažnyčios gyvenimo vaisius. Bet 
kad šis darbas turėtų pasisekimo, reikia jam tam tikrų sąly- 
gų. Krikščionybės turinys yra dieviškas. Bet jo aiškinimas ir 
platinimas pavestas žmonėms, kurie keičiasi kartu su laiku, 
kurių valioje yra pasirinkti Evangelijos skelbimui vienokios 
ar kitokios priemonės. Nuo jų pareis, ar Dieviškasis Moks- 
las greit ras kelią į žmonių širdis, ar dar ilgai turės belstis į 
nerangumo atstumtųjų sielų duris. Emilis Fiedleris minėtoje 
knygoje primygtinai pabrėžia, kad moderniškam žmogui pa- 
traukti reikia imtis pačių moderniškųjų priemonių. Ir visai 
teisingai. Juk jau, rodos, nereikia aiškinti, kad X amžiaus me- 
todai netinka mūsų žmogui. Nereikia bijoti sveiko moderniz- 
mo. Nereikia būti aklam tradicijų garbintojui. Užsispyręs 
priešinimasis naujų kelių skynėjams anaiptol nėra atsargu- 
mas, tik paprasta tinginystė, paprastas nenoras išsijudinti iš 
šilto savo guolio. Tai nesugebėjimas išsiveržti iš siaurų savo 
asmens ar savo tėvynės interesų ratelio ir pažvelgti į visu- 
mos plotį bei aukštį. Katalikiškoji akcija turi būti tiek lanks- 

ti, kad į kiekvieną žmogų galėtų kalbėti jo kalba. Šiandien 
pasisekimo gali turėti tik šv. Pauliaus metodai ir sekėjai. 

Sakoma, jaunieji pradėjo nesuprasti senųjų kalbos. Kodėl? 
O todėl, kad jų kalba nėra laiko kalba. Žodis nėra tik garsų rin- 
kinys. Žodis yra ženklas. Žodis yra simbolis. Tad jei kalboje 
yra seni ženklai, seni simboliai, kurie jaunųjų sielai nieko ne- 
sako, kuriuo būdu jaunieji supras tąją kalbą? Reikia kalbėti 
laiko kalba ir laiko ženklais bei simboliais, tais simboliais, ku- 
rie dabar visus domina ir žavi. Turinys yra amžinos, dieviš- 
kos nesikeičiančios tiesos. Bet juk kiekvienas amžius atspin- 
di naują Dievo, to pačio Amžinojo Dievo, paveikslą. Kam tad 
jis temdinti senuoju? Tėvas Muckermannas SJ pasakoja, kad 
kartą per pamokslą jis išsitaręs apie futbolą. Kitą sykį baž- 
nyčia buvusi pilna jaunikaičių, mat jie girdėję, kad tėvelis aną 
kartą kalbėjęs apie futbolą. Kalbėkim laiko kalba ir pasise- 
kimas bus užtikrintas. 

Mes turime geriausios vertės brangenybių, tik nemoka- 
me ar nenorime jų parodyti. Mes atsisakome ~ neva dėl kuk- 
lumo ~ dažnai nuo visokios reklamos, tuo tarpu pigios rū- 
šies idėjos turi karščiausių platintojų. Moderniškas žmogus 
taip yra apkrautas visokiais siūlymais, taip jam iš visų pu- 
sių šaukiama, jog silpno mūsų balso jis tikrai neišgirs ir pil- 
ko mūsų apdaro tikrai nematys. Mes turime žengti, mes tu- 
rime rodytis, mes turime nušviesti savo tiesą visomis švie- 
somis ir atkreipti į mus moderniškojo žmogaus akį. Žinoma, 
akiplėšiškumas ir įkyrumas turi būti mums svetimas. Bet 
mes jau per daug esame kuklūs! 

„Jis (Kristus) niekad nepasiuntė savo mokinio, kad pra- 
neštų žmonėms, jog jis gyvena čia ar ten, ir kas nori tiesos 
ir išganymo, gali pas Jį ateiti priešpiet nuo 8 ligi 12, o po- 
piet nuo 2 ligi 6 val.“ - rašo E. Fiedleris minėtoje knygoje 
(p. 5) Tuo tarpu mūsų dienų apaštalavimas turi aprėžtą lai- 
ką ir apibrėžtą vietą. Tiesa, prie mūsų namo durų gali būti 
vizitinė kortelė, bet joje turi būti parašyta: „Priėmimo valan- 
dos nuo 1 iki 24“. Apaštalavimas turi nežinoti nei laiko, nei 
erdvės. Jis, kaip ir jo Autorius, turi gyventi visur ir visada. 

Šiandien, kada žmonės įpratę, kad viskas ateina pas juos, o 
jie beveik niekur neina, išskyrus pasivaikščiojimą, kada tech- 
nika stengiasi gerinti visas tas vietas, į kurias norima pa- 
traukti mases, kada ir menas, ir patogumai šiam tikslui nau- 
dojami, - šiandien būtų naivu manyti, jog moderniškasis 
žmogus dės didelių pastangų aprūpinti savo sielą, jeigu jam 
niekas šio dalyko nepasiūlys. Šaltos ir skurdžios bažnyčios, 
švilpiantys vargonai ir gergždžiąs vargoninko balsas nepa- 
trauks žmonių iš kino į pamaldas. Moderniškas žmogus la- 
bai reikalingas pamokslų ir paraginimų. Bet reikia mokėti jį 
patraukti, kad jis ateitų jų paklausyti. 

Šiandien, kada į kiekvienos profesijos darbą žiūrima tik 
kaip į pragyvenimo šaltinį, ir apaštalavimas norima tokiu šal- 
tiniu paversti. Taigi reikia išvyti iš daugelio galvų mintis, kad 
apaštalavimas yra profesija, kad dvasininkai taip kalba dėl 
to, kad „iš to duoną valgo“. Mes turime parodyti, kad Ka- 
talikiškoji akcija eina žmonių išganyti, kad josios nariai ne- 
ima už šitą darbą nė cento, o patys dar prideda šelpdami 
pavargusius. Kol žmonės apaštalavimą laikys amatu, o ne dieviška 
pasiuntinybe, tol mūsų pastangos nebus proporcingos vaisiams. 
Tam tikslui reikia iškelti aikštėn patys svarbieji krikščiony- 
bės principai, reikia nušviesti josios grožis ir kultūrinė josios 
galybė; reikia padaryti, kad žmonės pamatytų, jog mūsų pu- 
sėje yra tiesa ir mes stovime Išganymo kelyje. Šitam darbui 
reikia panaudoti visos moderniškos priemonės; spauda: orga- 
nizuoti ištisų serijų leidimas religijos klausimais, kaip, pavyz- 
džiui, Vokietijoje daro Bonifatiusdruckerei; radijas: sudaryti 
religinius pusvalandžius ir bendrai į programą įdėti daugiau 
krikščioniško elemento; kinas: didžiųjų krikščionybės epochų 
filmai, kankinių pergalės ir gyvenimas; gramafonas: religinės 
giesmės ir muzikos dalykėliai; technika: apšviesti gražiau 
bažnyčias, jas apšildyti, skelbti pamaldas, transliuoti pamoks- 
lus ir t. t. 

Štai Katalikų akcijos pasisekimo paslaptis: prie moderniš- 
kojo žmogaus eiti tik su moderniškomis priemonėmis. Kiek- 
vienas amžius Dievą garbina savo kalba ir savo būdu. 

UT ACCENDATUR! 


Jau seniai yra jaučiama, kad katalikiškasis mūsų krašto gy- 
venimas nėra toks, koks jis turėtų ir net galėtų būti. Sustin- 
gimas, nesidomėjimas, abejingumas, atsakingumo stoka yra 
pagrindinės jo žymės. Dėl to beveik prieš metus laiko būre- 
lis katalikų inteligentų, prof. Stasio Šalkauskio iniciatyva, su- 
sirinkęs svarstė, kokiu būdu būtų galima pataisyti šitą gyve- 
nimą, įnešti į jį daugiau gyvybės ir šilumos. Prof. St. Šalkaus- 
kis tuomet paskaitė savo „Gyvosios dvasios“ projektą, kurį 
paskiau kiek sutrumpintą paskelbė žurnalo skiltyse!. Projekto 
paskelbimas sukėlė susidomėjimą, ir štai jau gyvosios dva- 
sios klausimu skaitėme net keletą straipsnių ir, atrodo, jų 
skaitysime dar ne vieną. Kitų pavyzdžio paskatintas, šio 
straipsnelio autorius taip pat ryžtasi įsijungti į gyvosios dva- 
sios nagrinėtojų eilę. Vis dėlto jis tai daro sunkia širdimi, nes 
jam atrodo, kad gyvosios dvasios sąjūdis, dar gerai negimęs, 
jau pradeda eiti netikru keliu. Gyvosios dvasios idėja auto- 
riaus sąmonėje prieš metus laiko buvo, atrodo, aiški. Bet kai 
jis pradėjo skaityti eilę straipsnių šiuo klausimu, minėtoji idė- 
ja pradėjo niauktis. Savo pastabomis autorius kaip tik ir no- 
rėtų iškelti jo turėtą pirmykščią idėją, tik iškelti plačiau jos 
nenagrinėdamas, nes kiekviena analizė žudo gyvą daiktą. Be 
to, autorius norėtų pastebėti, kodėl jis dabartinį gyvosios dva- 
sios kelią laiko netikru. 


! „Tiesos kelias“, 1938, Nr. 2. 

1. Mūsų nepasisekimų priežastys 


Šio straipsnio autoriui yra žinoma pora stambių, labai kil- 
nių ir gražių sąjūdžių, kurie baigėsi programos išdirbimu. 
Kol programa buvo diskutuojama, tol sąjūdis buvo gyvas. 
Kai tik programos punktai buvo priimti, suprasti ir formu- 
luoti visus patenkinančiu būdu, sąjūdis sustojo ir mirė, Yra 
pagrindo bijoti, kad taip neatsitiktų ir su gyvosios dvasios 
sąjūdžiu. Kokios tad priežastys žudo mūsų sąjūdžius? 

Pagrindinė priežastis yra ta, kad mes bandome kurti sąjūdžius 
nesąjūdiniu būdu. Štai keletas smulkesnių šios priežasties at- 
žvilgių. Visų pirma mes per daug kalbame apie sąjūdį, o per 
maža judame. Sąjūdis nėra organizacija, bendrovė ar sąjun- 
ga. Sąjūdis yra naujas gyvenimas. Todėl šitą naują gyvenimą 
reikia tučtuojau gyventi iš pat pradžios, o ilgai apie jį nekal- 
bėti nuolatiniuose posėdžiuose. Ilgos kalbos ir diskusijos apie 
gyvą daiktą, apie rusenančią ugnį ne tik josios negaivina, bet 
ją dar gesina. Reikia, žinoma, kalbėti; žodis yra galinga dva- 
sios priemonė. Bet šitas žodis turi būti ne apie sąjūdį, bet ši- 
tas žodis jau turi būti pats sąjūdis. Kai Kristus pradėjo savo 
misiją, jis nekalbėjo apie savo mokslą, bet jis iš pirmos die- 
nos šitą mokslą pradėjo skelbti. Kristaus darbas yra amži- 
nas kiekvieno sąjūdžio pirmavaizdis. 

Toliau, mes pradedame sąjūdžius nuo žmonių, bet ne nuo 
idėjos. Mes surenkame būrelį žmonių, pasakome reikalą, 
kam juos susišaukėme ir pradedame aiškintis: pradedame 
ieškoti idėjos, ją formuluoti, analizuoti jos esmę. Iš šitokio 
darbo sąjūdis gimti negali. Istorijoje visi sąjūdžiai gimė kaip 
tik atvirkščiu būdu: sąjūdžių pradininkai turėjo aiškią idėją, 
ją paskelbė, ir jau pati idėja jiems pritraukė būrius šalinin- 
kų. Taip pradėjo savo sąjūdį šv. Pranciškus Asyžietis, šv. Ig- 
nacas Loyola, šv. Vincentas Paulietis ir kiti. Kiekvieno vai- 
singo sąjūdžio centre stovi asmuo, turįs idėją, ja gyvenąs, dėl 
jos viską aukojąs ir ją pasirenkąs savo gyvenimo tikslu. Nie- 
kas nesukūrė sąjūdžio posėdžių metu ieškodamas idėjos ir 
niekas šitos idėjos nerealizavo atliekamu nuo kitų darbų lai- 

ku. Sąjūdis yra gyvenimas. Jis todėl reikalauja viso laiko ir 
viso žmogaus, o ne trupinių nuo profesinio stalo. 

Dar toliau, mūsų sąjūdžiai pasidaro kompromisiniai ir dėl 
to negyvai gimę. Tai yra anksčiau minėto metodo pasėka. Su- 
rinkdami pirmiausia žmones ir jiems pasiūlydami tam tikrą 
mintį diskusijoms, mes tuo pačiu savo idėją atiduodame 
kiekvieno sprendimui ir supratimui. Perėjusi per keliolikos 
žmonių protus, šitoji idėja jau pasidaro nebe ta, kokia pra- 
džioje buvo. Kiekvienas ją supranta savotiškai ir manosi tu- 
rįs teisės reikalauti, kad ir kiti ją taip suprastų. Iš diskusijų 
išėjusi idėja pasidaro aptrinta, nušlifuota, „faneruota“, dėl to 
negyva ir neuždeganti. Tokia idėja pagrįstas sąjūdis taip pat 
miršta dar prieš gimdamas. Kompromiso keliu ir diskusijų 
bei aiškinimųsi metodu sukurtas dalykas gali būti labai nau- 
dingas. Bet jis niekados nebus sąjūdis. Sąjūdis gema tik ta- 
da, kai idėja yra žmonių priimama visu savo skaidrumu, be 
jokių aptyrinimų, be jokių kompromisų; kai šitoji pirmykštė 
gyva idėja uždega širdį. Tuo tarpu širdį uždegti diskusijos 
niekados nepajėgia. Jos gali įkaitinti tik veidus. 

Visi šitie nesąjūdiniai būdai jau pradeda kiek reikštis ir 
gyvosios dvasios dar negimusiame sąjūdyje. Visų pirma mes 
per ilgai apie šitą sąjūdį kalbame ir per maža konkrečiai da- 
rome. Gyvosios dvasios sąjūdžio klausimu jau yra parašyta 
aštuonetas straipsnių. Visuose juose dar tik ieškoma gyvo- 
sios dvasios esmės: ir kiekvienas autorius ją supranta savo- 
tiškai. Galimas daiktas, kad kiekvienas jų turi tiesos. Bet tai 
reiškia, kad nė vienas neturi gyvosios dvasios vienodos idė- 
jos. Gyvoji dvasia, užuot virtusi gyvenimu, pamažu virsta łe- 
orinių studijų objektu. Reikia bijotis, kad šitomis teorinėmis 
studijomis ji ir nepasibaigtų. Galimas daiktas, kad visos pa- 
reikštos nuomonės bus galima suderinti ir rasti visiems pri- 
imtiną formulę. Bet tai bus formulė, ne idėja, už kurią būtų 
galima ryžtis aukotis net ligi mirties. 

Kad iš tikro gyvosios dvasios sąjūdis minėtuose straips- 
niuose neaiškėja, rodo ir tas faktas, kad pats sąjūdžio ir jo už- 
davinių supratimas yra labai skirtingas. Paskelbdamas savo 
projektą, prof. St. Šalkauskis apie gyvosios dvasios sąjūdį pa- 

sakė, kad „tikrojo žmogiškumo realizavimas pagal Kristaus 
pavyzdį ir Šventosios Dvasios šaukimasis bei jos dovanų ug- 
dymas katalikuose turėtų sudaryti esminį gyvosios dvasios są- 
jūdžio turinį“*. Maždaug ta pačia linkme eina ir kun. Taškū- 
nas, sakydamas, kad „čia siūlomo sąjūdžio (p. 360) tikslas yra 
uždegti bent rinktinių katalikų širdis...“?. Tuo tarpu vysk. Bū- 
čys jau pasuka į žymiai platesnę sritį: „Juo kuris lietuvis švie- 
suolis yra nuoseklesnis katalikas, juo labiau jis dėsis į šį sąjū- 
dį. Bet iš jo neišmetami nė tie, kurie nėra katalikai... Gyvo- 
sios dvasios sąjūdyje turėtų dirbti pirmiausiai ir labiausiai 
kunigai, taip pat katalikai pasauliškiai šviesuoliai ir liaudies 
žmonės, ir pageidaujami yra visi kitokie idealistai“1. Kun. Ste- 
ponavičius atkreipia dėmesį į kitą sąjūdžio pusę. Kalbėdamas 
apie gyvosios dvasios sąjūdžio laikraštį, kuris reikštų šito są- 
jūdžio idėją, kun. Steponavičius pastebi, kad „tas laikraštis tu- 
rėtų pirmiausia siekti asketinių tikslų“?. Vadinasi, mes dar ne- 
susitariame dėl minėto sąjūdžio turinio, dėl jo apimties, dėl 
jo pobūdžio. Ar jis bus katalikų sąjūdis ar idealistų apskritai? 
Ar šiame sąjūdyje dalyvaujantieji jausis gyvosios dvasios ieš- 
kotojai ar josios turėtojai? Ar šis sąjūdis išsisems pilnutine 
krikščionybe, ar atsidės specialiai mąstymui ir marinimuisi? 
Galimas daiktas, kad šituos klausimus mums pasiseks išsiaiš- 
kinti ir visiems susitarti. Mes padarysime kompromisų. Bet 
ar iš jų kils sąjūdis? 

Gyvosios dvasios sąjūdis mums yra būtinai reikalingas- 
Bet jo kūrimą reikia kreipti kiek kitokiu keliu. 


2. Gyvosios dvasios idėja 


z Li 


Po šių kritinių pastabų dėl gyvosios dvasios sąjūdžio me- 
todo autorius nori duoti keletą pozityvių minčių gyvosios 
dvasios idėjai nušviesti. Jos bus visiškai trumpos. 


2 „Tiesos kelias“, 1938, Nr. 2, p. 119. 
3 Ten pat, 1938, Nr. 5, p. 360-361. 

* Ten pat, 1938, Nr. 6, p. 416. 

5 Ten pat, p. 425. 


Vilniaus apskrities r 
Ad omo, Mickevi čiaus 


Gyvosios dvasios idėja, autoriaus supratimu, gali būti iš- 
reikšta posakiu: krikščioniškasis entuziazmas. Gyvosios dvasios 
sąjūdis yra religinių entuziastų ir religinių idealistų sąjūdis. Jo 
šūkis: parodyti realiai, kas yra krikščionybė žmogui ir gyvenimui. 

Gyvosios dvasios linkmė gražiai yra formuluota jau 
1922 m. „Romuvos“ žurnalo redakcijos žodyje. Ten pasaky- 
ta: „Atskleiskit šventuosius lapus, grįžkit su atviru protu ir 
gryna širdimi prie dieviškosios išminties šaltinių, išsižadėkit 
savo įpročių, temdančių dvasinį jūsų žvilgį — ir jūs patirsite 
savo būtybės viduje tą šviesos potvynį, kuris visa ką išaiški- 
na, visa ką įvertina, visa ką gaivina, visam kam nurodo tin- 
kamą vietą. Nes vienas yra tikrojo gyvenimo principas ir ja- 
me visa kas glūdi savo esmės pradžia. Jis veda mus į nenuils- 
tamą kovą ir kartu teikia amžinosios rimties vainiką“ (p. 10). 

Šitie žodžiai yra visiškai aiškūs. Ar negali jie eiti gyvosios 
dvasios sąjūdžiui, kaip jo darbo motto? Reikia tik juos pradė- 
ti vykdyti. Bet vykdymas jau reiškiasi ne žurnalo skiltyse. 


SOCIALINIS KLAUSIMAS 
NAUJAISIAIS LAIKAIS 


Bažnyčia ir socialinis klausimas 


Žmonės skurdo nuo žmonijos pradžios ir turbūt skurs li- 
gi pabaigos. Socialinio klausimo iki devyniolikto šimtmečio 
vidurio beveik nebuvo. K. Marxas pirmutinis šį klausimą pa- 
statė visu platumu, paliesdamas ne tik darbininkų, bet ir vi- 
są gyvenimą, pažymėdamas, jog tas gyvenimas turi visų pir- 
ma ekonominę pusę. Sutvirtėjusi kapitalistinė gamyba gyve- 
nimą padarė sunkiai įmanomą. Ir kaip pasekmė iškilo 
darbininkų, amatininkų, žemės, moterų ir kiti klausimai. Eko- 
nominis pasidalijimas į turtinguosius ir biednuosius turėjo ne 
tik ekonominę pusę, bet taip pat moralinę ir dorinę, nes su 
darbininkų skurdu ėjo ir jų išstūmimas, ir nuo jų atsiriboji- 
mas - pažeminimas, ko ankstyvesniais laikais nebuvo. Žmo- 
gaus vertingumas siejamas su turtingumu. Darbininkai reika- 
lavo ir reikalauja geresnio pragyvenimo ir žmogaus pripaži- 
nimo. Iškilo kova ir už Žmogaus įvertinimą. Be to, iškilo ir 
kultūrinė pusė: noras įsijungti masėms į kultūrinį gyvenimą. 

Svarbiausi užtat yra ir reikalavimai: ekonominiame gy- 
venime suteikti žymiausią rolę darbui, o ne kapitalui; laiduo- 
ti visiems mokslo prieinamumą, kultūrines vertybes iškelti 
viešumon ir padaryti jas visiems prieinamas. Pavyzdžiui, rei- 
kalaujama meną ištraukti iš salonų, galerijų. Seniau taip ir 
buvo, kad, pavyzdžiui, paveikslai buvo piešiami aikštėms, 
bažnyčioms, namams. Reikalaujama, kad Bažnyčia eitų į liau- 
dį, nes ateities visuomenė bus darbininkiška. 

Kapitalizmo esminiai faktoriai: pelnas, kapitalas, darbinin- 
kas. Pelno principas sudaro pajaminį ūkį: dirbama neatsižvel- 

giant į tai, kiek reikalinga išlaidoms apmokėti, bet tiesiog dėl 
pačių pajamų. Kapitalas tuo būdu susitelkia į nedidelę sau- 
jelę žmonių ir jo cirkuliacija sulėtėja. 

Mūsų krašte toks kapitalo susikoncentravimo į vienas ran- 
kas klausimas nėra aktualus: milijonierių neturim. Bet kitur 
kapitalas ėmė valdyti visuomenę. Nuo saujelės žmonių pri- 
klauso krašto likimas. Valstybė darosi kapitalo įrankiu. Ka- 
pitalizmas privertė daugelį palikti kaimą ir veržtis į mies- 
tus. Susidarė klajoklių padėtis. Atsiradusi mašina pakeitė 
žmogų, ir visi suplaukusieji iš kaimų liko išmesti į gatvę. Iš- 
kilo nedarbo problema. Naujųjų laikų individualizmas socia- 
linį klausimą pasuko į moralinę pusę. Bet naujieji laikai per 
daug žmogų nuo visuomenės atskyrė suteikdami laisvę, bet 
neduodami tai laisvei apsaugoti priemonių. Ir gal neperdė- 
tas yra posakis, kad kapitalistinėje santvarkoje yra tik „lais- 
vė mirti badu“. Vietoj laisvės — vergija. Žmogus pradėtas nie- 
kinti kultūriniu atžvilgiu. Atsirado liberalizmas, skelbiantis, 
jog atskiros gyvenimo sritys tarpusaviai nepriklausomos, kai 
iš tikrųjų gyvenimas yra organiškai susipynęs. 

Socialinio klausimo sprendimas yra nevienokis. Komuniz- 
mas, atsiradęs kaip kapitalizmo priešginybė, neigia privatinę 
nuosavybę, stengdamasis gyvenimą normuoti neprivatiniu in- 
teresu ir paskirą žmogų lenkdamas visuomenei. Objektyviai 
komunizmas socialinio klausimo išspręsti negali. Socialinio 
klausimo sprendimas yra noras geresnio pragyvenimo sau pa- 
čiam. Gi užsidegimas idėja truks tik neilgai. Socialinio klau- 
simo tinkamam išsprendime glūdi žmogaus vertingumas. Ko- 
munizmas tepripažįsta tik darbo klasės žmogų. 

Kitas siūlomas socialinio klausimo sprendimas yra fašis- 
tinis. Fašizmas pripažįsta privatinę nuosavybę, bet fašizmas 
taip pat pavergia asmenį, organizuodamas gyvenimą korpo- 
racijų forma. Ryšku yra tai, kad socialinį klausimą spren- 
džiant nei komunistu, nei fašistu negalima būti, bet kaip tin- 
kamai jį iš tikrųjų išspręsti - sunku pasakyti. 

Bažnyčia socialinę doktriną turi ir neturi. Pirmaisiais krikš- 
čionybės amžiais neturtas vertingesnis už turtą - išdalintojas 
kilninamas; žemiškos gėrybės yra visų - privatinė nuosavy- 

bė yra pačių žmonių padaras. Savo turto turėjimas yra tik ad- 
ministravimas. Bažnyčios tėvai teigė, kad perteklius turi būti 
atiduotas visuomenei. Iš kitos pusės, tos doktrinos nėra: kai 
buvo išleista Leono XIII enciklika „Rerum novarum“ - kata- 
likai sutiko ją nustebę. Privatinė nuosavybė Bažnyčios gina- 
ma, bet nuosavybė turi du principu: individualinį ir visuome- 
ninį. Kiek kokiam daiktui pasigaminti žmogus triūso pade- 
da, - tiek tas daiktas yra jo, bet pats naudojimosi principas 
yra visuomeninis. Darbas yra žmogaus pareiga, bet jis turi 
kilninti žmogų, o ne slopinti. Bažnyčia pasisako už šeimyni- 
nį atlyginimą. Ji pasisako už profesinių organizacijų atstaty- 
mą ir asmens pirmenybę — išaukštinimą. Deja, tik, girdi, per 
menkas Bažnyčios doktrinos paisymas. Praktiškai siūlo per- 
teklių grąžinti visuomenei ir pertvarkyti dvasininkų atlygini- 
mo ir pragyvenimo reikalą. Dvasininkų pajamas už atliktus 
patarnavimus turėtų tvarkyti komitetai, kad patys dvasinin- 
kai jaustųsi psichologiškai mažiau priklausomi nuo patarnau- 
jamų parapijiečių. 


KRIKŠČIONIŠKŲJŲ INSTITUCIJŲ REIKŠMĖ 
LIETUVIŲ TAUTAI 


Europa kryžkelėje. Kaip apsispręs mūsų tauta? 


Šiandien Europos dvasioje vyksta gilus persilaužimas ir 
tragiškai rimtas apsisprendimas. Beveik dvejetą tūkstančių 
metų buvusi krikščioniška Europa pradeda tolti nuo savo 
kultūros pagrindų ir eiti naujais, nebe krikščioniškais keliais. 
Antropocentrinis humanizmas šiandien yra išsivystęs į at- 
skirą ateizmą ir į naująją stabmeldybę. Ateizmo ir neopago- 
nizmo formos yra pagrindinės, pagal kurias kai kur Europa nori 
tvarkyti savo gyvenimą. 

Europa šiandien stovi kryžkelėje. Josios tradicijos, josios 
egzistencijos pagrindai traukia ją prie krikščionybės. Tuo tar- 
pu nauji sąjūdžiai rasizmo ir komunizmo pavidalais sten- 
giasi ją pasukti tolyn nuo krikščioniškojo gyvenimo. Štai dėl 
ko Europa yra tragiška, kaip ją yra pavadinęs Gonzagas de 
Reynoldas. 

Kaip apsispręs mūsų tauta? Apsispręsti ji turės, nes ji yra 
Europos duktė. Ji yra apsupta iš abiejų pusių naujų pasau- 
lėžiūrinių sąjūdžių. Joje randa gyvo atbalsio Vakarų ir Ry- 
tų idėjos. Bendras Europos nusiteikimas, bendros kovos ne- 
lieka be atbalsio ir mūsų tautoje. Prieš mus taip pat atsisto- 
ja rimta alternatyva: ar savame gyvenime ir savoje kultūroje ir 
toliau vaduosimės krikščionybės principais, ar pasuksime nuo jų 
šalin ir savo tautos dvasią apspręsime ateizmo bei neopagonizmo 
formomis? 4 

Mes pasisakome už krikščionybę! Ne tik dėl to, kad mes 
jau esame krikščionys, bet ir dėl to, kad mes esame lietuviai. 
Mes norime atkreipti galvojančios ir toliau pramatančios lie- 

tuviškosios visuomenės dėmesį, kad apsisprendimas už krikš- 
čionybę yra tuo pačiu apsisprendimas ir už lietuvybę - bent šiuo 
nepaprastų sąmyšių metu. 

Pažiūrėkime, kas būtų, jei mūsų tauta apsispręstų prie- 
šingai, negu ėjo jos ilgų amžių garbinga istorija ir negu ro- 
do pati jos kultūros linkmė. Visų pirma pasukimas nuo krikš- 
čionybės mūsų tautai reikštų pavojų nepriklausomybei. Neopago- 
nizmas, kuris eina iš Vakarų, ir ateizmas, kuris eina iš Rytų, 
neša ne tik savas pasaulėžiūras, bet jie neša sykiu ir politinę 
nelaisvę. Marksistinis ateizmas ir rasistinis neopagonizmas nė- 
ra tiktai gryni pasaulėžiūriniai sąjūdžiai. Jie yra pilni politi- 
nės hegemonijos, kuri absorbuoja kiekvieną, kas tik prie jos 
priartėja savo dvasia. Todėl mūsų tautos apsisprendimas už 
vieną arba už antrą būtų labai pavojingas žingsnis, kuris mus 
vestų į politinio nepriklausomumo praradimą. Aiškus krikš- 
čioniškas mūsų tautos nusiteikimas šiuo metu yra geriausia 
garantija, kad tautos dvasia nepradės simpatizuoti sveti- 
miems kraštams, nes paskui šitą simpatiją eina tautos atspa- 
rumo sumenkėjimas. Mūsų tauta rusifikacijai ir germaniza- 
cijai daugiausia atsispyrė dėl to, kad savo religija ji buvo skir- 
tinga. Šiuo metu krikščioniškas mūsų nepriklausomumo 
laidas yra stipresnis negu kada nors. 

Apsisprendimas pasukti nuo krikščionybės būtų ir mūsų kul- 
tūros išdavimas svetimų gaivalų įtakoms. Mūsų kultūra išsivysto 
savarankiškai tol, kol mes esame krikščioniška sala tarp Va- 
karų ir Rytų nekrikščioniškų pasaulėžiūrų. Šiuo metu mes 
kuriame kultūrinį gyvenimą ne pagal kurį rytietišką ar va- 
karietišką modelį, bet pagal savo tautos ypatybes ir pagal iš- 
vidinę josios dvasią. Šitas savarankiškas mūsų kultūros po- 
būdis dabar aiškiai matyti mūsų valstybės, mūsų mokslo, 
mūsų meno ir mūsų visuomenės gyvenime. Visiškai skirtin- 
gos pasaulėžiūros Rytuose ir Vakaruose neleidžia mums pa- 
sekti svetimais pavyzdžiais ir tuo pačiu saugo mūsų dvasios 
originalumą. Ir kai tik mes pasaulėžiūriniu atžvilgiu priar- 
tėtume prie kurio nors savo kaimyno, tuojau šiojo kultūrinė 
įtaka pasidarytų jaučiama visame mūsų gyvenime. Istoriniai 
mūsų santykiai su lenkais šį spėjimą patvirtina. Ta pati is- 

torija, kuri mus nelaimingai su lenkų tauta buvo suvedusi, 
mus išskyrė taip, kad ir pasaulėžiūros bendrumas jokių pa- 
vojų mūsų kultūros savarankiškumui šiuo metu nesudaro. 
Bet kitų kaimynų kultūrų atžvilgiu šitas pavojus yra labai 
realus. Kultūros savarankiškumo saugojimas reikalauja, kad 
neopagonizmo ir ateizmo įtakos mūsų tautoje nesustiprėtų. 

Krikščioniškai lietuviškos kultūros kūrėjai ir palaikytojai 
mūsų krašte yra ne tik krikščioniškai nusiteikę Žmonės, bet 
ir visos krikščioniškos institucijos: mokslo, meno, visuomenės 
ir religijos. Šiuo metu, kada visoje Europoje eina grumtynės 
už krikščioniškus ar nekrikščioniškus gyvenimo pagrindus, 
šios institucijos mūsų tautai turi ypatingos reikšmės. Jos neut- 
ralizuoja neopagonizmo ir ateizmo įtakas, jos pozityviai ug- 
do krikščioniškąją kultūrą, jos saugo mūsų gyvenimą nuo 
svetimų įtakų ir tuo būdu dirba gilų tautinį darbą. Lietuviš- 
kumo pagrindai glūdi lietuviškame mąstyme, lietuviškoje kū- 
ryboje ir lietuviškoje visuomeninėje santvarkoje. 

Dirbdamos krikščionybės linkme krikščioniškosios mūsų krašto 
institucijos tuo pačiu dirba lietuviškumo pagrindams išlaikyti. 
Prieš keletą metų kilusi abejonė dėl lietuviškumo santykių 
su krikščionybe buvo tik nesusipratimo padaras. Štai kodėl 
bet koks krikščioniškųjų institucijų naikinimas ar silpninimas šiuo 
metu reikštų silpninimą tų veiksmų, kurie pozityviai pagelbsti kul- 
tūriniam ir politiniam mūsų tautos savarankiškumui išsilaikyti. 

Be abejo, mūsų krašte, kaip ir kituose, esama žmonių, ku- 
rie norėtų mus sujungti su savo rytietiškomis ar vakarietiš- 
komis simpatijomis. Jie todėl ir dirba krikščioniškųjų insti- 
tucijų nenaudai administracijos ir legisliacijos srityje. Bet mes 
norėtume demaskuoti jų paslėptas intencijas. Vis tiek kokiais 
motyvais ir kokiais sumetimais būtų jų veikimas pridengtas, 
iš tikrųjų jis eina mūsų kultūros ir mūsų valstybės nepriklau- 
somumo sąskaita. Krikščioniškas institucijas mūsų krašte reikia 
ne naikinti ir silpninti, bet ugdyti ir stiprinti. Kai kurie pasitai- 
kantieji jų trūkumai reikėtų pašalinti, kad jos galėtų netruk- 
domos dirbti šiuo metu nepakeičiamą kultūrinį ir valstybinį 
darbą. Krikščioniškųjų institucijų egzistencija yra susijusi su 
mūsų tautos egzistencijos perspektyvomis. 

TAKTIKA KOVOJE SU BLOGYBĖMIS 


Kartas nuo karto kova su blogybėmis sukelia visuomenė- 
je nerimo ir net triukšmo. Reikalinga tad turėti čia kurių nors 
gairių. Jų kaip tik ir duoda Tasai, Kuris atėjo į pasaulį perga- 
lėti blogį. Kristaus pavyzdys šiuo atžvilgiu yra labai būdingas. 


1. „Nesipriešinti blogam“ 


Įžengęs į kalną ir apsuptas minių, Kristus savo pamoksle 
ištarė žodžius, kurie visais amžiais neduoda ramybės jautres- 
nėms žmonių širdims: „non resistere malo — nesipriešinti blo- 
gam“. Tai buvo priešginybė seniesiems Izraelio papročiams. 
„Jūs esate girdėję, jog buvo pasakyta: Akis už akį ir dantis 
už dantį. O aš jums sakau: nesipriešink piktam [žmogui]“ 
(Mt 5, 38-39). L. Tolstojus iš šitų žodžių sukūrė ištisą mokslą. 
Pasak jo, blogybes reikia iškęsti, ne su jomis tiesioginiu būdu 
kovoti ir jas smerkti. Blogį naikina tik jo prisiėmimas ir išken- 
timas. Argi ir Kristus taip nedarė? Argi Jis priešinosi, kai rabi- 
nai pasiuntė tarnus į Alyvų sodą Jam sugauti? Priešingai, pa- 
peikė Petrą, kam šis panaudojo kardą. Argi Kristus nepergalė- 
jo blogio tuo, kad ant kryžiaus jį iškentė ligi galo? Argi ne Jis 
galop pasakė, kad reikia leisti raugėms augti su kviečiais ligi 
pjūties? Per didelis apaštalų uolumas atrinkti piktuosius nuo 
gerųjų kaip tik buvo Kristaus nepriimtas. Pats tad mūsų Gel- 
bėtojas parodė, kaip reikia su blogybėmis elgtis. Nesipriešinti 
blogam, leisti raugėms ramiai augti sykiu su kviečiais — štai 
principai, kurie apsprendžia visuomeninio veikimo taktiką. 


25 


Nors paviršium žiūrint, L. Tolstojaus aiškinimas yra pagrįs- 
tas Kristaus gyvenimo pavyzdžiais, tačiau savo esmėje jis yra to- 
li gražu netikras. Jeigu atidžiai skaitysime Kalno pamokslą, ga- 
lėsime lengvai pastebėti, kad Kristus čia kalba apie mūsų san- 
tykius su asmeniniais mūsų priešais, bet anaiptol ne apie 
objektyviniame gyvenime besireiškiantį blogį. Izraelio tautoje 
buvo paprotys keršyti tiems, kurie mums yra ką nors bloga pa- 
darę. Keršto dėsnis valdė ano meto žmonių santykius. Tuo tar- 
pu Kristus šitą dėsnį paneigia ir vietoje jo stato meilės dėsnį. 
Tame pačiame pamoksle, kaip jį mums atpasakoja Lukas, Kris- 
tus sako: „Laiminkite tuos, kurie jus keikia, ir melskitės už savo 
niekintojus“ (Lk 6, 28). Ir čia pat priduria pavyzdžius: „Kas už- 
gauna tave per vieną skruostą, atsuk ir antrąjį; kas atima iš ta- 
vęs apsiaustą, negink ir marškinių“ (Lk 6, 29). „Jei kas verstų 
tave nueiti mylią, nueik su juo dvi“ (Mt 5, 41). Užuot atsilygi- 
nus savo priešui blogiu, Kristus liepia atsilyginti gėriu. 

Tačiau ar tai yra pasyvus blogio iškentimas? Anaiptol! Tai 
yra aktyvus jo sunaikinimas gėrio priemonėmis. Keršto dės- 
nis blogio nenaikina, nes jis vietoje vienos blogybės pastato 
kitą ir tuo būdu ją padvigubina. Jeigu aš, keršydamas už sa- 
vo giminės užmušimą, užmušiu nusikaltėlį, pasaulyje bus 
padarytos dvi žmogžudystės. Tačiau jeigu užuot savo prie- 
šą užmušęs, aš padarysiu jam gera, blogis ne tik nepadidės, 
bet dar sumažės, nes priešo širdyje bus pažadintas daugiau 
ar mažiau žmogiškumo jausmas, kuris privers galų gale nu- 
sikaltėlį susiprasti ir liautis bloga darius. Priešo meilė, geru 
darbu atsakymas į patirtas neteisybes yra geriausia priemo- 
nė palaikyti natūralius santykius bendruomenėje, nugalėti 
tuos, kurie mūsų nekenčia, ir sykiu kovoti su blogybėmis. 

Štai kokia yra minėto Kristaus posakio „nesipriešinti“ blo- 
gam prasmė. Nesipriešinti blogam žmogui blogu darbu, nes gel- 
mė pašaukia gelmę, kaip gražiai sako psalmė. Atėjęs pasau- 
lin nugalėti blogį, Kristus negalėjo pateisinti viso to, kas žmo- 
gaus gyvenime atsišauktų blogio aidu. Todėl jis ir paneigė 
kerštą. Jo vieton jis pastatė meilę, kuri visados aidi gėriu, skleis- 
dama jo garsą visame pasaulyje. Bet tai nėra blogio prisiėmi- 
mas ir jo iškentimas. Tai yra blogio naikinimas ir kova su juo 
aukščiausiame laipsnyje. Kristus anaiptol nebuvo blogio at- 

žvilgiu pasyvus stebėtojas. Šiam reikalui Jam nebūtų reikėję 
ateiti žemėn. Stebėti Jis būtų galėjęs, kaip tas Platono demiur- 
gas, ir iš aukštybių. Jo misija kaip tik buvo aktyviai imtis kovo- 
ti prieš blogį ir jį nugalėti. Įdomu tad pažiūrėti, kaip mūsų Die- 
viškasis Mokytojas konkrečiai elgėsi su Jo kelyje pasitaikiu- 
siomis blogybėmis. Ant kalno Jis buvo Didysis Teoretikas. 
Kaip tad Jis pats vykdė savo paskelbtus principus. 


2. „Ir aš tavęs nepasmerksiu“ 


Vieną sykį, Jam bemokant šventykloje, atvedė Rašto žino- 
vai ir fariziejai moterį, sugautą svetimoteriaujant. Pastatę prieš 
Jį nusikaltėlę jie sakė: „Mokytojau, ši moteris buvo nutverta 
svetimaujant. Mozė mums Įstatyme yra liepęs tokias užmušti 
akmenimis. O tu ką pasakysi?“ (Jn 8, 4-5). Kristus nieko ne- 
atsakė ir pasilenkęs toliau rašė pirštu. Bet kai kaltintojai nesi- 
liovė jį klausinėję, Jis atsitiesė ir tarė: „Kas iš jūsų be nuodė- 
mės, tegu pirmas sviedžia į ją akmenį“ (Jn 8, 7). Ir vėl pasilen- 
kęs rašė toliau. Tai išgirdę, žmonės vienas po kito pradėjo 
skirstytis. Pasiliko tiktai Jėzus ir svetimoterė. Tada Jis atsitie- 
sęs paklausė ją: „Moterie, kur jie pasidėjo? Niekas tavęs nepa- 
smerkė?“ Ji atsiliepė: „Niekas, Viešpatie“. Tada Kristus pridū- 
rė: „Nė aš tavęs nepasmerksiu. Eik ir daugiau nuodėmių ne- 
bedaryk“ (Jn 8, 10-11). 

Arba vėl. Kartą Kristus užėjo į vieno fariziejaus namus. 
Kur buvus kur nebuvus, atsirado viena gatvės mergaitė, kuri 
atsinešė didelį kvepalų indą. Puolusi po Kristaus kojomis, ji 
ašaromis jas laistė, bučiavo ir savo plaukais šluostė, tepda- 
ma jas kvepalais. Namo šeimininkas pagalvojo: „Jeigu šitas 
būtų pranašas, jis žinotų, kas tokia ši moteris, kuri jį palie- 
čia, - kad ji nusidėjėlė!“ (Lk 7, 39). Kristus įspėjęs jo mintį, 
pastebėjo: „Matai šitą moterį? Aš atėjau į tavo namus, tu ne- 
davei man vandens kojoms nusimazgoti, o ji suvilgė jas aša- 
tomis ir nušluostė savo plaukais. Tu manęs nepabučiavai, o 
ji, vos man atėjus, nesiliauja bučiavusi man kojų. Tu alieju- 
mi man galvos nepatepei, o ji tepalu patepė man kojas. To- 
dėl aš tau sakau: jai atleidžiama daugybė jos nuodėmių, nes 
ji labai pamilo“. Ir atsigręžęs į nusidėjėlę pasakė tą pat, ką 

ir anai šventyklos svetimoterei: „Tavo tikėjimas išgelbėjo ta- 
ve. Eik rami!“ (Lk 7, 44-50). 

Šitie pavyzdžiai atskleidžia Kristaus santykius su blogy- 
bėmis išvidiniame asmens gyvenime. Ir viena, ir antra mo- 
teris buvo nusidėjėlės. Viena sulaužė savo ištikimybę, antra 
pardavinėjo savo kūną. Tačiau jų nuodėmės buvo jų vidaus 
pasaulyje. Tiesa, jos buvo žinomos ir kitiems. Jos gal net kel- 
davo pasipiktinimo aplinkoje. Tačiau objektyviniais pavida- 
lais jos nebuvo apsireiškusios. Nei viena, nei antra moteris 
nesukūrė jokios sistemos, kurioje paleistuvystė būtų įteisin- 
ta ir svetimoterystė pagirta bei pripažinta. Priešingai, jos pa- 
čios jautė, kad jos negerai daro, kad jų veiksmai yra nuodė- 
mės. Kas jas vertė nusidėti, mes nežinome. Gal silpnybė, gal 
meilė, gal skurdas. Bet kiekvienu atveju mums yra aišku, kad 
šios moterys savo darbus išgyveno kaip nusikaltimą. 

Ir štai, kai Kristus susiduria su blogybėmis išvidiniame as- 
mens gyvenime, kai Jis pastebi, kad blogybės yra jų pačių au- 
torių laikomos blogybėmis, Jis elgiasi kaip gailestingas Atlei- 
dėjas. Tokiu atveju Jis nesmerkia ir bausmės nereikalauja. Be 
abejo, Jis tuo anaiptol neaprobuoja pačių blogybių. Šventyklos 
svetimoterei Jis aiškiai pastebėjo: „Eik ir daugiau nenusidėk!“ 
Gyvenimas po atleidimo turi būti naujas. Jis negali pasilikti se- 
nojo tąsa. Tačiau kas buvo ligi šiol, tebūna pamiršta. Atgaila 
sunaikina senuosius darbus ir prikelia naują žmogų. Šiuo at- 
žvilgiu Kristus elgiasi labai švelniai, duodamas pavyzdį vi- 
siems, kuriems tik tenka susitikti su asmeninės sąžinės trage- 
dijomis. Atlaidumas ir supratimas čia yra pagrindinis dėsnis. 


3. Galvažudžių landynė 


Bet štai mes susiduriame Kristaus gyvenime su daugybe 
visai kitokių apraiškų. Velykų metu atėjęs į Jeruzalę, Kris- 
tus rado šventykloje žmones, pardavinėjančius jaučius, avis 
ir balandžius aukai. Taip pat rado pinigų keitėjus, sėdinčius 
prie stalų ir varančius biznį. Tuomet. Jis susisuko iš.virvučių 
panti, išvarė visus - gyvulius ir žmones — iš šventyklos, iš- 
barstė pinigus ir išvartė stalus (plg. Jn 2, 13-15), sakydamas: 
„Parašyta: Mano Namai vadinsis maldos namai, o jūs pavertėte 

juos plėšikų lindyne!“ (Mt 21, 13). Kas tai? Pykčio pašokimas? 
Vienkartinis netaktas? 

Arba vėl. Visi žinome, kokiais žodžiais Kristus yra smer- 
kęs fariziejus. „Vargas jums, veidmainiai Rašto aiškintojai ir 
fariziejai! Jūs užrakinate žmonėms dangaus karalystę ir nei 
patys neinate, nei trokštančių į ją patekti neleidžiate. <...> 
Vargas jums, veidmainiai Rašto aiškintojai ir fariziejai! Jūs 
duodate dešimtinę nuo mėtų, krapų ir kmynų, o pamiršta- 
te, kas svarbiausia Įstatyme: teisingumą, gailestingumą ir iš- 
tikimybę. <...> Vargas jums, veidmainiai Rašto aiškintojai ir 
fariziejai! Jūs panašūs į pabaltintus antkapius, kurie iš pa- 
viršiaus gražiai atrodo, o viduje pilni numirėlių kaulų ir vi- 
sokių nešvarumų. Taip ir jūs iš paviršiaus atrodote žmo- 
nėms teisūs, o viduje esate pilni veidmainystės ir nedorumo“ 
(Mt 23, 13; 23; 27-28). Kas gi Kristui pažadino tokių smar- 
kių žodžių? Kaip suprasti šitą Kristaus smarkavimą: kaip ne- 
taktą ar kaip būtinybę? 

Asmeninių matu matuojant, nei pinigų mainikautojai šven- 
tykloje, nei fariziejai nebuvo blogesni už anas abi ištvirkėles 
moteris. Argi blogiau yra šventykloje pardavinėti jaučius ir 
avis negu savo kūną? Argi blogiau yra būti fariziejumi ne- 
gu svetimotere? Anaiptol! Ir vis dėlto Kristus su svetimote- 
re ir prostitute elgiasi labai atlaidžiai, o su spekuliantais ir 
fariziejais labai griežtai. Kodėl? 

Jeigu palyginsime šių dviejų rūšių blogybes, lengvai galė- 
sime suprasti Kristaus elgesio skirtumą. Nors anos abi mote- 
rys buvo padariusios didelių nuodėmių, tačiau, kaip esu sa- 
kęs, jų nusikaltimai pasiliko subjektyvus asmeninis jų sąžinės 
dalykas. Tuo tarpu ir spekuliantų, ir fariziejų darbai jau bu- 
vo perėję į objektyvinį gyvenimą, virtę papročiais ir sistema. 
Čia ne kuris nors nesusipratėlis atsivedė į šventyklą jaučių ir 
avių, pasistatė stalų ir pradėjo biznį. Ne! Tai jau buvo papro- 
tys. Tai jau buvo pastovus šventyklos išniekinimas. Atskiras 
žmogus čia galėjo būti net visiškai nekaltas, nes jis leidosi ne- 
šamas gal net ilgametės tradicijos. Susigyvenęs su šituo ne- 
lemtu papročiu, jis galėjo net nejausti jo nepadorumo. Tas pat 
yra ir su fariziejais. Jų gyvenimo būdas buvo ilgo auklėjimo 
vaisius. Jie buvo ruošiami iš pat mažens. Jų hipokritiška as- 

ketika, jų dvasios iškrypimas buvo įdiegiamas jau iš pat jau- 
nystės. Čia taip pat atskiras žmogus galėjo būti visiškai ne- 
kaltas. Auklėjamas būti Rašto žinovu ar fariziejumi, jis savai- 
me nejučiomis susigyvendavo su šita sistema, įsiurbdavo į sa- 
vo vidų ir apsivilkdavo tarsi kokiu dvasiniu drabužiu. 

Prieš šituos tad papročius, prieš šitas tad sistemas kaip 
tik ir stojo Kristus savo griežtais žodžiais ir darbais. Jis čia 
netarė atleidimo ir suraminimo žodžių, nes atleisti galima 
žmogui, bet ne papročiui ar sistemai. Jeigu žmogaus darbas virs- 
ta papročiu ar sistema, jeigu jis objektyvuojasi gyvenime, jis 
turi būti tik sunaikintas. Jokio atleidimo čia negali būti. Jo- 
kio švelnumo ar paguodos čia negalima rodyti. Todėl kai 
Kristus varė iš šventyklos spekuliantus, kai smerkė farizie- 
jus, iš tikrųjų jis smerkė ne atskiro žmogaus sąžinę, bet aną 
objektyvinę dvasią, anuos papročius ir tradicijas, kurios žmo- 
nes žalojo ir blogį viešai skelbė. Ir čia Jis buvo labai rūstus. 
Čia jis buvo tikras Teisėjas, be atodairos skelbiąs pasmerki- 
mo ištarmę. Tai nebuvo pasikarščiavimas ar netaktas, bet bū- 
tinas elgesys su objektyvinėmis gyvenimo blogybėmis. 


4. Atleidimas ar pasmerkimas 


Kokios tad taktikos reikia laikytis kovoje su visuomeninė- 
mis blogybėmis, Kristaus pavyzdys, kaip matome, neduoda 
vieno kurio atsakymo. Šitoji taktika priklauso nuo to, kurios 
rūšies blogybė reikia sunaikinti. Jeigu kada nors savo veikime 
norėsime atvesti į gerą kelią atskirą žmogų, gelbėdami jį iš jo 
sąžinės vingių, dramų ir gal net tragedijų, nebūkime niekados 
rūstūs ir nemeskime pirmieji į jį akmens, nes nė Kristus taip 
nedarė, nors niekas negalėjo Jame nurodyti nuodėmės. Tačiau 
kai susitiksime gyvenime su įsigalėjusiais ar tebejsigalinčiais 
papročiais, kurie blogį iš asmeninės sąžinės perkelia į ben- 
druomenės objektyvinį gyvenimą, smerkime jį be pasigailėji- 
mo, nusivykime stiprų ir skaudų pantį ir išmuškime iš Tiesos, 
Gėrio ir Grožio šventyklos visus, kurie čia mėgina įsitaisyti sa- 
vo spekuliacijai lizdus, nes taip darė ir Kristus, nors liturgijo- 
je Jis yra nuolatos vadinamas Dievo Avinėliu. 

NEATGAILĖJĘ ŽMONĖS 


Didelių sukrėtimų metai paprastai pagimdo žmonių, ku- 
rie tarnauja visokiems dievams, kurie tačiau netrukus pasi- 
jaučia esą visiškoje tvarkoje, tarsi nebūtų su jais atsitikę nie- 
ko ypatingo ir tarsi jie būtų švarutėliai kaip krištolas. Tokių 
Žmonių mes turime ir tarp savęs. Ties jais tad ir tenka mums 
valandėlę stabtelti. 

Mesti smilkalo grūdelį į ugnį, degančią prieš Jupiterio sta- 
tulą, juk buvo menkas dalykas. Ne vienas tuo būtų galėjęs iš- 
gelbėti savo vietą, savo turtą, savo šeimą ir net savo gyvybę. 
Ir vis dėlto pirmieji krikščionys to nedarė. Jie verčiau pasi- 
rinkdavo pažeminimus, ištrėmimus, kankinio mirtį, bet ano 
mažučio grūdelio ugnin nemetė. Kodėl? Todėl, kad šis grūde- 
lis - savyje smulkus ir menkutis — buvo stabmeldybės simbo- 
lis; todėl, kad anas metimas — savyje niekam iš tikro nekenks- 
mingas - buvos savos religijos išdavimas. Ištikimybę savam 
Dievui - išviršinę ir regimą ištikimybę - pirmieji krikščionys 
statė aukščiau už visokias praeinančias ekonomines, politines, 
šeimines ar kurias kitokias kombinacijas. Ar mes šiuos „užsi- 
spyrėlius“ laikome nepraktiškais, negyvenimiškais žmonė- 
mis? Anaiptol! Jie mums yra atsparumo ir ištikimumo pavyz- 
dys. Jie mums yra karžygiai. Jie yra tie pagrindai, ant kurių stovi 
regimasis krikščionybės rūmas. 

Bet ne visi tokie buvo ir anais senais laikais. Ir tuomet at- 
sirasdavo asmenų, kurie smilkalo grūdelį mesdavo į Jupiterio 
ugnį. Ne todėl, kad jie savo įsitikinimais būtų buvę stabmel- 
džiai, bet kad jie šiuo savo veiksmu manė galėsią ką nors iš- 

gelbėti: save, savo šeimą, savo turtą ar gal net pačią religinę 
bendruomenę, kurios nariai jie buvo. Kaip Bažnyčia žiūrėjo į 
šiuos „realistus“? Taip kaip į išdavikus. Trumpas rankos mos- 
tas atskirdavo juos nuo krikščionybės, ir jie ilgus metus, apsi- 
vilkę maišu ir galvas pasibarstę pelenais, turėdavo stovėti prie 
bažnyčios durų, kol atlikdavo atgailą ir būdavo įleidžiami į vi- 
dų. Bažnytinės funkcijos jiems ilgai būdavo draudžiamos. 

Ar kitaip gali būti ir visuomeniniame bei tautiniame gy- 
venime? Suklupti žmogui galima. Niekas negali smerkti su- 
klupusio, bet paskui atgailaujančio žmogaus. Sakysime: kas 
nors 1940 metų vasarą buvo liaudies seimo narys ir balsavo 
už Lietuvos prijungimą prie Sovietų Sąjungos. Rankos pa- 
kėlimas yra menkas dalykas. Bet jis yra tautos bei valstybės 
išdavimas. Kas nors 1943 metų pavasarį pasirašė kvietimą 
stoti į vokiečių kariuomenę. Plunksnos brūkštelėjimas yra 
menkas dalykas. Bet jis reiškia lietuviškojo jaunimo išdavimą 
į nacių rankas. Kas nors sugautas ir betardomas išdavė sa- 
vo bendradarbius. Žodis yra menkas dalykas, bet jis reiškia 
savo artimųjų apgavimą. Kas nors paliko Lietuvoje savo žmo- 
ną ar vyrą, o tremtyje ar emigracijoje susiieškojo kitą. Kas 
nors vedė svetimšalę ar ištekėjo už svetimtaučio. Kas nors 
išeikvojo valdinius pinigus. Kas nors pasisavino sušaudytų- 
jų žydų turtą. Ir t. t., ir t. t. Sukrėtimų metais tokių įvykių 
pasitaiko neretai. Mes nesmerkiame šių žmonių, nes nežino- 
me, kaip susiklosto jų sąžinė ir kiek jie jai pasilieka ištikimi. 
Asmeninį atsakingumą už šiuos veiksmus mes paliekame ap- 
spręsti Viešpačiui Dievui, nes tik Jis vienas regi ir vertina 
žmogaus širdį. 

Tačiau mes negalime netarti savo žodžio viešumos atžvil- 
giu. Mes negalime nepasakyti, kad tokie žmonės minėtais 
veiksmais išsijungė iš tautinės bei valstybinės bendruomenės; 
kad jie virto šios bendruomenės išdavikais; kad jie be atgai- 
los negali į šią bendruomenę grįžti. Tai pasakyti yra ne tik 
mūsų teisė, bet net ir pareiga, kad nesujauktume vertybių ir 
nepaniekintume ištikimybės jausmo. 

Ir vis dėlto regime keistą dalyką. Žmonės, savo žodžiais, 
raštais, veiksmais paniekinę ir net išdavę lietuviškąją bendruo- 

menę; žmonės, buvę neištikimi lietuviškoms tradicijoms ir vie- 
šajai dorovei; žmonės, pataikavę okupantams ir savo ranko- 
mis vykdę jų planus, - šitie žmonės šiandien ne tik nesivelka 
maišų, ne tik nebarsto savo galvų pelenais, ne tik nestovi už 
lietuviškosios bendruomenės durų, bet, priešingai: jie brau- 
nasi į lietuviškosios šventyklos vidų, lenda į pirmąsias vietas, 
o kai kurie mėgina atsisėsti net ant altorių. Jie laiko save iš- 
mintingesniais už tuos, kurie išdavysčių nedarė ir todėl atsi- 
dūrė Sibire, kacetuose ar mirė kankinio mirtimi. Vienas iš jų 
planuoja kultūros žurnalą; kitas organizuoja kultūros fondą; 
trečias leidžia ir platina religinę literatūrą; ketvirtas renka au- 
kas lietuviškajai bendruomenei ir jos kultūrai; penktas sten- 
giasi išsimušti į politinės partijos priekį ar atsisėsti šalpos or- 
ganizacijos pirmininko kėdėje. Vadovavę tautinio pažemini- 
mo ar išdavimo darbui, jie ir toliau stengiasi pasilikti mūsų 
vadais, mokytojais, patarėjais, kultūros šulais, be kurių visuo- 
menė nepajėgtų nė žingsnio eiti lietuvišku keliu. Ir jie tai da- 
ro labai įžūliai, manydami akiplėšiškumu pridengti savo kaltę 
ir drąsą pastatyti atgailos vietoje. Būdami atlaidūs ir kuklūs, 
mes nieko nesakome jiems į akis ir neišmetame jų už tauti- 
nės mūsų šventyklos durų. Tačiau tai nereiškia, kad jų dar- 
bus mes užmirštame. Ne keršto prasme, nes keršto dėsnis yra 
stabmeldiškas. Jų darbų mes nepamirštame atpirkimo prasme: 
sutepęs sykį savo religinį, dorinį, tautinį ar visuomeninį drabužį, 
žmogus turi jį išvalyti atgaila ir tik tada būti priimtas į bendruo- 
menės pilnateisius narius. Kol jis to nepadaro, kol jis pats įžū- 
liai braunasi į bendruomenės vidų ir ten vaidina mokytojo ar 
vadovo vaidmenį, tol jo darbas yra tuščias, nes jį lydi kaltės 
prakeiksmas, tegul ir tylus ir niekieno iš viršaus neparodo- 
mas, bet visų širdyje jaučiamas. 

Todėl mes ir norėtume šiems sykį paslydusiems savo bro- 
liams patarti pasekti pirmųjų krikščionių pavyzdžiu: apsivilkti 
atgailos drabužiu ir atsistoti bendruomenės prieangyje. Ir tiktai 
po ilgo laiko, kada savo kuklumu, nusižeminimu, atsiprašy- 
mu jie bus atpirkę savo kaltę, bendruomenė galės juos įsi- 
leisti į vidų ir paklausyti jų žodžių, nes tada jie plauks iš jų 
atgailėjusios širdies. Žmogaus būklė po nuodėmės yra ne sy- 

kį vertingesnė už jo nekaltąją būklę. Šia prasme ir šv. Au- 
gustinas kalba apie felix culpa. Tačiau tik tokiu atveju, jeigu 
žmogus atlieka tikrą atgailą. Nuodėmę galima tik išnaikinti, 
bet jos negalima niekados pridengti arba prieš ją užsimerk- 
ti. Kas yra sykį susitepęs, tam belieka vienintelis kelias: at- 
gaila. Kitokios išeities nėra. Besigailinčiųjų ir atgailaujančių- 
jų Žmonių niekas nesmerkia. Klysti ir pulti yra žmoniška. Ta- 
čiau yra demoniška puolimą paversti dorybe ir elgtis taip, 
tarsi nekaltieji būtų naivėliai, o puolusieji — išminties, patrio- 
tizmo, moralės ir šventumo sostai. 

Šv. Jonas Chrizostomas sykį pastojo Konstantinopolio im- 
peratoriui kelią į bažnyčią, nes skandalingas jo gyvenimas 
buvo padaręs jį nevertą žengti į Viešpaties šventyklos vidų 
be atgailos. Nenorėtume, kad minėta kategorija žmonių su- 
lauktų vieną dieną irgi tokio pat pastojimo. Jie patys turi su- 
siprasti. Jie patys turi permąstyti savo praeitį ir suprasti sa- 
vo darbus, kurie, menki savyje, yra dideli savo simboline 
prasme. Kas sykį metė smilkalo grūdelį Jupiteriui raudonos 
žvaigždės, „hakenkreuzo“, Veneros, Mamonos, Judo ir ku- 
riuo kitu pavidalu, tas negali elgtis taip, tarsi jis šio grūde- 
lio nebūtų nė palietęs. Svetimos aukos suodžiai paženklina 
jo kaktą Kaino žyme, kuri neišdils tol, kol atgailos ašaros ir 
darbai jos nenuplaus. O kol ši žymė yra, mes prašome jos 
savininkus palikti tautinės mūsų kultūros šventyklą ir pasi- 
traukti į jos „bobinčių“. 


KOMUNIZMO EKSKOMUNIKA 


Suprema Congregatio Sancti Officii š. m. [1949] birželio 
28 d. atsakė į keturis klausimus, kurie liečia komunistinę dok- 
triną ir praktiką, būtent: „1. Ar galima priklausyti komunistų 
partijai arba ją remti? - Ne, nes komunizmas yra materialisti- 
nis ir antikrikščioniškas; nors komunistų vadai kartais ir skel- 
bia, kad jie nesą religijos priešai, tačiau savo mokslu ir savo 
darbais jis pasirodo kaip Dievo, tikrosios religijos ir Kristaus 
Bažnyčios priešai. 2. Ar galima leisti, platinti, skaityti ir juos- 
na rašyti knygas, žurnalus, laikraščius ir įvairius lapelius, ku- 
rie pasisako už komunistinę doktriną arba už komunistinę 
veiklą? - Ne, nes tai uždrausta pačia teise pagal Bažnyčios ko- 
dekso 1399 kanoną. 3. Ar tikintieji, kurie sąmoningai ir tyčio- 
mis imasi 1 ir 2 klausime minėtų veiksmų, gali būti leidžia- 
mi prie Sakramentų? - Ne, pagal bendruosius nuostatus, lie- 
čiančius neteikimą sakramentų tiems, kurie jiems priimti nėra 
tinkamai nusiteikę. 4. Ar tikintieji, kurie išpažįsta materialis- 
tinę ir antikrikščionišką komunizmo doktriną, pirmiausia tie, 
kurie už šitą doktriną kovoja ir už ją agituoja, — ar jie užsi- 
traukia pačiu faktu, kaip atkritėliai nuo katalikiškojo tikėjimo, 
ekskomuniką, kuri ypatingu būdu yra rezervuota Šventajam 
Sostui? — Taip.“ Šis dekretas buvo paskelbtas per Vatikano ra- 
diją, išspausdintas oficialiame Vatikano organe „Acta Aposto- 
licae Sedis“ ir paplitęs viso pasaulio laikraščiuose, sukelda- 
mas didelio pasitenkinimo katalikams bei apskritai tikintie- 
siems ir didelio pasipiktinimo komunistams. 

Bet iš tikro šis dekretas neskelbia nieko nauja. Jis tik juri- 
dine forma išdėsto seną Bažnyčios nusistatymą materialisti- 

nės doktrinos ir prievartinės praktikos atžvilgiu. Jau popiežius 
Leonas XIII savoje enciklikoje „Ouod Apostolici muneris“ kal- 
bėjo apie „grupę žmonių, kurie save vadina įvairiais ir ne- 
įprastais vardais: socialistais, komunistais, nihilistais“, ir kurie 
stengiasi „sugriauti bet kurios žmonių bendruomenės pama- 
tus“. Šituos žmones popiežius vadina naikinančių maru, „ku- 
ris siaučia žmonijos bendruomenėse ir stumia jas į didelę 
suirutę“! . Dar aiškiau šiuo klausimu yra pasisakęs popiežius 
Pijus XI savo enciklikoje „Divini Redemptoris“, specialiai skir- 
toje ateistiniam komunizmui. Joje popiežius komunizmą va- 
dina „pilna klaidų ir klastos sistema, priešinga tiek protui, tiek 
Apreiškimui. Ji griauna visuomenės santvarką, nes ardo jos 
pamatus. Ji nesupranta nei valstybės kilmės, nei esmės, nei tik- 
rojo uždavinio. Ji niekina ir neigia žmogaus teises, vertę ir lais- 
vę“ (min. veik., p. 436). Ir kitoje vietoje: „Komunizmas savo 
esme yra priešingas bet kokiai religijai ir laiko religijas opiju- 
mi liaudžiai svaiginti“ (min. veik., p. 439). Todėl nors Pijus XI 
nesmerkia tautų, kurioms prievarta buvo primesta komunis- 
tinė sistema, tačiau jis labai aiškiai pasisako komunistų vadų 
ir sistemos atžvilgiu: „Mes smerkiame pačią sistemą ir jos kūrė- 
jus bei vykdytojus“ (p. 440). Nuostabu tad būtų, jeigu žmogus, 
priklausąs sistemai, priešingai Apreiškimui, neigiančiai žmo- 
gaus vertę ir laisvę, popiežių atmestai ir pasmerktai, dar lai- 
kytų save kataliku, mėgintų eiti sakramentų ir pasipiktintų pa- 
tyręs, kad jis ipso facto yra nuo Bažnyčios atskirtas. Iš tikro juk 
jis pats atsiskyrė prisidėdamas prie šio žmoniją naikinančio 
maro. Taip yra su visais komunistais. Todėl minėtas dekretas 
yra tiktai paaiškinančio, bet ne sprendžiančio pobūdžio. Jis pats sa- 
vimi komunizmo neekskomunikuoja: jis tik paaiškina abejo- 
jantiems ar nežinantiems, kad komunizmas jau seniai yra eksko- 
munikuotas ir kad kiekvienas, kuris sąmoningai ir laisvai prie 
jo prisidedąs savaime, be jokio specialaus dekreto įkrinta eks- 
komunikon ne tik po birželio 28 dienos, bet visą laiką. Juk pri- 
sipažinti komunistu reiškia prisipažinti materialistu. O prisi- 
pažinti materialistu reiškia prisipažinti krikščionybės neigė- 
ju, atskilėliu, apostatu, kas savaime patraukia atskyrimą nuo 


! Popiežių enciklikos, p. 35 / „Lux“, 1949. 

Bažnyčios arba ekskomuniką. Minėtas dekretas tik priminė 
tai, kas buvo labai gyva prieš Pirmąjį pasaulinį karą, kada so- 
cialistas ir bedievis buvo lygiareikšmės sąvokos, ir kas vėliau 
buvo, deja, pradėta pamiršti. Paskutiniųjų mėnesių įvykiai bu- 
vo šiam dekretui proga, tačiau jie nebuvo jam pagrindas. Pa- 
grindas glūdi pačioje komunizmo doktrinoje, kuri yra Bažny- 
čios pasmerkta jau daugiau kaip prieš 50 metų. 

Vis dėlto nors savo turiniu minėtas dekretas nepasako 
nieko nauja, tačiau kaip priminimas jis šiuo metu turės nepa- 
prastos reikšmės. Komunizmas, būdamas demoniškas suma- 
nymas, naudojasi velniška psichologija, kurios pagrindinis 
metodas yra prisidengti. F. Dostojevskio „Broliuose Karama- 
zovuose“ velnias sako Ivanui: „Aš taip noriu įsikūnyti, bet jau 
galutinai ir neatšaukiamai, kokioje nors septynpūdėje pirklio 
žmonoje ir tikėti į viską, ką ji tiki. Aš taip nuoširdžiai myliu 
žmones. Sykiu aš pasidarau žemėje prietaringas. Ir man pa- 
tinka būti prietaringu. Aš čia prisiimu visus jūsų papročius“. 
Tai yra komunistinio veikimo vaizdas. Komunizmas nori įsi- 
kūnyti žmogiškuose pavidaluose, net buržuaziniuose, ir per 
juos įsitvirtinti. Todėl šios įvairiausios priedangos ne vieną 
suklaidina. Popiežius Pijus XI minėtoje enciklikoje kaip tik 
numatė šį pavojų, pastebėdamas, „jog labai maža kas tepa- 
sistengia įžvelgti į tikruosius komunistų norus bei tikslus. 
Dauguma, deja, lengvai pasiduoda jų akinantiems pažadams, 
gudriai pridengtiems viliojimams... Tuo būdu pavyksta jiems 
apgauti net prasilavinusius ir dorus asmenis, kurie ne kartą 
taip susižavi naujuoju mokslu, jog patys pasidaro tarsi jo 
apaštalai ir sėja klaidas, ypač tarp mažai išsilavinusio ir klas- 
tų nesuvokiančio jaunimo“ (min. veik., p. 436). Tai ypač pa- 
stebima romaniškuose kraštuose, kur socialinių reformų stoka 
ne vieną pastūmė į komunizmo glėbį. 

Šitiems tad visiems geros valios ir kilnios širdies, tačiau 
apgautiems ir suviliotiems žmonėms Šventojo Sosto dekre- 
tas ir bus didelė parama bei apšvietimas jų klaidingame ke- 
lyje. Šiuo atžvilgiu jis gali turėti epochinės reikšmės. 

Vis dėlto ir neleidimas prie sakramentų, ir ekskomuni- 
ka tų, kurie užkietėję pasiliks komunistais, yra tik negatyvi- 

nės priemonės. Jos yra naudingos ir reikalingos, bet jos vie- 
nos pasaulio nuo komunizmo neišgelbės, jeigu nebus pozi- 
tyviai imtasi pakeisti socialinį gyvenimą. Šį dalyką kelia ir 
popiežius Pijus XI, pastebėdamas, kad „Mes norime, Gar- 
bingieji Broliai, įvardžiai paminėti du Viešpaties įsakymus, 
kuriuodu ypač tinka šiųjų laikų žmonijos būklei, būtent: 
„įsakymą atitraukti širdį nuo šio pasaulio gėrybių ir įsakymą my- 
lėti artimą“ (min. veik., p. 448). Ir popiežius duoda tokių vi- 
sai konkrečių nurodymų: „Turtingieji teneieško turtuose sa- 
vo laimės ir tenesuvartoja visas geriausiąsias savo jėgas 
jiems įsigyti... Tesinaudoja jie turtais kaip vertingomis prie- 
monėmis, kurias davė jiems Dievas, kad darytų gera, ir te- 
neužmiršta išdalyti stokojantiesiems tai, kas nuo jų atlieka 
(p. 449). <...> Tačiau kada Mes matome, iš vienos pusės, mi- 
nias stokojančiųjų, kurie dėl įvairių nuo jų nepriklausančių 
priežasčių yra didelio skurdo prispausti, iš kitos gi pusės, 
tiek daug tokių, kurie be saiko ieško malonumų ir visai ne- 
naudingiems dalykams leidžia dideles pinigų sumas, Mes tu- 
rime su skaudama širdimi pasakyti, jog ir nukrypstama nuo 
teisingumo ir iš viso nesuprantama, ko reikia, kad artimo 
meilės įsakymas reikštųsi kasdieniame gyvenime (p. 450- 
451). <...> Socialinis teisingumas negali būti patenkintas, jei 
darbininkai negauna pakankamo sau patiems ir savo šeimai 
išlaikyti atlyginimo; jei neįgalinami jie įsigyti bent kuklios 
nuosavybės, kad apsisaugotų nuo suskurdimo, kuris taip la- 
bai paplitęs; jei nesiimama per privatines ar valstybines ap- 
draudimo įstaigas teikti Jiems pagalbos senatvėje, ligoje ar 
netekus darbo“ (p. 453). Tuo tarpu ištisi kontinentai dar ši- 
taip gyvena (plg. Pietų Ameriką). Ir kol šitos socialinės ydos 
nebus pačių katalikų pašalintos, tol negatyvinės drausminės 
priemonės bus labai reliatyvios. Šiais metais Meksikoje įvy- 
kęs „Pax Romana“ studentų tarptautinis kongresas buvo 
pravestas šūkiu: „Nekalbėkite darbininkams apie dangų, kol 
jų pilvas yra tuščias“. Šūkis drastiškas, bet mūsų situacijoje 
labai teisingas. Nesižavėkime ekskomunika tol, kol žemes- 
nieji sluoksniai katalikiškuose kraštuose gyvena nežmoniš- 
ką gyvenimą. 

KATEDRŲ LANKYTOJAI 


1. Nuostabi sąlyga 


Viena iš sąlygų gauti Šventųjų metų atlaidus yra aplan- 
kyti keturias didžiąsias Romos bazilikas. Sąlyga nuostabi! Argi 
mes nelankome Viešpaties namų kas sekmadienį? Argi ano- 
se didžiosiose bažnyčiose yra kas nors naujo, kas jas pada- 
rytų skirtingas nuo parapijinių mūsų bažnyčių ir koplyčių? 
Argi jose negyvena tas pats Kristus tabernakulio vienatvė- 
je? Tiesa, anos bazilikos toli pralenkia mūsąsias šventovės 
žmogiškuoju savo didingumu: savo menu, savais mastais, sa- 
va talpa. Bet argi tam popiežius įsako jas aplankyti, kad pa- 
sigėrėtume žmogiškąja jų puse? O dieviškoji jų pusė yra ta 
pati, kaip ir visur. Kodėl tad ši sąlyga yra sujungta su Šven- 
tųjų metų malonėmis? Ką popiežius nori ja pasakyti? 

Atsakymui į visus šiuos klausimus suprasti užeikime ku- 
rią dieną į didžiąsias gotikos katedras Šartre, Freiburge, Kel- 
ne, Paryžiuje ar Strasbūre. Daugumas mūsų vienoje kurioje 
iš jų bus, be abejo, buvę. Vieną kurią iš jų mes būsime tikriau- 
siai aplankę. O kai kurie gal net kelias. Ir ne tik mes! Atidarę 
sunkias, geležimi ar variu apkaustytas jų duris ir pripratinę 
akis prie šventos jų prieblandos, mes pastebėsime keletą, ke- 
liolika, gal net keliasdešimt kitų tokių pat žmonių kaip mes, 
kitų tokių „katedrų lankytojų“, kurie iš lėto, tarsi bijodami, 
tarsi patekę ne ten, kur reikia, eina tyliu ilgų navų grindiniu, 
iškėlę galvas į viršų, pakreipę jas į šalį, nuolatos dairydamie- 
si, sukiodamiesi, neramūs, tarsi kažko ieškotų, tarsi kažką ty- 
rinėtų. Ko jie ten ieško? Ar Dievo? Bet juk Dievas gyvena šių 
katedrų altoriuje (tegul ir ne didžiajame)! Kelią į Jį aiškiai nu- 

rodo raudonos lempelės šviesa! Kodėl tad šie lankytojai kly- 
dinėja iš navos į navą, praeina pro tabernakulį, dažnai nė ne- 
priklaupdami? Kodėl jie savotiškai vengia altoriaus su Šven- 
čiausiuoju, tarsi raudona švieselė prie jo būtų ne kvietimo žen- 
klas, bet pavojaus nurodymas, kaip gatvėje? Būkime atviri, 
mes taip pat šiose katedrose įsijungiame į anų lankytojų bū- 
rį. Truputį kluptelėję ant suolo ar ant atverčiamos kėdės klau- 
pinio, persižegnoję ir pasiuntę vieną kitą maldos žodį, mes 
stojamės ir einame kaip anie, atvertę galvas, dairydamiesi ir 
ieškodami! Mes esame taip pat „katedrų lankytojai“, kaip ir 
tūkstančiai kitų, kuriuos regi tamsūs šių Dievo namų skliau- 
tai ir ana nuogąstingai mirkčiojanti raudona lempelė prie 
Švenčiausiojo. Tačiau ar mes ir visi kiti esame tie lankytojai, 
kuriuos nori matyti popiežius minėtoje savo sąlygoje? Turbūt 
kad ne! Ar mes, atvažiavę į Šartrą, į Freiburgą, į Kelną, į Pa- 
ryžių, į Strasbūrą, bėgame į šių miestų katedras ta pačia in- 
tencija, kokią popiežius nori rasti Šventųjų metų piligrimuo- 
se? Turbūt irgi ne! Koks tad yra skirtumas tarp šių dvejopų 
katedrų lankytojų? Kas yra katedra vieniems ir antriems? Ka- 
tedrų lankytojai yra didieji simboliai mūsų gyvenimui. Kokią tad 
prasmę jie slepia savyje? 


2. Dievo namai ar Dievo antkapiai? 


Fr. Nietzsche savo veikale „Die froeliche Wissenschaft“ 
pasakoja, kad beprotis žmogus, užsidegęs žiburį dienos me- 
tu, vaikščiojo po rinką ir kalbėjo: „Aš ieškau Dievo! Aš ieš- 
kau Dievo!“ Rinkos minia tyčiojosi iš jo klausdama, ar Die- 
vas pabėgęs, ar pasislėpęs, ar iškeliavęs. Tada beprotis su- 
šuko: „Aš jums pasakysiu, kur yra Dievas! Mes jį nužudėme! 
Jūs ir aš! Mes visi esame žudikai!“ Ir beprotis ilgokai kalbė- 
jo keldamas nuostabiai gilų klausimą, kaip žmogus galėjo 
Dievą nužudyti. Paskui jis įsiveržė į keletą bažnyčių ir ten 
giedojo Dievui „Requiem aeternam”. Kai žmonės jį pagaliau 
sugavo ir išvedė laukan, jis ten tepasakė: „Kas gi yra šios 
bažnyčios, jei ne Dievo karstai ir Dievo antkapiai?“ 

Iš tikro! Žiūrėdami į anuos „katedrų lankytojus“ užvers- 
tomis aukštyn galvomis, girdėdami jų tylų čiuženimą iš na- 
vos į navą, nuo kolonos prie kolonos, nuo paveikslo prie pa- 
veikslo, jausdami jų savišką nejaukumą artėjant prie raudonos 
švieselės, mes savaime kartojame Nietzsche's bepročio žo- 
džius: kas yra bažnyčios šiems lankytojams, jei ne Dievo kars- 
tai ar Dievo antkapiai? Aš žinau, malonūs skaitytojai, kad jūs 
jau purtotės ir sakote: „Bet juk anie žmonės lanko katedras 
kaip meno kūrinius! Ar tai negalima?“ - Žinoma, galima! Vis- 
kas žmogui yra galima! Jam galima didžiausią pasaulio tra- 
gediją, įvykusią Golgotos kalne prieš du tūkstančiu metų, pa- 
versti veikalu ir vaidinti Oberamergau sutraukiant tūkstančius 
žiūrovų iš viso pasaulio kampų! Jam galima nufilmuoti besi- 
meldžiantį popiežių ir jį rodyti viso pasaulio ekranuose! Ko- 
dėl tad nebus jam galima paversti Viešpaties namų meno kū- 
riniu ir juos lankyti pravažiuojant arba šeštadienio popietėmis? 
Kodėl jam tai nebus galima? Ir tai yra daugiau negu tik gali- 
mybė! Tai yra tikrovė! Visos anos didžiosios katedros - neiš- 
skiriant nė keturių Romos bazilikų - jau yra paverstos meno kū- 
riniais. Jos traukia mus į save ne dieviškąja, bet žmogiškąja sa- 
vo puse. Jas mes lankome ne Dievui pagarbinti, bet žmogui 
nusistebėti. Savo slankiojimu po jų navas mes kartojame Ril- 
ke's posakį, kurį jis pasakė taip pat meno kūrinių akivaizdo- 
je: „Stebėkis, angele, kad mes tai įstengėme!“ (7 elegija). Tik 
mes šį posakį kreipiame ne į angelą, bet į patį Dievą, nustumtą 
į šalutinį altorių: „Stebėkis, Dieve, kad mes tai įstengėme!“ Ir 
Viešpats stebisi! Jis iš tikro stebisi, kad mes tai įstengėme; kad 
mes įstengėme Jo Namus paversti meno kūriniu, muziejumi, 
praėjusių amžių liekana ir vaikštinėti po juos, kaip vaikštinė- 
jame Pičio galerijoje Florencijoje, Paryžiaus Luvre, Karališka- 
jame meno muziejuje Briuselyje ar Britų muziejuje Londone. 
Tačiau šitoje vietoje mums vėl šauna į galvą ano Nietzsche's 
bepročio klausimas: „Kaip mes tai padarėme?“ Kokio posūkio 
reikėjo mūsų dvasioje, kad tai, kas visa savo esme, savo struk- 
tūra, net savo vieta erdvėje buvo skiriama Viešpaties buvei- 
nei, pavirstų muziejumi, istoriniu palaiku, Dievo antkapiu, ku- 
riam mes teikiame iškilmingą romaninės, gotinės, barokinės 

katedros vardą? „Kaip mes galėjome išgerti jūrą? Kas mums 
davė tokią kempinę, kad visą horizontą nušluostytume? Ką 
mes darėme atkabindami žemę nuo josios saulės?“ Vis tai yra 
Nietzsche's bepročio klausimai rinkoje stovinčiai miniai. Ta- 
čiau argi nejaučiame, kad jie tinka ir aniems „katedrų lanky- 
tojams?“ Argi nejaučiame, kad Dievo namus paversti Dievo 
antkapiu yra veiksmas, vertas didesnio dėmesio, negu iš sy- 
kio atrodo? 


3. Centras ir pakraštys 


Kada katedra yra Dievo namai? Tada, kai Dievas yra žmo- 
gaus būties centras. Šios minties vedami senieji meisteriai ir 
kūrė bažnyčias Europos miestuose. Pažvelkite į katedrų pa- 
dėtį Freiburge, Kelne, Paryžiuje ar Strasbūre! Jos stovi iški- 
lusios viršum senojo miesto, stovi šio miesto viduryje, telkda- 
mos aplinkui save žmogaus namus, juos jungdamos savo 
prieglobstyje, juos laimindamos savo bokštų kryžiumi. Pa- 
žvelkite į jas pačias: į jų planą, į jų dalių sąrangą! Jos yra 
kelias į Dievą, gyvenantį viršum mūsų ir sykiu arti mūsų — 
altoriuje. Jos yra ilgas ir didingas kelias, bet ankštas, nes ankšti 
yra vartai į dangaus karalystę. Katedra išreiškia Dievo cen- 
triškumą ir savo vieta erdvėje, ir pačia savo sąranga. 

Kas tad pasiliks iš šių katedrų, jeigu Dievą nustumsime į 
pašalį? Ne kas kita, kaip muziejinis meno kūrinys. Pasakojama, 
kad Napoleonas, žygiuodamas per Vilnių, tiek buvo susiža- 
vėjęs Šv. Onos bažnytėle, kad norėjęs, jei tai būtų buvę gali- 
ma, ją persikelti į Paryžių. Noras būdingas. Būdingas todėl, 
kad ir Napoleonas žiūrėjo į šią bažnyčią ne kaip į Dievo na- 
mus, bet kaip į gotinį šedevrą, todėl norėjo jį turėti savo artu- 
moje. Ir tai buvo ne tik vieno Napoleono noras. Tai yra noras 
kiekvieno modernaus žmogaus. Jeigu būtų buvę galima, ame- 
rikonai būtų jau seniai visas Europos katedras susigabenę į 
savo kontinentą. Jeigu būtų galima, ir mes jas norėtume turė- 
ti savo senienų rinkiniuose. Jei būtų galima... Tačiau ši fizinė 
negalimybė dar nereiškia, kad šio savo noro mes neįvykdo- 

me dvasiniu būdu. Negalėdami katedrų pasiimti pas save, mes 
jas lankome jų vietovėse. Bet iš esmės argi tai ne tas pat? Ar- 
gi svarbu, kur katedra stovi: mano muziejuje, ar Strasbūro rin- 
koje? Čia svarbu yra tai, kaip aš pats ją išgyvenu, koks yra ma- 
no santykis su ja. O šitas išgyvenimas moderniniam žmogui 
yra estetinis, nebe religinis. Kai senieji meisteriai statė šiuos 
dievnamius, jie negalvojo kurią meno kūrinį: jie statė Viešpa- 
ties buveines, ne architektūros paminklus. Jie statė juos Dievui, 
ne sau ir ne žmonėms. Todėl jie ir sutelkė visą savo darbą ap- 
linkui Dievą. Jie padarė, kad Dievas tapo jų centru, nes tada 
Jis buvo ir žmogaus centras. Tuo tarpu dabar šie pastatai yra 
jau architektūriniai: iš religijos plotmės jie nusileido į meno plot- 
mę. Net teisiškai jie yra nebe tiek Bažnyčios, kiek valstybės glo- 
boje. Bažnyčia pasiliko tik jų įnamė, tik nuomininkė (Prancū- 
Zijoje net tiesiogine šio žodžio prasme, nes Bažnyčia nuomo- 
ja visas šventyklas iš savivaldybių). Valstybė jas saugo ir 
rūpinasi, kad jos nesuirtų: ji saugo jose meno kūrinį. Ir mes ke- 
liaujame jų aplankyti taip pat kaip meno kūrinių. Mūsų ke- 
lionės anaiptol neturi tos prasmės, kurią jos turėjo Izraelyje, 
kada jo nariai keliavo kasmet Jeruzalėn aplankyti Saliamono 
šventyklos. Jie keliavo į Dievo namus. Mes keliaujame į meno 
pastatus. Todėl ir vaikščiojame užvertę galvas ir dairydamiesi 
po jų navas. Ar tai nėra nuostabu? 

Kada Dievo namai virsta meno kūriniu? Tada, kai Dievas 
virsta žmogaus būties pakraščių. Katedrų likimas yra labai sim- 
boliškas. Pro jį prasiveržia visa moderninio žmogaus gyveni- 
mo linkmė, visa šios linkmės tragika. Kadaise katedros sto- 
vėjo miestų centruose. Jos buvo viduryje. Bet miestai augo, ir 
jos atsidūrė pakraštyje. Jos atsidūrė pakraštyje ne tik žmogaus 
erdvės, bet ir žmogaus dvasios. Miestai augo, o su jais augo ir 
Žmogaus persvara prieš Dievą šios žemės buvime. Kultūri- 
niai reikalai nustelbė religinius. Morta nustelbė Mariją. Žmo- 
gus pradėjo rūpintis daugeliu, o tasai vienas vienintelis, tasai 
pats svarbiausias reikalas ir rūpestis - Dievas - pasiliko paša- 
lyje. Dievas atsidūrė žmogiškojo buvimo pakraštyje. Ne koks nors 
daiktas, ne kuri nors idėja ar teorija, bet pats Dievas! Jis pasi- 
darė nebe Mokytojas, prie kurio žmogus sėdėtų kaip Švent- 

raščio Marija ir klausytų Jo išganymo žodžių, bet tiktai Sve- 
čias, kurį žmogus priima, pavaišina, pasikalba su juo valan- 
dėlę apie kasdienos reikalus, o paskui išleidžia, ne sykį savo 
širdyje pakartodamas Dostojevskio inkvizitoriaus žodžius, pa- 
sakytus Kristui, išleidžiamam iš Sevilijos kalėjimo: „Eik ir dau- 
giau nebeateik! Niekados! Niekados!“ Ir Dievas iškeliauja. 
Mes pasiliekame vieni savuose namuose, nusivelkame išeigi- 
nius drabužius, suslepiame puotos taures ir įsivyniojame į sa- 
vo senąją, kasdienę, pilką būtį. Taip, katedros pasiliko mies- 
tų pakraščiuose, ir žmogus žvelgė į Dievą tik retkarčiais, tik 
savo žemiškų iškilmių ar poilsio dienomis. Žmogus pasistatė 
savo vilas nebe katedrų šešėlyje, bet toli nuo jų, ant žemiška 
saule ir žemiškais vynuogynais spindinčių atkalnių, kuriose 
buvo daug žemės oro ir žemės šviesos. Čia bėgo asfalto ke- 
liai, čia dūzgė automobiliai ir traukiniai, čia kaukė radijas, čia 
čirškė telefonai, čia buvo kultūra... 
Bet čia nebuvo religijos: nebuvo Dievo, nebuvo Jo Namų. 
Taip, šie Namai pasiliko, ten toli, rinkos aikštėje, miesto pa- 
kraštyje, kur iš kaimų susirinkusios moterėlės atidaro savo 
krepšelius su svogūnais ir morkomis. Ten retai kada užklys- 
ta modernus žmogus, inteligentas, kultūrininkas. O gal ir ne- 
retai? Jis ten nueina kiekvieno naujo svečio proga. Jis nusive- 
da savo draugus ir pažįstamus ir truputį išdidžiai rodo, ko- 
kią garsenybę turi jo miestas. Garsenybę? Taip! Tačiau kuo? 
Stebuklais? Pamaldumu? Liturgija? Kurio nors šventojo kars- 
tu? Ak ne! Garsenybę gotika, baroku, moderniniu stiliumi... 
Ir jis vedžioja savo svečią po šiuos Dievo antkapius ir aiški- 
na: čia stovi eklezija su sinagoga, ten Adomas su Ieva (prie 
šios statulos svečias padaro pastabą, kad nuogybių jau būta 
ir viduramžių mene!), ten vėl angelų kolona, o ten aukštai ant 
Notre Dame stogo velnias, iškišęs liežuvį, žiūri į ūžiantį miestą 
ir juokiasi. Ir svečiui niekaip neateina į galvą, kad šis ilgalie- 
žuvis velnias juokiasi kaip tik iš jo paties. Jis juokiasi atlikęs 
Nietzche's bepročio darbą: nužudęs Dievą ir dabar dažnuose 
„katedrų lankytojuose“ giedąs Jam „Requiem aeternam”. Pas- 
kui šeimininkas parsiveda svečią namo ir į šeimininkės klau- 
simą: „kur buvote?“, atsako: „aplankėme katedrą!“ 

4, Keturių bazilikų prasmė 


Štai kodėl popiežius į sąlygas Šventųjų metų atlaidams 
gauti įrašė: lankyti keturias bazilikas. Lankyti ne taip, kaip jas 
lanko moderniniai žmonės, bet taip, kaip jas lankė visų am- 
žių atgailaujantys piligrimai. Žemės būtis yra kelionė Dievo lin- 
kui. Tai kelionė į Naująją Jeruzalę, kurioje nebus šventyklų, 
nes Viešpats Visagalis bus jos šventykla (plg. Apr 21, 22). Ir 
šioje kelionėje mes stabtelime ir užeiname į Dievo namus - 
ne pailsėti ir ne prašyti, bet pabūti Dievo artumoje, pabūti Jo 
akivaizdoje, pabūti su Juo ir Jame. Užeiti į Dievo namus yra 
didelis įvykis žmogaus gyvenime. Tai Dievo centriškumo pabrė- 
žimas. Tai atsisėdimas prie Mokytojo kojų. Tai palikimas lau- 
ke savos smulkios, kasdienės būties. Ir juo ši bažnyčių lanky- 
mo prasmė yra ryškesnė, juo ryškesnis darosi ir Dievo išgy- 
venimas žmogaus gyvenime. Šventyklos išgyvenimas yra Dievo 
išgyvenimo išraiška. Todėl ir popiežius, įsakydamas Šventųjų 
metų proga aplankyti keturias Romos bazilikas, kaip tik no- 
rėjo iškelti bei pabrėžti šį Dievo centriškumą. Jis norėjo šia 
sąlyga pasakyti, kad katedros ir bazilikos, bažnyčios ir kop- 
lyčios iš esmės yra Dievo namai, vadinasi, sakralinės vietovės, iš- 
keltos iš profaninių mūsų gyvenimo sričių, todėl mūsų lan- 
kytinos religine dvasia bei nuotaika, religiniu tikslu bei inten- 
cija. Visoks menas čia stovi pakraštyje. Jis yra, jis yra realus, 
bet jis taip pat yra sakralinis, jis yra pašvęstas Dievui ir Die- 
vu. Todėl atitraukti Jį nuo Dievo, stebėtis juo, kaip žmogaus 
kūriniu, lankyti jį, o ne jame esantį Dievą, reiškia nesuprasti 
religijos prasmės, praeiti pro jos esmę ir Dievą laikyti tik pa- 
šaliniu dalyku. Moderniniame žmoguje toks išgyvenimas yra 
nepaprastai ryškus. Šio laiko žmogus nenori būti keleivis že- 
mėje, Jis nori būti jos gyventojas. Jis nori čia pastoviai įsitai- 
syti. Todėl jis vengia visko, kas jam primintų jo keleivišku- 
mą, kas jam neleistų čia sustoti ir pasilikti. Užtat jam ir ka- 
tedros pasidarė nebe Dievo namai, bet meno paminklai. Užtat 
jam ir jų lankymas yra ne pabuvimas Dievo akivaizdoje, bet 
pasigėrėjimas žmogaus kūrybiniu genijumi. Tačiau viršum visų 
šių pastangų stovi popiežiaus sąlyga: aplankyti keturias bazili- 

kas: aplankyti kaip mūsų žemiškojo kelio stotis, kaip mūsų pa- 
sistiprinimo ir užeigos dieviškąsias vietoves. Šventyklose gy- 
vena Dievas; todėl mes negalime praeiti pro Jo šalį, Jo neap- 
lankę, pas Jį nepabuvę, Jo nepasiklausę, nes juk keliaujame 
Jo linkui. Užeiti tad į Dievo namus giliausia prasme reiškia pri- 
sipažinti esant keleiviu. Kntedrų lankymas krikščionio akims yra 
keleivinės savo būties teigimas. 

Ši tad prasmė ir yra jausta į keturių bazilikų lankymą. 
Tai yra sąlyga Šventųjų metų atlaidams gauti. Tačiau sykiu 
ji yra sąlyga ir išganymui pasiekti. Ji nepasibaigia su Šven- 
taisiais metais. Ji pralaužia jų sienas ir išplinta visame mūsų 
laike. Visą savo gyvenimą mes turime lankyti katedras ir ba- 
zilikas, bažnyčias ir koplyčias, nes visą gyvenimą turime būti 
keleiviai. Savo keleiviškumo suvokimas turi būti pagrindi- 
nė egzistencinė mūsų nuotaika, jeigu norime, kad mūsų bū- 
tis nuvyktų Dievop. Tačiau šio keleiviškumo visą prasmę su- 
vokiame ir visu jo svoriu išgyvename tik peržengę Dievo na- 
mų slenkstį. Tik užėję į Viešpaties buveinę, mes ir patys sau 
ir Jam pasisakome keliaują - ne nežinion ir ne iš nežinios, 
bet iš Dievo ir į Dievą. 


TITULAI IR ORDINAI BAŽNYČIOJE 


Prieš kiek laiko pasaulį aplėkė trumpa žinutė, kad popie- 
žius Pijus XII uždraudė vyskupams prie savo pavardžių dėti 
pasaulinius titulus: grafus, markizus, kunigaikščius. 

Mūsų krašte šis dalykas iš viso nebuvo žinomas, nes mū- 
sų konstitucija jokių kilmės titulų nepripažino. Tačiau Vaka- 
ruose titulai ilgus amžius turėjo didelės reikšmės. Žmogus be 
titulo buvo žmogus be vertės. 

Nenuostabu todėl, kad anais laikais ne vienas ir vysku- 
pas kokį titulą nešiojo. Ne vienas buvo grafas, markizas, her- 
cogas ar kunigaikštis. Pasauliui demokratėjant, titulų reikš- 
mė nyko. Buvo pradėta vis labiau žiūrėti ne kaip žmogus 
vadinasi, bet kas jis yra. Tačiau papročiai yra stiprūs. Jie yra 
stiprūs ne tik pasaulyje, bet ir Bažnyčioje. Todėl ligi pat pas- 
kutiniųjų metų pasauliniai titulai prie dvasiškių pavardžių 
buvo išlikę. Net tokie šviesūs vokiečių kardinolai kaip Prey- 
singas ir Galenas vadinosi Graf von Preysing ir Graf von Ga- 
len. Zalcburgo vyskupas vadinosi erchercogas. Savo dekre- 
tu popiežius visus šiuos titulus galop nubraukė. Nuo dabar 
vyskupai nebėra tituluoti pasaulio prasme. Ateidami į Baž- 
nyčią, jie turi palikti pasaulio blizgučius už durų. 

Šis popiežiaus dekretas praėjo beveik negirdomis. Mes 
tiek jau esame nuo titulų atpratę, kad jie mums atrodo net 
juokingi. O vis dėlto popiežiaus žingsnis turi gilios prasmės. 
Tai yra viena iš tų nuolatinių Kristaus vietininko pastangų 
padaryti, kad Bažnyčia būtų pasaulyje, bet kad ji būtų ne iš 
pasaulio. Verta tad ties šiuo nuostatu truputį susimąstyti. 

Kas yra Bažnyčioje titulai, ordinai ir medaliai? 

Kai Kristus pasiryžo pradėti viešąjį savo gyvenimą bei 
veikimą ir išėjo į tyrus pasninku savo žygiui pasiruošti, tuoj 
velnias pristojo prie jo ir ėmė Jį gundyti. Jis gundė Jį duona, 
kad patenkintų savo kūno alkį ir nustotų alkęs bei troškęs 
teisybės; jis gundė Jį stebuklu, kad juo parodytų savo galią ir 
apreikštų savo pasiuntinybę; jis gundė Jį galop valdžia, kad 
į ją atsirėmęs kurtų savo karalystę. 

Šiuose trijuose gundymuose yra įimta visa, kuo velnias 
apskritai žmogiškąją prigimtį gundo ir ne sykį ją sugundo. 
Kristus, be abejo, atstūmė visus šiuos gundymus. Tačiau 
Evangelija prasmingai pastebi, kad „velnias atsitraukė nuo 
jo iki laiko“ (Lk 4, 13). Kitaip sakant, pavarytas velnias tikė- 
josi prie Kristaus vėl grįžti ir vėl Jį gundyti. Žinoma, jis nie- 
kados negrįš prie Kristaus, kuris įžengė į dangų ir sėdi Té- 
vo dešinėje. Prisikėlimas iš mirusiųjų perkeitė žmogiškąją 
Kristaus prigimtį, o įžengimas į garbę išvadavo ją nuo bet 
kokių velnio užmačių. 

Todėl ne patį Kristų asmeniškai turi Evangelija galvoje, 
sakydama, kad velnias atstojo nuo Jo iki laiko. Prie Kristaus 
Tėvo soste velnias grįžti negali. Tačiau jis grįžta prie Kris- 
taus, kuris gyvena ir skleidžiasi istorijoje. Jis artinasi prie mis- 
tinio Jo Kūno, prie atpirktosios ir su Dievu sujungtosios žmo- 
nijos: jis ateina prie Bažnyčios ir ją gundo iš naujo. Bažnyčia, 
kaip regimas dievažmogiškumo skleidimasis istorijoje, yra 
pagrindinis velnio puolimų taikinys. Istorija po Kristaus ir 
yra tasai Luko minimas laikas, kada velnias grįžta ir vėl kar- 
toja tuos pačius pasiūlymus, kuriuos jis darė Kristui dyku- 
mose. Jis gundo Bažnyčią duona, jis gundo ją stebuklu, jis 
gundo ją galop valdžia. Be abejo, Bažnyčia savo visuma nie- 
kada nebuvo ir negali būti sugundyta, nes ji juk yra Kristus 
istorijoje. Tačiau atskiri Bažnyčios nariai, atskiros jos gyve- 
nimo sritys ar atskiri jos apimties kraštai gali būti sugundyti 
ir ne vieną sykį buvo sugundyti. Ne vieną sykį apsirūpini- 
mas duona buvo pastatytas aukščiau už pasitikėjimą Dievo 
Apvaizda, kuri peni dangaus sparnuočius ir apvelka lauko 
lelijas. Ne vieną sykį atsirėmimas į sakramentinę galią buvo 

pasidaręs vienintelis, tarsi Dievas žmogų galėtų išganyti be 
jo valios ir be jo noro. Ne vieną sykį buvo paimtos pasaulio 
karalystės ir jų valdžios, tarsi Kristus būtų pamiršęs papra- 
šyti savo dangiškąjį Tėvą dvylikos legionų karingų angelų. 
Šis pastarasis gundymas istorijoje yra buvęs pats sėkmin- 
giausias, nes, paviršium žiūrint, jis atrodo pats nekalčiausias. 
„Tada velnias, pavedėjęs jį aukščiau, viena akimirka parodė 
jam visas pasaulio karalystes ir tarė: Duosiu tau visą jų val- 
džią ir didybę; jos man atiduotos, ir kam noriu, tam jas do- 
vanoju““ (Lk 4, 5-6). Kristus nepriėmė šios pasiūlos. Tačiau 
ją priėmė ne vienas Bažnyčios narys. Ne vienas susikūrė sa- 
vas karalystes, įsisteigė savas kariuomenes, savas valdžias ir 
jų garbę, papuoštą uniformomis, ordinais ir titulais. Ne vie- 
nur Bažnyčios medis, išaugęs iš mažučio garstyčios grūde- 
lio, buvo apipainiotas pasaulio vijokliais. Bet laikas bėgo, ir 
pati Dieviškoji Apvaizda leido antikristinėms jėgoms šį me- 
dį apvalyti nuo jam svetimų priekibų. Žlugo bažnytinės ka- 
ralystės ir jų garbė bei valdžia. Išnyko bažnytinės kariuome- 
nės ir žemės. Uniformos buvo sukabintos muziejų spintose, 
rūmai paversti ekskursantų stebalais. Beliko tik beprasmiai 
titulai, kuriuos pats Kristaus vietininkas galop uždraudė, 
kaip uždrausta dvasiškiams nešioti ginklus ar kuriuos kitus 
pasaulio ženklus. Cezaris pasiėmė tai, kas buvo cezario. 
Minėtasis tad popiežiaus dekretas, draudžiąs pasaulinius 
titulus, yra žingsnis išvaduoti Bažnyčią iš trečiojo gundymo 
pinklių. Iš sykio atrodo, kad pasaulio karalysčių, jų valdžios 
bei garbės prisiėmimas yra nekaltas dalykas. Kas gi čia blo- 
go, jeigu vyskupas yra kunigaikštis ar grafas, turi savo dva- 
rus, savo baudžiauninkus, savo žirgus ir medžioklės šunis? 
Juk visi šie dalykai yra savyje nekalti. Taip, savyje! Tačiau argi 
ir pagonys to neturi? Kuo tad skirsis Kristaus apaštalas - vys- 
kupas juk ir yra apaštalas - nuo pasaulio kunigaikščių, jeigu 
jis prisiims šių pastarųjų gyvenimo būdą? Siųsdamas apašta- 
lus skelbti Izraeliui Dievo karalystės, Kristus liepė jiems ne- 
turėti „nei aukso, nei sidabro, nei variokų savo kapšams pri- 
kimšti; nei kelionmaišio, nei dvejų marškinių, nei apavo, nei 
lazdos” (Mt 10, 9-10). Tuo Išganytojas norėjo pasakyti, kad 

Jo mokiniai turi daryti pasauliui įspūdžio ne turtu ir ne prabangiu 
gyvenimo būdu, bet savo dvasios ir malonės stiprybe: tąja stipry- 
be, kuri gydo ligonius, prikelia mirusius, apkuopia raupsuo- 
tuosius, išvaro velnius. Todėl kiekvienas pasaulio karalysčių 
prisiėmimas, kiekvienas pasipuošimas auksu ar sidabru, kiek- 
vienas prašmatnumas jupomis ir rūmais, kiekvienas pasitikė- 
jimas savo delmonu yra nutolimas nuo minėto Kristaus pa- 
liepimo ir tuo pačiu nutolimas nuo savos pasiuntinybės. Žmo- 
nės, kurie atsideda Viešpaties tarnybai, kaip tik turi turėti 
aštrią šio skirtumo sąmonę ir todėl vengti viso, kas šį aštru- 
mą dildytų. 

Kitados psalmininkas rašė: „Vieni didžiuojasi savo karo 
vežimais, kiti - savo žirgais, o mes didžiuojamės Viešpa- 
ties, mūsų Dievo, vardu“ (Ps 20, 8). Tai yra išraiška ne tik 
Izraelio religinės sąmonės, bet sykiu ir kiekvieno Viešpaties 
apaštalo. Todėl kai popiežius uždraudė pasaulinius titulus, 
jis norėjo šią sąmonę sustiprinti ir parodyti, kad vyskupas, 
kaip Kristaus apaštalas, yra stiprus ne vežimais ir žirgais, ne 
titulais ar ordinais, bet savo pašaukimu, savo Dievo vardu, 
kuris jį pakvietė į savo karalystės kūrėjų eiles. Ir ne tik vys- 
kupas! Kiekvienas tikintysis yra stiprus ne tuo, kas yra pa- 
sauliška, bet tuo, kas yra dieviška. Popiežiaus tad dekretas 
turi ne tik grynai drausminio pobūdžio, bet ir gilios simbo- 
linės prasmės. Jis yra išraiška pastangų apvalyti Bažnyčią 
nuo pasaulio vijoklių. 


JĖZUITŲ VEIKIMAS 
RELIGIJOJE IR DOROVĖJE 


Kalbėdamas apie dorinį buržuaziškumą, kaip apie savo- 
tišką dorinio gyvenimo tipą, ir apie jam taikomą probabiliz- 
mo teoriją, esu pasakęs, kad „probabilizmo kūrėjas ir jo gy- 
nėjas yra jėzuitų ordinas. Šita vienuolija religiniame gyveni- 
me atstovauja antropocentriniam principui ir todėl kai 
kuriose srityse nusileidimų buržuazijai ji yra neišvengusi. Už- 
tat daugelyje šalių už šituos nusileidimus, už didesnį ar ma- 
žesnį pataikavimą žmogaus prigimties silpnumui jėzuitų or- 
dinui teko skaudžiai nukentėti“. Šitas pasakymas kai kam 
davė progos jame įžiūrėti jėzuitų ordino smerkimą arba bent 
skaudų jam priekaištą. Tuo tarpu mano nusiteikimui jėzui- 
tų atžvilgiu būtų visai priešinga, jei kas minėtą posakį taip 
iškomentuotų. Juo norėta padaryti ne vienokį ar kitokį spren- 
dimą, bet tik konstatuoti paprastą istorinį ir psichologinį fak- 
tą. Todėl, kad veikliausiam ir moderniausiam Katalikų Baž- 
nyčios ordinui nebūtų daroma nepagrįstų priekaištų pasire- 
miant minėtais mano žodžiais, aš jaučiu moralinę pareigą 
plačiau paaiškinti minėto posakio prasmę atskleidžiant jėzui- 
tiškos veiksenos pobūdį religijoje ir moralėje. 

Katalikų Bažnyčioje yra du ordinai, kurie sudaro tarsi du 
religinio ir dorinio gyvenimo polius: šv. Benedikto ordinas ir 
šv. Ignaco. Abu juodu yra išaugę skirtingais istorijos periodais 
ir iš skirtingų sąlygų. Abiejų jų kūrėjai buvo skirtingo nusi- 
teikimo šventieji. Todėl ir pačių ordinų misija, jų veikimo bū- 
das, metodas ir priemonės yra skirtingos. Jau pati šitų ordi- 
nų struktūra parodo, kad jų uždaviniai yra kitokie. Benedik- 

tinų ordinas yra padalytas į abatijas, kurios viena nuo kitos 
yra beveik nepriklausomos. Bet užtat šitose abatijose gyveni- 
mas vyksta bendruomeniniu būdu. Tuo tarpu jėzuitų ordinas 
yra suskirstytas provincijomis, kurios visos priklauso tiesiog 
nuo Romoje gyvenančio tėvo generolo. Bet užtat gyvenimas 
kiekvienoje provincijoje jėzuitų yra vykdomas daug individu- 
alesniu būdu negu benediktinų. Rasime jėzuitų, kurie gyve- 
na net po vieną, kas benediktinų ordine būtų visiškai nesu- 
prantama. Benediktinai yra decentralizuoti savo visumoje, jė- 
zuitai - savo atskirose dalyse. Benediktinai gyvena daugiau 
bendruomeniškai, jėzuitai - daugiau individualiai, 

Šitoji abiejų ordinų struktūra kyla iš pačios giliausios jų pri- 
gimties. Ji yra sukurta tam, kad abu ordinai atliktų tąją misi- 
ją, kuri jiems Apvaizdos yra skirta. Benediktinų vienuolija yra 
triumnfuojančios Bažnyčios simbolis ir išraiška. Ji yra išaugusi iš 
religinio kulto srities. Josios veikimo forma yra estetiškai li- 
turginė. Josios gyvenimo centras yra liturgija. Josios veikimo 
pradedamasis punktas yra Dievas. Josios veikimo metodas yra 
teocentrinis. Tuo tarpu jėzuitų vienuolija yra kovojančios Bažny- 
čios simbolis ir išraiška. Ji yra išaugusi iš praktinio visuomeni- 
nio religijos gyvenimo. Josios veikimo forma todėl yra prak- 
tinė-asketinė. Josios veikimo centras yra egzercicijos arba re- 
kolekcijos. Josios veikimo pradedamasis punktas yra žmogus, 
o atbaigiamasis - Dievas. Josios veikimo metodas nuosekliai 
yra antropocentrinis. Štai kodėl mano ir buvo pasakyta, kad 
ši vienuolija atstovauja religijos antropocentriniam principui. 

Antropocentrinis principas religijoje daugeliui atrodo gąs- 
dinąs, mat paprastai, kalbėdami apie antropocenirizmą, mes 
turime galvoje tokią pasaulėžiūrą, kuri žmogų padaro bū- 
ties centru, kuri Dievą arba paneigia arba juo visiškai nesi- 
rūpina, iš kurios yra išaugęs Renesansas ir visa modernioji 
naujųjų laikų kultūra. Šitokia antropocentrizmo koncepcija 
yra pasaulėžiūrinė: ji yra pagrįsta ir teisinga. Bet religinėje 
literatūroje yra kalbama ir apie religinį antropocentrizmą ar- 
ba, tiksliau, apie antropocentrinį religingumą. Šiuo atveju 
antropocentrizmas reiškia ne kokią nors pasaulėžiūrą, bet tos 
pačios katalikiškosios pasaulėžiūros tam tikrą kryptį arba net 

tik metodą žmogui religinti ir dorinti. Šiuo klausimu yra ra- 
šęs jėzuitas E. Przywara!. Taip pat labai gerai teocentrinio 
ir antropocentrinio religingumo problemą yra išnagrinėjęs ki- 
tas jėzuitas E. Raitzas von Frentzas?. Jis savo studijoje skiria 
objektyvų-ontologinį (ontisch)-teocentrinį religingumą ir sub- 
jektyvų-voliuntarinį-antropocentrinį. Teocentriniame religin- 
gume, sako E. Raitzas von Frentzas, „tai, ką daro subjektas, 
ką daro žmogus ir valia, čia iš esmės atsitraukia į antrąją vie- 
tą, pirmąją užleidžiant objektyviam misterijos vyksmui, die- 
viškajam veikimui sakramentuose, būtiškajam (seinsmūssigen) 
ontologiškajam faktui — Kristaus veikimui šv. Mišiose. Opus 
operantis, subjektyvus istorinio Kristaus prisiminimas ir mąs- 
tymas apie jojo mirtį. Čia beveik visiškai nublunka prie opus 
operatum”? . Teocentrinis religingumas susikoncentruoja liturgijoje. 
„Subjektyviame religingume, - sako toliau Frentzas, — išei- 
na aikštėn pedagoginis elementas... Posakiu „metodinis la- 
vinimas“ galima suprasti, tiesa, ne šio religingumo esmę, bet 
jo skirtingumą nuo objektyvinio religingumo. Du dalykai čia 
išeina aikštėn. Visų pirma laipsninis žengimas pirmyn. Ženg- 
ti pirmaisiais laiptais čia mokoma labai stropiai. Šitie laiptai 
yra negatyvūs, nes čia paneigiama nuodėmė ir savas nuo- 
dėmingumas, čia pasirengiama susigėdimui, gailesčiui ir at- 
gailai. Paskui pamažu žengiama prie kitų dorybių, kol ga- 
lop pradedama gyventi aukščiausiomis dieviškosiomis dory- 
bėmis. Antrasis dalykas yra sisteminiai aktai ir pratybos. 
Čion priklauso metodiškas mąstymas, bendroji ir specialioji 
sąžinės apyskaita, sutvarkytas vadovavimas sielai. Beveik sa- 
vaimingai ateina į galvą mintis apie šv. Ignaco pratybas. Jos 
yra šitos krypties išraiška ir todėl ypatingu būdu yra pasta- 
tomos priešais liturgiją“*. 

Jeigu ieškotume trumpų charakteristikų, kurios išreikštų 
teocentrinio-objektyvinio ir antropocentrinio-subjektyvinio re- 


! Theozentrische und anthropozentrische Frömmigkeit // „Stim. der 
Zeit“, 1924. 

2 Objektive und subjektive Frömmigkeit // „Stim. der Zeit“, 1934. 

3 Ten pat, p. 361. 

4 Ten pat, p. 365-366. 

ligingumo esmę, galėtume taip pasakyti: teocentrinis religingu- 
mas nuo Dievo eina prie žmogaus, antropocentrinis - nuo žmogaus 
prie Dievo. Teocentrinis religingumas renkasi liturgiją, kad čia 
žmogus kuo labiausiai pasinertų dieviškoje misterinėje tikro- 
vėje, kad dieviškoji malonė čia kuo labiausiai apgaubtų visą 
žmogaus būtybę. Šitas religingumas yra didingas, iškilmin- 
gas ir dažnai net puošnus. Jis, kaip jį vadina O. Caselis, „mis- 
terijos religingumas“. Ypatingai karštas jo platintojas kaip tik 
ir yra benediktinų ordinas. Tuo tarpu antropocentrinis reli- 
gingumas renkasi pratybas arba rekolekcijas, kad žmogus visų 
pirma ištirtų pats save, kad jis išgirstų savyje Dievo balsą. „Lo- 
quere, Domine, audit servus tuus — kalbėk, Viešpatie, tavo tar- 
nas klauso“, - štai vedamasis šitų pratybų motyvas. Šitas re- 
ligingumas, iš paviršiaus žiūrint, atrodo paprastas, kasdienis 
ir net kuklus. Jo platintojas ir rėmėjas yra jėzuitų ordinas, o 
geriausios, nepaprasto psichologinio gilumo išraiškos jis yra 
pasiekęs šv. Ignaco rekolekcijų metode. 

Bet, kaip teisingai pastebi E. Przywara, žmogus nėra ne- 
sutaikomas su Dievu. Teocentriniame religingume esama 
Žmogaus, nes visas tasai misterijos religingumas, visa toji di- 
dybė yra ne kam kitam, kaip tik tam, kad žmogus būtų pa- 
švęstas. Iš kitos pusės, antropocentriniame religingume esa- 
ma Dievo, nes čia galutinis tikslas taip pat yra Dievas. Čia 
negalima kalbėti apie „arba - arba“. Čia galima kalbėti tik 
apie savotišką metodą, kuriuo žmogus yra vedamas prie Die- 
vo“. Tai yra ne dvi askezės ir ne du religingumai, bet tik dvi 
kryptys, kurių pirmoji Dievu pradeda, o antroji Dievu baigia. Bet 
Dievas ir žmogaus sudievinimas yra abiejų jų aukščiausias 
tikslas ir pagrindinis uždavinys. E. Raitzas von Frentzas pa- 
stebi, kad šitos kryptys negali net būti perskirtos, kad jos turi 
papildyti viena antrą. „Opus operatum, - sako Frentzas, - 
reikalauja papildomas opus operantis, liturgija reikalauja pa- 


5 Pig. jo Das christliche Kultmysterium, Regensburg, 1935; Die Litur- 
gie als Mysterienfeier, Freiburg/Br., 1923; Mysterienfrommigkeit / „Bon- 
ner Zeitschrift“, 1927. 

6 Plg. „Stim. der Zeit“, 1924, p. 403. 

pildoma pašvęstu darbu, auka ir privatiniu pamaldumu. To- 
bulas žmogus arba šioje srityje pažengęs gali Dievuje ilsėtis 
ir be metodo bei sistemos. Bet pasirengiant pratybos, meto- 
das ir sistema yra neišvengiami... Galop net ir išviršinės abie- 
jų krypčių išraiškos nėra prieštaraujančios, bet papildančios, 
būtent liturgija ir rekolekcijos“7. Jeigu tad sakoma, kad jė- 
zuitai atstovaują antropocentriniam principui, tai reiškia, 
kad jie veda žmogų į Dievą, pradėdami nuo jo paties, nuo jo psi- 
chologijos, parodydami jam jo nuodėmingumą ir atskleisdami jo 
gerąjį Aš. Šita prasme ir Ildefonsas Herwegenas OSB paste- 
bi, kad „šv. Ignaco metodu vedamos rekolekcijos yra suręs- 
tos natūraliai-psichologiškai, nors galutinis jų tikslas yra ant- 
gamtinis. Skatindamos pirmiausia paties žmogaus veikimą, 
jos yra daugiau ar mažiau antropocentriškai orientuotos“?, 
Tas pats Herwegenas toliau pastebi, kad pagal šv. Benedik- 
to metodą vedamos rekolekcijos yra orientuotos teocentriš- 
kai, nes į žmogaus veikimą jos žiūri tik kaip į pašalinimą 
kliūčių dieviškajai malonei (ten pat). 

Kodėl taip yra, kodėl benediktinų metodas religingume 
yra skirtingas nuo jėzuitų, E. Przywara duoda gerą paaiški- 
nimą. „Dieviškojo universalumo dvasia, dvasia dieviškojo to- 
lio ir visuotinumo turi perskverbti abu šiuos ordinus. Bene- 
diktinas vykdo šitą dvasią iškilminga liturgine malda chore, 
jėzuitas — pasaulio viduje... Benediktinui liturgija apsireiškia 
uždaru maldos gyvenimu, jėzuitui ji trykšta iš jo apaštalavi- 
mo pasaulyje. Tai yra ta pati liturgijos dvasia ir net liturgijos 
visuma, o ne viena josios pusė. Bet gyvenimas, kuriame šita 
dvasia veikia, yra kitoks... Benediktinui liturgijos įtakos forma 
į gyvenimą iš esmės yra bendruomeninė. Tuo tarpu jėzuitas, 
pagal savo pirmatako idėją, turi pats savyje būti vienuolynas 
ir klauzūra, nes jis gyvena pasaulio viduje. Jo todėl dorinis pa- 
sikeitimas turi vykti individualinėmis formomis, vadinasi, in- 
dividualiu mąstymu ir sąžinės ištyrimu“?. 

7 „Stim. der Zeit“, 1934, p. 370-371. 

8 Liturgische Erneuerung und Exerzitienbewegung // „Bonner Zeit- 


schrift“, 1927, p. 58. 
° „Stim. der Zeit“, 1924, p. 407. 

Šitie Przywaros žodžiai kaip tik ir atskleidžia giliausią jė- 
zuitų veikimo paslaptį. Jėzuitas, kaip kovojančios Bažnyčios 
reiškėjas, gyvena pasaulyje. Gyvendamas pasaulyje jis ypa- 
tingu būdu akcentuoja asketines pratybas, kurios jam pade- 
da kiekvieną sykį kontroliuoti savo dorinę pažangą. Savęs 
dorinime jis visų pirma turi pažinti pats save ir tik paskui 
eiti prie Dievo. Todėl savęs atžvilgiu jėzuitas yra labai griež- 
tas, nes jis turi pats savyje susikurti stiprų vienuolyną ir ašt- 
rią klauzūrą, kad pro ją neįsiskverbtų pasaulio silpnybės ir 
nuodėmės, su kuriomis jis susiduria kas valanda. Štai kodėl 
dažnai girdėti kalbant, kad jėzuitai daug ką leidžia kitiems, 
bet labai maža patys sau. 

Iš kitos pusės, jėzuitas gyvena pasaulyje tam, kad kitus už- 
kariautų Dievui. Užkariauti jis turi ne šventuosius, ne tobu- 
lume pažengusius, bet nusidėjėlius ir vos tik pradedančius 
rėplioti doros keliu. Jėzuitų dorinio veikimo laukas yra ši nuodė- 
minga ir silpnybių pilna žemė. Vaduodamasis savo metodu, ku- 
ris kyla iš jo ordino paskyrimo, jėzuitas pradeda visų pirma 
nuo pačių nusidėjėlių ir silpnųjų, nuo jų psichologijos, nuo jų 
gyvenimo, nuo jų sugebėjimų bei norų. Savaime suprantama, 
kad šitiems žmonėms negalima taikyti aukštesnio dorinio gy- 
venimo normų. Jie iš sykio, vaduojantis šv. Pauliaus metodu, 
gali gauti tiktai „pieniško maisto“. Tik pamažu, tik labai iš lėto 
nusidėjėlis gali būti atitrauktas nuo nuodėmių (via purgativa) 
ir įvestas į aukštesnės pažangos kelią (via illuminativa). Jėzui- 
tas visa tai gerai žino ir todėl yra verčiamas dažnai taikintis 
prie šių žmonių dorinio pajėgumo. Štai kodėl, sau jis būda- 
mas labai griežtas, kitiems yra atlaidus. 

Čia mes galime suprasti, kodėl probabilizmas praplito pir- 
miausia jėzuitų praktikose, ir daugumas jėzuitų teologų jį gy- 
nė nuo probabilioristų priekaištų. Taip buvo dėl to, kad jėzui- 
tai daugiausia turėjo reikalų su nusidėjėliais arba tik su pradedan- 
čiais tobulėti. Ligi XVI šimtmečio, kol naujoji dvasia, kuri 
savo esme buvo laicistinė ir net stabmeldiška, dar nebuvo 
persunkusi plačių sluoksnių, vyravo probabiliorizmas. Bet 
kai šito laicizmo buvo paliestos plačios masės, kai daugumas 
žmonių vis labiau pradėjo nutolti nuo aukštesnių tobulumo 

laipsnių ir tenkintis pačiu minimumu, neišvengiamai turėjo 
ateiti tokia sistema, kuri turėjo nustatyti patį šitą minimu- 
mą. Tai ir buvo probabilizmas. Jėzuitai, turėdami daug rei- 
kalų su nukrikščionėjančiu pasauliu ir norėdami jį užkariauti 
Dievui, patys pirmieji pasisiūlė su nauja sistema, kad paten- 
kintų tuos, kurie stipresniu maistu misti dar nepajėgia. Štai 
kokia prasme jėzuitų ordinas yra probabilizmo kūrėjas ir gy- 
nėjas. Kad tai nėra tik teorinė prielaida, rodo ir šv. Alfonso 
pavyzdys. Ilgą laiką jis buvo probabilioristas. Bet klausyda- 
mas išpažinčių ir susidūręs su daugeliu tokių, kurie dides- 
nių reikalavimų pakelti negali, perėjo į probabilizmą. 

Būtų visiškas mano minties iškreipimas, jeigu kas many- 
tų, jog jėzuitai probabilizmą taiko patys sau ir patys sau jį 
esą sukūrę. Kokios sistemos jie patys laikosi, man nežinoma; 
vargiai net vienos. Tik viena yra tikra, kad patys sau jėzuitai pro- 
babilizmo netaiko. „Jie puikiai žino, kad probabilizmas yra su- 
kurtas žmogaus silpnumui, kad jis yra tik pats minimumas, 
kad reikia pirma žmogų išgydyti, o tik paskui jį stiprinti. Jė- 
zuitai taip pat žino, kad sąmoningas nusistatymas laikytis tik- 
tai to, ko reikalauja probabilizmas, būtų išniekinimas krikščioniš- 
kosios idėjos, kuri minimumu niekados nepasitenkina. Štai ką sa- 
ko šiuo atveju vienas iš žymiausių jėzuitų teologų Noldinas: 
„Jei krikščionis Dievo tarnyboje nedarytų nieko kito, kaip tik 
tai, ko griežtai reikalauja probabilizmo principai, gyventų to- 
kį gyvenimą, kuris maža yra krikščionio vertas. Bet proba- 
bilistų tokia yra praktika: kur reikia uždėti pareigą arba 
spręsti apie nuodėmes, ten jie yra nuolaidūs, kad būtų iš- 
vengta pavojaus formaliai nusidėti. Kur norima siekti tobu- 
lumo ir įgyti dorybių, jie skatina kilti ligi pat aukštybių, re- 
miantis ne įstatymo pareiga, bet meile ir dėkingumu dieviš- 
kajam majestotui“!".. Šiais žodžiais Noldinas charakterizuoja 
visą jėzuitų veikimo būdą dorinio gyvenimo srityje. 

Šitokioje jėzuitų veiksenoje ~ gyvenant pasaulyje užkariauti 
Dievui žmogų pradedant nuo palies žmogaus - glūdi jų ordino 
jėga ir paslaptis. Nė vienas ordinas per tokį gana trumpą ir 


10 Cit. iš: Tauguercy Ad. Theologia moralis II, Roma, 1922, p. 238. 


57 


dar sutrukdytą savo gyvenimo laiką taip neišplėtė misijų stab- 
meldiškuose ir krikščioniškuose kraštuose, kaip jėzuitai. Nė 
vienas ordinas mokslo srityje taip neprisitaikė prie modernio- 
sios žinijos laimėjimų, kaip jėzuitai. Tokie vardai, kaip Wass- 
mannas, Secchi, Przywara, Peschas jau pasako apie jėzuitų su- 
gebėjimą įžiūrėti naujųjų laikų kultūroje nemaža gerų ypaty- 
bių ir jas pritaikyti prie pasaulio palenkimo Dievui. „Visa yra 
jūsų, jūs gi Kristaus“, - štai posakis, kuris charakterizuoja jė- 
zuitų veikimą moderniojoje kultūroje. Jeigu šiandien Katali- 
kų Bažnyčia eina ranka rankon su kultūriniu gyvenimu, jei- 
gu apie inferiores kalba tik neišmanėliai, tai didelė, jeigu ne 
didžiausia, nuopelnų dalis tenka jėzuitų ordinui. Niekados ne- 
būdamas atitrūkęs nuo pasaulio, jis sugebėjo ir Bažnyčią pri- 
artinti prie to, kas šitame pasaulyje yra gera. Fūllop-Milleris 
stebisi jėzuitų galia. Iš tikro tai yra ordinas, žadinąs pagarbą 
ir nuostabą. Kiek benediktinų vienuolija, vaizdžiai kalbant, gy- 
vena tarsi ant Taboro kalno ir savo veikimu simbolizuoja per- 
keistąjį pasaulį, tiek jėzuitų ordinas gyvena tarsi ant Kalvari- 
jos kalno, kur kančia, mirtis, nuodėmė ir laimėjimas yra susi- 
jungę į vieną nuostabų šios žemės gyvenimą. 

Baigiant reikia pastebėti, kad minėtas jėzuitų veikimo me- 
todas slepia savyje ir kai kurių pavojų. Benediktinas, kuris 
gyvena savotiškoje šeimoje, daug lengviau gali išvengti tų sil- 
pnybių, kurios tyko pasaulyje gyvenantį ir veikiantį jėzuitą. 
Jėzuitas, kaip minėjome, pasak Przywaros, yra pats savyje 
vienuolynas ir klauzūra, Kokios tad reikia stiprios asmeny- 
bės, kad šitas vienuolynas būtų vertas savo vardo ir kad pro 
šitą klauzūrą neįsiveržtų pasaulis su savo klaidomis ir nuo- 
dėmėmis. Tokių pasigėrėjimo ir pasisekimo vertų asmenybių jė- 
zuitai turi labai daug. Bet jų istorija rodo ir daugiau ar ma- 
žiau prasilenkiančių su savo pašaukimo kilnumu. Dirbant 
pasaulyje ir norint užkariauti žmones, prisitaikymas prie kai 
kurių žmonių silpnybių, pasidaro dažnai neišvengiamas. Bet 
paskui beveik visados tenka už tai atkęsti. Tai yra kiekvie- 
no atlaidaus pedagogo likimas, vis tiek ar jis veiktų religi- 
nėje ar pasaulinėje srityje. Ispanijos jėzuitai turi nepaprastų 
nuopelnų tos šalies katalikybei. Tuo tarpu, kaip liudija jėzui- 

tas Hubertas Becheris, kai antireliginiai sluoksniai pradėjo va- 
ryti propagandą prieš jėzuitus ir kai baigėsi šiųjų ištrėmimu, 
buržuaziškai nusiteikę katalikai „net Bažnyčios sluoksniuo- 
se tai sutiko su tam tikru pasitenkinimu“"!. Tai yra jėzuitų tra- 
gedija, bet tai yra sykiu ir kiekvieno apaštalo tragedija. Jėzuitai 
net iš pačių katalikų patiria daug daugiau nepalankumo ne- 
gu kiti ordinai. Kodėl? Kas gali tai pasakyti! Blogybė taip pat 
turi savo paslapčių. 

Todėl šio straipsnio autorius ir norėjo, kad minėti pra- 
džioje jo žodžiai nebūtų suprasti, kaip nepalankumas jėzui- 
tų atžvilgiu, ir kad pats autorius nebūtų priskirtas prie anti- 
jėzuitiško fronto, kuris, jeigu toks būtų tarp katalikų, būtų 
tiktai grynas nesusipratimas. Autorius galėtų tiktai palinkė- 
ti, kad jėzuitų solidarumas tarp savęs ir su aukščiausiu Baž- 
nyčios autoritetu, jų nepalaužiamas nusistatymas principuose 
ir jų lankstumas priemonėse bei metoduose, jų kova už tie- 
są ir drąsa atvirai prisipažinti prie padarytų klaidų ir žmo- 
giškų silpnybių išplistų visame katalikų gyvenime. Tuomet 
tasai garbingas vardas galėtų būti taikomas ne tik jėzuitų or- 
dinui, bet ir visai katalikų bendruomenei: Societas Jezu. 


H Priester und Volk im kath. Spanien / „Stim. der Zeit“, 1934, p. 37. 

RUSIŠKOJI KASDIENYBĖ 


Koks yra rusiškasis šios dienos žmogus? Kaip jis gyve- 
na, ką jis savo viduje jaučia, kuo jis domisi? Štai klausimai, 
kuriais dabar domisi daugelis, į kuriuos tačiau atsakyti yra 
nepaprastai sunku. Geležinė uždanga yra nusileidusi tarp 
Rytų ir Vakarų ir atskyrusi ne tik šių dviejų pasaulių politi- 
ką, ne tik jų dvasinę kuliūrą, bet net ir pačią kasdienybę. „Pa- 
prastas žmogelis“, kuris Vakaruose šiandien yra toks ryškus 
ir toks galingas, Rytuose yra virtęs savotiška paslaptimi. 

O vis dėlto esama kelio į šią paslaptį. Esama kelio į ru- 
siškąją kasdienybę, kurios neišreiškia joks oficialus mokslas, 
jokia propaganda, jokios partijos ar suvažiavimai. Tai groži- 
nės literatūros kelias. Tiesa, literatūros veikalai Rusijoje taip 
pat yra rašomi pagal tam tikrą modelį. Jie turi skelbti „so- 
cialistinį realizmą“ ir išugdyti žmogų „socialistinei statybai“. 
Rašytojas Rusijoje yra „sielų inžinierius“, kuris turįs pasaulį 
vaizduoti ne tokį, koks jis yra, bet tokį, koks jis turi būti, per- 
tvarkytas pagal marksizmo-leninizmo-stalinizmo principus. 
Todėl rusiškieji literatūriniai kūriniai savo pavidalu visi yra 
veikalai à la thèse. Jų uždavinys yra įrodyti ir mokyti. Patys 
savyje jie prasmės neturi. Jie yra vertinami tiek, kiek jiems 
pavyksta grožinėmis priemonėmis skelbti marksistines idė- 
jas. Todėl ir kasdienybė šiuose kūriniuose paprastai yra su- 
klastota. Rusiškasis žmogus nėra toks, kokį mes randame so- 
vietų literatūroje. 

Kas tačiau skaito rusiškuosius dabarties romanus ir su- 
geba propagandą atskirti nuo išgyventų pasisakymų bei 

vaizdavimų, gali pastebėti, kad rusiškoji kasdienybė vis dėlto 
glūdi šių veikalų pagrinduose; kasdienybė savotiškai paslėp- 
ta, baili, persekiojama, tačiau neišnaikinta ir neperkeista. Ir 
juo rašytojas yra talentingesnis, juo tokios nemeluotos kas- 
dienybės jo kūryboje yra daugiau. Taip pat reikia pastebėti, 
kad karo metu sovietai savo kontrolės vadžias buvo kiek 
atleidę. Todėl ir rašytojai galėjo pasisakyti kiek laisviau. Šiuo 
atžvilgiu veikalai, sukurti 1941-1945 metais, yra ypač reikš- 
mingi, nes tik 1946 metų antroje pusėje kontrolinės vadžios 
buvo vėl stipriai suveržtos. Įdomų bandymą atskleisti sovie- 
tiniuose romanuose rusiškąją kasdienybę padarė jėzuitas tė- 
vas Robertas Boscas prancūzų žurnale „Etudes“. Pasinaudo- 
damas Veros Panovos, Vasilijaus Ažajevo, Semiono Babajev- 
skio, Michailo Šolochovo romanais, jis mėgino apibūdinti 
rusiškąjį žmogų ne tokį, kokį mums jį rodo visuotinė sovie- 
tų tendencija, bet tokį, kokį netyčiomis jį atvaizduoja talen- 
tingi pasakotojai. 

Nors sovietų rašytojai yra įpareigoti rodyti visados tą patį 
žmogaus idealą ir prie jo skaitytoją vesti, vis dėlto jie yra pri- 
versti pradėti paprasto žmogelio gyvenimu ir tik paskui jį kel- 
ti ligi marksistinių aukštybių. Šita tad būtinybė ir padaro, 
kad kasdienybė kaip išeities punktas virsta šaltiniu rusiškajam 
dabarties žmogui pažinti. 

Pirmas klausimas, kuris kyla sklaidant šią kasdienybę, 
yra: kokie akstinai apsprendžia dabartinio ruso gyvenimą bei 
veikimą? Išanalizavęs daugiausia V. Panovos veikalus, tėvas 
Boscas atsako, kad pagrindinis akstinas dabarties rusiškajam 
Žmogui yra turto ir nuosavybės troškulys. Beveik visi jos ro- 
manų veikėjai nori praturtėti, turėti pinigų, įsigyti namelius. 
Sutikdami iš karo grįžtantį ir tėvų palikimą paveldėjusį Lu- 
kašiną, draugai jį sveikina ne todėl, kad jis išsaugojo gyvy- 
bę, bet kaip tik todėl, kad jam teko turto: „Dabar tu esi sa- 
vininkas, tavo namai yra didesni negu mūsų. Tu galėsi juos 
išnuomoti vasarotojams ir turistams. Tu būsi turtingas“ (ro- 
mane „Kružilka“). Darbas rusiškajam dabarties žmogui nė- 
ra nei vertybė savyje, nei būdas kurti socialistinį gyvenimą, 
bet priemonė užsidirbti pinigų. Todėl privatinės direktorių sek- 

retorės laisvomis valandomis nurašinėja rankraščius, patik- 

rina sąskaitų knygas, duoda stenografijos ir mašinraščio pa- 

mokas, kad tik daugiau pelnytų. Paprastas rusiškasis žmo- 

gelis stengiasi visokiais būdais kovoti su skurdu, nė nema- 

nydamas susitaikyti su komunistų skelbiama tikrove kaip 

auka būsimajam rojui. Kapitalistinė dvasia jame yra pasili- 
kusi tokia pat, kaip ir kiekviename, kuriam graso rytdienos 
netikrumas. Sovietų rašytojai tai regi ir supranta, tačiau yra 
priversti šią dvasią atvaizduoti tokią, kokia ji yra. „Yra žmo- 
nių, - sako Ažajevas, - kurie jau ketvirtis šimtmečio gyvena 
socializmo krašte ir kurie vis dėlto nedaug šio socializmo sa- 
vyje turi.“ 

Aukštesnieji pareigūnai — technikai, direktoriai, valdinin- 
kai, gaudami gerą atlyginimą, yra laisvi nuo medžiaginių rū- 
pesčių, todėl jų veikimo akstinas yra kitoks, būtent valdžios 
troškulys. Veros Panovos raštuose nėra nė vieno aukštesnio 
pareigūno, kuris šio troškulio neturėtų ir savo įtakos jam pa- 
tenkinti nenaudotų. Visi jie nori prasimušti į pačias pirmą- 
sias vietas, turėti savo valdžioje kuo daugiausia valdinių, įsa- 
kinėti, vadovauti, teisti. Kiek paprastuose žmoneliuose yra 
stipri kapitalistinė turto dvasia, tiek aukštesniuose pareigū- 
nuose yra nenugalėta individualistinė savisąmonės dvasia. 
Paprasti rusai nenusilenkia ekonominei socializacijai, aukš- 
tesnieji nepasiduoda kolektyvo vadovavimui. Tai yra būdin- 

ga, nes su šiomis dviem „ydomis“ komunistų partija kaip tik 
ypatingai kovoja. Vis dėlto sovietiški romanai rodo, kad ligi 
šiol šioji kova yra buvusi nesėkminga. 

Bažnyčia rusiškojoje kasdienybėje nebevaidina jokio vaid- 
mens. Popai, starecos, archijerėjai yra iš jos išbraukti. Nėra 
šventų kelionių į garsius vienuolynus, nėra elgetaujančių ke- 
liauninkų, kaip juos aprašinėja F. Dostojevskis; nėra patyčios 
iš popų; nėra anų nepabaigiamų filosofavimų apie amžinuo- 
sius klausimus, kuriems taip buvo atsidėję Ivanas ir Alioša 
Karamazovai „Sostinės“ svetainėje. Tačiau tai nereiškia, kad 
Bažnyčios vaidmuo yra absoliučiai išnykęs. Ne, atsako tėvas 
Boscas, bet jis yra perimtas komunistų partijos. Komunistų par- 
tija šiandien yra tikroji rusiškoji bažnyčia. Iš dabartinių ro- 

manų jauste jausti, kaip komunistų partija reikalauja iš visų, 
ne tik iš savo oficialių narių, atverti jai savo vidų (komunis- 
tinės išpažintys ne tik viešai, bet ir privačiai), atskleisti savo 
pracitį, nusilenkti partijos sprendimui, net jeigu tam reiktų 
didelės asmeninės aukos; kaip ji ekskomunikuoja nesutinkan- 
čius su jos linija ir šaukiasi „pasaulinės valdžios“ sudrausti 
neklaužadoms. Komunistų partija „yra tikrasis šio pasaulio 
išganymo aparatas; ji yra savyje sujungusi visas religines ver- 
tybes“, - sako tėvas Boscas. Tai, kas yra vadinama klerika- 
lizmu, komunistų partijoje yra išvystyta ligi aukščiausio 
laipsnio. Todėl rusiškojoje kasdienybėje išsilaiko tik tie, ku- 
rie, šiai „bažnyčiai“ nusidėję, nuoširdžiai gailisi ir prašo jos 
atleidimo. Tokių „nuodėmių“ ir tokių „atgailų“ yra pilni da- 
bartiniai sovietiškieji romanai. 

Jaunimas rusiškojoje kasdienybėje gyvena ta pačia dva- 
sia, kaip ir kitur. Jis yra ne sykį herojiškas, tačiau ne darbe 
ir atsidėjime kolektyvui, kaip nori komunizmas, o karo žy- 
giuose. Civilinis heroizmas rusiškojo jaunimo nežavi. Oficia- 
lūs rusiškieji auklėtojai yra priversti prisipažinti, kad jų pa- 
tarimai nenugali „šeimos slegiančios atmosferos“. Šeimos 
dvasia ir jos įtaka priaugančiajai kartai yra Rusijoje ligi šiol 
nenuveikta. „Mūsų papročiai yra pats reakcionieriškiausias 
dalykas mūsų egzistencijoje“, — sako Ažajevas viename ro- 
mane. Viena tačiau reikia pabrėžti: rusiškoji jaunimo kasdie- 
nybė doriniu atžvilgiu nėra palaida. Tėvas Boscas konstatuoja, 
kad sovietiniuose romanuose „meilės moralė yra labai šva- 
ri“. Panova vaizduoja asmenis karo metu, kurie yra susirišę 
moterystės ryšiu anksčiau su kita puse. Nors atrodo, kad jie 
yra Sukurti iš tikro vienas antram ir, vaduojantis moderni- 
niu nusistatymu, turėtų nutraukti ankstesnius vedybinius ry- 
šius, tačiau Panova leidžia jiems nugalėti šią pagundą ir grą- 
žina juos į ankstesnes šeimas. Apskritai sovictiniame romane 
meilės istorijos užima labai nereikšmingą vietą. O jeigu jų viena 
kita ir pasitaiko, tai jų išsprendimas visados yra palenktas 
kolektyvo reikalui. Šiuo atžvilgiu sovietiškasis romanas ir jo 
vaizduojamoji kasdienybė stipriai skiriasi nuo vakarietiško- 


` jo gyvenimo. 

Meilės stoka tiek literatūroje, tiek gyvenime atsiranda gal 

kaip tik todėl, kad moters vaidmuo sovietuose yra labai sa- 
votiškas. Moteris čia neturi laiko mylėti ar būti mylima. Išvaduota 
iš ankstesnio uždarumo šeimoje, šiandien ji yra priversta sto- 
ti į varžytynes su vyru ir išsikovoti vietą gyvenime. Jai yra 
atdaros visos durys į visas profesijas. Užtat ji nebegyvena na- 
muose, bet eina į pasaulį ir čia rungiasi. Fabrikas ir biuras pa- 
keitė moteriai šeimos židinį. Sovietiškoji moteris šiandien net ne- 
besupranta, kaip ji galėtų grįžti atgal į namus ir čia skleisti 
savo moteriškumą. Kai Panovos romane „Kružilka“ darbinin- 
kas Lukašinas rengiasi būti tėvu, jis pasiūlo savo žmonai pa- 
silikti namuose ir atsidėti naujagimiui, nes esą jis pakanka- 
mai uždirbąs visiems išmaitinti. Tačiau žmona nė girdėti ne- 
nori. Ji niekados nepaliksianti fabriko, niekados nesutiksianti 
būti „išlaikoma“. Ji greičiau eisianti pasikarti, negu virsianti 
šeimininke. Dabartinė rusiškoji moteris yra ištraukta iš namų 
ir nebenori į juos grįžti. Pasėkos — reta šeima yra gausi. Dviejų 
vaikų sistema šiandien Sovietų Sąjungoje yra kasdienis, be- 
veik sisteminis dalykas. Vyras ir žmona fabrike arba biure, se- 
na močiutė namuose, vaikai darželyje - štai sovietinės dabar- 
tinės šeimos vaizdas. 

Apibūdinant bendrai rusiškąją kasdienybę, kaip ji vaiz- 
duojama dabartiniuose sovietų rašytojų veikaluose, reikia iš- 
kelti dvi pagrindines jos žymes: 1) tautinio jausmo atbudimą 
bei gimtosios šalies meilę ir 2) savotišką religinį-mistinį me- 
sianizmą. Tėvas Boscas pastebi, kad rusiškosios gamtos gro- 
žis, rusiškosios žemės platybės užima sovietiniuose roma- 
nuose labai daug vietos. Tai yra savotiška scena, kurioje 
vyksta rusiškojo žmogaus gyvenimas. Tiesa, čia nerandame 
rasinio išdidumo, kuris toks ryškus buvo vokiečių nacional- 
socialistų veikaluose. Priešingai, rusiškoji savo krašto meilė yra 
sujungta su tautų brolybės idėja. Tačiau ši brolybė tegalinti 
įvykti tiktai socialistiniame mesianizme. Rusija, kaip ir senoji 
žydų tauta, jaučiasi esanti pašaukta duoti pasauliui naują bū- 
ties formą, kildinti iš savęs išganymą, atpirkti žemę. Izraeli- 
tiškasis exodus prasidėjęs 1917 metų revoliucija. Ir šis įvykis, 
kaip ir Izraelio perėjimas per Raudonąją jūrą, kasmet yra ` 


64 


švenčiamas didelėmis iškilmėmis: tai komunistinės Velykos. Jos 
skelbia būsimąjį rojų, kada visame pasaulyje būsianti sukurta 
socialistinė bendruomenė ir iš žmogaus būsianti galutinai iš- 
guita individualinė jo sąmonė. „Visa Rusija yra tapusi milži- 
niška žydija“, — baigia tėvas Boscas savo įdomius samprota- 
vimus. Šis mesianizmas rodąs, kad religinis jausmas rusiška- 
jame žmoguje nėra dingęs. Jis teberusena jo sieloje, tik 
komunizmas jam yra davęs naują linkmę. Užuot kreipęs jį į 
anapus, jis palenkė jį į žemę, supasaulino ir tuo būdu prie- 
šais krikščionybę pastatė naują „religiją“ su jos „bažnyčia“ ~ 
komunistų partija, ir su jos išrinktąja tauta — socialistine ben- 
druomene. Galimas daiktas, kad dabartinis sovietų antisemi- 
tizmas kaip tik ir yra instinktyvios pastangos nuveikti savo 
varžovą - Izraelį šiose mistinėse mesianistinėse rungtynėse, 
nes žydija ir šiandien tebelaiko save išrinktąja tauta ir mė- 
gina atlikti savotišką vaidmenį žmonijos gyvenime. (Atpasa- 
kota kai ką papildant ir paryškinant iš: „Herder-Korrespon- 
denz“, Jahrg. 6, Nr. 3, p. 134-136.) 

ACTION FRANÇAISE ARBA NACIONALIZMO 
IR KATALIKYBĖS KONFLIKTAS 
PRANCŪZUOSE 


1. Įsikūrimas. Charles Maurras 


Katalikų Bažnyčia Prancūzijoje jau nuo seniai neturi lais- 
vės. Išleisti įstatymai atskyrė Bažnyčią nuo valstybės, atėmė 
dvasininkų privatiškus ir viešuosius turtus, tikybą išvarė iš 
mokyklų, vienuolius visiškai išvijo iš Prancūzijos, o visokias 
kongregacijas uždarė be jokio atsižvelgimo į padarytus jų 
nuopelnus. Ši neteisinga politika traukėsi ilgus metus ir bai- 
siai vargino tikinčiuosius. Todėl jie mielu noru glausdavosi 
prie tų, kurie kėlė balsą prieš Bažnyčios skriaudėjus. Ir štai 
1899 m. įsikuria nauja organizacija, kuri pasiskelbia kovo- 
sianti su tuo blogumu, „kurį masonai, žydai, protestantų sek- 
tos daro prancūzų tėvynei“ (Ch. Maurras). Josios tikslas — at- 
statyti visuomenėje tvarką, kurią matė tik monarchijoje. Na- 
riai ir kūrėjai pripažino, kad Katalikų Bažnyčia yra tvarkos 
palaikytoja visuomenėje ir kaip tokia turi būti ginama ir sau- 
gojama. Tuo tarpu katalikai buvo smarkiai puolami Prancū- 
zijos liberalų ir todėl suprantama, kaip labai jie nudžiugo iš- 
girdę, kad naujoji organizacija ginsianti ir jųjų reikalus. Ir iš 
tikrųjų tokio gynimo ir kartais net atkaklaus buvo ne sykį 
parodyta. Apie šios organizacijos laikraštį „Action Frangai- 
se“, nuo kurio gavo vardą ir visa organizacija, susispietė žy- 
mus skaičius katalikų ir net dvasininkų. Vyriausias ir žy- 
miausias „A. Fr.“ vadas buvo Charles Maurras (gimęs 1868). 
Tai yra stipri asmenybė su plačiu išsilavinimu ir dideliais ga- 
bumais. Poetas, palinkęs į antikinį pasaulį, nors ir imąs jį per 
daug paviršutiniškai; parašęs daugybę veikalų įvairiausiais 

klausimais. Pats netikintis, linkstąs į pagonizmą, bet Katali- 
kų Bažnyčią gerbė dėl tam tikrų militarinių tikslų. Jis ją ver- 
tino tik dėl to, kad jam brangios tvarkos, tradicijos, draus- 
mės, darbo ir patriotizmo idėjos čia rado tikriausią įkūniji- 
mą. Bet antgamtinių Bažnyčios tikslų jis nesuprato ir 
nenorėjo suprasti. Idėjinės jo pažiūros yra agnostiškos. Visa 
yra reliatyvų; garbino progresą, šeimyną, tėvynę ir žmoniją. 
Į žmones žiūrėjo kaip į dviejų rūšių padarus, kurių vieni turi 
valdyti, o kiti tarnauti. Pats yra viename veikale taip išsita- 
ręs: „Žmonių sielos nėra vienodos. Molio dukterys niekados 
neprilygs toms, kurias dievai pagimdė purpurinėse lovose“. 
Visuomeniškose jo idėjose vyravo savotiškas, iš senovės pa- 
imtas estetizmas. Visas proto darbas ir visokie gyvenimo pa- 
togumai esą reikalingi tik aristokratiškos sielos žmogui, ku- 
rio aistrai nieko negali būti neleistino. Pasigrožėti, pasi- 
džiaugti malonumais tegali būti leista tik išrinktajai žmonių 
grupei, o ne tiems, kurie turi to smagumo duoti. Tautos rei- 
kalų gyvenimą jis iškėlė į pirmą vietą, o religijos - nustūmė 
į paskutinę manydamas, kad tautinių reikalų apgynimas jau 
tuo pačiu apginąs ir religinius reikalus. 

Nėra ko daug ir kalbėti, kad šios Maurras pažiūros yra aiš- 
kiai nekatalikiškos. Ir todėl nenuostabu, kad Šv. Indekso kon- 
gregacija jau 1914 m., t. y. dar prieš visos organizacijos pa- 
smerkimą, keturis Maurras veikalus jau buvo pasmerkusi. Štai 
koks vadas stojo „Action Française” priešakyje. Į šią organi- 
zaciją susimetė visokių: ir tikinčių, ir netikinčių. Katalikai stojo 
tik todėl, kad tikėjosi rasią ten savo reikalų gynėją. 


2. Kova su Bažnyčia. Pasmerkimas 


„Action Française“ organas kovojo su savo priešais viso- 
kiais „Iegaliais ir nelegaliais“ būdais, kaip pripažįsta ir pats 
Maurras. Jojo tonas buvo baisiai aštrus ir užgaulus: jam ga- 
lėjo prilygti tik komunistų leidžiami laikraščiai. Šis vienas jau 
faktas kėlė įtarimą, ar „A. Fr.“ yra iš tikrųjų gera organiza- 
cija. O josios vado agnosticizmas ir senoviškos moralės skel- 

LOETI 


OETI ELI 


bimas dar labiau abejones sutvirtino. Maurras buvo labai po- 
puliarus. Jo raštuose šalia klaidingų minčių buvo ir teisin- 
gu, kuo jis darėsi dar pavojingesnis, ypač jauniems žmonėms. 
talikų ir nekatalikų mišinį su netikinčiu vadu priešakyje. Bet 
galop tarè savo žodį. 1926 m. Bordo kardinolas Andrieu ga- 
vo paklausimą, kaip žiūrėti jaunimui į „A. Fr.“? Savo atsa- 
kymu jis įspėjo jaunuomenę, kad minėtos organizacijos sau- 
gotųsi, nes jos vadų pažiūros esančios visai priešingos kata- 
likų mokslui. „A. Fr.“ vadovai tuoj nusiuntė kardinolui raštą, 
kuriame jie pareiškia nusistebėjimą dėl tokio griežto atsilie- 
pimo ir tikino, kad jie visados buvę ir yra ištikimiausi kata- 
likai. Ch. Maurras parašė pats nuo savęs raštą, kad jis, nors 
ir netiki, bet katalikų reikalus visados gynęs ir ginąs. Tais 
pat metais popiežius Pijus XI parašė asmenišką laišką kar- 
dinolui Andrieu, kur pagyrė tąjį žygį prieš „A. Fr.“. Paskel- 
bus šį popiežiaus laišką, „A. Fr.“ vadovybė pasiuntė ir Pijui 
XI adresą, kuriame pasisako esą ištikimi katalikai ir tokie pa- 
siliksią, klausydami vyriausiojo vado - Popiežiaus. Šventa- 
sis Tėvas pareiškė pasitenkinimą jų gera valia ir dar kartą 
įspėjo dėl pavojų, kylančių iš vadų pusės. 

Klausimas pradėjo būti diskutuojamas spaudoje. „A. Fr.“ 
visą ginčą norėjo perkelti į politikos plotmę ir tuo nusikra- 
tyti visokiu autoritetu. Gruodžio mėn. „A. Fr.“ organas smar- 
kiai puolė Vatikano organą „Osservatore Romano“, pulda- 
mas tuo pačiu netiesiogiai ir patį Šventąjį Tėvą. Susidarius 
tokiai pozicijai, gruodžio 20 d. Pijus XI aiškiai pasakė savo 
kalboje, kad prie „A. Fr.“ katalikams priklausyti nevalia - 
non licet. Tada nacionalistų organas į šią Šventojo Tėvo kal- 
bą atsakė straipsniu „Non possumus“. „Drąsos! Niekas ne- 
turi teisės iš jos (t. y. iš „A. Fr.“ organizacijos) reikalauti pa- 
keisti jos tautinį tikslą, nei jos teisėtą metodą, nei jos vadus. 
Niekas to nesulauks! <...> Tėvui (vadinasi, popiežiui), kuris 
reikalauja iš savo vaikų (vadinasi, iš „A. Fr.“) nužudyti mo- 
tiną (vadinasi, Prancūziją), galima pasakyti: mes tamstos ne- 
klausome! <...> Mes neišduosime savo tėvynės. Non possu- 

mus!“ Mat „A. Fr.“ nariai manė, kad pakeitę vadus pražu- 
dys ir pačią organizaciją, o su ja ir Prancūziją. Čia ir išėjo 
aikštėn, kad tautinius reikalus jie stato aukščiau už religinius, 
ko Katalikų Bažnyčia niekuomet neleidžia. 

Dabar popiežiui nieko kito nebeliko, kaip tik pasmerkti va- 
dų mokslą ir jųjų laikraštį. Tai buvo padaryta 1927 m. gruo- 
džio 29 dieną: Pijus XI paskelbė jau Pijaus X suredaguotą 
Maurras veikalų pasmerkimą, pridėjęs dar „Action Française” 
pasmerkimą. 

Nuo šio momento jau prasidėjo atvira kova. Iš archyvų 
buvo ištraukiami kunigų, vyskupų atsiliepimai apie „A. Fr.“, 
kad tik įrodytų, jog popiežius buvo suklaidintas. Bet nacio- 
nalistų eilės pradėjo pamažu tirpti. Visi rimtesnieji pamatė, 
kad vadai yra užsispyrę ir atkakliai laikosi savo klaidų. Ši 
kova dar nesibaigė ir šiandien. 


3. Bažnyčios norai. Nationalisme intėgral 


Katalikų Bažnyčia, pasisakydama prieš „Action Frangai- 
se“, norėjo tik apsaugoti jaunimą nuo pavojingo vadų moks- 
lo. Todėl jokių politiškų išvadų iš to nereikia daryti. „A. Fr.“ 
vadų mokslas, Pijaus XI žodžiais betariant, buvo ne kas ki- 
tas, kaip „ypatinga rūšis politiško, mokslinio ir praktinio mo- 
dernizmo“, ir kaipo toks turėjo būti pasmerktas. Bet yra ir 
gilesnė čia mintis. Pasisakymas prieš „A. Fr.“ buvo pradžia 
Bažnyčios kovos su vadinamuoju sekuliarizuotu katolicizmu, 
kuris yra aiškus liberalizmo padarinys. „A. Fr.“ vadai kaip 
tik ir buvo tokie „supasaulinti katalikai“, kurie į Bažnyčią 
žiūrėjo tik kaip į natūralią priemonę tvarkai palaikyti, visai 
nematydami joje antgamtinių tikslų. Tokį mokslą kaip Ch. 
Maurras yra sunku suvaikyti, nes jis yra mišinys visokiau- 
sių idėjų, kaip ir bendrai liberalizmo mokslas. Todėl čia ir 
suprantamas tas ilgas popiežiaus tylėjimas. 

Pasisakydama prieš „A. Fr.“, Bažnyčia pasisakė ir prieš 
vadinamąjį nationalisme intėgral. Nėra tai tik prancūzų tau- 
tos reiškinys. Nacionalizmo banga eina per visus kraštus. Ir 

„A. Fr.“ pasmerkimas parodo, kad gerbiamas tautiškumas 
iškrypsta į šunkelius, religiją nustumia į užpakalį, o tautą pa- 
daro stabu. O Bažnyčia visuomet reikalavo ir reikalaus, kad 
absoliutiškų vertybių eilėje pirmą vietą užimtų religija. Tau- 
tybė be religijos yra šovinizmas. Religijos šviesoje tėvynės 
meilė gauna kilnios prasmės. Tuo tarpu viena politika pasi- 
rodo stabmeldišku tautos kultu. Prancūzų nacionalistai elgėsi 
visai priešingai šiuo atžvilgiu Bažnyčios mokslui. 


VIENYBĖS BLŪDAS 


Vienybės ir taikos troškimas žmoguje yra toks didelis, kad 
jis aptemdo kartais net ir šviesiausius žvilgius. Tuomet pra- 
dedama ieškoti ryšio tarp prieštaraujančių dalykų: tarp gė- 
rio ir blogio, tarp tiesos ir melo, tarp Kristaus ir antikristo. 
Tai dvasinio nuovargio ir išsekimo ženklas. Tai ženklas, kad 
žmogus yra pailsęs kovoje už Dievą. 

ios rūšies nuovargio žymių šiandien ypač matyti Pran- 
cūzijoje. Prancūzas niekados nėra buvęs tikros kovos žmo- 
gus. Pirma jis išmėgina visas susitaikinimo galimybes ir tik 
paskiausiai, tik priverstas griebiasi ginklo. Šitaip jis elgiasi 
ne tik politikoje. Šitaip jis elgiasi ir pasaulėžiūroje. Ir čia jis 
yra kompromiso ir taikinimosi herojus. Tai rodo plačią ir gi- 
liai žmogišką prancūzo širdį. Tačiau sykiu tai yra ir grėsmės 
ženklas. Prancūzas yra nuolatos tykomas pavojaus nesuvokti 
antikristinės klastos ir būti suviliotas paviršutiniškų gyveni- 
mo apraiškų. Kad šis pavojus yra visai realus, rodo jau ke- 
letą metų trunkančios Prancūzijos katalikų pastangos ieško- 
ti suderinimo tarp katalikybės ir komunizmo. Pasibaigus ka- 
rui, Prancūzija palinko į Sovietų Sąjungą ne tik politiškai, 
kaip į bendrų kovų ginklo draugę, bet sykiu užsidegė dide- 
le simpatija ir komunistinei ideologijai. Išvada - komunistų 
partija atsistojo pirmoje vietoje. Nuostabiausia, kad šitaip el- 
gėsi ne tik socialistai ar liberalai, bet ir katalikai. Pasipylė 
knygos ir brošiūros, kuriose buvo ieškoma ryšio su komu- 
nistine ideologija, nekalbant jau apie pastangas susiartinti su 

„paklydusiais broliais komunistais“. Ed. Mounier plačiai ati- 
darė savo žurnalo „Esprit“ skiltis šitiems klausimams, skir- 
damas jiems net specialių numerių. 

Sutikime, kad tai buvo pokarinių mėnesių džiūgavimo ap- 
svaigimas, kada žmogus, aptemdytas laimėjimo, bučiuojasi su 
kiekvienu gatvės valkata. Vėliau šis karštis atvėso. Tačiau jis 
anaiptol neišnyko. Sancti Officii komunistų ekskomunikos 
dekretas užtvenkė mėginimus būti sykiu „gerais krikščioni- 
mis ir gerais komunistais“. Tačiau jis prancūziškojo žvilgio ne- 
išaštrino tiek, kad šis paregėtų savo nesusipratimą. Praktinės 
pastangos pasuko tiktai teorine linkme. Nuo draugiškų gle- 
bėsčiavimųsi pereita daugiau prie studijinių svarstymų, ku- 
rie, deja, yra dar pavojingesni, nes šaltesni ir gilesni. 

Štai „La vie intellectuelle” (1950 m. vasario mėn. numery- 
je) Liuveno universiteto profesorius kun. Jacques Leclercgas 
paskelbė straipsnį „Rencontre des chretiens et des communis- 
tes“ („Krikščionių ir komunistų susitikimas“). Jame autorius 
mėgina surasti bendrą plotmę, ant kurios kaip tik galėtų su- 
sieiti krikščionys ir komunistai. Jam atrodo, kad komunistai 
puolą Bažnyčią tik todėl, kad ji, komunistų nuomone, tarnau- 
janti kapitalizmui. Jeigu katalikams pasisektų komunistus įti- 
kinti, kad Bažnyčia atsidedanti tiktai grynai religiniam reika- 
lui, kuris komunistams nerūpįs, sandora tarp komunistų ir 
krikščionių pasidarytų visiškai galima. „Komunizmas, — sa- 
ko Leclercgas, - priešinasi kapitalizmui. Jis nori šiam atimti 
dirvą, dėl kurios tamposi juodu abu, būtent ekonomiškai po- 
litines vertybes. Komunistas stengiasi kovoti su Bažnyčia tik 
tiek, kiek ji, jo pažiūra, esanti kapitalizmo bendrininkė. Ta- 
čiau ši kova yra nukreipta į kapitalizmą, kuris yra, komunis- 
to akimis, abejotinos vertės tikrovė, o ne į religiją, kuri jam 
atrodanti tiktai muilo burbulas“ (p. 136). Šitoje vietoje Leclerc- 
gas kaip tik ir mano suradęs pagrindinį skirtumą ir tuo pa- 
čiu sandėrio plotmę. „Krikščioniškoji problema, - sako jis, — 
yra visų pirma sielų atvertimo problema. Komunistinė pro- 
blema, kaip ir kapitalistinė, yra ekonomiškai politinės orga- 
nizacijos problema“ (p. 137). Tiesa, Leclercgas pripažįsta, kad 
komunistai, ypač inteligentai, „stengiasi pasiekti viso žmogaus 

kultūrą“ (ten pat). Tačiau čia pat jis pastebi, kad ši problema 
„jiems yra tikrai antraeilė. Pati pirmoji problema yra ekono- 
miškai politinis visuomenės perkeitimas“ (ten pat). Tuo tar- 
pu katalikybės pati pirmoji problema yra religinė: kurti Die- 
vo karalystę ir jai laimėti žmonių sielas. Tuo būdu veiklos 
plotmės persiskiria ir esminio konflikto tarp katalikybės ir ko- 
munizmo būti negali. O jeigu jis yra, tai tik todėl, kad nei ka- 
talikai, nei komunistai tinkamai nesupranta savo plotmių, jas 
ne sykį sumaišydami ir tuo būdu be reikalo susikirsdami. To- 
dėl Leclercgas papeikia tuos, kurie sakosi, jog pirmas jų už- 
davinys esąs kovoti su komunizmu. 

Mums yra keista ir skaudu skaityti tokias mintis vieno iš 
prancūziškosios katalikiškosios minties vadovų. Be abejo, ne- 
galime neigti, kad ne viename krašte katalikai yra susipynę 
su kapitalizmu ir tuo būdu tapę komunistinės kovos taiki- 
niu. Katalikų pažangumas socialinėje srityje daug ką būtų ga- 
lėjęs išgelbėti arba bent žlugimą sušvelninti. Tačiau šiomis 
klaidomis negalima išaiškinti komunistinės kovos prieš Baž- 
nyčią. Komunistai kovoja su Bažnyčia ne tik todėl, kad jos 
atstovai vienur kitur yra susidėję su kapitalizmu, bet svar- 
biausia dėl to, kad Bažnyčia nori formuoti sielas. Leclercgas 
mano, kad formuoti sielas yra tiktai antraeilis komunistų už- 
davinys. Ir čia yra pagrindinė jo klaida, išduodanti komu- 
nizmo giliausios esmės nepažinimą. Komunizmas yra anti- 
kristinė ideologija, norinti taip lygiai sukurti pasaulyje dva- 
sinę karalystę, kaip ir krikščionybė. Jų veikimo plotmės 
anaiptol nėra skirtingos, kaip norėtų Leclercgas. Žmogus su 
savo prigimtimi, su savo kultūra, su savo dvasia ir tikslu yra 
ir krikščionybės, ir komunizmo objektas. Kova tarp Bažnyčios 
ir komunizmo eina ne už ekonomiškai politines vertybes, bet už 
patį žmogų. Čia stovi vienas prieš kitą ne dvi ekonominės sis- 
temos, bet dvi pasaulėžiūros. Todėl kova tarp jų yra ne at- 
sitiktinis dalykas, bet esminis. Tai kova tarp Kristaus ir jo 
amžinojo priešininko, kuris prisiima istorijoje įvairius pavi- 
dalus. Vienas iš tokių pavidalų kaip tik ir yra komunizmas. 

Kad komunizmas yra daugiau negu tik ekonominė siste- 
ma; kad jis siekia perkurti visą žmogų; kad jis nori sukurti 

pasaulyje savą dvasinę karalystę, - šį dalyką yra labai gerai 
supratęs ir puikiai aprašęs tik dabar miręs anglų utopinių 
romanų rašytojas George'as Orwellas. Paskutinis jo veikalas 
„1984 metai“ kaip tik ir duoda vaizdą totalistinės sistemos 
išsivystymo ligi pat galo. Nesunku pastebėti, kad komunis- 
tinė santvarka Rusijoje jam yra patarnavusi prototipu šiam 
vaizdui sukurti. Veikalo pabaigoje, kai pagrindinis romano 
veikėjas, „minčių policijos“ suimtas, guli pririštas ant kan- 
kinimų lovos, O'Brienas, partijos atstovas ir sykiu tardyto- 
jas-budelis, šitaip išdėsto savo siekimus: „Kuo žmogus užsi- 
tikrina valdžią ant kito, Winstonai?“ — jis paklausia kanki- 
namąjį- Šis atsako: „Tuo, kad jis gali kitą kankinti“. - „Visai 
teisingai. Tuo, kad jis gali kitą kankinti“, - pripažįsta O'Brie- 
nas ir šia proga išdėsto ištisą filosofiją, kuri atskleidžia jo sis- 
temos gelmes. „Klusnumo nepakanka. Kaip kitaip, jeigu ne 
per kančią, galima patirti ir būti tikram, kad kitas klauso ne 
savo, bet mūsų valios? Valdžia glūdi tame, kad mes teikia- 
me skausmo ir pažeminimo. Valdžia reiškia galią žmogaus 
dvasią sudraskyti į gabalėlius ir ją iš naujo sudėstyti į kito- 
kią formą pagal mūsų nuomonę. Ar dabar jau pradedate su- 
prasti, kokios rūšies pasaulį mes mėginame sukurti? Jis bus 
tikra priešginybė anų kvailų, džiaugsmu pagrįstų utopijų, 
apie kurias svajojo senieji socialiniai reformatoriai. Mes no- 
rime sukurti pasaulį baimės, išdavimo ir kančių; pasaulį min- 
džiojimo ir buvimo mindžiojamu; pasaulį nepermaldaujamą 
ir vis labiau nepermaldaujamą, juo toliau jis išsivystys. Pa- 
žanga mūsų pasaulyje reiškia žengimą vis į didesnes kan- 
čias. Senosios kultūros gyrėsi esančios pastatytos ant meilės 
ir teisingumo. Mūsoji yra pastatyta ant neapykantos. Mūsų 
pasaulyje nebus jokio kito jausmo, kaip tik neapykanta, įsiu- 
timas, apsvaigimas pergale ir savęs pažeminimas. Visa kita 
mes išnaikinsime - visa, Mes jau net rauname paprotį mąs- 
tyti, kuris yra dar pasilikęs iš priešrevoliucinių laikų. Mes nu- 
kirpome ryšius tarp vaikų ir tėvų, tarp Žmogaus ir žmogaus, 
tarp vyro ir moters. Niekas nebedrįsta pasitikėti savo žmo- 
na, savo vaiku arba savo draugu. Bet ateityje iš viso nebe- 
bus nei žmonų, nei draugų. Vaikai bus paimti nuo motinų, 

kaip nuo vištų yra paimami kiaušiniai. Lytinis geismas bus 
išrautas. Gimdymas pasiliks tik kasmetinė funkcija, kaip 
maisto kortelių atnaujinimas. Mes išnaikinsime aistrą. Mū- 
sų neurologai jau dirba šioje srityje. Nebus jokios kitos išti- 
kimybės, išskyrus ištikimybę partijai. Nebus jokios kitos mei- 
lės, išskyrus meilę Didžiajam Broliui. Nebus jokio kito juo- 
ko, kaip tik kvatojimas nugalėtam priešui į veidą.“ 

Tai yra šiurpus vaizdas. Tiesa, jis yra poetinis. Jis yra ra- 
šytojo fantazija. Tačiau jo prasmė yra labai gili. Jis aiškiai ro- 
do, kad Orwellas giliai suprato totalistinių užmačių siekimus 
perkeisti patį žmogų. Šiuo keliu komunizmas kaip tik aiš- 
kiai eina. Jo tikslas yra satanistinė karalystė žemėje, kurioje bus 
visa išrauta, kas tik žmogui primintų, jog jis yra sukurtas pa- 
gal Dievo paveikslą ir panašumą. Ekonominio gyvenimo pa- 
keitimas yra antraeilis uždavinys. Svarbiausia yra perkeisti 
patį žmogų. Štai kur glūdi komunizmo esmė ir štai ko prof. 
J. Leclercgas nėra supratęs. 


„ŠIUO ŽENKLU NUGALĖSI!“ 


Konstantino pergalė Kryžiaus ženklu yra krikščionybės 
laimėjimų simbolis. Nuo to laiko, kai gėdingos mirties me- 
dis per Kalvarijos kalno Auką tapo Išganymo ženklu, eina 
Kryžius per pasaulį, laimėdamas be kardo, be granatų, be 
nuodingų dujų ir kildamas vaduojančiu simboliu ir ant Ro- 
mos kapitoliaus, ir ant menkutės Afrikos negro palapinės. 

Neseniai pro mus praūžė pasaulinė audra. Griuvo impe- 
ratorių sostai, nuo karalių galvų nukrito aukso karūnos, kraš- 
tutiniškumuose žuvo patys jų skelbėjai. Tai buvo kardo šven- 
tė. Visos pasaulio jėgos, visas lobis, herojiškas pasiaukojimas, 
tiesos ir idealų meilė - visa buvo vieną valandą suardyta ir 
suminta. Suorganizuota visi gabumai, visos moralinės ir in- 
telektualinės pajėgos skleisti melui ir neapykantai. Ir kas ga- 
lop laimėjo? Neaiperkama žmonijos gėda! 

Ir štai įsisiūbavusių gaivalų chaose iškyla Europos - kar- 
tu ir viso pasaulio - padangėje Kryžiaus ženklas. Žmonija 
susimąsto. Kažin ar tas kelias, kuris pasibaigė tokia katast- 
rofa, yra geras? Kažin ar beverta juo toliau eiti? Ar senieji 
humanizmo sukurti dievai yra tikrieji dievai, ar gal tik sta- 
bai neišmanančiai miniai apgaudinėti? Ir gražu matyti, kaip 
pasaulis kasdien vis labiau imasi persvarstyti savo kelius, 
moralės ir religijos svarstyklėmis pasverti savo darbus ir su- 
rasti tikrąją jų vertę. 

Naujieji amžiai jau baigti. Versalio sutartis pradėjo naują 
erą. Nereikia būti pranašu, jog įspėtum, kad ji bus pastatyta 
ant krikščionybės pagrindų. Visos tvirtovės, kuriomis žmo- 

nija rėmė savo viltis ir iš kurių laukė išganymo, viena po ki- 
tos griuvo ir dar tebegriūva. Nuo aukštesnių principų atpa- 
laiduotos kultūros sritys iš pat pradžių jau buvo pasmerk- 
tos žūti. Tik viena tvirtovė stovi kaip stovėjusi — tai Katali- 
kų Bažnyčia. Stat crux dum volvitur orbis! Katalikybės banga 
eina per visą pasaulį. Žmonės pasiilgo pilnutinio gyvenimo, 
ojo, atmetus katalikybę, niekur nerasta ir nebus rasta. „Šian- 
dien, kaip ir Dovydo laikais, išganymas ateina nuo Kalno vir- 
šūnės“, - pasakė E. Hello. Šiandien Kryžius švenčia savo per- 
galę. Kovos metu jis tik vienas laimėjo. Kad taip iš tikro yra, 
galime įsitikinti peržvelgdami skyrium kultūros sritis. 

Pažinimo sritis. Po visų klajonių šunkeliuose, po subjek- 
tyvizmo ir kraštutinio skepticizmo triumfo filosofija vėl suka 
į objektą. Neotomizmas švenčia savo atsikėlimą. Liuveno ir 
Romos filosofijos institutai, daugybė profesorių tomistų ryš- 
kiai rodo šitos srovės garbingumą. O ji juk tuo tarpu yra vie- 
nintelė, kurios išvados sutinka su apreikštosiomis tiesomis. 
Visur pastebimas noras surasti objektyvią tiesą ir objektyvų 
aiškumą dvasios pajėgomis. Besielė psichologija jau palaido- 
ta. Sintezės vėjelis dvelkia filosofijos darbo laukuose. - Gam- 
tos mokslai, kurie ligi XIX amžiaus antrosios pusės buvo di- 
džiausias įrankis kovai su religija, pameta ateistišką charak- 
terį ir kaskart vis geriau suderinami su religija. Darwino 
evoliucionizmas vis mažiau randa šalininkų mokslo vyrų tar- 
pe. Monizmo paskutinė tvirtovė krito kartu su Haeckeliu. Jo 
mokinys ir įpėdinis Jenos universiteto prof. Ludwigas Plate 
viešai atsisakė nuo savo mokytojo pažiūrų. Emologijoje vieš- 
patavusi politeistinė teorija šiandien jau nuvainikuota. 
Schmidto ir kitų etnologų įrodyta, kad pirmykščiai žmonės 
kaip tik buvę monoteistai. - Net pati teologija ima rodyti no- 
ro eiti naujais keliais. Ligi šiol dogmatika buvo daugiausia 
poleminio pobūdžio. Juk reikėjo atremti protestantizmo ir vė- 
liau modernizmo iškelti priekaištai. Dabar šis darbas jau pa- 
darytas. Todėl krypstama į naujas sritis ir bandoma geriau 
nušviesti ir suprasti Bažnyčią kaip corpus Christi mysticum. 
Tai iš tikro yra vaisingas darbas, rodąs didelio pasisekimo 
ir gausių laimėjimų. 

Kūrybos srityje krikščionybė irgi nemažai laimi. Nekalbė- 
sime čia apie katalikus menininkus, kurių yra kiekvienoje ša- 
lyje ir kurie nesigėdi savo religijos. Paminėsime tik keletą 
bendrų bruožų. Juk tas ypatingas susižavėjimas Dante, ka- 
da buvo švenčiamas jo 600 m. jubiliejus, argi nerodo krikš- 
čioniškojo meno pergalės? Be to, naujo žanro literatūroje — 
moderniškos hogiografijos - atsiradimas argi nėra ženklas, kad 
kūryboje vėl įsigali mistinis pradas? Apie santykius tarp mis- 
tikos ir poezijos šiandien plačiai kalbama net ir tų, kurie pir- 
miau visiškai netikėjo į antgamtinį pasaulį. Žymiųjų Pran- 
cūzijos (Paulis Bourget, Paulis Claudelis, Louisas Bertrand'as) 
ir kitų šalių (Italijoje - Papini; Austrijoje - Moria delle Gra- 
zia; Anglijoje - Chestertonas; Norvegijoje - Sigrida Undset 
ir t. t.) menininkų atsivertimai nėra mados apraiška. Tai pir- 
mas žingsnis į supratimą, jog kiekvienas menininkas ypač 

yra Dievo kūrybos atbaigėjas. 

Visuomeninėje srityje pasaulininkų apaštalavimu Dievo ka- 
ralystės platinimas pavedamas visiems tikintiesiems be am- 
žiaus ar lyties skirtumo. Daug dėmesio kreipiama į šeimą, 
kuri pagal popiežių norą turinti paimti kunigystės pareigų 
dalį. Tautų santykiuose amžinosios taikos problema randa 
vis daugiau šalininkų. Tiesa, ne visi ją platina krikščioniška 
mintimi, bet ši idėja savo esme yra krikščioniška. Popiežiaus 
autoritetas tarptautiniuose santykiuose vis labiau kyla. Ap- 
link Vatikaną grupuojasi daugybė katalikiškų ir net nekata- 
likiškų valstybių. Pasiuntinybių skaičius prie Vatikano nuo 
1914 m. padidėjo dvigubai. Šalys, kurios per ištisus šimtme- 
čius buvo nutraukusios su Roma santykius, dabar juos vėl 
atnaujina (pavyzdžiui, Olandija, Prūsija). Konkordatas tarp- 
tautinėje teisėje įgauna vis daugiau svarbos. Jo nutraukti ar 
laužyti nedrįsta net ir didelės valstybės. Paskutiniu laiku net 
nė negirdėti, kad kas būtų taip padaręs. Tiesa, Čekoslovaki- 
ja buvo nutraukusi dėl Vatikano protesto prieš iškilmingą 
Huso minėjimą, bet skubino vėl susitaikinti. 

Romos autoritetas ir įtaka labai žymu ir bažnyčių susi- 
vienijimo darbe. Anglijos protestantizmas rodo aiškių žymių 
grįžti į katalikybę. Trečdalis jų dvasininkų dabar moko jau 

visai katalikiškai. Bolševizmo sunaikinta provoslavija visai 
palinkusi susivienyti. Izvolskis, paskutinis šventojo Sinodo 
prokuratorius, pasakė: „Mes esame įsitikinę, kad krikščioniš- 
koji bažnyčia negali būti tautinė. Ji turi būti tarptautinė. Jau 
nėra Bizantijos. Mūsų žvilgis krypsta į Romą“. Šitame dar- 
be Popiežius ypatingą misiją skiria Lietuvai. 

Taigi tikroji religija vis labiau įsigali visose gyvenimo sri- 
tyse. Bendras mūsų laikų bruožas yra veržimasis Dievop (Un- 
ruhe zu Gott). Dievas vėl darosi viso ko centras. Krikščiony- 
bė palaiminga savo įtaka gaubia visą pasaulį. Todėl reikia 
tikėtis, kad taip garsiai kalbėta Europos kultūros krizė pa- 
sibaigs laimingai. Bet viena sąlyga: Europa turi būti katali- 
kiška. Arba — ji žus. Arba grįžimas prie katalikybės, arba — 
Vakarų žlugimas. Rodos, kad senutė Europa pasirinko pir- 
mąjį kelią. 


KELIAS Į KRIKŠČIONYBĘ 


1. Ši karta reikalauja ženklo 


Apie Europos kultūros krizę pradėta kalbėti jau prieš Di- 
dijį karą. Bet kas tuomet buvo dar tik nujaučiama, dar tik 
spėliojama, tas visu ryškumu iškilo pokariniais metais, ka- 
da beveik per visas kovų nualintas Europos tautas perskri- 
do revoliucijos šmėkla, neapsakomu įnirtimu naikindama se- 
nosios politikos liekanas. Tai buvo protestas prieš tą krauju 
pritvinkusią atmosferą, kurią skleidė karas, prieš tą naikini- 
mą geriausių žmonijos jėgų, kurios buvo aukojamos pasku- 
tinio šimtmečio sukurtiems individualizmo stabams. Deja, 
protestas prieš kraują pasidarė dar labiau kruvinas, ir socia- 
lizmo stabas pareikalavo ne mažiau aukų už individualiz- 
mą. Dabar tik pamatyta, kad čia kaltas ne tas ar kitas asmuo, 
ne ta ar kita valstybė, bet visa Europos kultūros kryptis, ku- 
rios kelias neišvengiamai turėjo pasibaigti tokia katastrofa. 
Prieškariniai nujautimai dabar buvo visiškai pateisinti. 

„Viskas sudužo!“ — pradėta šaukti nuo 1918 metų rudens. 
Sudužo militarinė ir politinė galybė, sudužo kartu socialinė 
ir dorovinė santvarka. Naujųjų laikų kultūra pasijuto sukrės- 
ta iš pačių pamatų. Visokeriopos krizės visu savo baisumu 
ir ryškumu atsistojo prieš Europos akis. Pradėta kalbėti apie 
kultūrinį Vakarų išsisėmimą ir besiartinantį neišvengiamą jų 
žlugimą. Šitie perspėjimo ir pagalbos balsai tebeaidi ir šian- 
dien ir gal dar rimčiau negu tuoj po karo. Tada jie buvo ins- 
tinktyviškas skęstančiojo riksmas, tuo tarpu dabar jie virto 
sąmoningu nelaimės prislėgtojo šauksmu. 

Toks beveik staigus naujųjų laikų kultūros puolimas bu- 
vo tuo skaudesnis, kad Europa šia savo gyvenimo kryptimi 
buvo visiškai pasitikėjusi. Civilizacijos laimėjimai, siekiantys 
apvaldyti laiką ir erdvę, darantys žmogų tikra prasme me- 
džiaginio pasaulio valdovu, švelniai glostė moderniškąjį iš- 
didumą. Jėgos pajautimas, iš vienos pusės, skatino žmogų at- 
sipalaiduoti nuo antprigimtinio pasaulio, iš kitos, gundė jo 
širdį vergte pavergti jam ir taip jau nusilenkusią gamtą. Bet 
čia, kaip ir pirmųjų žmonių puolime, pasikartojo ta pati tra- 
gedija: kai tik žmogus atsitraukė nuo aukštesniųjų pradų, tuoj že- 
mesnieji pradai sukilo prieš jį. Šventojo Rašto pasakojimas apie 
kūno sukilimą prieš dvasią, įvykusį tuoj po pirmosios nuo- 
dėmės, yra perspėjimas kiekvienam ~ taip individualiniam, 
taip kolektyviniam - puolimui. Kiekviena nuodėmė padaro žmo- 
gu priešu ne tik antprigimtojo, bet ir prigimtojo pasaulio. Iš čia 
kyla ne tik nesantaika su pačiu savimi, su savo sąžine, su 
savo kilnesniuoju aš, bet taip pat nesantaika su savo kūnu, 
su gyvuliais, net ir su negyvais daiktais. Nuodėmės pasėkos 
eina daug plačiau ir siekia daug giliau, negu mums atrodo. 
Tik taip suprantant nuodėmę, bus galima suvokti tą tylią ko- 
vą, kuri eina tarp nedorėlio ir jį supančios aplinkos, ir tuos 
švelnius santykius, kurie šventuosius riša su gamta. 

Ta pati tragedija pasikartojo ir moderniškosios kultūros 
puolime. Todėl naujųjų laikų kultūros krizės šaknys, iš vie- 
nos pusės, siekia antprigimties, iš kitos - prigimties, kuri la- 
bai jautriai atsiliepia į vienokius ar kitokius santykius su ant- 
prigimtuoju pasauliu. Ir todėl išeitį iš šitos krizės gali duoti 
tik visiškas susitaikymas su abiem pasauliais, nes tikroji re- 
ligija veda į gamtą ir tikroji gamta rodo kelią į religiją. 

Ir štai šitos visuomeninės suirutės metu, kada žmogus li- 
ko atitrūkęs ir nuo žemės, ir nuo dangaus, krikščionybė aiš- 
kiai taria didį savo žodį, kad išsigelbėjimas yra joje ir tik joje, 
kad ji vienintelė turinti jėgų surišti nutolusį žmogų su Dievu 
ir tuo pačiu priartinti jį prie gamtos. Krikščionys mokslinin- 
kai tiki, kad Europos kultūra nežus tol, kol vadovausis krikš- 
čionybės principais. Kryžius yra visuomet išganymo ženklas, 
vis tiek kokio išganymo pasaulis būtų reikalingas - religinio 

ar kultūrinio. Juo vienu yra išrišamos net ir aštriausios pro- 
blemos, nežiūrint kokiais vardais jos būtų vadinamos. Todėl 
senos liturginės giesmės žodžiai o crux ave spes unica nieka- 
dos nebuvo tiek prasmingi kiek mūsų laikais. 

Bet štai dabar, kaip ir prieš du tūkstančiu metų, iš krikš- 
čionybės, kaip ir iš Kristaus, reikalaujama ženklo, reikalauja- 
ma įrodymų, kad ji, o ne materializmas ar panteizmas gali iš- 
gelbėti paklydusią kultūrą. Bet krikščionybė Dieviškojo Mo- 
kytojo žodžiais atsako: „Atėjus vakarui, jūs sakote: “Bus 
giedra, nes dangus raudonas“ — ir rytmetį: ‘Šiandien bus lie- 
taus, nes rausta apniukęs dangus“. Taigi jūs mokate aiškinti 
dangaus veidą, o laiko ženklų — ne. Pikta ir neištikima gimi- 
nė reikalauja ženklo, tačiau jai nebus duota kitokio ženklo, 
kaip tik Jonos ženklas“ <...> „Kaip Jona išbuvo tris dienas ir tris 
naktis jūrų pabaisos pilve, taip ir Žmogaus Sūnus išbus tris die- 
nas ir tris naktis žemės širdyje“ (Mt 16, 2—4; 12, 40). Štai atsa- 
kymas mūsų laikams! Ši karta reikalauja ženklo. Bet jai ne- 
bus duota kitokio ženklo, kaip tas, kurį Kristus davė savo lai- 
kams. Koks yra tas ženklas? 

Kristus mirė ir buvo palaidotas. Paskutinę Kalvarijos tra- 
gedijos valandą pasaulis pažino jo dieviškumą, nes negyvo- 
ji gamta davė nepaneigiamą liudijimą. Širdžių gelmėse žmo- 
nės suprato, kad Kristus yra Vienintelis, kurs gali juos išlais- 
vinti iš skurdo ir grąžinti jiems prarastą Dievo karalystę. Bet 
štai tas Kristus, tas Gelbėtojas miršta... Jis tris dienas ir tris 
naktis guli užantspauduotame kape, o pasaulis skundžiasi, 
einančių į Emausą mokinių lūpomis: „O mes tikėjomės, kad 
jis atpirksiąs Izraelį“ (Lk 24, 21). Tai buvo skaudus atsisky- 
rimas, bet reikalingas prirengti žmones atsikėlimui. Tik per 
šitą galingą skausmą perėjęs pasaulis galėjo suprasti tikrąją 
mirties pergalės esmę. Aleliujos džiaugsmas visoje savo pil- 
nybėje tėra patiriamas tik Liberos nuliūdimo kontraste. Šią 
prasmę turi ir Bažnyčios rekomenduojamos vigilijos didžių- 
jų švenčių išvakarėse, kada pasninku ir budėjimu pavargi- 
namas kūnas, kad auštančio ryto džiaugsmas būtų skaidres- 
nis. Tą pat reiškia ir Kristaus žodžiai, kuriais jis atsakė į mi- 
nėtą mokinių nusiskundimą: „Argi Mesijas neturėjo viso to 

iškentėti ir įžengti į savo garbę?!“ (Lk 24, 26). Tad argi ne- 
reikėjo ir pasauliui perkęsti Kristaus atsiskyrimą, kad pas- 
kui sutiktų Jo Atsikėlimą? 

Štai ženklas ir mūsų laikams. Jis yra ne kitoks, kaip Jonos 
ir Kristaus ženklas. Krikščionybė turi mirti (šiandien ji tebe- 
merdi) moderniškojo žmogaus širdyje, turi būti palaidota; ši 
karta turi išgyventi atsiskyrimo nuo krikščionybės tragediją, 
kaip kad senovės pasaulis išgyveno Kristaus atsiskyrimą. Ji 
turi moderniškąsias savo pažiūras išvystyti ligi galo, turi sa- 
vo principus logiškai pritaikyti praktiškam gyvenimui. Ir tik 
tada, pajutusi, ką reiškia būti atsiskyrusiai nuo tikrosios Tie- 
sos ir nuo tikrojo Gyvenimo, ji bus tinkama priimti besikelian- 
čią savo širdyje naują senos religijos šviesą. 

Tai vienintelis moderniškosios kultūros kelias į tiesą apie 
gyvenimą. Šis kelias visų pirma prasideda atsiskyrimu. Atsi- 
skyrimas savo ruožtu gimdo kančią. Ir tik per šią kančios ug- 
nį perėjęs ir individas, ir minia yra tinkama vidiniu būdu pa- 
sisavinti ir įgyvendinti Kristaus mokslą. Štai kur glūdi išaiš- 
kinimas, kodėl atsivertėliai yra uolesni už paprastus 
tikinčiuosius: jie išgyveno atsiskyrimą ir kančią. 

Šitokiu keliu turi eiti ir dabartinė pikta karta, reikalau- 
janti ženklo. Po tiek metafizinių įrodymų, po tiek argumen- 
tacijos ir įtikinėjimo, ji vis dar kartoja anuos fariziejų žodžius: 
„mes norime, kad parodytum ženklą“ (Mt 12, 38). Ir jai ne- 
bus duota kitokio ženklo be psichologinio išgyvenimo, kada 
ji pati pažvelgs į savo vidų ir patirs skaistinančią kančios 
prasmę. Tuomet ji prieis prie tiesos, o šis visuotinis psicho- 
loginis prityrimas kartu su metafiziniais įrodymais bus liu- 
dijimas amžiams. 


2. Menkesnieji 


Šiuo metu, kada visa Europos kultūra yra sukrėsta ligi pat 
pamatų, pasitikėti išviršiniais, pripuolamais aplinkybių su- 
sidėjimais ir juose ieškoti išganymo yra vis tiek, ką ir pačiam 
plaukti tiesiog į pražūtį. Europos krizės priežastis yra nuo- 

dėmė, o iš nuodėmės pakilti reikia Malonės, vadinasi, reikia 
pagalbos iš viršaus. Nauja gyvenimo tvarka visados turi at- 
eiti iš aukštybių. Šventasis miestas, naujoji Jeruzalė nužen- 
gia iš dangaus, o ne į dangų (plg. Apr 21, 2). „Šiandien, — 
labai teisingai pastebi Hello, - kaip ir Dovydo laikais, išga- 
nymas ateina nuo kalno viršūnės.“ Šiandien žmonija kartu 
su senosios eros psalmininku turėtų pakelti akis į kalnus, iš 
kur ateis pagalba (Ps 121), nes aplinkui nėra nė vieno stip- 
resnio ramsčio, už kurio būtų galima nusitverti. Naujoji Eu- 
ropa laukė išganymo iš įvairių teorijų ir įvairių taip mokslo, 
taip visuomeninio gyvenimo sistemų. Deja, jų metai praėjo, 
ir jos subyrėjo lyg vaikų krosnys, padarytos iš smėlio ant va- 
žiuojamo kelio. Moderniškosios kultūros kūrėjai pasielgė ly- 
giai taip, kaip anas Kalno pamoksle minimas paikas žmo- 
gus, kurs pastatė savo namus ant smilčių. „Prapliupo liūtys, 
ištvino upės, pakilo vėjai ir daužėsi į tą namą, ir jis sugriu- 
vo, ojo griuvimas buvo smarkus“ (Mt 7, 27). Taip, Europos 
kultūros griuvimas iš tikro bus didelis! 

Popiežius Inocentas III sapne matė svyruojančią Šv. Pet- 
ro baziliką, kurią savo pečiais parėmė nuskurdęs, apdriskęs 
žmogelis. Kai šventojo Pranciškaus Asyžiečio ordinas savo 
neturto ir paprastumo dvasia atlaikė besiveržiančią į Bažny- 
čią prabangos ir išlepimo vilnį, sapno prasmė pasidarė aiš- 
ki. Krikščionybė irgi matė svyruojantį ir besirengiantį griūti 
moderniškosios kultūros panteoną ir siūlė savo pagalbą. Bet 
individuališku išdidumu ir išviršiniu civilizacijos spindėjimu 
apsvaiginta Europa paniekinamai nusisuko nuo krikščionių 
ir pavadino juos inferiores (menkesnieji), atsilikę nuo kultū- 
ros, nesugebantys eiti kartu su sparčia pažanga, pabėgėliai 
nuo pasaulio, nenaudingi anachoretai, su kuriais geriau rei- 
kalų visiškai neturėti. Krikščionybė apkaltinama esą ji ne tik 
esanti nevaisinga kultūrinėje kūryboje, bet tiesiog trukdanti 
pažangą. Kiekvienas josios mokslo išpažintojas esąs atsilikė- 
lis, viduramžių tamsuolis, tikras asilo galvos garbintojas. 
Stabmeldiškųjų romėnų priekaištas pakartojamas naujųjų lai- 
kų žmogaus lūpomis. Tai simbolis, kuris ryškiai rodo, kaip 
neigimo atžvilgiu buvo grįžta aštuoniolika amžių atgal. 

Antikrikščioniškas judėjimas, ėjęs iš pradžių palaidai, ga- 
lop buvo suorganizuotas. XVIII šimtmečio pradžioje buvo 
įsteigtos masonų ložės ir tuo būdu buvo pradėta sėkminga 
kova prieš krikščioniškąją pasaulio santvarką. Aiškus daly- 
kas, tiek prikalbėję apie inkvizicijos laužus ir tortūras, mo- 
derniškieji stabmeldžiai negalėjo imtis fizinio teroro, nors 
Prancūzijoje revoliucijos metu jis buvo daug baisesnis už vi- 
sas inkvizicijos legendas. Užtat moralinis teroras buvo pri- 
pažintas leistinas, kad būtų galima nusikratyti tais pažangos 
trukdytojais. Todėl neprileisti katalikų į aukštesnes mokslo 
ar visuomeninio gyvenimo vietas, ignoruoti ar be atodairos 
kritikuoti jų mokslo ir meno laimėjimus, vidurinius amžius, 
kada katalikybė buvo pasiekusi horizontalaus įsigalėjimo vir- 
šūnės, vadinti didžiausios tamsos ir barbarybės laikais, - tai 
buvo moderniškosios Europos taktika ir kovos metodas. 
„Catholica non leguntur!” Visa, kas tik katalikiška, neverta imti 
nė į rankas! Ir tai skelbė tie žmonės, kurie didžiavosi esą iš- 
tikimiausi objektyvumo šalininkai! 

Bet be fanatiško apriorizmo jie padarė dar dvi klaidas: 
a) jie neteisėtai reikalavo iš katalikybės tiesioginio kultūros 
kūrimo ir b) jie nesuvokė, kad visi didieji tikrosios Europos 
kultūros laimėjimai kvėpuoja katalikiška dvasia. 

a) Esminis kiekvienos religijos — taigi ir krikščionybės — pa- 
skyrimas nėra pagelbėti žmogui siekti žemiškų dalykų, bet ar- 
tinti žmogų prie Dievo. Ji turi kaip tik išlaisvinti žmogų iš tų jį 
graužiančių žemės rūpesčių, ji turi pakelti jo širdį prie Dievo 
ir jo dvasiai parodyti amžinąjį tikslą. Tame yra religijos pa- 
skyrimas. O kultūros kūrimas yra tik pripuolamas daiktas. To- 
dėl Kristus savo apaštalais išsirinko ne menininkus ar moks- 
lininkus, ne valstybės vyrus ar sociologus, bet paprastus žve- 
jus, kad skelbtų irgi ne naujas meno ar mokslo teorijas, ne 
naujas valstybės santvarkos sistemas, bet atgailą, savęs išsi- 
žadėjimą, nusižeminimą ir kantrybę. Pats Kristus irgi neatėjo 
toks, kokio laukė Izraelio tauta. Ji laukė Mesijo, kuris patai- 
sytų pašlijusį jų kultūros gyvenimą ne dieviškais principais, 
bet kariuomene, turtais ir valdžia. Tai buvo klaida, kuri kar- 
tojasi tūkstančius metų: ieškoti vaisto ten, kur buvo užsikrėsta li- 

ga. Kristus tuo tarpu mokė visai priešingai: „Jūs pirmiausia 
ieškokite Dievo karalystės ir jo teisumo, o visa tai bus jums 
pridėta“ (Mt 6, 33). Bet tuo Kristus anaiptol nepaneigė kultū- 
ros. Tuo jis tik norėjo pažymėti, kad visoks kultūrinis darbas 
turi prasidėti iš vidaus, iš santykių sunormavimo su Pirmuo- 
ju visokio veikimo Principu. Tai yra vienintelis kiekvienos tik- 
rosios kultūros pamatas. O visi tie, kad ir labai didingi lai- 
mėjimai, bet nepagrįsti Kristaus dvasia, yra tik stabai neišma- 
nančiai miniai. Juos visus laikas išvartalios. 

Krikščionybė savo esme nėra tik mokslas, bet ir gyvenimas, 
Kristaus gyvenimas pakrikštytuose žmonėse. Todėl šitą gy- 
vybinį pobūdį krikščionybė parodo visur, kur tik ji įsistipri- 
na. Tautų, priėmusių krikščionybę, būklė tuoj pasikeičia: jo- 
se atsiranda naujų, galingų gyvenimo akstinų, naujai formuo- 
jančių ir kuriančių jėgų, kurios daro palaimingos įtakos 
kultūriniam tautos gyvenimui. Ir priešingai. Antprigimtasis 
gyvenimas yra taip ankštai surištas su prigimtuoju, jog su- 
ardžius vieną tuoj pradeda irti ir antras. Štai kodėl mes ma- 
tome, jog prieš Kristų pakrikimas viešpatavo ne tik religinė- 
je, bet ir kultūrinėje srityje; šis pakrikimas žymi ir mūsų die- 
nų stabmeldiškųjų tautų gyvenimą; jo ženklai pradeda vis 
labiau aiškėti ir stabmeldėjančios Europos padangėje. 

Taigi Kristaus pasiuntinybėje be religinio atpirkimo dar 
galime įžiūrėti ir netiesioginį kultūrinį atpirkimą. Pirmąjį Jis 
įvykdė pats ant Kalvarijos kalno, išlaisvindamas žmoniją iš 
tamsos galybių. Antrąjį įvykdo Jojo mokslas, pervertindamas 
kultūrines senojo pasaulio vertybes naujųjų principų švieso- 
je. Šis atpirkimas irgi yra krikščionybei labai charakteringas. 
Tiesa, jis yra netiesioginis, nes niekados negalime tvirtinti, 
jog krikščionybės paskyrimas yra kultūrinė kūryba. Bet sa- 
vo principais ji tiek daro kultūrai išganingos įtakos, jog kal- 
bėti apie krikščionybės nevaisingumą kultūrai galima tik tu- 
rint labai menką Kristaus reikšmės pasauliui supratimą. 

b) Nors nieku būdu negalima religijos vertės matuoti jo- 
sios produktingumu kultūrinėje kūryboje, nes tuomet išeitų, 
kad toks islamas yra didesnės vertės už judaizmą, vis dėlto 
krikščionybė nebijotų šito mato, jei tik matuotojai turėtų ge- 

ros valios objektingai patyrinėti Europos kultūrą. Mes čia ne- 
galime spręsti šios problemos visu platumu’, todėl pavaiz- 
davimui pasitenkinsime paėmę, pavyzdžiui, kad ir krikščio- 
nybės asmens supratimą, kiek jis turi sąryšio su kultūros ap- 
raiškomis. 

Asmuo krikščionybei todėl turi nelygstamosios vertės, kad 
jis yra absoliutinio turinio nešiotojas, kad jis yra sukurtas pa- 
gal Dievo paveikslą. Gali šitas asmuo neturėti jokių gabumų, 
jokios net moralinės vertybės, jis vis tiek turi būti mylimas 
kaip Dievo atspindys. Čia glūdi artimo meilės ir žmonių lygy- 
bės prasmė. Krikščionybėje nėra nei vergo, nei laisvojo, nei žy- 
do, nei graiko, nei vyro, nei moters, nes visi yra Dievo paveiks- 
las, ir visi yra sutverti pagal to pačio Dievo panašumą. 

Ir štai tik ši viena krikščionybės pažiūra išnaikino Europoje 
vergiją, pralaužė luominius skirtumus, pakilnino moters gy- 
venimo supratimą, pakeitė pažiūras į rankų darbą. Ir visa tai 
turėjo milžiniškos įtakos Europos ir viso pasaulio kultūrai. 

Taip pat yra ir su krikščionybės pažiūromis į šeimą arba 
į visuomenę. Ir jų kultūrinė reikšmė yra begalinė. 

Galime čia dar paminėti ir tą nepaprastą krikščionybės 
sugebėjimą priimti į save nekrikščioniškų tautų kultūrines 
vertybes, jas pakilninti ir paskui perteikti kitoms tautoms. 
Pirmiausia įvedimas meno į savo liturgiją. Hebrajų tauta, kur 
kilo krikščionybė, neturėjo savo liturgijoje tapybos ir skulp- 
tūros. Architektūra taip pat buvo menkai išsivysčiusi. Salia- 
mono šventykla Kristaus laikais buvo tik šviesus senelių pa- 
sakojimas. Bet štai krikščionybė ateina į Graikiją ir čia meną 
panaudoja savo liturgijai. Dar daugiau - ji meną pakilnina, 
ji suteikia jam naujos prasmės. Religinis menas darosi visų 
menų menas, aukščiausia kūrybos rūšis, kurios dar žmogus 
gali prigimtomis jėgomis pasiekti, o už kurios jau prasideda 
sakramentinis veikimas. Arba vėl imkime organizacijos pasi- 
savinimą. Juk žydai beveik visiškai nemokėjo organizuotis. 


1 Tam reikalui galima paskaityti: Rost H. Kulturkraft des Katholizismus, 
4 Aufl., Paderborn, 1930, p. 484, 

Bet Romoje krikščionybė išmoko organizavimosi meno, ir 
šiandien pasauly nėra kitos draugijos, kuri būtų taip puikiai 
ir tobulai susiorganizavusi kaip Katalikų Bažnyčia. Filosofi- 
jos, kuri buvo reikalinga formuluoti ir aiškinti Kristaus pa- 
skelbtoms tiesoms, žydai taip pat neturėjo. Čia krikščionybė 
pasinaudojo graikų laimėjimais. Ir nuostabiu sugebėjimu Ka- 
talikų Bažnyčia mokėjo graikiška filosofija išreikšti giliausias 
savo tikėjimo paslaptis. 

Ar visa tai turint galvoje, dar galima kalbėti apie krikš- 
čionybės kliudymą kultūrinei pažangai? Ar galima kalbėti 
apie katalikų atsilikimą nuo pasaulio progreso? Priešingai, 
krikščionybė yra didžiausias kultūros akstinas, ir kiekvienas 
tikras krikščionis, jei nori pateisinti savo vardą, jau iš esmės 
savo išpažįstamų principų yra verčiamas būti kultūros dar- 
bininku. Šituo savo kultūriniu atpirkimu krikščionybė kaip 
tik ir išgelbės Europą. Juk ne tuo patarnausime pasauliui, jei- 
gu jį tik kritikuosime, peiksime ir pajuoksime, bet tuo, jeigu 
ji laiminsime ir pašvęsime. Krikščionybė tą gerai suprato ir 
todėl ji nenusigręžia nuo nupuolusio, nepalieka jo nelaimė- 
je, bet eina ir neša priemonių jam pakilninti. Visaip pašie- 
piama, purvais drabstoma, ji eina lyg tas Asyžiaus Pavargė- 
lis, ir savo pečiais atremia svyruojančią kultūros panteono 
sieną. Josios šūkis „Viską atnaujinti Kristuje“ suskambėjo pir- 
miau negu šiurpus likimo balsas „Vakarai žūsta!“ 


3. Kelias į krikščionybę 


Prieiti prie krikščionybės gali būti du keliai: bažnytinio au- 
toriteto kelias, kada žmogus įtiki į Bažnyčios vadovų neklai- 
dingumą ir, tuo remdamasis, priima jų skelbiamas tiesas; psi- 
chologinio patyrimo kelias, kada žmogus savo vidaus pasau- 
liu patiria, jog tą prigimto gyvenimo atbaigimą, kurio taip 
ilgisi dvasios gelmės, gali duoti tik krikščionybė. Pirmuoju 
atveju šitą svarbią tiesą tikintieji patiria tik vėliau, antruoju 
atveju - per josios patyrimą prieinama prie tikėjimo į krikš- 
čionybės dogmas. 

Jau nereikia nė aiškinti, kad moderniškajam žmogui be- 
lieka tik šis antrasis kelias. Jis, sugriovęs visus autoritetus, 
pats vienas sumanęs ištirti gyvenimo paslaptis, šiandien jau 
nebegali nusilenkti išviršiniam autoritetui. Autoriteto pripa- 
žinimas jo turi būti dar tik atrastas. Užtat psichologinio 
patyrimo kelias jam yra atviras, atviras dabar labiau negu 
pirma. Jis gali būti nelabai aiškus tiems, kurie tiki nuo pat 
mažens ir kurie nėra įsigilinę į krikščionybę, kaip į tikrai 
žmogiškąją religiją. Bet tie, kurie tikėjimą buvo praradę ar- 
ba bent turėję smarkių abejonių, tie puikiai supranta, kaip 
vidinis krikščionybės paneigimo išgyvenimas vėl veda atgal 
į josios pripažinimą. 

Bet šiam išgyvenimui pajusti būtinai reikalinga grįžti į sa- 
ve. Ligi šiol moderniškasis žmogus buvo pabėgęs nuo savęs, 
nuo savo išgyvenimų, nuo savo pažiūrų ir nuomonių. Jis mi- 
to svetimu maistu, kurio teikdavo knygos ir laikraščiai. Tuo 
tarpu jo pačio pastebėjimai buvo neorganizuoti, pakrikę, be 
jokios tvarkos ir įtakos vidaus gyvenimui. Moderniškojo 
žmogaus siela išgyvenimais ir įspūdžiais yra be galo turtin- 
ga. Tik jie visi dabar yra pirmykščiame chaose. Dvasia tiek 
absorbuota išviršinio gyvenimo, jog neturi nei laiko, nei no- 
ro sutvarkyti savo vidų. Bet ateina laikas, kada siela grįš į 
save, suorganizuos savo patyrimus ir tuo būdu pradės pa- 
žinti savo pasaulį. Tada bus parengta puiki dirva krikščio- 
nybės sėklai. Taigi pasak Foersterio, „atitolusios sielos grįži- 
mas į krikščionybę tiek tėra galimas, kiek mums pavyks nu- 
vesti nusimokiusį ir nusimokiusių frazių sudrumstą žmogų 
atgal į gyvenimą ir į save patį. Šv. Augustinas savo „Išpaži- 
nimuose“ pažymi tikrąjį savo atsivertimo į krikščionybę le- 
miamąjį tašką šiais žodžiais: „Tuomet pirmą kartą atgręžiau 
savo žvilgsnį į savo paties sielą“. Bet kaip šv. Augustinas bu- 
vo pastūmėtas į savo paties sielą? Jis pajuto kūnu ir siela, 
kad pagonių filosofija jo nesotina, neduoda jam jėgos, tėvy- 
nės, nieko neišsprendžia. Jis patyrė, ką tai reiškia būti žmo- 
gumi, turėti sąžinę, aistrų, ilgesio, meilės, neramumo ir pyk- 
čio — ir neturėti jokios gyvos tiesos visam kam teisti, tvarky- 

ti ir raminti. Šios gadynės siela eis tuo pačiu keliu. Ji turi pir- 
miau išeiti visą moderniškąją tuštumą, tuomet tik ji tepajus, 
kas yra žmogus ir kas yra gyvenimas, ir kas daros su siela, 
jei nebešviečia amžinoji šviesa?. 

Persisotinimas išviršiniais laimėjimais gamina jų neapy- 
kantą, o ši savo ruožtu veda dvasią atgal nuo viršaus į vidi- 
nį pasaulį. Ir juo greičiau žmogus persisotins šia išvidine ci- 
vilizacija, juo labiau ims jos neapkęsti, juo greičiau ateis grį- 
žimo į save laikas, ir juo palankiau bus sutikta siūloma 
krikščionybės pagalba. Taigi dabar reikia kuo greičiausiai pa- 
rodyti žmogui visas moderniškosios kultūros apgaulės, mo- 
derniškąją pasaulėžiūrą išvystyti ligi galo, o ne dangstytis jo- 
sios sąvokomis ir bandyti jas pateisinti laiko dvasia. 

Įsigilinimas į save ir tuo pačiu moderniškosios kultūros 
apgaulių pajutimas sudaužys tuos stabus, kurie nuo pat šios 
kultūros pradžios buvo pastatyti Tikrojo Dievo vietoje; grą- 
žins krikščionybę į asmens, šeimos ir visuomenės gyveni- 
mą; įves tuo būdu tvarką į atpalaiduotus žmogaus prigim- 
ties gaivalus, kurie dabar taip suskaldė vidaus pasaulį, jog 
viena mintis prieštaravimu žudo kitą, vienas noras paver- 
gia kitą ir vienas jausmas kovoja su visais kitais. Padarius 
taiką pačiame savyje, ji bus grąžinta ir į viešąjį gyvenimą. 
Kiekvienas pacifizmas visuomenėje turi visų pirma remtis asmens 
prigimties pacifizmu. Išsiskyrę kultūros elementai tada vėl su- 
sieis į vidinę vienybę po religijos globa. Tuo būdu bus vėl 
atrastas kelias į pilnutinį gyvenimą, kurio taip labai yra pa- 
sigedę mūsų laikai. 

Žinoma, tai yra idealas, kuris galbūt niekados visoje pil- 
nybėje nebus pasiektas. Bet kelias į jį yra tik šitoks. Kitokio 
nėra ir dabar nė būti negali. Visokios teorijos ir siūlymai, 
jeigu jie nesiremia grįžimu į krikščionybę, yra tik tolimes- 
nis kultūros klampinimas į neišbrendamas pelkes, kur su- 
sipynusi mintis ir pakrikęs gyvenimas vienas kitą visiškai 
pražudys. 


Plg. Kristus ir žmogaus gyvenimas, p. 101. 

TIKĖJIMO KRIZĖ IR PASAULIEČIAI 


„O kuo jūs mane laikote?“ 
Mt 16, 15 


Maždaug prieš 20 metų dėsčiau mintį, esą „santykis su 
Kristumi atskleidžia tiek atskiro asmens, tiek ištiso istorijos 
tarpsnio dvasią“!. Mūsasis tarpsnis esąs būdingas kaip tik 
tuo, kad jis, tiesa, „gręžiasi į Kristų“, tačiau „į Kristų — žmo- 
gu“, o ne į Kristų - Žmogų ir Dievą. Kristaus dievybė arba 
nutylima, arba net aiškiai neigiama (ten pat)*. Ši ano meto 
mintis rėmėsi į bendrą pokarinę nuotaiką, kurioje krikščio- 
nybė kaip etika buvo aukštai vertinama, bet krikščionybė 
kaip Dievo ir žmogaus sąjunga Kristuje buvo apeinama. 
Trumpai tariant, krikščionybė kaip mokslas ~ taip; krikščio- 
nybė kaip įvykis — ne. 

Kad šitokios nuotaikos būta nekrikščioniškose srovėse bei 
grupėse, buvo nenuostabu. Bet kad jos atsirastų ir krikščio- 
nyse, atrodė neįmanoma. Priešingai! Atrodė, kad krikščionys 
kaip tik ir būsią tie, kurie Kristaus Pilnatvę - Jo dieviškumą 
ir žmogiškumą - išpažins ir gins ligi galo. Čia nesvarbu, ko- 


1 Niekšybės paslaptis, 1964, p. 71; šios knygos rankraštis buvo paruoš- 
tas jau 1948 m. 

2 Kad ši nuojauta nebuvo be pagrindo, patvirtina katalikų teologų kon- 
gresas Romoje (1966 m. spalio 26-lapkričio 1 d.), kuriame Tiubingeno (anks- 
čiau Miunsterio) universiteto prof. J. Ratzingeris kalbėjo, kad „svarbiausia 
problema epochoje po Antrojo Vatikano susirinkimo yra Dievo ir Kristaus 
problema“, nes, Dievui mirštant moderninėje sąmonėje, „nyksta ir dieva- 
žmogio misterija“; tada lieka „tiktai Jėzus kaip žmogus“, ir teologinė min- 
tis „grįžta atgal prie liberalinio Jėzaus vaizdo“ (plg. „Herder-Korrespon- 
denz“, 1966, Nr. 11, p. 492). 

kiai konfesijai jie priklausytų. Kristaus Pilnatvuė yra visos krikš- 
čionijos pagrindas. Kol žmogus laiko save krikščioniu - vis tiek 
ar jis būtų katalikas, ar stačiatikis, ar protestantas, — tol iš- 
pažįsta Kristų — Dievą ir Žmogų. Juk Kristaus padalijimas, 
arba perskyrimas (solvit Jesum), jau šv. Jono apaštalo buvo 
laikomas antikristiniu ženklu (plg. 1 Jn 4, 3). Užtat buvo nuo- 
stabu ir kažkaip nejauku, kai pastaraisiais metais teko vis 
dažniau sutikti žmonių, kurie save laiko krikščionimis ir net 
ruošiasi skelbti krikščionybę kitiems, sykiu tačiau išpažįsta 
tik Kristų - Žmogų, Jo dievybę arba aiškiai neigdami, arba 
ja nesidomėdami. Anas tad „Niekšybės paslaptyje“ keltas 
užuominas kaip tik norėčiau dabar papildyti asmeniniu pa- 
tyrimu ir iš viso to padaryti vieną kitą išvadą. 


I 


Priešais mane sėdi evangelikė studentė, studijuojanti pro- 
testantų teologiją kaip pagrindinę šaką ir besirengianti būti 
religijos mokytoja gimnazijoje. Ji atėjo egzaminų anksčiau, 
dar prieš semestro pabaigą, nes jos dėdė, žemėvaldis Pietų 
Amerikoje, pakvietęs ją atostogų, ir ji tuoj skrisianti praleisti 
vasaros jo fazendoje. Mano seminarinio kurso ir tuo pačiu 
jos egzaminų tema yra „Dievas kaip vertybė XX a. filosofi- 
joje“. Besikalbant apie Rudolfo Otto sakralines kategorijas 
(numinosum, tremendum, fascinosum), man kažkaip netyčiom 
išslydo pavyzdys Kristaus, einančio viršum jūros. „Ne“, — at- 
sako studentė kukliai, tačiau ryžtingai, — „Kristus negalėjo 
vaikščioti viršum vandens“. - „Kodėl?“ — klausiu manyda- 
mas, kad teologijos studentei ir būsimai religijos mokytojai 
šis dalykas juk esąs savaime suprantamas. - „Todėl, kad jis 
būtų nuskendęs“, - atsako ji nuoširdžiu naivumu. Bet aš vis 
dar nesuvokiu tikros jos atsakymo prasmės. - „Bet kodėl gi 
jis būtų nuskendęs? Juk Kristus yra Dievas. Kodėl tad jis tu- 
rėtų skęsti norėdamas eiti viršum jūros?“ — Studentė darosi 
ryžtingesnė, jaučia manyje „atsilikėlį“ krikščionį ir todėl drą- 
siai atsikerta: „Ne, Kristus nebuvo Dievas“. - „Tad kas jis Jū- 
sų pažiūra buvo?“ - „Kristus buvo Dievo Žodis, bet ne Die- 

vas. Dievas per jį kalbėjo, bet Dievas Kristus nebuvo“. - „Ak, 
šitaip...“ — nuleidžiu balsą ir pasiduodu. — „Žinoma, tada jis 
negalėjo eiti viršum vandens nepaskendęs“, - patvirtinu stu- 
dentės logiškumą. Egzaminus ji išlaikė pažymiu „gerai“, nes 
pažymys rašomas už žinojimą, bet ne už tikėjimą. 

Prie kavos puodelio kalbamės su katalikų teologijos stu- 
dentu, rašančiu disertaciją apie gyvenimo prasmę sovietinė- 
je filosofijoje. Tai gabus ir išsilavinęs vyrukas, išmokęs ru- 
siškai, ruošiąsis būti kunigas arba stoti į jėzuitų ordiną, vykti 
Pietų Amerikon ir įsijungti į socialinių partizanų eiles, kad 
vykdytų „revoliucijos teologiją“, kaip ją vykdė Camillo Tor- 
resas, kurio vardu dabar pasivadino vienas Miunsterio ka- 
talikų studentų (teologų ir pasauliškių) būrelis. Šis doktoran- 
tas gyvena kunigų seminarijoje ir veikliai dalyvauja semina- 
ristų pokalbiuose bei ginčuose. Šia proga klausiu jį, ar tiesa, 
kad Miunsterio kunigų seminarijoje plintanti pažiūra, esą Jė- 
zus yra kūninis Juozapo sūnus. „Taip“, — atsako jis man. — 
„Daugelis šitaip mano“. — „O kokis Jūsų pačių nusistaty- 
mas?“ — „Turiu atvirai prisipažinti, kad man tai nei šilta, nei 
šalta. Man visai vis tiek, ar Jėzus yra Juozapo sūnus kūnine 
prasme. Man tik svarbu, kad jis prisikėlė“. - „Bet kaip gi jis 
būtų galėjęs prisikelti būdamas Juozapo sūnus?“ - klausiu 
jį. Doktorantas nutyla, kiek susimąsto ir taria: „Apie tai aš 
nė nebuvau pagalvojęs“. - Truputį panagrinėjame, ką reikš- 
tų, jei Kristus iš tikro būtų kūninis Juozapo sūnus, ir kokia 
prasme tada Dievas gyventų jame, šiame Juozapo gimdiny- 
je. Išvada: tokiu atveju Jėzus būtų ne žmogumi tapęs Dievas, o 
Dievo apsėstas žmogus. Jame būtų du asmens, kaip ir kiekvie- 
name apsėstajame*. Galop: kuo Jėzaus prisikėlimas skirtųsi 


3 Dviejų Aš buvimas Kristuje pradeda vaidentis ir lietuviškojoje teolo- 
gijoje. Sakysime, kun. F. Jucevičius (Dr. Th.), recenzuodamas mano „Dievo 
avinėlį“, rašo: „Vienoje vietoje Maceina sako: "Kristus yra žmogus, tačiau 
ne asmens, o tik prigimties prasme“ (p. 50). Šis posakis yra suprantamas, 
bet tik sutomistinto aristotelizmo rėmuose. Gi modernioji asmens sampra- 
ta, su kuria šiandien susiduriame antropologijoje bei psichologijoje, sunkiai 
pateisina ši teigimą. Ji nedrįsta prigimties atskirti nuo asmens, nes asmuo 
tėra tik pavieniai išsisakytoji prigimtis. Kitaip sakant, nėra tokios žmogiš- 
kosios prigimties, kuri išskirtų asmenį“ („Aidai“, 1967, Nr. 5, p. 239). Į šią 

nuo Lozoriaus arba jaunikaičio iš Naimo prisikėlimo? Po ke- 
letos dienų doktorantas vėl užeina pas mane ir sako: „Semi- 
narijoje papasakojau Jūsų mintis, ir jie neturėjo kuo jas at- 
remti! Ar nesutiktumėte ateinantį semestrą paskaityti klieri- 
kams šiuo klausimu paskaitą ir su jais pasiginčyti?“ — 
„Mielai“, — atsakiau, - „jei tik fiziškai būsiu pajėgus“. 

Vėl prieš mane sėdi katalikas studentas, irgi studijuojąs te- 
ologiją, tačiau kaip pasauliškis (vok. Laientheologe); vadinasi, 
taip pat ruošiąsis būti religijos mokytojas gimnazijoje. Jis at- 
ėjo pas mane semestrinių egzaminų, nes manasis kursas „Fi- 
losofija ir tikėjimas“ esąs užskaitomas ir katalikų teologijos fa- 
kultete. Kalbamės apie Karlo Jasperso formulę „Kristus kaip 
žmogumi tapęs Dievas yra filosofiškai negalimas“*. Studen- 
tas gražiai atpasakoja kurse pabrėžtą mintį, kad krikščionybė 
rymo ne ant idėjos, o ant Kristaus asmens ir esmėje yra ne moks- 
las, o įvykis; jis net pacituoja V. Rozanovo posakį, esą „pavo- 
jingiausia krikščionybei yra faktas, kad tikintieji kalba nebe 
apie Jėzų Kristų, o apie dieviškąjį Mokytoją“, nuslysdami tuo 
būdu nuo asmens į mokslą ir sužalodami krikščionybės pa- 
grindus. Bet kaip tik šioje vietoje studentas prityla, pertrau- 


kun. F. Jucevičiaus pastabą reikia atsakyti: 1) žmogiškojo asmens nebuvi- 
mas Kristuje yra ne Maceinos mintis, bet pagrindinė kristologinė dogma, 
paskelbta Chalkedono susirinkimo (451 m.), kada dar jokio sutomistinto aris- 
totelizmo nebuvo; 2) jei „asmuo tėra tik pavieniai išsisakytoji (aiškiau bū- 
tų: individualinė. ~ A. Mc.) prigimtis“, tai tada kiekvienas katinas ir šune- 
lis yra ‘asmuo’; asmuo čia sujaukiamas su individu; 3) jei „nėra tokios žmo- 
giškosios prigimties, kuri išskirtų asmenį“, tada ir Kristuje žmogiškasis Aš 
gyvena kartu su dieviškuoju Aš (Logos); tada Kristus yra ne žmogumi ta- 
pęs Dievas, o Dievo apsėstas žmogus Jėzus iš Nazareto, nes įsikūnyti į ki- 
tą asmenį reiškia ne juo tapti, o jį apsėsti. Kun. F. Jucevičiaus pastaba ro- 
do, kur teologija nueina, jeigu ji moderninę psichologiją ar antropologiją pa- 
daro mastu krikščionybės tiesoms aiškinti. Užuot pasiklausus, ar moderninė 
asmens samprata (ji šiandien yra tiek daugiareikšmė) yra teisinga, vadina- 
si, ar ji pajėgia išaiškinti žmogiškąją tikrovę, ši samprata dabar priimama 
be jokios kritikos ir pagal ją mėginama permaigyti Chalkedono dogmą, įve- 
dant žmogiškąjį Aš į Kristų ir tuo paverčiant jį kažkokia dvejybine būtybe 
(apie šios kristologinės dogmos krizę dabarties teologų sąmonėje plg. 
straipsnį „Geschichtliche und anthropologische Christologie“ / „Herder- 
Korrespondenz“, 1967, Nr. 4, p. 173-178). 
* Plačiau apie šią formulę plg. „Aidai“,1968, Nr. 3, p. 124. 

kia savo dėstymą ir kreipiasi į mane: „Norėčiau Jums prisi- 
pažinti, kad aš pats Kristaus asmens pirmenybę pripažįstu. 
Tačiau mano kolegos tik juokiasi iš manęs. Jie beveik visi yra 
įsitikinę, kad krikščionybė yra tik etika — daugiau nieko. Į 
Kristaus dievybę jie arba visiškai netiki arba laiko ją mūsų 
laikų žmogui nereikšminga“. Šis jauno studento prisipažini- 
mas mane giliai sukrėtė, ir aš jį paklausiau: „Iš kur gi ima Jū- 
sų kolegos tokių minčių?“ - „Iš teologinių paskaitų“, ~ atsa- 
kė jis man. - „Negalimas daiktas!“ - „Tikrai! Argi negirdėjo- 
te Miunsterio skandalo?“ - Prisipažinau, kad negirdėjęs. 
„Koks tai skandalas?“ - pasiteiravau. Čia studentas man pa- 
pasakojo tokią istoriją. Katalikų teologijos fakultete prof. L... 
(jo pavardę praleidžiu) vienos paskaitos metu visu rimtumu 
dėstęs Kristaus gimimo teoriją (et concepit de Spiritu Sancto); 
pagal šį profesorių buvę šitaip: kai Marija ėjusi aplankyti sa- 
vo giminaitės Elzbietos, ji buvusi kalnuose užpulta plėšikų, iš- 
prievartauta, ir šio išprievartavimo vaisius buvęs - Jėzus. Ano 
profesoriaus dabar Miunsteryje nebėra: jis buvo pakviestas į 
kitą, naujai įkurtą Vokietijos universitetą dėstyti teologiją. Ki- 
ti profesoriai maną, — vis pagal aną studentą, — kad Jėzus esąs 
romėnų legionininko sūnus. Baigdamas pasakoti šį „skanda- 
lą”, studentas dar sykį pakartojo: „Beveik niekas iš mano ko- 
legų teologų - pasauliškių į Kristaus dievybę netiki“... O ta- 
čiau visi šie jaunuoliai ir jaunuolės (mergaičių esama irgi ne- 
mažai), išlaikę teologijos egzaminus, esti sukviečiami į 
katedrą pontifikalinių Mišių ir gauna iš paties vyskupo ran- 
kų diplomus su missio canonica dėstyti religijai mokyklose. 


II 


Tai gyvos ir asmeninės patirties pavyzdžiai. Spaudoje jų 
galima rasti ir daugiau. Sakysime, Miunsterio diecezijos ofi- 
cialus savaitraštis „Kirche und Leben“ („Bažnyčia ir gyve- 
nimas“) neseniai paskelbė straipsnį, esą Marija pradėjusi bei 
pagimdžiusi Jėzų taip lygiai, kaip ir visos kitos moterys; tap- 
damas tikru žmogumi, Dievas esą negalėjęs išskirti nė žmo- 
giškojo atsiradimo būdo. Gavusi betgi daugybę skaitytojų laiš- 

kų, protestuojančių prieš šitokį Kristaus pradėjimo bei gimi- 
mo aiškinimą, redakcija pradėjo trauktis atatupsta. Trumpai 
tariant, mūsų kasdien kalbamo „Tikiu“ išpažinimas „pradė- 
jo iš Šventosios Dvasios, gimė iš Mergelės Marijos“ šiandien 
yra laikomas ~ viešai ar slaptai — mitu kaip tik tų, kurie šį 
išpažinimą turėtų laikyti ontologine tikrove. - Kokios išva- 
dos plaukia iš šių pavyzdžių? 

a. Tikėjimo krizė yra daug gilesnė, negu manome. Ji liečia ne 
klusnumą hierarchiniam autoritetui, kaip dažnai aiškinama, 
bet pačius krikščionybės pagrindus. Hierarchija, anksčiau taip 
stipriai rėmusis autoritetu, dabar, tiesa, nustemba ir net pasi- 
meta, susidūrusi su neklusnumo ir nedrausmės apraiškomis. 
Tačiau tai liečia dažniausiai tik viršinius bei tradicinius tvar- 
kos reikalus. Žinoma, tvarka Bažnyčioje kaip bendruomenėje 
turi būti. Tačiau kodėl ši tvarka turinti būti įsakyta bei nusta- 
tyta iš viršaus? Kodėl ji negali išaugti iš apačios, iš anos Dievo 
Tautos, kuri šiandien taip pabrėžiama? Neklusnumas ir ne- 
drausmė dabar kaip tik ir yra noras bei pastanga - dažniau- 
siai netaktiška ir todėl kelianti rūpesčio - kurti tvarką Bažny- 
čioje iš apačios. Bet kai šis netaktiškumas apiblės, neklusnu- 
mo apraiškos savaime išnyks. Jos, man atrodo, didesnės 
problemos šiandien nesudaro. Jos yra tiktai „storas būgnas 
triukšmadaris“ (Putinas), garsus iš tolo, tuščias iš arti. 

Visai kas kita yra tikėjimo pagrindų neigimas ar abuoju- 
mas jų atžvilgiu. Tai jau nebe drausmės ar tvarkos, o krikš- 
čioniškosios dvasios bei sąmonės reikalas. Ir štai ši dvasia bei 
sąmonė pradeda krikščionybę vis labiau moralinti, vis labiau 
laikyti ją psichologiniu bei etiniu dalyku, išleisdama iš akių 
ir net nebepajėgdama suvokti, kad krikščionybė yra etika tik 
savo išvadose, bet ne savo pagrinduose. Jeigu Kristus yra žmo- 
gumi tapęs Dievas, istoriškai gyvenęs „tarp mūsų“ (Jn 1, 14) 
ir toliau sakramentiškai tebegyvenąs su mumis „iki pasau- 
lio pabaigos“ (Mt 28, 20), tai, žinoma, turime pasiklausti, 
kaip gi mums reikia elgtis dievažmogio akivaizdoje ir kokį 
santykį turime megzti tiek su juo pačiu, tiek su bendratikiais, 
tiek su priešais, tiek su pasauliu, už kurį jis mirė, kad atpirk- 
tų. Tai suprato ir vykdė jau patys pirmieji krikščionys. Iš- 

klausiusios šv. Petro kalbos pačių pirmųjų Sekminių dieną 
apie prisikėlusį Jėzų, Jeruzalės minios tuoj pat klausė: „Ką 
mums daryti, broliai?“ (Apd 2, 37). Tai klausimas, keliamas 
kiekvieno, įtikėjusio į Kristų. Iš atsakymo į šį klausimą kaip 
tik ir kyla krikščioniškoji etika. Tačiau ji remiasi ontologija, 
vadinasi, anuo būties įvykiu, kad Dievas tapo žmogumi, ken- 
tėjo, mirė ir prisikėlė. Tai nebe etiniai nurodymai, o tikrovė, 
siekianti pačias būties gelmes. Tuo tarpu dabartinė krikščio- 
nių sąmonė anuos pagrindinius krikščionybės įvykius ir anas 
būties gelmes kaip tik pamažu ir temdo. Ji pasilieka etika, 
bet neigia arba pastumia į šalį ontologiją. Ji žavisi Kristaus 
mokslu, bet nepaiso Kristaus kaip dievažmogio asmens. Tra- 
giškasis Dievo Avinėlis esti šios dvasios paverčiamas „cuk- 
riniu avinėliu“, tokiu mielu moderniajam žmogui. Tuo bū- 
du tikėjimo tiesos susiplokština, suplokštindamos tiek pačią 
religiją, tiek tikintijį žmogų. 

b. Tikėjimo krizė yra dabar pažadinta teologijos. Užtat ši krizė 
ir reiškiasi, kaip anie pavyzdžiai rodo, visų pirma teologiją 
dėstančiuose ir teologiją studijuojančiuose sluoksniuose. Tai 
proveržis, turįs gilių istorinių šaknų. Hierarchija (atpraskime 
sakyti „Bažnyčia“ ten, kur kalbame apie hierarchiją, nes hie- 
rarchija yra tik viena bažnytinė funkcija, o ne pati Bažnyčia!) 
ilgus šimtmečius teologijos atžvilgiu buvo praradusi „vidu- 
rio kelią“. Ji buvo tiek suvaržiusi teologinę mintį, jog bet koks 
originalesnis polėkis būdavo iš anksto įtarinėjamas, cenzūruo- 
jamas ir indeksuojamas. Tai ypač pasmarkėjo nuo popiežiaus 
Grigaliaus XVI laikų, prasidėjus naujiems sąjūdžiams politi- 
koje, socialinėje srityje, filosofijoje ir moksluose. Teologai tu- 
rėjo neapsakomo vargo, mėgindami reikšti kokią nors naujes- 
nę idėją, formuluoti kokį nors naujesnį atžvilgį tikėjimo tie- 
sose, įglausti į savą sistemą kokį nors naujesnį filosofijos ar 
mokslo laimėjimą. Nuosekliai tad teologiją studijuojantieji gir- 
dėjo dažniausiai tik nudėvėtas formules, nesusietas nei su gy- 
venimu, nei su šuoliais išsivystančia naujųjų laikų dvasia. Ne- 
nuostabu, kad teologija buvo pralenkta ne tik mokslų, bet ir 
filosofijos. Hierarchijos sprendimu susieta su šv. Tomo siste- 
ma ir stropiai saugoma, kad nuo šio saito neatsipalaiduotų, 

teologija atsidūrė galop tokioje padėtyje, kokioje ji buvo bu- 
vusi XI-XII a. Bizantijoje: ji komentavo tik tai, kas buvo anks- 
tesniųjų pasakyta, bet beveik nebekūrė nieko naujo. Ir šitokia 
padėtis truko ligi pat popiežiaus Pijaus XII mirties. 

Todėl visiškai suprantama, kad popiežiaus Jono XXIII ir 
Antrojo Vatikano susirinkimo įvykdyta „apertura“ teologams 
atėjo per staiga. Jie nebuvo parengti originaliai, laisvai, sykiu 
tačiau santūriai ir organiškai mąstyti. Laisvė juos apsvaigino, ir 
dabar jie jaučiasi tarsi jauni kumeliukai, išleisti pavasarį iš 
tamsaus ir tvankaus tvarto į žaliuojančią pievą po ilgos bei šal- 
tos žiemos. Jie šokinėja, spardosi, laksto, daužosi manydami, 
esą reikia dabar visa iš naujo permąstyti, performuoti, pertvar- 
kyti. Kaip pieva nėra tvarto tęsinys, taip ir naujoji teologija ne- 
turinti būti senosios tęsinys. „Mes juk negalime mąstyti taip, 
kaip M. Scheebenas (vienas iš didžiausių Vokietijos teologų 
XIX a.) mąstė“, - kartojamas dabar nuolatos toks pat naivus 
argumentas, kaip kad dailininkai sakytų: „Mes juk negalime 
taip piešti, kaip Rafaelis piešė“. Iš kitos pusės, dabarties teolo- 
gai įsitikinę, esą reikia drąsiai kaupti teologijon visa, ką yra su- 
kūrę modernieji mokslai ir filosofija. Kaip anksčiau teologams 
drąsos nuostabiai trūko (indekso baimė juos slėgte slėgė), taip 
dabar jų drąsa virsta savivale ir net akiplėšiškumuš . Mados 
principas yra įsibrovęs į teologinę mintį: amžiais nekūrę darbo 
teologijos, dabarties teologai visu atkaklumu kuria „revoliu- 
cijos teologiją“. Tačiau kadangi nei moderninė filosofija, nei 
juo labiau mados principas nesiduoda be niekur nieko įglau- 
džiami į tradicinį tikėjimą, tad teologai dabar griebiasi išaiš- 
kinti tikėjimo tiesas kitaip, būtent taip, kad jos susiderintų su 
filosofijos ir mados reikalavimais. Modernioji teologija nori pa- 
šalinti iš krikščioniškojo tikėjimo paikybės pobūdį, kuriuo taip gy- 
rėsi šv. Paulius. Pagrindinis jos argumentas: modernusis žmo- 
gus tą ar kitą tikėjimo tiesą laikąs mitu ir todėl negalįs ja tikė- 
ti; reikią todėl ją „numitinti“ ir tuo būdu atverti žmogui kelią 


5 Skirtumą tarp senosios ir moderniosios teologijos gražiai išreiškia jau 
cituotasis J. Ratzingeris: „Tradicinei teologijai gresia pavojus netekti tikro- 
vės, moderninei - netekti tradicijos“ (p. 491). 

į tikėjimą. Kadangi tačiau šis „paikybės pobūdis“ yra susijęs 
su pagrindiniais krikščionybės įvykiais (Kristaus pradėjimas 
iš Šventosios Dvasios, jo gimimas iš Mergelės, jo dieviškumas, 
jo prisikėlimas, jo tikrovinis buvimas Eucharistijoje, jo realus 
veikimas Bažnyčioje ir t. t.), tai visi šie įvykiai ir virsta dabar 
„humitinimo“ objektais — ne tik protestantų teologijoje (tai 
vyksta jau seniai - Bultmannas), bet ir katalikų. Tikėjimo kri- 
zė yra gili, nes tai teologinio mąstymo krizė. 

c. Tikėjimo krizės užtvara dabar yra pasauliečiai. Jie šios kri- 
zės yra mažiausiai paliesti. Jie tik kiek sumišę. Mat jie buvo 
įsitikinę, kad teologija tai ne kas kita, kaip mokomojo Baž- 
nyčios autoriteto tęsinys. Tai, ką mokomasis autoritetas - po- 
piežius ir vyskupai - skelbia principialiai, teologija išvysto 
konkrečiai. Normaliu atveju taip yra ir taip turi būti. Tarp 
mokomojo autoriteto ir teologijos negali būti plyšio ar net prieš- 
ginybės, nes tokiu atveju teologija virsta privatine teologija, 
o privatinė teologija yra nesąmonė. Tik filosofija yra privatinė. 
O privatinė teologija yra tokios pat vertės kaip ir kiekvienas 
privatinis „mokslas“, sakysime, chiromantija ar astrologija. 
Betgi moderninė katalikų teologija, kiek ji dabar reiškiasi Va- 
karų Europoje (Vokietijoje, Olandijoje, iš dalies Prancūzijo- 
je; atrodo, ir Amerikoje, bet apie ją žinau tik iš spaudos), 
kaip tik ir yra išvirtusi į privatinę teologiją. Ji yra stipriai nu- 
tolusi nuo mokomojo Bažnyčios autoriteto, o kai kur net jam 
sąmoningai priešinasi. Dar daugiau: mokomasis Bažnyčios 
autoritetas kai kur (pavyzdžiui, Vokietijos vyskupų konfe- 
rencija 1967 m.) net įspėja tikinčiuosius nepasitikėti naujomis 
teologų idėjomis bei teorijomis ir nelaikyti jų autentiniu tikė- 
jimo tiesų aiškinimu, nes Kristus atrėmęs Bažnyčią ne į teo- 
logus, o į apaštalus bei jų įpėdinius. Šitaip įspėdamas, mo- 
komasis Bažnyčios autoritetas kaip tik ir nurodo į privatinį 
dabartinės teologijos pobūdį, o tuo pačiu ir į šios teologijos 
virtimą nesąmone“. 


6 Privatinės teologijos nesąmonė daugeliui gali būti iš sykio gal ne vi- 
sai aiški. Jeigu tačiau atsiminsime, kad teologija, kaip ji šiandien save va- 
dina, yra „tikėjimo mokslas (vok. Glaubenswissenschaft)“ ir kad tikėjimas 
(bent katalikiškai suprastas) yra atremtas į Apreiškimą, duotą visai žmoni- 

Virsdama privatine, dabartinė teologija tuo pačiu neten- 
ka tarpininkaujančio vaidmens tarp pasauliškių kaip Dievo 
Tautos, ir hierarchijos kaip autentinės Apreiškimo skelbėjos 
bei aiškintojos. Vargu galėdamas pasikliauti teologija, šian- 
dien mokomasis Bažnyčios autoritetas kalba tiesiog į Dievo 
Tautą. Kadangi pasauliškiai, kaip minėta, yra mažiausiai pa- 
liesti tikėjimo krizės (jie kiek svyruoja drausmės ir moralės 
srityse, bet jie nesvyruoja tikėjimo pagrinduose), todėl hie- 
rarchijos žodis randa juose didesnio atgarsio negu teologuose 
(Vakarų Europoje tai jaučiama labai aiškiai). Tuo būdu Die- 
vo Tauta darosi šiandien pirmaeiliu tikėjimo tiesų nešėju, 
nebijančiu paikybės pobūdžio savo tikėjime, ko taip labai 
šiandien bijo teologai: juo labiau kuris teologas laiko save 
moderniu, juo labiau jis šio pobūdžio bijo ir savo teorijose 
stengiasi juo nusikratyti. Tai teikia pasauliškiams naujos są- 
monės ir naujo santykio su hierarchija (nepamirškime, kad 
teologai nėra hierarchija!). Dievo Tauta vis aiškiau suvokia, 
kad kaip tik ji yra tasai pagrindas, kuriame laikosi Apreiš- 
kimas - neiškreiptas ir nesužalotas — ir iš kurio mokomasis 
autoritetas semia tiesų, skelbdamas jas vis iš naujo ateinan- 
čioms kartoms bei epochoms. Tai susieja Dievo Tautą su hie- 
rarchija tiek stipriai, jog pasauliškiai virsta tiesioginiais mo- 
komojo žodžio klausytojais. Komentarų laikas jau baigėsi. Kai 
pirmiau hierarchija — popiežius ar vyskupas - tardavo žodį, 
teologai tuoj puldavo šį žodį Dievo Tautai iškomentuoti: esą 
reikia jį taip ar kitaip suprasti; esą popiežius ar vyskupas juo 
norėjo tą ar kitą pasakyti. Tarp hierarchijos ir Dievo Tautos 
vis įsiterpdavo teologinis komentaras, ir tik per šį komenta- 
rą pasiekdavo pasauliškius hierarchijos mintis. Tačiau šian- 
dien atrodo, kad pasauliškiai hierarchijos žodį išgirs ir pri- 
ims tiesiog — be komentarų ir ne per komentarus. Tuo būdu 


jai, tai privatinė teologija kaip visuotinio bei viešo Apreiškimo interpreta- 
cija yra prieštaravimas savyje. Privatinė Apreiškimo tiesų interpretacija ga- 
li būti tik filosofinė (religijos filosofija), nepretenduojanti į autentiškumą, bet 
ne teologinė, kuriai autentinė interpretacija yra jos raison d'ėtre. Šį pagrin- 
dą praradusi, ji virsta neprasmingu žaismu. 

hierarchija virs jų hierarchija, Dievo Tautos hierarchija - ne 
tik principialiai (tai ji buvo visados), bet ir gyvenimiškai, nes 
ir hierarchija kalbės taip, kad Dievo Tauta ją išgirstų ir su- 
prastų — irgi be komentarų. Hierarchija pajaus, kad jos už- 
nugaris — ne teologai, bet pasauliškiai? . 

Be abejo, ši pagilėjusi pasauliškių sąmonė ir šis tiesiogi- 
nis jų sąlytis su mokomuoju autoritetu konkrečiais pavida- 
lais susiklostys tik žymiai vėliau. Visa tai dar tik užuomaz- 
gos. Tačiau kelias, atrodo, aiškus ir atviras. Didėjant plyšiui 
tarp teologų ir hierarchijos, Dievo Tauta savaime glaudžiasi 
aplinkui hierarchiją. Galimas daiktas, kad iš šio ankšto sąly- 
čio tarp Dievo Tautos ir mokomojo autoriteto išaugs ir nau- 
ja teologija — nebe privatinio pobūdžio, bet kaip hierarchijos 
žodžio tęsinys bei apipavidalinimas. Šios būsimos ir būtinos 
teologijos kūrėjai greičiausiai nebebus kunigai (kunigystė juk 
įsteigta ne teologijai!), bet pasauliškiai, kaip tai yra buvę ir 
tebėra Rytų Bažnyčioje. Ir ši, iš Dievo Tautos išaugusi teolo- 
gija, nesivaipys tada, kalbėdama apie Kristų kaip apie „vie- 
ną iš pranašų“, bet duos aiškų bei tvirtą atsakymą Petro lū- 
pomis: „Tu Kristus, gyvojo Dievo Sūnus“ (Mt 16, 16). 


7 Kad hierarchija šiandien iš tikro vargu ar gali pasikliauti teologais, ro- 
do ir naujausias įvykis Vokietijoje. Prieš kurį laiką prof. Hubertas Halbfas 
išleido knygą „Fundamentalkatechetik“ (Stutgartas; be aprobatos), kurioje 
krikščionybės įvykiai (Kristaus gimimas, jo stebuklai, jo prisikėlimas ir 
t. t.) interpretuojami mitų prasme. Pakvietus Halbfą Bonos pedagoginėje 
akademijoje užimti katechetikos katedrą, Kelno kardinolas Fringsas kaip die- 
cezijos vyskupas nedavė sutikimo. Prasidėjus ginčams dėl šio žygio, Vo- 
kietijos vyskupų konferencija pasisakė (1968 m. birželio 15) Halbfo knygos 
atžvilgiu, rasdama ją „stipriai (weithin) prieštaraujančia iš Dievo išėjusiam 
ir Bažnyčios paliudytam apreiškimo žodžiui“. Ir štai, man jau baigus šį 
straipsnelį, protestantų leidžiamame savaitraštyje „Christ und Welt“ (1968 
m. rugpjūčio 30) pasirodė katalikų egzegeto ir benediktinų vienuolyno Mi- 
chelsberge (Sygburge) abato Alkuino Heisingo OSB atviras laiškas minėtam 
prof. Halbfui. Perbėgęs šio profesoriaus dvasinio išsivystymo etapus, aba- 
tas pataria jam nesigriebti dabar kovos priemonių, bet drąsiai savame ke- 
lyje išsilaikyti, nes „ten, kur Jūs stovite, stovės po keleto metų ar dešimčių 
mūsų katalikų teologija, sielovados mokslas ir katechetika“ (p. 16). (Besiun- 
čiant šį straipsnį spaustuvėn, jau pasirodė spaudoje žinia, kad minimasis 
benediktinų abatas A. Heisingas paliko benediktinus ir prašosi „laicizuoja- 
mas“ - pasauliškiu padaromas. — Red.) 

IŠ VAKARŲ EUROPOS 


Pastaba skaitytojams 


Mano mielas draugas Kazys - „Ateities“ redaktorius pra- 
šė mane aprašyti savo kelionės įspūdžius. Taigi įspūdžius. Ne 
skaičius, ne vietų vardus, ne datas, bet įspūdžius. Tad ar aš 
galėčiau taip pradėti: „Pervažiavus sieną, vaizdas tuoj keičiasi. 
Aplinkui raudonuoja mūro namai. Laukai dirbami mašino- 
mis ir t. t...“ Žinoma, tai būtų taip pat įspūdžių aprašymas - 
geriau fotografavimas, bet įspūdžių dar neperėjusių per dva- 
sios prizmę, dar nenumedžiagintų, sausų ir šaltų, kaip ir pa- 
tys juos sukėlę daiktai. Ką duotų jūsų dvasiai toji žaliava? To- 
dėl jau iš anksto pasisakau, kad mano rašinyje maža bus ir 
miestų vardų, ir statistinių žinių, ir geografinių aprašymų, ir 
apskritai matytų daiktų smulkios charakteristikos. Aš rašysiu 
tik tai, kas man atėjo į galvą žiūrint pro traukinio langą arba 
vaikščiojant vieno kito Vakarų Europos miesto gatvėmis. Tai 
bus greičiau net ne įspūdžių, o mano kelionės minčių apra- 
šymas, bet minčių, kaip tik ir kilusių iš įspūdžių. Kitaip tuo 
tarpu aš nė padaryti negaliu. Juk juokinga būtų aprašinėti Ber- 
lyną, kuriame aš buvau tik 4 val. ir tai vakare, arba Kelno ka- 
tedrą, kurią mačiau tik pro vagono langą. Iš kitos pusės, ką 
gali duoti plazdančiai jaunuolio dvasiai tokie dalykai, kaip 
kad Briuselio stotis turi 16 peronų, arba kad Belgijoje paštą, 
pieną, duoną vežioja šunimis. Keliaudamas visiškai neskai- 
tau nei pravažiuotų kilometrų, neklausinėju net nė miestų var- 
dų. Juk ką padės šitie šalti faktai? Aš noriu atspėti gilesnę 
prasmę visa to, kas bėga pro akis. Argi visi šitie regimieji daik- 
tai nėra tik pagraužta trupmena, tik netikusiai išpildytas pa- 

žadas, tik šešėlių karalystė, po kuria slepiasi kažkas kita, ko 
neslegia medžiagos sunkumas? Ir kai viena diena perskrodi 
tūkstančius kilometrų, kai pro akis prabėga milijonai šitų pa- 
graužtų trupmenų, kurias žmonės daiktais vadina, tada lyg 
ir suvoki tąjį „kažką“, bet labai ūkanotai, labai netikrai, ir mū- 
sų sprendimas lieka labai neaiškus. Vis dėlto kelionė gal la- 
biau atskleidžia dvasios akims tąją neregimąją pasaulio pu- 
sę, kurią šiaip gauname patirti tik retomis minties pakilimo 
valandėlėmis. Ir šitame rašinyje aš bandysiu atvaizduoti tai, 


„ kas man atrodė glūdi po tais matytais daiktais, po tuo žmo- 


nių judėjimu, po tuo didmiesčių bildesiu su jo kurtumu ir ne- 
sidomėjimu. Tad atleiskite, geografai, gamtininkai ir visi kiti 
faktų ir vardų šalininkai, kad aš, jūsų nuomone, aprašinėsiu 
ne konkrečius dalykus. Bet jūs stabtelkite šitoje vietoje ir pa- 
galvokite, kas galų gale yra konkretu. 


„Paverkite žemę ir viešpataukite!“ 


Visuomet mėgstu žiūrėti į pravažiuojantį traukinį. Ir kai 
vieną vasarą man teko gyventi tokiame bute, kur traukiniai 
eidavo pro pat langus, visuomet su dideliu malonumu kiek- 
vieną jų pasitikdavau ir išlydėdavau. Kažkoks liūdnas jaus- 
mas kyla dvasioje, kai sutvarkyto gamtos šėlimo stumiamas 
ekspresas dunda į nežinomą ateitį. Atrodo, kad jis kažką pa- 
grobia, kas buvo sava, ir kas nebegrįžtamai ir nebeatgauna- 
mai pranyko kartu su juodais anglių dūmais. 

Dar labiau mėgstu važiuoti traukiniu. Todėl su kažko- 
kiu lyg šventu pasveikinimu sutikau tą garvežį, kuris turė- 
jo mane nugabenti į tolimą kraštą. Juk kas gi yra traukinys? 
Šito klausiama, rodos, kiekvieno, norinčio tarnauti prie ge- 
ležinkelių. Bet jų atsakymas neišeina iš ribų tų trupmenų, 
tos šešėlių karalystės. Man ateina į galvą pasakojimas, kad 
vienam žmogui, išbuvusiam kalėjime kelias dešimtis metų, 
buvo parodytas praūžiąs pro šalį ekspresas. Jis bėgo nuo jo 
su didžiausia baime. Traukinys yra pažabota gamta. Argi ne- 
kelia kiek baimės putotais žąslais valdomas žirgas? Ar ne- 

suvirpa mūsų nervai, matant narve besidaužantį tigrą? Tai 
pažabota gamta. Taip ir traukinys. Bet kaip kartu didinga, 
kai šitas geležinis milžinas pagrobia tave ir neša, geriau, 
sviedžia proto nustatyta kryptimi. Kai per keletą valandų 
perskrodi didžiausius plotus, kai reta žalia tvora virsta vien- 
tisu žaliu kaspinu - tada pajunti žmogaus didybę ir tari sau: 
„Mes apgalėjome erdvę!“ 

Mes esame sukaustyti erdvės ir laiko varžtų. Bet amžių 
glūdumoje gimusi technika centimetras po centimetro dilina 
šitas grandines ir laisvina pavergtąjį žmogų. Bet ar šiandieni- 
nis susisiekimas jau patenkina mus? Anaiptol! Juk mes nori- 
me, kad nebūtų nė mažiausio tarpo tarp kilusio noro ir jo 
įvykdymo. Tuo tarpu dar šiandien šitas tarpas yra toks dide- 
lis, jog žmogaus dvasia negali jo pakęsti. Štai kodėl šiandien 
svajojama apie stratosferinį susisiekimą, kur bus galima iš- 
vystyti milžinišką orlaivių greitį. Taigi technika, giliausia 
prasme, nėra taupymas jėgų ir laiko, kaip kad dabar mano- 
ma. Nebūkime pirkliai ir nesvarstykime visko pirkliškai. Ši- 
toks technikos supratimas pažemina ją pačią. Nejaugi žmoni- 
jos genijai savo gyvenimą ir dvasios pastangas pašventė tik 
tam, kad koks ten Fordas ar Rockfelleris sutaupytų jų išradi- 
mais jėgas, laiką ir tuo būdu susikrautų milijonus. Argi ne- 
rimstančiuose jų siekimuose neglūdėjo kita, daug gilesnė 
mintis, išreikšta Kūrėjo žodžiais, pasakytais dar rojuje: „Paver- 
kite žemę ir viešpataukite!” Žmonės suprato šituos Dievo žo- 
džius galbūt geriau negu kuriuos kitus. Ir šiandien tie dundą 
ekspresai, tie staigūs elektriniai traukiniai, tie dviaukščiai au- 
tobusai, tas visas žibąs didmiesčių asfaltas, tos žėrinčios švie- 
sos, tie stiklo ir betono namai - visa tai yra žmogaus viešpa- 
tavimo, žmogaus triumfo pasaulyje išraiška. 

Bet girdėjote jūs, girdėjau ir aš, kad moderniškasis žmogus 
pavergtas mašinos, kad dabartinis amžius - sumašinėjusios ci- 
vilizacijos amžius. Ir negalėčiau neigti, kad tai netiesa. Tad ar 
reikia sudaužyti mašinos, išardyti geležinkeliai, įsikinkyti į ne- 
kaustytą vežimą trejetas porų jaučių ir vėl pradėti „prigimtą- 
jį“ gyvenimą? Tai būtų vaiko darbas, kuris muša peilį už tai, 
kad juo įsipjovė pirštą. Jau iš pat pradžių reikia pastebėti, kad 

ne mašina pavergia žmogų, bet žmogus pats save pavergia mašinai. 
Pasakykite, kuris yra geresnis jojikas: ar tas, kuris nuolat mu- 
ša savo žirgą, ar tas, kuris jį glosto? Man rodos, atsakymas aiš- 
kus. Žiaurusis visados su baime artinasi prie gamtos, nes ne- 
žino, kurią valandą ji šoks ir jį sumins. Tuo tarpu malonus el- 
gesys su gamtos padarais pririša juos prie žmogaus - ir tik čia 
pasirodo tikrasis jo viešpatavimas. Baimė yra vergija. Bijoti yra 
justi aukštesnes bei stipresnes jėgas ir joms pasiduoti. Žiauru- 
mas žadina baimę, o baimė pavergia. Meilė pririša, o prisiri- 
šimas iškelia. Štai kodėl šv. Pranciškus galėjo net be lazdos 
vaikščioti po Asyžiaus apylinkės miškus, nes ir vilkas buvo jo- 
jo brolis. Tai nėra panteizmas. Tai yra tik jutimas, kad už kiek- 
vieną patarnavimą reikia atsilyginti meile. Kaip turtingieji, iš 
aukšto ir su panieka žiūrėdami į jiems dirbančius, rengia sau 
teismą komunizmo pavidalu, taip ir kiekvienas, žiauriai elgią- 
sis su gamta, sulauks savo valandos, kaip toji moteris, kuri bu- 
vo sudraskyta jos pačios išalkintų kačių. Man ateina į galvą 
kažkur skaityti žodžiai: „Mylėk gamtą, meilingai tyrinėk jo- 
sios dėsnius — ir galėsi viską su ja daryti. Augalai apibers ta- 
ve žiedais ir vaisiais, laukiniai žvėrys suguls prie tavo kojų. 
Bet vargas tau, jei su ja elgsiesi žiauriai. Ji šoks ant tavęs ir su- 
trins tave geležiniu savo dėsningumu“. 

Ar ne taip yra ir su moderniškuoju amžiumi? Dabartinės 
kultūros kūrimas eina pasiremdamas tik jėga, visiškai už- 
miršdamas meilę. Gamtos gaivalai vaitoja civilizuoto žmo- 
gaus rankose. Mes pasidarėme baisūs pasaulio priešai. Tad 
ar nuostabu, kad kiekvieną kartą vis labiau bijome net ir ne- 
gyvos, mūsų pačių suorganizuotos materijos, nes ji mums 
skelbia nepermaldaujamą karą už josios neapykantą ir try- 
pimą. Ir tik tą dieną, kai mašinistas paglostys šaltą garvežio 
plieną, tik tada jis išsilaisvins iš mašinos vergijos. 


„Kiekviena dvasia tegarbina Viešpatį!“ 
Būdamas Lietuvoje, visuomet domėjausi Katalikų Bažny- 
čios liturgija, nes joje mačiau simbolį to, ką religija pažada 
padaryti visam pasauliui. Daug buvau girdėjęs ir apie tai, 

kad mūsų laikais prasideda naujas liturginis sąjūdis, kuriam 
vadovauja benediktinai. Tokie garsūs benediktinų vienuoly- 
nai Vokietijoje, kaip Boironas arba Marialachas, yra tapę gau- 
sių kelionių vietomis ~ net ir netikinčiųjų, kurie čia žavisi 
klasiškąja katalikų liturgija. Todėl su dideliu malonumu pa- 
tyriau, kad ir Liuvene ant vieno kalnelio taip pat esant be- 
nediktinų vienuolyno. Žinoma, tai nėra nei Boironas, nei Ma- 
rialachas; vis dėlto jau ir čia galima patirti, ko siekia tasai 
liturginis sąjūdis, kas jame yra mūsų laikams naujo, ką be- 
nediktinai nori dabartinėje liturgijoje pakeisti. 

Jei man tų įspūdžių, kurių patyriau atlankydamas Liu- 
veno benediktinų bažnyčią, įtakoje reiktų trumpai apibūdinti 
šitąjį liturginį sąjūdį, tai pasakyčiau, kad jis liturgijoje nori pa- 
brėžti žmogų kaip bendruomenės narį. Kaip tai suprasti? 

Jau galėjote ir jūs pastebėti, kad visose bažnytinėse apeigo- 
se galima atskirti du dalyku: garsus ir veiksmus. Įvairūs giedo- 
jimai ir muzika, dar įvairesni veiksmai galima ryškiai įžiūrė- 
ti kiekvienose, bent kiek iškilmingesnėse, apeigose. Štai šitoms 
dviem kryptims, man atrodo, ir eina tasai liturginis sąjūdis. 

Visų pirma apie garsus. Jei pasiklausysime jų mūsų bažny- 
čiose, tuoj pastebėsime, kad beveik visur ir visus viršijąs in- 
strumentas yra vargonai. Jie dažnai atstoja chorą, jie užpildo 
tarpus tarp kunigo giedojimų, jie galop tarnauja vargoninin- 
ko poilsiui, kai šis arba nenori, arba negali giedoti. Savo bal- 
sų galingumu jie žmogaus balsą pastato antroje vietoje, daž- 
nai užrėkdami net ir visą chorą. Pasakojama, kad vienoje pa- 
rapijoje buvęs vargonininkas, kuris šiaip dienomis grodavęs 
tik dviem pirštais, o iškilmingais momentais užguldavęs kla- 
viatūrą alkūnėmis ir įspausdavęs tiek pedalų, kiek galima 
abiem kojomis įspausti. (Vargšui, matyt, neatėjo į galvą ant pe- 
dalų patiesti lentą ir ją priminti.) Tai juokai. Bet jie rodo, kad 
mūsų bažnyčiose pirmoji vieta yra atiduota instrumento balsui. Tuo 
tarpu benediktinai šitą vietą nori sugrąžinti žmogui. Juk ne in- 
strumentas garbina Dievą žmogaus padedamas, o žmogus - 
instrumento padedamas. Pasivergimas mašinai žymu net ir li- 
turgijoje. Užtat benediktinų bažnyčiose tuoj pastebi, kad var- 
gonai pritaria chorui, o ne choras vargonams. Čia vargoninin- 

kas nedemonstruoja dūdų stiprumo pamaldų metu. Žinoma, 
tas dar nesako, kad čia vargonai vos girdėti. Visai ne! Įeinant 
asistai ir vienuoliams į bažnyčią ir išeinant, vargonininkas pa- 
rodo kadais net ir labai didelį savo pirštų miklumą. Bet ir tai 
turi savo prasmę. Tai lyg džiaugsmo himnas, žmogaus dva- 
sios ištrauktas iš neprotingo instrumento, kad netrukus žmo- 
gaus rankomis bus aukojama vienintelė Dievui maloni ir Die- 
vo verta Auka. Bet kai, maldos žodžiais tariant, „jau praside- 
da tosios stebinančios paslaptys - iam incipiunt illa tremenda 
mysteria“, tuomet žmonių balsai tuoj paima viršų, ir jauste jau- 
ti, kaip instrumentas darosi klusnus žmogaus tarnas. 

Antras dalykas — grigališkojo giedojimo atgaivinimas. Bene- 
diktinai liturgijoje nežino kitokio giedojimo būdo, kaip tik gri- 
gališkąjį. Ne čia vieta dėstyti muzikos teorijai ir aiškinti, kuo 
grigališkasis giedojimas skiriasi nuo kitokio. Ryškiausia jo žy- 
mė yra ta, kad jis yra vienbalsis (unisoninis) giedojimas. Ir tuo 
jis darosi priešginybė daugiabalsiam (polifoniniam) giedoji- 
mui. Čia nėr nei sopranų, nei altų, tenorų ar bosų. Čia tik žmo- 
gaus balsas, ir tiek. Šitoks giedojimo būdas geras tuo, kad lei- 
džia giedoti beveik visiems, kas tik turi klausą ir šiokį tokį bal- 
są. Tuo tarpu daugiabalsis giedojimas yra išimtinai specialiai 
paruošto choro dalykas ir kitiems yra neprieinamas. Griga- 
liškasis giedojimas dar turi vieną gerą žymę, kad, būdamas 
muzikos atžvilgiu ne toks sudėtingas ir ne toks painus, lei- 
džia giedotojui sekti bažnytinius veiksmus ir taip labai nepri- 
riša jo dėmesio prie pastangų išpildyti melodijas, kaip daro 
daugiabalsis giedojimas. Žinoma, mano galva, būtų liturgijos 
skurdinimas visiškai išmetant iš bažnyčios daugiabalsį giedo- 
jimą. Ką gali geras choras, išpildydamas gerą kompoziciją, to 
niekados nepasieks joks grigališkasis giedojimas. Bet kai rei- 
kia į liturgiją įtraukti visus maldininkus — o tai ir yra svar- 
biausias naujojo sąjūdžio tikslas - vienbalsis giedojimas da- 
rosi nepakeičiamas. 

Toliau — veiksmai. Benediktinai stengiasi į liturginius 
veiksmus įtraukti visus pamaldų dalyvius. Tai noras litur- 
giją suvisuomeninti, jei taip galime pasakyti. Iš tikrųjų pa- 
stangos sveikintinos. Juk dabar žmonės gal jau per daug ati- 

trūkę nuo tų veiksmų, kuriuos kunigas atlieka prie altoriaus. 
Tik varpelis praneša svarbiausias Mišių dalis. O galėtų - ir 
tai visai nesunkiai - būti kitaip. Kam tikinčiuosius atstovauti 
tarnui, kai jie patys gali daug dalykų atlikti. Benediktinai su- 
prato šitą tiesą, ir jų bažnyčiose liturgijoje dalyvauja visi. Ši- 
tas dalyvavimas visų pirma reiškiasi atsakymais „Amen“, 
„Et cum spiritu tuo“, „Deo gratias“, „Laus tibi Domine“ ir 
kt. Juos atsako ne vienas tarnas, bet visi žmonės. Jei Mišios 
giedamos, tai visi atsako giedodami. Kad visa išeitų sutar- 
tinai, vienas duoda ženklą, diriguoja. „Credo“ taip pat gie- 
da visa bažnyčia. Tam reikalui ant kiekvienos kėdės (baž- 
nyčia pilna kėdžių) esti padėtas lapelis su gaidomis. Liuve- 
no benediktinai turi - be vienuolių - ir vaikų chorą, kuris 
sekmadieniais visas giedamąsias Mišių dalis gieda pakaito- 
mis su vienuolių choru. Tuo būdu giedant „Credo“ susida- 
ro trys chorai: vienuolių, dalyvaujančių pamaldose žmonių 
ir vaikų. Tiesa, vaikai iš „Credo“ gieda tik et incarnatus est 
ir t. t. Vis dėlto toks pasidalijimas, toks liturginio giedoji- 
mo išplėtimas yra labai puikus ir tiesiog atitinka kataliky- 
bės tiesą, kad visi tikintieji sudaro vieną bendruomenę, vieną 
mistiškąjį Kristaus Kūną. Be to, bažnyčioje esą žmonės ir sa- 
vo kūno padėtį keičia pagal liturgijos reikalavimus, tai 
klaupdami, tai atsistodami, tai atsisėsdami. Lekcija ir Evan- 
gelija yra giedamos ne prie altoriaus, bet priėjus prie žmo- 
nių ir į juos atsigrįžus. 

Visi šitie dalykai — tegul jie iš esmės nė kiek nekeičia Ro- 
mos ritualo - suriša žmones su kunigu, ir tikintieji gauna gy- 
viau pasijusti dalyvaują toje Nekruvinoje Naujojo Įstatymo 
vienintelėje Aukoje. Jie, be to, leidžia žmonėms lengviau su- 
vokti liturginių veiksmų prasmę ir apskritai liturginę mintį. 
Reiktų tad ir mūsų krašte pradėti šį artinimo darbą. Tai, žino- 
ma, visų pirma praktikos žingsnius turi padaryti kunigai, nes 
jie tik vieni yra bažnyčių šeimininkai. Bet ir pasaulininkai pri- 
valo prisidėti. Atsisveikindamas Studentų ateitininkų sąjungos 
pirmininką p. Skrupskelį, turėjau didelį malonumą iš jo patir- 
damas, kad Kaune bandoma sutelkti studentų būrelis, kuris 
veikliai dalyvautų Mišių liturgijoje, choru atsakinėdamas ir 

vedėjui skaitant kai kurias Mišių dalis. Tai labai sveikintinas 
ir visokeriopai remtinas žygis. Tai pirmoji liturginio atgimimo 
kregždė Lietuvoje. Omnis spiritus laudet Dominum! 


Keletas smulkmenų 


Beskaitydami šias mintis, matėte du paveikslėliu: tai Liuve- 
no rotušė ir katalikų universiteto biblioteka. Įsižiūrėkite gerai 
į rotušę. Kas apsiimtų šiais laikais pastatyti tokį rūmą? Ne dėl 
techniško sunkumo. Juk Niujorko dangoraižius pastatyti nė 
kiek ne lengviau. Bet dėl smulkmenų išpildymo. Josios sienos 
išmargintos smulkiais karnyzais ir apstatinėtos įvairiausiomis 
statulėlėmis. Kas šiandien turėtų tiek kantrybės? O vis dėlto 
buvo laikai, kada žmonės, neturėdami net nė tokių tobulų 
prietaisų, sukūrė nuostabių dalykų - ir turėjo kantrybės. Ar tai 
ne faktas, verčiąs taip pat mus susimąstyti apie savo amžių. 

Kitas paveikslėlis - tai katalikų universiteto biblioteka. Ji 
pastatyta jau po karo beveik vienų amerikiečių, nes karo me- 
tu senąją vokiečių granatos sugriovė. Ji įrengta labai puikiai. 
Bet ne apie paviršių aš noriu kalbėti. Mano dėmesį atkreipė 
kitas, rodos, mažytis dalykėlis. Pasiimu skaityti toje biblio- 
tekoje knygą. Atsivožiu — žiūriu, viršelyje prilipytas Šven- 
čiausiosios Mergelės paveikslėlis, o apačioje parašas: „Ouv- 
rage restitué par l'Allemagne — veikalas Vokietijos atpirktas“. 
Vokietija, pralaimėjusi karą, turėjo Belgijai ne tik išmokėti mi- 
lijonus už padarytas skriaudas, bet net ir paskiras knygas at- 
pirkti, kurios gaisro metu sudegė. Taip, čia teisybė buvo 
įvykdyta net su kaupu. Ir kyla mintis: kad tai mes galėtume 
tokį parašą padėti bent ant bažnyčių, ant atstatytų sodybų, 
namų... Parašo ant sudegusių knygų jau nereikalautume. 

Dar viena smulkmena. Įvairiuose universiteto institutuo- 
se kabo marmurinės lentos, kuriose surašytos pavardės stu- 
dentų, kritusių karo metu. „Jie mirė atlikdami savo pareigą 
tėvynei. Jie mirė už jus!“ — ten parašyta. Ir vėl kyla mintis: 
kaip tai gražu! Ir koks būtų veidmainiavimas, jeigu šitie jau- 
nuoliai būtų mirę ne už tėvynę, bet už slaptą belgų-prancū- 
zų sutartį, kaip kad vokiečiai stengiasi įrodyti. 

KRISTAUS KARALYSTĖ 


Jis viešpataus nuo jūros iki jūros, nuo 
upės iki žemės skritulio pakraščių. Visi že- 
mės karaliai garbins jį, visos tautos jam tar- 
naus. Jo galybė - amžina galybė, kuri nebus 
atimta, ir jo Karalystė nesugrius. 

Kristaus Karaliaus šventės Mišių Graduale 


Savonarolos pamokslų įtakoje ir gresiančio prancūzų ap- 
gulimo akivaizdoje Florencijos miesto gyventojai 1527 m. Ver- 
bų sekmadienį išrinko Kristų savo karaliumi. Tai buvo pro- 
testas prieš to meto pakrikusį valstybės gyvenimą, prieš tas 
begalines rietenas ir suirutes, kurios žymėjo anų laikų Floren- 
cijos gyvenimą. Žmonių akys pasiieškojo sau valdovo antpri- 
gimtinėje tvarkoje. 

Po ketverto šimtų metų popiežius Pijus XI įsteigė Kristaus 
Karaliaus šventę. Tai irgi buvo protesto balsas prieš mūsų die- 
nų anarchiją. Iš tikro šiais kraštutinio demokratizmo ir net so- 
cializmo laikais paskelbti Kristaus Karaliaus! šventę - buvo 
daugiau, negu norėti tik praturtinti liturginę Bažnyčios pusę. 
Tai buvo noras parodyti pasauliui, kad jis neturi savyje jėgų 
išeiti iš to chaoso, kurį pats pasidarė, pamatęs antprigimtuo- 
sius nurodymus, kad reikia kelti akis aukštyn, iš kur visados 
ateina pagalba. 

Šventė įsteigta, Kristus paskelbtas visos žmonijos Kara- 
liumi. O mes? Mes esame tos karalystės platintojai, tojo Ka- 
raliaus tarnai, kuriems ne tik įsakyta melstis, kad ateitų Die- 
vo karalystė, bet ir skelbti jąją visoms tautoms. Apžvelkime 
tad savo darbo lauką ir savo uždavinius. 


! Karaliaus, taigi Pateptojo, kuris valdo savo karalystę ne pagal minios 
norą, bet pagal savo ir savo Tėvo amžinuosius dėsnius; kuris valdo ligi pat 
galo. - A. Mc. 

Pasaulio karalystė 


Kainas, užmušęs Abelį, pastatė pirmąjį žemėje miestą. Re- 
mas, užmušęs Romulą, įsteigė Romą. „Brolio kraujas apšlaks- 
tė pirmąsias sienas“ (Lucanus). Ir vieną, ir kitą brolžudį se- 
novinė tradicija laiko didelių kultūrų kūrėjais, kultūrų, ku- 
rios vis dėlto griuvo ir daugiau nebesikėlė. Ant pačio 
pamatinio jų akmens buvo įspausta prakeikimo žymė. 

Tai pasaulio karalystė, kurios steigėjai nuodėmingais veiks- 
mais nutraukė ryšius su Dievu ir ėmėsi tvarkyti gyvenimą 
grynai prigimtomis priemonėmis. Bet juk prigimtosios tvar- 
kos pirmavaizdis yra antprigimtoji tvarka, ir žmogaus pir- 
mavaizdis yra pats Dievas. Tapti panašesniu į savo pirma- 
vaizdį yra kiekvieno protingo sutvėrimo tikslas. Tuo tarpu 
santykiai su šituo pirmavaizdžiu yra nutraukti. Vadinasi, 
laisva valia išsižadėta galutinio savo tikslo ir leistasi klajoti 
nežinojime. Bet širdyje liko laimės atsiminimas, ir vieną dieną 
šis pasąmonės šešėlis tapo galinga mintimi — laimės noro min- 
timi. Mes norime laimės! Bet laimė pirmavaizdyje! Bet pir- 
mavaizdis išsižadėtas ir paskelbtas svajonėmis! Bet vis dėl- 
to mes norime laimės! 

Ir štai šis laimės noras, iš vienos pusės, iš kitos — laisvas 
šitos laimės šaltinio paneigimas sudaro tą kiekvienos nuo re- 
ligijos atitrūkusios kultūros tragediją, kurios neišvengė nei se- 
nieji, nei moderniškieji laikai. Štai kur ir mūsų kultūros kri- 
zės esmė. 

XVIII a. pradžioje buvo įsteigtos masonų ložės ir tuo būdu 
suorganizuota kova prieš dieviškąją pasaulio santvarką. An- 
tireligiškas moderniškosios kultūros veidas nusiėmė kaukę. 

Vidurinių amžių kultūra buvo teocentrinė: viso gyvenimo 
viduryje stovėjo Dievas kaip viso ko pirmasis principas ir pas- 
kutinis tikslas, į kurį krypo kiekviena kultūros sritis ir stengėsi 
Jam tarnauti. Tuomet nežinota nei apie mokslo, nei apie meno 
autonomingumą; o ypač neautonomingas buvo pats žmogus. 

Bet Renesanso revoliucijos viską perkeitė: naujųjų laikų 
kultūra pasidarė antropocentrinė. Žmogus yra viso ko centras; 
dar daugiau - jis yra viso ko matas ir saikas. Iš čia ir tas taip 

labai pragarsėjęs „humanizmo“ terminas, kuriuo apibūdina- 
ma moderniškoji kultūra. Pirmasis josios noras yra pašalinti 
iš pasaulio Dievą ir Jojo soste pasodinti žmogų. Juk ne kartą 
buvo skelbiama, kad „tik sunaikinus Dievybę, žmonija galės 
būti pašvęsta“ (Karlas Rokitanskis), kad reikia paliauti būti 
krikščionimis, jei norime būti žmonėmis. Dievas yra didžiau- 
sia moderniškosios kultūros kliūtis. Kadangi viso ko pirmas 
principas yra žmogus, tad nuosekliai buvo pradėta reikalau- 
ti pašalinti Dievą iš visų gyvenimo sričių: mokslą atskirti nuo 
tikėjimo ir paskelbti jį esant tikėjimui priešingą, meną išlais- 
vinti nuo dorovingumo, teisę atskirti nuo moralės ir valstybę 
nuo Bažnyčios. Taigi išskyrus Dievą iš visų sričių, neliko nie- 
ko daugiau, kaip pačiam žmogui pasiskelbti Dievu ir pakar- 
toti aną demoniškąjį non serviam. Ne veltui tad prof. Jodlis sa- 
vo „Etikos istorijoje“ rašė: „Ateityje mūsų religijai pakaks vie- 
no dėsnio: žmogaus Dievas yra žmoniškumas“*. 

Daugybės universitetų ir aukštųjų mokyklų buvo skelbia- 
ma, kad žmogus esąs pats savęs valdovas, pats sau galįs ir tu- 
rįs teisės leisti įstatymus; net esą nedorovinga, jei žmogų kas 
iš viršaus įpareigoja. Genijai esą anapus gero ir blogo, dar dau- 
giau - jie yra patys gėrio ar blogio kūrėjai, kūrėjai teisės, do- 
rovingumo ir religijos. Žmogus esąs iš prigimties geras, todėl 
nereikią varžyti jojo palinkimų nei stabdyti jojo aistrų. Huma- 
nistiškoji kultūra nieko nežino apie gundymus, apie antrąjį šv. 
Pauliaus suformuluotą ir visų jaučiamą kūno narių įstatymą: 
nežino nieko apie gimtąją nuodėmę ir palinkimą į blogį. To- 
dėl jai nereikalingas nei atpirkimas, nei Dievo malonė, nei iš- 
ganingoji Bažnyčios pagalba. Šitoks žmogaus sudievinimas yra 
ryškiausia mūsų laikų kultūros žymė; jame glūdi tas didis 
priešinimasis krikščionybei ir kartu šitos kultūros pražūtis. 
„Mes gerai suprantame, kokį baisų žingsnį padarė moderniz- 
mas, vadinamąją autonomiją padaręs viso žmogaus mąstymo 
ir veikimo pamatu. Tai, ką Dievas laiko didžiausia nuodėme, čia 
paimta dorovinio ir religinio gyvenimo pradedamuoju punktu“? . 


2 Çit. iš: Zach Fr. Modernes oder Katholiches Kulturideal, 7. III Aufl., 1925. 
3 Weiss A. M. Lebens- und Gewissenstragen der Gegenwart. 

Moderniškasis žmogus pats laisva valia išsižadėjo savo 
tikslo, bet milžiniškos laimės minties slėgiamas krito atgal 
nuo pasiektųjų savo aukštumų į pirmykščio chaoso bedug- 
nę ir sušuko: „Viskas sudužo!“ Prasidėjo visų kultūros sri- 
čių krizė. Ar reikia ją įrodinėti? Ne! Ji jau per daug ryški, 
kad galėtume nematyti. Pasaulio karalystės pamatai sujudė- 
jo. Tuo tarpu Dievo pilyje suskambėjo pergalės varpas. 


Dievo karalystė 


Kristus yra Karalius. Bet kokia prasme? Kuo būdu Jis pa- 
rodo šitą savo karaliavimą? Trumpai galėtume pasakyti: Kris- 
tus karaliauja žemėje, visas gyvenimo sritis palenkdamas savo tar- 
nybai. Taigi savo karalystėje Jis neduoda autonomijos nei vie- 
nai kultūros sričiai, ką moderniškasis žmogus stengiasi taip 
stipriai pabrėžti, nes ši autonomija giliausioje esmėje yra ne 
kas kita, kaip tik pasidavimas chaotingojo prigimties prado 
vergijon. Kas išsilaisvina nuo religijos, tas atsiduria gamtos 
pančiuose. Josios dėsningumas tuomet visiškai pavergia žmo- 
gų. Todėl bus dabar suprantama, kodėl moderniškoji kultū- 
ra, taip labai mėgstanti girtis savo laimėjimais, neturi vis dėl- 
to jėgų nei išeiti iš to užburto mechanizacijos rato, kuris įtrau- 
kia į save ir tokius švelnius dalykus, kaip menas, nei 
sustabdyti prasimušusį chaoso gaivalingumą, kuris pasireiškė 
karo ir revoliucijų metu. Taigi šita autonomija nuo religijos 
yra tikroji vergija. 

Tuo tarpu Kristaus karalystėje viskas yra laisva. Bet tik- 
roji laisvė esti tik tada, kai taip atskiras kūrinys, taip sutelk- 
tinė gyvenimo forma eina geru keliu į savo tikslą. Ogi galu- 
tinis viso žemės gyvenimo tikslas yra Dievo tarnyba. Tai mes 
turime šiandien ypač pabrėžti, nes šių laikų kultūra savo tiks- 
lą yra užmiršusi. Šiandien kalbame apie meno autonomin- 
gumą, mokslo autonomingumą, valstybinio gyvenimo auto- 
nomingumą. Ir šis autonomingumas suprantamas ne kaip 
laisvė nuo geismų įtakos, ne laisvė nuo prietarų ir sauvalės, 
bet kaip laisvė nuo religijos globos. Tuo tarpu savo esmėje me- 

Bi li 


nas turi būti tarnavimas Amžinajam Grožiui, mokslas - tar- 
navimas Amžinajai Tiesai ir praktinis gyvenimas — tarnavi- 
mas Amžinajam Gėriui. Kristaus karalystėje šitie elementai 
to ir siekia, ir čia jie randa tobuliausią savo išsiplėtojimą. 

Kristaus karalystės tikslas yra, kaip minėta, visas gyvę- 
nimo sritis palenkti savo tarnybai, arba, kitais žodžiais ta- 
riant, idealą realizuoti prigimtoje tvarkoje. Bet kadangi gyveni- 
mas yra palenktas žmogui kaip tobuliausiam sutvėrimui, tai- 
gi šitas Kristaus karalystės tikslas darosi labiau konkretus, 
galimas pareikšti tokiu posakiu: sukurti pilnutinį žmogų, ar- 
ba, kaip šv. Paulius sako, nusivilkti senąjį žmogų ir apsivilkti 
naujuoju žmogumi (plg. Ko! 3, 9). 

Šiam tikslui realizuoti Kristus turi dvi priemones: save Pa- 
tį, kaip visuotiniojo idealo pavyzdį, ir savo mokslą, pasižymintį 
universaliu savo pobūdžiu. Svarbiausias krikščionio uždavi- 
nys tapti kuo labiausiai panašiam į Kristų. Sekimas Kristumi yra 
pirmoji krikščioniškojo tobulumo pareiga. Kas gi yra Kristus? 

Jis yra naujas Žmogus, kokio pasaulis nėra matęs ir nema- 
tys. Bet jis yra kartu ir tikras Žmogus. Jis negyvena pasauly- 
je, neina kartu su pasauliu, bet ir nuo jo nebėga. Jis jo neieš- 
ko, bet leidžiasi būti randamas. Jis yra pilnutinis Žmogus, ir 
tai yra Juoju sekimo prasmė. Jis nori ir visus žmones pada- 
ryti į save panašius. 

Bet Kristus yra kartu ir Tikras Dievas. Kitų religijų steigė- 
jai buvo tikri žmonės; tuo tarpu krikščionybės steigėjas yra 
kartu ir Tikras Dievas, žmogystę sujungęs su Dievyste ir tuo 
būdu tapęs visuotiniuoju idealu. Dėl šitų savo ypatybių Kris- 
tus yra artimas visiems laikams ir visiems žmonėms. Visuo- 
tinumo charakteris spindi ir Jojo moksle. 

Dievo karalystė nėra užkampio karalystė, nėra tautinė ka- 
ralystė. Ji yra pasaulio karalystė, ir Jo įstatymas yra pasau- 
lio įstatymas. Kokį didį žmogų, tegul jis vadintųsi Sokrato 
ar Platono vardu, išdrįsime laikyti idealu visiems laikams? 
Koks mokslas išdrįs lygiu paprastumu kreiptis taip į kūdi- 
kius, taip į mokslininkus? O krikščionybė išdrįso ir laimėjo. 
Ji yra visų tautų ir visų laikų religija, nes ji yra tikroji žmo- 
giškoji religija. 

Dvejopas buvo Kristaus pasiuntinybės tikslas: religinis ir 
kultūrinis atpirkimas. Pirmąjį jis atliko ant Kalvarijos kalno 
pats, išlaisvindamas žmoniją iš tamsos galybių. Antrąjį turi 
įvykinti Jojo mokslas, pervertindamas visas kultūrines seno- 
jo pasaulio vertybes. Šis atpirkimas krikščionybei yra tiek pat 
charakteringas, kiek ir pirmasis. Kur tik ji įžengia, ten ne tik 
tikrąją religiją paskleidžia, bet ir diegia tikrosios kultūros su- 
pratimą - ir tai visose josios srityse. 

Pirmasis. atpirkimas jau atliktas, nes jo vykintojas buvo 
pats Kristus. Antrasis — pavestas krikščionybės skleidėjams, 
netobuliems žmonėms, ir todėl dar taip ilgai žemėje nejsi- 
stiprina. Jojo vaisių pasirodymo greitumas priklauso nuo 
skleidėjų tobulumo ir uolumo. Taigi dabar mes ir priėjome 
prie mūsų pareigų Kristaus karalystės atžvilgiu. 


Mūsų pareigos 


Kad pataisytume dabartinių laikų gyvenimą, neturime tik 
jį kritikuoti ir pykti. Tas nieko negelbės. Neturime teisės taip 
pat laukti stebuklo ar šventojo, kad jis juos pataisytų. Mes 
patys turime padaryti stebuklą, mes patys turime būti šventi. Die- 
vas tam darbui duoda priemonių. Jis nesiųs šventojo, nes jam 
nebūtų pas mus vietos; mes patys jo nesuprastume, kaip ne- 
suprantame, kiek gali Dievo malonė. Taigi kokios mūsų pa- 
reigos dabartiniais laikais Dievo karalystei platinti? Pradė- 
kime nuo savęs pačių. 

Jas galime taip trumpai pareikšti: nusigręžti nuo pasaulio, 
atsigręžti į save, atsinaujinti Dievuje. 

Nusigręžti nuo pasaulio. Ligi šiol mes buvome per daug į jį 
įsižiūrėję. Mes rūpestingai klausinėjome jo nuomonės, vaikė- 
mės jo madas visose srityse, bijojome atsilikti nuo „gyveni- 
mo reikalavimų“ ir tuo būdu netekome mąstymo savarankiš- 
kumo. Mūsų darbai turėjo ryškų moderniškos kultūros atspal- 
vį, turėjo tų pačių klaidų ir blogybių, kaip ir visas mūsų dienų 
gyvenimas, mes per daug nekritiškai ir tiesiog nevyriškai pri- 
ėmėme kai kurias jojo apraiškas (pavyzdžiui, moderniškus šo- 

kius) ir todėl netekome veikimo savarankiškumo. Bet šiandien, 
kada ypač svarbu būti Kristaus karžygiais, šiandien turime 
nusigręžti nuo pasaulio ir, gyvenant pačiame jojo sūkuryje, 
vis dėlto neleisti jam absorbuoti nei savo minčių, nei darbų. 
Ši pareiga yra pirmoji pareiga, nes josios reikalauja ir mūsų 
principai. Ateitininkai - taigi ateities žmonės, taigi ne dabarties, 
taigi pasirengusieji netolimuose laikuose realizuoti savo ide- 
alą. Todėl reikia mylėti ateitį, ne dabartį. „Praesens imperfec- 
tum, perfectum futurum - dabartis netobula, tobula ateitis“. 

Atsigręžti į save. Ši pareiga yra taip aiški, jog nė nereikė- 

tų plačiau apie ją kalbėti. Savęs pažinimas ir ištobulinimas 
yra kiekvienam darbui sėkmingumo laidas. Tai ypač reika- 
linga Kristaus karalystės platinimui. Bet šis atsigręžimas į sa- 
ve turi būti ne pasyvus stebėjimas, tik aktyvus pertvarkymas sa- 
vo vidaus pagal Kristaus Bažnyčios dėsnius. Viskas tobuli- 
nama šiais nepaprastos pažangos laikais, viskas gerinama, — 
tad argi mūsų vidus gali atsilikti! „Teatsitraukia visa, kas bu- 
vo sena, tebūna viskas nauja: širdis, žodžiai ir darbai“ (šv. 
Tomas Akvinietis). 

Atsinaujinti Dievuje. Šiam darbui tarnauja ketveriopos mū- 

sų pareigos, kurias turime atlikti Kristaus karalystėje: 

1. Ištikimai laikytis savo Karaliaus įstatymų. Be šitos parei- 
gos nė vienas negali vadintis Kristaus kareiviu. Ir šis 
darbas yra geriausia taip mūsų, taip mūsų religijos 
apologija. 

2. Nesigėdinti Jojo žodžių, juosius ginti ir už juos kovoti. Tai 
svarbu tada, kai susiduria pasaulio pasityčiojimai su 
principų reikalavimais. Bet mes turime būti vyrai! 

3. Kovoti už Kristaus karalystę su josios priešais ligi galo. Ko- 
kie tie priešai bebūtų, iš kokios visuomenės dalies jie 
bepareitų - vis tiek! 

4. Pasaulio karalystę palenkti Dievo karalystei. Tai yra pas- 
kutinė ir didžiausia mūsų pareiga. Josios neatlikę, mes 
savo gyvenimo ir mumis pasitikėjimo nepateisinsime. 


Atsinaujinimas Dievuje geriausiai galimas per Eucharisti- 
jos meilę. Šventojoje Komunijoje, kaip labai gražiai rašo Eri- 

chas Przywara SJ savo knygelėje „Eucharistie und Arbeit”, į 
žmogaus širdį nužengia įsikūnijusi malonės Pilnybė. Žmogus 
tada priima patį malonės Davėją. Iš to logiškai eina, kad ši- 
to Žmogaus darbai turi būti Kristaus darbai. Kristaus darbai, 
vadinasi, ne menkučiai darbeliai; ne darbai, galimi padaryti 
ir stabmeldžio, kuriame Kristus negyvena, — bet darbai, ver- 
ti žmoguje gyvenančio Dievo Sūnaus, tikri Kristaus darbai. 
Žmogaus su Dievu susivienijimas šv. Komunijoje geriausiai 
tobulina sielą ir daro ją panašesnę į josios Pirmavaizdį, o su 
ja ir visą pasaulį. Todėl eucharistinis judėjimas turėtų pas 
mus ypač stiprėti. Bet apie tai vėliau gal turėsime progos kiek 
plačiau pakalbėti. 

Štai mūsų pareigos. Nuo jų atlikimo pareis greitesnis ar 
vėlesnis Kristaus karalystės laimėjimas. 


Laimėjimas 


Kad Kristus laimės - tai aišku. Tiesa visuomet laimi. Daž- 
nai ji laimi paskutinė, bet užtat galutinė. „Kiekvieno didelio 
istorijos periodo gale, - sako Donoso Cortesas*, - stovi katast- 
rofa. Kiekvienas baigiasi prigimtu blogio pralaimėjimu ir ant- 
prigimtu gėrio laimėjimu, tiesiog įsikišant pačiam Dievui. Taip 
buvo tvano metu, taip Velykų Penktadienį ant Kalvarijos kal- 
no, taip bus ir pasaulio pabaigoje“. Mūsų laikų renesansiškas 
periodas ir baigėsi didžiule katastrofa. Ar ji kartais irgi nero- 
do gėrio laimėjimo? Rodos, kad taip! Kristaus Tiesa kas sykis 
vis labiau įsigali visose gyvenimo srityse. Jeigu taip, tai mes 
dar labiau turime sukrusti, kad nepasirodytume tinginiais ir 
ištižėliais. Tokiais atvejais priešingos jėgos deda didžiausių 
pastangų sprunkantį iš jų rankų laimėjimą bent kuo ilgiau- 
siai palaikyti. Mes tad turime pabaigti tą kovą, kurią prade- 
da pats Karalius, ir ši pabaiga ar tik nebus mums sunkiausia, 
bet užtat ir garbingiausia. Nugali tas, kas nugali paskutinis! 


* Žr. Zach Fr. Modernes oder Katholiches Kulturideal, 3 Aufl., Herder, 
1925, p. 351. 

KELKIS, JERUZALE! 
Moderniškosios kultūros atpirkimas 


Keliai į Sioną liūdi, nes nėra kam eiti į 
šventes. Visi jos vartai išgriauti, jos kunigai 
dejuoja, jos mergaitės sielvartauja, karti jos da- 
lia (Rd 1, 4). 

Jeruzale, Jeruzale, sugrįžk pas Viešpatį sa- 
vo Dievą (plg. Jer 31, 21). 


Velykos yra atpirkimo šventė. Liturginiais savo veiksmais 
Bažnyčia kasmet primena mums tą didį Kalvarijos įvykį, ku- 
ris buvo pažymėtas net sujudinimu gamtos gaivalo: žemė dre- 
bėjo, saulė užtemo. Taip buvo mirštant Kristui. Ir tas momen- 
tas buvo perėjimas iš senosios eros į naująją. Aprimusi žemė 
jau buvo mauja žemė, prašvitusi saulė jau buvo nauja saulė, 
atsipeikėję žmonės jau buvo nauji žmonės. Pasaulis jau buvo 
atpirktas. 

Atpirkimas yra išlaisvinimas. Štai kodėl taip Senajame Įsta- 
tyme, taip Naujajame Įstatyme Velykos yra visados didžiau- 
sio dži..ugsmo šventė. Išrinktoji Dievo tauta savo Velykomis 
prisimindavo išėjimą iš Egipto vergijos; atpirktoji Dievo žmo- 
nija prisimena išlaisvinimą iš nuodėmės vergijos. Josios 
džiaugsmas užtat daug didesnis. Šitokio džiaugsmo prasmę 
turi krikštynų puota, šitokiu džiaugsmu žėri einančio nuo 
klausyklos žmogaus veidas. Jie švenčia savo privatiškas Ve- 
lykas. Bet mes reikalingi viešų Velykų, mes reikalingi bendrojo 
krikšto ir bendrojo nuodėmių atleidimo. Mūsų laikų kultūra 
irgi šaukiasi atpirkimo. Tik kur jo ieškoti? Ar Kristus dar kartą 
ateis? Šiam reikalui pasvarstykime keletą dalykų. 


1. Kristaus kančios žygis 
„Gelbėk mane, Dieve, nes vandenys siekia man kaklą! 
Klimpstu į dumbliną gelmę, nėra kur koja pasiremti. Pate- 
kau į gilius vandenis, ir bangos mane skandina. Pavargau 

besišaukdamas pagalbos, išdžiūvo man gerklė. Akis pražiū- 
„ tėjau belaukdamas tavo pagalbos. <...> Prieik prie manęs, at- 
pirk mane, išlaisvink mane nuo priešų!“ (Ps 69, 2—4, 19). 

Taip vaitojo žmonija Dovydo laikais. Pirmosios nuodėmės 
prakeikimas slėgė pasaulį, ir šis dejavo josios pančiuose, Juk 
nuodėmės tragiškumas tame ir glūdi, kad ji atitraukia žmo- 
gų nuo Dievo, nuo amžinojo gyvenimo, pasmerkdama jį kla- 
joti nežinojime ir vegetuoti savo menkystėje. Nuodėmė yra 
atsitraukimas nuo gyvenimo! Vadinasi, ji yra mirtis. O kas 
kartą jau mirė, to jokios žmogiškos priemonės nebeprikels. 
Taip yra su fizine mirtimi, taip su moraline. 

Štai kur glūdi nupuolusios žmonijos tragedija. Ji mirė: va- 
dinasi, nusidėjo pati, bet prisikelti pati jau nebepajėgė. Tūks- 
tančius kartų žmonija bandė pakilti aukštyn ir tūkstančius 
kartų, kaip tas graikų Ikaras, krisdavo žemėn; o paskutinis 
kritimas buvo dar baisesnis už pirmąjį. Kiekviena tokia pa- 
stanga tik patvirtindavo baisią tiesą, kad tarp žmogaus ir 
Dievo atsivėrė bedugnė, kurią joks sutvėrimas negali per- 
žengti. Čia reikėjo dieviškos galybės. 

Dievas siuntė todėl savo sūnų Jėzų Kristų, kad šis savo ne- 
kaltumu pergalėtų pasaulio sugedimą ir savo prisikėlimu - 
visur viešpataujančią mirtį. Savo kančia, mirtimi ir galop pri- 
sikėlimu Kristus nutiesė tiltą per tą bedugnę, suvienijo atitrū- 
kusią žmoniją su Dievu ir paliko priemonių toliau tęsti tąjį su- 
sivienijimo darbą. 

Šios priemonės, šis žmogaus kelias prie Dievo ir yra krikš- 
čionybė. Josios pamatuose glūdi auka. Kažkieno teisingu, nors 
truputį šiurkščiu pasakymu idėja yra lyg žvėris: ji visados 
minta aukomis. Nerasdama jų vienoje vietoje ji keliasi kitur. 
Ir kuo kilnesnė idėja, tuo nekaltesnės aukos reikalauja. Krikš- 
čionybė pastatyta ant nekalčiausios aukos - Dievo Žmogaus ir 
išaugusi iš nekalto kankinių kraujo. 

Bet kas gi yra ta krikščionybė? Ar tik religija? Ne! Krikš- 
čionybė nėra tik „religija“ arba „konfesija“, kaip šitie žodžiai 
suprantami dabar, vadinasi, prasme sistemos, kurioje yra 
dogmatiškų tiesų, į kurias reikia tikėti, ir moralinių įstaty- 
mų, pagal kuriuos reikia gyventi. Žinoma, ir viena, ir kita 

krikščionybėje yra, bet tai dar neišsemia josios esmės. Krikš- 
čionybė nėra nė grynas „religingumas“, pasireiškiąs daugiau- 
sia jausmų srityje ir moderniškų laikų pripažįstamas vienin- 
tele žmogui tinkančia religija. Ir šis elementas krikščionybė- 
je yra. Bet ne čia josios esmė. Krikščionybė yra dieviško plano 
vykdymas taip pasaulyje, taip žmonėse. Dievas leido pasaulį ir 
žmogų ir paskyrė jam tikslą pagal savo planą. Tuo tarpu žmo- 
gus atitrūko nuo tojo plano ir nuėjo savais keliais. Kristus 
savo kančios žygiu vėl atitaisė Žmonijos kelią, o dieviško pla- 
no vykdymą paliko krikščionybei. Ir atpirktajai žmonijai nė- 
ra kitokio kelio, kaip tik per krikščionybę į pilnutinį gyveni- 
mą arba nuo krikščionybės atgal į nupuolusios prigimties 
būklę (in statum naturae lapsae). Todėl labai teisingai Erwi- 
nas Reisneris vadina istoriją kaip nupuolusią ir kelią į teis- 
mą. Ir su kokiais parodymais atsistos šitame teisme moder- 
niškoji Žmonija? 


2. Išganytojo skundas 


Įžangoje minėjome, kad mums reikia bendro atleidimo ir 
atpirkimo, nes mūsų laikai padarė didelę nuodėmę, kuri sle- 
gia moderniškąją žmoniją. Su šia nuodėme ji negali pasiro- 
dyti teisme: ją reikia atpirkti. Kokia ta nuodėmė? 

Melo demonas, gundydamas pirmuosius žmones, pasa- 
kė: „Būsite kaip Dievas“. Tiesos Dievas, atpirkdamas žmones, 
irgi pasakė: „Būsite kaip Dievas“. Koks skirtumas? Demonas 
šiam dieviškumui pasiekti pasiūlė žemiškas priemones ir pa- 
sitikėjimą savimi. Imkite užgintą vaisių, valgykite, atsidarys 
jums akys... Akys atsidarė. Jie pasijuto netekę visko, kas bu- 
vo antprigimta; pasijuto atsidūrę grynoje grynoje prigimti- 
nėje būklėje, likę tik - protingi gyvuliai. Pakilti ligi dieviš- 
kumo savo jėgomis pasirodė ne tik negalima, bet net ban- 
dymas baigėsi visišku pralaimėjimu, nes jis stojo į kovą su 
Dievo įsakymu. Priešingai Kristus. Jis kalbėjo: imkite ir val- 
gykite; štai mano Kūnas. Pildykite valią To, kurs yra mane 
siuntęs. Taigi čia jau nurodomos ne žmogiškos priemonės, 


120 


bet dieviškos, ne pasitikėjimas savimi, bet Dievu. Ir tik šitas 
kelias veda į dieviškumą. Demoniškasis non serviam pasmer- 
kia žmogų amžinam vergavimui. Maištas prieš Dievą yra di- 
džiausia nuodėmė ir kartu didžiausias savęs sunaikinimas. 

Stovėdami mūsų laikų sudužimo ir pranašaujamo kultū- 
ros galo akivaizdoje, mes taip ir norime paklausti, kas yra vi- 
so to priežastis? Ar čia nebuvo pakartota tas demoniškas ne- 
noras nusilenkti pasaulio Valdovui? Ar žmogus tuo būdu tik 
pats kartais neuždarė sau kelio į laimę? Ir žvilgis į istoriją visa 
tai patvirtina. Dievas leido į pasaulį žmogų, kaip kūrėją, kaip 
savo bendradarbį, užbaigti visatos tvėrimo darbus. Taip, kū- 
rėją! Vadinasi, galintį šį tą sukurti kad ir tik reliatyviai iš nie- 
ko, bet vis dėlto iš nieko! Štai puikybės pradžia. Ir naujų lai- 
kų žmogus užmiršo, kad jis gyvena ir kuria ne sau, o tam, 
kad įkūnytų numatytus Dievo tikslus. Jis ėjo į pasaulį, jaus- 
damasis esąs absoliutus jo valdovas; jis mynė jį po kojomis; 
jis savo šiurkščia ranka užmušė gamtos grožį ir galop pasi- 
darė ne mažutis kūrėjas, tik didelis ardytojas. Jis pasiprieši- 
no net pačio Dievo tvarkai. Didysis Kūrėjas į medžiagą įdėjo 
aukštesnio gyvenimo principą, didysis ardytojas drįso jį pa- 
neigti ir paskelbti, kad pasaulyje yra tik negyva medžiaga. 
Dievas sukūrė antgamtinį pasaulį, žmogus pavadino jį sva- 
jonėmis ir sapnais. Laisvai ir dovanai gautas kūrybos jėgas 
jis pavertė pasipelnijimo šaltiniu: kūryba virto amatu. Štai 
moderniškosios kultūros nuodėmė ir josios noras išsiveržti 
iš po Dievo globos. 

Kai Didijį penktadienį Kryžiaus adoracijos metu giedamos 
improperijos, kur Dievas skundžiasi savo išrinktąja tauta, 
man visados ateina į galvą mintis, kad Išganytojas tikrai taip 
lygiai galėtų nusiskųsti ir moderniškąja žmonija. 

„Atpirktoji mano žmonija! Ką aš tau padariau? Ar kuo 
užgavau? Atsakyk! 

Ar už tai, jog miriau, kad tu gyventum, tu mane vėl tūks- 
tančius kartų persekioji? 

Per du tūkstančius metų tau rodau tikrosios kultūros ke- 
lią, o tu man rengi mano ištikimuose naują kryžių. 

Aš ėmiau tave, lyg paklydusią avelę, ant savo pečių ir ne- 
šiau pas savo Tėvą; aš tau atskleidžiau Dievybės paslaptis, 
o tavo vadai mane laikė tik grynu žmogum. 

Aš tave ištraukiau iš moralinio skurdo ir per dvidešimt 
amžių skelbiau tikrojo gyvenimo išmintį, o tavo mokslinin- 
kai ir poetai vadina mane pamišėliu ir psichopatu. 

Aš tau parodžiau tikrąją, nesikeičiančią amžinojo gyve- 
nimo realybę, a tu mane profesorių lūpomis pavadinai fau- 
lonu - šmėkla. 

Aš tau suteikiau neišsenkančios gyvybės šaltinį, o vienas 
iš tavo garbinamų dievaičių, paskelbė, kad Dievas jau miręs. 

Popule meus...” 

Tiesa, visais laikais buvo nuodėmių ir bus. Bet niekados 
tos nuodėmės nesistengta pateisinti mokslišku ir net doro- 
viniu atžvilgių, kaip šiandien. Viduramžiais daug buvo blo- 
go ir netiesos. Bet netiesa buvo netiesa ir nuodėmė - nuo- 
dėmė. Niekas jų nebandė pridengti etišku arba net religiniu 
apsiaustu. Šiandien daros visai priešingai. Mes gyvename 
ypatingo pakrikimo laikus. 


3. Mūsų dienos laukia atpirkimo 


Neramios mūsų miego dienos ir audringos mūsų budėji- 
mų naktys. Mes savo apsvaigime blaivomės ir savo blaivu- 
me apsvaigstame. Mes neskiriame nei metų dalių, nei die- 
nos atmainų. Pasaulis virto mums chaosu. Mes ilgimės tvar- 
kos, mes ilgimės slėpinių, mes ilgimės nežinia ko. Ir naujųjų 
laikų Saulius, daugiau gal negu kuris kitas pažinęs moder- 
niškojo žmogaus nerimą, formulavo jo objektą: „Tu matai, 
Jėzau, mūsų reikalus... Visi yra tavęs reikalingi, net ir tie, ku- 
rie to nežino... Išalkusis įsivaizduoja, kad ieško duonos, o jis 
tavęs alksta; ištroškęs mano, kad nori vandens, o jis tavęs 
trokšta; liguistas svajoja apie sveikatos atgavimą, tuo tarpu 
jo liga yra tavęs stoka. Kas ieško pasaulyje grožio, tas ne- 
matomai pačiam sau ieško tavęs, kuris esi tobulas ir užbaig- 
tas grožis; kas savo mintyse ieško tiesos, tas ir nenorėdamas 

tavęs trokšta, kuris esi vienintelė ieškojimo verta tiesa; kas 
gi rūpinasi taika, tas ieško tavęs vienintelės taikos, kurioje 
gali pasilsėti neramiausios širdys...“! 

Senovės pasaulis šaukėsi išganymo. Bet senovė jau toli. 
Palikime istoriją teisti istorijai. Mes, dabartiniai žmonės, pa- 
žvelkime į dabartį. Visas pasaulis dejuoja moderniško pa- 
krikimo pelkėse. Jų visų ištiestos rankos laukia išganymo. 
Veni, Domine Jezu!.. Šiandien mes žinome Išganytojo vardą, 
žinome, iš kur laukti pagalbos ir kaip nugalėti mus prislė- 
gusį blogį. Šventojo Kryžiaus prefacijoje mes randame sa- 
vo šauksmui atsaką, kad: „...iš kur mirtis atsirado, iš ten gy- 
vybė kiltų, ir tas, kurs medžiu nugalėjo, medžiu būtų nu- 
galėtas...“ Pirmieji žmonės medžio vaisiumi buvo suvilioti. 
Kryžiaus medžiu jų suviliotojas buvo nugalėtas. Tad jeigu 
mus suviliojo stabmeldiškas mokslas, nugalėkime jį krikš- 
čionišku mokslų; jei mus supainiojo stabmeldiškos visuome- 
nės gyvenimas, nugalėkime ji krikščioniškuoju gyvenimu; jei 
mus apgavo stabmeldiškas menas, eikime ieškoti paguodos 
krikščioniškam mene. Iš kur atsirado mirtis, iš ten tegul kyla 
gyvybė! l 

„Pažvelk į Kristaus kryžiaus garbę. Jau karalių kaktose 
šis kryžius prisegtas, iš kurio jo priešai tyčiojosi. Pasėkos įro- 
dė jo galybę. Kristus pavergė pasaulį ne geležimi, bet me- 
džiu. Priešams rodėsi, kad Kryžiaus medis vertas paniekos, 
ir, stovėdami prieš tą medį, kraipė galvas ir kalbėjo: „Jei jis 
Dievo Sūnus, tegu nužengia nuo Kryžiaus. O jis ištiesė savo 
rankas į netikinčią ir jam prieštaraujančią tautą”. 

Taigi kelkis, Jeruzale, kelkis, raudanti žmonija, ir eikime. 
„Štai Kryžiaus medis, ant kurio kabėjo pasaulio išganymas, 
imkim pagarbinkim!“ Nuo jo nužengė Atpirkimas prieš du 
tūkstančius metų, nuo jo laukiame mes Išganymo ir šiandien. 
Jis kyla vaduojančiu simboliu taip ant Romos Kapitolijaus, 
taip ant menkutės Afrikos negro palapinės. Jis yra Išgany- 
mo ženklas visiems laikams ir visiems žmonėms. 


! Papini G. Kristaus istorija, t. 2, p. 221. 
2 Augustinas. Tractatus super psalmos, De ps. 54. 

Velykų naktis! „Tai naktis, kuri stulpo šviesa išvaikė nu- 
sidėjimų tamsybes. Tai naktis, kuri šiandien per visą pasaulį 
tikinčius Kristumi, atskirtus nuo pasaulio ydų ir nuodėmių 
tamsos, grąžina malonei, sujungia su šventumu. Tai naktis, 
kurią Kristus, sutrupinęs mirties pančius, kaip nugalėtojas, 
prisikėlė... Šios todėl nakties šventimas išvaiko nusikaltimus, 
plauna kaltes, puolusiems grąžina nekaltybę, nuliūdusiems 
džiaugsmą, pašalina neapykantą, rengia taiką ir valdžias pa- 
lenkia“ (Exultet... giesmė šventinant Velykų žvakę). Moder- 
niškasis pasaulis pasiilgo tokios nakties, ir todėl mūsų laikais 
Velykos turi būti švenčiamos su ypatingu dvasios pakilimu. 


GRĄŽINKIME ŠVENTIESIEMS METAMS 
JŲ PRASMĘ 


r 


Šventieji metai prasidėjo. Popiežius aukso plaktuku su- 
davė į duris, sakydamas: „Štai Viešpaties durys, pro kurias 
įeina teisingieji. Viešpatie, išklausyk mano maldą“. Ir šimtai 
tūkstančių eis pro šias duris, kad pelnytų atlaidus. Šimtai 
tūkstančių keliaus į Amžinąjį miestą ir nušvitusiomis akimis 
žvelgs nuo Monte Mario į po jų kojomis išsitiesusią nežlun- 
gančią Bažnyčios sostinę. Paskui sugrįš iš šventos kelionės 
pavargę ir dar ilgai gyvens gautais įspūdžiais. Tačiau ar tuo 
Šventieji metai turi ir baigtis? Ar jie neturi būti pažymėti kuo 
nors konkretesniu, kuo nors apčiuopiamesniu, kas tarnautų 
ne tik asmeniškai mums patiems, bet ir mūsų artimui, liu- 
dydamas mūsų tikrąją Dievo meilę? Šventieji metai teikia vi- 
suotinius atlaidus. Tačiau tokius pat atlaidus teikia ir dau- 
gybė kitokių religinių progų, anaiptol nesusijusių nei su ke- 
lione į Romą, nei su šimtmečio puse ar ketvirčiu. Ar tik šių 
atlaidų gavimu Šventieji metai turėtų ir išsisemti? Šventuo- 
sius metus krikščionybė perėmė iš Senojo Testamento, perė- 
mė su ta pačia prasme, kurią jie ten turėjo. Tačiau ši prasmė 
mūsų yra pamiršta. Tegu skaitytojas šitoje vietoje sustoja ir 
pamąsto; kokią gi prasmę turėjo Šventieji metai Senajame 
Įstatyme? Retas, labai retas kuris, išskyrus egzegetus ir teo- 
logus, į šį klausimą atsakys. Tuo tarpu be šios prasmės Šven- 
tieji metai mums patiens pasiliktų per daug subjektyvūs ir to- 
dėl per mažai reikšmingi. 

Kiekvieni penkiasdešimtieji metai Senajame Testamente 
turėjo būti jubiliejiniai. Trimitų garsai turėjo pranešti Izrae- 

lio tautai, kad jos bendruomenei prasideda naujas gyvenimo 
tarpsnis. Šiais metais buvo draudžiama dirbti žemę, nuimti 
savaime laukuose ar vynuogynuose užaugusį derlių. Šiais 
metais turėjo būti paleisti laisvėn visi vergai, dovanotos vi- 
sos skolos. Parduota nuosavybė turėjo grįžti seniesiems sa- 
vininkams. „Švęsite penkiasdešimtuosius metus ir paskelb- 
site laisvę krašte visiems jo gyventojams. Tai bus jums jubi- 
liejaus metai; sugrįšite kiekvienas jūsų prie savo nuosavybės 
ir kiekvienas į savo šeimą“ (Kun 25, 10). Ir kitoje vietoje: „Tai- 
gi šiais jubiliejaus metais sugrišite kiekvienas jūsų į savo nuo- 
savybę“ (Kun 25, 13). Kitaip sakant, visa, kas anksčiau buvo 
parduota ar kokiu nors kitokiu būdu perleista, dabar turi bū- 
ti grąžinta atgal. Šis nuostatas buvo ypač svarbus žemės at- 
žvilgiu. Mozės įstatymas neleido žemės parduoti visam lai- 
kui. „Žemė nebus parduodama visam laikui“ (Kun 25, 23). 
Net ir nesulaukus jubiliejinių metų, žemės pardavėjo gimi- 
nės turėjo teisę žemę atpirkti grąžindami sumokėtą sumą. Jei- 
gu tačiau jie pinigų neturėjo, žemė jų galėjo likti parduota 
ligi jubiliejinių metų. „Jubiliejaus metais nuosavybė turi bū- 
ti perduota ir jis sugrįš į savo nuosavybę“ (Kun 25, 28). Tas 
pat buvo taikoma ir kaime esantiems namams, nes jie suda- 
rė žemės nuosavybės dalį (plg. Kun 25, 31). Tiktai miestų na- 
mai galėjo būti atperkami per vienerius metus. Paskui jie per- 
eidavo amžinon pirkėjo nuosavybėn ir net jubiliejiniais me- 
tais neturėjo būti grąžinami, išskyrus levitų miestų namus 
(plg. Kun 25, 29-33). 

Ką šitais reikalavimais norėjo Mozė pasiekti? Ne ką kita 
kaip tai, kad Izraelio tautoje būtų vykdomas socialinis pa- 
skirstomasis teisingumas; kad nuosavybė nesusitelktų vieno- 
se rankose; kad nesusuktų sau lizdo Dievo išrinktoje tautoje 
kapitalistinės užmačios. Jubiliejiniai metai Izraelyje buvo di- 
delis socialinio gyvenimo veiksnys. Jis neleido žemei atsidurti 
turtuolių rankose. Jis apsaugojo vargšus nuo moraliai prie- 
vartinio savų daiktų perleidimo kitiems, turintiems daugiau 
pinigų. Jis mokė žmones neprisirišti prie turto ir jo be tikro 
reikalo neieškoti. Jis galop medžiaginius daiktus aiškiai pa- 
lenkė žmogaus tarnybai. Vėlesnis Kristaus patarimas nekrauti 

žlungančių turtų žemėje jau buvo pradėtas vykdyti Mozės 
įstatyme. Šventieji arba jubiliejiniai metai kaip tik ir buvo to- 
kio nekrovimo išraiška. Šalia religinio-kultinio pobūdžio ju- 
biliejiniai metai Senajame Testamente turėjo labai ryškų so- 
cialinį bruožą. 

Ar nereikia šio bruožo atgaivinti ir mūsų Šventuosiuose 
metuose? Ar šalia šventų kelionių, atlaidų, maldų nereikia 
pažvelgti ir į mūsų krikščioniškąją bendruomenę? Ar nerei- 
kia, kad Šventieji metai taptų naujo gyvenimo pradžia ne 
tik mums individualiai, bet ir bendruomeniškai? Be abejo, 
socialinio paskirstomojo teisingumo formos šiandien yra pa- 
kitusios. Šiandien nereikia grąžinti seniesiems savininkams 
to, kas buvo parduota. Šiandien nereikia paleisti vergų. Ne- 
reikia palikti dirvonuojančios žemės. Mūsų socialinis gyve- 
nimas yra per daug sudėtingas, kad šitokiomis primityvio- 
mis priemonėmis mes galėtume išspręsti socialinį klausimą, 
kaip jį išsprendė Mozė. Tačiau Mozės jubiliejinių metų dva- 
sia yra pasilikusi ta pati. O ta dvasia sakyte sako, kad Šven- 
tieji metai turi būti atsipalaidavimas tuo turto artimo meilės rei- 
kalui. Šventieji metai turi būti didžiųjų artimo meilės darbų me- 
tai. Tai, kas paprastaisiais metais buvo daroma tik mažu 
mastu, kas buvo atiduodama tik trupiniais, Šventaisiais me- 
tais turi būti atliekama su kaupu. Kiekvienas krikščionis 
Šventaisiais metais turi pasirodyti artimo meilės apaštalas. 
Krikščionybė nenustato artimo meilei reikštis konkrečių for- 
mų. Ji tik įsako artimą mylėti taip, kaip patį save. Būdama 
laisvės religija, ji pačiam žmogui palieka susikurti artimo 
meilės formas ir surasti priemonių jai vykdyti. Tačiau arti- 
mo meilės įsakymas yra toks pat griežtas, kaip ir Dievo mei- 
lės. Ir žmogus bus melagis, kuris sakys, kad jis myli Dievą, 
o nemylės savo artimo. Todėl kiekvienas bus melagis, ku- 
ris keliaus į Romą, žengs pro šventąsias duris ir sykiu kiše- 
nėje turės išsipūtusią piniginę. Kiekvienas bus melagis, ku- 
ris lankys Romoje keturias bažnyčias, tikėdamasis gauti at- 
laidus, o grįžęs reikalaus nuomos iš savo namo gyventojų, 
nepaisydamas, kad jie sunkiai verčiasi; kad jų tėvas ar mo- 

tina yra bedarbis ar ligonis; kad jie turi didelį būrį vaikų. 
Šventieji metai turi būti džiaugsmo metai, kaip to reikalavo 
jau Mozė. 

Be socialinės prasmės Šventieji metai nėra anos durys, pro 
kurias įeina teisingieji. Apreikšti šitą prasmę, ją savo darbais 
įvykdyti reiškia tikrai išgyventi Šventuosius metus, išgyventi 
taip, kaip jų norėjo Dievas, įsakydamas juos Mozei. Senasis 
Testamentas reikalavo Šventaisiais metais dovanoti skolas. 
Ar šis reikalavimas jau yra pasenęs? Ar mes negalime do- 
vanoti skolų visiems tiems, kurie skolinosi ne bizniui, bet sa- 
vam vargui pagelbėti? Ar tokių tarp mūsų nėra? Mozė rei- 
kalavo nedirbti Šventaisiais metais žemės ir neimti savaime 
užaugusio derliaus. Ar šis reikalavimas negalima pritaikyti 
ir mums? Ar mūsų pinigai bankuose neneša derliaus? Ar ne- 
galima šio derliaus Šventaisiais metais neimti į savą kišenę, 
o pavesti jį vargšams, tremtiniams, našlėms, kultūros dar- 
bams? Mozė reikalavo jubiliejiniais metais paleisti vergus. 
Vergų dabar nėra išskyrus Rusiją ir jos dominuojamus kraš- 
tus. Bet ar tie šimtai tūkstančių darbininkų, kurie dirba fab- 
rikuose, nėra savotiški vergai? Ar negalima jiems padidinti 
užmokestį Šventaisiais metais, kad ir jie pajustų džiaugsmą? 
Mozė reikalavo jubiliejiniais metais grąžinti atgal levitų na- 
mus. Ar negalima šio reikalavimo įvykdyti tuo būdu, kad 
sakysime, pabėgėliams ir tremtiniams Šventaisiais metais yra 
sumažinama nuoma už butus ir kambarius? Užuot grąžinus 
nupirktus pastatus, žemės, ar negalima paskirti stambesnes 
sumas šalpos ir kultūros reikalams? Ar negalima ką nors di- 
dingesnio sukurti Šventųjų metų atminimui? Būdų yra be- 
galės. Reikia tik geros širdies. Tačiau argi Šventieji metai nėra 
tam, kad pažadintų žmogaus širdį? Atidarydamas šventąsias 
duris popiežius meldėsi: „Atsidarykite, atsidarykite, teisin- 
gumo vartai, kad tikintieji, Šventųjų metų atgaila nuo kaltės 
apvalyti, būtų verti išmelsti savo tikėjimo atlygį“. Bet kaip- 
gi mes būsime apvalyti, jeigu pamiršime artimą, pamiršime 
kaip tik šiais Šventaisiais metais, kurie turi būti visoms krikš- 
čioniškoms šalims laisvės ir džiaugsmo metai? 

YMCA KATALIKIŠKUOJU POŽIŪRIU 


Lietuviškasis tremties ir emigracijos jaunimas jau keleri 
metai, kai susiduria su viena organizacija, kuri rengia sto- 
vyklas, steigia bibliotekas ir klubus, rodo filmus, kuri tačiau 
ne vienam kelia įtarimo neaiškiu savo pobūdžiu ir mums 
svetima savo dvasia. Tai YMCA (vyrams) arba YWCA (mer- 
gaitėms). Ši organizacija yra ypač paplitusi anglosaksiškuo- 
se kraštuose. Tačiau pokariniais metais (po Pirmojo pasauli- 
nio karo taip pat) ji išvystė savo veiklą ir Europoje. Kas tad 
yra ši organizacija ir kaip jos atžvilgiu mes, lietuviai, turė- 
tume nusistatyti? 

YMCA yra išaugusi iš specifiškai amerikoniškosios dva- 
sios, kurią Ed. A. Moweris religijos atžvilgiu yra šitaip iš- 
reiškęs: „Pastatykite vietoje religijos moralę ir turėsite Ame- 
rikos pasaulėžiūrą“!. Šitas bruožas yra pagrindinis YMCA 
programoje bei veikime. Ši organizacija nekreipia dėmesio į 
jokius religinius skirtumus. Ji visą dėmesį sutelkia tik į mo- 
ralę, ugdydama ją grynomis kultūros priemonėmis. Jos prak- 
tikoje sutelpa visokių konfesijų jaunimas. Tuo būdu kiekvie- 
na aiškesnė pasaulėžiūra ten yra aptrinama, silpninama nai- 
kinant jos skirtybes nuo kitų ir pasitenkinant tik banaliomis 
bendrybėmis. Pasaulėžiūrinio ugdymo bei gilinimo tokioje 
organizacijoje nėra ir būti negali. Religiniu atžvilgiu YMCA 
yra laicistinė, gimusi iš religinio indiferentizmo dvasios ir šia 
dvasia gyvenanti ligi šiol. 


1 Amerika. Vorbild und Warnung, Berlin, 1928, p. 16. 

Tas pat yra ir tautiniu žvilgiu. Atsiradusi Amerikoje, ta- 
me tautybių tirpimo katile, YMCA nesupranta tautybės ver- 
tingumo nei žmogui, nei kultūrai ir todėl nekreipia dėmesio 
į tautinių vertybių, kaip gimtosios kalbos, etninio charakte- 
rio, tėvynės meilės, ugdymą jaunimo širdyje. Atvirkščiai, ji 
net sąmoningai stengiasi tautines savybes užtrinti, ugdyda- 
ma žmogų bespalviu „pasaulio piliečiu“. Minėto Ed. A. Mo- 
werio žodžiai gali būti charakteristika visos YMCA tautinio 
auklėjimo programos: „Kad imigrantas su mumis gyventų 
geruoju, jis turi pasidėti šalin visas savo svetimas savybes ir 
pamiršti gimtąją kalbą“*. To YMCA kaip tik ir siekia. 

Tuo būdu lietuviui katalikui YMCA yra nepriimtina nei 
religiniu, nei tautiniu atžvilgiu: religiniu dėl jos indiferen- 
tizmo, tautiniu dėl jos internacionalizmo. Siekdami išsilai- 
kyti ir tremtyje, ir ypač emigracijoje, mes negalime dėtis su 
tokia organizacija, kuri kaip tik siekia mus kuo greičiausiai 
panerti internacionalinėje masėje — be jokios religijos ir be 
jokios tautybės. 

Kaip katalikai turi būti šios organizacijos atžvilgiu nusi- 
statę, aiškiai parodo Šventojo Sosto Congregationis S. Offi- 
cii dekretas, paskelbtas specialiai YMCA reikalu jau 1920 m. 
lapkričio 5 dieną. Šio dekreto pradžioje rašoma, kad naujos 
nekatalikiškos organizacijos, teikdamos didelės paramos jau- 
nimo kūnui ir mėgindamos lavinti jo protą, sykiu „žaloja ka- 
talikiškojo tikėjimo pilnatvę ir atitraukia vaikus iš Motinos 
Bažnyčios globos“. Šios organizacijos „vietoje religijos pa- 
stato kultūrą“, „nutrina nuomonių priešingumus“, „apie vi- 
sas, kokios tik yra, sukelia abejonių ir galop nuveda į neaiš- 
kią ir neapibrėžtą religijos formą, kuri aiškiai yra visiškai 
skirtinga nuo tos, kurią paskelbė Jėzus Kristus“*. YMCA at- 
veju dekrete yra sakoma: „Iš šių organizacijų pakanka pa- 
minėti tą, kuri, tarsi daugybės kitų motina, yra labiausiai pa- 
plitusi ir labiausiai pajėgi, būtent vadinamąją Young Men's 


2 Ten pat, 74 p. 
3 Cit. iš: „Auka“, 1949, Nr. 4, p. 116. 
* Ten pat. 

Christian Association, trumpai YMCA, kuriai padeda ir neži- 
nodami geros valios nekatalikai, laikydami ją naudinga ar- 
ba bent tikrai niekam nekenksminga, ir atlaidesni katalikai, 
nepažindami jos prigimties. Ši organizacija giriasi nuoširdžia 
jaunimo meile, tarsi ji nieko kito nesiektų, kaip tik jo kūno 
ir sielos gerovės. Tuo tarpu kartu ji silpnina tikėjimą, pasi- 
ryždama jį išgryninti ir teikti jaunuoliams geresnį tikro gy- 
venimo pažinimą, nepaisydama bet kokios Bažnyčios ir bet 
kokios religinės konfesijos“*. Todėl Šventasis Sostas ir krei- 
piasi į Bažnyčios vadovus, kad šie stropiai saugotų jaunuo- 
lius „nuo šių organizacijų užkrėtimo““; kad įspėtų neatsar- 
giuosius ir sustiprintų tikėjime svyruojančius; kad klebonai 
ir jaunimo vadai sulaikytų platinamus raštus, atskleistų prie- 
šo klastas ir padėtų siekiantiems tiesos. Bažnytinė vadovy- 
bė dekrete yra įpareigojama pro rei gravitate” imtis reikalin- 
gų priemonių, ypatingai uždraudžiant racionalizmą ir reli- 
ginį indiferentizmą skleidžiančius raštus. 

Šventojo Sosto sprendimas tad yra labai aiškus: YMCA 
priklauso prie tokių organizacijų, kurios žaloja katalikiškojo tikėji- 
mo pilnatvę. Maža to, dekretas ją vadina net tarsi daugybės 
kitų motina - plurium aliarum veluti mater“. Todėl bet koks 
šios organizacijos palaikymas ar joje dalyvavimas katalikams 
ipso iure yra draudžiamas. Reikia apgailestauti, kad šis po- 
piežiaus dekretas mums nebuvo laiku paskelbtas, tinkamai 
paaiškintas ir nepadarytos iš jo konkretesnės mūsų jaunimui 
išvados. 


5 Ten pat, p. 117. 
6 Ten pat. 
7 Ten pat. 
8 Ten pat. 

AR REIKIA MUMS MISIONIERIŲ? 


Maryknolio (JAV) vyskupas R. A. Lane'as, aplankęs Pie- 
tų Ameriką ir patyręs ten esančią nepaprastą kunigų stoką, 
įsteigė savo vyskupijoje specialią seminariją rengti kunigus 
Lotynų Amerikai. Savo pranešime, kurį grįžęs įteikė NCWC 
informacijos žinybai, jis, tarp kita ko, rašo: „Ateinančios kar- 
tos amžiuje bus galima laikyti krikščionybei žuvusiais dide- 
lius Lotynų Amerikos plotus, jei jie negaus iš mūsų stiprios 
paramos maldomis ir darbais, sugebančiais pakelti juos iš da- 
bartinio nuosmukio. Aš tikiu, kad didžiausi Pietų Amerikos 
plotai kenčia stoką idealo, kuriam būtų palenktas visas gy- 
venimas. Jei argentiniečiai, čiliečiai, brazilai, kolumbiečiai ir 
kiti siųstų geriausią savo elementą kovoti ir mirti už tikėji- 
mą į kitus tos pačios Lotynų Amerikos kraštus arba į Aziją 
ar Afriką, jie galėtų būti tikri, kad ir jų kraštų dvasinis 
gyvenimas būtų sustiprintas“. 

Pastaraisiais savo žodžiais vysk. R. A. Lane'as nurodo 
ankštą ryšį, kuris glūdi tarp dvasinio tautos gyvenimo ir mi- 
sionieriškosios jos kunigų dvasios. Visais amžiais visos krikš- 
čioniškosios tautos didžiuodavosi galėdamos siųsti misionie- 
rių į stabmeldiškus kraštus. Šie vyrai, palikę savo gimtinę, 
atsisakę patogesnio gyvenimo ir kūninio saugumo, parody- 
davo, kad jų tautoje tebedega gyva apaštalavimo ugnis; kad 
jų visuomenė tebegyvena pirmųjų Sekminių nuotaika, kada 
Bažnyčia pralaužė ankštas maldos kambario sienas ir išsiver- 


! „Testimonio“, Nr. 14, p. 56 (Kolumbijos katalikų žurnalas). 

žė į platų pasaulį. Misionierių buvimas yra religinio tautos en- 
tuziazmo ir jaunumo ženklas. Ir priešingai, misionierių stoka 
rodo, kad tauta religiniu atžvilgiu yra apsnūdusi; kad jos 
dvasiškiai pasitenkina įgytais laimėjimais, nesistengdami ieš- 
koti naujų, kad apskritai tokios misionierių neturinčios tau- 
tos dvasia yra daugiau buržuazinė negu herojinė. Misionie- 
riai, nors ir dirbdami svetur, yra tie žiburiai ant kalno, ku- 
rie šviečia visam tautos dvasiniam gyvenimui, jį stiprindami 
ir įkvėpdami. Ir vargas tautai, kuri tokių žiburių neturi. 

Šios mintys, paskaičius vysk. Lane'o žodžius, savaime at- 
eina į galvą, turint prieš akis mūsų kunigų emigraciją. Vieš- 
paties Apvaizdai patiko išsiųsti iš mūsų nelaimingos Tėvy- 
nės apie 250 kunigų. Skaičius gerokai didesnis, negu jo rei- 
kėtų saviems tautiečiams aprūpinti. Be abejo, tam tikra dalis 
mūsų kunigų turės vykti kartu su savo broliais ir pasilikti 
su jais. Keliolika jau ir yra išvykusių į Angliją, į Australiją, į 
Kanadą. Tačiau kur dėtis kitiems? Daugumas norėtų patek- 
ti į JAV. Šiam reikalui dedama daug pastangų. Tačiau JAV 
vyskupai ne per daug mielai priima mūsų kunigus, nes ir 
savųjų turi per daug: JAV 600 katalikų tenka vienas kunigas. 
Ar nevertėtų tad mūsų kunigams nukreipti savo žingsnius 
kur kitur? Ar nevertėtų pagalvoti apie tuos kraštus, kurie 
šaukiasi Kristaus tarnų ir jų prisišaukti negali? Ar nevertėtų 
susidomėti misionieriaus darbo kilnumu? 

Lietuvių tauta misionierių niekados nėra turėjusi pakan- 
kamai. Vienas kitas salezietis dirbęs Indijoje; vienas kitas ma- 
rijonas apaštalaująs Argentinoje; vienas kitas jaunas entuzias- 
tas veikiąs Čilėje. Tai ir viskas, ką esame davę Bažnyčios au- 
gimui pasaulyje. Tačiau šitas įnašas yra per mažas. Argi 
Lietuva, ta Marijos - Apaštalų karalienės - žemė, neturėtų 
susirūpinti, kad jos geriausi sūnūs kaip tik dirbtų ten, kur 
Kristaus laukai labiausiai dirvonuoja? Tremtis kaip tik suda- 
ro puikias sąlygas šiam apaštalavimo įnašui padidinti. Nėra 
jokios abejonės, kad Dieviškosios Apvaizdos planuose mū- 
sų tremtis turi žymiai didesnių uždavinių, negu tik indivi- 
dualios gyvybės išsaugojimas. Tremtiniai visados išneša tau- 
tos kultūrą už josios sienų ir įjungia ją į pasaulinės kultūros 

vyksmą. Argi kitaip turėtų būti su religija? Jeigu kultūrinin- 
kai eina į svetimas institucijas ir jose skleidžia savo kūrybos 
vaisius, kodėl tad religininkai turėtų susitelkti tiktai aplink 
save ir rūpintis tik savo asmeniniais reikalais? Kodėl jie ne- 
galėtų savo tremtį išgyventi, kaip Viešpaties Apvaizdos nu- 
rodymą eiti į visas tautas ir mokyti jas Gerosios Naujienos? 
Atrodo, kad misionieriška idėja turėtų rasti gyvo atgarsio pa- 
bėgusioje mūsų kunigijoje. Aprūpinus mūsų tautiečius įvai- 
riuose kraštuose, dar vis tiek liks mažiausia 100 kunigų, ku- 
riuos galima skirti misionieriavimo uždaviniams. Tai ypač 
reikia pasakyti apie jaunesnius ir stipresnius. Ir šitas 100 su- 
darytų tokį dvasinį lobį lietuvių tautai, kurio ji nebeišbrauktų 
iš savo istorijos ir kuris taptų šaltiniu jos herojinės nuotai- 
kos, taip labai jai šiuo metu reikalingos. Geriausių mūsų vyrų 
auka, vargas, darbas, idealizmas ir išsižadėjimas pažadintų 
visuose mumyse pasiaukojimo ir kilnumo dvasią, kuri trem- 
ties sąlygose jau stipriai apsiblausė ir sunyko. Minėti vysku- 
po Lane'o žodžiai, kad misionieriavimas svetur pakelia dva- 
sinį gyvenimą ir tautos viduje, turi žymiai gilesnės prasmės, 
negu iš sykio gali atrodyti. 

Reikėtų tad mūsų kunigams pergalvoti savo emigracijos 
problemą ir ją pakreipti misijų linkme. Mes čia keliame tik 
pačią idėją, nesiimdami jos konkretizuoti, nes tai jau priklau- 
so kompetentingai bažnytinei vadovybei. Viena tačiau mums 
yra aišku, kad dabartinė mūsų kunigijos emigracija yra ir jų 
pačių, ir visos mūsų tremties egzaminas. Jeigu šio egzami- 
no mes neišlaikytume, mūsų ateities prognozė būtų liūdna. 


IR JIE BUVO ŽMONĖS 


„Didžiosios sielos tai aukštos viršūnės. Vėjas švilpauja po 
jąsias, debesys apgula jas, bet kvėpuoti šiose viršūnėse yra 
lengviau ir laisviau negu kur nors kitur. Paprasti žmonės ne- 
gali išsilaikyti tose viršūnėse, negali tapti dvasios galiūnais; 
bet tegu nors kartą į metus užlipa jie į jas, tegu atgaivina sa- 
vo dvasią ir širdį“ (R. Rolland'as). Tikrai pagyventi bent dva- 
sioje taip, kaip gyvena didieji žmonės, pamąstyti taip, kaip 
jie mąstė, yra neapsakomos naudos duodąs darbas. Prasiple- 
čia tada mūsų žvilgis į pačius svarbiuosius klausimus, ku- 
rie amžiais kankina žmoniją ir ypatingos vertės sulaukė ge- 
nijų gyvenimuose. Mes išmokstame pasitikėti savimi ir ne- 
pasiduoti pesimizmui; išmokstame per tūkstančius kliūčių ir 
nepasisekimų siekti to, kam esame Kūrėjo paskirti. Galop di- 
džių žmonių gyvenimuose mes randame patys save. 

Juk koks įvairus buvo jų kelias. Vieni ėjo gėlėmis barstytais 
nekaltybės takais, kiti erškėčiuotais nuodėmės klampynais; 
vieni buvo vedami prityrusių ir sąžiningų vadovų, kiti turėjo 
patys viską ištirti ir sužinoti. Labai daugelis jų buvo neturtingi, 
nesveiki, paniekinti, apleisti, dažnai neturį nė kur galvos pri- 
glausti. Bet vis dėlto jie ėjo, klupo, vėl kėlėsi ir vėl ėjo, kol ga- 
lop pasiekė savo tikslą. Daugelis jų šiandien garbinama ant al- 
torių, prieš daugelį žmonės su pagarba lenkia savo galvą. 

Todėl jaunimui, kuris nori būti tėvynės ateitis ir kovoto- 
jas už amžinuosius idealus, mes primygtinai patariame skai- 
tyti didžių žmonių gyvenimus ir visados skaityti. Jų skaus- 
mai ne vieną paguos, jų klaidos apsaugos nuo puolimo, jų 

darbai ir ištvermingumas paskatins imtis mėgstamo užsiė- 
mimo: „Galėjo šie ir anie, kodėl gi ir aš negalėčiau!“ Tad „ei- 
kime paskui juos, paskui visus tuos, kurie kovojo vieni, iš- 
blaškyti, po visus kraštus, po visus amžius. Panaikinkime lai- 
ko ribas. Prikelkime didvyrių giminę“! 

Bet ką mes vadiname garsiais žmonėmis? Ar visus tuos, 
kuriuos istorija mini? Bet juk, regis, yra skirtumo tarp Nero- 
no ir šv. Ignaco, tarp Nietzsche's ir Beethoveno. Kas tad yra di- 
dus? Į šį klausimą tegul mums atsakys jau cituotas Rolland'as: 
„Aš nevadinu didvyriais tų, kurie buvo didžios minties ar jė- 
gos. Tik tuos taip vadinu, kurie buvo didžios širdies... Kur nė- 
ra didžio būdo, nėra didžio žmogaus, nėra nei didžio meni- 
ninko, nei didžio veikėjo; tai tik tuščias stabas neišmanančiai 
miniai; visus tokius laikas išvartalios. Mums nerūpi sėkmė. 
Reikia būti, o ne rodytis didžiam“?. Vadinasi, ne jėga padaro 
žmogų didžiu, net ne protas, bet būdas, kilni širdis. 

Todėl renkantis skaityti, šį pastebėjimą reikia turėti visuo- 
met prieš akis. Ne kiekvienas garsus istorinis asmuo jau gali 
būti mums pavyzdys. Juk yra tokių, kuriuos žmonija neuž- 
miršta tik dėl to, kad jie buvo per baisūs, jog būtų galima už- 
miršti. Galima ir tokių gyvenimus skaityti, bet tik tam, kad 
pasimokytume, kaip nereikia daryti. Bet ypač skaitykime to- 
kius, kurie savo gyvenimą paaukojo visuomenės gerovei kel- 
ti, našlaičių ašaroms šluostyti ir pavargėliams pagalbos teik- 
ti. Skaitykime tuos, kurie dar būdami jauni, būdami tokie pat 
aistringi kaip ir mes, o vis dėlto mokėjo pavergti kūną ir pa- 
siekti aukštos tobulybės laipsnį. Skaitykime pagaliau tuos, ku- 
rie klaidžiojo nuodėmėse, išgėrė „gyvenimo taurę“ ligi dug- 
no, bet radę ten tik nusivylimą, pasuko galop idealo keliais ir 
priėjo Viešpaties karalystę. Jei ne viename, tai kitame tokia- 
me asmenyje mes rasime patys save ir galėsime gauti labai 
brangių ateičiai nurodymų. „Stiprinkimės jų tvirtybe, o pa- 
silpę pasilsinkime galvas ant jų kelių. Jie mus paguos. Iš tų 
šventų sielų plūsta giedrių jėgų ir galingų gėrybių versmė. Net 


1 Roland R. Beethoveno gyvenimas / vertė V. Kamantauskas, Kaunas, 
1927, p. 3. 
2 Ten pat, p. 4. 

netyrinėję jų veikalų ir neklausę jų balsų, išskaitysime jų aky- 
se, jų gyvatų knygose, kad gyvenimas niekad nėra toks di- 
dis, toks vaisingas — ir toks laimingas - kaip varge“. 

Gavėnios metu gera skaityti šventųjų gyvenimus ir sekti, 
kaip Dievo malonė vis labiau ir labiau persunkia tokią pat 
prigimtį, kokia yra ir mūsų. Juk ir jie buvo žmonės, jie — tie 
visi didvyriai, kuriuos mes šiandien garbiname ir stebimės 
jų darbais. Baigdami nurodome keletą veikalų, kurie turėtų 
būti kiekvieno jaunuolio knygynėlyje ir iš kurių jis nuolat 
semtų gaivinančios stiprybės. 

Bendrai apie šventuosius labai gražiai rašo A. Radema- 
cheris savo veikale Vidujinis šventųjų gyvenimas. Vertė kun. 
J. Bikinas. Kaunas, 1924 m. 

Iš paskirų šventųjų gyvenimų minėtini: 

1) Šventasis Aloyzas. M. Mechler SJ. Vertė Byras. 

2) Šv. Jonas Berchmansas ir šv. Ignazas Loyola. Vertė kun. 

B. Andriuška SJ. 

3) Šv. Stanislovas Kostka. Vertė kun. Brizgys. 

4) Palaimintas Jonas Bosko. Veikalas išėjęs Italijoje, bet gau- 

namas ir Lietuvoje. 

5) Šv. Pranciškus Asyžietis. Jörgensen. Šio veikalo autorius 

yra grįžęs į Katalikų Bažnyčią iš protestantų tikėjimo. 


Šiaip garsių žmonių gyvenimų galime pažymėti: 

1) Dangaus šviesa. Kun. Krupavičius. Aprašomas popie- 
žiaus Leono XIII gyvenimas. 

2) Ketteleris. Ki. Peyroux. Vertė A. Januševičius. Kettele- 
ris yra didelis visuomenininkas. 

3) Mykolo Angelo gyvenimas. R. Rolland. Vertė J. Sužiedėlis. 

4) Beethoveno gyvenimas. R. Rolland. Vertė V. Kaman- 
tauskas. 

5) Beethoveno jaunystė. Prof. J. Eretas. 

6) Meister Eckehartas iš Hochheimo. Prof. J. Eretas. 

7) Jonas Tauleris iš Strassburgo. Prof. J. Eretas. 


Abu paskutiniai veikalai aprašo gyvenimą ir darbus dvie- 
jų didžių viduramžių mistikų. 


3 Ten pat. 

POLITIKA IR RELIGIJA 


Lygiai prieš šimtą metų garsusis ano laiko sociologas ir 
diplomatas Donoso Cortesas Ispanijos parlamente pasakė 
kalbą apie diktatūrą. Joje tarp kitų įdomių dalykų jis palietė 
ir religijos bei politikos priešginybę, iš kurios, Corteso nuo- 
mone, kaip tik ir išauga despotizmas. „Mano ponai, — kal- 
bėjo Cortesas. — Baisus yra žodis, tačiau mes neturime jo iš- 
sigąsti, jei jis liudija tiesą. Ir aš esu pasiryžęs pasakyti tiesą: 
laisvė yra nebegyva. Ji nebeprisikels nei po trijų dienų, nei po 
trijų metų, gal net nei po trijų šimtmečių. Jūs baisitės tirani- 
ja, kurią mes turime kęsti. Tačiau kokiu menkniekiu jūs bai- 
sitės! Juk jūs išgyvensite dar daug baisesnių dalykų. Ir aš jus 
prašau, mano ponai, įsidėti mano žodžius gerai į atmintį, nes 
tai, ką jums pasakysiu, ir tie įvykiai, kuriuos artimesnėje ar 
tolimesnėje ateityje, bet kiekvienu atveju ne per daug toli- 
moje, jums įspėsiu, raidiškai išsipildys. Jūsų visų klaidų pa- 
grindas yra tas, kad jūs nežinote, kokia kryptimi eina civili- 
zacija ir pasaulis. Jūs tikite, kad civilizacija ir pasaulis žen- 
gia priekin. Tačiau iš tikro civilizacija ir pasaulis eina atgal. 
Mano ponai! Milžiniškais žingsniais pasaulis eina prie įstei- 
gimo baisios, viską naikinančios despotijos, kokios žmonės 
niekados dar nebuvo išgyvenę. Prie jos eina civilizacija, prie 
jos eina pasaulis. Man nereikia būti pranašu, kad tai prama- 
tyčiau. Man pakanka tik iš vieno taško pažvelgti į baisų są- 
ryšį visų žmogiškųjų įvykių, būtent iš katalikybės taško. 

Mano ponai! Yra tik dvi galimos įtakos: viena išvidinė, an- 
tra išviršinė, viena religinė, antra politinė. Pati jų prigimtis pa- 

daro, kad, kylant religinės įtakos termometrui, smunka poli- 
tinis termometras ir atvirkščiai: smunkant religijos termomet- 
rui, kyla politinis termometras, vadinasi, didėja politinė įta- 
ka arba tiranija. Tai yra žmonijos dėsnis, dėsnis visos jos isto- 
rijos. Bet kad jus dar labiau įtikinčiau, prašyčiau pažvelgti, kas 
buvo pasaulis, kas buvo bendruomenė, kol nebuvo tikrosios 
religijos įtakos. Tada ji buvo tironų ir vergų bendruomenė. Pa- 
sakykite man vardą anuometinės tautos, kurioje nebūtų bu- 
vę tironų ir vergų? Tai yra nepaneigiamas, vadinasi, įrodytas 
faktas! Laisvė, tikra laisvė, laisvė visų ir visiems atėjo į pa- 
saulį tiktai su Išganytoju. Tai taip pat nenuginčijamas, net pa- 
čių socialistų pripažįstamas faktas. Socialistai pripažįsta jį ir 
vadina Jėzų dieviškuoju žmogumi; jie eina net dar toliau ir 
sakosi esą tie, kurie tęsią Jėzaus mokslą. Viešpatie, tai atsira- 
do pasekėjai! Šitie kraujo ir keršto ištroškę žmonės sekėjai To, 
kuris gyveno, kad gera darytų; kuris atvėrė savo lūpas, kad 
laimintų; kuris darė stebuklų, kad nusidėjėlius iš nuodėmių 
ir mirusius iš mirties išvaduotų; sekėjai To, kuris trumpučiu 
trejų metų laiku sukėlė didžiausią revoliuciją, nepraliedamas 
niekieno kraujo, išskyrus savąjį!... 

Aš buvau jums žadėjęs šiandien kalbėti visiškai atvirai, 
ir savo žodžio laikysiuos. Taigi yra tik dvi galimybės: arba 
religinis atsinaujinimas ateis arba neateis. Jeigu jis ateis, jūs 
tuojau pamatysite, kad tą momentą, kai religinis termomet- 
ras pradės kilti, politinis termometras pradės smukti — ir tai 
savaime, be jokių pastangų iš tautų ir jų valdžių pusės, kol 
visoms tautoms galop išauš laisvės diena. Bet jeigu — ir tai 
yra labai rimta - <...> religinis termometras ir toliau kris, aš 
nežinau, kur mes nueisime; aš nežinau, mano ponai, ir man 
baisu apie tai mąstyti. Panagrinėkite tik tas paraleles, kurias 
aš neseniai jums parodžiau. Jeigu esant religinei galiai pa- 
čioje viršūnėje, nereikėjo jokios valdžios, tai kokios valdžios 
reikės tada, kai religijos įtaka viešajam gyvenimui visiškai 
užges? Ar tada net ir despotizmo nebus per maža? Tai reiš- 
kia uždėti pirštą ant pūliuojančios žaizdos, nes tai yra klau- 
simas ir Ispanijai, ir Europai, ir žmonijai, ir visam pasauliui! 

Atkreipkite dėmesį, mano ponai, dar į vieną dalyką! Se- 
novėje tiranija buvo beribė ir negailestinga. Bet ji buvo ap- 
rėžta medžiagiškai. Anuo metu valstybės buvo juk kiekvie- 
nu atžvilgiu tik mažos bendruomenės; jokių tarptautinių san- 
tykių nebuvo. Todėl senovėje didelio masto tiranijos būti 
negalėjo, išskyrus gal vieną vienintelę, būtent Romos impe- 
riją. Tačiau dabar viskas pasikeitė. Dabar yra paruoštas ke- 
lias milžiniškai, baisiai, visą pasaulį apimančiai besaikei ti- 
ranijai. Viskas jai paruošta. Atkreipkite dėmesį: jai nėra jo- 
kių medžiaginių kliūčių, nes garlaiviai ir geležinkeliai 
panaikino sienas, kaip elektra ir telegrafas atstumus. Jai nė- 
ra jokių nė moralinių užtvarų, nes užgeso sava nuomonė ir 
tėvynės meilė. Todėl atsakykite jūs patys, ar aš turiu tiesą 
ar ne, jeigu esu susirūpinęs artimiausia pasaulio ateitimi? At- 
sakykite man, argi aš, keldamas ši klausimą, nesvarstau iš 
tikro problemos, kuri yra šiuo metu svarbiausia? 

Viena vienintelė priemonė gali apsaugoti nuo katastrofos, 
viena vienintelė. Katastrofos nebus išvengta teikiant daugiau 
laisvės, patikrinant platesnes teises ir sukuriant naujas kon- 
stitucijas. Šios katastrofos bus galima išvengti tik tada, jeigu 
mes, kiekvienas pagal savo jėgas, stengsimės vykdyti religi- 
nį atsinaujinimą. Tačiau, mano ponai, ar šitoks religinis at- 
sinaujinimas yra galimas? Galimas jis, be abejo, yra, bet ar 
įtikimas? Į tai aš turiu atsakyti dideliu rūpesčiu. Aš laikau jį 
neįtikimu. Aš pažinau daug mano bendraamžių, kurie nete- 
ko tikėjimo ir jį vėl surado. Bet aš nemačiau nė vienos tau- 
tos, kuri, praradusi tikėjimą, būtų prie jo vėl grįžusi.“! 

Pastarieji Corteso žodžiai dvelkia apokaliptinės apostazi- 
jos nuojauta. Tačiau jie buvo tikri. Pasakyti prieš šimtą me- 
tų, jie kaip tik ir įvyko. Politinės priemonės, kurias mini 
Cortesas, pasaulio nuo katastrofos neišgelbėjo. Religinis ter- 
mometras visą pastarąjį šimtą metų krito, o politinis kilo. Su 

juo kilo ir politinių priemonių skverbimasis į visą žmogaus 
gyvenimą, kol galop tiranija pasidarė visuotinė. Tačiau tai, 
ką Cortesas puikiai matė prieš šimtą metų, daugelis - net ir 


1 Cortes D. Der Abfall vom Abendland, Wien, 1948, p. 43-50. 

tarp katalikų — nemato nė šiandien. Daugelis vis dar tebe- 
galvoja, kad politinės priemonės yra pačios išganingiausios; 
kad jas turint savo rankose būsią galima išgelbėti pasaulį ar- 
ba bent atskirą tautą. Tuo tarpu jie nemato, kad politiniam 
termometrui kylant religinis smunka, o su juo smunka ir lais- 
vė, ir žmogaus asmenybė, ir žmogus neriasi į masę. Politi- 
nės priemonės juk skirtos yra masei-kolektyvui, ne atskirai 
asmenybei. Jas tad stiprinant, kaip tik stiprinama kolektyvi- 
nis gyvenimo pradas. Laisvė šiandien kaip tik todėl ir yra 
negyva, kad politika įsiskverbė visur - net į sąžinę, net į pa- 
saulėžiūrą, net į intymiausią Žmogaus gyvenimą. Ir kol ji iš 
šitos srities nebus pašalinta, kol žmogus vietoje politikos ne- 
pastatys religijos su savo sąžine ir su savo asmenybe, tol lais- 
vė neprisikels. Šiandien politika yra kaip tie vėžio apimti 
gangsteriški narveliai, kurie auga be jokio saiko, apima visą 
organizmą ir jį galop pražudo. Politika yra geras dalykas. Ta- 
čiau ji turi turėti savo ribas. Ji negali virsti gangsterišku nar- 
veliu, kuris peraugtų visus bendruomeninio gyvenimo orga- 
nus ir visus juos užnuodytų. Politinis mąstymas šiandien turi 
būti pakeistas religiniu mąstymu. Tai yra mūsų dienų uždavi- 
nys. Religija neša laisvę, politika neša prievartą. Kalbėti apie 
laisvę ir sykiu pabrėžti politines priemones yra prieštaravi- 
mas savyje. Štai kodėl D. Cortesas yra pesimistas ateities at- 
žvilgiu, nes politikos blūdas yra apėmęs visas tautas. O su 
juo žygiuoja ir tiranija, anoji baisi, viską naikinanti ir viską 
apimanti tiranija, nuo kurios atpirkimas yra vienas vienin- 
telis: Kristaus Kryžius. 


BERGSONO SANTYKIS SU KATALIKYBE 


„Aidų“ Nr. 2 paskelbėme trumpą ištrauką iš naujos P. Ju- 
revič knygos apie Bergsono santykius su katalikybe. Šiuo tar- 
pu, papildydami anas žinias, dedame ištrauką iš paties Berg- 
sono testamento (1937 m. vasario 8 d.), jo žmonos paskelbto 
„Gazette de Lausanne“. 

Atvirame laiške prancūzų filosofui ir sociologui E. Mou- 
nier Bergsono žmona apie šio didelio filosofo santykius su 
katalikybe rašo: „Mano vyras, kuris jau nuo seniai dėmesin- 
gai atsidėjo religijos problemai ir kuris, ypač pasirodžius 
‘Deux sources’, žiūrėjo į katalikybę su augančia simpatija, vis 
dėlto į ją neperėjo dėl įvairių priežasčių, kurios kai kurių 
draugų, su kuriais jis jas svarstė, buvo pagerbtos ir pagir- 
tos. Savo testamente jis tai yra labai tiksliai pareiškęs; šią vie- 
tą manau turinti jums pranešti. ‘Mano mąstymas, — rašo 
Bergsonas, - mane vedė vis arčiau ir arčiau prie katalikybės, 
kurioje aš matau žydų religijos atbaigimą. Aš būčiau jon per- 
ėjęs, jeigu nebūčiau matęs, kaip auga milžiniška antisemitiz- 
mo banga, kuri greitai užlies pasaulį. Aš norėjau pasilikti su 
rytdienos persekiojamaisiais. Tačiau tikiuos, kad kuris nors 
katalikų kunigas bus malonus, jei Paryžiaus kardinolas ar- 
kivyskupas jam tai leis, atkalbėti maldas prie mano kapo. Jei 
toks leidimas nebūtų duotas, reiktų kreiptis į rabiną, tačiau 

neslepiant nuo jo ir nė nuo bet ko kito mano moralinės pri- 
klausomybės katalikybei, taip pat ir mano aiškaus noro, kad 
maldas atkalbėtų katalikų kunigas““. 

Taigi ištikimybė persekiojamai žydų tautai sulaikė Berg- 
soną nuo krikšto. Jis nenorėjo įžeisti žydų jų pažeminimo va- 
landą, sykiu bijodamas šiuo savo žingsniu juos dar labiau 
nutolinti nuo Kristaus. Jis jautėsi turįs gilių pareigų šiai pra- 
našų ir patriarchų tautai, pareigų, kurias jis suprato tik pri- 
siartinęs prie Kristaus. Iš kitos tačiau pusės, jis manė, kad 
asmeninis jo perėjimas į Katalikų Bažnyčią, neturės didesnės 
reikšmės dėl jo nesveikatos ir senyvo amžiaus. Taip tad Berg- 
sonas ir mirė, nepasidaręs formaliu Katalikų Bažnyčios na- 
riu. Ar koks nors katalikų kunigas atkalbėjo maldas prie jo 
kapo, mes nežinome, nes 1941 m. sausio 6 d. Bergsonas bu- 
vo palaidotas be jokių iškilmių, be jokių kalbų, kadangi Pran- 
cūzija buvo vokiečių okupuota, o šis didžiausias prancūzų 
filosofas nuo Descartes'o laikų buvo juk - žydas. 

Tačiau privatiniuose savo laiškuose ir pasikalbėjimuose jis 
jau seniai reiškė mintį, kad jo gyvenimo, mąstymo ir maldų 
centre stovi Dievo Sūnus. 1939 m. laiške Gilsonui Bergsonas 
rašė: „Galop man pasidarė aiški religija, kuri glūdėjo jau pir- 
muosiuose mano svarstymuose ir jų išvadose. Ir aš klausiu 
save, kaip tai buvo galima, kad aš nepastebėjau to, kas man 
dabar pasirodė taip aiškioje šviesoje“. O J. Maritainui ir jo 
žmonai jis ne sykį yra sakęs: „Visa, kas pasaulyje gero įvy- 
ko, yra iš Kristaus; ir visa, kas pasaulyje gero dar įvyks, jei- 
gu iš viso įvyks, bus iš krikščionybės ir per krikščionybę“. 
J. Chevalier jis yra kalbėjęs: „Evangelija yra dvasinė mano 
tėvynė, ir niekas manęs nenustebina ir neapvilia, ką Kristus 
yra pasakęs“. Pagrindinis Bergsono būties išgyvenimas bu- 
vo kūrybinis išsivystymas ir begalybės siekimas, žmogaus vi- 
siškas atsinaujinimas savo atvirumu Dievui, kuris yra Mei- 
lė. Meilės apoteozė pastaruosiuose Bergsono raštuose yra to- 
kia didelė, kad iš tikro juose jausti virpančią jo sielą 
Viešpaties akivaizdoje. Gabrielis Marcelis teisingai sako: „Ligi 
pat paskutinės dienos jis žinojo, kad jis yra begaliniame ke- 
lyje ir kad mirtis jam yra ne atbaigimas ir apvainikavimas, 


“i 


bet tik paslaptingas slenkstis į gilesnį ir aiškesnį patyrimą“. 


1 Plg. Schlueter-Hermkes M. Bergsons Verhaeltnis zum Katholizismus // 
„Hochland“, 1949, gruodis, p. 105-118. 

SMŪGIS VERTYBIŲ EILOSOFIJAI 


Senoji filosofija sakydavo, kad būtis ir gėris sutampa: ens 
et bonum convertuntur. Visa, kas yra, yra gera. Dievas, būda- 
mas pilniausia Būtis, tuo pačiu yra ir pilniausias Gėris. Kai 
Jo žodis šaukė iš chaoso gelmių įvairias būtybes: žemę, sau- 
lę, žvaigždes, augalus, gyvulius, galop žmogų, kiekviena Jo 
kūrybos diena buvo užbaigta didingu posakiu: „Ir matė Die- 
vas, kad tai buvo gera“. Jau Pradžios knygoje glūdi mintis, 
kad būti yra gera; kad „būti yra daug“ - posakis, kurį kar- 
toja Rilke savo elegijose, Todėl krikščionybei blogis visados 
buvo negatyvus dalykas: blogis yra būties stoka. Jis yra ne- 
būtis. Jis jokio pozityvaus turinio neturi. Kas tik yra pozity- 
vu, tuo pačiu yra būtis ir yra gera. 
kitaip. Būtis savyje jai nereiškia gėrio savyje. Būtis, naujosios 
filosofijos supratimu, tampa gėriu tik tada, kai ji sueina į ver- 
tybės santykius su žmogumi, kai ji žmogui apsireiškia kaip 
vertybė; kai ją žmogus kaip vertybę išgyvena. Nuo to laiko, 
kai Lotze paragino filosofuoti apie vertybes ir kai Nietzsche 
paskelbė visų vertybių pervertinimą, vertybės problema at- 
sistojo moderniosios filosofijos centre. Vertybėmis buvo pra- 
dėta grįsti ir etika (M. Scheleris), ir religijos filosofija (J. Hes- 
senas). Vertybių sritis buvo paskelbta esanti skirtinga ir nuo 
loginės, ir nuo realinės srities. Tai savarankiška dvasios sri- 
tis, kurią mes pažįstame, pasak Schelerio, „intencionaliniu 

jautimu“. Vertybės yra jaučiamos, ne mąstomos. Vertybių pa- 
saulis stovi skyrium nuo būties pasaulio, nors jame ir laiko- 

si. Tačiau dėti lygybės ženklą tarp būties ir vertybės nebega- 
lima. Būtis galinti būti ir bevertė. Būties pagrindas, būdingu 
J. Hesseno posakiu, galįs būti ne tik Dievas, bet ir velnias. Die- 
vas, kaip aukščiausia vertybė, yra prieinamas ne racionali- 
niu mąstymu, bet tiesioginiu jo išgyvenimu religiniame ak- 
te. Ir tik šis religinis aktas parodo Dievą kaip asmeninį, ku- 
rio mes ieškome ir kurį mes išgyvename kaip Aukščiausią 
vertybę. Dievo pakėlimu į vertybių rangą vertybių filosofija 
priėjo savo užbaigą. 

Bet kaip tik šitoje vietoje jai trenkė skaudų smūgį ne kas ki- 
ta, kaip tų pačių vertybininkų ateistu laikomas egzistencinės 
filosofijos kūrėjas M. Heideggeris. Jau savo veikale „Apie hu- 
manizmą“ (1949) Heideggeris yra pasakęs, kad „mąstyti ver- 
tybėmis reiškia kuo labiausiai piktžodžiauti būčiai“ (p. 35). 
Vertybės pabrėžimas reiškia Heideggeriui žmogaus pastangas 
iškilti aukščiau už būtį. „Vertinant ką nors kaip vertybę, - sako 
Heideggeris, - vertinamas dalykas yra pripažįstamas tik kaip 
objektas žmogaus vertinimui“ (p. 34). Todėl „kiekvienas ver- 
tinimas, net ir pozityvus, yra susubjektyvinimas“ (p. 35). Bū- 
tis čia yra nutraukiama į subjektyvinę žmogaus sritį ir palen- 
kiama žmogui. Tuo tarpu gražiu paties Heideggerio pasaky- 
mu „žmogus nėra būties viešpats. Žmogus yra būties sargas 
(Hirt)“ (p. 29). Žmogus gyvena būties artumoje: jis yra „būties 
kaimynas“ (ten pat). Todėl bet koks būties vertinimas yra jos 
pažeminimas. 

Šias savo mintis Heideggeris plačiau išvystė naujausiame 
savo veikale „Miško keliai“ (1950), turinčiame gražų motto: 
„Kiekvienas paklysta savame miške“. Viename šio veikalo 
skyriuje, kuriame Heideggeris nagrinėja Nietzsche's posakį 
„Dievas yra miręs“, kaip tik ir yra visu griežtumu pasisako- 
ma prieš pastangą laikyti Dievą aukščiausia vertybe. Paver- 
timas Dievo vertybe, tegul ir aukščiausia, Heideggeriui yra 
paskutinis smūgis, kurį Dievui sudavė Europos minties isto- 
rija. Nietzsche's visų vertybių pervertinime Heideggeris kaip 
ir mato norą vietoje būties pastatyti vertybę ir tuo būdu būtį 
palenkti žmogaus „Wille zur Macht“. „Paskutinis smūgis ir 
antjusliniam pasauliui, - rašo Heideggeris, - glūdi tame, kad 

Dievas, būtybių būtis, buvo pažemintas į aukščiausią verty- 
bę. Ne tai, kad Dievas yra laikomas nepažįstamų; ne tai, kad 
Jo buvimas yra skelbiamas neįrodomu yra kiečiausias Jam 
smūgis, bet tai, kad realiu laikomas Dievas yra pakeliamas į 
viršiausią vertybę“ (p. 240). Ir Heideggeris stebisi, kad šį smū- 
gį Dievui yra sudavę ne netikintys, bet patys teologai, kurie 
pamėgdžioja Nietzsche ir taiko jo sąvokas, manydami tuo iš- 
gelbėsią Dievą nuo Nietzsche's skelbiamos mirties, o nema- 
tydami, kad jie patys savo rankomis Dievą padeda žudyti. 
Nietzsche's veikale „Froehliche Wissenschaft“ beprotis, neši- 
nas žiburiu rankoje, vidurdienį rinkoje ieško Dievo ir, Jo ne- 
radęs, šaukia aplinkui stovinčiai ateistinei miniai: „Mes jį nu- 
žudėme - aš ir jūs. Bet kaip mes tai galėjome padaryti. Kaip 
mes galėjome išgerti jūrą? Kas mums davė tokią kempinę, kad 
nušluostytume visą horizontą? Ką mes darėme atkabindami 
žemę nuo josios saulės?“ Heideggeris atsako į šiuos bepročio 
klausimus, pastebėdamas, kad žmogus nužudė Dievą, pada- 
rydamas Jį vertybe, „nes kiekvienas mąstymas vertybėmis yra 
radikalus žudymas“ (p. 242). Padaręs Dievą vertybe, žmogus 
Jį nutraukia į savo subjektyvines sferas, nes vertybė visados 
yra tai, kas vertinama. Būdamas vertybe, Dievas pasidaro 
žmogaus vertinamas. Žmogus atsistoja aukščiau už Dievą. Jis 
pasidaro būties viešpats, užuot buvęs jos sargas. Vertybės są- 
voka yra toji kempinė, kuria žmogus nušluostė visą horizon- 
tą, pašalindamas iš jo būtį. Mąstymas vertybėmis yra tasai 
veiksmas, kuriuo žmogus atkabino žemę nuo josios saulės. 
Šiomis savo mintimis Heideggeris suduoda stiprų smūgį 
katalikų, ypač Schelerio krypties, religijos filosofijai, atsirė- 
musiai į vertybes ir Dievą kaip tik laikančiai Aukščiausia 
Vertybe. Iš kitos pusės, netiesioginiu būdu Heideggeris pa- 
remia seną tiesą, kad Dievas yra pats Buvimas ir kaip tik šiuo 
savo buvimu, ne savo santykiu su žmogumi, Jis yra Aukščiau- 
sias Gėris (ne vertybė, nes vertybė yra jau vertinama!). Bus 
labai įdomu pasekti, kaip katalikai vertybių filosofai atsakys 
į šitą jiems skaudų priekaištą, kad jie patys yra prisidėję prie 
Nietzsche's skelbtos ir vykdytos Dievo mirties. 

PARYŽIAUS KARDINOLAS - 
SUHARD'AS 


Kas yra skaitęs prancūzų jėzuito H. Lande knygą „Kris- 
tus priemiestyje“, negalėjo nesuvirpėti šiurpu dėl prancūzų 
katalikų apsileidimo prieš Pirmąjį pasaulinį karą. Anie metai 
buvo spartaus prancūzų sostinės augimo laikas. Paryžius au- 
go dienomis. Šimtai tūkstančių žmonių statėsi namus, mies- 
to valdyba tiesė gatves ir vedė tramvajų bei traukinių linijas. 
Susikūrė įvairios zonos, kuriose buvo pilna krautuvių, smuk- 
lių, įstaigų, landynių. Vieno tiktai dalyko ten trūko: bažnyčių 
ir kunigų. Šie atėjo paskiausiai, kada į šiuos priemiesčius ir už- 
miesčius jau buvo įkėlę kojas komunizmas, ateizmas, nuodė- 
mės ir abejingumas. Bažnyčias statyti ir parapijas kurti Pary- 
žiaus didžiuliuose priemiesčiuose pradėta tiktai po 1920 me- 
tų. Didelių nuopelnų čia turi kardinolas Verdier. Jis, būdavo, 
pasikviečia kunigą, paima Paryžiaus planą ir parodo, kurioje 
vietoje šis kunigas skiriamas klebonu. Kunigas važiuoja tram- 
vajumi valandą, pusantros, išlipęs dairosi: jokio bažnyčios 
kraštas tikriausia ir tiesiogine šio žodžio prasme. Ir kunigas 
pradeda kurtis. Jis susiranda kokią pašiūrę, kurioje laiko pa- 
maldas; susiranda pastogę, kurioje įsirengia kleboniją. Pirmieji 
susidomi vaikai; jie, žinoma, kunigo nėra savo amžiuje matę 
ir visi nekrikštyti. Kunigas pradeda juos mokyti katekizmo, 
be abejo, žaisdamas su jais. Paskui ateina motinos, atneša ku- 
nigėliui šį tą; galop pasirodo ir tėvai. Šitaip dygo bažnyčia po 
bažnyčios. Kardinolas Verdier savo gyvenimo pabaigoje jau 

galėjo suskaityti 150 tokių priemiestinių Paryžiaus parapijų. 
Kas buvo apleista natūralaus išsivystymo eigoje, reikėjo pa- 
vyti ir atkovoti vajaus keliu. 

1949 m. gegužės 30 d. mirusio Verdier įpėdinis kardino- 
las Suhard'as tęsė toliau apaštalavimo darbą. Paėmęs į savo 
rankas tikėjimo vairą šalyje, kuri, besididžiuodama esanti vy- 
riausioji Bažnyčios duktė, virto tikru misijų kraštu, kardino- 
Jas Suhard'as gerai suprato, kaip yra pavojinga manyti ir gy- 
venti taip, tarsi pasaulis jau būtų amžinai Kristui laimėtas. 
Jis suprato, kad misionieriavimas yra amžinas krikščionio užda- 

vinys, vis tiek ar jis gyventų Patagonijoje, ar Senos pakrantė- 
se prie Notre Dame. Todėl visos kardinolo Suhard'o pastan- 
gos ir ėjo šia linkme. Paskelbęs, kad Prancūzija yra misijų 
kraštas, jis ir elgėsi taip kaip misijose. Misijoms jis auklėjo ku- 
nigus, misijoms organizavo Katalikų akciją, misijoms taikė sa- 
vo ganytojinius laiškus. Ir jo rūmai, ir jo dvasia buvo atdari 
kiekvienam, kas tik buvo jo reikalingas. Kai telefonu ir laiš- 
kais žmones prašydavosi priimami, jis atsakydavo: „Ateiki- 
te, kada tik jums patinka: anksti rytą, šeštadienį popiet ar po 
vakarienės. Paryžiaus kardinolas savo darbų tvarką pritaikys 
prie jūsų galimybių“. Ir eidavo pas jį visi. Ir visų jis išklau- 
sydavo. Jis išklausydavo priekaištų ir pasiūlymų, skundų ir 
prašymų, rūpesčių ir vilčių. Nė vienas neišeidavo nesujau- 
dintas, nesukrėstas, nepatrauktas. Kardinolas trokšte trokš- 
davo būti su savo ganomaisiais. Jis ne sykį prikaišiodavo ku- 
nigams: „Mano kaip arkivyskupo gyvenimas mane atitveria 
nuo žmonių, nuo tų milijonų kančių, vilčių, nuodėmių ir do- 
rybių. Todėl jūs turite man pagelbėti, mane painformuoti, 
mane supažindinti. Kaip aš galiu būti miesto sargas ir geras 
ganytojas, jeigu jūs man nepadėsite pažinti savo avelių. Jūs 
esate atsakingi už mano vyskupo pareigas, už mano diece- 
ziją. Ar jūs tai žinote?“ 

Todėl kardinolas ir stengėsi palaikyti santykius su visais. 
1948 m. gruodžio mėn., švenčiant kardinolo auksinį kunigys- 
tės jubiliejų, prie jo stalo sėdėjo 300 pasauliškių, tarp jų 10 
darbininkų, atėjusių tiesiog iš savo darboviečių paskubomis 
su savo ryšuliukais ir kavinukais. Ir darbininkai nė kiek nesi- 

varžė. Jie linksmi spaudė kardinolui ranką ir šnekučiavo su 
juo, nes žinojo, kad kardinolas yra jų tėvas. Jam mirus, viena 
darbininkė senutė atbėgo į namų virtuvę ir sušuko kitiems: 
„Ar žinote, tėvelis Suhard'as mirė!“ Šiuose žodžiuose telpa 
visa Paryžiaus kardinolo žmogiškoji charakteristika. 

Jo nusistatymas Katalikų akcijos atžvilgiu buvo nepapras- 
tas. Žinodamas, kad Katalikų akcija yra pasauliškių dalyva- 
vimas hierarchijos apaštalavime, jis reikalavo griežto pasida- 
vimo hierarchijos valiai ir intencijos grynumo. Tačiau kai šie 
dalykai jam buvo aiškūs, jis davė pasauliškiams visišką vei- 
kimo laisvę. „Atsiminkite, - sakydavo jis jiems, - kad jūs esa- 
te gavę savo luomo malonę ir galią spręsti apie savo apaš- 
talavimo būdus. Kol neliečiate Bažnyčios gyvenimo liturgi- 
nių, dvasinių, kanoninių ar dogmatinių įsakymų, jums nėra 
reikalo manęs klausti ar prašyti leidimo. Argi jūs nesate ga- 
vę Šventosios Dvasios? Kam gi tarnauja jūsų krikštas ir su- 
tvirtinimas?“ Todėl kardinolas ne sykį pats skatino Katalikų 
akcijos darbininkus imtis naujybių, kurti naujų vertybių, o 
ne tik senąsias atnaujinti ir pamėgdžioti. Garsiajame savo 
1947 m. gavėnios laiške kardinolas sako, kad „Katalikų ak- 
cija nėra kažkas užbaigta, bet ji visados tampa. Ji yra nuola- 
tos in via. Ji nepaliaujamai persvarsto savo metodus, palygi- 
na savo laimėjimus, žvelgia į ateitį“. Ir truputį žemiau: „Mū- 
sų kartai tenka garbė, kad ji suprato, jog nauja žmonijos 
padėtis reikalauja ir naujų apaštalavimo kelių bei priemo- 
nių“. Jis metė šūkį neužsisklęsti nuo žmonių, nepasitenkinti 
tik tuo, kad mes turime tiesą, bet nešti ją bei rodyti ir ki- 
tiems. Kardinolas Suhard'as pirmutinis katalikų norą užsi- 
daryti minėtame laiške pavadino „Taboro gundymu“, prisi- 
mindamas, kaip šv. Petras susižavėjo Kristaus persikeitimų 
ir pasiūlė pasistatyti ant kalno tris palapines užmirštant vi- 
są likusįjį neperkeistą pasaulį. Skaudus, pradžioje minėtas 
Paryžiaus priemiesčių pavyzdys rodo, kaip teisingi yra kar- 
dinolo žodžiai, kad nereikia nuo žengiančio gyvenimo atsi- 
skirti ir užsidaryti, nes greitai galima jo nepasivyti. Prancū- 
zija ir šiandien jo dar nepasiveja, nors pastarieji hierarchai 
ir deda tiesiog milžiniškų pastangų atitiesti tam atsitrauki- 

mui, kuriuo buvo nusidėję jų pirmtakai. Kardinolas Su- 
hard'as yra viena iš tų asmenybių, kurios bažnytiniam Pran- 
cūzijos gyvenimui yra padarę daugiausia įtakos. Visa Su- 
hard'o gyvenimo bei veikimo programa galima išreikšti jo 
paties žodžiais, kuriuos jis parašė minėtame savo laiške: „Pa- 
saulis reikalauja Bažnyčios savo gyvenimui; Bažnyčia reika- 
lauja pasaulio savo augimui ir savo atbaigimui“. Palenkti tad 
pasaulį Bažnyčiai ir Bažnyčią įvesti į pasaulį ir buvo pagrin- 
dinis kardinolo Suhard'o uždavinys. 


II 


ATEITININKIJA 
IR TREMTIS 


KAS YRA ATEITININKAS? 


1. Mi-cha-el 


Ateitininkija gimė kovos ženkle. Devynioliktojo šimtmečio 
pabaiga ir dvidešimtojo pradžia buvo tikrasis liuciferio tarps- 
nis. Visiems yra žinoma ano didžiojo šviesnešio istorija. Vieš- 
pats sukūrė angelus - puikius ir galingus, apdovanotus ne- 
paprasta laisve, nuostabiu protu ir galinga valia. Jie stovėjo 
arčiausiai prie Dievo; jie nejautė medžiagos sunkumo, nes 
buvo grynos dvasios. Bet štai angelų didžiausiasis ir gražiau- 
siasis tarė Viešpačiui: „Netarnausiu! Pakilsiu viršum žvaigž- 
džių, ten pastatysiu savo sostą ir būsiu kaip Dievas!“ Tuo- 
met danguje suskambėjo grėsmės pilni žodžiai: „Kas kaip 
Dievas!?“ Tai buvo balsas vieno iš ištikimųjų angelų, balsas 
arkangelo Mykolo, kurį Šventasis Raštas ir vadina jo ištar- 
tais žodžiais, nes Mykolas (hebrajiškai Michael) reiškia „kas 
kaip Dievas“. Danguje įvyko didelė kova, ir angelai sukilė- 
liai buvo ištremti. Jie neteko dieviškųjų malonių. Jie neteko 
pirmykštės šviesos. Geros ir gražios dvasios virto blogosio- 
mis ir piktosiomis. 

Šita istorija, šitas sukilimas prieš Dievą nėra tik kažkada 
įvykęs anapusiniame pasaulyje. Ne, jis vyksta visą laiką ir 
visoje mūsų būtyje. Kiekvienas žmogus skyrium ir visa žmo- 
nija drauge yra nuolatos gundoma ištarti anuos liuciferiškus 
žodžius ir panorėti savo sostą pastatyti viršum žvaigždžių. 
Tačiau ypatingu būdu šitas gundymas išsiveržė devyniolik- 
tajame šimtmetyje. Dievas sukūrė žmogų pagal savo paveiks- 
lą ir panašumą. Jis apdovanojo jį protu ir valia, vaizduote ir 
atmintimi. Viršum visų dalykų Jis suteikė jam nepaprastą kū- 

rybos dovaną. Žmogus yra kūrėjas. Čia glūdi didžiausias jo 
panašumas į Dievą. Čia glūdi jo didybė ir galybė. Ir šitas 
žmogus kūrėjas žygiuoja per pasaulį jį keisdamas ir tvarky- 
damas, jį pavergdamas ir jo paslaptis atskleisdamas. Ir juo 
arčiau einame prie mūsų laikų, juo žmogaus kūrybiškumas 
labiau pražysta, juo pasaulio palenkimas žmogaus valdžiai 
didėja. Naujieji laikai iš tikro buvo nepaprasti. Jie išrado ga- 
ro mašiną. Jie pastatė geležinkelius, laivus, fabrikus, orlai- 
vius. Žmogus pasidarė greitesnis už stirną, už žuvį ir už 
paukštį. Jis išmoko panaudoti elektros srovę, kuri padėjo įsi- 
brauti net į pačios medžiagos sąrangą. Jis galop sukūrė di- 
džiulius miestus, apvaldė vandenynus ir neprieinamus že- 
mės užkampius. Devynioliktasis ir dvidešimtasis šimtmetis 
iš tikro buvo žmogaus kūrybiškumo viršūnė. 

Bet štai šitas, elektros šviesoje paskendęs, šitas, telesko- 
pu bei mikroskopu apsiginklavęs, žmogus pakartojo anuos 
pirmykščius liuciferio žodžius: „Netarnausiu!“ Maža to, ši- 
tas žmogus ne tik atsisakė Dievui tarnauti, bet sukilo prieš 
patį Dievo buvimą. Jis paneigė Dievą pats atsistodamas Jo vie- 
toje. Jis paskelbė Dievui kovą. Jis pradėjo griauti Viešpaties 
religiją ir Jo Bažnyčią. Devynioliktasis ir dvidešimtasis šimt- 
metis buvo didžiausių religinių persekiojimų laikas. Tai bu- 
vo kažkas panašu į pirmuosius krikščionybės amžius, kada 
ji taip pat turėjo pakelti nepaprastus žiaurumus. Modernus 
žmogus, kaip ir anas šviesnešys, atkrito nuo Dievo. 

Šitas liuciferiškasis tarpsnis su savo priešdieviška kova at- 
ėjo ir į mūsų kraštą. Ano meto jaunimas beveik visus moks- 
lus ėjo rusiškosiose mokyklose, kurios jau buvo užkrėstos at- 
eistine dvasia. Iš Vakarų atėjusi bedievybė Rusijoje tik dar 
labiau sustiprėjo, nes rusiškasis žmogus yra labai vienašališ- 
kas: jis arba bučiuoja žemę ir kiekviename kampe žegnojasi 
prieš Dievo Motinos paveikslą, arba daužo visa, kas tik jam 
primena Dievą. Nenuostabu todėl, kad ir mūsiškis jaunimas 
pasisavino aną liuciferišką dvasią ir pradėjo skelbti Dievui 
kovą. Didžiausia dalis Rusijoje išaugusios lietuviškosios in- 
teligentijos taip pat ištarė anuos šiurpu skambančius žodžius: 
„Netarnausiu!“ 

Tačiau 1910 metais būrelis lietuvių katalikų studentų pa- 
siryžo stoti į kovą už Dievą ir už Bažnyčią. Jie pakartojo ano 
ištikimojo angelo žodžius „Kas kaip Dievas“ ir išėjo į rungty- 
nes su Viešpaties priešais. Iš sykio jų buvo labai nedaug: tik 
keli drąsuoliai tolimame Belgijos Liuvene, vienas kitas Mask- 
voje, Vilniuje ar Varšuvoje. Tačiau po metų šių drąsuolių cen- 
tras persikėlė į Lietuvą, ir tais pačiais metais pradėjo eiti pre- 
lato A. Dambrausko-Jakšto redaguojamas laikraštis, pavadin- 
tas „Ateitis“. Tai buvo ATEITININKAI. Tai buvo kovotojai už 
Dievą. Ir jų skaičius greitai didėjo. Pasilikę Dievui ištikimi, lie- 
tuviai inteligentai būrėsi aplinkui „Ateitį“, kūrė būrelius gim- 
nazijose ir universitetuose, rašė straipsnių, leido laikraščių ir 
knygų, šaukė konferencijas ir kongresus. Kova už Dievą kas 
kartas darėsi vis stipresnė. Ir kai po 17 metų (1927) šie Dievo 
kovotojai susirinko į reorganizacinę savo konferenciją Palan- 
goje, pasirodė, kad jie turi savo šalininkų jau visuose inteli- 
gentijos sluoksniuose, pradedant pirmaklasiais moksleiviais 
ir baigiant universiteto profesoriais. Toje konferencijoje buvo 
įsteigtos trys ateitininkijos sąjungos: Moksleivių, Studentų ir 
Sendraugių, sujungtos į vieną didžiulę Ateitininkų federaci- 
ją. Garstyčios grūdelis per septyniolika metų buvo išaugęs į 
didžiulį plačiašakį medį. Silpnas keleto asmenų balsas išsivys- 
tė į galingą sąjūdį. Šiandien ateitininkija yra dar platesnė ir 
dar galingesnė. Ji yra gyva ir tremtyje, vedanti tą pačią amži- 
ną kovą už Dievo karalystę ir Jo teisybę. 

Kas tad yra ateitininkai? Savo kilme ir savo esme ateiti- 
ninkai yra kovotojai už Dievą. Tai žmonės, kuriems ne vis 
tiek, ar pasaulyje bus įsteigta Kristaus ar antikristo karalys- 
tė. Tai žmonės, kurie aiškiai ir ryžtingai stovi Kristaus pusė- 
je ir eina į visas gyvenimo sritis, josna nešdami Jo dvasią. 
Todėl jų šūkis ir yra — visa atnaujinti Kristuje. Ateitininkai ne- 
stovi nuošaliai ir nestebi pasyviai, kaip antikristo dvasia gy- 
venime rungiasi su Kristaus dvasia. Ateitininkai patys stoja 
į šitas rungtynes; jie pasilieka Dievui ištikimi; jie pažymi sa- 
vo kaktas bei rankas kryžiaus ženklu ir jo vardu eina per- 
keisti pasaulio. 

Vadinasi, būti ateitininkų visų pirma reiškia būti Dievo ka- 
riu. Būti ateitininkų reiškia būti aktyviu dalyviu kovos už Dievo 
karalystę. Šiuo atžvilgiu ateitininkas nėra tik paprastas tikin- 
tysis, paprastas eilinis katalikas. Jis nėra tik Dievo karalys- 
tės gyventojas, bet jos kūrėjas ir gynėjas. Savo mokslu ir me- 
nu, savo darbu ir gyvenimu, savo žodžiu ir raštu jis skelbia 
bei rodo Dievą visiems ir visur. Tai yra pirmoji ateitininkiš- 
koji žymė, kurią nešioja visi ateitininkai: ir moksleiviai, ir stu- 
dentai, ir sendraugiai. Kiekvienas ateitininkas turi kurti ir 
ginti Dievo karalystę, kaip sugeba ir išmano pagal savo išsi- 
lavinimą, pagal savo vietą visuomenėje. Tačiau tai yra tik 
laipsnio ir būdo, bet ne esmės skirtumas. Esmė yra ta, kad 
ateitininkas yra aktyvus katalikiškosios visuomenės narys: 
moksleivis aktyvus tarp moksleivių, studentas tarp studen- 
tų, sendraugis tarp jo gyvenime pasitaikančių žmonių. Kiek- 
vienas ateitininkas yra savotiškas Dievo Mykoliukas. Vardas 
paprastas, tačiau turįs nepaprastos reikšmės, nes jis atsklei- 
džia ateitininkų nusistatymą aktyviai skleisti žemėje Viešpa- 
ties vardą. „Coeli et terra enarrant gloriam Dei - dangūs ir že- 
mė skelbia Dievo garbę“ - sako psalmė. Ateitininkai ne pa- 
syviai klausosi šito skelbimo, bet jį priima, neša toliau ir 
perduoda kitiems. Dangaus ir žemės skelbimas randa atgar- 
sio ateitininkų širdyse. Ateitininkai virsta Viešpaties garbės šauk- 
liais. Tuo būdu jie kaip tik ir išsiskiria iš visos minios, kuri 
yra pasyvi, kuri pati tik stebi ir klauso, kartais susižavi, bet 
neveikia ir neperteikia toliau. Tuo tarpu ateitininkai eina vi- 
sur, kur tik juos Viešpats pašaukia. Jie yra religininkai arba 
apaštalai tikrąja šio žodžio prasme, nes per Krikštą ir per Su- 
tvirtinimą Viešpats yra pasakęs „Eik su manimi!“ Būti atei- 
tininku reiškia eiti su Kristumi nesvyruojant ir nedelsiant. Kris- 
tus kviečia visus. Tačiau daugelis atsiprašo: Viešpatie, leisk 
man dar palaidoti mirusius! Viešpatie, leisk man dar išmė- 
ginti porą jungų jaučių. Viešpatie, leisk man aparti ką tik nu- 
sipirktą dirvą! ir t t. Tuo tarpu ateitininkas tokių išsikalbi- 
nėjimų nežino. Jis eina nesvyruodamas ir nedelsdamas, nes 
jis iš pat pradžios yra pasiryžęs būti Dievo kariu, Jo kara- 
lystės kūrėju ir gynėju. 

Šitas ryžtingumas bei narsumas religiniame gyvenime ir 
yra ryškiausias kiekvieno ateitininko bruožas. Ateitininkija 
gimė iš kovos. Kova paženklino jos lopšį; kova lydėjo jos au- 
gimą bei brendimą; kova pasiliks jos gyvenime ir toliau, nes 
liuciferiška dvasia taip pat yra kovos dvasia. Ji kovoja prieš 
Dievą visais laikais ir visose tautose. Reikia tad, kad taip pat 
visais laikais ir visose tautose būtų kovotojų už Dievą, kad 
būtų anos mykoliškos dvasios žmonių, kurie neleistų trypti 
ir niekioti Dievo pėdsakų kūrinijoje. Tokie kovotojai mūsų tau- 
toje ir yra ateitininkai. 


2. „Balandėli, nežinau...“ 


Tačiau mes gyvename žemėje, kur viskas kinta ir praei- 
na. Taip yra su kiekvienu žmogaus darbu, taip yra galop ir 
su žmogaus kova prieš Dievą. Devynioliktojo šimtmečio su- 
keltas karingasis ateizmas, kuris tarsi audra puolė Dievą ir 
Bažnyčią, šiandien galima laikyti jau atgyvenusiu savo die- 
nas. Mūsų vyskupai prieš trejus metus rašė: „Jūs, brangieji, 
turbūt atkreipėte dėmesį į tai, kad šiandien politikų ir karo 
vadų konferencijose kiekviena proga pabrėžiamas religinės 
laisvės reikalas ir mintis, kad be krikščionybės negalima lauk- 
ti laimingos ateities. Šiandien jau tiek toli nueita, kad jokiam 
socialistui, net bolševikui ne mada kalbėti prieš religiją. Pa- 
saulyje liovėsi bent vieša kova prieš religiją, o valstybių va- 
dai viešai šaukiasi krikščionybės. Tai gal pats didžiausias 
mūsų dienų įvykis“. 

Vyskupų žodžiai yra teisingi. Kova su religija, kova to- 
kia, kokia ji buvo praeityje, iš tikro liaujasi. Tačiau nemany- 
kime, kad anasai pirmykštis liuciferis jau suklupo prieš Vieš- 
paties altorių ir tarė: „Atleisk, Viešpatie, nuo šiol aš prade- 
du Tau tarnauti!“ Anaiptol! Piktųjų dvasių sąmokslas prieš 
Dievą ir prieš Jo tvarką trunka visados. Jis truks visus am- 
žius ligi pat mūsosios istorijos galo. Bet jis keičia savo for- 
mas. Pirmas nuodėmingas šūksnis „netarnausiu“ skamba 
nuolat. Tačiau jis skamba labai įvairiai. Kartais jis virsta at- 

vira kova, kaip buvo pirmaisiais krikščionybės amžiais ir 
mūsų laikais. Kartais jis pasidaro tik paprastas filosofinis 
Dievo neigimas, kaip yra buvę aštuonioliktajame ir devynio- 
liktajame šimtmetyje. Kartais jis virsta visišku nesidomėji- 
mu. Fizinė kova su žiauriausiais persekiojimais, filosofinis 
neigimas su visu moksliniu aparatu, galop skeptiškas nesi- 
domėjimas yra trys pagrindinės ano liuciferiško sukilimo 
formos. Tačiau jų visų esmė yra ta pati: išnaikinti iš žmogaus 
sąmonės Dievo paveikslą. Netolimoje praeityje mes išgyveno- 
me ir filosofinį neigimą ir fizinę kovą. Nei viena, nei kita 
liuciferiška forma žmonijos laimėti neįstengė. Ką tad pasi- 
rinks anasai amžinas sukilėlis ateičiai? Kokia forma pasireikš 
jo kova prieš Dievą ir prieš Jo šalininkus? Liuciferis kovoti 
nesiliaus ir prieš Dievo altorių neatsiklaups. Jeigu jis šian- 
dien liaujasi atvirai prieš Dievą kovoti, tai tik todėl, kad pri- 
siimtų naują formą, naują pavidalą. Jis pasidės fizinius gin- 
klus, jis pasidės rimtą filosofo kaukę, o prisiims ateičiai — 
ironišką skeptiko šypseną. 

Daugelis iš mūsų esame skaitę F. Dostojevskio romaną 
„Broliai Karamazovai“. Ten yra viena scena, kuri puikiai iš- 
reiškia liuciferiškos kovos prieš Dievą formą ateityje. Vieną 
vakarą Ivanas Karamazovas haliucinacijoje pastebi ant kana- 
pos prieš save sėdintį maždaug keturiasdešimties metų džen- 
telmeną, kuris pasisako esąs velnias ir pradeda pasakotis, 
kaip buvęs kažkada angelu, kaip ėjęs paskui Kristų į Kalva- 
rijos kalną, kaip stovėjęs po kryžiumi, kaip regėjęs Kristų, 
žengiantį į dangų, ir vos susilaikęs nesušukęs „Hosanna“. 
Ivanui įgrysta visas šitas plepėjimas, ir jis atvirai velnią pa- 
klausia: „Sakyk, ar yra Dievas? Taip ar ne!“ Ir ką atsako vel- 
nias? Manote, kad jis Dievą paneigia? Anaiptol! Jis tik šyp- 
sodamasis atsako: „Balandėli, nežinau...“ 

Tai ir yra būsimasis mūsų dienų žmogaus atsakymas į 
Dievo klausimą. Ateinantieji dešimtmečiai Dievo filosofiškai 
neneigs ir fiziškai su Juo nekovos. Jie tiktai paprasčiausiai Juo 
nesidomės. Jie sakys: „Balandėli, nežinau ir žinoti nenoriu; 
mums šitas klausimas visai nerūpi. Palikime jį specialistams, 
o mes imkimės praktiškesnių dalykų“. Visai tiesa, kad šian- 

dien „jokiam socialistui, net bolševikui nemada kalbėti prieš 
religiją“. Tačiau netoli tas laikas, kada bus taip pat nemada 
kalbėti ir apie religiją. Ateina laikas, kada vadinamojoje „pa- 
dorioje draugijoje“ bus netaktas užsiminti apie Dievą, o ypač 
apie Kristų. Kiek praeityje religija buvo stumiama iš gyve- 
nimo dideliu triukšmu, tiek ateityje ji bus stumiama gilia ty- 
la. Nekalbėti bus pagrindinis būsimosios antireliginės propa- 
gandos dėsnis. 

Kai šv. Paulius savo kelionėse atvyko į Atėnus ir užėjo į 
graikų Areopagą, jis rado ten vieną aukurą su užrašu „Neži- 
nomam dievui“. Pradėjęs kalbėti išmintingiems graikų vy- 
rams, jis įrodinėjo, kad šis „Nežinomas dievas“ yra ne kas ki- 
tas, kaip krikščionybės Dievas, kuriame gyvename, esame ir 
judame, kurio giminės mes esame ir kuris visa yra padaręs 
savo žodžiu. Graikai atsidėję klausė norėdami patirti, kas gi 
yra tasai Dievas, kurį jie garbino, kurio tačiau nepažino. Ta- 
čiau kai tik šv. Paulius pradėjo jiems pasakoti, kad šis Dievas 
prikėlęs Jėzų Kristų iš mirusiųjų ir kad mes visi per Jį būsi- 
me prikelti paskutinę dieną, graikai mandagiai jam pareiškė: 
„Apie tai paklausysime kitą kartą“ (Apd 17, 32). Graikai su 
Pauliumi nesiginčijo, jo nepersekiojo, neplakė rykštėmis ir ne- 
dėjo į kalėjimą, kaip žydai kad anksčiau buvo su juo padarę, 
bet tik paprasčiausiai - nesidomėjo. Ir šitas Pauliaus nuotykis 
Atėnų Areopage yra simbolis visoms mūsų dienoms. Mūsų 
dienų žmogus mielai mūsų klausys, kai mes jam kalbėsime, 
kad krikščionybė palaiko tautų tvarką ir ramybę; kad ji ska- 
tina darbštumą, tvarko socialinius žmonių santykius, yra nau- 
dinga mokslui ir menui. Bet kai tik pradėsime jam kalbėti, kad 
Kristus yra Dievas, kad Jo religija yra antgamtinė, kad žmo- 
gus yra skirtas amžinajam buvimui, jis mums mandagiai pa- 
sakys: „Apie tai paklausysime kitą kartą“. 

Ir tai yra pati tikriausia stabmeldybės žymė. Kol žmogus 
su religija kovoja, tol jo širdyje yra pasilikęs bent Dievo atsi- 
minimas. Tačiau kai jis pradeda Dievu visiškai nesidomėti, at- 
eizmas pasidaro pilnutinis. Todėl Lucas Estangas teisingai sa- 
ko, kad „tikras pagonis yra ne Nietzsche, bet Goethe“, nes „jis 
gyvena taip tarsi Kristaus visiškai nebūtų buvę. Nietzsche bu- 


159 


vo kovos žmogus. Jis žinojo ir jautė, kad jo mokslas yra prie- 
šingas Kalno pamokslui, todėl su šiuo ir kovojo. Tuo tarpu 
Goethe buvo nesidomįs žmogus. Kalno pamokslas jam nebe- 
turėjo jokios reikšmės“. Atrodo, kad artimoje ateityje žmonės 
bus apspręsti nebe nyčiškos, bet gėtiškos nuotaikos. Jie mė- 
gins gyventi taip, tarsi Kristaus visiškai nebūtų buvę. 
Svarbiausia jie gyvens su mumis: vienuose namuose, vie- 
name mieste, vienoje tautoje ir valstybėje. Seniau stabmel- 
džiai buvo atsiskyrę. Pagonybė stovėjo šalia krikščioniškojo 
gyvenimo bei pasaulio. Misionieriai keliaudavo svetur, norė- 
dami skelbti Evangeliją. Tuo tarpu dabar yra visai kitaip. 
Anos dvi šv. Augustino skelbtos karalystės - civitas terrena 
ir civitas Coelestis, civitas Dei ir civitas diaboli - dabar susimaišė 
ir savo nuotaika, ir savo nariais. Pagonybė įsiskverbė visur 
ir pasidarė nebe išviršinė, o išvidinė; nebe tiek bendruome- 
nė, kiek dvasia. Krikščioniškojo pasaulio, kuris būtų uždaras 
ir atskirtas, jau nebėra. Visos užtvaros: psichologinės ir eti- 
nės, socialinės ir politinės jau yra sulaužytos. Pagonybė tar- 
si plati upė veržiasi į visą gyvenimą ir semia visas salas bei 
aukštumas. F. Tiutčevo žodžiais tariant, „potvynis auga ir 
mus pagavęs neša į savo begalinę tamsą“. 


3. Statmeninė katalikybė 


Ką tad reiškia būti ateitininku šio potvynio tamsoje? Bū- 
dami Dievo kariai ir Dievo karalystės statytojai bei gynėjai, 
ateitininkai turi veikti ir nesidomėjimo metu. Nesidomėjimas, 
kaip buvo sakyta, yra tik vienas būdas, kuriuo amžinoji liu- 
ciferiška dvasia sukyla prieš Dievą. Todėl ateitininkai turi 
stoti kovon su šituo nesidomėjimu, turi ji pergalėti bei su- 
laužyti. Sėkmingai gynę Dievą ir Bažnyčią tiesioginio puoli- 
mo metu, jie taip pat sėkmingai turi rungtis ir su nesidomin- 
čiais žmonėmis. 

Vis dėlto šitos rungtynės bus visai kitokios. Puolimo me- 
tu reikėjo Dievą bei Bažnyčią ginti. Nesidomėjimo metu rei- 
kės Dievą ir Bažnyčią rodyti. Kovojantys žmonės Dievą bei 

Bažnyčią mato ir puola. Nesidomintys žmonės praeina pro 
šalį nepastebėdami. Todėl reikės šituos žmones Dievu bei 
Bažnyčia sudominti. Reikės patraukti jų žvilgį, juos praeinan- 
čius pakalbinti, prabilti į juos jiems suprantama ir patrauk- 
lia kalba. Kaip kinta sukilimas prieš Dievą, taip lygiai turės 
kisti ir Dievo gynimo forma. Kas tad turi sudaryti šios nau- 
jos formos esmę? Kuo ateitininkai šiuo metu ir ateityje turės 
pasireikšti religinėse grumtynėse? 

Šitoje vietoje mums pavyzdžiu gali patarnauti pirmieji 
krikščionys. Negalime manyti, kad senovės stabmeldžių su- 
sidomėjimas krikščionybe būtų buvęs didesnis negu naujų- 
jų pagonių. Mes žinome, kad pirmaisiais amžiais kriščiony- 
bė buvo laikoma nereikšminga žydiškąja sekta; kad jos iš- 
pažinėjai buvo laikomi asilo galvos garbintojais; kad kryžiaus 
ženklas žydams buvo papiktinimas, o stabmeldžiams - kvai- 
lybė. Ir vis dėlto pirmieji krikščionys nepabūgo šito nesido- 
mėjimo, net niekinimo ir persekiojimo, nes jie jautėsi esą pa- 
šaukti duoti pasauliui tai, ko jis neturėjo ir negalėjo turėti. 
Krikščionybė pergalėjo senovinį nesidomėjimą ne kuo kitu, 
kaip išvidinio savo grožio atskleidimu. Nesidominčiam žmo- 
gui reikia kalbėti ne apie religiją, bet rodyti pačią religiją; ro- 
dyti, kaip ji reiškiasi gyvenime, kaip ji šitą gyvenimą keičia 
ir iš naujo pertvarko. Tuščios yra kalbos apie šventumą, jei- 
gu nėra šventų asmenybių. Tuščios yra kalbos apie įtaką 
mokslui ir menui, jeigu nematyti, kokį mokslą ir kokį meną 
krikščionys kuria. Tuščios yra kalbos apie palaimingą religi- 
jos vaidmenį socialiniam gyvenimui, jeigu patys krikščionys 
savo praktikoje šitą gyvenimą padaro nepakenčiamą. Nesi- 
domėjimas Dievu ir Bažnyčia yra dvasinė tamsa, kurią pra- 
plėšti gali ne stiprus žodžio garsas, bet tiktai galinga pavyz- 
džio šviesa. Kad naujieji stabmeldžiai galėtų mūsų religija 
susidomėti, mes turime išsiskirti iš kitų, mes turime būti ki- 
tokie negu tie, tarp kurių gyvename bei veikiame. 

Kanauninkas J. Leclercgas prancūzų dominikonų žurna- 
le „La vie intellectuelle” (1947) kaip tik ir kalba apie šitokį 
krikščionio išsiskyrimą. Jis pasakoja, kaip vienas nekrikščio- 
nis gydytojas, kurio žmona buvusi katalikė, atėjęs pas jį pa- 

sikalbėti tikėjimo klausimais. Po keleto sakinių apie Dievo 
buvimą, gydytojas pareiškė: „Aš esu pasiryžęs atsiversti, jei- 
gu jūs man įrodysite, kad tikėjimas į jūsų Dievą man ką nors 
duos. Aš esu padorus žmogus. Sąžiningai vykdau savo pro- 
fesijos darbą, myliu savo žmoną, esu jai ištikimas, stengiuos 
padaryti ją laimingą. Taip pat myliu ir auklėju savo vaikus. 
Ką aš turėsiu daugiau, būdamas katalikas? Aš eisiu klausyti 
šv. Mišių ir išpažinties. Taip! Bet kam tai, jeigu tai visa ne- 
pakeis to, ką aš darau ir ligi šiol?“ Arba vėl kitas, to paties 
Leclercgo duodamas pavyzdys. Jauna, neseniai atsivertusi 
mergaitė klausia kleboną: „Ką aš turiu dabar daryti?“ Kuni- 
gas jai atsako: „Atlikite tobulai savo pareigas: padėkite ki- 
tiems kiekviena proga, būkite paslaugi šeimoje“. - „Bet aš 
taip dariau ir ligi šiol!“ — atsakė mergaitė ir, valandėlę pa- 
galvojusi, pridūrė: „Dabar matau, kad būti kataliku reiškia 
eiti šv. Mišių ir išpažinties, o gyventi kaip ir seniau...“ 

Šitie pavyzdžiai rodo, kad kiekvienas padorus žmogus 
jaučia, jog religija turi kuo nors žmogų išskirti iš kitų jos ne- 
turinčių, jog ji turi visam gyvenimui įspausti regimą ženklą; 
jog ji negali pasilikti tik nežymus viršinis priedas prie tokio 
gyvenimo, kurį veda padorus netikintysis. Kas tad turi krikš- 
čionį, o ypatingai ateitininką, išskirti iš kitų? Kas turi būti 
tasai religijos įspaustas ženklas, tasai savotiškas sakramentas, 
kuriuo religija turi pažymėti ateitininko būtį? 

Mūsų religija yra ne tik asmeninė, bet ir visuomeninė. Ji ne 
tik išgano kiekvieno iš mūsų sielą, bet ir kuria Dievo karalys- 
tę žemėje. Todėl niekas negali būti tikras krikščionis, kuris pa- 
miršta savo sielą, nes jam nieko nepadės net ir viso pasaulio 
laimėjimas, jei jis pražudys save. Tačiau iš kitos pusės, taip 
pat niekas negali būti tikras krikščionis, kuris rūpinasi tik sa- 
vimi, pamiršdamas kitus. „Negalima siekti dangaus, — sako 
minėtasis Leclercgas, - nepašvenčiant viso savo gyvenimo 
žmonijos labui.“ Bet šitas žmonijos labas yra ne kur kitur, kaip 
tik Dievo karalystėje. Mes kasdien savo maldose prašome: 
„Teateinie Tavo karalystė“. Tačiau šitas prašymas sykiu reiš- 
kia ir mūsų įsipareigojimą dirbti, kad ši karalystė įvyktų ne 
tik kiekvieno iš mūsų širdyje, bet ir visame objektyviniame 

pasaulyje. Kristus atėjo į žemę tam, kad savo mirtimi bei pri- 
sikėlimu išvaduotų mus iš nuodėmės ir sykiu pagristų Dievo 
karalystę, turinčią galutinai įvykti laikų pabaigoje. Jo atnešta 
religija yra naujojo kosmo religija; tai nauji žmogaus ir pasau- 
lio santykiai su Dievu Kūrėjų, Todėl kiekvienas Kristaus mo- 
kinys ir jo apaštalas per Krikštą ir Sutvirtinimą įsipareigoja 
plėsti šituos atnaujintus santykius savoje aplinkoje ir tuo bū- 
du kurti Viešpaties karalystę vargingoje mūsų žemėje. Kaip 
senasis neatpirktasis pasaulis skiriasi nuo naujojo atpirktojo 
kosmo, taip lygiai ir krikščionys skiriasi nuo nekrikščionių. 
Vadinasi, praktinis Dievo karalystės vykdymas žemėje yra 
ženklas, kuris krikščionį išskiria iš visų kitų. 

Tačiau kaip mes šitą Dievo karalystę galime praktiškai 
vykdyti? Kas yra pagrindas, ant kurio šita karalystė gali bū- 
ti statoma? Šis būdas ir šis pagrindas yra ne kas kita, kaip 
paties Kristaus paskelbtas Meilės dėsnis. Paskutinės vakarie- 
nės metu Kristus pasakė: „Aš jums duodu naują įsakymą, 
kad jūs vienas kitą mylėtumėte <...>. Iš to visi pažins, kad 
esate mano mokiniai, jei mylėsite vieni kitus“ (Jn 13, 34-35). 
Vadinasi, meilės vykdymas yra tasai naujumas, kuris krikš- 
čionybei būdingas santykiuose su senuoju stabmeldiškuoju 
pasauliu. Meilės vykdymas yra sykiu Dievo karalystės vykdymas. 
Minėtasis Leclercgas pastebi, kad „jeigu meilė būtų įvykdy- 
ta žemėje, dangus būtų ne kas kita, kaip šios meilės kara- 
lystės išsiskleidimas šioje tikrovėje“. Žemė nėra dangus to- 
dėl, kad joje pilna netiesos, skurdo, kančios, nuodėmės; kad 
joje žmogus žmogui yra ne artimas, bet priešas; kad joje vy- 
rauja ne meilė, bet neapykanta. Vykdydami Dievo karalystę 
žemėje, mes kaip tik esame pašaukti šalinti iš pasaulio visa, 
kas šiai karalystei kliudo: šalinti vargą ir skurdą, lengvinti 
kančias, vengti nuodėmės. Argi Kristus ne taip elgėsi? Lec- 
lercgas pastebi: „Jėzus pasakė: ateikite pas mane visi, kurie 
kenčiate... Ar Jis tai pasakė tik tam, kad juos paguostų dan- 
gaus viltimi? Ar čia nėra ko nors jau ir žemei? Kam gi Jis 
gydė ligonius? Kodėl jis jaudinosi dėl savo tautos kančių? 
<...> Jo stebuklai buvo geradarybės stebuklai“. Kristus perėjo 
žemę gera darydamas. Taip turi elgtis ir Jo mokiniai. Ir jie turi 

eiti per gyvenimą darydami gera: klystančius mokydami, 
kenčiančius guosdami, vargstantiems padėdami, nusidėjėlius 
pakeldami, tarnaudami ligoniams, užtardami skriaudžia- 
muosius, gindami silpnuosius ir persekiojamuosius. Tikėji- 
mas be darbų yra miręs. Todėl gaivinti tikėjimą darbais, ku- 
riančiais Dievo karalystę, ir yra anoji esminė krikščionio žy- 
mė, anasai sakramentinis ženklas krikščionio kaktoje. 

Šiuo atžvilgiu ateitininkams kyla visai kitokių uždavinių 
dabar, negu jų būta anksčiau. Seniau ateitininkai pateisino 
savo vardą, gindami Dievą ir Bažnyčią nuo stabmeldiškųjų 
puolimų. Dabar ir ateityje jie galės pateisinti savo vardą tik 
tada, kai vykdys meilės dėsnį ir tuo būdu aktyviai kurs Die- 
vo karalystę, nes tik šitokiu būdu jie išsiskirs iš kitų ir tik 
šitokiu būdu jie sulaužys naujųjų stabmeldžių nesidomėjimą 
krikščioniškuoju Dievu. Per meilės darbus mes atskleisime mo- 
derniam pasauliui savos religijos grožį ir galią. Todėl šitie mei- 
lės darbai turi būti įrašyti į visų ateitininkų programas. Jie 
turi būti mūsų tikėjimo pratęsimas į praktiką. 

Šiandien pasaulis meilės darbų yra kuo labiausiai reika- 
lingas. Mes jau turime tomų tomus Bažnyčios istorijos, dog- 
matikos ir etikos. Mes jau turime įstatymus ir tobuliausią or- 
ganizaciją. Mes turime giesmių ir apeigų rinkinius iš toli- 
miausių šimtmečių. Tačiau mums dar vis labai stinga meilės 
dvasios ir meilės darbų. Kai suserga senutė, nėra kam jos pri- 
žiūrėti; kai yra motina su daugeliu vaikų, nėra kam jai pagel- 
bėti; kai stovykloje gyvena viengungis vyras, nėra kam išvirti 
jam valgio ar sulopyti jo skalbinių. Neretas iš mūsų našlai- 
čių zuja be priežiūros. Neretas ligonis nesulaukia lankytojų. 
Neretam elgetai atsakomas duonos kąsnis. Ir visa tai vyksta 
tarp krikščionių! Argi tad neteisinga yra anos mergaitės pasta- 
ba: „Būti kataliku reiškia eiti šv. Mišių ir išpažinties, o gyven- 
ti kaip ir seniau?“ 

Tačiau tai yra netiesa! Būti kataliku, tuo labiau būti atei- 
tininku, reiškia ne tik eiti šv. Mišių ir išpažinties, ne tik kal- 
bėti kasdienes maldas, bet ir gyventi visiškai kitaip, negu ap- 
linkui mus gyvena supagonėjusi minia. Būti ateitininku reiš- 
kia giliai suprasti, dar giliau pajausti ir giliausiai vykdyti 

Kristaus paskelbtą meilės dėsnį, kurio pasaulis šiandien ne- 
turi ir dėl kurio stokos žemė jau baigia virsti pragaru. Atei- 
tininkija yra pašaukta atgaivinti šį meilės dėsnį ir vykdyti 
meilės darbus. Vieno tik teisingumo mums neužtenka, nes 
ir kiekvienas padorus stabmeldis yra teisingas. Mūsų gyve- 
nime reikia meilės pareigos; reikia geradarybės ir pasigelbė- 
jimo dvasios; reikia, kad artimo meilė virstų Dievo meilės 
išraiška, nes kitaip mes būsime melagiai: sakysime, jog my- 
lime Dievą, kurio nematome, o nemylėsime artimo, kurį ma- 
tome. Meilės kelias yra vienintelis kelias į pagoniškąjį pasau- 
lį. Šiuo keliu ėjo pirmieji krikščionys, šiuo pačiu keliu turi- 
me eiti ir mes. Kai naujieji stabmeldžiai apie mus sakys 
„Žiūrėkite, kaip jie myli vienas kitą“, tuomet mes būsime su- 
laužę naująjį nesidomėjimą mūsų Dievu ir būsime vėl laimė- 
ję, kaip laimėjome kovos ir persekiojimų metu. 


4. Taboro gundymas 


Kuriant Dievo karalystę žemėje, mus tyko vienas didelis 
pavojus, kurį Paryžiaus kardinolas Suhard'as yra pavadinęs 
Taboro kalno gundymu. Visi mes žinome iš Šventojo Rašto, 
kad ant Taboro kalno Kristus persikeitė apaštalų akivaizdo- 
je. Jo veidas žibėjo kaip saulė ir Jo drabužiai buvo balti kaip 
sniegas. Antgamtinė tikrovė švystelėjo pro sunkias ir netobu- 
las žemės formas. Apaštalams patiko šitas regėjimas, ir jie pa- 
siūlė Kristui: „Rabi, gera mums čia būti. Pastatykime tris pa- 
lapines...“ (Mk 9, 5). Ką reiškia šitoks pasiūlymas? Ne ką ki- 
ta, kaip mintį: mums čia gera būti. Nebegrįžkime daugiau 
žemyn. Pasilikime čia nuolatos. Kas mums rūpi visi kiti - ten 
žemai. Kristus nieko neatsakė į šitokį savo mokinių pasiūly- 
mą, bet su Moze ir Eliju kalbėjosi apie savo kančią ir mirtį. 

Taboro gundymas gresia kiekvienam krikščioniui. Kai tik 
jis patiria Dangaus karalystės šviesos, jis nebenori grįžti į ne- 
perkeistą pasaulį ir jame paregėtą šviesą plėsti. Jis nori ją pa- 
silaikyti tik sau, pasilikdamas vienas su paregėtu spinduliu. 
Neatsispirdami šitam gundymui daugelis meta pasaulį, atsi- 

tveria nuo žmonių ir pradeda rūpintis tiktai savo vieno sielos 
išganymu. Tačiau šitoks atsitvėrimas yra tuo pačiu ano die- 
viškojo spindulio pražudymas. Todėl kardinolas Suhard'as ir 
įspėja visus tikinčiuosius, o ypatingai katalikiškąsias bendruo- 
menes nepasiduoti šiam gundymui. „Šiandien, - sako kardi- 
nolas, - kada socialinės formos įgyja tokios didelės reikšmės 
ir išvysto tokią didelę jėgą, turi pasidaryti misionieriais ne tik 
atskiri asmens, bet ir grupės.“ Kitaip sakant, krikščioniškosios 
bendruomenės negali būti uždaros, negali apsirėžti tik savi- 
mi ir veikti tik tarp savo narių. „Bažnyčia, - sako toliau kar- 
dinolas, - nėra partija ir krikščionys nėra partijos nariai. Ji ne- 
laimės pasaulio, atsistodama prieš jį kaip blokas prieš bloką.“ 
Kardinolas nurodo paties Kristaus pavyzdį. Kaip Kristus įsi- 
kūnydamas prisiėmė visą žmogaus prigimtį su visu jos turi- 
niu ir su visomis jos formomis, išskyrus nuodėmę, tąjį nega- 
tyvinį elementą, taip turi elgtis ir Kristaus mokiniai. „Būti 
apaštalu, — teigia kardinolas, - reiškia visa prisiimti ir visur įsi- 
skverbti... Visa reiškia, išskyrus nuodėmę, visas vertybes, net 
ir tas, kurios ligi šiol buvo krikščionybei svetimos... Priklau- 
symas krikščionybei nereikalauja atsisakyti nė nuo vienos tik- 
rai žmogiškos vertybės... Niekas iš to, kas teisėtai sudaro dar- 
bininko arba inteligento gėrybę, neturi būti atmesta - dar sy- 
kį sakau, išskyrus nuodėmes.“ Tiesa, kardinolas neslepia, kad 
šitoks atvirumas pasauliui turi savų pavojų ir kad silpnesnieji 
gali paklysti. „Bet šitie atskiri paklydimai, - prideda kardi- 
nolas, - neprivalo kelti nepasitikėjimo paties metodo vertin- 
gumu, kuris jau yra davęs gerų vaisių. Kiekvienu atveju pio- 
nierių grabaliojimasis ir klaidos negali tarnauti pasiteisinimu 
bendruomeniniam tikinčiųjų neveiklumui.“ 

Šitos kardinolo Suhard'o pastabos nutiesia gaires ir mū- 
sų veikimui. Ateitininkų organizacija yra krikščioniškoji ben- 
druomenė, specialiai įsteigta laimėti pasaulį Dievo karalys- 
tei. Todėl ji ypatingu būdu turi būti pasauliui atvira. Ji ypa- 
tingu būdu turi viską iš pasaulio prisiimti ir visur įsiskverbti. 
Ji negali pasitenkinti, gyvendama savą izoliuotą gyvenimą, 
nes tokiu atveju neįvykdytų savo pašaukimo. Ateitininkui nie- 
kas neturi būti svetima, išskyrus nuodėmę. Savo narių eilėse at- 

eitininkija turi suimti visas pasaulio vertybes, visas mokslo 
bei meno šakas, visus visuomeninius ir socialinius sąjūdžius, 
visas idėjines linkmes bei sroves. Ji turi visa tai persunkti 
Kristaus dvasia ir parodyti paskui pasauliui, kaip šitos ver- 
tybės kinta religijos įtakoje ir kaip jos religingų žmonių yra 
vykdomos praktiniame gyvenime. 

Jeigu tad ligi šiol ateitininkai kartais buvo daugiau ar ma- 
žiau nuo pasaulio atsitvėrę, tai ateityje šitas atsitvėrimas tu- 
rės būti visiškai pergalėtas. Ateitininkas turi būti veržlus krikš- 
čionis, kuris eina visur, kur tik reikalinga paguodos, pagal- 
bos ar patarnavimo; kur reikalinga pamokymo ar patarimo; 
galop kur reikalinga įspėjimo ar papeikimo. Kaip anais se- 
naisiais helenistiniais laikais pirmieji krikščionys pašventė pa- 
saulį nauja tiesa ir senovinei kultūrai davė naują prasmę, taip 
lygiai ir šiandien, šiais naujosios stabmeldybės laikais, ateiti- 
ninkai turi amžinąją Tiesą ir amžinąją Meilę įdiegti į mūsiš- 
kės kultūros pavidalus. Prieš mus guli ištisas puikių formų 
ir nuostabių priemonių pasaulis. Tačiau jis yra lyg anie pra- 
našo Ezechielio griaučiai - be dvasios ir be gyvybės. Bet štai 
Viešpats mums, kaip ir anam pranašui, taria: „Pranašauk, 
kad šitie griaučiai atgytų, kad į juos įeitų dvasia ir kad jie 
pradėtų kalbėti“. Mes turime tarti pasauliui krikščioniškąjį 
žodį, kuris virstų naujosios kultūros turiniu. Mes turime su- 
kurti naują vienybę tarp krikščionybės ir moderninio gyvenimo, 
kaip Bažnyčios Tėvai ją sukūrė tarp tos pačios krikščiony- 
bės ir senovinio pasaulio. Mes turime suvesti persiskyrusius 
Dievą ir žmogų naujojo krikščionio asmenybėje. Štai pagrindinis 
ir pats svarbiausias ateitininkų uždavinys. Ir šiam uždavi- 
niui atlikti ateitininkai turi būti nepaprastai atviri ir nauja- 
jam pasauliui, ir naujajam žmogui. 

Baigdami šiuos ilgokus svarstymus, galime dabar atsakyti 
į klausimą, kas yra ateitininkas: 

1. Ateitininkas yra Dievo karalystės žemėje kūrėjas ir gynėjas. 

2. Ateitininkas yra Kristaus meilės dėsnio vykdytojas prakti- 

niame. gyvenime. 

3. Ateitininkas yra moderninės kultūros jungėjas su krikščio- 

nybe, atnaujindamas šią kultūrą Kristaus dvasia. 


167 


Dėl to galima suprasti, kodėl anksčiau ir buvo sakoma, 
kad ateitininkas nėra paprastas tikintysis arba vadinamasis 
kasdienis tikintysis. Ateitininkas yra sąmoningas ir veiklus ka- 
talikas: sąmoningas savo tikėjime ir veiklus savo krikščioniškosios 
meilės darbuose. Ateitininkų federacija nėra paprasta organi- 
zacija šalia daugybės kitų. Į ją ateina žmonės, vedami ne ku- 
rio nors intereso, bet gyvosios religinės dvasios, kad čia su- 
stiprėtų, pasiruoštų ir pradėtų vykdyti didžiuosius savo 
apaštalavimo uždavinius. Minėtasis kardinolas Suhard'as sa- 
ko: „Reikia pabrėžti, nors tai atrodo ir keista, kad Kristus rei- 
kalauja pagalbos iš savo narių... Jis reikalauja pagalbos at- 
baigti atpirkimo darbui“. Ateitininkija kaip tik pasiūlo Kris- 
tui savo pagalbą. Mes norime visų pirma savoje tautoje, o 
per ją ir visame pasaulyje atbaigti Kristaus žygį, kuris pra- 
sidėjo Betliejuje, ėjo per Kalvarijos kalną ir šiandien plinta 
visoje žmonijoje. Šiame žygyje dalyvauti mes turime ir kiek- 
vienas skyrium, ir visas sąjūdis kartu. Apaštalavimo darbas 
yra uždėtas mums ne tik individualiai, bet ir bendruomeniš- 
kai. Šiame visuotinės stabmeldybės potvynyje ateitininkija tu- 
ri išlikti ne tik nepaliesta, bet galinga šį potvynį užtvenkti ir 
jo bangas nustumti atgal, pirmoje pasaulio istorijos scenoje 
pastatydama Kristaus Sviesą. 


„DIEVAS IR ŽMOGUS“ 
AR „ŽMOGUS IR DIEVAS“? 


Praėjusiais metais viename dienraštyje buvo įdėtas straips- 
nis, kuriame tvirtinama, kad ateitininkai esą tik kairiojo jau- 
nimo antitezė, o tikrosios sintezės reikią ieškoti vadinamoje 
tautiškojo jaunimo ideologijoje. Ta pati mintis pakartota ir 
šiais metais skautų išleistoje knygelėje „Kelias į laimę“, 
straipsnyje „Skautų Brolija - tautiškasis jaunimas“. Remiamasi 
tuo, kad vadinamoji tautiškojo jaunimo ideologija labiau pa- 
brėžianti religijoje žmogų, o ne Dievą, tuo tarpu ateitininkai 
„per maža kreipia dėmesio į pirmąjį religijos momentą - į re- 
liatyvią būtybę, arba žmogų“ („Kelias į laimę“, p. 50). 

Taigi šiame straipsnyje mes ir norėtume pasvarstyti : 1) ką 
gi iš tikrųjų religijoje reikia pirmoje eilėje statyti - ar žmogų, ar 
Dievą, ir 2) ar ateitininkų ideologija yra tik antitezė materialis- 
tiškai pasaulėžiūrai, ar gal ji kaip tik ir yra ta pati tikroji sinte- 
zė, jungianti taip pozityvią pažangą, taip pozityvų tautiškumą. 


I 


Kas yra religija. Religija yra žmogaus santykiavimas su Die- 
vu. Vadinasi, čia įeina aprėžtoji būtybė - žmogus ir absoliu- 
čioji - Dievas, kuris yra viso ko pradžia ir galas. Šitos dvi 
būtybės, būdamos laisvos ir realios, laisvai ir realiai santykiuo- 
ja viena su kita, ir šitie santykiai vadinasi religija. Visa svar- 
ba, kam šituose santykiuose užleisti pirmąją vietą: Dievui ar 
žmogui? Kadangi religija yra santykiavimas, tad būtinai tu- 
ri būti dvi būtybės, nes vienos iš jų nesant, santykiavimas bū- 

tų negalimas. Vadinasi, buvimo atžvilgiu religijai yra lygios 
svarbos taip žmogus, taip Dievas. Nebus žmogaus, nebus re- 
ligijos; nebus Dievo (nors šitoks prileidimas neturi prasmės), 
irgi nebus religijos. Taigi buvimo atžvilgis dar nenusveria, 
kuriai būtybei tinka religijoje pirmoji vieta. 

Šitą dalyką nusveria teisė parinkti santykiavimo būdus ir juos 
tvarkyti. Kitaip sakant, ta būtybė religijoje turi pirmą vietą, ku- 
ri turi teisės parinkti tokią religiją, kokią ji nori, ir taip ją tvar- 
kyti, kaip jai patinka. Kam dabar tokią teisę pripažinsime: Die- 
vui ar žmogui? Rodos, visiems aišku, kad — Dievui. Žinoma, 
imant religiją pagal religinio subjektyvizmo nuomones ir su- 
prantant ją kaip grynai tam tikrų išgyvenimų kompleksą, ga- 
lima bus šitą teisę duoti ir žmogui, kuris pats kurtųsi religiją 
ir net Dievą!. Bet šitokia nuomonė yra ne tik nekrikščioniška, 
bet prieštaraujanti net ir sveikam protui. Juk jeigu Dievas yra 
žmogaus Kūrėjas, - kas galima įrodyti grynai filosofišku bū- 
du visai be apreiškimo, - tad aišku, kad Jis vienas - niekas ki- 
tas — turi teisės pasirinkti su žmogum tokius santykius, kokius 
Jis panori. Žmogui čia telieka tik stengtis sužinoti šitą Dievo 
norą, stengtis surasti, paprastais terminais kalbant, apreikštąją 
religiją ir ją priimti. Dievas kalbėjo žmonėms per pranašus, ga- 
lop per savo Sūnų, reikia tik, kad žmonės šį balsą išgirstų ir jo 
paklausytų. Bet šita ekskliuzyvinė Dievo teisė pasirinkti tokius 
santykius su žmogum, kokius Jis nori, šitas žmogaus reikalas 
sužinoti Dievo norą ir apreiškimą - argi tai nėra pripažinimas 
Dievui pirmenybės religijoje? Kur čia yra religinių subjektyvis- 
tų peršamas žmogaus iškėlimas? Santykiuose su Dievu imant 
pradedamuoju punktu žmogų, ne tik negalima prieiti prie re- 
alių santykių, bet negalima surasti net jokių santykių. Santy- 
kis tarp žmogaus - pradinis punktas - ir Dievo - antrasis na- 
rys - yra lygus nuliui. Tai galima pailiustruoti ir matematiš- 
kai: a : œ = 0. Taigi tiems santykiams nustatyti būtinai reikia, 
kad Dievas pirmas čia padarytų pradžią, pareikšdamas žmo- 


1 Šita prasme turbūt „Kelyje į laimę“ (p. 50) pasakyta: „Jeigu nebūtų 
reliatyvios būtybės, arba žmogaus, visai nebūtų ir absoliučios būtybės, ar- 
ba Dievo“. Tai yra aukščiausias religinio subjektyvizmo laipsnis. Žmogus 
tveria Dievą! Graži teorija! - A. Mc. 

nėms savo valią, kaip kad jis pareiškė savo buvimą realiuose 
kūriniuose. Religijoje, išeinant iš žmogaus, negalima prie nie- 
ko prieiti. Tai rodo religinių subjektyvistų teorijos, kurių tiek 
yra, kiek ir pačių tų teorijų skelbėjų. Tą pat patvirtina ir įvai- 
rūs tautų tikėjimai, kada jos, palikusios tikrąjį pirmykštį ap- 
reiškimą, pradeda kurtis tokias religijas, kokios joms patinka. 
Vadinasi, užleidimas religijoje pirmos vietos žmogui su- 
griauna pačią religiją. Tada tas religinių subjektyvistų taip 
mėgstamas „išgyvenąs subjektas“ prieina prie to, kad pradeda 
tverti sau dievus, žinoma, tokius, kokie patinka jam ir jojo pri- 
gimčiai: visa religija suvedama tik į subjektyvinius išgyveni- 
mus. Ji visai nesanti mokslas, ir visokie dėsniai jai esą svetimi. 
Galima, pasak subjektyvistų, tuos jausmus išreikšti žodžiais ir 
iš jų sudaryti tam tikras formules, vadinamas dogmomis. Bet 
jos religijai esančios tik atsitiktinis dalykas, keičiąsis kartu su 
laiku ir su žmonių nusistatymais. Todėl apie tikėjimo tikrumą 
ar netikrumą visiškai negalima nė kalbėti, nes jausmai yra gry- 
nai subjektyvus dalykas. Tikėjimą tveria sau kiekvienas žmo- 
gus, nežiūrėdamas jokių moksliškų išvedžiojimų. Kiekvienas 
susidaro savo tiesą, savo pasaulėžiūrą — ir tai vadina savo religi- 
ja. Tuo būdu nenuostabu, kad šiandien religijos „gamintojai“ 
dygsta kaip grybai po lietaus. Dabar kalbama apie savęs religi- 
ją, apie idealų religiją, apie atgimimo religiją, saulės šviesos re- 
ligiją, Goethe's ar Bismarco religiją ir t. t. Jau iš šito galima ma- 
tyti, kad tokia religija yra jokia religija. Tai tik svajonių ir tuš- 
čių vaizdų rinkinys be jokios įtakos žmogaus gyvenimui ir 
veikimui. O jeigu tokios religijos šalininkus mes paklaustume, 
kuo jie remia savo teorijas, tai jie tikrai neatsakytų, ir iš tiesų 
neatsako. Vieni nurodo I. Kantą, girdi, jis įrodęs, kad religija 
negalinti būti objektyvi, nes Dievo buvimas protu neprieina- 
mas; kiti griebiasi darvinizmo, kad žmogus esąs tik aukštesnės 
rūšies gyvis, neturįs jokios dvasinės sielos, o tik tobulesnius 
jausmus. Bet ir vieni, ir kiti užmiršta pažvelgti į realybę ir savo 
svajonėmis sugriauna patys save ir išgalvotas savo religijas. 
Be to, Žmogus yra sutvertas pagal Dievo paveikslą ir pa- 
našumą. Vadinasi, jojo pirmavaizdis yra pats Dievas. Bendrai 
imant, tiek daiktas yra tikras, kiek jis atitinka savo pirma- 

vaizdį. Taigi ir žmogus, ir jojo gyvenimas yra tiek tikras, tiek 
neiškraipytas, kiek jis atitinka Dievo duotą žmogui tvarką ir 
tą idėją, kurią Jis, tverdamas žmogų, turėjo savo Amžinaja- 
me Prote. Bet kaip mes galime sužinoti tą tvarką arba tą idė- 
ją? Iš kur mums reikia išeiti, kad surastume tikrąjį savo ke- 
lią? Ar iš savęs? Visai ne! Juk kas žino, ar mes nesame suga- 
dinti? Kas užtikrins, kad mūsų gyvenimas atitinka aną Dievo 
tvarką? Taigi ir vėl prieiname, kad reikia pradėti nuo Dievo, 
nuo savo pirmavaizdžio ir nuo Jojo nustatytos tvarkos. Ir tik 
ją pirma pažinę, galime eiti prie savęs ir savo gyvenimą pa- 
lyginti su amžinaisiais josios dėsniais. Kitaip visas mūsų gy- 
venimas būtų tik klaidžiojimas po susipynusius mūsų min- 
čių ir mūsų geismų šuntakius. Į tikrąjį kelią mes niekados ne- 
išeitume. Dievas, pirmiausia Dievas kaip pirmavaizdis, kaip 
visa ko alfa ir omega, o tik po to - žmogus, kaip Jojo atvaiz- 
das, kaip kūrinys ir Jojo amžinumo dalyvis. Šitos tvarkos pa- 
keitimas būtų tikras žmogaus pražudymas. 

Taigi ir ateitininkų ideologija, statydama Dievą pirmoje 
vietoje, o žmogų - antroje („Dievui ir Tėvynei“), elgiasi vi- 
sai tiksliai, remdamasi taip krikščionybės mokslu, taip pro- 
to reikalavimais. Tuo ji anaiptol nežemina žmogaus, tik nu- 
rodo jam prideramą vietą, kurią jis santykiuose su Dievu turi 
turėti. Žmogus yra didžiausias egoistas. Jis visados linksta 
save statyti į centrą, save daryti visa ko norma. Santykiuose 
su artimu savęs meilė yra norma: „Mylėk savo artimą kaip 
save patį“ (Mk 12, 31), bet santykiuose su Dievu josios jau 
neužtenka. Čia norma yra pats Dievas: „mylėk Viešpatį sa- 
vo Dievą visa širdimi, visa siela, visu protu ir visomis jėgo- 
mis“ (Mk 12, 30). Vadinasi, jeigu santykiuose su artimu žmo- 
gui dar leidžiama būti pradiniu punktu, tai nieku būdu to 
neleidžiama santykiuose su Dievu. Ateitininkai tą gerai su- 
pranta ir todėl šūkio „Dievui ir Tėvynei“ perkeitimą į „Tėvy- 
nei ir Dievui“ jie laiko pačio Dievo nustatytų santykių ardy- 
mu ir religinio subjektyvizmo priėmimu, kuris tam tikros rū- 
šies žmonių raštuose kas kartas vis labiau aiškėja. Šiuo raštu 
nemanome jų įtikinti, bet tik norime jų klaidas parodyti sa- 

viesiems tuo labiau, kad anų žmonių raštai patenka kartais 
į tuos pačius leidinius su mūsų vadų raštais. 

II 


Ar ateitininkai yra tik kairiojo jaunimo antitezė? Ir taip, ir 
ne! Visas klausimas pakryps ten, kur mes to antiteziškumo 
ieškosime. Klaidingai manoma, kad kairiojo jaunimo ideolo- 
gija, paremta mokslu, kaip tezė, pagimdžiusi ateitininkų ideo- 
logiją, paremtą religija, kaip antitezę. Išeitų, kad mokslas ir re- 
ligija yra nesuderinami dalykai, ir jeigu vienos ideologijos pa- 
grindas — mokslas, tai jau priešingos turi būti religija. Visai 


“ne! Ateitininkų ideologija atsirado visai ne dėl to, kad kairio- 


jo jaunimo nusistatymai rėmėsi mokslu. Jeigu jų ideologijoje 
būtų buvęs tik mokslas, ateitininkai gal būtų nė neatsiradę. Bet 
joje dar buvo pozityvi kova prieš religiją. Tuo tarpu ateitininkai 
paskelbė pozityvią kovą už religiją! Štai kame yra anas antite- 
ziškumas. Vieni kovoja prieš Dievą, kiti už Dievą ~ čia ir yra 
didžiausias skirtumas. Ir šituo atžvilgiu ateitininkus galima 
tikrai pavadinti kairiojo jaunimo antiteze. 

Įdomu dabar būtų sužinoti, kur čia gali būti toji tautiško- 
jo jaunimo pasisavintoji sintezė? Tarp „už“ ir „prieš“ jokios 
sintezės nėra, ir negali būti. Arba Dievas ir jo apreikštoji re- 
ligija yra, arba nėra — tertium non datur. Tuo tarpu ateitinin- 
kai tikrojo mokslo atžvilgiu visiškai sutinka su kairiuoju jau- 
nimu ir čia jie nėra jokia antitezė. Visas skirtumas yra tik pa- 
žiūrose į religiją. Tautiškasis jaunimas parėmė savo 
ideologiją Hautiškumu. Labai gerai! Bet mes paklausime, ką gi 
iš tikrųjų tas tautiškumas sintetizuoja, jeigu tautiškoji ideo- 
logija skelbiama sinteze? Ar kovą prieš Dievą ir už Dievą? 
Tai absurdas! Ar mokslą ir religiją? Tai dar didesnis absur- 
das! Tad ką galiausiai? Nieko! Tautiškumas yra visai kitos 
plotmės dalykas, nemaišytinas nei su mokslu, nei su religi- 
ja, nei su religinėmis kovomis. Juo galima grįsti ideologiją, 
bet ji neturės jokios teisės, nei pagrindo vadintis sintetišką- 
ja. Visas tautiškojo jaunimo „sintetizmas“ yra tik logiška 
klaida, paremta ne sąvokų tįsa, bet atskirų individų gausu- 
saulėžiūrų žmonės, tai ji jau esanti sintetinė. Oho, vyručiai! 
Tada visokios prekybinės ir komercinės draugijos būtų tik- 

ros sintezės, nes ten visokio plauko žmonių, pradedant, ži- 
noma, žydu ir baigiant visišku ateistu ar skeptiku. Bet tik- 
roji sintezė daroma ne šituo keliu einant. 

Toji sintezė yra kaip tik ateitininkų ideologija, sintezė ne 
tarp kovos už Dievą ir prieš Dievą, nes tokios nė negali būti, 
bet sintezė tarp mokslo, tautiškumo ir religijos. Kairysis jauni- 
mas mokslo nemoka suderinti su religija; jis ją visiškai atme- 
ta. Vadinamasis tautiškasis jaunimas religiniu atžvilgiu duo- 
da laisvę, vadinasi, nesistengia josios su nieku derinti; religi- 
jajam yra tik „savaiminga, visuomenei reikalinga ir naudinga 
vertybė“ („Jaunoji karta“, 1929, Nr. 12). Tuo tarpu ateitinin- 
kų ideologijoje visi šie trys elementai randa puikiausią sude- 
rinimą. Jai religija yra būtina visuomenei ir kiekvienam indi- 
vidui vertybė, turinti vainikuoti taip mokslo pažangą, taip 
pozityvų tautiškumą. Ateitininkas yra tikrasis religininkas ir 
kaip toks jis turi pareigų savo tėvynei, turi pareigų ir moks- 
lui, kuris pasireiškia įvairių profesijų pareigose. Užleisdamas 
Dievui pirmąją vietą, jis tuo pačiu įpareigoja save visame 
klausyti Dievo valios ir eiti pagal amžinosios jojo tvarkos rei- 
kalavimus. O tarp tųjų reikalavimų yra ir Tėvynės meilė, pa- 
sireiškianti ne tuščiais šūkavimais, bet rūpesčiu tobulinti sa- 
ve ir kelti kultūrą, pagrįstą krikščionių mokslu. Jeigu pažvelg- 
sime į realų gyvenimą, šitą suderinimą tikrai pamatysime. 
Ateitininkai nei mokslo, nei tautiškumo atžvilgiu nenusilei- 
džia nei kairiajam, nei tautiškajam jaunimui. O turėdami stip- 
rų religinį pagrindą, gali tikrai tikėtis, kad jųjų bus ateitis. 

Tad kur tikroji sintezė? Kairysis jaunimas religijos su nie- 
ku nesuderina, tautiškasis jaunimas - nederina; tuo tarpu atei- 
tininkai ir derina, ir suderina taip su mokslu, taip su tautišku- 
mu. Jie atiduoda, kas yra Dievo - Dievui, ir kas karaliaus - 
karaliui. Bet jie žino, kad Dievas yra aukštesnis už karalių, to- 
dėl ir šūkį „Dievui ir Tėvynei“ jie laiko tikru, atitinkančiu krikš- 
čioniškosios religijos ir sveiko proto reikalavimus. Savo ideo- 
logiją laiko sintetine, apimančia taip mokslą, taip tautiškumą 
ir vainikuojamą Romos Katalikų Bažnyčios tikybos, už kurią 
jie kovoja ir kurios reikalai juos pašaukė į gyvenimą. Šis tiks- 
las pateisina jų buvimą ir duoda jiems vilties laimėti. 

DUONOS DIALEKTIKA 


Devintojo ateitininkijos kongreso išvakarėse 


Savo straipsnyje „Trys pamatiniai klausimai“ (1911), šia- 
me, pasak dr. J. Girniaus, „iš tikro pagrindiniame ateitinin- 
kijos dokumente“! , Pranas Dovydaitis ne tik klausė, kuo sa- 
ve vadiname ir kokios mūsų pareigos, siekiai bei keliai, bet 
ir „ką mes matome aplinkui“? . Tai reiškia: jau pačioje ateitinin- 
kų kūrimosi pradžioje žvilgis išlaukėn turėjo turėti lygios 
svarbos, kaip ir žvilgis vidun; ateitininkija atsirado, paakin- 
ta kaip tik to, ką regėjo aplinkui, būtent „žmogaus tragediją 
be Dievo, bedvasės kultūros grėsmę, mokslo, palenkto ateiz- 
mui, svaičiojimus'?. 

Tai galioja ir šiandien. Dar daugiau: žvilgis išlaukėn šian- 
dien yra gal net reikalingesnis negu anksčiau, kadangi pa- 
regėti dabartinę išlaukę yra pasidarę žymiai sunkiau. Pra- 
dinių ateitininkų aplinka buvo gana ryški: tai kovingasis at- 
eizmas ir nihilizmas, vadinasi, rungtynės dvasios plotmėje. 
Tuo tarpu dabartinių ateitininkų aplinka nėra tokia aiški. Jie 
gyvena pasaulyje, kuris būdingas ne tiek rungtynėmis už 
idėją, kiek rungtynėmis už duoną; rungtynėmis, kurios daro- 
si dvasiai vis abuojesnės. Kas čia šiandien plėšosi dėl to, ar 
Dievas yra, ar jo nėra? Jei jis yra, gerai; jei jo nėra, dar ge- 
riau. Kas čia šiandien žvelgia Juozo Girniaus teiginio tiesą: 
„Didysis visos istorijos klausimas yra žmonijos santykis su 


! Girnius J. Pranas Dovydaitis, Čikaga, 1975, p. 353. 
? Cit. iš: Yla S. Ateitininkų vadovas, Pumginas, 1960, p. 88. 
3 Cit, iš: Yla S. Ten pat. 

Dievu, o ne politinės ar socialinės įtampos“?* Juk pasauliui, 
kuriame gyvename, kaip tik rūpi politinės, o ypač socialinės 
problemos. Didžiojo inkvizitoriaus Kristui pateiktas šūkis 
„Pirma pasotink, o tik paskui reikalauk dorybių“ yra dau- 
gelio jau įsirašytas į savo kovos vėliavas. Dabartinė aplinka 
atskleidžia slydį nuo idėjos į duoną. 

Tačiau tai įžvelgti nėra lengva. Nes argi „duona“ nėra vi- 
so mūsų buvimo bei veikimo pagrindas? Argi socialinė ne- 
teisybė, pirmiausia išeinanti aikštėn „duonos“ stoka, neba- 
do mūsų akių jau net tarptautiniu mastu? Ar tad nereikia 
visų pirma sotinti ir sotintis, kad galėtum tikėti ir melstis, 
kurti ir pats tobulėti? Inkvizitoriaus šūkis, tarsi kokie rūkai, 
aptraukia mūsąją aplinką taip, kad joje neregime nieko, kas 
mums prieštarautų. O kai niekas mūsų neužkalbina, tam 
nieko nė nesakome. Šiandien nėra nei Renano, nei Haecke- 
lio, net nei Šliūpo. Šiandien tėra vyskupas Camara, motina 
Teresė, brolis Schulzas. Šiandien, kaip tas pats inkvizitorius 
skelbia, „nėra nuodėmės, o tik alkis“. Nenuostabu todėl, kad 
Amerikos ateitininkuose yra atsiradęs „akivaizdaus priešo“ 
ilgesys: „Tada visi labiau sukrustų ir kovotų““. Nes ateiti- 
ninkai yra taip pat savos aplinkos augintiniai. Betgi jeigu ši 
aplinka yra kartu ir manoji, kaip galėčiau jai priešintis ir net 
su ja kovoti? Upė juk neteka prieš savo pačios srovę, upė 
būna pasroviui. 

Pravartu tad yra IX ateitininkijos kongreso išvakarėse su- 
simąstyti: kokioje aplinkoje mes ryžtamės „liudyti Kristų ir tau- 
tą“ (kongreso šūkis)? Šios aplinkos vardas, kaip sakyta, yra 
„duona“ arba gerovė. Kokiu tad būdu „duona“ įtaigauja mū- 
sų liudijimą? Kas yra ji pati: likimas, su kuriuo susitaikome? 
laimėjimas, kuriuo džiaugiamės? o gal dialektika, kurioje leng- 
va susipainioti, kuri tačiau yra reikli kaip likimas ir džiugi 
kaip laimėjimas? 


* Girnius J. Žmogus be Dievo, Chicago, 1964, p. 6. 
5 Kun. S. Yla, plg. „Ateitis“, 1975, Nr. 4. 

1. Duona kaip gundymas 


Nuostabiausias Kristaus gyvenimo įvykis yra jo gundy- 
mai dykumose. Iš tikro mes galime nesunkiai įsivaizduoti, 
kad Kristus alko ir troško, kad jis buvo persekiojamas, kan- 
kinamas ir galop nužudytas. Būdamas „kaip visi žmonės“ 
(Fil 2, 7), Kristus nešė kartu su mumis visą mūsų vargo naš- 
tą (plg. Mt 8, 17). Tačiau jis buvo be nuodėmės. Kaip tad ga- 
lėjo būti gundomas? Mes kažkodėl esame įsitikinę, kad gun- 
dymai esą nuodėmės pasekmė ir kad todėl juo žmogus 
šventesnis, juo mažiau esąs gundomas. Bet štai Kristus yra 
Šventų Švenčiausias ir vis dėlto jis buvo gundomas - ne 
menkniekiais, o pačiais didžiaisiais mūsų gyvenimo daly- 
kais: duona, galybe ir valdžia. Paversk akmenis duona! Pulk 
nuo šventyklos stogo ir neužsimušk! Imki pasaulio karalys- 
tes savo žinion! Tai ne mažmožiai. Tai pasiūlos, apimančios 
visą mūsojo būvio plotmę. Jos rodo, kad gundymas yra tie- 
siog suaugęs su šiuo būviu ir kad todėl jo niekas išvengti 
negali - nė pats Kristus. 

Gundymas yra nuodėmės pirmatakas. Juo yra išmėgina- 
ma mūsų laisvė: kaip apsispręsime Dievo atžvilgiu? Ar pa- 
garbinsime savo Kūrėją ir Viešpatį, ar pulsime ant kelių 
prieš jo priešininką, kad iš jo rankų imtume tai, ką jis mums 
siūlo? Kristaus gundymai dykumoje atveria pačią žmogiš- 
kojo gyvenimo gelmę: stovėti kryžkelėje tarp Dievo ir velnio. 
Ir šios kryžkelės niekas apeiti negali. Kristaus pavyzdys ro- 
do, kad šventumas tik sustiprina bei pagilina gundymus: nu- 
sidėjėlį galima suvilioti ir gražia smulkmena; šventajam gi 
reikia jau parodyti „viso pasaulio karalystes bei jų didybę“ 
(Mt 4, 8). 

Kristaus gundymų eilėje duona stovi pirmoje vietoje: 
„Liepk, kad šie akmenys pavirstų duona“ (Mt 4, 3). Ką reiš- 
kia ši pasiūla? Ką nori gundytojas ja pasiekti? Ir kaip pasi- 
elgsime mes šios pasiūlos akivaizdoje, kadangi ji yra istori- 
joje nuolatinė? Visas pasaulis dabar šaukiasi duonos. Jos šau- 
kėmės ir mes, palikę tėvynę, — ne tik mes, tremtiniai bei 
pabėgėliai, bet ir visi anie senesnieji duoneliautojai. 

Duona yra simbolis viso to, kas žmogui reikalinga pasau- 
lyje išsilaikyti. Būdamas ne tik dvasia, bet ir kūnas, žmogus 
alksta: valgio, apdaro, pastogės, šilumos, judėjimo... Duona 
yra visų šių alkių tenkinimo prasmuo. Tai būtinybė, kurioje 
susibėga visos mūsų gyvybės šaknys. Užtat nėra nė kiek nuo- 
stabu, kad velnias visų pirma Kristui pasiūlė duonos, nes 
Kristus, „išpasninkavęs keturiasdešimt dienų ir keturiasde- 
šimt naktų, buvo labai alkanas“ (Mt 4, 2; Lk 4, 2). Todėl vel- 
nias jam ir tarė: „Jei tu Dievo Sūnus, liepk, kad šie akmenys 
pavirstų duona“ (Mt 4, 3). Juk jei Kristus galėjo gydyti ligo- 
nius, tildyti audras, vaikščioti viršum vandens, kodėl jis ne- 
galėtų akmenų paversti duona? Sotintis jam juk vis tiek rei- 
kia. Kam tad laukti, kad kas nors kitas jam duonos duotų? 
Kodėl jos nepasirūpinti pačiam? Juk Kristus nei arė, nei sėjo. 
Jis priklausė nuo kitų dosnumo. Tačiau kam šio dosnumo 
laukti? „Liepk šitam akmeniui pavirsti duona“ (Lk 4, 3), ir 
klausimas bus išspręstas. Ar visuose šiuose žodžiuose negir- 
dime ir mūsų pačių pokarinio likimo? Ar visas dabartinis so- 
cialinis rūpestis nėra paskata akmenis paversti duona? 

Tačiau Kristus šios paskatos ~- tokios aiškios ir logiškai pa- 
grįstos — nepriima. Jis regi joje kažką tamsaus ir klastingo. 
Jis išgyvena ją ne kaip pasiūlymą, kurį reiktų svarstyti, o kaip 
gundymą, kurį reikia tiktai atstumti. Todėl jis jį ir atmeta vi- 
su ryžtingumu: „Žmogus gyvas ne viena duona“ (Mt 4, 4). 
Kristus nesako „ne duona“, bet „ne viena duona“. Duonos 
jis neneigia; jis neigia tik jos pakankamumą: „ne viena“. Ir 
štai šie Kristaus žodžiai „ne viena“ kaip tik ir atskleidžia 
duonos gundymo esmę: kas turi duonos lig soties, ima tikėti, 
kad jis yra gyvas viena duona. Tuo tarpu Kristus gundytojui 
atsako: „Žmogus gyvas ne viena duona, bet ir kiekvienu žo- 
džiu, kuris išeina iš Dievo lūpų“ (Mt 4, 4). Vien duonos žmo- 
gui nepakanka. Vien duona yra gyvas tik gyvulys. Žmogui 
gi reikia daugiau, negu vien duonos. Jam reikia dar ir žo- 
džio iš Dievo lūpų. O šisai Dievo žodis yra pats Kristus. Štai 
kodėl Kristus „duondariu“ nevirto — nei sau pačiam, nei ki- 
tiems. Pavertęs akmenis duona, jis būtų patvirtinęs gundy- 
tojo įtaigaujamą mintį, esą žmogus yra gyvas viena duona. 

Ir vis dėlto su duonos problema Kristui teko grumtis ne 
tik pasninkaujant dykumoje, bet ir skelbiant „karalystės 
Evangeliją“ (Mt 4, 23) Izraeliui. Izraelis laukė Mesijo ne tik 
tokio, kuris žmogų sutaikytų su Dievu, bet sykiu ir tokio, 
kuriam pasirodžius laukų medžiai neštų gausaus vaisiaus, 
dirva duotų didžio derliaus, ir niekas krašte nemirtų badu 
(plg. Ez 34, 28-29). Kitaip tariant, Izraelis laukė ne tik atpirkė- 
jo, bet ir duondario. Kai sykį Kristus žydams priminė, esą jie, 
kadaise klaidžiodami dykumose, maitinęsi „dangaus duona“, 
kurios jiems davęs ne Mozė, o „mano Tėvas“, žydai čia pat 
ėmė Kristų prašyti: „Viešpatie, duok visuomet mums tos 
duonos“ (plg. Jn 6, 31-34). Duonos ilgesys, sujungtas su Me- 
sijo laukimu, buvo Izraelyje gyvas visą laiką. Tai Kristus kar- 
tą pasakė žydams tiesiog į akis. Padauginęs duonos ant Ti- 
beriados ežero kranto ir pasotinęs ja išalkusią minią, Kris- 
tus norėjo pasitraukti nuošalumon. Tačiau minia sekė paskui 
jį tarsi išalkęs šunytis. Tada Kristus tarė: „Jūs ieškote ma- 
nęs..., kad prisivalgėte duonos ligi soties“ (Jn 6, 26). Izraelis 
niekaip negalėjo suprasti, kad Mesijas galėtų skelbti Dievo 
karalystę, neduodamas jiems duonos. 

Užtat Kristui ir reikėjo labai aiškiai atsiriboti nuo šių duo- 
nos lūkesčių ir pasakyti, kame gi glūdi tikroji jo pasiuntiny- 
bė. Ir jis tai padarė Kalno pamoksle, tardamas: „per daug ne- 
sirūpinkite savo gyvybe, ką valgysite, nei savo kūnu, kuo vil- 
kėsite. <...> nesisielokite ir neklausinėkite: ‘Ką valgysime?' - 
arba: ‘Ką gersime?' <...> nesirūpinkite rytdiena, nes rytojus 
pats pasirūpins savimi“ (Mt 6, 25, 31, 34). Dar daugiau: Kris- 
tus net įspėja tuos, kurie mano galį gyventi vien duona: „Var- 
gas jums, turtuoliai, nes jūs jau atsiėmėte savo paguodą. Var- 
gas jums, kurie dabar sotūs, nes būsite alkani“ (Lk 6, 24-25). 
Duonos gundymą Kristus atmeta ne tik sau: jis neigia jį ir visoje 
žmogiškojo gyvenimo plotmėje. Kiekvienoje būklėje žmogus negali 
būti gyvas „viena duona“. O kur jis tai mėgina, ten girdi Kris- 
taus pasmerkimą. Kristus nori, kad jo Evangelija būtų supras- 
ta bei priimta ne kaip iš akmenų padaryta duona, o kaip žo- 
dis, išėjęs iš Dievo lūpų. Ir tai jis pabrėžia visu įsakmumu. 

2. Duona kaip pareiga 


Tačiau nei pokalbis su velniu dykumoje, nei Kalno pa- 
mokslas nėra vieninteliai, kad išsemtų Kristaus nusistatymą 
duonos atžvilgiu. Evangelija pasakoja ir apie pasaulio teismą 
istorijos užsklandoje, kur duona taip pat išeina aikštėn, bet jau 
visiškai kitoje šviesoje. Kalno pamoksle Kristus peikia rūpestį 
duona sau pačiam skelbdamas, kad sotūs taps alkani, vadina- 
si, kad duonos gausa sunaikins pati save. Tuo tarpu pasaulio 
teisme Kristus siunčia „į amžinąją ugnį“ (Mt 25, 41) tuos, ku- 
rie nesirūpino duona kitam: „Juk aš buvau išalkęs, ir jūs ma- 
nęs nepavalgydinote“ (Mt 25, 42). Ne jis pats, Kristus, buvo 
išalkęs, bet mūsų artimas, tasai mažiausiasis Kristaus brolis, ir 
ko jam, „vienam iš šitų mažiausiųjų“, nepadarėme, to nepa- 
darėme nė Kristui (plg. Mł 25, 45). Duona kaip visokeriopo 
alkio prasmuo virsta pasaulio teisme mastu, kuriuo yra ma- 
tuojama mums mesta Kristaus ištarmė. 

Šitoje vietoje kaip tik ir susiduriame su duonos dialektika. 
Skelbdamas, kad „prisiartino Dievo karalystė“ (Mk 1, 15), 
Kristus nepažadėjo, kad šioje karalystėje nebebus alkanųjų, 
trokštančiųjų, benamių, ligonių, kalinių. Tokios rojinės san- 
tvarkos jis nepažadėjo. Priešingai, jis net atkreipė apaštalų 
dėmesį, kad „vargšų jūs visada turite šalia savęs“ (Jn 12, 8). 
Kol istorija teka, tol blogis siautėja, ir būtų savęs paties ap- 
gaulė laukti, kad Kristaus mokslas šį siautėjimą paverstų ro- 
jaus sandora. Todėl Kristus ir atstūmė velnio pasiūlą būti 
duondariu ir peikė tuos, kurie rūpinasi duona sau. Antra ver- 
tus, Kristus amžinu pasmerkimu grasina tiems, kurie nesirū- 
pina duona artimui. Kristus nėra duondarys, tačiau jis yra tei- 
sėjas mūsų kaip duondarių. Jis pats akmenų nepaverčia duo- 
na, bet jis teisia mus, jei mes to nedarome artimo labui. Mes 
neprivalome rūpintis tuo, ką patys valgysime ir gersime, bet 
mes privalome rūpintis tuo, ką valgys ar gers mūsų artimas, 
tasai mažiausiasis Kristaus ir mūsų brolis. Rytojaus diena pri- 
klauso ne mums, bet mūsų artimui. Todėl rūpestis rytojaus 
diena yra iš tikro rūpestis savo artimo ateitimi. Mes turime imti 
artimo vargą ir jį nešti, kaip Kristus ėmė ir nešė mūsų var- 

gą. Mes turime akmenis paversti duona, kad mažiausiasis 
brolis galėtų būti sotus, aprengtas, turįs žmogiškąją buvei- 
nę. Ir tai yra tokia didi pareiga, jog nuo jos vykdymo ar ne- 
vykdymo priklauso amžinasis mūsų likimas. Tai yra Kris- 
taus Teisėjo nusistatymas duonos atžvilgiu. 

Tačiau duonos dialektika tuo dar nesibaigia. Nes ir duona 
kaip pareiga gali būti gundymas. Aprašydamas Kristaus gun- 
dymus dykumoje, Lukas pastebi, kad „velnias atsitraukė nuo 
jo iki laiko - usque ad tempus” (Lk 4, 13), vadinasi, laikinai. Be 
abejo, velnias niekad negrįš prie Kristaus, esančio garbėje. Ta- 
čiau jis grįžta prie jo kaip besiskleidžiančio istorijoje. Jis grįž- 
ta prie Bažnyčios, prie viso pasaulio ir šįjį gundo — ta pačia duo- 
na. Dykumose velnias savo pasiūlą rėmė individualiniu Kris- 
taus alkiu. Dabar jis savo viliones remia ištisų visuomenės 
sluoksnių alkiu. Duonos gundymas yra ne tik asmeninis, bet 
ir visuomeninis: čia yra gundoma ir valstybė, ir bendruome- 
nė, ir galop pati Bažnyčia. Juk socialinių neteisybių ir skurdo 
yra pilna visur. Tai pati akivaizdybė. Tačiau tokia pat akivaiz- 
dybė yra ir Kristaus Teisėjo pasmerkimas, jei šios neteisybės 
ir šio skurdo nešaliname. Geradarybė yra vienas iš pagrindi- 
nių Kristaus mokslo ir Bažnyčios veiklos principų. 

Bet kaip tik į šį principą ir atsiremia gundytojas, atskleis- 
damas duonos dialektikos gelmę. Gyvendami alkstančio bei 
skurstančio pasaulio akivaizdoje, esame krikščioniškosios do- 
rovės verste verčiami jį vaduoti iš šitokios padėties. Tačiau ši 
pasaulio padėtis dažniausiai yra ne asmeninės kaltės, o netei- 
singos visuomeninės santvarkos pasekmė. Čia tad gundytojas 
ir šnibžda: „Pakeiski šią santvarką“. Griebkis revoliucijos, ir iš- 
nyks alkis bei skurdas. Paversk artimo meilę įstatymu! Kam 
laukti Kristaus teismo, jei teismą galime padaryti mes patys? 
Galime nuteisti visus tuos, kurie alkanojo nevalgydina, trokš- 
tančiojo negirdo, nuogojo nepridengia. Tai, atrodo, pats leng- 
viausias ir pats sėkmingiausias kelias. Dykumose velnias kurs- 
tė dieviškąją Kristaus galybę. Istorijoje velnias kursto žmogiškąją 
mūsų pačių galybę. Todėl revoliucinė nuotaika ir revoliucinė 
teorija šiandien vyrauja ne tik komunistiniame sąjūdyje, bet 
net ne vieno Bažnyčios atstovo ar teologo dvasioje bei veik- 

loje. Kuriasi ištisa „išsilaisvinimo teologija“, pasišovusi kaip 
tik išvaduoti aną mažiausiąjį brolį iš žemiškosios priespaudos. 
Duonos gundymas yra atgijęs mūsų dienomis visu plotu. Baž- 
nyčia gundoma tapti duondare lygiai ta pačia prasme, kaip 
buvo gundomas ir Kristus. Užtat Kristaus atsakymas velniui, 
duotas dykumose, galioja ir Bažnyčios veiklai: „Žmogus gy- 
vas ne viena duona“. Revoliucija yra gundymas todėl, kad ji 
neregi, kuo gi iš tikro žmogus yra gyvas, būtent: „ir kiekvie- 
nu žodžiu, kuris išeina iš Dievo lūpų“. Revoliucija regi tik alkį, 
bet ji neregi žmogaus, tarsi sotus žmogus jau būtų iš tikro pil- 
nutinis žmogus ir nebetrokštų nieko daugiau. Duona kaip pa- 
reiga virsta irgi savo priešingybe. Tai regime ypač aiškiai ten, 
kur revoliucija iš tikro yra jau įvykusi socialinės neteisybės 
vardu: ten žmogus neteko ir duonos, ir laisvės. Artimo meilė 
nesiduoda paverčiama įstatymu. 


3. Duona ir teisybė 


Kur tad slypi „duonos problemos“ išsprendimas? Kaip su- 
siderina paties Kristaus iškelta „duonos dialektika“: „nesirū- 
pinkite, ką valgysite“, ir kartu: „jei nepavalgydinote mažiau- 
siojo brolio, manęs nepavalgydinote“? (Plg. Mt 6, 25; 25, 45) 
Kaip skirti duonos gundymą nuo duonos pareigos? 

Duonos dialektikos priešybių sandorą yra nurodęs irgi pats 
Kristus Kalno pamoksle tardamas: „Palaiminti alkstantys ir 
trokštantys teisumo: jie bus pasotinti“ (Mt 5, 6). Tai reiškia: ne 
alkio numalšinimas įvykdo teisybę, bet teisybės įvykdymas numal- 
šina alkį. Ne iš duonos gausos gema teisinga socialinė santvar- 
ka, bet iš teisingos socialinės santvarkos kyla duonos gausa. 
Todėl palaiminti ne sotūs, bet alkstantys, jei šie visų pirma 
alksta teisybės, nes teisybės alkis pasotins ir kūno alkį. Teisy- 
bė ir duona yra priešingybės: jos susiderina tik tada, kai vy- 
rauja teisybė. Duonos vyravimas yra visados vilionė ir apgaulė. 

Tačiau kas gi yra ši „teisybė“ Kristaus lūpose? Duona, 
kaip sakėme, yra prasmuo kūninio alkio visokiais jo pavida- 
lais. Būdama duonos priešingybė, teisybė savaime yra simbolis 

dvasinio alkio - taip pat įvairiausiomis jo formomis. Teisybė 
yra alkis kiekvieno žodžio, „kuris išeina iš Dievo lūpų“. Ne- 
reikia posakio „iš Dievo lūpų“ imti grynai bei siaurai religi- 
ne prasme, kaip mes esame įpratinti bei įpratę. Žodis „iš Die- 
vo lūpų“ nėra tik pamokslas, pamokymas, Evangelijos skel- 
bimas. Žodis „iš Dievo lūpų“ yra kiekvienas dvasinis veiksmas 
ar veikalas, nes kiekvieną jį lydi Šventosios Dvasios įkvėpi- 
mas, apšvietimas, paskatinimas. Tiksliau sakant, žodis „iš Die- 
vo lūpų“ yra kiekviena kultūrinė veikla, ir šiuo žodžiu žmogus 
yra gyvas ne mažiau negu duona. Žmogus kaip žmogus - o 
ne tik kaip gyvūnas - pasisotina duona tik tada, kai kartu so- 
tinasi ir dvasinės kultūros vertybėmis. Čia yra tasai pagrin- 
das, ant kurio sueina santaikon bei vienybėn „duona“ ir „tei- 
sybė“ kaip du pilnutinio žmogiškumo prasmens. 

Duona yra gundymas todėl, kad ji suardo šią sandorą, 
stengdamasi iškilti viršum teisybės arba pastumti šiąją šalin. 
Duona yra gundymas, kadangi ji kėsinasi suvesti visą mūsų 
žmogiškumą į viršinę regimą gerovę: gerai pavalgyti, gražiai 
apsirengti, patogiai įsikurti, pasižmonėti, pasivažinėti, pasi- 
linksminti... Tai duonos pažadai ir jos tikrovė. Sutelkusi visą 
mūsų žmoniškumą aplinkui save, duona nepalieka mums nei 
laiko, nei jėgų, nei noro atsidėti dvasiniam alkiui, anam žo- 
džiui „iš Dievo lūpų“. Duonos apniktas žmogus nė nepasi- 
junta, kaip pradeda skursti dvasia. Kultūriniai jo reikalai tuo- 
met išsisemia prie staliuko restorane, pasišokimu diskoteko- 
je, pasivaišinimu sueigose. O visos dvasinio gyvenimo lytys, 
reikalaujančios bent kiek įtampos, susitelkimo ir atsidėjimo, 
esti pastumiamos užnugarin. Duonos valdomas žmogus barba- 
rėja. O žmogui barbarėjant, smunka ir kultūrinė kūryba, 
smunka ir religija, virsdama paviršutinišku bažnyčios lanky- 
mu: šv. Mišios esąs įvadas į pažįstamųjų susitikimą ar net pa- 
sižmonėjimą bei pasišokimą. Ne Mišios yra centras, bet susi- 
tikimas ar pasižmonėjimas. Mišios yra tik priedas, tik įprotis, 
tik ceremonija. Duonos alkio numalšinimas anaiptol nenumal- 
šina dvasios alkio. Jis tik šįjį pridengia, iškreipia, nusmukdo. 

Štai „ką mes matome aplinkui“ ir štai kokioje aplinkoje at- 
eitininkija ruošiasi „liudyti Kristų ir tautą“. Liudyti Kristų ir 

tautą esmėje yra ne kas kita, kaip liudyti teisybę. O liudyti teisybę 
reiškia liudyti jos pirmenybę ryšium su duona, vadinasi, su visa 
ana gerove, kuri mus yra apsupusi ir kurios esame net per- 
sunkti. Ar tad netikslu kongreso išvakarėse apmąstyti šio liu- 
dijimo santykį bei galimybę ryšium su mūsąja „duonine“ ap- 
linka? Ar kartu su kūno alkio tenkinimu, vadinasi, su rūpesčiu 
duona, žengia ir dvasios alkio tenkinimas, vadinasi, rūpestis 
teisybe? Duonos gausa lietuviuose - tiek Europoje, tiek ypač 
Amerikoje - yra gana ryški. Bet ar ryški yra ir dvasios gausa, 
ano kultūrinio žodžio „iš Dievo lūpų“ gausa? Kodėl vegetuoja 
mūsų spauda? Kodėl skursta knygos? Kodėl esame tokie tin- 
gūs įvairiems kultūriniams poreikiams? Ar mūsų gyvenime 
kartais nevyksta tai, ką Kristus yra taręs: „Vargas jums, kurie 
dabar sotūs, nes būsite alkani“ (Lk 6, 25)? Esame sotūs kūniš- 
kai. Bet ar neartėja grėsmė, kad būsime alkani dvasiškai? O gal 
kartais jau esame šia prasme alkani? Prieš 30 metų, atrodo, bu- 
vo priešingai. Prieš 30 metų buvo mums savaime aišku, kad 
„žmogus gyvas ne viena duona“, nors jos turėjome ne per 
gausiai ir nors ją ėmėme iš svetimų rankų. Dabar, savo pačių 
rankomis pavertę akmenis duona sau, pradedame tikėti, kad 
tai jau ir viskas, kad žmogus gali būti gyvas ir „viena duona“. 
Ateitininkijos kongresas yra didžiulė šventė. Gi krikščionybė 
yra įpratusi prieš didžiąsias šventes „perkratyti sąžinę“ išpa- 
žinties reikalui. Ar toks „perkratymas“ nebūtų naudingas ir 
didžiosios ateitininkų šventės išvakarėse? Ar tai nebūtų pats 
pirmasis žingsnis Kristaus liudijimo keliu? 

Ne kitoks yra būdas ir liudyti tautą. Mes esame svetur tam, 
kad liudytume mūsų tautos skriaudą bei nelaimę, kad padė- 
tume jai kovoje už laisvę ir teisybę. Lietuvių tauta kovoja ne 
už duoną. Duona ten, tiesa, yra kukli, bet jos yra. Lietuvio 
darbštumas papildo komunistinės santvarkos trūkumus. Tuo 
mes didžiuojamės. Tačiau mūsų tauta alksta dvasios; ji alks- 
ta tikrųjų - ne melagingų - dvasinių vertybių. Lietuvis tėvy- 
nėje savaime gręžiasi į mus svetur ir laukia iš mūsų, kad tuo 
ar kitu būdu patenkintume jo dvasinį alkį. Tai mus įpareigoja 
ligi pat sąžinės gelmių. Tačiau šią pareigą - liudyti tautą - įvyk- 
dysime tik tada, kai iš tikro teiksime teisybei pirmenybę, va- 
dinasi, kai kultūrą kursime ir ja gyvensime. 

Bet galgi „kultūrinę veiklą grįsti Lietuvos reikalavimais 
būtų ne tik nerealu, bet net ir neprotinga“? Galgi „užsimoję 
perplaukti Atlantą, mes neperplauktume nė Spyglio“? Tokių 
abejonių girdime bei skaitome“. Tik kuo tokiu atveju liudy- 
sime tautą? Niekas nekuria kultūros sau pačiam. Kultūrinis egoiz- 
mas yra pseudokultūra. Tai tinka ne tik individui, bet ir gru- 
pei, net jei ši grupė ir vadintųsi išeivija. Jeigu tad ateitinin- 
kai nori liudyti tautą, tai jie gali tai sąžiningai atlikti tik 
kultūriniu darbu tautai. Ateitininkiškosios kultūros iš tikro 
nėra. Yra tik lietuviškoji kultūra. O lietuviškoji kultūra savo 
prigimtimi yra lietuvių tautos kultūra, vis tiek kur ji būtų 
sukurta: prie Spyglio ar prie Naručio. Nes tautos kultūra yra 
viena vienintelė. Ji nesuskaldoma į „kultūrą išeivijai“ ir „kul- 
tūrą Lietuvai“. Kuriama išeivijai be krypties Lietuvon kul- 
tūra virsta iš tikro šaltibarščiais. Be krypties tautos linkui 
„šaltibarščiai“ būtų mūsų operos ir parodos, mūsų eilėraš- 
čiai ir romanai, mūsų filosofija ir teologija. Be krypties tau- 
tos linkui visa tai būtų ne tautos liudijimas, o jos išdavimas. 
Be krypties tautos linkui ateitininkijos tautiškumo principas bū- 
tų grynas tuščiažodžiavimas. Kaip Kristų - Dievą galima liu- 
dyti ne „liežuviu, bet darbu ir tiesa“ (1 Jn 3, 18), taip tiktai 
„darbu ir tiesa“ galima liudyti ir tautą. 

Pats ateitininkijos kongresas yra valanda išpažinti tiesą 
Kristaus ir tautos akivaizdoje. Laikas po kongreso yra metas 
išpažintą viešai tiesą vykdyti darbu, kad mūsų išpažinimas su- 
spindėtų „duoninėje“ mūsų aplinkoje ir kad ši aplinka regėtų 
mūsų darbus tarsi miestą, pastatytą ant kalno (plg. Mt 5, 14). 
Miestas kaip kultūros prasmuo yra Kristaus minimas ne vel- 
tui: tai nuoroda mūsų veiklos krypčiai, vedančiai į dangaus 
Tėvo garbę ir į pagalbą slėgiamai tautai. Nėra ateitininkiško- 
sios kultūros, užtat yra ateitininkai - kultūros kūrėjai. Liudyti 
Kristų ir tautą tad ir reiškia įsipareigoti anam ant kalno regi- 
mam miestui kaip kūrybinių mūsų pastangų prasmeniui. Štai 
linkėjimas kongreso šventei ir pokongresinei kasdienai. 


6 Plg. Keblys K. Kultūriniai ateitininkų uždaviniai išeivijoje / „Ateitis“, 
1977, Nr. 3 ir Nr. 4; ypač Nr. 3, p. 73-74. 

ATEITININKAI 
IR GYVENAMASIS MOMENTAS 


1. Jaunimo judėjimas apskritai 


Norint tiksliai suprasti ateitininkų tikslus ir uždavinius, 
reikia bent trumpai suvokti jaunimo judėjimo prasmę taip 
kultūriniu, taip pedagoginiu atžvilgiu. 

Jaunimo judėjimas atsiranda protesto keliu prieš senosios 
kartos žygius. Ne visuomet tas protestas turi pakankamo pa- 
grindo, ne visuomet jis remiasi išmintingų nusistatymu at- 
sisakyti nuo senesniųjų žmonių žygių ir pradėti eiti naujais 
keliais. Bet visados jis lieka protestu, vadinasi, jaunesniųjų 
nepasitenkinimu senesniaisiais. 

Kaip reakcija, jaunimo judėjimas gema tik tada, kada se- 
nųjų nusistatymų srovė formaliniu atžvilgiu pasiekia savo 
maksimumą ir kai jaunojoje srovėje susirenka pakankamai 
jėgų ir noro eiti nauja kryptimi. Tada prasideda atvira ko- 
va. Tokiomis ypatybėmis pasižymėjo šv. Bernardo Klervie- 
čio sukeltas jaunimo judėjimas; tokį pat protesto pobūdį tu- 
rėjo šv. Pranciškaus Asyžiečio broliai; tą pat reiškė Savona- 
rolos, Gottschedo jaunuolių būriai. Kai ekzaktinių mokslų 
klestėjimas grėsė paversti žmogų formulių rinkiniu, Rous- 
seau teorijų įtakoje Vokietijoje kilo „Wandervogel“, kurių šū- 
kis buvo bėgti iš kultūros į gamtą, į tolį; palikus žmogaus 
rankų padarus, grožėtis laisvos gamtos kūryba. 

Jaunimo judėjimas nelieka tik grynu protestu arba senų- 
jų vertybių neigimu. Jis nori ir statyti. Į jaunimo judėjimą 
reikia žiūrėti kaip į visuotinį, kuris apima Dievą ir žmogų, 
tautą ir žmoniją, klases ir individus, mąstymą ir gyvenimą, 
idealą ir tikrovę; kuris savo esme visados yra ideologinis ju- 

dėjimas, norįs suteikti gyvenimui naujos jėgos ir naujo skaid- 
rumo. Dėl šitų siekiamų tikslų jis paprastai pasižymi mate- 
rialiai nesuinteresuotu idealizmu, didžių idealų meile, pa- 
sitikėjimu principų galybe ir paslankumu į kovą su nepro- 
tingais senesnės kartos gyvenimo įpročiais. Jau vien šitų 
kilnių ypatybių atžvilgiu jaunimo judėjimas yra teigiamas 
visuomenės gyvenimo veiksnys ir didelis pažangos akstinas. 
Aišku, jis gali iškrypti ir nueiti griovimo keliu. Bet tam rei- 
kia tinkamos vadovybės. Šito pavojaus saugotis jaunimo slo- 
pinimu, būtų pats rizikingasis būdas, kuris susprogdintas 
dažnai atidaro kelią nenumatytoms pasėkoms. Tuo tarpu 
kai išmintingu judėjimo tvarkymu galima viso to puikiai iš- 
vengti. Tokia yra jaunimo judėjimo prasmė kultūriniu atžvil- 
giu: atsisakius nuo senosios kartos žygių, formuoti naujo 
žmogaus tipą. 

Pedagoginiu atžvilgiu jaunimo judėjimas pirmiausia siekia 
prisirinkti išgyvenimų. Tai yra ryškus jaunatvės bruožas, ku- 
ris išeina aikštėn taip paskirų jaunuolių gyvenime, taip jau- 
nimo susidraugavimuose. Skirtumas tik tas, kad paskiras jau- 
nuolis renkasi tų išgyvenimų neplaningai ir net netvarkin- 
gai, tuo tarpu susidraugavimuose jis esti vedamas idėjų ir 
prityrusių vadų, kurie tąjį įspūdžių norą pakreipia tinkama 
vaga. Šis iš prigimties kyląs savaimingas linkimas lieka vi- 
sados, nors dirbtiniu būdu jis gali būti ir sulaikytas. Bet tuo- 
met jaunimas, išstumtas iš susidraugavimų ratelio, eina į gat- 
vę ir ten ieško įspūdžių. O šis dalykas pedagoginiu atžvil- 
giu yra pats pavojingasis. Šitie nepašaukti auklėjimo veikėjai 
gali kartais turėti labai blogos įtakos. 

Kitas dar didesnės svarbos turįs jaunimo judėjimo sieki- 
mas yra susidaryti sįmoningą pasaulėžiūrą. Jaunuolis bijo vie- 
numos, nes instinktyviai jaučia, kad pats vienas yra per sil- 
pnas spręsti didžiuosius gyvenimo klausimus. Izoliacija nuo 
kitų šiuo atžvilgiu gali jaunuolį ne tik nuvesti šunkeliais, bet 
ir visiškai pražudyti. Ideologinis žmogaus pasirengimas yra 
nė kiek ne mažesnis už profesinį pasiruošimą. Tad jeigu pas- 
tarajam atbaigti yra reikalingi susidraugavimai, tuo labiau jie 
reikalingi pirmajam tobulinti. 

Šitie jaunimo judėjimo siekimai yra labai brangintini ir 
ugdytini, nes jie simbolizuoja prigimtąjį žmogaus linkimą į 
socialinę vienas kitam pagalbą ir draugingą sugyvenimą, kas 
yra kiekvienos tautos klestėjimo laidas. Jeigu jie bus už- 
gniaužti, jaunimas, kaip teisingai pastebi prof. Linus Boppas, 
užsidegs neapykanta ir pasipriešins, arba ieškos šių dalykų 
papildymo tokiose srityse ir formose, kurios jauniems nėra 
pageidaujamos. Kad taip iš tikro ir atsitinka, tai rodo mūsų 
dienų faktai. Ateitininkų jaunimas pasipriešino, o kitos sro- 
vės neįvykdytiems siekimams papildyti ieško kur kitur. Bet 
naivu būtų manyti, jog taip gražiai klestėjusį judėjimą gali- 
ma vieną dieną sustabdyti. Jeigu jis savo buvimui pateisinti 
neturėtų kitokių pagrindų, tai greitai jo likviduoti nėra gali- 
ma jau vien dėl to, kad jis yra jaunimo judėjimas. O kai prie 
šito jaunatvės entuziazmo prisideda dar kiti motyvai, judė- 
jimo sustabdyti nieku būdu negalima. 

Kaip ten yra su kitų srovių jaunimu, gal pakalbės jų žmo- 
nės. Mums šiuo atveju rūpi ateitininkiškasis jaunimas. Kodėl 
būtent ateitininkai nenusilenkė p. švietimo ministerio aplin- 
kraščiui ir savo judėjimo nesustabdė? Paviršium pasidairę 
žmonės mėgsta spręsti esą čia yra politiški sumetimai - tie- 
siog Krikščionių demokratų partijos kurstymas. Šitoks spren- 
dimas yra daugiau negu lengvapėdiškas. Parodyti jo klaidin- 
gumui pasvarstykime ateitininkų judėjimą iš esmės. 


2. Ateitininkų judėjimas 


Ateitininkų judėjimas kilo remdamasis tais pačiais dės- 
niais, kuriais remiasi ir jaunimo judėjimas apskritai. Tai bu- 
vo protestas prieš tą demoralizuojančią rusų mokyklų ir val- 
džios įtaką, kuri skleidė aplink save dechristianizaciją, nihi- 
lizmą ir anarchiją. Šis judėjimas susiliejo su kitu, kuris 
protestavo prieš lietuvių nutautinimą ir siekė tautos nepri- 
klausomybės. Tuo būdu ateitininkai jau iš pat pradžių turė- 
jo prieš akis du uždaviniu: religinį ir tautinį. Iš vienos pusės, 
jai reikėjo atremti tą didžiulę dechristianizacijos bangą, kuri 

slinko iš Rytų, prisigėrusi nihilizmo, o iš Vakarų - materia- 
lizmo. Iš kitos - sulaikyti nutautinimo procesą, planingai ru- 
sų valdžios vykdomą. Ateitininkai atsisakė nuo senosios kar- 
tos žygių, kurie buvo pažymėti ateizmo ir tautinio atšalimo. 
Jai reikėjo formuoti naują žmogaus tipą. Tam reikalui jai gai- 
rių teikė, iš vienos pusės, katalikybė, iš kitos - sveikai suprasta 
tautybė. 

Katalikybė ateitininkams nurodė religinį idealą, todėl jie 
vedamuoju principu savo gyvenimui ir veikimui pasirinko 
Omnia instaurare in Christo. Tai nebuvo ir nėra tik skambus 
šūkis. Praktiška jo reikšmė mūsų amžiuje yra daug didesnė, 
negu buvo kada nors pirmiau. Tiesa, visados buvo nuodė- 
mių. Bet pirmiau nuodėmė buvo laikoma nuodėme. Tuo tar- 
pu modermiškaisiais laikais pradėta stengtis nuodėmę patei- 
sinti įvairiais higienos, mokslo, meno ir net etikos išvedžio- 
jimais. Mūsų laikai labiau negu kuri kita epocha yra 
reikalingi religinio atnaujinimo. Bet atnaujinimas eina tik per 
atsinaujinimą. Todėl ateitininkai pasiryžo pirma patys įsigyti 
religinio susipratimo, religija pamatuoti dorinį savo gyveni- 
mą, savo darbais ir pavyzdžiu plėsti katalikiškąjį apaštala- 
vimą. Iš josios eilių turėjo išeiti subrendę religiniu atžvilgiu 
žmonės, kurie paskiau galėtų sėkmingai kovoti su skleidžia- 
ma dechristianizacija. 

Tautybė ateitininkijai buvo ir tebėra individuali visuoti- 
nio kultūros turinio lytis. Ji yra teigiamasis gyvenimo veiks- 
nys ir individuališka tautos reiškimosi forma. Vadinasi, ji yra 
priemonė, bet nieku būdu ne tikslas. Ateitininkams yra sve- 
timas internacionalizmas, kuris, paneigdamas tautinę, vadina- 
mąją individuališką, kultūros turinio lytį, galiausiai paneigia 
ir patį turinį. Jai taip pat yra svetimas ir nacionalizmas, kuris 
tautybę padaro absoliučiu tikslu, tveria kinų sienas tarp pa- 
skirų tautų ir galop žūsta savo ekskliuzyvizme. Ateitininkai 
žino, kad tauta yra tokia sutelktinio gyvenimo lytis, kuri at- 
siranda pačios prigimties veikimu ir todėl sudaro tiesiogines 
sąlygas individui tarpti. Jie ją brangina ir myli, ką ne kartą 
yra įrodę net savo gyvybės kaina. 

Šitokie tad buvo ateitininkų atsiradimo pamatai, ant ku- 
rių jie statė tolimesnio buvimo rūmus. Juos griauti būtų ga- 
lima tik tada, jei patys pamatai pasirodytų nebetekę savo 
reikšmės. Deja, gyvenimo prityrimas mums rodo visai ką ki- 
ta. Taip religinis, taip tautinis ateitininkų uždavinys nė kiek 
nenustoja savo aktualumo. Prieš karą dechristianizacija pli- 
to prisidengusi nihilizmo vardu, šiandien ji plūsta pas mus 
po liberalizmo vėliava. Popiežiaus Pijaus XI akcentuojama 
Katalikiškoji akcija dar labiau pabrėžė ir paskaidrino religi- 
nį ateitininkų siekimą, kuris įgavo naujos spalvos ir naujo 
gaivumo. Kada dvasininkai pasiima sau tik priežiūros ir va- 
dovavimo rolę, o visą religinį dinamiškumą perkelia į pasau- 
lininkus ir uždeda jiems pareigą apaštalauti visur ir į visas 
gyvenimo sritis grąžinti Kristų - ateitininkai jaučiasi ypatin- 
gu būdu pašaukti vykdyti mūsų krašte šį kilnų uždavinį, nuo 
kurio tikslaus išsprendimo pareina ir mūsų tautos gerovė. Šis 
įsijungimas į Katalikiškosios akcijos eiles davė ateitininkams 
dar vieną labai stiprų jos reikalingumo motyvą. 

Jeigu imsime tautinį uždavinį, vėl pamatysime, kad ir ši- 
toje srityje ateitininkų vaidmens aktualumas nė kiek nesu- 
mažėjo. Tautos sudarymas savo valstybės nėra atbaigiama- 
sis, bet pradedamasis etapas tikrajai tautinei kultūrai kilti. 
Kokiais keliais šita kultūra nueis, kokią kryptį pasirinks, tai 
pareis nuo to, kokį tautybės supratimą turės inteligentai. In- 
ternacionalizmo srovė pas mus teka jau gana seniai. Pasku- 
tinių metų gyvenimas pagimdė ir nacionalizmą. Nereikia 
apie tai kalbėti. Kas turi akis, tas mato. Todėl ateitininkai, 
kovoję pirma tik su viena pirmąja srove, dabar gavo kovoti 
ir su antrąja. Taigi ir tautiškumo atžvilgiu ateitininkams pri- 
sidėjo dar naujas motyvas gyventi. 

Dabar pagaliau prieiname prie tikslaus atsakymo, kodėl 
ateitininkai pasipriešino p. švietimo ministerio išleistam ap- 
linkraščiui. Tiesa, juo uždaryta tik Moksleivių sąjunga. Bet 
tuo pačiu yra suardoma Federacijos vieningumas. „Katalikiš- 
kumo žymė sudaro mokslą einančiam katalikų jaunimui tiek svar- 
baus bendrumo, kad jo organizacija iš esmės gali ir privalo būti 
vieninga. Jei suskirstysime katalikiškąją organizaciją į nepri- 

klausomas organizacijas pagal amžius, katalikiškasis jaunimas 
nustos nuoseklaus organingo išsivystymo per įvairius savo 
amžiaus laikotarpius“!. Ateitininkų principai turi apimti vi- 
są žmogų nuo to momento, kada jis išeina iš artimiausios šei- 
mos globos (kas faktiškai reiškia gimnazijos pradžią) ir ly- 
dėti jį visą gyvenimą. Ateitininkai niekuomet nesutiks, kad 
josios nariais jaunuoliai galėtų būti tik tada, kai per aštuo- 
nerius gimnazijos metus visokios prieškrikščioniškos įtakos 
bus iškraipiusios jųjų sielas. Todėl: 
1) Ateitininkų moksleivių sąjungos uždarymas reiškia sukliu- 
dymą organiškai plėtotis katalikiškajam jaunimui per įvai- 
rius jo amžiaus laikotarpius. 


Toliau. Kadangi ateitininkai taip visumoje, taip atskirose 
savo dalyse buvo ir yra protestas prieš Lietuvos visuome- 
nės nukrikščionėjimą, kadangi ji jaučiasi ypatingu būdu įpa- 
reigota imtis Katalikiškosios akcijos, todėl: 

2) Ateitininkų moksleivių sąjungos uždarymas reiškia silpni- 

nimą kovos su Lietuvos dechristianizacija; 
reiškia draudimą dalyvauti katalikiškajai moksleivijai Kata- 
likų akcijoje; 
Ateitininkų moksleivių sąjungos uždarymas reiškia silpni- 
nimą kovos su internacionalizmu, iš vienos pusės, ir nacio- 
nalizmu — iš kitos, kas ypatingai šiuo metu mūsų krašte yra 
aktualu dėl rusų ir vokiečių įtakos. 


3 


— 


4 


— 


Štai pirma paaiškinti, o paskui trumpai suformuluoti tie 
motyvai, kuriais ateitininkai remiasi, nesutikdami su Moks- 
leivių sąjungos uždarymu. Šitie motyvai, tiesa, išplaukia iš 
organizacijos esmės, bet jie reikšmės turi ne tik pačiai orga- 
nizacijai, bet ir Katalikų Bažnyčiai Lietuvoje, ir visai lietu- 
vių tautai. Suprantamas bus taip pat ir klaidingumas to tvir- 
tinimo, kad vienintelis moksleivių kuopelės pagrindas buvęs 
tautinės sąmonės ugdymas. Šiam tikslui esant pasiektam, ir 
kuopelės nustojančios savo prasmės. Lietuviškumas buvo tik 


1 Šalkauskis St. Žr. „Židinys“, 1925, Nr. 8-12, p. 237. 

vienas tų kuopelių bruožas iš daugelio. Ir susieidamos šia- 
me punkte, jos jau nuo 1911 metų skaldėsi pagal pasaulė- 
žiūras. Kuopelių atsiradimo priežastis nebuvo tik tautiniai 
reikalai, bet ir religiniai. Tad jeigu pirmuoju atveju ateitinin- 
kai būtų nereikalingi (sakom jeigu, nes, kaip matėme, ir tau- 
tiškumo supratimas ne tik nepažengė priekin, bet dar buvo 
gerokai iškreiptas), tad dar lieka antras uždavinys — religi- 
nis, dėl kurio svarbumo niekas neabejoja. 

Todėl paviršutiniškas yra spėliojimas, esą ateitininkai dėl 
to nesutinka su minėtu aplinkraščiu, kad yra reikalingi ku- 
riai partijai. Tam, kaip matėme, yra daug gilesnių priežas- 
čių. Ar šitos priežastys buvo tinkamai suformuluotos ir pa- 
reikštos, kitas dalykas. Galimas daiktas, kad visuotiniame su- 
judime pasitaikė ir klaidų. Bet visa tai nė kiek nesilpnina 
pačių nusistatymų rimtumo. Kas norėtų kalbėti, kad ateiti- 
ninkai yra tik fanatiški užsispyrėliai, tas turėtų įrodyti: 1) kad 
ateitininkai moksleiviai yra nenaudingi nei Bažnyčiai, nei 
Tautai, 2) kad anksčiau formuluoti motyvai yra nerimti ir ne- 
turi pagrindo. Kad ateitininkų pasipriešinimas yra pagrįs- 
tas, tą galop rodo ir dabartinis visuomenės sąjūdis, kurio pra- 
džia kaip tik ir buvo Ateitininkų moksleivių sąjungos palie- 
timas. Grąžinimas katalikų moksleiviams laisvės būtų ir 
konflikto galas. Kitokio išsprendimo mes nematome. 


3. Priekaištų pobūdis 


Norint dar giliau įžvelgti į ateitininkų nusistatymus dėl 
gyvenamojo momento reikalų, reikia panagrinėti ir tuos prie- 
kaištus, kurie labai dažnai yra jiems daromi. Tas padės su- 
prasti, kad ateitininkai anaiptol nėra užsitarnavę tokio spau- 
dimo, koks paskutiniu metu pradėjo reikštis. 

Būdama viena ir vieninga mokslą einančių lietuvių kata- 
likų organizacija, ar „Ateitis“ į savo įstatus arba į savo vei- 
kimo būdą neįvedė nieko tokio, kas skaldytų katalikiškąjį jau- 
nimą ir nuo josios atstumtų? Dėl įstatų mes drąsiai tvirtina- 
me, kad čia gali rasti vietos kiekvienas moksleivis katalikas. 

Šituo atžvilgiu „Ateitis“ nėra padariusi nė mažiausių paklai- 
dų. Užmetimai iš tautininkiškojo jaunimo pusės, jog šūkis 
Omnia instaurare in Christo esąs per aukštas ir todėl nepasie- 
kiamas, remiasi klaidingu supratimu idealo ir tikrovės san- 
tykių. Tam tikras tarpas tarp idealo ir tikrovės (didesnis ar 
mažesnis - tai pareis nuo vykdytojų noro ir sugebėjimo) vi- 
sados prigimtinėje tvarkoje buvo ir bus. Visiškas šitų dviejų 
elementų sutapimas galimas yra tik antprigimtyje. Ir todėl 
idealo įvykdymas tikrumoje reiškia žengimą iš prigimtosios 
tvarkos į antprigimtąją. Bet iš to dar negalima daryti išva- 
dos, kad dėl to patį idealą reikėtų atmesti arba pažeminti. 
Todėl nieku būdu negalima kaltinti „Ateities“, kam ji per 20 
gyvavimo metų nepasiekė savo idealo. Šito priekaišto pobū- 
dis išduoda paslėptą jo autorių mintį, kad krikščionybės ke- 
liami idealai yra jiems per aukšti. Bet dėl to „Ateitis“ nėra 
nė kiek kalta. 

Su tokiu griežtumu negalėtume kalbėti apie „Ateities“ vei- 
kimo būdus, vadinasi, apie tas priemones, kuriomis stengia- 
masi idealas realizuoti. Kaip kiekvieno žmogaus, taip ir at- 
eitininkų veikimas turėjo ir tebeturi silpnybių bei klaidų. 
Kiekviena idėja, susidūrusi su žeme, nustoja truputį savo 
žvilgėjimo. Bet ne dėl to, kad pati būtų pažeminta, bet kad 
buvo apnešta dulkėmis. Nupūskite jas, ir ji vėl sublizgės pir- 
mykščiu skaidrumu. Tokių dulkių buvo - ir tebėra — prili- 
pusių ir prie „Ateities“ principų. Jos tad siauro ir negilaus 
žvilgio žmonėms duoda progos apkaltinti ir pačią organiza- 
ciją — net ir jos idealą. Šiai klaidai įsibrauti palengvina psi- 
chologinė priežastis - panaudoti kovai su priešinga pažiūra 
priešininko, kaip žmogaus, silpnybes bei klaidas, kas logi- 
kos atžvilgiu yra visiškai nepateisinama. Gal tai yra naudinga 
savo pozicijoms strateginiu atžvilgiu, bet fizinio karo apgau- 
lių įvedimas į idėjų kovą galiausiai reiškia pralaimėjimą. Ši- 
toks kovos būdas - iš atskirų faktų daryti apibendrinimų ar 
tai apie organizacijas, ar tai apie idėjas - turi būti svetimas 
ne tik katalikams, bet ir visiems garbingiems žmonėms. Jei- 
gu šito garbingumo principo būtų daugiau paisoma, šiandien 
daugelis dalykų nebūtų ginčo objektais. 

Labiausiai dabar puolamas dalykas, tiesiog lapis offensio- 
nis — yra tariamas ateitininkų politiškumas, dar daugiau - at- 
eitininkų partiškumas. Ateitininkams prikišama, kad jie poli- 
tikuoją, kad jie esą Krikščionių demokratų partijos įrankis. 
Reikia tikėti, kad priekaišto autoriai turi galvoje politiką, su- 
prastą siaura prasme, nes plačia prasme politika, kaip susi- 
domėjimas visuomeninio gyvenimo problemomis, yra leisti- 
na ir net privaloma ne tik ateitininkams, bet ir visiems. Tuo 
tarpu partinė politika, vadinasi, tų visuomeninio gyvenimo 
problemų įvilkimas į kurios nors partijos programos drabu- 
žius ateitininkams iš tikro yra neleistina, kas aiškiai formu- 
luota ir jos principuose. Tokia teorija, o praktika? 

Priekaišto klaidingumas glūdi jo apibendrinime. Juk At- 
eitininkų federacija yra trilypė. Todėl norint ją kaltinti parti- 
niu politiškumu, reikia pasakyti, ar ji kaltinama visa, ar tik 
kuri jos sąjunga; toliau, ar ateitininkai kaltinami kaip orga- 
nizacija apskritai, ar tik paskiri jų nariai. To nepadarius prie- 
kaišto autoriams, mes patys tokį išskirstymą padarysime. 

Sendraugių ateitininkų sąjungai, kaip sąjungai, šito priekaiš- 
to, rodos, nedaroma. Bent mums neteko jo kur užeiti. Todėl 
apie ją nė nekalbėsime. Kad paskiri josios nariai dalyvauja 
partijų gyvenime, tai jie daro ne kaip „Ateities“ organizacijos na- 
riai, bet kaip laisvi piliečiai, kurių socialinis veikimas daž- 
niausiai neišvengiamai esti surištas su kurios nors partijos 
reikalais. To „Ateitis“ jiems drausti nė negali. Tai būtų pi- 
liečio teisių siaurinimas. 

Studentų ateitininkų sąjunga susidaro iš paskirų kolektyvi- 
nių vienetų (draugovių, korporacijų...), kurių veikimo sritys 
viena nuo kitos skiriasi, pavyzdžiui, abstinentai, menininkai, 
teisininkai ir kt. Daryti priekaištą dėl politikavimo visiems 
yra mažių mažiausiai netikslu. Ogi norint tvirtinti, kad jis yra 
pagrįstas, reikėtų konkrečiai nurodyti, kad ta ir ta draugo- 
vė, tas ir tas klubas užsiima partine politika. Tada tie kolek- 
tyviniai vienetai pasiteisins arba prisipažins kalti. Tuo tarpu 
mes galime drąsiai teigti, kad Studentų ateitininkų sąjunga, 
kaip jungtinis atskirų vienetų padaras, yra nepolitinė ir nė- 
ra niekieno įrankiu vykdyti savo programai. 

Dėl paskirų narių galėtume štai ką pastebėti. Studentams 
ateitininkams, kaip subrendusiems ir laisviems piliečiams, 
yra leidžiama priklausyti partijoms (žinoma, tokioms, kurių 
programa nesipriešina katalikybei), bet tik savo pačių atsakin- 
gumu ir ne kaip organizacijos nariams, vadinasi, ne kaip ateitinin- 
kams. Deja, turime apgailestauti, kad pasitaiko atskirų asme- 
nų, kurie pamiršta šituos dėsnius ir su partiniu darbu ne kar- 
tą suriša ateitininko vardą. Visa tai paskui duoda progos kitaip 
nusistačiusiems padaryti apibendrinimų apie visą sąjungą. 
Tuo tarpu kaip tie individuališki (gal net ir kolektyviški) iš- 
sišokimai, taip tie apibendrinimai yra klaidingi: pirmieji dėl 
nesugebėjimo pravesti griežtos skiriamosios linijos tarp par- 
tijos reikalų ir „Ateities“ principų, antrieji - dėl logiškumo ir 
garbingumo principų stokos. Šitie išsišokimai yra nenorma- 
lumai; juos reikia taisyti, bet ne išplėtus primesti ir kitiems. 

Moksleivių ateitininkų sąjungos kaltinimas politikavimu tu- 
ri mažiausiai pagrindo. „Ateities“ statutas moksleiviams, va- 
dinasi, tiems, kurie neturi brandos atestato, visiškai neleidžia 
dalyvauti jokioje politinėje partijoje. Išsišokimų, aišku, būta ir čia, 
ypač prieš 1926 m. Bet tai iš dalies pateisinama vyresnių ano 
meto moksleivių amžiumi ir inteligentų stoka. Stingant inte- 
ligentų, į darbą įtraukta ir neprisiruošusių. Šitų nenormalu- 
mų pradžioje buvo sunku ir išvengti. Ir į visa tai reikia žiūrė- 
ti kaip į praeinamo pobūdžio reiškinį, kuris jau negrįžtamai 
pasibaigė. Daryti iš to plačios išvados ir skelbti tai prie kiek- 
vienos progos, reiškia ne ką kita, kaip garbingos kovos supra- 
timo stoką. 

Čia reikia paminėti ir tą faktą, kad kuriais tai metais per 
rinkimus balsavimo lakšteliuose šalia Krikščionių demokra- 
tų partijos figūravo ir ateitininkų vardas. Tai iš tikro buvo 
didelis „lapsus“, kuris gal pateisinamas ano meto socialinių 
idėjų sąmyšiu. Gyvenimui diferencijuojantis, tokių dalykų 
pasikartoti negali. 

Taigi pasirodo, kad priekaištas, daromas ateitininkams dėl 
politikavimo, remiasi kai kurių vienetų išsišokimais. Kitokio 
pagrindo jis neturi ir negali turėti. Dera todėl priešingai nu- 
sistačiusiems, jeigu jie nori būti garbingi kovotojai, iešką tik 

tiesos, padaryti galą tai logiškai klaidai, kuri nuolat kartoja- 
ma taip jų spaudoje, taip gyvu žodžiu. Mes atsišaukiame į 
jų - kartu ir į visų - gerą valią idėjinę kovą pagaliau pada- 
ryti garbingą. 

Kita klaida, esanti daugelio nesusipratimų priežastimi, yra 
ta, kad kai kas į „Ateities“ organizaciją žiūri ne kaip į jauni- 
mo, bet kaip į suaugusių organizaciją. Šitomis pažiūromis re- 
miantis, pradedama reikalauti, kad ateitininkai jau būtų visa- 
pusiškai susiformavę katalikiškumo, lietuviškumo ir inteli- 
gentiškumo atžvilgiu. Visokie šiais atžvilgiais trūkumai esti 
dažnai prikaišiojami net pačiai organizacijai. Tuo tarpu reikia 
neužmiršti, kad „Ateitis“ yra jaunimo organizacija, vadinasi, ne 
susiformavusių žmonių, bet tik besiformuojančių ir formuo- 
tinų. Todėl įvairūs trūkumai čia yra visai suprantami. „Atei- 
tis“ formuluoja pilnutinio gyvenimo principus, nustato būdus 
jiems realizuoti ir veda jaunuolius šiuo keliu, veda taip spar- 
čiai, kaip sugeba ir nori eiti kiekvienas atskirai. Todėl kai ku- 
rių nesugebėjimą arba nenorą nereikia apibendrinti ir paskui 
daryti klaidingų sprendimų apie pačią organizaciją. 

Galima todėl dabar aiškiai suvokti, kad ateitininkams da- 
romi priekaištai turi pagrindą ne pačioje organizacijoje, bet 
atskiruose jos nariuose. Šitą atskyrimą užmiršus, prieinama 
kartais prie labai keistų išvadų. 


4. Santrauka 


Baigdami galime sutrauktai pakartoti, kad „Ateities“ or- 
ganizacijos uždaviniai - protestas prieš dechristianizaciją ir 
iškreiptą tautiškumo supratimą - yra aktualūs ir šiandien. To- 
dėl dėl jos dalies - Moksleivių sąjungos - uždarymo „Atei- 
tis“ negali sutikti ir nesutiks. Dėl dabartinių konfliktų ateiti- 
ninkai nelaiko savęs nei kaltais, nei atsakingais. Ir išeitį iš vi- 
so to mato tik grąžinime ateitininkams moksleiviams laisvės. 

Ligi šiol daromi ateitininkams priekaištai remiasi kai ku- 
rių narių išsišokimais, kurie paskui apibendrinami ir prime- 
tami visai organizacijai. Pati „Ateitis“ jų nėra nusipelniusi. 
Garbingos kovos vardan jie neturėtų būti daugiau kartojami. 

ATEITININKŲ DARBAI IR DIENOS 


Literatūros tyrinėtojai laiko Hesiodą Homero priešybe: 
užuot šlovinęs karo didvyrių žygius, kaip tai daro Homeras, 
Hesiodas savo veikale „Darbai ir dienos“ apgieda žemdir- 
bių triūsą. Žygiai yra retenybė ir laiko, ir veikėjo atžvilgiu. 
Tuo tarpu triūsas yra kasdienos būtinybė visados ir visiems. 
Ir tik tasai, kuris ištveria kasdienoje, yra vertas dainiaus gies- 
mės. Nes žmogaus asmenybė atsiveria ne išskirtiniu žygiu, 
o įprastiniu darbu. „Kasdienybė yra ta erdvė, kurioje žmo- 
gus gali savo idealizmą išskleisti“. Rinkdamasis savo siū- 
lymams bei linkėjimams ateitininkijai Hesiodo veikalo var- 
dą, šio straipsnio autorius kaip tik ir mėgintų kreipti ateiti- 
ninkų akis į kasdienį triūsą, kuris mūsų laukia pasibaigus 
šventėms bei iškilmėms. Tai atitinka tiek žmogiškąją būse- 
ną apskritai, tiek tremtiškąją būseną skirtinai. Nė vienas išei- 
vis ar pabėgėlis nėra didvyris. Tremtis nėra žygių erdvė: ne čia 
„didvyrių žemė“. Užtat tremtis yra bandomasis laikas žmo- 
giškajai garbei bei vertei išlaikyti. „Ne šiandien mums lem- 
ta įprasminti savo būtį didvyrių žygiais“, - kalbėjo dr. A. Su- 
žiedėlis VII ateitininkų kongrese. - „Mūsų šiandienė dalia 
sergėti, kad neliktume žmonės silpnuoliai“2. Mūsų dalia ne 
„didybę vaidinti“, o „ją liudyti“?. Ant mūsų pečių gula ne 


1 Girnius J. Idealas ir laikas. Žvilgis į dabarties ateitininkiją ir lietuviš- 
kąją išeiviją, Čikaga, 1966, p. 228. 

2 Sužiedėlis A. Cit. iš: Girnius J. Min. veik., p. 235. 

3 Girnius J. Min. veik., p. 235. 

Homero didvyrių, o Hesiodo žemdirbių našta. Šią tad naštą 
autorius ir norėtų nūnai savame rašinyje pasklaidyti“. 


I. Protesto sąmonė 


1. Ateitininkijos kilmė iš protesto 


Savo knygoje „Ateitininkų ideologija“ (1933) St. Šalkaus- 
kis klausia, „koks realinis reikalas yra pašaukęs „Ateities“ or- 
ganizaciją į gyvenimą“, pastebėdamas, kad „organizacijos 
tikslai priklauso nuo jos faktinės kilmės ir nuo jos idealinės es- 
mės“5 . Idealinė ateitininkijos esmė yra, kaip Šalkauskis sako, 
„Visa atnaujinti Kristuje, tarnaujant Dievui ir tėvynei“ (p. 68). 
Šia prasme ateitininkai, tarsi kokie šaukliai-bėgikai, yra per- 
ėmę krikščionybės švyturį, kurį prieš juos nešė įvairūs sam- 
būriai sambūrėliai, einą ne tik ligi Valančiaus, bet net ligi šv. 
Pauliaus, kuris pirmasis yra nusakęs ateitininkų šūkį: visa pa- 
lenkti Kristui kaip Galvai (plg. Ef 1, 10). Faktinė šios idealinės 
esmės lytis visados yra kildinama konkrečių istorijos paska- 
tų. Ateitininkų atveju tokia paskata, kaip ją aptaria St. Šalkaus- 
kis, yra buvusi pastanga „užbėgti už akių tai demoralizuo- 
jančiai įtakai, kuri ėjo iš barbariškos rusų valdžios ir iš ištižu- 
sios laisvamanybėje rusų inteligentijos“ (ten pat). Ši paskata 
girdėti ir pačiame pirmajame dar bevardžių ateitininkų atsi- 
šaukime 1909 metais, paruoštame Liuvene studijuojančių lie- 
tuvių katalikų, daugiausia kunigų, ir išsiuntinėtame Fribūro, 
Krokuvos, Petrapilio ir Romos studentams. Šiame atsišauki- 
me kviečiama nežiūrėti ramiai ir nebūti abejingiems trijų 
anuometinių apraiškų atžvilgiu: 1) „kad nemaža lietuvių, iš- 


* Čia sklaidysimas mintis autorius prieš trejetą metų yra dėstęs savo 
laiške Ateitininkų federacijos vadui dr. Petrui Kisieliui (plg. „Draugas“, 1974, 
spalio 5 ir 12 d.). Nūnai jis kiek pertvarko, išleisdamas tai, kas neesminga 
ar laiko jau pralenkta, ir papildydamas tuo, kas iškilo svarstybose ryšium 
su anuoju laišku (plg. „Ateitis“, 1975, Nr. 4 ir 1976, Nr. 3). 

5 Prof. Šalkauskis St. Ateitininkų ideologija, Putnamas, 1954, p. 64. 

ėjusių mokslus, užmiršta savo šventas pareigas ir tarnauja 
svetimiesiems, tuo tarpu suvargusioje mūsų tėvynėje visokie 
atėjūnai ir išgamos kitų tautų kultūros ir politikos vardan va- 
ro nelemtą ištautinimo darbą“; 2) „kad šiokios ar kitokios 
partinės ideologijos vardan temdomas mūsų brolių protas“; 
3) „kad žemesnės kultūros blizgučių vardan jų protuose ir šir- 
dyse silpninama doros pagrindai, o jų sieloje griaunama kil- 
nūs tikėjimo idealai““. Konkretus tad reikalas, pašaukęs „At- 
eities“ organizaciją į gyvenimą, arba faktinė šios organizaci- 
jos kilmė yra ryžtas spirtis nutautinimui, nukrikščioninimui ir 
suburžuazėjimui. 

Šia prasme ir privalome kalbėti apie ateitininkijos kilmę 
iš protesto ir pagal šią kilmę apspręsti mūsų organizacinės 
veiklos tikslus. Šia prasme suvokė katalikų telkimąsi į orga- 
nizacinį vienetą ir patys didieji ateitininkų sąjūdžio vadovai: 
Pr. Dovydaitis ir St. Šalkauskis. Visi pirmieji Dovydaičio raš- 
tai - „Guyau moralės kritika“, „Trys pamatiniai klausimai“, 
„Biblija ir Babelis“, „Kristaus problema“ - buvo ne kas kita, 
kaip gaivalingas protestas prieš ano meto mėginimą sumitinti 
evangelijas ir nuistorinti Kristų. Dr. J. Girnius vadina Dovy- 
daičio studiją „Trys pamatiniai klausimai“ ateitininkų „sąjū- 
džio sąmonės išreiškimu“? . O šioji sąmonė reiškėsi „atviru sto- 
jimu prieš dienos madas“*, kuriuo pasižymėjo Dovydaičio 
straipsniai ir kurį jis pats norėjo diegti ateitininkijon: „Dovy- 
daitis kritiškai pervertina moderniuosius stabus“? . Todėl ir pats 
Dovydaitis, kalbėdamas po 25-rių metų apie antikristo tarnus 
universitetų katedrose, apibūdino pradinę savo veiklą kaip 
„protestą prieš to meto antikristiškas nuomones“!“, 

Tai, ką Dovydaitis vykdė gaivališkai ir tiesiog savaimin- 
gai, Šalkauskis vėliau nusakė istoriosofiškai: „Ateitis savo kil- 
me reiškė protestą prieš demoralizuojančią rusų mokyklų ir 
valdžios įtaką, kuri nešė su savimi nukrikščionėjimą, nihiliz- 


6 Cit. iš: Yla St. Ateitininkų vadovas, Putnam, 1960, p. 20. 
7 Girnius J. Pranas Dovydaitis, Čikaga, 1975, p. 354. 

8 Ten pat, p. 355. 

9 Ten pat, p. 389. 

10 Çit. iš: Yla SH. Ateitininkų vadovas, p. 27. 

mą ir anarchiją. Jei mūsų tautinis atgimimas buvo visų pir- 
ma protestas prieš mūsų visuomenės sulenkėjimą ir suaris- 
tokratėjimą, tai mūsų religinis atgimimas buvo visų pirma 
protestas prieš mūsų šviesuomenės religinį, dorinį ir visuo- 
meninį sumenkėjimą rusiškojo nihilizmo įtakoje““!. Todėl nors 
paviršium Šalkauskio „Ateitininkų ideologija“ ir atrodo esanti 
gana sausa ir atsaji, savo gelmėse betgi ji yra pinte perpinta 
kovos šūkiais. Pasak Šalkauskio „tarnavimas tiesai ir teisybei 
niekados neapsieina be kovos su netiesa ir neteisybe“!?, To- 
dėl „yra būtina sužadinti ateitininkuose maksimalinį veiklu- 
mą, tikrai sakant, veiklumo entuziazmą, taip pat pastumti tą 
veiklumą į neišvengiamą apsigynimo ir privalomo pasiprie- 
šinimo vagą... Gyvenimas visados yra kova dėl savo idėjų, ir 
katalikų gyvenimas mažiau negu kitų žmonių gyvenimas su- 
daro išimtį iš šitos taisyklės“. Šalkauskis net spėja, kad ne vie- 
nas, „ypač ateitininkų priešai“, pasipiktins jo „karingu tonu“ 
(p. 261). Tačiau jis šio pasipiktinimo nesibaimina ir net pabrė- 
žia: „Iš tikrųjų kviečiu ateitininkus būti tikrai kovojančios Baž- 
nyčios nariais“ (ten pat). Jis atmeta tik „prievartą kaip nor- 
malią kovos priemonę“ (p. 263), nes ateitininkų kovos ginklas 
yra „pažymėtas tuo kryžiaus ženklu, kuriuo visuomet laimi- 
ma“ (p. 235). O kryžius prievartos nepažįsta. 

Protesto sąmonė, suaugusi, kaip matome, su ateitininki- 
jos kilme ir buvusi didžiulis vidinis jos veiklos variklis, pri- 
valo likti gyva ir šiandien, nes ir grėsmės, su kuriomis atei- 
tininkai stojo kovon, yra likusios gyvos taip pat ir šiandien. 
Dar daugiau: mūsų dienomis jos yra pasidariusios net įžū- 
lesnės. Ateitininkijos pradžioje nukrikščionėjimas grėsė lie- 
tuvių šviesuomenei, laisvai prisiimant materialistinę pasau- 
lėžiūrą, sklidusią iš ano meto rusiškųjų universitetų. Šiandien 
gi ši grėsmė reiškiasi mūsų tėvynėje valstybinės prievartos 
būdu, o Vakarų pasaulyje tikėjimu į neaprėpiamą žmogaus 
galią dauginti duoną ir apvaldyti gamtą. Nutautinimas anuo 
metu vyko prisiimant rusiškąją ar lenkiškąją kultūrą. Šian- 


1 Prof. Šalkauskis St. Ateitininkų ideologija, p. 65. 
1? Ten pat, p. 259. 

dien jis vyksta prarandant savo identitetą ir nesusivokiant, 
kas jis, lietuvis išeivis, esąs. Suburžuazėjimas anuo metu reiš- 
kėsi ieškant geresnių tarnybų Rusijos gilumoje ir tuo pasi- 
neriant į rusiškųjų miesčionių būseną. Šiandien jis reiškiasi 
nepaliaujama kūrimosi aistra, kurią gražiai yra apibūdinęs 
dr. J. Girnius: „Ne aplamai stokojame energijos, o tik leidžia- 
me ją sugerti nesibaigiamam ‘kūrimuisi’. Asmeniškai gero- 
vei kurti turime tiesiog pionierinės energijos. Visi pasigėrė- 
tinai kuriamės. Bėda tėra, kad nerandame ir galo savo ‘kū- 
rimuisi'..., kol visą ši "kūrimąsi" užbaigia širdies smūgis“, 
Kaip tad būtų galima tremties ateitininkams protesto sąmo- 
nę laikyti antraeiliu uždaviniu ar jos net iš viso neugdyti? 
Pradinis ateitininkų užmojis duoti tinkamą atkirtį nukrikš- 
čionėjimo, nutautėjimo ir suburžuazėjimo veiksniams niekad 
nebuvo toks reikalingas, kaip dabar. Tai, ką J. A. Herbačiaus- 
kas prieš 45-rius metus tarė Lietuvos ateitininkams, visa ga- 
lia tinka ir tremties ateitininkams: „Ateitininkas — aktyvistas, 
žengiąs ateitin. Bet mane erzina ateitininkų lepšiškumas, ap- 
sileidimas, ypač dabartiniu momentu. Visur, visose vietose 
pas mus spjaudoma krikščionybės dvasia, o mūsų ateitinin- 
kai tyli, tartum užkerėti... Visokius idėjų“ primestinukus 
mums bruka prochvostai, o mes tylim, taigi bijom... Nuvaly- 
kim dabartį, jei norim regėti skaisčią ateitį“. 


2. Protesto prasmė 


Iš sykio atrodo, kad protesto sąmonė esanti neigimas, tuo 
tarpu ateitininkų šūkis „Visa atnaujinti Kristuje“ yra pats di- 
džiausias teigimas. Todėl ne kartą peršasi mintis, esą visų pir- 
ma reikėtų kurti, o tik paskui kovoti; esą ateitininkai yra lin- 
kę laikyti save labiau naujojo pasaulio statytojais, negu senojo 
griovėjais. Antra vertus, ar įmanoma yra statyba, neparuošus 
jai vietos ir nenuvalius jos nuo akmenų ir piktžolių? Ar atei- 


13 Girnius J. Idealas ir laikas, p. 226-227. 
4 Cit. iš: Yla St. Ateitininkų vadovas, p. 62. 

tininko gyvenimas nėra panašus į veiklą izraelitų, grįžusių 
iš Babilono nelaisvės, kai jie viena ranka laikė mūrininko 
mentę, atstatydami Jeruzalės sienas, o kita — kario kardą, gin- 
damiesi nuo juos nuolatos puldinėjančių priešų (pls. 2 ir 4, 
11-12)? Kas tad yra toji protesto sąmonė, kurią ateitininkams 
taip peršame ir kurios aštrume regime ateitininkijos gyvybę? 

Žodis „protestas“ yra lotynų kalbos vedinys. Veiksmažo- 
dis protestari (verbum deponens), iš kurio šis vedinys yra ki- 
lęs, reiškia „liudyti kito vietoje“ arba „už kitą“. Kaip pro-nun- 
tius (vienas iš popiežiaus diplomatinių rangų) yra „nunci- 
jaus“ vietoje, taip pro-testans arba pro-testis yra asmuo kito 
asmens arba jo reikalo vietoje. Žodinėje „protesto“ reikšmė- 
je slypi liudijimas bei atstovavimas, vadinasi, visiškai teigia- 
mas dalykas. Neigiamas atspalvis čia krinta akin tik todėl, 
kad reikalas liudyti ar atstovauti iškyla paprastai puolimo 
atveju. Tada reikia šį puolimą atremti, o puolimo atrėmimas 
visados yra kova kaip neigiamybė. Ir vis dėlto ši neigiamy- 
bė yra nešina didžia teigiamybe. Tai ypač rodo pirmųjų am- 
žių krikščionys kankiniai-liudytojai: martyr juk reiškia liudy- 
toją. Jie buvo liudytojai Kristaus vietoje: testari pro Christo. 
Tiesa, jie neigė stabmeldiškosios valstybės reikalavimą aukoti 
cezario genijui smilkalo grūdelį. Jie šio grūdelio neaukojo ir 
mirė. Tačiau jie mirė ne už neiginį, o už patį didžiausią Tei- 
ginį, būtent Kristų. Protestuodami prieš vertimą mesti ug- 
nin smilkalo grūdelį, jie liudijo Kristų kaip vienintelį savo 
Viešpatį. To nesuprato, sakysime, ano meto krikščionių kri- 
tikas Celsas, klausdamas: „Kas gi čia blogo tarti: cezaris yra 
Kyrios?“ Bet Viešpats Kyrios krikščionims buvo ne cezaris, 
o Kristus. Liudijamasis pradas buvo kankinių protesto esmė. 

Taip yra su kiekvienu protestu. Jis yra neigimas atžvil- 
giu to, prieš kurį protestuojama, bet jis yra teigimas atžvil- 
giu to, kuris protestuoja, nes tuo jis liudija bei išpažįsta sa- 
vas vertybes. Juk kodėl gi protestuotume, jei mums būtų vis 
tiek, ar mūsų pasaulėžiūra, dorovė, tautybė, garbė yra puo- 
lamos, ar pripažįstamos? O jei protestuojame prieš jų nieki- 
nimą bei naikinimą, tai tuo pačiu jau liudijame šių vertybių 
brangumą bei šventumą. Nes tyla grėsmės atveju reiškia sa- 

vo vertybių, o tuo pačiu ir savęs išdavimą. Pavyzdys: jei lie- 
tuviai nebūtų protestavę, Australijos vyriausybei pripažinus 
Baltijos valstybių įjungimą į Sovietų Sąjungą, jie būtų išda- 
vę savą tautą ir save kaip lietuvius, nes pati tauta šiuo me- 
tu protestuoti negali. Todėl tremtiniai ir turėjo tautos vietoje 
liudyti (protestari) jos teisę būti nepriklausomai ir šios teisės 
pažeidimą anuoju pripažinimu. Štai kodėl protestas prieš ką 
visados yra kova už ką. 

Liudijamuoju savo pobūdžiu protestas yra stiprus veiklos 
variklis. Jis skatina kurti ir ugdyti tas vertybes, kurias priešas 
puola ir kurios protestuojančiųjų kaip tik todėl, kad puolamos, 
esti ypatingai puoselėjamos, nes, kaip pastebi Šalkauskis, „ga- 
lima sėkmingai gintis tik tol, kol sugebama kuriamai staty- 
ti“. Kūryba ir protestas sąlygoja vienas kitą: protestas žadi- 
na kūrybą, 0 kūryba įgalina protestą. Jųdviejų negalima pa- 
dalinti į matmenis „šalia“ ar „anksčiau“. Atospyris atsiranda 
priešui užpuolus kurią nors vertybę, o ši vertybė stiprėja ato- 
spyrio metu. „Iš vienos pusės, - sako Šalkauskis, - tenka gin- 
ti savo idealus gyvenimo kovoje, o iš antros pusės - kuria- 
mai juos vykdyti. Kovos momentas turi reikšmės jau ideolo- 
giniam susipratimui. Kai atsisakoma kovoti įtikinėjimo 
priemonėmis, tai tarp pasyviai nusiteikusių žmonių ima įsi- 
vyrauti dezorientacija“““. Protesto sąmonės blėsimas ir yra to- 
kios dezorientacijos arba pasimetimo savame kelyje ženklas. 

Be abejo, protestas reikalingas priešo, kadangi tik priešo 
akivaizdoje galima stoti ir liudyti tai, kas man brangu. Ta- 
čiau tremties ateitininkai turi priešą ir kaip katalikai, ir kaip 
lietuviai. Kaip katalikai jie turi priešą antikrikščionybės pa- 
vidalu, kaip lietuviai jie turi priešą rusiškojo bolševizmo pa- 
vidalu. „Ateitininkai, - rašo Šalkauskis, - priklauso Katali- 
kų Bažnyčiai, kuri specialiai vadinasi Ecclesia militans, t. y. 
kovojanti Bažnyčia. Bažnyčia visados turi priešą, kuris nuola- 
tos mobilizuoja ir koncentruoja savo pajėgas destruktyvinei 
kovai su Kristaus palikimu. Kaip Bažnyčia niekados negali 


15 Prof. Šalkauskis St. Ateitininkų ideologija, p. 231. 
16 Ten pat, p. 229. 

atsisakyti kovos su tuo priešu, taip lygiai ir ateitininkai nie- 
kados negali nurimti ir nebudėti pamiršdami bendro katali- 
kybės priešo pinkles“!?. Grėsmė mums kaip katalikams vi- 
sados yra dabartinė. Tasai „leo rugiens ~ riaumojantis liūtas“, 
apie kurį kalba liturginės vakaro maldos, nemiega niekados. 
Negirdėti šio „riaumojimo“ reikštų neturėti krikščioniškosios 
klausos. O neturėti šios klausos reikštų gyventi išmonės pa- 
saulyje. Grėsmės jautimas sutikrovina gyvenimą, nes atskleidžia 
pasaulį tokį, koks jis iš tikro yra, būtent persunktą blogio, 
su kuriuo turime kovoti tiek savyje, tiek aplinkui mus. O „tų 
blogybių, ardomųjų dechristianizacijos veiksnių, aplink mus 
yra didelė daugybė, - sako Šalkauskis, - ir visi jie reikia de- 
maskuoti ir visiems paskelbti kovą“!8. Šalkauskis griežtai pa- 
sisako prieš tuos, kurie norėtų pasaulį regėti pro rožinės spal- 
vos akinius, nes tai būtų trumparegio akiniai: „Žemažiūrių 
akys neįžvelgia užsislėpusio šventovių griovėjo ir priima jį 
pageidaujamu svečiu“, Protesto sąmonės aštrinimas išašt- 
rina ir žvilgį, kad griovikas nebūtų vaišinamas kaip „mielas 
svetelis“. Šv. Jono apaštalo raginimas „ne kiekviena dvasia 
tikėkite, bet ištirkite dvasias“ (1 Jn 4, 1), iš esmės reiškia: jaus- 
kite, kad turite priešą! 


3. Melo atskleidimas 


Priešą betgi turi ne tik katalikybė. Jį turi ir lietuvybė. Ir 
šis lietuvybės priešas šiandien yra labai konkretus. Tai ne 
pradinių ateitininkų aplinka lenkiškosios ar rusiškosios kul- 
tūros pavidalu ir ne dabartinių ateitininkų aplinka vakarie- 
tiškosios kultūros pavidalu. Tai komunizmas, rusiškąja savo 
lytimi — valstybine ir kultūrine - užgriuvęs mūsų tėvynę, su- 
naikinęs mūsų valstybę ir naikinąs mūsų tautą. Kokią būklę 
jis sukuria mums, esantiems už Lietuvos sienų, sklaidysime 


17 Ten pat, p. 230. 
18 Ten pat. 
9 Ten pat. 

truputį vėliau. Šitoje vietoje norime pažvelgti į jį kaip į tau- 
tų pavergėją ir pasiklausti, kokiu būdu ateitininkai galėtų su 
savo priešu sėkmingai kovoti, negalėdami jo pasiekti tiesio- 
giniu būdu. 

Nereikia aiškinti bei įtikinėti, kad komunistinė visuome- 
nės santvarka yra prievartinė. Kol komunizmas yra tik idėja, 
tik pasaulėžiūra, tol jis laisvai sklinda pasaulyje galynėdama- 
sis su kitomis idėjomis ir pasaulėžiūromis dvasiniu būdu, de- 
mokratinių santvarkų paprastai nedraudžiamas ir nepersekio- 
jamas. Tačiau - bent lig šiol - komunistinė pasaulėžiūra nie- 
kur neįsikūnijo visuomenėje anų dvasinių rungtynių keliu. 
Visur ji tapo kūnu prievarta. Ir štai virtusi visuomenine san- 
tvarka, komunistinė idėja laikosi ne savo vidine tiesa, o virši- 
ne jėga, slėgdama kitas idėjas ir persekiodama šiųjų atstovus. 
Grūmęsis laisvai būdamas idėja, komunizmas neigia laisvę, 
tapęs valstybine santvarka. Tai tikrybė, regima šiandien ne tik 
Sovietų Sąjungoje, bet ir kiekviename kitame komunistinia- 
me krašte. Prievarta nėra rusiškasis bruožas, kaip kartais aiš- 
kinama; prievarta yra komunizmo esmės bruožas. 

Bet štai, rašytojas Aleksandras Solženicynas, pats gimęs 
ir augęs komunistinėje santvarkoje, gerai suvokęs prievarti- 
nį jos pobūdį ir todėl stojęs su ja kovon, yra įžvelgęs vieną 
esminę prievartos savybę: prievarta yra negalima be melo. Sa- 
vo parašytoje, deja, nepasakytoje kalboje Nobelio premijos 
gavimo proga Solženicynas skelbia: „Nepamirškime, kad 
prievarta viena negyvena ir yra nepajėgi viena gyventi: ji bū- 
tinai jungiasi su melu. Tarp jųdviejų esama paties giminin- 
gojo, paties prigimtojo gilaus ryšio. Prievartos nieku kitu ne- 
pridengsi, kaip tik melu, o melo nieku kitu neįtvirtinsi, kaip 
tik prievarta. Kiekvienas, kuris sykį paskelbė prievartą savo me- 
todu, turi rinktis melą savo principu. Gimdama prievarta vei- 
kia viešai ir net didžiuojasi savimi. Tačiau įsitvirtinusi ir su- 
stiprėjusi, ji pradeda dusti savyje ir nebegali ilgiau tverti ki- 
taip, kaip apsitraukdama melu tarsi ūkana ir prisidengdama 
jo saldžialiežuvavimu“*". Nuosekliai tad Solženicynas ir šau- 


20 Solženicyn A. Nobelevskaja lekcija, Muenchen, 1973, p. 64-65. 


205 


kiasi pasaulio rašytojų pagalbos, kad šie susijungtų „melui 
nugalėti“?, nes „kai tik melas esti nupučiamas, prievartos 
nuogybė atsiskleidžia visu šlykštumu, ir prievarta susmukusi 
žlunga“2, 

Solženicyno kvietimas nugalėti melą ateitininkus liečia ypatingu 
būdu. Apsisprendę už pilnutinę tiesą krikščioniškosios pasau- 
lėžiūros prasme, ateitininkai savaime stoja kovon su kiekvie- 
nu melu, o ypač su tuo, kuris šiandien yra apgaubęs tarsi 
koks rūkas mūsų tautą. Lietuvių tautos dvasią žaloja ne tiek 
komunizmo įstaigos, nes jų ydos yra per daug aiškios, kiek 
tasai Solženicyno minimas komunizmo reikalavimas „pri- 
siekti melui“ ir „dalyvauti mele“2, vadinasi, regėti komuniz- 
mo netiesą bei neteisybę ir vis dėlto šlovinti jį kaip tiesos bei 
teisybės „įkūnijimą“, - kaip toje H. Ch. Anderseno pasako- 
je: regėti karalių nuogą ir vis dėlto plote ploti neapsakomai 
gražiems jo „drabužiams“. Šitoks veidmainiavimas pakerta 
žmogaus asmenybę, nes sužlugdo jo tiesumą bei garbingu- 
mą. Be abejo, tėvynėje žmogaus dvilypumas ne sykį yra tik 
taktika, kad būtų išsaugotos tos ar kitos vertybės. Todėl iš 
pavergtų lietuvių negalima būtų reikalauti, kad jie nuplėštų 
komunizmui melagingą jo kaukę. Užtat tremtyje reikia ko- 
munizmo melą kelti aikštėn visu įtampumu. Mūsų kova už 
savą tautą neprivalo apsirėžti grynai politiniais - dažniau- 
siai teisiniais ir todėl tik formaliais - reikalavimais. Mes tu- 
rime parodyti pasauliui komunistinės santvarkos ir melo ryšį 
ir šio ryšio pavojų tiek laisviems kraštams, tiek laisviems as- 
menims. Tai yra vienas iš pačių svarbiųjų ateitininkų užda- 
vinių dabarties metu. Nes ateitininkija negali stovėti ir ne- 
stovi šalia savo amžiaus istorijos. Atvirkščiai, iš amžiaus is- 
torijos išaugusi, ji savo amžiaus istoriją vertina ir veikdina. 
O mūsų amžiaus istorijoje komunizmas yra pats didžiausias 
Žmogaus išniekinimas, įsikūnijęs prievartine valstybinės są- 
rangos lytimi, kuri kaip tik ir laikosi melu. 


21 Ten pat, p. 66. 
2 Ten pat. 
B Ten pat. 

Bet ar nėra melo ir laisvėje? Ar nėra melo anuose „kultū- 
ros blizgučiuose“, prieš kuriuos pasisakė jau Liuveno katali- 
kai studentai? Taip, melo yra visur — net geruose darbuose 
(plg. Mt 6, 2), net religinių nuostatų vykdyme (plg. Mt 23, 
23-26), net maldoje (plg. Mt 6, 5; 23, 5). Ir reikia tik stebėtis, 
kad pasaulio mąstytojai, tiek daug prirašę apie tiesą, tiek 
maža yra domėjęsi melu. Bet esama didelio skirtumo, ar me- 
las kurį nors dalyką stiprina bei laiko, ar jį silpnina ir žudo. 
Nėra jokios abejonės, kad melas ir laisvė yra nesutaikomi: 
melaginga laisvė yra prieštaravimas. Dar daugiau: melas 
laisvėje yra šiosios išjuoka ir žūtis. Tuo tarpu melo ir prie- 
vartos santykis yra atvirkščias: melas prievartos nežlugdo, 
bet ją kaip tik laiko. Laisvė yra negalima be tiesos. Prievarta 
yra negalima be melo. Reikia atskleisti melą laisvėje, kad ši 
taptų tikra laisve, vadinasi, sustiprėtų ir sublizgėtų. Reikia 
atskleisti melą prievartoje, kad ji parodytų savo esminį 
šlykštumą ir žlugtų visų pirma psichologiškai, o galop ir so- 
ciologiškai. Melas yra didžiulė grėsmė. Tačiau ši grėsmė 
mūsų tyko laisvės erdvėje, kurią esame pasirinkę. Todėl nuo 
mūsų pačių priklauso, ar nusilenksime laisvėje esančiam 
melui, ar ne. Eiti prieš melą laisvėje reiškia eiti prieš srovę ir 
būti priešpriešiais madai. Tikimės, kad ateitininkija įstengs 
atskleisti melą laisvėje ir laisvėje nepavargs, nors laisvė ir yra 
didžiai sunki našta. „Kultūros blizgučiai“ yra melagingi, ta- 
čiau vilioją. Užtat nuo mūsų laisvės priklauso, ar mes juos 
laikysime tikrais ir jais naudosimės, ar įžvelgsime jų melą ir 
juos atstumsime. Tuo tarpu komunizmas įsakinėja melą ir 
skriaudą laikyti tiesa ir teisybe. Ir kas šių įsakymų neklauso, 
yra nusikaltėlis. Apsispręsti tapti nusikaltėliu komunistinės 
prievartos erdvėje yra kitos prasmės bei reikšmės dalykas, 
negu apsispręsti eiti prieš srovę melagingos buržuazinės 
laisvės erdvėje. Ateitininkija yra pašaukta atskleisti melą vi- 
sur, kur tik jis gali reikštis ir iš tikro reiškiasi. Susitaikyti su 
melu laisvėje yra žymiai pavojingesnis dalykas, negu su juo 
susitaikyti prievartoje. Kas palūžta prievartoje, gali atsitiesti. 
Bet kas palūžta laisvėje, nebeatsitiesia. 

II. Tremties sąmonė 


1. Ateitininko būsena tremtyje 


Yra būdinga, kad ateitininkų sąjūdis ir net organizacija 
gimė už mūsų tautos sienų: iš dalies Šveicarijos Fribūre, iš 
dalies Petrapilyje ir Maskvoje?*. Tai yra mūsų būvio prasmuo: 
mes juk esame taip pat užsienyje. Žinoma, skirtumas tarp 
ateitininkijos pirmatakų ir mūsų yra gana didelis: anieji bu- 
vo iš tėvynės tik iškeliavę, mes gi esame iš jos ištremti; anieji 
galėjo grįžti Lietuvon kiekvieną valandą, mums durys jon 
yra užtrenktos; jas galime atsiverti, tik išsižadėję savos lais- 
vės, vadinasi, savęs pačių. Ir vis dėlto vienas bruožas jun- 
gia mus su mūsų pradininkais, būtent santykis su svetima 
tauta bei jos kultūra. Jie, kaip ir mes, mokėsi ir dirbo sve- 
tur, tačiau gyveno tėvynėje; gyveno ne pastogės, bet žmo- 
giškosios egzistencijos prasme. Jie nė manyte nemanė, kad 
kraštas, kurio kultūros jie sėmėsi ir kuriam jie atsidėjo, ga- 
lėtų jiems virsti tėvyne. Be abejo, ir anuo metu buvo lietu- 
vių, kurie savo darbą Rusijoje ar Lenkijoje tapatino su sava 
būtimi, virsdami rusais ar lenkais. Bet kaip tik prieš tokius 
ir sukilo ateitininkai, gerai suvokdami, kad būti svetur dar 
anaiptol nereiškia šį „svetur“ paversti tėvyne. Svetimą kraš- 
tą pradiniai ateitininkai išgyveno tiktai lyg kokią šokynę, į 
kurią pasispyrę jie rengėsi duoti šuolį tėvynėn. Ir štai jaus- 
mas, kad kraštas, kuriame augu, mokausi, dirbu, vis dėlto 
yra ne mano kraštas; kad jis yra man svetimas giliausia žmo- 
giškąja prasme; kad jame esu radęs tik pastogę, o ne maną- 
ją Žmogiškąją gyvenvietę, - šisai jausmas kaip tik ir jungia 
ateitininkijos pirmatakus su dabartiniais ateitininkais trem- 
tyje. Tai jausmas, kuris priklauso ateitininkiškajai dvasiai 
kaip sudedamasis jos pradas. Esant Lietuvoje šis jausmas 
glūdėjo pasąmonėje, nes tėvynė buvo tuomet pati akivaiz- 
dybė ne tik žmogiškosios gyvenvietės, bet ir kasdienės dar- 


2 Plg. Yla St. Ateitininkų vadovas, p. 15-21. 

bo aplinkos prasme. Tarp pastogės ir egzistencinės erdvės 
nebuvo skirtumo. Atsidūrus gi tremtyje, šis jausmas turi iš- 
kilti sąmonės švieson ir apspręsti visą mūsų būseną svetur, 
būtent mūsų santykį tiek su gyvenamuoju kraštu, tiek su 
mūsų tėvyne. 

Ateitininkija atkilo į Vakarų šalis ne kaip duoneliautoja, 
o kaip tremtinė. Ji čia ieško ne duonos, o laisvės. Duoną ji už- 
sidirba gyvenamajam kraštui naudingu darbu, neišgyvenda- 
ma šios duonos kaip malonės (tai duoneliautojo nuotaika!) 
ir todėl nepaversdama jos savo gyvenimo tikslu. Ateitinin- 
kija gyvuoja svetur, ne kad gerai, bet kad laisvai gyventų. 
„Geriau gyventi“ negu tėvynėje yra duoneliautojo siekis ir 
net jo idealas. Duona ir laisvė yra tasai mastas, kuris per- 
skiria išeivius į duoneliautojus ir tremtinius, nubrėždamas 
jiems ir jų likimą: duoneliautojams ištirpti, tremtiniams iš- 
likti. Ateitininkija renkasi laisvę, rinkdamasi tuo pačiu ir 
tremtinio sąmonę su visu iš šios sąmonės plaukiančiu gyve- 
nimo būdu. Tai ateitininkijos lemtis. Tą valandą, kai ateiti- 
ninkija užgesins savyje tremties sąmonę, ji pasuks duoneliau- 
tojos keliu, vadinasi, žūties keliu. Kurstyti tad tremties są- 
monę visuose ateitininkuose, o ypatingai jauniausioje jos 
atžaloje - moksleiviuose, yra dabar pagrindinis mūsų užda- 
vinys ir ateitininkijos išlikimo laidas. 

Pabrėžiant tremties sąmonę kaip ateitininkiškosios dva- 
sios sudedamąjį pradą, reikia čia pat pastebėti, kad tremties 
sąmonė anaiptol nėra geto sąmonė. Getas reiškia atsitvėrimą nuo 
kitų. Tuo tarpu tremties sąmonė laikosi ne atsitvėrimu nuo 
mus priglaudusio krašto, o vidine sąsaja su mūsąja tauta bei 
tėvyne, Šie dalykai neišskiria ir neneigia vienas kito. Todėl 
tremties sąmonė yra esmiškai teigiamas nusiteikimas: ji ne- 
atmeta to, kas svetima; ji tik ugdo tai, kas sava; ji nesišalina 
nuo svetimos kultūros; ji tik uoliai puoselėja savąją. Nuosek- 
liai tad tremtinys visados yra dvikalbis ir dvikultūris žmogus. Jis 
prisiima kultūrą bei kalbą to krašto, kuriame jam buvo lem- 
ta rasti pastogę. Sykiu tačiau jis ypatingai domisi savos tau- 
tos kalba bei kultūra. O jei kas manytų, kad tai esą neįma- 
noma dėl gyvenamojo krašto kultūros persvaros, nesupras- 

tų paties žmogaus: žmogus nėra tokia siaura būtybė, jog ne- 
pajėgtų pasisavinti dviejų kalbų bei dviejų kultūrų. Tai nėra 
nepajėgumo, o dvasinio sulėkštėjimo ir tingumo klausimas. 
Tremties sąmonė niekados neverčia žmogaus rinktis: arba eiti 
savos, arba svetimos kultūros keliu. Priešingai, būdami trem- 
tiniai, mes keliaujame abiem keliais, nes juodu eina šalia vie- 
nas kito tarsi geležinkelio bėgiai ir todėl niekad nesusilieja į 
vieną. Nes jei pasirinktume tik savosios kultūros bėgį, atsi- 
durtume gete; jei rinktumėms svetimos kultūros bėgį, nutau- 
tėtume. Kultūrinis dvibėgis kelias yra tikrasis kiekvieno sąmo- 
ningo tremtinio kelias. 

Todėl ateitininkai tremtyje, kaip ir jų pirmatakai kadaise 
užsienyje, lieka atviri svetimos kultūros vertybėms ir jas savi- 
nasi kiek galėdami tobuliau. Sykiu betgi jie lieka tiesiog godūs 
savosios kultūros, ją ugdydami dvasiškai ir ją remdami me- 
džiagiškai. Ateitininkas pačia savo sąvoka dabar yra dvikal- 
bis ir dvikultūris ir kaip tik tuo tikras tremtinys. Senoji ateiti- 
ninkų karta, atkilusi iš Lietuvos, liko vienkalbė ir vienkultū- 
rė ne todėl, kad to reikalautų tremties sąmonė, bet tik todėl, 
kad ši karta dėl savo amžiaus bei sąlygų nebejstengė tinkamai 
pasisavinti svetimos kalbos ir svetimos kultūros. O kas tai 
įstengė, anaiptol nesijaučia esąs užgožtas antros kalbos ar ant- 
ros kultūros. Jis jaučiasi tik pagilėjęs bei praplatėjęs savu lie- 
tuviškumu. Tai turėtų ateitininkai įsisąmoninti visu įtaigumu. 


2. Tremties samprata 


Bet ar iš tikro mes esame tremtiniai? Kad esame svetur 
gyveną lietuviai, yra mums savaime suprantama. Tačiau ko- 
dėl turėtume vadintis ir ypač būti tremtiniais? Ar iš tikro 
tremtis, kaip tai pabrėžia prof. J. Eretas, „yra organiška mū- 
sų būties dalis“3? 

Kas yra tremtis? Tremties klausimas paprastai yra svars- 
tomas šitaip: kas iš savo tautos krašto iškeliavo laisvai, yra 


3 Eretas J. Išeivijos klausimais, Roma, 1974, p. 32. 

išeivis; kas buvo iš jo išstumtas fiziškai ar morališkai, yra 
tremtinys. Tokių ištremtųjų pokario metais buvo kelios de- 
šimtys tūkstančių; jie tad visiškai teisingai vadinosi tremti- 
niais ir gyveno tremtinio nuotaika. Tačiau visi kiti? Lietuvių 
užsienyje yra juk žymiai daugiau negu išstumtųjų ar pabė- 
gusiųjų. Jų daugumos niekas nėra trėmęs ~ net ir moraline 
prasme. Jie arba patys iškeliavo, arba jau yra gimę svetur. 
Kodėl tad reikėtų visus vadinti tremtiniais ir diegti jiems 
tremties sąmonę? Ar ne tiksliau būtų suvokti save kaip lie- 
tuvį, gyvenantį už Lietuvos ribų? Šitaip yra ne vieno galvo- 
jama, ir šitaip ne vienas jaučiasi. Deja būtų betgi, jei ir atei- 
tininkai imtų šitaip galvoti ir jaustis. 

Tremties sampratoje, kuri esti nagrinėjama spaudoje ar 
jaunimo svarstybose, yra likęs neatsakytas vienas klausimas: 
ar šiandien lietuviui gyventi už Lietuvos ribų yra tokios pat pra- 
simės dalykas, kaip italui, prancūzui, vokiečiui, anglui? Išeivių esa- 
ma įvairių rūšių: kolonistų, duoneliautojų, nuotykininkų, pa- 
bėgėlių, diplomatų, įmonių atstovų, tyrinėtojų ir t. t. Visų šių 
rūšių paprastai turi kiekviena tauta. Jų turime ir mes, išsky- 
rus tik kolonistus. Į klausimą, kodėl jie gyvena už savos tau- 
tos sienų, kiekviena rūšis atsakytų vis kitaip. Tai būtų sub- 
jektyvus jų atsakymas. Bet štai mes klausiame: ar visų šių 
išeivių, vis tik kokio subjektyvaus akstino vedami jie gyventų 
užsienyje, objektyvi būsena yra ta pati, kai jų tautos kraštas 
yra laisvas ir kai šis kraštas yra pavergtas? Ar tautos nelaisvė 
nekeičia ir išeivių objektyvaus būvio svetur? Argi mes, lietuviai, 
šiandien iš tikro buvojame už Lietuvos ribų ta pačia pras- 
me ir tuo pačiu būdu, kaip ir nariai laisvų tautų? Kiekvie- 
nam aišku, kad atsakymas į šį klausimą tegali būti neigia- 
mas. Mūsų šalies pavergimas yra sukūręs tarp mūsų, esan- 
čių svetur, ir mūsų tautos, esančios tėvynėje, tam tikrą užtvarą ir 
tuo būdu pakeitęs mūsų buvimą svetur. Nors būtume iške- 
liavę iš Lietuvos mūsų pačių laisvu apsisprendimu ir todėl 
niekados nebuvę tremtiniai, nors būtume svetur gimę, au- 
gę, mokęsi ir savos tautos krašto niekados neregėję, tačiau 
tą valandą, kai kraštas yra pavergiamas, visi tampame tremtiniais, 
kurie save laikome lietuviais. Nes tą valandą tarp mūsų ir mū- 

sų tautos atsistoja prispaudėjas, suardydamas laisvo apsi- 
sprendimo santykį tarp mūsų ir tėvynės. Kol tėvynė laisva, 
galime už jos ribų gyventi bet kokiu pagrindu, bet jos var- 
tai mums yra visados atviri, todėl mes tokiu atveju niekad 
nė netampame tremtiniais. Tačiau kai tėvynė pavergta, jos 
vartai yra mums užtrenkti, ir mes galime pro juos žengti tik 
pavergėjui nusilenkę. Ar mes pro juos eisime ar ne, čia ne- 
turi reikšmės. Ne subjektyvus noras grįžti tėvynėn ar negrįžti 
apsprendžia mūsų objektyvią padėtį svetur tėvynės paver- 
gimo atveju, bet pačios tėvynės padėtis. Tėvynę pavergdamas, 
jos pavergėjas užgožia ją sava galia, ir mes atsiduriame už 
tėvynės sienų, kurių peržengti mums nevalia. Tėvynės pa- 
vergimas išmeta mus iš savo krašto; išmeta ir tada, jei bū- 
tume iš jo ir anksčiau iškeliavę savo apsisprendimu. Mūsų 
kraštas tampa mums uždaras. 

Tai tinka ne tik pabėgėliams, kurie krašto pavergimą iš- 
gyveno tiesiog, bet ir jų vaikams, ir jų vaikų vaikams, ir vi- 
siems laisvai iškeliavusiems. Kiekvienas lietuvis, svetur gy- 
venąs, užgrobus bolševikams Lietuvą, yra virtęs tremtiniu. 
Nes pavergtos tėvynės siena dabar yra mums nebe politinė 
siena tarp valstybių, bet užtvara mūsajai laisvei: ja mes esa- 
me atitverti nuo mūsojo krašto. O kokiu gi vardu būtų gali- 
ma pavadinti žmogų, jeigu jis yra išvarytas iš savų namų, 
jei ne tremtinio vardu? Gali šis žmogus tarti: „aš nė nežadu 
į tuos namus grįžti“, jis vis tiek objektyviai bus tremtinys. 
Ryžtas grįžti ar negrįžti tėvynės neišvaduoja. O kol tėvynė 
lieka pavergta, tol ir mes nesame jos atžvilgiu laisvai buvoją 
už jos ribų. Todėl tremtis yra lietuvio būsena svetur, Lietuvai 
netekus laisvės. Šia prasme visi esame lygūs, nes visi esame 
lietuviai, ir visiems Lietuva yra pavergta. Kas šiandien lai- 
ko save lietuviu, gyvendamas svetur, tas privalo laikyti sa- 
ve ir tremtiniu. Pavergto krašto akivaizdoje lietuvio ir tremtinio 
sąvokos susilieja. Jų skyrimas būtų nesuvokimas tos objekty- 
vios pakaitos, kurią pavergimas neša ne tik tautai, bet ir jos 
nariams, esantiems už jos sienų. 

Tremties esmę, kaip regime, sudaro ne mūsų santykis su 
gyvenamuoju kraštu (pasilikti jame ar tikėtis grįžti); ne bū- 

das, kaip palikome tėvynę (laisvai iškeliaudami ar pabėgda- 
mi); tremties esmę sudaro mūsų santykis su Lietuvos laisve. Kol 
Lietuva laisva, tol kiekvienas svetur gyvenąs lietuvis yra tik 
paprastas išeivis. Bet kai Lietuva laisvės netenka, tai kiekvie- 
nas svetur gyvenąs lietuvis savaime virsta tremtiniu. Štai ko 
nesame įžvelgę, svarstydami, kas esame: už Lietuvos sienų 
gyveną lietuviai ar lietuviai tremtiniai. Žmogų tremtinį pa- 
daro ne jo svetimumas gyvenamajam kraštui, bet jo atitvėri- 
mas nuo savojo krašto. Ir kol šis atitvėrimas trunka, vadina- 
si, kol Lietuva nėra laisva, tol visokios kalbos, esą mes nesi- 
jaučiame esą tremtiniai, yra tik apgailėtinas nesusipratimas. 
Jaustis lietuviu ir nesijausti tremtiniu šiandien yra prieštara- 
vimas objektyviai ir psichologinė „šizofrenija“ subjektyviai. 
Nes nesijausti šiandien tremtiniu reiškia neišgyventi tautinės 
dramos ir neatveikti sava būsena bei jausena į tautos nelais- 
vę, tarsi krašte nieko nebūtų įvykę. Tai yra neįmanoma nie- 
kam, kas yra lietuvis. Kol mano kraštas nėra laisvas, tol ir aš 
nelaisvai klaidžioju pasaulyje, nors eičiau, kur tik noriu, iš- 
skyrus manąją tėvynę. O ar šis „išskyrus manąją tėvynę“ ne- 
atskleidžia visiškai kitokios mūsų būklės negu, sakysime, už- 
sienio lietuvių prieš Antrąjį pasaulinį karą? Štai kodėl šian- 
dien ir nepakanka sąmonės „lietuvio, gyvenančio už Lietuvos 
ribų“. Šiandien reikia tremties sąmonės, kuri aiškiai mano būse- 
ną skirtų nuo mano draugo italo, vokiečio, prancūzo ar an- 
glo, kurie irgi gyvena svetur kartu su manimi, mokydamiesi 
toje pačioje mokykloje ar dirbdami toje pačioje įmonėje. Ir vis 
dėlto jų būsena svetur nėra mano būsena tame pačiame „sve- 
tur“. Suvokę šį skirtumą, suvoksime ir savo pačių būklę, o tuo 
pačiu suvoksime ir tremties prasmę bei jos paskirtį. 


3. Ateitininkų ryšiai su tėvyne 


Tremties sąmonė apsprendžia ir mūsų ryšius su tėvyne; 
ryšius, kurie šiandien yra virtę gana erzlaus ginčo dalyku to- 
dėl, kad čia susikerta dvi neabejotinos tiesos: 1) reikia ryšių 
su tėvyne, 2) nereikia ryšių su tėvynės pavergėju. Mat kraš- 

to pavergėjas veikia ne tiesiog, o per mūsiškius, su kuriais 
kaip tik privalome ryšių turėti. Jis veikia prisidengdamas 
mūsuoju tautiškumu, mūsąja kultūra, apskritai visais mūsų 
laimėjimais mokslo, meno, sporto srityse. Mes trokštame šių 
laimėjimų, bet mes neigiame jais peršamą „tarybinę“ santvar- 
ką, nes šiuodu dalyku neturi vienas su kitu nieko bendra. 

Bet kaip tik čia ir prasideda ryšių su tėvyne sunkenybės. 
Kiekviena užsienin vežama lietuviškoji vertybė turinti būti ta- 
rybinės santvarkos šauklė tarp šių dalykų, pavergėjo pažiū- 
ra, esąs priežastinis santykis. Lietuviškasis menas, mokslas, 
sportas esą pasiekę aukšto lygio todėl, kad jie kūręsi tarybi- 
nėje santvarkoje, pagrįstoje komunizmu. Kiekvienas kultūri- 
nis renginys užsienyje turįs atskleisti sovietinės santvarkos 
pranašumą. Žavėdamiesi šiuo renginiu mes turį savaime ža- 
vėtis ir jį išugdžiusia santvarka bei ideologija. Nuteikti mus pa- 
lankiai mūsų krašto pavergėjui yra tokių renginių paslėptas tiks- 
las. Nėra nė mažiausios abejonės, kad ateitininkija šį tikslą su- 
vokia, todėl gėrisi atvežtomis iš krašto vertybėmis, nė kiek 
neįtaigaujama komunistinės ideologijos. Tačiau reikia šį są- 
moningumą parodyti ir viešai, kaip kad viešai yra rodomos 
ir pačios vertybės: koncertai, parodos, paskaitos, sportinės var- 
žybos. Kaip tai padaryti, yra kiekvieno atvejo reikalas. Tačiau 
tiek kultūrinius renginius lankanti publika, tiek patys šių ren- 
ginių atlikėjai turėtų būti informuojami, kad mes skiriame me- 
ną, mokslą, sportą nuo sovietinės santvarkos ir nuo komunis- 
tinės ideologijos, kad mes neregime tarp jų priežastinio ryšio; 
priešingai, kad mes žinome, jog visa tai išaugo nepaisant kul- 
tūriškai kliudomojo bei slėgiančiojo komunistinės ideologijos 
pobūdžio. Toks pabrėžimas bei viešas tuo ar kitu būdu pa- 
demonstravimas atskleistų ir mūsų pačių vidinį subrendimą: 
nejaukti to, kas eina iš tautos, su tuo, kas eina iš tautai pri- 
mestos santvarkos bei pasaulėžiūros. Lietuva dar anaiptol nė- 
ra „tarybų šalis“, kaip tai nori pasauliui įtaigauti prispaudė- 
jas. Atjungti Lietuvą nuo tarybinės santvarkos visų pirma sa- 
vo sąmonėje ir šį atjungimą parodyti viešai kiekviena 
pasitaikiusia proga būtų ateitininkų atsakymas į propagandi- 
nes sovietų užmačias. 


214 


Antroji ryšių su kraštu pusė yra mūsų pačių lankymasis 
tėvynėje. Ši pusė yra net keblesnė, negu nusiteikimas iš Lie- 
tuvos atvykstančiųjų mokslininkų, menininkų, sportininkų 
atžvilgiu. Kad ryšys su tėvyne turi likti gyvas, yra savaime 
aišku: pats tremtinių nusakymas gražia formule „jie paliko 
namus, bet nepaliko nei kovos, nei tautos“ (K. K. Girnius) 
reikalauja tokio ryšio. Painiava prasideda tada, kai reikia pa- 
brėžti šio ryšio pobūdį. Sovietinės įstaigos perša pavienį ar 
grupinį lankymąsi krašte. Mes patys esame šio lankymosi at- 
žvilgiu gana kritiški, nors iš esmės jo ir neneigiame; kritiški 
todėl, kad anas piršimas eina kaip tik iš tų, kurie mums nie- 
ko gero nelinki: ne tėvynės meilei įžiebti ar jai stiprinti esa- 
me kviečiami lankytis Lietuvoje; neneigiame todėl, kad lan- 
kymasis tėvynėje gali būti iš tikro mums atsparos šaltinis, tei- 
kiąs jėgų nutautinimo įtakoms atremti. 

Atrodo, kad šį keblų klausimą būtų galima išpainioti ski- 
riant tai, kas mums lankymosi metu rodoma, nuo to, ką mes 
patys norime paregėti. Tai, kas mums yra rodoma, yra vadi- 
namieji „tarybinės santvarkos laimėjimai“: išaugusios poil- 
siavietės, nauji miestų kvartalai, nauji ar pagerinti keliai, 
įspūdingos dainų ar šokių šventės, parodos, koncertai, teat- 
ro vaidinimai. Visa tai esti sutelkiama į tris keturis taškus, 
kuriuose mūsiškiai ir lankydinami. Be abejo, visa tai pama- 
tyti yra naudinga ir pamokoma. Baimintis šių „laimėjimų“ 
nėra pagrindo. Bijoti, kad penkias dienas ar penkias savai- 
tes Vilniuje išbuvęs jaunuolis virs komunistu, yra toks pat 
naivumas, kaip ir tikėtis, kad penkias dienas ar penkias sa- 
vaites Romoje išbuvęs žydas virs krikščioniu. Kas sugeba lie- 
tuviškąsias vertybes skirti nuo sovietinės ideologijos bei jos 
valstybinės sąrangos, tam anų laimėjimų patyrimas tik su- 
stiprins jo sąmoningumą. Kas gi leidžiasi šių laimėjimų ap- 
svaiginamas tiek, jog grįžta palankus komunizmui, tas yra 
arba visiškas nesubrendėlis dvasioje, arba jau buvo palankus 
komunizmui ir anksčiau ir lankėsi krašte tik todėl, kad savo 
palankumą sustiprintų ir į sovietinę propagandą įsijungtų, 
tariamai radęs „įrodymų“ krašto „pažangoje“. 


215 


Tačiau tai, ką besilankantieji krašte iš tikro nori paregėti, 
yra ne „tarybiniai laimėjimai“ — tokių ir gal net didesnių lai- 
mėjimų Lietuva būtų pasiekusi savaime, kaip ji jų pasiekė 
trumpos laisvės metais, — bet lietuvis žmogus: kaip jis esti ir 
jaučiasi tarybinės santvarkos apsuptas bei įtaigaujamas. Šios 
visų mūsų trokštamos paregėti pusės lankymosi organizato- 
riai ne tik nerodo, bet visomis priemonėmis besilankančiuo- 
sius nuo jos saugo. Lietuvio žmogaus būtis sovietinėje sąrangoje 
yra mums uždara. Žinoma, susitikimai su giminėmis, pokal- 
biai su vadovais ar partiečiais, patyrimai krautuvėse, vieš- 
bučiuose, valgyklose, akylesnis žvilgis į bažnyčias, į knygy- 
nus, į bibliotekas nejaučiamai atskleidžia lietuvio nuotaiką. 
Kas lankosi be jokių akinių ir žvelgia atviromis akimis, tas 
lengvai pamato skirtumą tarp „tarybinių laimėjimų“ kaip fa- 
sado ir lietuvio žmogaus vidaus. Kas tai pamato, grįžta su- 
krėstas ne fasado, o vidaus. 

Šia prasme ateitininkai ir turėtų būti ruošiami. Tėvynė 
mums, esantiems svetur, yra tasai Didysis Prasmuo, kuris mus 
šildo, stiprina ir skatina kurti. Akivaizdžiai paregėti šį Didį- 
jį Prasmenį kalneliuose bei lygumose, pajausti jį jūros bei 
miškų ošime, išgirsti jį žmonių ryžte, jų maldose ir skunduo- 
se yra kiekvieno svetur gyvenančio lietuvio širdies troškimas, 
pirmiausia jaunimo, kuris, su šiuo Prasmeniu nesusilietęs, iš 
tikro imtų skursti savo dvasioje. Lankytis Lietuvoje svetur 
gimusiam bei augusiam lietuviui yra tokios pat prasmės bei 
reikšmės, kaip žydui lankytis Jeruzalėje, mahometonui Me- 
koje, krikščioniui Romoje, nes šios vietovės ir yra gyvieji pra- 
smens, suimą savin čia tautos, čia religijos dvasią. Aplanky- 
ti ir regimai pajausti, šie prasmens perkelia jų reiškiamą dva- 
sią į lankytojo vidų ir teikia jam jėgos gyventi šia dvasia ir 
už prasmenų sienos. Užtat besilankantieji Lietuvoje ir turė- 
tų visų pirma ieškoti šios prasmeninės-simbolinės reikšmės, o 
ne viršinių medžiaginių „laimėjimų“. Jie turėtų išmokti šią 
prasmę rasti, jai atsiverti, priimti ją į save ir parsivežti kaip 
stiprybės šaltinį išsilaikyti nesužlugusiam svetur. Šiam rei- 
kalui ateitininkija yra ir turi būti ruošiama sąmoningai bei 

planingai. Susikūrus tokiai aiškiai sąmonei, lankymasis atei- 
tininkų Lietuvoje būtų tik laimikis. 


+*+ 


Šiomis mintimis autorius ir norėtų pasiųsti Kongreso da- 
_ lyvius ir visus ateitininkus, valandėlę pagyvenusius iškilmių 
nuotaika, į ilgą darbų ir dienų plotmę, kurioje entuziazmas 
virsta triūsu ir ištveria šiojo kasdienybėje. Atsisveikinant be- 
lieka ateitininkijai palinkėti gilios įžvalgos į istorijos vingius 
bei lūžius, atvedusius mus į svetimus kraštus, tačiau neįsten- 
gusius išblaškyti mūsų dvasios ir palaužti mūsų idealo. Telydi 
tad šis idealas mus ir toliau sunkiu mūsų keliu ir tejungia mus, 
kaip ir jungęs, į ankštą Tiesos ir Meilės bendruomenę: 
In nomine Dei nostri extollamus vexilla (Ps 19, 6). 
Jūsų 
Antanas Maceina 


TAUTOS PAKAITALAS AR PAPILDAS? 


Tremties prasmės beieškant 


1. Susirūpinimas išeivijos prasme 


Mūsasis jaunimas yra susirūpinęs lietuviškosios išeivijos 
gyvenimo prasme!. Tai suprantama ir kartu džiugu. Supran- 
tama, nes šis jaunimas atsidūrė svetur ne savo valios apsi- 
sprendimu: jis buvo arba tėvo išsigabentas, arba yra jau gi- 
męs svečioje žemėje; todėl jo sąmonės santykis tiek su Lie- 
tuva, tiek su gyvenamuoju kraštu yra visiškai kitoks, negu 
jo tėvų. Džiugu, nes jaunimas nenori senesniųjų išeivijai teik- 
tos prasmės priimti kaip savaime suprantamos, o ieško sa- 
vosios sampratos: lietuviškajame jaunime jausti gemančią sa- 
vą tremties gyvenimo filosofiją, kuri turinti apspręsti tolimes- 
nį jo kelią. Senesnioji karta, būdama pabėgėlė tikra šio žodžio 
prasme, išgyveno tremtį kaip pasiruošimą grįžti atgal. Jaunes- 
nioji karta, nebūdama pabėgėlė, teisėtai suabejoja šia trem- 
ties samprata, nes jai grįžimas atrodo ne tik netikras laiko 
atžvilgiu, bet net ir netikslus reikalo atžvilgiu: „Jaunajai kar- 
tai, gimusiai išeivijoje, grįžimas būtų tiek pat skaudus, kaip 
ir pirmiesiems išeiviams paliekant tėvynę“ (V. Bartusevičius, 
p. 325). Tai giliaprasmė pastaba, į kurią mes lig šiol nesame 
atkreipę pakankamai dėmesio. Tremtinio vaikas juk nebėra 
tremtinys. Grąžinti jį į jo tėvų šalį reikštų kaip tik paversti jį 


1 Šiam reikalui yra ypač būdingi trys straipsniai: Bartusevičius V. Išei- 
vijos jaunimas ir pavergta Lietuva / „Aidai“, 1972, Nr. 7, p. 321-326; Gir- 
nius K. K. Išeivijos ateitis jaunimo perspektyvoje // „Į laisvę“, 1972, Nr. 56, 
p. 4-12; Saulaitis A., SĮ, Išeivijos lietuvių jaunimo prasmės beieškant // „Ai- 
dai“, 1972, Nr. 7, p. 313-315. Cituodami šiuos straipsnius, tekste nurodysi- 
me jų autorių ir atitinkamo leidinio puslapį. 


218 


tremtiniu, vadinasi, išrauti jį iš gimtosios jo aplinkos ir per- 
sodinti jį į jam svetimą aplinką, tegu ši aplinka ir vadintųsi 
jo tėvų šalimi, kurioje tačiau „pritapimas būtų labai sunkus“ 
(ten pat). 

Štai kodėl jaunimas ir nelaiko senųjų puoselėjamos min- 
ties grįžti atgal išeivijos gyvenimo prasme. Priešingai, „nuo- 
latinės kalbos apie grįžimą ir apie darbus tėvynėje atitraukia 
išeivius nuo tikrųjų jų, kaip išeivių, tikslų ir nukreipia dėme- 
sį į kalbas apie darbus, kurių jiems tikriausiai niekad neteks 
atlikti“ (ten pat). Jaunimas mėgina todėl svarstyti „išeivijos 
ateitį jaunimo perspektyvoje“ (ten pat) ir priekaištauja, esą „iš- 
eivijos tikslas per mažai mūsų visuomenėje diskutuojamas, 
lyg jis būtų visiems aiškus ir savaime suprantamas“ (ten pat). 
Jis yra, be abejo, buvęs savaime suprantamas pabėgėliams tik- 
ra prasme. Tačiau tiems, kurių sąmonėje apsisprendimo bėg- 
ti bei grįžti nėra, šis išeivijos tikslas iš tikro nebėra savaime 
suprantamas ir todėl turi būti iš naujo permąstomas. Nes „jei 
negalvojame apie išeivijos prasmę ir uždavinius, tai kaip ga- 
lime ruoštis ateičiai“ (K. K. Girnius, p. 4). O kadangi ši ateitis 
visu svoriu kaip tik ir gula ant dabartinio jaunimo pečių, už- 
tat jis dabar ir stengiasi spręsti savosios išeivijos mįslę. Šia 
prasme, atrodo, mūsasis jaunimas sutaria. 

Priekaištas vyresniesiems, esą „pirmieji išeiviai nepajėgė 
savo galvosenos ir vertybių sistemos pritaikyti prie pakitu- 
sių sąlygų“ (V. Bartusevičius, p. 321), yra šūvis pro šalį: ne 
pirmieji išeiviai turi taikyti savo galvoseną bei vertybių sistemą, 
o „antrieji“ ir „tretieji“, vadinasi, jų vaikai ir vaikų vaikai. Kaip 
negalima svetur gimusio ir subrendusio žmogaus grąžinti į 
jo tėvų šalį nepadarant jo tremtiniu, taip lygiai negalima tė- 
vynėje gimusio ir brendusio žmogaus, pabėgusio svetur, pa- 
daryti čiabuviu. Yra visiškai normalu, kad „pirmieji išeiviai“ 
atkuria svetimame krašte senus pirminio savo gyvenimo pa- 
vidalus ir pradeda „vesti gyvenimą, lyg būtų savame kraš- 
te“ (V. Bartusevičius, p. 321). Bet taip pat yra normalu, kad 
pirmųjų išeivių vaikai ir vaikų vaikai kuria naujų gyvenimo 
pavidalų ir pradeda vesti gyvenimą, lyg būtų savame kraš- 
te, nes jų gyvenamasis kraštas jiems iš tikro ir yra savas kraš- 

tas, kaip pirmiesiems išeiviams jis buvo ir lieka svetimas kraš- 
tas. Į šį skirtumą mūsų jaunimas turėtų atkreipti atidaus dė- 
mesio ir todėl nuo vyresniųjų nei skirtis, nei į juos dairytis. 
Nes tremtinys negali turėti naujos tėvynės. Tai priešinga žmo- 
gaus prigimčiai. Kun. Pr. Gaida yra teisingai pastebėjęs, kad 
„buvimas tėvynėje yra buvimas prie savo pradžios““. Ir ši 
pradžia yra nuolatinė: ji apima visą žmogų su jo kūnu ir sie- 
la. Jeigu tad šį buvimą prie savo pradžios prarandame, ko- 
kiu būdu galėtume jį susikurti svetimame krašte? Visos pa- 
stangos laikyti kraštą, kuriame nesame gimę bei augę, sava 
tėvyne yra paties savęs apgaudinėjimas, padarąs iš žmogaus 
kažkokį keistą padarą, keistai išgyvenamą net ir tų žmonių, 
kurių kraštą jis savo tėvyne vadina. Argi nejuokingai skam- 
bėdavo žodžiai tų svetimšalių, kurie, apsigyvenę Lietuvoje 
ir priėmę jos pilietybę, sakydavo „mes lietuviai?“ Taip ly- 
giai keistai skamba lietuviškosiose lūpose „mes amerikiečiai“, 
„mes kanadiečiai“, „mes prancūzai“, „mes vokiečiai“... Šios 
keistenybės senesnioji karta vengė, ir jaunimas neprivalo jos 
už tai barti. Jis turėtų bartis, jei būtų buvę kitaip. 

Kiek suprantama bei džiugi yra jaunimo pastanga ieškoti 
savos lietuviškajai išeivijai prasmės, tiek labai neaiškus lieka 
šio ieškojimo laukas: kur šią prasmę rasti? A. Saulaitis norėtų 
ją regėti jaunimo bendruomenėjime. Pastebėjęs, kad „esminė 
prasmė yra tautinė gyvybė“ (p. 313), jis teigia, esą „prasmė 
atsiranda pačiame gyvenime, pačiuose išgyvenimuose“; tai 
esąs „lėtas, ilgalaikis procesas“ (p. 314). Nerasdamas tautiš- 
kumo „kalboje ar spalvoje, ar proseneliuose, ar valgiuose, ar 
papročiuose, ar grybuose, ar berželiuose“ (p. 314), Saulaitis 
perkelia jį į sutarimą: „Gražiausiai atstovausime Lietuvai savi- 
tarpio vienybės nuojauta net ir pasąmonėje, negu vien tik 
tautiniais rūbais ar dainomis bei šokiais. Man daugiau pasa- 
ko vieno lituanistinės mokyklos mokytojo malonus žodis 
apie kitą mokytoją negu istorija ar geografija, kurią per pa- 
moką dėsto“ (p. 315). Čia aiškiai jausti, kad kalba ne kultūri- 
ninkas, o sielovadis, kuriam vidinis žmogaus nusiteikimas yra 


2 Gaidamavičius Pr. Išblokštasis žmogus, Augsburgas, 1951, p. 133. 

reikšmingesnis negu objektyvinė kūryba bei jos laimėjimai’. 
Jis jų neneigia, tačiau jų kūrime ir neregi išeivijos prasmės. 
Geras vieno lietuvio žodis apie kitą lietuvį jam daugiau pasa- 
ko, negu Lietuvos istorija ar geografija. 

A. Saulaičio priešingybė yra K. K. Girnius. Jis labai aiškiai 
bei įtaigiai pabrėžia: „Kultūros ugdymas pasidaro mūsų svar- 
biausias uždavinys“, nes „kultūros ugdymas kaip tik ir yra 
vienas pasipriešinimo būdas, kurį mes čia išeivijoje galime 
geriau atsiekti negu pasilikusieji krašte“ (p. 6). Grįžimo mintis 
Girniui anaiptol nėra svetima, tačiau jis grįžimą supranta ne 
žmonių, o kūrinių atžvilgiu: „Anksčiau ar vėliau mūsų išei- 
vijoje sukurti literatūriniai ir meniniai darbai sugrįš į tautą“ 
(p. 6), o „kai grįš šitie darbai į lietuvių tautos kultūrinį loby- 
ną, tai jie ir įprasmins mūsų išbėgimą“ (p. 7). Štai kodėl 
K. K. Girnius ir ragina jaunimą susidomėti kultūrine kūryba, 
pralenkusia liaudinės kultūros tarpsnį: „Jeigu jaunimas domė- 
sis aukštesne lietuviška kultūra, tai jis savaime išmoks ir dai- 
nų, ir šokių bei kitų papročių“ (p. 7). Tačiau šiai aukštesnei 
kultūrai pasiekti reikia, kad lituanistinis švietimas neužsibaig- 
tų per anksti (plg. p. 9), kad jaunimas pamėgtų „skaityti rim- 
tesnius veikalus negu "Meškiukas Rudnosiukas““ (p. 8) ir kad 
šių veikalų visų pirma būtų (plg. p. 9). Draugystės bei vieny- 
bės K. K. Girnius iš viso nekelia. Net atrodo, kad Saulaičio 
peršamas bendruomenėjimas kaip tik pridengiąs tikrą padė- 
tį, nes ryšium su praėjusiu jaunimo kongresu Girnius paste- 
bi: „Atrodė, kad susirinkęs jaunimas nejunta, jog artėja mūsų 
išeivijos krizė“ (p. 11); nejunta todėl, kad kaip tik ana „vie- 
nybės nuojauta“ (Saulaitis, p. 315) uždeda jaunimui rožinius 
akinius: „Susirinko jaunimas, pakalbėjo, pašoko, padainavo 
ir dabar grįžo į namus“ (p. 11). Politinės veiklos K. K. Gir- 
nius taip pat nelaiko mūsų išeivijos prasme, nes Lietuvos ne- 
priklausomybės atgavimas nėra mūsų valioje (plg. p. 5-6). 


3 Todėl teisingai A. Saulaičio prasmės sampratą paneigia „Aidų“ redak- 
torius, sakydamas, esą bendruomenėjimo galį pakakti jaunimui „mokykli- 
niais metais. Bet tai nei pagrindas tautinei gyvybei, nei juoba jos prasmė“ 
(„Aidai“, 1972, Nr. 7, p. 347). 

Čia K. K. Gimniui pasipriešina V. Bartusevičius, teigdamas: 
„Kas norėtų apsiriboti vien kultūriniu veikimu, iš esmės bū- 
tų nepolitiškas ir tuo pačiu naivus žmogus. Užsidarymas tik 
kultūrinėje sferoje ir nekreipimas dėmesio į politikos realy- 
bę būtų klaida, kurią daug kas daro“ (p. 325)*. Tačiau Bartu- 
sevičius neneigia nė kultūrinio veikimo: „Kas norėtų, kad iš- 
eivija apsiribotų vien politiniu veikimu, tas neleistinai susiau- 
rintų jos pasireiškimo galimybes ir tuo pakirstų pamatus, 
kurie remia visą išeivijos gyvenimą“ (p. 325). Tačiau kas yra 
šie išeivijos pamatai, jis nepasako. Žodžiai, esą išeivijos jau- 
nimas „siekia šalia modernios aplinkos su demokratine san- 
tvarka padaryti ir lietuvišką visuomenę atviresnę ir moder- 
nesnę“ (p. 324), lieka be turinio. Taip pat be turinio yra ir po- 
sakis, „kad mes išeivijoje stengiamės išlikti lietuviais ne tam, 
kad galėtume sugrįžti į Lietuvą, bet kad čia dirbtume jos la- 
bui“ (p. 325), nes niekur nepasakoma, ką ir kaip reiktų dirbti 
Lietuvos labui. O tolimesni sakiniai skamba net kaip priešta- 
ravimas šiam labui: „Kaip nėra išeivijos uždavinys ruoštis 
grįžti tėvynėn, lygiai taip pat nėra jos tiesioginis uždavinys 
išlaikyti tautos gyvybę“ (p. 325). Bet po kelių pastraipų vėl 
pasigirsta prieštaravimas prieštaravimui: „Išeivijos lietuvius 
jaunuolius jungia su Lietuva ir jos jaunimu idėja, kad lietu- 


4 Šį naivumą bei klaidą V. Bartusevičius mėgina paryškinti pavyzdžiu: 
„Pvz., kad ir nepriklausomoje Lietuvoje viena grupė, pabrėždama kultūri- 
nį darbą, toje srityje gal daug nuveikė, tačiau valstybės gyvenimo gaires 
statė kiti, - būtent tie, kurie turėjo politinę galią“ (p. 325). Kiek šio straips- 
nio autoriui žinoma, tokios grupės Lietuvoje iš viso nėra buvusios. Tik 
moksleivių ateitininkų statutas draudė jiems leistis į politiką, nes laikė juos 
šiam reikalui dar nesubrendusius. Tuo tarpu tiek studentai, tiek sendrau- 
giai ateitininkai politikoje dalyvavo visą laiką. Neturėdami tautininkų val- 
dymo metais tiesioginės politinės galios (nė vienoje valstybėje tokios galios 
neturi visos grupės ir visą laiką), jie stipriai atsidėjo socialinei veiklai ir naujų 
politinių idėjų studijavimui bei jų skiepijimui visuomenės sąmonėn. Juk tai 
šios grupės žmonės redagavo „XX amžių“, formavusį naują Lietuvos vals- 
tybinę sąmonę. Šie žmonės taip pat paskelbė 1936 m. deklaraciją „Į organi- 
nės valstybės kūrybą“ („Naujoji Romuva“, 1936, Nr. 8). Tokiai pat veiklai 
tautininkų režimo metais atsidėjo ir kairiosios grupės, susitelkusios aplink 
„Lietuvos žinias“. Šis pavyzdys rodo, kaip lituanistinėse mokyklose reikia 
ne tik gero žodžio lietuviui (plg. A. Saulaitis, p. 315), bet ir istorinių Žinių 
apie Lietuvą. 

vių tauta turi išlikti gyva ir ateityje“ (p. 326). Vadinasi, išlai- 
kyti tautos gyvybę yra vis dėlto bendras - bent idėjine pras- 
me - uždavinys tiek išeivijai, tiek Lietuvos žmonėms. 

Ši trumputė minėtų jaunimo ieškojimų apžvalga rodo, 
kad jaunieji mūsų mąstytojai dar tebesigrabalioja tamsoje. Ką 
vienas teigia, kitas neigia (plg. Saulaitis - Bartusevičius apie 
tautinę gyvybę; Girnius - Bartusevičius apie politinę veik- 
lą); kur vienas regi pagrindinį uždavinį, kitas jo ten iš viso 
neregi (plg. Saulaitis — Girnius apie bendruomenėjimą); ką 
vienas laiko pačia prasme, kitas tai vadina tik antriniu at- 
žvilgiu (plg. Girnius - Bartusevičius apie kultūrinę kūrybą); 
ir t. t. Visi jie sutaria tik ryšių su Lietuva klausimu. Tačiau 
nė vienas šių ryšių pobūdžio ryškiau neapibūdina, nes nė vie- 
nas, atrodo, nejaučia šių ryšių dviveidiškumo. 

Kaip šiuos jaunimo ieškojimus sutikti bei priimti? Jais, 
kaip sakyta, reikia pasidžiaugti, tačiau nepalikti jų vienų. 
V. Bartusevičius teisingai pabrėžia, kad „jaunimas nepriva- 
lo pirmoje eilėje sekti vyresniųjų nurodytu keliu, bet budėti, 
kad surastų savo kelią ir uždavinius, kurie jiems vieniems 
būdingi ir kurių be jų niekas kitas atlikti negalės“ (p. 322) 
- negalės todėl, kad vyresnieji labai greitai tiesiog fiziškai už- 
leis visą išeivijos gyvenimą dabartiniam jaunimui, kuris jį 
ves bei tvarkys pagal savas pažiūras, prisiimdamas už tai ir 
istorinį atsakingumą. Ką vyresnieji čia gali ir privalo, tai pa- 
dėti jaunimui šį „savo kelią“ susirasti; padėti pasklaidant iš- 
eivijos sąrangą, nes išeivija yra gana sudėtingas ir net pai- 
nus reiškinys. Minėtas jaunimo ieškotojų grabaliojimasis 
tamsoje, įvairių klausimų prieštaringas sprendimas, įvairiais 
atžvilgiais nesutarimas kaip tik ir kyla, mano galva, todėl, 
kad išeivija yra suvokiama per daug vienalytiškai, pamirštant, 
kad vienas lietuvis išeivis dar anaiptol nėra toks pat, kaip 
ir kitas lietuvis išeivis. Lietuvybė yra grynai formalinė jung- 
tis, kuri išeivijos vienybės nekuria, kadangi šioje išeivijoje 
esama didžiai daugingos sąmonės. 

Šio straipsnio uždavinys tad ir yra atskleisti mūsų jaunie- 
siems ieškotojams aną daugingą išeivijos sąmonę. Jos švie- 
soje gal paaiškės tada ir daugelis klausimų, kurie dabar jau- 

nimo per daug vienalytiškai keliami, ir daugelis uždavinių, 
kurie dabar per daug visiems taikomi. Būdamas jau besibai- 
giančios kartos atstovas ir pripažindamas jaunimui ne tik tei- 
sę, bet ir pareigą perimti iš vyresniųjų tolimesnį išeivijos li- 
kimą?, norėčiau šiuo straipsniu ne mokyti, o tik rodyti; ne 
kritikuoti, o tik susimąstyti; ne gailauti, o padrąsinti, kad pra- 
dėtas išeivijos prasmės ieškojimas virstų tikra išeivine būse- 
na, atsakinga tiek prieš asmeninę sąžinę, tiek prieš istorinį — 
jeigu jau ne pasaulio, tai bent tautos teismą, pasak giliapras- 
mių Fr. Schillerio žodžių: „Die Weltgeschichte ist das Welt- 
gericht”. Prisitaikant mums patiems, galima būtų šiuos žo- 
džius išversti: išeivijos istorija yra išeivijos teismas. 


2. Išeivijos rūšys ir jų sąmonė 


Esama trijų išeivijos rūšių: kolonistų, duoneliautojų ir pa- 
bėgėlių. Visi jie palieka savo kraštą, tačiau kiekvienas iš jų esti 
vedamas vis kitokių paskatų. Todėl skirtinga yra tiek jų są- 
monė, tiek ir išeivinio jų gyvenimo prasmė. 

Kolonistai vyksta svetur ieškotų naujos erdvės bei naujos 
galios savai tautai. Atradus Ameriką, šios rūšies išeivija bu- 
vo labai gausi: portugalai, ispanai, prancūzai, anglai švais- 
tyte švaistėsi pustuščiame žemyne, kurdami savų valstybių 


5 Šia prasme autorius sutinka su K. K. Girniaus pastaba, esą „jaunimas 
buvo per daug glostomas“ (p. 12), būtent jis per ilgai buvo laikomas jaunas. 
Jis jau seniai turėjo būti perėmęs visas vyresniųjų pareigas visose srityse. 
Juk nesusipratimas laikyti save jaunuoliu, esant trisdešimt ar net su viršum 
metų! Tai psichologinė jaunimo klaida. Iš kitos tačiau pusės, tokią klaidą 
darė ir tebedaro taip pat ir senieji, vis tebedejuoją, esą nėra kam jų atstoti 
bei pakeisti. O kas juos pakeis tada, kai jie mirs? Kodėl tad „nenumirti“ 
savavališkai, užleidžiant vietas bei pareigas jauniesiems, o pačiam, jei dar 
pajėgi, imtis to, ko jaunieji dar neįstengia? Šią klaidą ypač ryškiai darė Va- 
karų Europos senieji, ruošdami pagarsėjusias studijų savaites ir metų me- 
tais leisdami kalbėti vis tiems patiems senstantiems prelegentams. Lietu- 
voje yra buvę visai kitaip: vyresnieji skaitė jaunimui paskaitų tik labai re- 
tomis, paprastai iškilmių, progomis. Todėl ten jaunimas nebuvo taip ilgai 
jaunas. Ten jis ne tik greitai augo, bet ir greičiau brendo, nes buvo brandi- 
namas pareigomis bei įsipareigojusiu darbu. 

atšakas. Tas pat vėliau buvo su Pietų Afrika, patraukusia sa- 
vęspi olandus. Tų pačių apraiškų regime ir ne viename Azi- 
jos užkampyje. Tas pat atsitiko ir su Australija. Kolonijinis 
Europos tautų tarpsnis yra buvęs gana ilgas ir gana platus. 
Jis truko maždaug penketą šimtų metų ir apėmė visus nau- 
juosius bei senuosius žemynus. 

Kolonistų likimas yra vienodas. Iš sykio jie išgyvena save 
kaip tautos bei valstybės pratęsimą naujoje erdvėje, todėl pa- 
laiko labai ankštus santykius su tėvyne bei jos valdžia. Jų grin- 
džiami miestai, kaimai, sodybos dažniausiai esti pavadinami 
tais pačiais vardais, kaip ir tėvynėje, prijungiant žodelį „nau- 
jasis“, kuriuo išreiškiami ir tęstinumas, ir ryžto dvasia. Vėliau 
betgi, kolonijoms augant skaičiumi, stiprėjant medžiagiškai 
bei kultūriškai, kolonistų sąmonė ima kisti. Jie pradeda jaus- 
tis ne tik gyveną „naujosiose“ sodybose, bet ir esą „naujieji“ 
žmonės. Todėl jie glaudžiasi vis ankščiau tarp savęs ir skiria- 
si vis labiau nuo savų tautų, kol galop visiškai nuo jų atkrin- 
ta -ne sykį net karinėmis priemonėmis. Visas Amerikos že- 
mynas yra minėto vyksmo pasėkmė. Visos jo tautos bei vals- 
tybės yra kolonistų — atkritėlių sąmonės padaras. 

Ir tai yra neišvengiama, nes tautą ne tik kuria, bet ir iš- 
laiko visų pirma istorinis likimas. Prieš daugelį metų man yra 
tekę šitaip apibrėžti istorinį likimą: „Istorinis likimas yra vie- 
nodi ir bendrai išgyventi kultūriniai tautos žygiai““. Vieno- 
dumas ir bendras išgyvenimas yra esminės istorinio likimo 
savybės. Jeigu viena tautos dalis išgyvena vienokį istorinį li- 
kimą, o kita dalis - kitokį, tokiu atveju susidaro dvi tautos. 
Atsiradęs kultūrinių žygių skirtingumas ir tautą skelia į skir- 
tingas dalis - pagal tai, kiek esti žymiai skirtingų kultūrinių 
linkmių. Tai šiandien aiškiai matyti vokiečių istorijoje, kuri 
padalijo Vokietiją į dvi dalis, jau visiškai sąmoningai tolstan- 
čias viena nuo kitos: komunistinė Rytų Vokietija nenori tu- 
rėti nieko bendra su demokratine Vakarų Vokietija. Net pats 
„nacijos“ (nation) žodis yra jos neigiamas kaip jungtis. Ir prie- 
šingai, vienodas bei bendrai išgyventas istorinis likimas jun- 


5 Maceina A. Tautinis auklėjimas, Kaunas, 1934, p. 16. 

gia į tautą net savyje ir labai skirtingas gentis, kaip tai yra 
atsitikę su šveicarais, susidedančiais iš italų, prancūzų ir ger- 
manų. Šio pobūdžio istorinis likimas išlaiko net visame pa- 
saulyje išsibarsčiusią tautą, kaip tai yra įvykę su žydais. 

Betgi kolonistų istorinis likimas nesti nei vienodas su jų tė- 
vynės likimu, nei bendrai su ja išgyvenamas. Atsidūrę sve- 
tur, susidūrę su svetimomis tautomis bei kultūromis, įsikūrę 
svetimoje aplinkoje, kolonistai pamažu išvysto savą istorinį 
likimą. O būdami erdve nutolę nuo tėvynės, jie nebeįstengia 
bendrai išgyventi to, kas vyksta jų tautose bei valstybėse. Ir 
štai šis visapusiškas kitoniškumas kaip tik ir paverčia kolo- 
nistus nauja tauta. Užuot ir toliau buvę tautos atstovai naujo- 
je erdvėje, kolonistai pasidaro naujos tautos pradininkais. Ko- 
lonijiniu pavidalu tauta niekados nesiduoda pratęsiama ar pa- 
keičiama. Kolonistai virsta naujakuriais arba nausėdomis. O 
jeigu kur nors jie to nepajėgia, jeigu jie svetimą kraštą ne ko- 
lonizuoja, o tik išnaudoja, kaip tai yra buvę Šiaurės Afrikoje 
ir visoje Azijoje, tai atbudusi išnaudojamųjų tautų sąmonė su- 
naikina galų gale visą kolonijinį vyksmą, kaip tai atsitiko po 
Antrojo pasaulinio karo su prancūzų ir anglų afrikinėmis bei 
azijinėmis kolonijomis. Kolonisto likimas tad yra: arba sukurti 
naują tautą bei valstybę, arba grįžti namo kaip išvarytajam. 
Amerikos žemyne kolonistai nuėjo pirmuoju keliu, Šiaurės Af- 
rikoje ir Azijoje - antruoju. Niekur betgi jie savos tautos pa- 
kaitalu netapo. 

Duoneliautojai, kaip jau rodo pats vardas, vyksta svetur ieš- 
kotų duonos plačiausia šio žodžio prasme. Jie vyksta todėl, 
kad šios duonos jų tėvynė jiems teikia per maža. Tai supran- 
tama ir kartais net būtina. Tačiau ieškoti sau duonos yra vi- 
sai kas kita, negu ieškoti tautai naujos erdvės, naujos galios, 
naujos garbės. Nuosekliai tad ir duoneliautojo sąmonė yra vi- 
siškai skirtinga nuo kolonisto sąmonės. Kolonistas traukia sve- 
tur kaip pirmūnas. Jis stengiasi apvaldyti ir sau palenkti sve- 
timą aplinką. Tuo tarpu duoneliautojas keliauja svetur kaip 
maldautojas. Jis pats privalo nusilenkti bei prisitaikyti, kad gau- 
tų darbo ir galėtų geriau įsikurti negu tėvynėje. Kitaip kam 
gi jis būtų čion atsidanginęs? Maldautojo sąmonė kaip tik ir 

padaro, kad duoneliautojas savos tautos bei kultūros niekados ne- 
sukuria. Jo likimas yra įsilieti į pasirinktą kraštą ir jame ištirp- 
ti. Tai ką K. Pakštas yra pasakęs apie mūsų tremtinius, iš tik- 
ro tinka visų tautų duoneliautojams: „Leiskime, kad visi per- 
sikeltų į JAV, kas tuomet atsitiktų? Vaikai virs jankiais ir sena 
tėvyne nesidomės. Patekusieji čion išspręs tik savo pragyve- 
nimo klausimą, bet kultūros židinio nesukurs“7. 

Tai irgi neišvengiamas vyksmas. Juk duoneliautojas at- 
vyksta į turtingesnį ir labiau išsivysčiusį kraštą negu jo tėvy- 
nė. Todėl jis čia jaučiasi esąs antraeilis, net menkavertis, ne- 
pajėgiąs daryti įtakos šio krašto gyvenimui, jo savo idėjomis 
neapipavidalinąs, kaip tai paprastai elgiasi kolonistai. Duo- 
neliautojui belieka užsidaryti savame gete, išlaikyti kartais ga- 
na ilgai savą kalbą, savus papročius, savą meną (dainas, šo- 
kius, religines apeigas), tačiau vis to paties aukščio, kokį išsi- 
nešė iš tėvynės. Duoneliautojo kultūra yra sustingusi praeities 
liekana. Ja kaip etniniu palaiku kartais susidomi gyvenamojo 
krašto kultūrininkai bei valstybininkai, net ją remdami, kad 
neišnyktų; tai praturtiną šalį kultūrinėmis retenybėmis. Bet tai 
teturi tiek reikšmės, kiek zoologijos sodai krašto gamtai. 

Duoneliautojui būdinga dar ir tai, kad jis į savo kraštą pa- 
prastai nebegrįžta — net ir praturtėjęs. Tuo jis skiriasi nuo da- 
bartinio darbininko svetimšalio, pavyzdžiui, Vokietijoje, ku- 
rioje jų jau esama per du milijonu. Šie žmonės atvyksta tik 
užsidirbti, siųsdami didžiąją savo algos dalį tėvynėn ir patys 
vėliau jon grįždami, kad ten imtųsi kokio nors verslo. Tuo tar- 
pu duoneliautojas nei savo uždarbio tėvynėn nesiunčia, nei 
pats jon negrįžta. Jis yra išeivis tikra ir pačia giliausia šio žo- 
džio prasme. Tik jam tinka V. Bartusevičiaus teiginys: „Išei- 
vis turi negrįžti namo. Atgal jam kelio nėra“ (p. 325). O nėra 
todėl, kad jis iškeliauja pasiryžęs nebegrįžti. Negrįžimas yra su- 
dedamoji duoneliautojo sąmonės dalis. Ir ši negrįžimo sąmonė 
kaip tik paskandina duoneliautoją svetimųjų jūroje. Iš sykio 
jis užsisklendžia savyje todėl, kad į svetimą aplinką dar ne- 


7 Çit. iš: Eretas J. Kazys Pakštas. Tautinio šauklio odisėja, Roma, 1970, 
p. 255, 

gali įtilpti. Vėliau betgi, prie šios aplinkos pripratęs, jis ją pa- 
sisavina ir su ja susilieja. Kaip kolonistai nevirsta tautos pra- 
tęsimu bei pakaitalu todėl, kad nuo jos atsiskiria sudarydami 
naują tautą, taip duoneliautojai nevirsta tautos pakaitalu, nes 
įsilieja į jau esamą svetimą tautą. 

Šios tad dvi išeivių rūšys — kolonistai ir duoneliautojai — 
nėra ir negali būti nei tautos pakaitalas jos grėsmės ar išny- 
kimo atveju, nes patys arba atsiskiria nuo tautos (kolonistai) 
arba išnyksta svetimoje tautoje (duoneliautojai); nei tautos pa- 
pildas jos priespaudos atveju, nes patys dažnai reikalauja tau- 
tos bei valstybės paramos, kad dar šiek tiek kultūriškai gai- 
velėtųsi. O kur šios paramos iš tėvynės nėra, ten išnykimo 
vyksmas žengia priekin labai sparčiai. 

Trečia išeivijos rūšis yra pabėgėliai, vadinami šiuo žodžiu 
todėl, kad jie raidiškai bėgo nuo jų tautą ištikusios grėsmės: 
politinės, karinės, religinės, Šios rūšies išeivių yra buvę vi- 
sais amžiais ir visose tautose. Dažniausiai jie sudaro nedi- 
deles, bet labai veiklias grupes: „Jie paliko namus, bet ne- 
paliko nei kovos, nei tautos“ — tai turbūt pats tiksliausias ir 
pats gražiausias šios rūšies išeivių apibūdinimas, kurį mums 
pateikia K. K. Girnius, kalbėdamas apie tikruosius tremtinius 
(p. 5). Tremtinio vardas pabėgėliui tinka visiškai gerai, nes 
jis iš tikro paliko kraštą ne sava valia, o buvo ištremtas. Ne- 
visados tiesiog. Bet labai dažnai netiesiog, negalėdamas su- 
sitaikyti su pakitusia savos tautos padėtimi ir negalėdamas 
savame krašte kovoti už šios padėties pašalinimą. Pabėgėlis 
arba tremtinys tikisi galėsiąs svetur geriau kovoti ir tuo bū- 
ti naudingesnis savai tautai, negu pasilikęs tėvynėje, kur jam 
būtų surištos rankos ir užčiaupta burna. Kova už pakaitas sa- 
voje tautoje yra pirmasis ir pagrindinis pabėgėlio arba tremtinio 
sąmonės bruožas. Pačios kovos būdas gali tremtinių gyveni- 
me būti labai įvairus: tai priklauso nuo sąlygų. Jis gali būti 
grynai politinis, jei krašte yra pakitusi tik politinė padėtis, 
kaip tai regime šių dienų pabėgėliuose iš Graikijos ar Ispa- 
nijos. Jis gali būti ir politinis, ir kultūrinis, jei savas kraštas 
yra pakeitęs visą savo sąrangą, kaip tai yra šiandien su visa 
Rytų Europa. Kartais jis gali būti net karinis, kaip tai buvo 

po 1831 m. sukilimo Lenkijoje, kurios pabėgėliai su Ad. Mic- 
kevičiumi priekyje organizavo Vakaruose legionus Lenkijai 
išlaisvinti. Kiekvienu betgi atveju tremtinio likimas yra ko- 
va: politine informacija, kultūrine kūryba, kariniu organiza- 
vimusi ar kuriais kitais būdais. 

Ši kovos sąmonė padaro, kad pabėgėlis yra visados apsi- 
sprendęs grįžti. Pati kova, kurią jis veda svetur, kaip tik ir yra 
priemonė, turinti sukurti jam galimybę grįžti. Pabėgėlis tad 
tautos niekados nepalieka. Jis pasiima jos visiškai konkrečią 
sampratą su savimi, stengiasi šią sampratą ugdyti savyje bei 
savo vaikuose ir ja apipavidalinti savą gyvenimą svetur. Jo 
santykis su tautos tikrove yra labai įtampus: psichologiškai 
jis ja stipriai domisi, jos įvykius stebi, jos laimėjimais džiau- 
giasi, o dėl pralaimėjimų liūdi. Jis stengiasi jos vardą pada- 
ryti žinomą bei vertinamą tame krašte, kuriame jam lemta 
gyventi. Jis jaučiasi savotiškas savos tautos pasiuntinys, iš- 
vykęs svetur, kad praneštų pasauliui apie skriaudas bei prie- 
spaudas, kurias turi pakelti jo tauta. Net jeigu tremtiniai kar- 
tais ir nebūtų veiklūs, tai pats jų buvimas liudija, kad tokia 
socialinė bei politinė santvarka, kuri padaro žmones bena- 
miais, „yra nesuderinama su žmonijos kilnumu bei gerove“, 
kaip tai yra pasakęs popiežius Pijus XII savo kalėdinėje kal- 
boje (1945 m. gruodžio 24 d.). Šia prasme pabėgėliai visa- 
dos yra pasaulio sąžinės budintojai. Jie verčia šią sąžinę ne- 
rimti ir nesusitaikyti su tą ar kitą tautą ištikusia žmonijos kil- 
numo neverta padėtimi. 

Kaip ilgai ši tremtinio kovos bei grįžimo sąmonė gali būti 
gyva? Tai priklauso nuo jo paties. Anksčiau minėjome jau- 
nųjų teiginį, esą tremtinio vaikas nebėra tremtinys: jaunosios 
kartos grįžimas į tėvų kraštą būtų jiems tiek pat skaudus, 
kaip ir patiems tremtiniams paliekant tėvynę (plg. V. Bartu- 
sevičius, p. 325). Tačiau šis teiginys, nors ir teisingas psicho- 
logiškai, yra labai reliatyvus. Įvairiuose arabų kraštuose (Jor- 
danijoje, Libane, Sirijoje) turime beveik milijoną vadinamų 
jų palestiniečių, t. y. senųjų Palestinos gyventojų arabų, kurie 
buvo ištremti bei pabėgo, žydams sukūrus Palestinoje savą 
valstybę. 


229 


Šie žmonės nuo 1948 m. gyvena už Palestinos sienų. Ta- 
čiau jie ligi pat šios dienos nesusiliejo su gyvenamų kraštų 
žmonėmis, išlaikydami savyje narsios kovos sąmonę atgauti 
prarastą tėvynę, tęsdami šią kovą net ir tokiomis priemonė- 
mis, kurios nusikalsta kultūringos žmonijos dorovei bei tei- 
sei. Galima visiškai teisėtai smerkti šių tremtinių kovos bū- 
dus, tačiau negalima neregėti fakto, kad kovos sąmonė gali būti 
perteikiama ir naujoms kartoms: palestiniečių kovos grupės 
šiandien yra sudarytos iš pačios jauniausios jų atžalos. Vi- 
sas jų gyvenimo būdas (dažniausiai stovyklose), visas jų mo- 
kymas bei auklėjimas yra nukreiptas į aną galutinį, realiai 
žiūrint, nepasiekiamą tikslą išguiti žydus iš Palestinos. Juos 
priėmusieji kraštai skatina palestiniečių kovos sąmonę įvai- 
riopai, nesistengdami jų sulieti su savais gyventojais, nors vi- 
si yra tie patys arabai. Pabėgėlio sąmonė gali tad likti gyva 
tol, kol lieka gyva kovos sąmonė už savos tėvynės laisvę. 

Būdingiausia beigi pabėgėliui yra tai, kad jis galų gale grįž- 
ta į savą tautą, vadinasi, kad jo apsisprendimas grįžti vis dėl- 
to įvyksta. Tiesa, retai kada pabėgėlis grįžta pats kaip asmuo. 
Dar rečiau grįžta jo vaikai, jei tremtis užtrunka dešimtmečius 
ar šimtmečius, kaip lenkų atveju po 1831 metų. Tačiau pabė- 
gėlis visados grįžta savais darbais. Čia reikia visu šimtu procen- 
tų pritarti K. K. Girniui, giliai įžvelgusiam tremtinio grįžimo 
būdą (plg. p. 6-7). Nesvarbu, ar mes grįšime kaip asmens, nes 
ne mūsų asmeniniame grįžime slypi tremtinio grįžimo sąmo- 
nės esmė. Grįžti atgal į tautą reiškia grįžti į tą tautos gyveni- 
me atsivėrusį plyšį, kurio negalima užpildyti tėvynėje, kuris 
tačiau galimas užpildyti svetur. Tai ir yra tremtinio darbai vi- 
sokeriopu atžvilgiu. Tremtinys, vykdydamas šiuos darbus 
svetur, kaip tik ir stato tai, ko tauta tėvynėje statyti negali. O 
pasikeitus sąlygoms - tegu ir po šimtmečių, - ši tremtinio sta- 
tyba savaime įsijungia į tautos statybą, sudarydama su ja or- 
ganinę visumą. Todėl reikia tik pritarti K. K. Girniaus trem- 
ties prasmės sampratai: kurti kultūrą. Lenkų pabėgėliai po 
1831 m. negrįžo Lenkijon nė vienas. Tačiau kas būtų lenkų 
literatūra be A. Mickevičiaus, J. Slovackio ir Z. Krasinskio, 
anos „didžiulės trijulės“, kūrusios kaip tik tremtyje? Pridėki- 

me prie šių didžiųjų dar S. Garčinskį, M. Čalkovskį, C. K. Nor- 
vydą ir tuoj pat paregėsime, kiek lenkų literatūra yra laimė- 
jusi iš tremties kūrybos. Maždaug tas pat yra įvykę ir su da- 
bartine vokiečių literatūra, kurios daugybė atstovų, atėjus Hit- 
leriui valdžion, paliko savo tėvynę ir kūrė už jos sienų. Laimei, 
šiųjų tremtis nebuvo ilga, taip kad beveik visi jie ir asmeniš- 
kai grįžo namo, nešdamiesi su savimi savų kūrinių. 


3. Lietuviškosios išeivijos sudėtis 


Mūsų išeivija yra tik dvirūšė: tai duoneliautojai ir pabėgė- 
liai. Mes niekad nesame turėję kolonistų’. Tiesa, Vytauto lai- 
kais buvome apvaldę didžiulius slaviškųjų žemių plotus, ta- 
čiau ne tam, kad ten įsikurtume kaip pirmūnai, bet tik tam, 
kad gavę mūsų viršenybės pripažinimą, grįžtume namo, ne- 
šini, kaip tai prasmingai išreiškia A. Mickevičiaus eilėraštis 
„Trys Budriai“, ne kailiais, brangiais audiniais, gintaru, pi- 
nigais, bet - lenkaitėmis ar rusaitėmis. Tik K. Pakštas mėgi- 
no mūsų išeivius paversti kolonistais, jau nuo 1924 m. kel- 
damas planingos kolonizacijos idėją ir ieškodamas jai vietos 
čia portugalų Angoloje, čia Venesueloje, čia Brazilijoje, čia 
Kenijoje, čia galop Britų Hondūre!?. Tačiau jo pastangos bu- 
vo veltui: „Pakštui nepavyko šios idėjos ne tik kad įgyven- 
dinti, bet nė bangos sukelti“!!. Pakšto sumanymo šalininkas 
bei rėmėjas A. P. Mažeika klausia, kodėl: „Tautinio sąmo- 


8 Plg. Chlebouskis Br. Lenkų literatūra 1795-1905 / vertė P. Vaičiūnas, 
Kaunas, 1926, p. 117-229. 

? Mūsų istorikas Juozas Jakštas mini, esą „yra duomenų, kad būrelis (lie- 
tuvių. - A. Mc.) bus atsidanginęs jau XVII a. į Kuršo kng. Jokūbo 1654 m. 
įsigytą Tobago salą Karibų jūroje. Yra taip pat žinių, kad lietuvių išeivių da- 
lyvauta Amerikos nepriklausomybės ir vėlesnėse (jau XIX a. pradžioje) ko- 
vose su anglais“ (Lietuvių enciklopedija, t. XV, p. 414), Tačiau tai buvo grei- 
čiausiai tik atskiri drąsuoliai ar nuotykininkai, neturėję jokios reikšmės lie- 
tuvių tautai. 

10 Plačiau apie šiuos K. Pakšto sumanymus bei planus plg. Eretas J. Min. 
veik., p. 254-268. 

U A. Kairys, cit. iš: Eretas J. Ten pat, p. 268. 

ningumo stoka?... Gal laikas nebuvo palankus?... Kapitalo 
stoka?“ Visi klausimai atsakomi teigiamai. Tačiau visi šie 
veiksniai nebuvo lemiantys, nes kolonistai vyksta svetur neši- 
ni tik drąsa. K. Pakštas pamiršo ar nenorėjo pastebėti, kad 
mūsieji išeiviai, į kuriuos jis kreipėsi, esmėje buvo duoneliau- 
tojai. O iš duoneliautojo niekad nepadarysi kolonisto. Tai gra- 
žiai apibūdino J. Kaseliūnas, kalbėdamas apie Pakšto planų 
nesėkmę: „Mūsų žmonės Amerikoje labai gerai įsikūrė, o jau- 
nimas pradeda įsijungti į kitą, didesnę tautą. Tad mažutės 
atsarginės tėvynės klausimas USA lietuviams nėra aktualus. 
Kitaip manančių maža ir jie neryžtingi. Ant visko gatava - 
gal jie važiuotų, bet pionieriais jie nenorėtų būti“!?, Mat pio- 
nieriaus sąmonė yra visiškai kitokia negu duoneliautojo. 
Duoneliautojas palieka savo kraštą, kaip sakyta, duonos ieš- 
kotų, ir kur jis šios duonos gausiai randa, ten yra ir jo tėvy- 
nė. Žadinti jį virsti pirmūnu ir viską pradėti iš naujo iš tikro 
yra išmonė. K. Pakštas kaip tik ir buvo tokios išmonės au- 
ka: jis nesuvokė duoneliautojo psichikos. Pats būdamas sa- 
vo prigimtimi keliauninkas, jis negalėjo suprasti sėslaus žmo- 
gaus, kuris jau šimtmečiai pirmauja lietuvių tautoje ir kuris 
svetur taip pat stengiasi kuo greičiausiai virsti sėsliu. 
Išskyrus asmenines išimtis - kunigai, mokytojai, valdžios 
persekiojamieji, - visa mūsų išeivija ligi Antrojo pasaulinio 
karo buvo duoneliautojai, vykstą iš Lietuvos ten, „kur gali- 
ma pralobti“ (A. Jakštas). Nuo XIX šimtmečio vidurio jų ran- 
dame ne tik JAV, bet ir Kanadoje, ir Pietų Amerikos kraš- 
tuose, ir net Pietų Afrikoje. Tačiau visur jų gyvensena ta pa- 
ti: burtis į kolonijas bei parapijas prie tenykščių pramonės 
centrų; išsisklaidyti šiems centrams nykstant arba kuriantis 
naujiems; puoselėti atsineštas tradicijas; kurti šalpos drau- 
gijas; leisti spaudos; tačiau pamažu liegti, silpti, jungtis į „di- 
delę tautą“ ir galop anksčiau ar vėliau joje ištirpti. Nors JAV, 
K. Pakšto apskaičiavimu, yra buvę apie milijoną lietuvių, va- 
dinasi, trečdalis mūsų tautos, jie lietuviškosios kultūros ten 


12 A. P. Mažeika, cit. iš: Eretas J. Ten pat, p. 268. 
13 J. Kaseliūnas, cit. iš: Eretas J. Ten pat, p. 267. 

nėra sukūrę, nors jiems nestigo nei medžiaginių išteklių, nei 
galimybių eiti mokslą, nei santykių su Amerikos žmonėmis, 
nei ryšio su sava tauta. Mums juk žinoma, kad Lietuvos ne- 
priklausomybės reikalui JAV lietuviai yra sudėję didžiules 
pinigų sumas, skirtas mokslintis jaunimui — Europoje; kad 
jie yra išleidę pirmuosius Lietuvos rašytojų raštų rinkinius 
(pavyzdžiui, V. Kudirkos raštai, 6 t., 1909 m.); kad jie yra 
paskleidę aibę žinių Amerikos spaudoje apie Lietuvą; kad jų 
visuomeniniai sąjūdžiai yra atspindėję ano meto ideologines 
bei socialines pasaulio kovas. Kitaip tariant, mūsų duoneliau- 
tojai anaiptol nebuvo „nužemintieji bei nuskriaustieji“, bet 
laisvi, pasiturį, tautos reikalus jaučią ir jiems aukoją žmonės. 

Ir vis dėlto šis tautos trečdalis neišugdė jokio ryškesnio ra- 
šytojo, jokio menininko, jokio filosofo, jokio teologo; jis nesu- 
kūrė jokios lietuviškosios aukštosios mokyklos, net nė vidu- 
rinės, kurioje lietuviškasis jaunimas galėtų mokslintis ir ruoštis 
kultūrai kurti. Anksčiau minėtas teiginys, esą duoneliautojai 
kultūros nesukuria, pasitvirtino mūsų išeivijos gyvenime vi- 
su plotu. O ir jie jos nesukuria todėl, kad jų sąmonė yra nu- 
kreipta ne i kultūrą, o į lobį medžiagine prasme. Vienas mažutis 
išgyvenimas, mano patirtas Freiburge/ Br., atskleidė šią duo- 
neliautojo sąmonę visu ryškumu. 1950 m. į Freiburgą atvyko 
iš JAV vienas lietuvis (jau miręs), atsigabendamas gražų ir, 
mūsų pabėgėlių akimis žiūrint, net liuksusinį automobilį, ku- 
riuo jis vyko iš Vokietijos kitur. Freiburge tais metais buvo su- 
sispietę daug kultūrininkų, ypač dailininkų, kurie buvo ten 
įkūrę net Meno mokyklą. Ne vienas jų atėjo atsisveikinti su 
šiuo asmeniu. Vienas šio žmogaus pažįstamas pristatė jam at- 
vykusius, pasakydamas ne tik jų pavardę, bet ir akademinį 
titulą bei profesiją. Minėtasis lietuvis iš JAV įlipo į automobi- 
lį, sėdo prie vairo, įjungė motorą ir, dar sykį apžvelgęs sto- 
vintį būrelį, tarė kažkaip išdidžiai ir truputį per garsiai skam- 
bančiu balsu: „Jūs visi čia esate profesoriai, daktarai, dailinin- 
kai, o aš - turiu pinigų“. Tarė ir nuburzgė savu keliu. Niekas 
taip gerai neišreiškia duoneliautojo santykio su kultūra, kaip 
šie žodžiai. Jie yra buvę mūsų išeivijos gairė ir tik jie gali iš- 
aiškinti, kodėl duoneliautojai kultūros nesukuria ir kodėl ano 

tautos trečdalio veikla negalėtų praturtinti lietuviškosios kul- 
tūros. Jei tad šiandien jaunimas teigia, esą išeivijos prasmė yra 
kultūros ugdymas (plg. K. K. Girnius, p. 6-7), tai jis turi atsi- 
minti, kad duoneliautojo sąmonei ši prasmė yra esmiškai svetima. 

Netrukus po Antrojo pasaulinio karo mūsų duoneliauto- 
jų išeivija buvo papildyta pabėgėliais - taip pat beveik visuo- 
se žemynuose: Vakarų Europoje, Amerikoje, Australijoje. Šių 
pabėgėlių, palyginus juos su duoneliautojais, buvo tik nedi- 
delis kiekis: keletas dešimčių tūkstančių. Išsimėtę po įvairių 
įvairiausius kraštus, jie savo skaičiumi nesudarė beveik jokios 
jėgos. Užtat sava sąmone jie supurtė duoneliautojų masę. 
Duoneliautojai jiems padėjo įsikurti medžiagiškai: už tai pa- 
bėgėliai bus duoneliautojams dėkingi ligi pat savo gyveni- 
mo pabaigos. Kaip atpildo betgi už šią medžiaginę paramą 
pabėgėliai pareikalavo iš duoneliautojų pasistiebti lietuviš- 
kojoje kultūroje. Už tai duoneliautojai neatleis pabėgėliams 
taip pat ligi savo gyvenimo pabaigos. JAV buvusi pradžioje 
nemenka įtampa tarp atvykusiųjų pabėgėlių ir jau įsigyve- 
nusiųjų duoneliautojų kaip tik kilo iš skirtingos duoneliau- 
tojo pabėgėlio sąmonės. 

Atsiminkime, kad pabėgėliai labai stipriai apnuogino kul- 
tūrinį tėvynės pajėgumą, nes tarp jų buvo nepaprastai dide- 
lis procentas kaip tik kultūrininkų: rašytojų, menininkų, mu- 
zikų, mokytojų, aukštųjų mokyklų dėstytojų, kunigų, valdi- 
ninkų. Atsidūrę svetur, jie negalėjo atsidėti tik duonai, nes jie 
pabėgo iš krašto ne jos ieškotų. Be abejo, duona reikalinga ir 
kultūrininkui. Tačiau jos užsidirbdamas, jis visados vaitoja, 
kad ji jam atima laiką bei ėda jėgas. Duoną jis išgyvena ne kaip 
palaimą - tai duoneliautojo išgyvenimas, - bet kaip slogutį. To- 
dėl jis mėgina šį slogutį malšinti įtampia kūryba, nors tik ir 
poilsio valandomis. Jis reikalauja, kad ir kiti kultūra domėtų- 
si bei ją vertintų. Jis reikalauja kultūrai aukos - ne tik medžia- 
ginės, bet ir dvasinės, keldamas tuo nerimo visoje išeivijos vi- 
suomenėje. Pabėgėlis, patekęs į duoneliautojų minią, veikia 
tarsi žvirgždas bate: jis maudžia ir neleidžia žingsniuoti se- 
nu žingsniu. Jis virsta sąžine, kuri nuolatos graužia ir nelei- 
džia domėtis lobiu tik jį vertinant. Pabėgėlis verčia duoneliau- 

toją pervertinti savo lig šiol turėtas vertybes. Visa tai kaip tik ir 
kelia įtampos ir net erzelio, sykiu tačiau skatina kultūrinę kū- 
rybą svetur. Lietuviškosios kultūros sužydėjimas JAV po pa- 
bėgėlių atkeliavimo ir šio sužydėjimo trukmė ligi dabar kaip 
tik ir yra pabėgėlių sąmonės apraiška. 

Užtat ir vėl: jei mūsų jaunimas išeivijos prasmę regi kul- 
tūrinėje kūryboje, tai jis turi niekad nepamiršti, kad kūryba 
gali kilti tik iš pabėgėlio sąmonės, nes tik ši sąmonė ugdo sa- 
vyje pastangą grįžti į tautą; grįžti ne tuščiomis, bet nešantis 
įtampios kūrybos vaisių. Grįžti, kaip sakyta, nėra jokio rei- 
kalo savu asmeniu. Bet grįžti reikia savu objektyviu įnašu tau- 
tos kultūrai. Štai ko nėra duoneliautojo sąmonėje ir štai kas 
esmiškai apsprendžia bei valdo pabėgėlio sąmonę. Kalbant 
tad apie kultūrą kaip išeivijos prasmę, reikia susivokti, į ką 
tokiu reikalu kreiptis, kad neįtaigotume šios prasmės tiems, 
kuriems ji iš vidaus svetima. Kultūra yra anaiptol ne visos 
išeivijos gyvenimo prasmė, o tik to jo sluoksnio, kuris turi 
grįžimo sąmonę ir kuris todėl savą buvimą svetur išgyvena 
tik kaip geresnę kūrybos sąlygą negu tėvynėje. 

Bet štai šitoje vietoje pradedame užčiuopti pavojingą pa- 
bėgėlio polinkį, būtent virsti duoneliautoju. Tiesa, pabėgėlis pa- 
lieka savą kraštą tam, kad dėl jo kovotų svetur. Jeigu tačiau 
ši kova trunka dešimtmečius neainešdama jokių apčiuopia- 
mų vaisių; jeigu asmeninio grįžimo viltis pamažu blėsta ir ga- 
lop net visiškai išblėsta, kaip tai dabar yra mūsų atveju; jeigu 
įsikūrimas svetimame krašte pasiseka gana gerai, kaip tai ir- 
gi yra mūsų atveju, - tai kovos ryžtas gęsta, kūrybos karštis 
mąžta, grįžimo sąmonė atrodo esanti išmonė, ir pabėgėlis ne- 
jučiomis darosi duoneliautojas. Skirtumas tarp išeivių ieško- 
tų duonos ir išeivių kovotų už tautos laisvę bei kultūrą nyks- 
ta duoneliautojų naudai. Lobis virsta palaima, o kultūra įky- 
riu slogučiu. Stebint lietuviškąjį gyvenimą, atrodo, kad šis 
pavojus pabėgėliams dabar yra ypatingai tikrovinis. Atrodo, 
kad jaunoji pabėgėlių karta aiškiai prisiima duoneliautojų są- 
monę ir vis labiau praranda pabėgėlių sąmonę. 

Vertindamas buvusijį jaunimo kongresą, „Aidų“ redakto- 
rius dr. J. Girnius padarė šitokią kritinę pastabą: „Visi aktua- 

lieji lietuvybės klausimai buvo jaunimo kongrese paliesti. Bet 
vis labiau rūpėjo nuo „vyresniųjų“ atsiriboti ar apsigręžus juos 
savo „pageidavimais“ įpareigoti. O į save pačius, jaunimą, kri- 
tiško žvilgio tiesiog vengta“"*. Kuo atsiriboti ir ko pageidau- 
ti? Atsiriboti, kaip šio straipsnio pradžioje minėjome, nuo grį- 
žimo sąmonės („išeivis turi negrįžti namo“; V. Bartusevičius, 
p. 325), nesvarstant, kad grįžimo sąmonę sudaro anaiptol ne as- 
mens, o jo kultūrinės kūrybos grįžimas tautos lobin. Pageidauti, 
kad vyresnieji jaunimui šios sąmonės nediegtų, leisdami jiems 
nusikratyti pareiga išlaikyti tolimesnę tautos gyvybę (ją „iš- 
laikyti turi tautos dalis, likusi tėvynėje“; V. Bartusevičius, 
p. 325), nesvarstant, kad tautinės gyvybės išlaikymas yra esmėje 
jos kultūros ugdymas. Štai ko, mano galva, dabar mūsajam jauni- 
mui ir reiktų, būtent kritiškos apžiūros, ar jis nevirsta išeivių - duo- 
neliautojų rūšimi. Pagrindo tokiai apžiūrai esama: nusigrįžimas 
nuo humanistinių mokslų studijų (teologijos, filosofijos, litera- 
tūros ir kt.), veržimasis į praktinius mokslus (medicina, inži- 
nerija, prekyba ir kt.), nesidomėjimas lietuvių kalba šalia gy- 
venamojo krašto kalbos, nevertinimas politinio kovos prad- 
mens, per mažas kūrybiškumas teorinėse srityse ir t. t. Todėl 
jaunimo savikritika kultūrinės kūrybos atžvilgiu ir turėtų būti tre- 
čiojo kongreso pagrindinė tema. Nes jeigu jaunimas čia nesuskas, 
tai išeivijos prasmės ieškojimas savaime baigsis duoneliauto- 
jo sąmonės prisiėmimu: pabėgėlių jaunimas virs duoneliau- 
tojų jaunimu. O tai būtų savęs išdavimas ir tuo pačiu nuteisi- 
mas: išeivijos istorija tokiu atveju iš tikro virstų išeivijos jau- 
nimo teismu. Geriau tad surengti „teismą“ sau pačiam. 
Būsimasis jaunimo kongresas ir turėtų būti šitoks jaunimo 
„teismas“ jo paties lūpomis bei širdimi. 


4. Kultūros ugdymas kaip išeivijos prasmė 


Kultūros ugdymas kaip išeivijos gyvenimo prasmė yra 
K. K. Girniaus įžvelgtas labai teisingai. Tačiau kadangi išei- 


M J. G. Jaunimo kongreso paskaitas palydint / „Aidai“, 1972, Nr. 7, p. 347. 

vijos sąmonė, kaip sakėme, yra dauginga, tai ši prasmė gali 
būti suvokta tik pabėgėlių sąmonės, nes tik pabėgėliai yra 
palikę savą kraštą, kad laisvai veiktų svetur. Laisvai veikti 
svetur betgi reiškia kurti tai, ko negalima kurti tėvynėje. 
Nuosekliai tad kultūros kūrimas bei jos ugdymas esmiškai 
siejasi su išeiviniu pabėgėlio gyvenimu. Pabėgėlis, kuris kul- 
tūros nekuria ir jos tuo ar kitu savo veiksmu neugdo, yra 
nevertas savo pabėgimo. Užtat pagrįstai K. K. Girnius skirs- 
to išeivius į blogus ir gerus: geras žmogus dar nebūtinai turi 
būti ir geras išeivis (tai žinotina A. Saulaičiui!). Kas neserga 
„lietuvių tautos problemomis“, gali būti „geras žmogus, pa- 
girtinas Amerikos pilietis, apsukrus biznierius, bet jis nebus 
geras išeivis“ (K. K. Girnius, p. 5) - pridurtume: nebus ge- 
ras išeivis pabėgėlio prasme. Nes jis bus geras ir gal net labai 
geras išeivis duoneliautojo prasme. Teikiant tad mūsajai išei- 
vijai kultūrą, kaip jos gyvenimo prasmę, reikia kartu žadin- 
ti bei palaikyti joje ir pabėgėlio sąmonę. Tai pati pirmoji bei 
pagrindinė sąlyga šiai prasmei tiek suvokti, tiek vykdyti. Tą 
akimirką, kai pabėgėlio sąmonė persisvers duoneliautojo są- 
monės naudai, kultūros kūrimas sustos, ir išeivijos gyveni- 
mo prasmė žlugs. 

Lituanistinių mokyklų pareiga todėl ir būtų ne tik per- 
teikti žinių apie Lietuvą, ne tik išmokyti lietuvių kalbos, bet 
ir žadinti jaunime pabėgėlio sąmonę, kad pabėgėlio vaikas 
nevirstų duoneliautoju, išduodamas ne tik savo tėvų ryžtą, 
bet ir savo paties buvimą svetur. Tai būtų pradmuo, kuris 
persunktų visus lituanistinėse mokyklose dėstomuosius da- 
lykus. Lituanistinių mokyklų lankytojai jau iš pat pradžios 
turėtų suvokti, ką reiškia grįžti į savą tautą, negrįžtant į ją 
asmeniškai; ką reiškia išlaikyti tautinę gyvybę, esant išsibars- 
čius pasaulyje; ką reiškia kovoti, esant mažučiam skaičiui. Vi- 
si šie išeivio uždaviniai susibėga kultūros kūrime bei ugdy- 
me. Mes ligi šiol, atrodo, esame per daug kalbėję apie visus 
šiuos uždavinius subjektyviu atžvilgiu, todėl susilaukėme iš 
jaunimo priekaišto, esą visa tai (kova, grįžimas) yra netikro- 
viška. Iš tiesų betgi visi šie uždaviniai yra objektyvūs: kovoti 
kuriant ir grįžti kultūriniu įnašu. O tai nėra jokia išmonė, bet 

tikrasis išeivijos pašaukimas, kurį ji įvykdo, kaip tai rodo len- 
kų išeivija po 1831 m. ar rusų išeivija po 1918 m. Argi ne- 
grįš rusų tauton teologai: N. Afanasjevas, S. Bulgakovas, 
G. Florovskis; filosofai: N. Berdiajevas, S. Frankas, N. Los- 
kis; kritikai ir literatūros istorikai: V. Ivanovas, D. Merežkov- 
skis, K. Močulskis; rašytojai bei poetai: K. Balmontas, I. Bu- 
ninas, M. Cvetajeva ir daugybė kitų", nors ne vienas iš jų 
jau seniai yra mirę? Šį tad objektyvųjį išeivijos prasmės at- 
žvilgį kaip tik ir reiktų labiau pabrėžti bei plačiau atskleis- 
ti. O tai kaip tik ir būtų visų pirma lituanistinių mokyklų 
uždavinys. 

Antras dalykas, kurį mums reikėtų ugdyti skelbiant kul- 
tūrą kaip išeivijos gyvenimo prasmę, yra papildo sąmonė. Kaip 
ankstesnė išeivijos rūšių apžvalga rodo, tautos pakaitalu nie- 
kas būti negali. Taigi nė pabėgėliai. Jie palieka savo kraštą 
ne tam, kad išgelbėtų tautą fizine prasme (tautos fiziškai žūs- 
ta ne taip jau greitai!), bet tam, kad ją papildytų dvasine 
prasme, vadinasi, kad jai duotų to, ko ji, svetimųjų (kartais 
ir savųjų) prislėgta, duoti negali. Kol tauta gyvena, tol ji ir 
kuria. Tačiau vienokio ar kitokio režimo - komunistinio ar 
fašistinio — prislėgta, ji kuria ne tai, ką sako jos laisvė, o ko 
reikalauja ir ką leidžia valdantieji sluoksniai. Tokiu atveju 
tautos kultūra virsta arba vienašališka, arba esti aprėžiama 
tik tam tikromis sritimis, kitas paliekant šalia arba net drau- 
džiant. Pabėgėlių uždavinys užtat ir yra atsverti šias tautos 
kultūroje atsivėrusias spragas. Pabėgėliai negali griebtis kurti 
kultūros jos visumoje; šiam reikalui jų skaičius ir jėgos pa- 
prastai esti per silpni. Be to, tai būtų ir neprasminga, nes 
daugelis kultūros sričių esti kuriamos ir net klesti tėvynėje. 
Būtų nereikalingas energijos eikvojimas pamėgdžioti trem- 
tyje tai, kas tėvynėje vyksta. Kaip ir visur kitur, taip ir kul- 
tūrinėje kūryboje pabėgėliai turi jaustis esą kovotojai, vadinasi, 
teikėjai to, ko tėvynės priespauda jai neteikia. Pabėgėlio kū- 


15 Apie rusų išeivių kultūrinę kūrybą Vakaruose plg. Adamovič G. Odi- 
nočestvo i svoboda, New York, 1955; Struge G. Russkaja literatura v izgna- 
nii, New York, 1956. 

rybos prasmė yra teikti tautai papildo, kad net ir priespaudos me- 
tu tautinė kultūra išliktų pilnutinė. Tai yra vienas iš pagrindi- 
nių pabėgėlio gyvenimo pradų. 

Atsikreipiant dabar į lietuviškosios kultūros pilnatvę, tuo- 
jau galima pastebėti, kad komunistinio režimo ji yra labai su- 
žalota: vienos sritys yra visiškai draudžiamos, kitos iškraipo- 
mos. Draudžiama yra visa religinė sritis: pradedant teologija, 
baigiant katechetika; pradedant klierikų priėmimu seminari- 
jon, baigiant vyskupų veikla. Jokios laisvės čia nėra. Ši sritis 
gaivelėja tėvynėje giliausia šio žodžio prasme. Ji yra režimo 
pasmerkta nykti ir išnykti. Sužalotos yra dvasinės kultūros sri- 
tys: filosofija, literatūros ir istorijos mokslai, sociologija, nes 
jos gali būti čia kuriamos tik taip, kaip reikalauja komunisti- 
nė ideologija, nepripažįstanti jokios laisvos šių sričių interpre- 
tacijos. Kiek geriau yra su dailiąja literatūra, tapyba, architek- 
tūra, muzika, vadinasi, su menu plačiausia šio žodžio pras- 
me. Tiesa, ir ši sritis nėra tiek laisva, kiek reikalauja jos esmė. 
Tačiau vis dėlto ji nėra ir negali būti tiek ideologiškai įtaigo- 
jama, kaip mokslai, nenorint sunaikinti jos pačios, kaip tai yra 
buvę Stalino metais, kai visas menas buvo virtęs gryna ko- 
munistinės ateities propaganda. Reliatyvi tad meno laisvė 
kaip tik pastaruoju metu ir pradeda reikštis žymiais laimėji- 
mais tėvynėje. Vis dėlto visapusiško išsiskleidimo ir laisvo 
pražydimo vargu ar būtų galima ten tikėtis. Laisviausia kul- 
tūros sritis tėvynėje yra gamtos mokslai, matematika ir filo- 
logija. Šiose srityse lietuvių tauta tėvynėje yra padariusi di- 
džiulį šuolį priekin. Tai paminime tik labai trumpai, nes visa 
tai mums yra žinoma ir visa tai turi tarnauti mums tik kaip 
gairė, kad galėtume įžvelgti, kur ir kiek mes privalome kurti 
kultūrą kaip papildą tėvynės kultūrai. 

Visų pirma kurtina yra religinė sritis, nes tėvynėje ji iš viso 
nėra kuriama. Deja, čia mes esame kažkodėl labiausiai neveik- 
lūs. Be abejo, religija yra laisvas žmogaus apsisprendimas. Ta- 
Čiau išeivijoje kaip tik ir turime labai didelį procentą pabėgė- 
lių, apsisprendusių už religiją: tai visa ateitininkija, didelė da- 
lis skautijos ir nemaža dalis kitų pakraipų asmenų, nekalbant 
jau apie įvairių konfesijų dvasiškiją. Ir vis dėlto religinis įna- 

šas tautinės mūsų kultūros pilnatvei yra lig šiol buvęs nuo- 
stabiai menkas. Mes nė iš tolo negalime užpildyti tos spra- 
gos, kurią komunizmas yra padaręs ir tebedaro religijai tėvy- 
nėje: ne tik ta prasme, kad neparuošiame pakankamo skai- 
čiaus dvasiškių iš lietuviškojo jaunimo (šis dalykas yra ne toks 
svarbus tėvynei, nes asmeninio negrįžimo atveju ir lietuvis ku- 
nigas miršta svetur, bet ypač ta prasme, kad mes čia nieko ne- 
sukuriame, kas galėtų grįžti tauton, mums patiems negrįžtant. Re- 
liginė literatūra, religinė muzika, religinė tapyba (išskyrus vit- 
ražų meną) niekieno nėra skatinama ir todėl esti kuriama 
išblaškytai, nepasiekdama ryškesnių laimėjimų, vertų kovos 
vardo. Spauda ne sykį skelbė, esą užsakytos ir rašomos mū- 
sų proistorė, mūsų tautos istorija, mūsų literatūros istorija, net 
mūsų filosofijos istorija. Tačiau niekur neteko užtikti, kad būtų 
užsakyta ir rašoma Lietuvos Bažnyčios istorija. O Bažnyčios is- 
torikų turime nemažai ir labai gerų. Tas pat yra su problemi- 
ne religine literatūra. Kitoje vietoje autorius tai kėlė ir čia dar 
sykį primena, kad jokia kita mūsų išeivių sritis neturi tiek pa- 
siruošusių žmonių, kiek religija: katalikų dvasiškių išeivijoje 
šimtas su viršum yra teologijos daktarai bei licenciatai. O kur 
jų religiniai veikalai? Kas padarė, kad šie žmonės, parašę po 
knygą akademiniam laipsniui gauti, padėjo plunksną ir lei- 
džia jai rūdyti ligi šiolei? Nejaugi jie tiki ne tik kūno prisikė- 
limą, bet ir jo nemirtingumą? Religinė sritis yra tad pati pir- 
moji, kuri šaukiasi mūsų kūrybos, nes ši sritis tėvynėje yra la- 
biausiai apiplėšta. Propagandos apie religijos persekiojimą 
Lietuvoje nepakanka, nes ji sensta bei miršta kartu su mumis: 
ji kaip kultūrinis įnašas į tautą nebegrįš. Ji savo esme net pri- 
klauso daugiau politinei išeivių veiklai, atskleidžiant nede- 
mokratinį komunizmo pobūdį. 

Maždaug tas pat tenka pasakyti ir apie filosofiją. Filosofi- 
ja tėvynėje yra ugdoma, tačiau tiktai marksistinė. Jokių kitų 
srovių, jokių šių srovių rungtynių ten nėra. Todėl pabėgėlių 
pašaukimas ir būtų papildyti šį vienašališkumą ir padėti lie- 
tuviškajai minčiai išsiskleisti tremtyje visu jos pločiu bei gy- 
liu. Be abejo, filosofų turime išeivijoje žymiai mažiau negu 

teologų. Tačiau vis dėlto jų turime ir tai visų pirma — kas 
ypač visus džiugina — iš jaunosios kartos. Bet reikia juos pa- 
drąsinti. Reikia juos paskatinti, kad jie kurtų ir savo kūrybą 
lietuviškajai visuomenei pateiktų. Filosofija nėra masės skai- 
toma. Todėl jos paskata turėtų ateiti kaip tik iš tų įstaigų, 
kurioms lietuviškosios kultūros pilnatvė yra pareiga. Lietu- 
vių fondas yra užsakęs dr. J. Girniui parašyti lietuviškosios 
filosofijos istoriją. Užsakymas yra sveikintinas. Tik kur ta 
„lietuviškoji filosofija“? Ar nereikėtų pirmiau ją sukurti, o tik 
paskui rašyti jos istoriją? Ar ne tiksliau būtų buvę tam pa- 
čiam dr. J. Girniui (kaip stipriausiai iš visų mūsų filosofinei 
galvai) ir dviem trims jauniesiems filosofams užsakyti po pro- 
blematinį veikalą — nebūtinai lietuviškąja tema, bet būtinai lie- 
tuvių kalba? Ar nevertėtų šiuo atžvilgiu labiau sukrusti ir 
Lietuvių katalikų mokslo akademijai, kurios metraščio ir su- 
važiavimo darbų didžiuliuose bei pasigėrėtinuose tomuose 
filosofijos esama tik vaistinių uncijomis? Kodėl nepaorgani- 
zuoti bei nepaskatinti filosofijos srities atstovų, pirmiausia 
jaunųjų, kad jie LKM akademijos metraščiui pateiktų ilges- 
nių studijų, nes šis metraštis yra vienintelis, galįs tokių di- 
desnio masto studijų paskelbti? Kol komunizmas valdys Lie- 
tuvą, tol filosofija galės kurtis tik tremtyje. Šia prasme filo- 
sofinė kultūra yra mums iš tikro įpareigojantis papildas. 
Nedaug geriau yra ir su literatūros mokslu, pirmoje eilėje 
su literatūros kritika bei interpretacija. Tėvynėje ši sritis yra 
gerokai ugtelėjusi, tačiau perskverbta komunistinė ideologi- 
ja. Todėl ji būtinai reikalauja papildo tremtyje. Be to, išeivi- 
joje turime rašytojų, kurie yra tiek išryškinę meninį savo po- 
būdį, jog drąsiai galime tarti, jie esą jau kokybiškai „užbaig- 
ti“. Todėl mūsų literatūros mokslininkams kaip tik ir reikėtų 
jais susidomėti ir pateikti mums apie juos išsamesnių studi- 
jų. K. Bradūnas ne sykį yra spaudoje apgailestavęs, kad net 
senatvės sulaukusiųjų rašytojų kūryba vis dar nėra mūsų ap- 
žvelgta bei įvertinta savo visumoje. Sveikintina, kad lietuvių 
literatūros istorija yra Lietuvių fondo užsakyta ir rašoma. Ta- 
čiau literatūros istorija gali išaugti tik iš monografinės bei 

studijinės atskirų rašytojų sklaidos. Šiai sklaidai pasiruošu- 
sių žmonių iš jaunųjų jau turime ne vieną. Reikia tik jų kon- 
krečiai bei apčiuopiamai tokios sklaidos paprašyti bei jų dar- 
bą atitinkamai paremti. 

Istorijos mokslas mūsų išeivijoje taip pat turi būti išgyve- 
namas bei vykdomas kaip papildas komunistinės ideologi- 
jos kiastojamam istorijos mokslui tėvynėje. Tiesa, išeivija pa- 
čia savo dvasia yra linkusi žvalgytis atgal ir istorijai atsidėti 
kartais net įtampiau negu kitoms kultūros sritims. Tai gali- 
ma pastebėti ir mūsų išeivijoje, kurioje atsiminimai bei mo- 
nografijos pastaruoju metu vis gausėja. Tai gera. Tačiau to 
nepakanka. Mums reikia Lietuvos istorijos - nuo pradžios ligi 
galo. Tragiška, kad Lietuvių fondo užsakytoji Lietuvos isto- 
rija sudužo prof. Z. Ivinskio mirtimi. Bet ar kartais šis užsa- 
kymas nebuvo klaidingas pats savo esmėje? Ar įmanoma vie- 
nam Žmogui nepalūžti po tokio milžiniško darbo našta? Ar 
darbo pasidalijimas nebūtų buvęs tikslesnis ir todėl ne toks 
dužlus, kaip tai yra dabar? 

Čia minimos kultūrinės kūrybos sritys yra ne išskaičiavi- 
mas, bet tik pavyzdžiai. Visa dvasinė kultūra tėvynėje yra 
niekojama arba klastojama, todėl ji visa šaukiasi papildo mū- 
sąja laisva kūryba. Čia nurodėme tik tas sritis, kurios mūsų 
paramos visų pirma yra reikalingos ir kuriomis todėl visų 
pirma turėtume susidomėti: tiek savo studijomis aukštosio- 
se mokyklose, tiek savais raštais, tiek sava medžiagine pa- 
rama, tiek savu dėmesiu pasirodantiems darbams. Nereikia 
atsidėti tik lituanistikai kalbos bei jos mokslo prasme. Litua- 
nistika mums šiandien yra visa dvasinė kultūra. 


` Baigiant atgal prie jaunimo ieškojimų! Jeigu jaunimas iš 
tikro nuoširdžiai ieško išeivijos gyvenimo prasmės (o tuo 
abejoti nėra jokio pagrindo) ir jeigu jis ją randa kultūrinėje 
dydami ten, kur ji spragota ar iškreipta, tai tuo mūsų jaunieji 
intelektualai ir įsipareigoja šiai prasmei arba kultūrinei kūrybai. 
Senoji pabėgėlių karta kultūrinį savo įnašą jau baigia: ji kū- 
rė žymiai sunkesnėmis aplinkybėmis, negu tai dabar gyve- 

na jaunoji karta, kuri perims tolimesnį kultūros ugdymą. Jos 
tad reikalas yra nustatyti šio ugdymo būdus bei priemones. 
Ji teisingai čia gali eiti savu keliu, kitu keliu, negu ėjo senes- 
nieji. Tačiau ji turi eiti, o ne tūpčioti ar net susėsti ant pake- 
lės griovio krantų, kad pasigrotų, pasišoktų, pasišnekėtų ir 
grįžtų namo. Ne! Kultūrinis įsipareigojimas reikalauja pasistieb- 
ti. Jis neneigia nei muzikos, nei šokio, nei dainos, nei pašne- 
kesio ar pažinties. Tačiau jis visais šiais dalykais neišsisemia. 
Kūrybinis įsipareigojimas bei pasistiebimas reikalauja objek- 
tyvių vaisių kūrinių pavidalu. Ir tokių vaisių keliu jaunimas 
dabar tegali eiti. Pats kelias yra pradėtas ir ketvirtį šimtme- 
čio eitas. Jaunimo reikalas dabar šį kelią pratęsti, praplatinti 
ir pakeisti geresniu vieškeliu. 

Todėl šalia kritinio žvilgio, ar pabėgėlio sąmonė jaunime 
nevirsta kartais duoneliautojo sąmone, būsimasis jaunimo 
kongresas turėtų kelti, ar yra jaunime gyva kūrybinė sąmonė 
kaip tėvynės kultūros papildas. Tai būtų antra — šį sykį visiškai 
teigiama — trečiojo pasaulinio mūsų jaunosios kartos susiti- 
kimo tema. O senoji pabėgėlių karta turėtų šiai temai teikti 
ne prelegentų - tai paties jaunimo reikalas, - o ryškių pa- 
vyzdžių, kur ir kaip ji pati šia kūrybine sąmone gyveno ir 
kokių vaisių iš šios sąmonės yra mūsų išeivijai išaugusių. 
Jaunimo kūrybinės sąmonės žadinimas ir senimo kūrybinių 
vaisių pateikimas yra tie du pradai; kurie, suvesti vienybėn, 
gali mums iš tikro laiduoti tolimesnį mūsų tremties kultū- 
ros žydėjimą. 


REZISTENCIJA PRIEŠ TREMTIES DVASIĄ 


1. Tremtis kaip grėsmė tautai 


Savo metu Josephas de Maistre yra pasakęs, kad „išvy- 
kėliai nieko negali ir nieko nereiškia - l'émigration ne peut 
rien et ne vaut rien“. Tai griežtas posakis. Tačiau dažniau- 
siai jis yra teisingas, nes svetima gamtinė bei kultūrinė ap- 
linka ne sykį sunaikina jėgas, galėjusias gražiai išsiskleisti 
tėvynėje. Išrautas iš savo Žemės, iš savo istorijos, iš savų pa- 
pročių, tremtinys paprastai esti išstatomas visų vėjų pavo- 
jams. Jis jaučiasi nesaugus ne tik socialine prasme, kad ne- 
lengvai užsidirba duonos kąsnį, bet ir dvasine prasme, kad 
nežino, į ką jam atsiremti savo vidumi. Pavojus sudužti 
tremtiniui yra žymiai didesnis negu krašto gyventojui. O jei- 
gu tremtinių pasidaro dešimtys tūkstančių, tai tautai grės- 
mė stovi prieš pat akis. 

Klaida tai būtų manyti, kad rezistencija yra tiktai užda- 
vinys tėvynės atžvilgiu. Ne, rezistencija turi vykti ir tremties 
atžvilgiu. Tremtis yra pateisinama tautos istorijoje tik tada, 
kai virsta užuovėja, kurioje išsilaiko vertybės, niokojamos 
krašte. Todėl reikia ginti šias vertybes nuo tremties dvasios 
pasikėsinimo. Reikia šaukti tremtinius spirtis žudančioms 
tremties sąlygoms. Dabartinė laisvinimo kova yra žymiai pla- 
tesnė negu tik politinis svetimųjų informavimas arba politi- 
nių minčių brandinimas tarp mūsų pačių. Šiandien mums rei- 
kia ne tik išvaduoti kraštą, bet ir išgelbėti save pačius. Tėvynę nio- 
koja bolševikinė dvasia, mus gadina tremties dvasia. Juk 
jeigu mūsų tremtiniai suskurs idėjiškai, paliegs morališkai, 

žlugs tautiškai; jeigu pradės rūpintis tik savimi, pamiršda- 
mi, jog yra kenčiančios tautos nariai, - mes veltui būsime pa- 
likę savo kraštą ir ieškoję prieglaudos svetur. 

Taigi šalia politinio uždavinio kovoti už mūsų krašto lais- 
vę šiandien mums iškyla naujas uždavinys - kovoti už trem- 
tinių tautinį ir žmogiškąjį gyvastingumą. Jau beveik dešimtį me- 
tų laukėme tikėdamiesi greitai grįšią į paliktus savo namus. 
Deja, šis lūkestis neįvyko ir nėra ženklų, kad jis greitai įvyk- 
tų. Pasaulio eiga yra tokia, kad mūsų klajonės gali dar už- 
trukti ilgai. O juo ilgiau jos užtruks, juo tremties dvasia bus 
mums pragaištingesnė. Todėl dabar kaip tik ir yra atėjęs lai- 
kas pradėti rezistenciją prieš tremties dvasią. Kiekvieną emig- 
raciją laukia išnykimas, jeigu joje neįsigali rezistencinis sąjū- 
dis prieš pagundą virsti čiabuviu, prieš norą susikurti naują 
tėvynę, prieš sustingimą tautinėje srityje. Reikia tad kurti lie- 
tuviškojoje tremtinių visuomenėje šitokį rezistencinį sąjūdį; 
reikia ugdyti mumyse naują tremties sąmonę ir naują jos iš- 
gyvenimą, nes arba mes pasijusime esą keleiviai bei svetim- 
šaliai, arba išnyksime, kaip prieš mus išnyko jau ne viena 
emigracija. 


2. Du tremties tipai 


Priešais mus stovi du, tremties tipai, tiksliau sakant, du 
jos prototipai, du pirmavaizdžiai, kurie apsprendžia visas ki- 
tas tremties formas. Tai Odisėjo ir Abraomo tremtis. 

Pasibaigus Trojos karui karžygis Odisėjas turi grįžti na- 
mo: į savo tėviškę, Įtakės salą, pas savo žmoną Penelopę ir 
savo sūnų Telemachą. Tačiau Poseidonas, tasai rūstus van- 
denų dievas, kliudo šiam grįžimui, ir Odisėjas yra privers- 
tas ištisą dešimtį metų bastytis po Jonijos jūrą. Bet jis did- 
vyriškai iškenčia šį pasmerkimą, atsispiria visokioms vilio- 
nėms ir pergali visokius pavojus. Lotofagų krašte, kurio 
gyventojai minta saldžiais kaip medus vaisiais, Odisėjas vir- 
vėmis pririša prie laivo verkiančius savo draugus, nes žino: 
kas šių vaisių paragavo, tas tėvynėn nebegrįžta. Plaukdamas pro 

sirenų kraštą, jis vašku užlipdo savo palydovų ausis, kad jie 
negirdėtų anų viliūgių balso, neatsispiriamai žavaus, tačiau 
nešančio mirtį: sirenos dainuoja prie trūnijančių kaulų tų, ku- 
rie savo ausų jų balsui neužsikišo. Septynerius metus jis 
džiaugiasi nimfos Kalipsės žavumais, bet galop juos perga- 
li. Vienaakis Polifemas rengiasi suėsti jį ir jo draugus. Lest- 
rigonų karalienė, didžiulė kaip kalno viršūnė, uolomis ap- 
mėto praplaukiantį jo laivą. Burtininkė Kirkė mėgina visus 
juos paversti žemę knaisiojančiomis kiaulėmis. Tačiau Odi- 
sėjas pergali pavojus savo gudrumu, priešo silpnybių įžve!- 
gimu ir kantrumu. Galop jūra išmeta jį, visiškai nuogą, į fea- 
kų salą. Jis grįžta namo, nieko iš tremties neparsinešdamas, 
tik gyvybę ir užgrūdintą šeimos bei tėviškės meilę. 

Harano krašte buvo Abraomo tėviškė. Čia jis vedė Sarą, įsi- 
kūrė ir rengėsi gyventi. Jau turėjo bandų, ganyklų, tarnų. Ta- 
čiau vieną dieną Viešpats tarė jam: „Eik iš savo gimtojo kraš- 
to, savo tėvų namų, į šalį, kurią tau parodysiu“ (Pr 12, 1). Ab- 
raomas pasiėmė savo žmoną Sarą, mirusio brolio sūnų Lotą, 
pasiėmė bandas, tarnus ir iškeliavo. Kur yra toji Dievo „paža- 
dėtoji žemė“, jis nežinojo. Abraomas stovėjo prieš visišką tam- 
są. Tačiau jis ėjo į šią tamsą. Jis virto klajokliu, keliavo iš krašto 
į kraštą, statydamas Viešpačiui altorius, kariaudamas su sutik- 
tais nomadais, augindamas savo bandas ir savo šeimą. Ne vie- 
ną sykį jis buvo nusivylęs ir kalbėjo Dievui: „Viešpatie Dieve, 
iš ko aš pažinsiu, kad jį paveldėsiu“ (Pr 15, 8). Tačiau, nepai- 
sydamas šio žmogiškojo nusivylimo, jis savo klajonių neme- 
tė ir niekur neįsikūrė. Viešpaties žodžiai „Tu turi žinoti, kad 
tavo palikuonys bus ateiviai ne savo krašte“ (Pr 15, 13) - jam 
buvo kelrodis jo klajonėse. Pats Abraomas „pažadėtosios že- 
mės“ nepasiekė. Jis mirė dykumose ir buvo palaidotas Mach- 
pelos urvuose šalia savo žmonos Saros. Tik po pusės tūkstan- 
čio metų Abraomo palikuonys įėjo į „pažadėtąją žemę“, kad 
po pusantro tūkstančio metų vėl būtų iš jos ištremti ir po dvie- 
jų tūkstančių metų bandytų atgal į ją sugrįžti. 

Tai yra graikiškoji ir izraelitiškoji tremties samprata. Ku- 
rią mes padarysime sava? Kuri apspręs mūsų klajones po pa- 
saulį? Kuo mes galop virsime: Odisėju ar Abraomu? Tai 

klausimas, nuo kurio priklauso visas tolimesnis mūsų trem- 
tinių likimas, nes po šiais pirmavaizdžiais slypi ne tik tauti- 
nės, bet ir pasaulėžiūrinės skirtybės. Odisėjas ir Abraomas yra 
stabmeldiškosios ir krikščioniškosios tremties simboliai. 

Odisėjui tremtis yra pasmerkimas, ištikęs jį dėl Poseidono 
pykčio. Tai nelaimė, kurią jis stengiasi pergalėti. Todėl Odi- 
sėjas šios nelaimės metu nieko nekuria. Jis tik kantriai laukia, 
kada pasmerkimas pasibaigs. Todėl Homeras Odisėją ir va- 
dina „dieviškuoju kantruoliu“ ir prasmingai leidžia jį nuogą 
jūrai išmesti į krantą. Nuogumo simboliu poetas nori mums 
nurodyti, kad tremtis, išgyvenama kaip pasmerkimas, žmogų api- 
plėšia. Abraomui tremtis yra pašaukimas. Tiesa, šis pašauki- 
mas yra labai tamsus. Bet jis yra. Todėl kiekvienas Abrao- 
mo žingsnis tremtyje yra šio pašaukimo liudijimas. Aplinka, 
su kuria jis savo klajonėse susitinka, yra jam ne vilionė ar 
pavojus, kaip Odisėjui, bet objektas savam gyvenimui kurti. 
Abraomas keliauja ne nuogas, bet nešinas savo paties susi- 
kurto gyvenimo turiniu: savo šeima ir savo turtu, savo pa- 
pročiais, savo religija, savo bendruomene, kurios jis yra ku- 
nigas ir teisėjas, aprūpintojas ir gynėjas. Tačiau visur jis yra 
tik svečias. Jis niekur neįsikuria, niekur nepasidaro čiabuvis. 
Pašaukimo sąmonė neleidžia jam nė vienos šalies vadinti sa- 
va, nes nė viena jam nėra ta, kurią Viešpats yra žadėjęs. 

Odisėjas nuolatos žiūri atgal, į savo paliktus namus, į 5a- 
vo šeimą, į savo tėviškę. Pati tremtis jam yra neistorinė iš 
esmės. Joje jis nejaučia ateities, nes ateitis jam yra tiktai grį- 
žimas į praeitį. „Odisėjas, - gražiai pastebi E. Staigeris, - ne- 
pažįsta išsivystymo. Vėlesnieji žmogaus gyvenimo metai jam 
nekyla iš ankstesniųjų, bet tik paprastai prie šių prisišlieja. Į 
Troją Odisėjas atvyko subrendęs vyras. Trojos žygis truko 10 
metų, tiek pat ir jo klajonės. Taigi Odisėjas turėjo grįžti na- 
mo jau senas. Tas pat ir su Penelope. Po 20 metų ji pasiro- 
do tokia pat brandi ir trokštama moteris, kokią Odisėjas pa- 
liko“!. Tai gražus simbolis visam graikiškajam istorijos su- 
pratimui. Viskas graikams eina ratu, viskas grįžta į tą pačią 


1 Grundbegriffe der Poetik, Zürich, 1946, p. 136-137. 

padėtį. Laikas neturi ateities, jis turi tiktai praeitį. Tai, kas 
vadinama ateitimi, yra tik kelionė atgal. Abraomas jokio žvil- 
gio atgal neturi: jis žvelgia tiktai priekin. Ateitis yra vienin- 
telė gairė, kuri šviečia jo kelyje. Todėl jis negrįžta atgal, ne- 
laukia, nedelsia, bet kuria naują istorinę sąmonę, pagrįstą ne 
visų daiktų grįžimu atgal, bet ėjimu Apvaizdos nubrėžto 
tikslo linkui. Abraomas savo tremties sąmone yra pirmasis krikš- 
čioniškosios istorijos kūrėjas. Jis gyvena ateities kategorijoje, 
kaip vėliau ir visa krikščionybė. 

Odisėjas ieško prarastosios žemės, kuri jam yra gerai žino- 
ma bei pažįstama. Tai yra jo tėviškė, konkreti, apčiuopiama, 
esanti čia, šioje tikrovėje. Odisėjo ieškinys yra ne idealas, bet 
realybė. Abraomas ieško pažadėtosios žemės. Ji yra nežinoma: 
nei jos išvaizda, nei jos vieta pasaulio erdvėje. Tačiau ji sto- 
vi prieš Abraomo akis kaip Viešpaties pažadas, kaip idealas 
ir lūkestis. Ji nėra duota. Ją reikia pasiekti savo vargais ir sa- 
vo darbu. Į ją reikia tikėti ir savo tikėjime ją jau mylėti. Ją 
reikia padaryti visos tautos ilgesiu; apie ją reikia pasakoti 
kartų kartoms; už ją reikia kovoti su visais klajonėse sutin- 
kamais priešais. 

Kas tad mes būsime savoje tremtyje: Ar tik pasmerktieji iš- 
kęsti jo viliones bei pavojus, ar ir pašauktieji skelbti pasau- 
liui kažką nauja? Ar tik besidairantys atgal ir todėl neistori- 
niai ar ir žvelgiantys priekin, todėl nešą istoriją savo gyveni- 
mu? Iešką tik to, kas prarasta, ar siekią ir to, kas turi būti iš 
naujo susikurta? Šie klausimai yra lemiantys. Nuo jų atsaky- 
mo priklausys visa mūsų būtis - net smulkmenos. 


3. Tremtis kaip liudijimas 


Nėra abejonės, kad mes, išaugę krikščioniškosios kultū- 
ros dvasioje, galime apsispręsti tiktai už abraomišką trem- 
ties išgyvenimą. Nors graikiškoji tremties samprata ir slepia 
savyje puikios ištikimybės namams, tačiau savyje ji neturi 
dieviškosios Apvaizdos, neturi istorijos prasmės bei tikslo, 
todėl krikščioniškajai sąmonei darosi nepakeliama. Krikščio- 

nis tremtinys negali būti Odisėjo tipo. Jis tegali būti Abraomo 
dvasios keleivis, kuriam tremtis yra Viešpaties valios pada- 
ras, kuris gyvena ateities lūkesčiu ir kurio ieškojimai baigia- 
si naujos žemės atskleidimu. 

Visų pirma tremtis savo esme yra liudijimas. Net jeigu 
tremtiniai ir negalvotų, kad jie pasauliui šį tą sako, tai pats 
jų buvimas liudytų, jog toji socialinė bei politinė santvarka, 
kuri žmones padaro benamiais, yra, kaip ją apibūdina po- 
piežius Pijus XII, „nesuderinama su žmonijos kilnumu bei 
gerove“*. Reikia tad, kad tremtiniai ugdytų savyje šią liudi- 
jimo sąmonę. Reikia, kad jie taptų sąmoningais šaukliais ne 
tik ta prasme, jog reikalautų atitiesti jiems padarytą skriau- 
dą, bet ir ta, jog įspėtų pasaulį neužmerkti akių prieš tyko- 
jančią grėsmę. Juk jeigu pasaulis pakenčia nežmonišką sis- 
temą viename krašte, jis tuo pačiu netenka moralinio atspa- 
rumo ir atidaro šiai sistemai vartus į visas kitas šalis. Šiuo 
atžvilgiu Hremtiniai yra pasaulio sąžinė. Jie byloja jam ir teisia 
jį juo skaudžiau, juo ilgiau tremtis užtrunka ir juo daugiau 
tremtinių yra. Užtat reikia aštrinti šią sąžinę, kad ji bylotų, 
kad ji su savo likimu nesusitaikytų, neapsiprastų ir nenutil- 
tų. Tremtinys visados turi jaustis esąs tremtinys. Jis niekad netu- 
ri virsti čiabuviu. Keleivinę tremtinio būseną jis turi prisiimti kaip 
savo pašaukimą. Kraštai, kurie tremtinius priima, skatina juos 
įsilieti į naują gyvenimą, sutapti su naujomis aplinkybėmis, 
nurimti savyje ir virsti „naujais amerikiečiais“, „naujais ka- 
nadiečiais“, ar „naujais australais“. Tai yra pastangos negir- 
dėti pasaulio sąžinės balso ją užmigdant. Reikia tad spirtis 
prieš tokį užliūliavimą. Tremtiniškoji sąmonė amžinai turi 
likti gyva, nes tik ji vienintelė yra laidas, kad tremtiniai sa- 
vai tautai nežlugs. 

Viršinis įsikūrimas neturi nieko bendra su keleivine trem- 
tinio sąmone. Kai Izraelis buvo išvestas į Babilono nelaisvę, 
pranašas Jeremijas šitaip apibrėžė tremtinių uždavinius: „Taip 
kalba Galybių Viešpats, Izraelio Dievas, sako visiems tremti- 
niams, ištremtiems iš Jeruzalės į Babiloną: 'Statykitės namus, 


* Popiežiaus Pijaus XII kalba, pasakyta 1945 m. gruodžio 24 d. 

įsikurkite. Veiskite sodus, valgykite jų vaisius. Veskite žmo- 
nas, gimdykite sūnus ir dukteris, ieškokite žmonų savo sū- 
nums ir leiskite dukteris už vyrų ... Jūsų privalo tenai didėti, 
ne mažėti“ (Jer 29, 4-6). Kitaip tariant: pats Dievas įsako trem- 
tiniams susikurti gyvenimo turinį. Pats Dievas įsako išvystyti sa- 
vo žmogiškumą, kurti bendruomenę, stiprėti dvasiškai ir me- 
džiagiškai. Graikiškojo-stabmeldiškojo tremties nuogumo 
krikščioniškoji sąmonė nepažįsta ir nepripažįsta. Tačiau čia 
pat pranašas Jeremijas visa savo pašaukimo galia tremtiniams 
skelbia: „Negarbinkite svetimų dievų“ (plg. Bar 6). Svetimų die- 
vų vardu galima suprasti ne tik Babilono stabus, bet ir visas 
kitas kultūrines vertybes, sukurtas svetimos dvasios ir todėl 
niekad negalinčias virsti tremtiniams savomis vertybėmis. Ga- 
lima jas pasisavinti ir jomis naudotis, tačiau atsimenant, kad 
jos yra svetimos, todėl negarbintinos, kaip yra garbinamos tau- 
tinės vertybės. Tremtinio sąmonė turi pravesti sieną tarp naudo- 
jimosi ir garbinimo, tarp įsikūrimo ir susiliejimo. Ir kai ši sąmo- 
nė mūsų tremtiniuose bus išvystyta, tuomet tremties dvasia 
bus pergalėta. 


4, Tremtis kaip žvilgis į ateitį 


Yra tikra tremtinių nelaimė sustabdyti savos istorijos laik- 
rodį tą valandą, kurią jie peržengė savo tėvynės sienas. Tau- 
tos istorija, vis tiek ar mes joje dalyvaujame ar ne, eina toliau. 
Gyvenimas išsivysto, gema naujos kartos, atsiranda naujų idė- 
jų, naujų papročių, naujų visuomeninių formų. Gali tauta būti 
ir labiausiai pavergta, ji vis tiek gyvena ir vystosi. Tuo tarpu 
tremtiniai, atsidūrę svetur, sustingsta. Jų gyvenimas sustoja. 
Jie pradeda misti tuo, kas jau praėjo, bet ne tuo, kas dar turi 
ateiti. Todėl senienų dvasia virsta tremtinių būties apsprendė- 
ja. Jie patys darosi tarsi archeologinės iškasenos, įdomios ty- 
rinėti, tačiau nebegyvos. Tiesa, tremtiniai ne sykį išsaugo tai, 
ką jie išsinešė iš tėvynės, bet ne kaip gyvą pradą, kuris auga ir 
išsivysto, bet kaip užbalzamuotą lavoną. 

Prieš šitą tad žvilgį atgal reikia pastatyti žvilgį priekin. 
Ne praeitis, bet ateitis turi būti istorinė tremtinio kategorija. Trem- 
tiniai turi įsisąmoninti, kad praeitis jiems yra amžinai užda- 
ryta; kad į senąją tėvynę, į tokią, kokią jie paliko prieš de- 
šimtį ar penkiolika metų, jie niekados nebegrįš, net jeigu 
kraštas ir pasidarytų laisvas, nes tėvynė jau bus toli nužen- 
gusi savo istorijoje, kurioje tremtiniai nebedalyvavo. Nėra tad 
jokios prasmės tremtyje tik dairytis atgal. Žvilgis atgal žadi- 
na laukimą, o laukimas -~ delsimą. Tremtiniai žlunga kaip 
tik todėl, kad jie laukia ir delsia, užuot veikę ir kūrę. Jie lau- 
kia penketą, dešimtį, penkiolika, dvidešimt metų, paskui pa- 
gauna juos nusiminimas, jie moja į viską ranka ir išnyksta. 
Todėl žvilgis atgal turi būti nugalėtas žvilgio priekin, laukimas turi 
būti pakeistas veikimu ir delsimas — kūryba. Kova prieš senienų 
dvasią turi būti vedama visu griežtumu. 

Tautiniai elementai tremtyje turi išlikti labai ryškūs. Bet jie 
turi išlikti gyvi; vadinasi, jie turi būti taip lygiai kūrybiškai 
tremtyje išvystomi, kaip buvo išvystomi tėvynėje. Nėra jokios 
prasmės tiktai kartoti tai, kas yra buvę: reikia kurti naujų ver- 
tybių, atsirėmus į tautinį pagrindą. Reikia kurti naujų papro- 
čių, naujų šokių ir dainų, naujų drabužių formų; nereikia leisti 
kalbai sustingti, kaip ji yra sustingusi senosios lietuvių emig- 
racijos arba Kanados prancūzų; nereikia leisti tik senų raštų, 
bet rašyti ir naujų; nereikia kartoti tik tų idėjų, kuriomis gy- 
venome prieš dvidešimt metų, bet reikia įsijungti į anttauti- 
nę problematiką ir tarti joje lietuvišką žodį. Konservavimas 
tremtyje turi būti pergalėtas nauju kūrybiniu entuziazmu. 


5. Tremtis kaip gyvenimas anttėvynėje 


Kun. Pr. Gaida savo gražioje knygoje „Išblokštasis žmo- 
gus“ teisingai vadina tremtinį „žmogumi be adreso““. Iš tik- 
ro tremtinys yra tasai, kuris yra netekęs egzistencinės savo 
erdvės: ne tik krašto, tėviškės ir buto, bet erdvės, kurioje vy- 


3 Gaidamavičius Pr. Išblokštasis žmogus, Augsburgas, 1951, p. 161. 

ko visa jo būtis. Tremtis, pasak kun. Gaidos, yra „dvasinis 
išbloškimas“, kai turėta egzistencinė forma nutolsta, ir žmo- 
gus lieka visame savo nuogume (ten pat). Leisdamas jūrai 
Odisėją nuogą išmesti į feakų salą, Homeras simboliškai iš- 
reiškė šį žmogaus benamiškumą: netekęs tėvynės žmogus pa- 
sijunta esąs nuogas pačioje būtyje. Nenuostabu, kad jis ieškosi 
naujos egzistencinės erdvės, naujos tėvynės, kurion vėl ga- 
lėtų įleisti šaknis. Ir čia kaip tik pasisiūlo viena iš tremties 
dvasios pagundų: pilietybę suteikusį kraštą laikyti savo tė- 
vyne. Ne vienas šiandien juk didžiuojasi esąs „naujas ame- 
rikonas“, „naujas kanadietis“. 

Prieš šitą tad klaidingą „naująją tėvynę“ ir reikia išeiti ko- 
von. Tremtinys negali turėti naujos tėvynės, kaip jis negali turėti 
nė naujų tėvų. Netekęs tėvų, žmogus pasilieka našlaitis am- 
žinai. Netekęs tėvynės, jis pasilieka tremtinys - taip pat am- 
žinai. Tėvynė yra neatstojama ir nepakeičiama. Mėginimas 
svetimą kraštą laikyti savo „naująja tėvyne“ yra savęs ap- 
gaudinėjimas, padarąs žmogų kažkokiu keistuoliu. Argi ne- 
keistai mums skambėdavo žodžiai tų svetimšalių, kurie ap- 
sigyvenę Lietuvoje ir priėmę Lietuvos pilietybę, sakydavo 
„mes lietuviai“? Taip lygiai keistai skamba lietuviškose lū- 
pose „mes amerikiečiai“ arba „mes kanadiečiai“. Šisai klai- 
dingas „mes“ yra tremties prasmės išdavimas: tremties kaip 
liudijimo ir kaip pašaukimo. 

O vis dėlto ir tremtiniui reikia egzistencinės erdvės. Ir jam 
reikia šaknų bei ryšių. Čigono-valkatos gyvenimas nėra tremti- 
nio gyvenimas. Tačiau ši erdvė ir šie ryšiai negali būti geogra- 

finiai: nė vienas tremtinių gyvenamasis kraštas negali virsti jų 
tėvyne. Ši erdvė ir šie ryšiai negali būti nė socialiniai: nė vie- 
nos šalies žmonės negali virsti tremtinio tauta. Ši erdvė ir šie 
ryšiai tegali būti dvasiniai: tremtinys tegali turėti tokią egzis- 
tencinę erdvę, kuri būtų iškilusi aukščiau už visas svetimas 
geografines erdves ir už visas socialines bei ekonomines ap- 
linkas. Tremtinys tegali gyventi dvasinėje erdvėje ir todėl jaus- 
tis egzistuojąs nebe tėvynėje, bet anttėvynėje. Kaip šiandien kal- 
bama apie antvalstybę, kuri stovėtų aukščiau už atskiras vals- 

tybes, taip lygiai šiandien yra laikas kalbėti ir apie anttėvy- 
nę, kurios paskirtis būtų teikti žmogui benamiui naujų ryšių 
ir naujų šaknų, nebe psichofizinių, pagrįstų krauju, žeme, so- 
cialinėmis tapatybėmis, bet tos pačios dvasios ir to paties liu- 
dijimo išpažinimu. Tremtiniai kaip tik ir turi būti šios anbtėvy- 
nės kūrėjai. Tėvynės ilgesys, neišnaikinamas kiekvieno trem- 
tinio širdyje, turi virsti ne naikinamąja ugnimi, bet kūrybiniu 
įkvėpimu, kuris tremtinius vestų anttėvynės linkme. Tremti- 
nys gali ir net turi pasiimti iš gyvenamojo krašto visa, kas yra 
jame gero. Tačiau jis vis tiek turi jaustis jame svetimšalis, sve- 
čias, pakeleivis. Ir šį jausmą jis turi perteikti savo vaikams. 
Net ir lankydami svetimas mokyklas, net ir kalbėdami sveti- 
ma kalba, net ir įsijungdami į svetimą gyvenimą, jie visados 
turi pasilikti tremtiniai, vadinasi, žiną, kad jų tėvynė yra ne 
čia, kad jie čia tik gyvena, tik dirba, bet kad tikrasis jų kraš- 
tas, ana „pažadėtoji žemė“, yra kitur; kad jie yra įjungti į aukš- 
tesnę bendruomenę, į anttėvynę, pralaužiančią gyvenamojo 
krašto sienas. Todėl ne tiek viršinis įsikūrimas kuriame nors 
krašte ardo tremtinio sąmonę, kiek dvasinis prisirišimas ir pa- 
miršimas, kad tremtinio vaikai taip pat turi būti tremtiniai. Ko- 
vojant tad su „naująja tėvyne“, reikia priešais ją statyti anttė- 
vynės idėją, ją tremtiniuose išpopuliarinti ir jų širdysna įdieg- 
ti. Tremtis turi būti mūsų gyvenimas anttėvynėje. 


6. Rezistencijos uždaviniai 


Skelbiant tad kovą tremties dvasiai, reikia visų pirma 
pergalėti tremties kaip pasmerkimo išgyvenimą, vietoje jo 
išugdant tremties kaip liudijimo ir pašaukimo sąmonę. To- 
liau reikia vietoje dairymosi atgal ir laukimo skatinti žvilgį 
į ateitį, kelti kūrybinius užsimojimus, stiprinti tremtiniško- 
jo gyvenimo turinį. Galop vietoje pastangų susirasti „naują 
tėvynę“ reikia skiepyti tremtiniams anttėvynės mintį. 

Ligi šiol politinė mūsų vadovybė žvelgė daugiau į lau- 
ką: ji žiūrėjo į svetimuosius ir juos informavo apie Lietuvos 

bylą. Tai buvo reikalingas darbas. Tačiau ateina laikas žvil- 
gi pasukti ir į savo vidų: dabar reikia sutelkti dėmesį apie 
mūsų pačių tremtiniškąją bendruomenę, kad ji išliktų ir iš- 
sivystytų. Todėl tiek energijos, tiek planų, tiek išteklių di- 
džiausią dalį dabar reikia palenkti lietuviškosios tremtinių 
kultūros linkme. Dėmesys jaunimui turi būti kuo didžiausias. 
Tautinės bendruomenės turi būti baigtos organizuoti. Tauti- 
nės parapijos išplėstos ir įkurtos ten, kur jų dar nėra. Mo- 
kyklos plečiamos. Spauda stiprinama. Priešais mus stovi 
žiauri dilema: arba mes susikursime savą gyvenimą, arba pa- 
skęsime svetimojo bangose. 


BŪSIMOJI MŪSŲ VEIKLA 


Jos kryptys, uždaviniai ir būdai 


Įžanga 


Prašydamas mane paskaitos šiam suvažiavimui, bičiulis 
Adolfas Damušis savo laiške pastebi, kad „kai veikla susi- 
telkia tik prie momento reikalų, ji dažnai paskęsta smulkme- 
nose, netenka polėkio, entuziazmo ir taiklaus ateities įžvel- 
gimo; tokiu atveju būtinai reikia lyg ir minties rekolekcijų, 
kurių metu padėtis būtų realiai įvertinta, būtų iškelti aukš- 
tesni ir platesni idealai“. Tai žodžiai, kurie visiškai tiksliai 
nusako manosios paskaitos paskirtį, būtent pasklaidyti mūsų 
veikloje momento reikalus principų šviesoje arba, kitais to paties 
Damušio žodžiais tariant, pateikti „rekomendacijų, kaip efek- 
tyviausiai galėtume siekti mūsų pagrindinio tikslo — lietuvių 
tautos laisvės ir Lietuvos valstybinės nepriklausomybės“?. 
Man belieka įžangoje tik paaiškinti šių norimų rekomenda- 
cijų sklaidos eigą bei nubrėžti tolimesnių minčių planą. 


1. Mūsų veiklos kryptys 


Skelbdami Lietuvoje beveik prieš 40 metų atsišaukimą „Į 
organiškosios valstybės kūrybą“, jo autoriai kvietė lietuviš- 
kąją visuomenę rikiuoti savo žygius dviem kryptimis: „1) ap- 
valdyti dabartį ir 2) atverti perspektyvą ateičiai“. Be abejo, 


1 A. Damušio 1973 m. liepos 31 d. laiškas. 

2 A. Damušio 1973 m. rugpjūčio 9 d. laiškas. 

3 Į organiškosios valstybės kūrybą // „Naujoji Romuva“, Kaunas, 1936, 
Nr. 8, p. 169. 

ne viena ano meto pasiūla šiandien jau yra pralenkta; paki- 
tusios laiko sąlygos reikalauja ir pakeisto turinio. Tačiau anos 
minėtos dvi kryptys tebegalioja ir dabar. Ir mūsų žygiai tu- 
ri vykti ryšium su dabartimi bei ateitimi. Ir mes turime, iš 
vienos pusės, apžvelgti tai, kas yra, iš kitos - įžvelgti tai, kas 
privalėtų būti. Diagnozė ir prognozė apsprendžia ir mūsų 
„Minties rekolekcijas“: diagnozė, kad neprarastume žemės po 
kojomis; prognozė, kad neužsisklęstume faktiškume. Ne uto- 
pija, o viltis yra mūsų apžvalgų bei įžvalgų vedamoji gairė. 

Į kokius tad veiklos kelius kreipia mus ši gairė? Netekus 
tėvynei laisvės, atsidūrėme tokiame mūsų istorijos tarpsny- 
je, kai nepriklausomos valstybės idealas šviečia tautai kaip 
aukščiausiasis. Nors tauta gali gyventi ir be valstybės, tačiau 
šitoks gyvenimas nėra jai normalus, nes valstybė teikia tautai 
ir organizaciją, ir autoritetą: valstybėje tauta virsta organizuota 
galia. Todėl tautinės sąmonės atbudimas visados eina tauti- 
nės valstybės linkui. Ir mūsų tautinis atgimimas esmėje bu- 
vo ne kas kita, kaip tautos Žygiavimas į savą valstybę. Tas 
pat kartojasi ir dabar. Būdama prievarta įglausta į svetimą 
valstybę, mūsų tauta išgyvena ją kaip visapusišką slogutį ir 
trokšta kuo greičiausiai juo nusikratyti. Tautinės valstybės 
idealas šviečia dabar ir mums - irgi kaip aukščiausiasis. At- 
kurti savarankišką valstybę yra dabartinis mūsų uždavinys, 
kuriam jungiasi visos mūsų pastangos. Tai politinis uždavi- 
nys tikrąja šio žodžio prasme. Mūsų sąjūdis vykdo jį jau nuo 
1941 metų, kai vokiečiai paneigė sukilimo atstatytą krašto su- 
verenumą ir politinę mūsų veiklą nustūmė į pogrindį. Žvel- 
giant atgal, reikia pripažinti, kad šioje srityje padaryta labai 
daug: niekad pasaulis nebuvo tiek supažindintas su Lietu- 
va, su jos valstybės klausimu, su politine jos skriauda, su jai 
paneigtomis teisėmis, kiek šiais trimis dešimtmečiais. Politi- 
nėje srityje esame pasiekę tiek, jog Lietuva jokiu atveju ne- 
begalės būti apeita kaip nežinoma. 

Vis dėlto šis politinis uždavinys yra daugiau formalinio po- 
būdžio: jis neturi savyje aiškesnio turinio, nes valstybė teikia 
tautai tik formą, kurią tauta pripildo sava kultūra. Nūnai, už- 
gožėjus Lietuvą bolševizmui, tauta neteko ne tik valstybinės 

formos, bet atsidūrė pavojun netekti ir tų kultūrinių vertybių, 
kurių ji buvo kūrusi laisvėje ir kurias mes laikėme bei tebe- 
laikome tikromis. Bolševizmas juk, kaip žinome, mėgina teik- 
ti visuomenei ne tik kitokią socialinę bei ekonominę sąrangą, 
bet ir kitokią pasaulėžiūrą, ir kitokį meną, ir kitokius mokslo 
mastus, ir net kitokį žmogų apskritai. O kai su šiuo bolševi- 
kiniu kitoniškumu žygiuoja ranka rankon dar ir rusiškasis ki- 
toniškumas, tai tautai pradeda grėsti dvigubas pavojus: ne- 
tekti žmogiškųjų vertybių jos komunistinimu ir netekti tauti- 
nių vertybių jos rusinimu. Kova už valstybę tokiu atveju virsta 
kova ne tik už politinę tautos formą, bet ir už žmogiškąjį bei 
tautinį jos turinį. Prie politinio uždavinio savaime jungiasi kul- 
tūrinis uždavinys. Nuosekliai tad joks politinis tremties sąjū- 
dis šiandien nėra ir negali būti grynai politinis. Nebuvome tok- 
sai sąjūdis nė mes. Šalia politinės veiklos visą laiką ėmėmės 
ir kultūrinių reikalų: čia organizuodami studijų savaites, čia 
steigdami bei leisdami laikraščių, čia kurdami mokslo bei me- 
no vertybių. Kultūrinis mūsų sąjūdžio įnašas tremčiai yra ne 
mažiau ryškus, kaip ir politinis įnašas. 

Dviem tad kryptimi ėjo ir toliau turės eiti mūsų veikla: 
politine kryptimi, kovojant už valstybinę tautos laisvę, ir kul- 
tūrine kryptimi, saugant tautos sukurtas vertybes ir kuriant 
jai naujų. 


2. Mūsų veiklos plotas 


Šios dvi kryptys apsprendžia ir mūsų veiklos plotą. Mes 
nesame nei kolonistai, nei duoneliautojai, o tremtiniai, kurie, 
gražiu Kęstučio Kazimiero Girniaus posakiu, „paliko namus, 
bet nepaliko nei tautos, nei kovos“*. Tai reiškia: tremtiniai ne- 
begyvena tėvynėje kūniškai, tačiau jie gyvena joje dvasiškai; 
jie gyvena tėvyne ir tėvynei tuo, kad jaučiasi jai atstovaują sve- 
tur, jog praneštų pasauliui padarytą nuoskaudą bei kovotų 


3 Girnius K. K. Išeivijos ateitis jaunimo perspektyvoje // „Į laisvę“, 1972, 
Nr. 56, p. 5. 

šiai nuoskaudai atitaisyti. Tremtinys niekad nėra krašto atžvil- 
giu užsienietis, net jeigu ir turėtų užsienio pasą. Toksai pasas 
yra tik jo bėdos išraiška, o dažnai ir įrankis, palengvinąs jo ko- 
vą. Nuosekliai tad ir tremtinio veikla niekad neapsirėžia tik 
užsieniu: tėvynė yra pirmaeilis tremtinio veiklos plotas; tėvynė ne 
tiek kaip geografinė erdvė, kiek kaip tautos lūkesčių išraiška, 
neuždaroma jokioje erdvėje. Tremtinys glaudžiai santykiauja 
su sava tauta, ja įtampiai domisi ir jai padeda. Tuo jis veikia 
krašte, nors jam ir nebūtų lemta jo išvysti savomis akimis. 
Dar daugiau: tremtinys lieka tik tol tremtinys, kol jo veiklos 
svoris yra tėvynė. Perkėlęs visą savo veiklą užsienin, jis tuo- 
jau virsta duoneliautoju ir ištirpsta kitataučių jūroje. Ryšys 
su kraštu yra tremtinio veiklos atrama ir tremtiniškosios jo 
sąmonės nuolatinė versmė. Kokiais būdais bei priemonėmis 
šis ryšys esti vykdomas, tai apsprendžia momento sąlygos 
bei nuotaika. Kiekvienu betgi atveju kraštas sudaro esminį 
tremtinių veiklos ploto pradą. Mūsų sąjūdis šį pradą puose- 
lėja visą laiką: mūsų ryšiai su kraštu yra buvę ir likę labai 
gyvi. O jeigu esame pasisakę prieš kai kuriuos šių ryšių bū- 
dus, tai tuo paneigėme ne santykius su kraštu, o tik santy- 
kius su krašto nelaisvės atstovais bei reiškėjais, nes šios rū- 
šies santykiai reikštų susitaikymą su tautos pavergimu. 
Bet ir vėl: nors tremtinys savo dvasia ir gyvena tėvynėje, 
vis dėlto jis buvoja svetur. Šį jo buvojimą svetur teisingai va- 
diname tremtimi, kadangi jis yra ne laisvai pasirinktas, o prie- 
vartos primestas; tos pačios prievartos, kuri yra ištikusi ir tau- 
tą. Nesusitaikydamas su prievarta tėvynėje, tremtinys iške- 
liauja svetur, kad čia laisviau kovotų už tautos teises. Ši kova 
gali būti trumpa, kaip vokiečių tremtinių nacizmo metais. Bet 
ji gali trukti ir labai ilgai, kaip lenkų atveju po 1831 m. suki- 
limo. Atrodo, kad mūsų laukia antrosios rūšies likimas. Šiuo 
atveju tremtinio veikloje atsiveria naujas matmuo: jo paties bū- 
sena svetur. Kaip tvarkyti šią būseną, kad ji tremtinį išlaikytų 
gyvą kaip tremtinį, nepaversdama jo duoneliautoju? Kaip ją 
tvarkyti, kad ji įgalintų tremtinį likti tautos atstovu visą lai- 
ką? Štai klausimai, kurie atskleidžia tremtinio veiklai naują 
akiratį, kurie tačiau šiai veiklai yra tokie pat būtini kaip ir 

krašto klausimai. Net būtų galima tvirtinti, kad Hiktai tremties 
būsenos tinkamas tvarkymas laiduoja tremtinio veiklai sėkmę tėvy- 
nės atžvilgiu. Nes tremtis visados yra tasai pastovas, nuo ku- 
rio, tvirtai į jį atsirėmę, įtaigaujame kraštą laisvės linkme. 

Mūsų tad veiklos plotas neapsirėžia nei tik kraštu, nei tik 
tremtimi. Jis apima abi šias dvasines bei socialines plotmes, 
jungdamas jas vienybėn kaip tikslą su sąlyga. Mes veikiame 
kraštui (tikslas) per tremtį (sąlyga). 

Visa tai savaime nurodo, kaip mes šių „minties rekolek- 
cijų“ metu turime sklaidyti būsimosios savo veiklos uždavi- 
nius bei priemones. Tėvynė kaip kryptis ir tremtis kaip ke- 
lias yra tie bendriausi rėmai, kuriuose vykdysime savo kul- 
tūrinį bei politinį pašaukimą. Kitaip sakant, mes veikiame tėvynės 
vadovaujami, tačiau tremties sąlygojami. Mes negalime atsiriboti 
nuo tėvynės, nes ji yra mūsų veiklos tikslas. Bet mes negali- 
me atsiriboti nė nuo tremties, nes ji yra mūsų sėkmės sąly- 
ga. Šie du mūsų veiklos plotai yra tiek ankštai sutapę vie- 
nas su kitu, jog mūsų veikloje juodu sudaro nedalijamą vie- 
netą, apsprendžiantį visus mūsų svarstymus bei planus. Jų 
vienybe čia toliau ir vadovausimės. 


I. Mūsų vilties pagrindas 


Kalbėdami apie mūsų veiklą tėvynės atžvilgiu, visų pir- 
ma turime išsiaiškinti, kas yra šios veiklos pagrindas, vadi- 
nasi, kuo mes ją remiame, kad ji būtų tikrovinė, o ne tik gryna 
mūsų troškimo išraiška. Suradę tokį pagrindą, turime toliau 
klausti, ką reikia kasdienoje daryti, kad ano pagrindo neša- 
ma viltis vis labiau virstų jos įkūnijimu tautos gyvenime. 


1. Utopiniai pagrindai 
Tremtinių veikla savam kraštui labai dažnai esti tykoma 
pavojaus remtis netikroviniu pagrindu ir tuo būdu viltį pa- 
versti utopija. Ryškiausias tokio utopinio lūkesčio pavyzdys 

yra Adomas Mickevičius. Nepasisekus Lietuvos-Lenkijos su- 
kilimui prieš rusus 1830-1831 metais, Mickevičius, tuo lai- 
ku buvojęs užsienyje, užsidarė viename Dresdeno viešbuty- 
je ir rašė trečiąją dalį „Vėlinių“, kurias buvo pradėjęs jau 
1820 metais, mokytojaudamas Kaune. Šios dalies prakalboje 
poetas karčiai skundžiasi, kad Europos tautos neatėjusios pa- 
galbon jo tėvynei, kamuojamai „nepermaldaujamų tironų“. 
Tuometinė Mickevičiaus padėtis buvo iš tikro labai panaši į 
mūsąją: ir mes nesulaukėme pagalbos iš Europos valstybių, 
ir mūsų kraštą nuteriojo palikuonys tų pačių tironų. Kur tad 
Mickevičius mėgino ieškoti tolimesnei savo veiklai atramos? 
Grįžti į savo kraštą jis negalėjo, kaip negalime nė mes. Į kur 
tad krypo jo dėmesys tėvynei laisvinti? 

Vėlinių trečiosios dalies penktojoje scenoje Mickevičius ra- 
šo, kad „visa tėvynė Erodo rankon įduota“; kad „keliais dun- 
da vežimų daugybė“; vežimų, gabenančių sukilimo dalyvius 
Sibiran: „Viešpatie, tai mūsų vaikai! Visi į šiaurę, Viešpatie! 
Tai toks jų likimas — būti ištremtiems““. Tačiau kas galėtų 
tai sustabdyti? Kas galėtų išvaduoti niokojamą tėvynę? At- 
sakydamas į šį klausimą, Mickevičius ir grimzta utopijon. Pa- 
sak jo, likęs neištremtas vienas mažas vaikas; jis augąs, tam- 
pas milžinu, didvyriu, tautos žadintoju. „Jis aklas“, - sako 
poetas; „jį veda angelas-bernelis“; tai „baisus vyras“, nes „tu- 
ri tris veidus“ ir „tris kaktas“; nuo jo balso „dreba trys pa- 
saulio šalys“, būtent: Rusija, Austrija ir Vokietija, kurios tuo 
metu buvo pasidalijusios Lietuvą-Lenkiją. Tasai vyras „sto- 
vi ant trijų karalių vainiko“, bet pats jis yra „be vainiko“, tai 
„regimas laisvės vietininkas““. Į šio tad būsimojo didvyrio 
rankas Mickevičius sudeda savo lūkesčius ir meldžia Dievą, 
kad paskubintų „jo atėjimą“ (p. 92). Taigi individualinis did- 
vyris čia yra teikiamas tautai kaip jos vilčių atrama. 

Tai mistinės utopijos pavyzdys; utopijos, išaugusios iš ro- 
mantinės ano meto dvasios. Šį pavyzdį primename čia to- 
dėl, kad tremtinius gundančios utopijos keičia, tiesa, savo 


5 Cit. iš: Biržiška M. Iš Adomo Mickevičiaus raštų, Kaunas, 1927, p. 91. 
6 Cit. iš: Biržiška M. Ten pat, p. 93-94. 

pavidalus, bet visados lieka tos pačios esmės. Pavergtos tau- 
tos išvadavimo nėra būtina laukti iš kokio nors ypatingo did- 
vyrio. Tačiau lengva jo laukti iš netikrovinių veiksnių ir tuo 
pačiu pasiduoti utopijai, kaip jai buvo pasidavęs ir Micke- 
vičius. Užtat tremtiniai ir privalo visą laiką kritiškai apsidai- 
ryti ir nuolatos save klausti, kuo gi iš tikro remiasi jų viltys 
tėvynei išlaisvinti. 

Sakysime: visi gerai žinome, kaip senesnioji mūsų karta, 
gyvendama dar Vokietijos stovyklose, karštai laukė karo tarp 
Amerikos ir Sovietų Sąjungos; telkdama aplinkui šį lūkestį 
nę tik savo mintis, bet ir savo veiksmus. Taip pat visi žino- 
me, kaip labai dabar mus gundo galimybė karo tarp Sovie- 
tų Sąjungos ir Kinijos. Abiem atvejais karas peršasi kaip mūsų 
vilčių pagrindas ir todėl kaip mūsų veiklos atrama bei pa- 
teisinimas. O vis dėlto kaip anas Mickevičiaus triveidis bei 
trikaktis vyras buvo tik romantinio individualizmo, o ne po- 
litinės ano meto istorijos išraiška, taip lygiai ir karas tarp pa- 
saulinių galybių mūsosios istorijos tarpsnyje yra tik išraiška 
žvilgio atgal. Kad Lietuva prisikėlė, Rusijai sudužus Pirmojo 
pasaulinio karo sūkuriuose, tai tiesa. Bet kad Lietuva prisi- 
keltų, sudužus Sovietų Sąjungai sūkuriuose karo su Ameri- 
ka ar su Kinija, tai yra utopija - ne todėl, kad tokio karo iš 
viso negalėtų būti, bet todėl, kad šitoks lūkestis priešinasi da- 
bartinei istorijos sąmonei: dabarties istorija trokšta taikos. Jei- 
gu tad mes trokštame karo, tuo pačiu susikirstume su mū- 
sų laiko istorine sąmone ir atsidurtume šalia mūsų amžiaus 
linkmės, kaip šalia savo meto linkmės atsidūrė Mickevičius, 
manydamas, esą atskiras didvyris pajėgtų sukrėsti Rusijos, 
Vokietijos ir Austrijos imperijų pamatus. Deja, individuali- 
nių didvyrių metas jau buvo praėjęs. Atskiri didvyriai jau 
nebelėmė tautų likimo. Taip yra dabar su karu. Didžiųjų ga- 
lybių sankirčio metas, atrodo, yra pasibaigęs. Užuot viena su 
kita kariavusios, šios galybės pradeda dabar kalbėtis. Todėl 
ir bet kokių pakaitų galima laukti tik iš šio jų pokalbio. Vė- 
liau matysime, kokiu būdu ir mes galėtume tokį pokalbį ska- 
tinti bei jį įtaigauti mums norima linkme. 

Tokio pat utopinio pobūdžio būtų ir Iūkestis revoliucijos So- 
vietų Sąjungos viduje. Diktatūrinė valstybė, valdanti kraštą 
daugiau nei pusšimtis metų, yra tiek perskverbusi visą gy- 
venimą, jog jos diktatūra, įsikerojusi kiekvieno žmogaus kas- 
dienoje, neleidžia jam pasiruošti revoliucijai. Tuo tarpu sa- 
vaimingi sukilimai - jų būta Sovietų Sąjungoje ne vieno — 
esti diktatūros numalšinami be atodairos į aukų skaičių. Be 
to, sovietų inteligentija, A. Solženicyno liudijimu, yra per 
daug neveikli. Tiesa, „ji sutaria įsivaizduodama trokštamą at- 
eitį savam kraštui, būtent visišką laisvę; tačiau ji taip pat su- 
taria ir nieko neveikti; visi laukia tarsi užkerėti, ar kas nors 
neatsitiks; ne, nieko neatsitiks“7. Net ir partizaninė kova, sėk- 
mingai išmėginta anglų ir prancūzų kolonijose, nebūtų įma- 
noma Sovietų Sąjungoje - irgi dėl tos pačios neatodairos į 
aukas. Užuot gelbėjusios tautą, partizaninės kovos greičiau 
ją pražudytų, nes įgalintų rusus žmones ištremti ir išsklai- 
dyti. Tai, ko savo kolonijose nedrįso nei anglai, nei prancū- 
zai, plačiu mastu drįstų rusai be niekur nieko. 

Šie tad du viršiniai veiksniai - karas ir revoliucija — rei- 
kia laikyti utopiniais ir todėl nepajėgiais grįsti mūsų vilčių 
tėvynės laisvinimo atžvilgiu. 


2. Tikrovinis pagrindas 


Ar tai reiškia, kad iš viso negalėtų būti mūsų viltims tik- 
rovinės atramos ir kad todėl mūsų veikla tėvynei turėtų ap- 
sirėžti tik trumpo bėgimo nuotoliais? Kitaip tariant, ar mū- 
sų viltis galėtų turėti tokį pagrindą, kuris nepaverstų šios vil- 
ties utopija? Norint į tai atsakyti, reikia sugretinti Sovietų 
Sąjungos tikrovę su dabartinės istorijos sąmone. Toks sugre- 
tinimas parodytų, kuria linkme eina šios sąmonės išsivysty- 
mas ir ar sovietinė tikrovė šį išsivystymą atitinka. Nes jokia 
sistema negali išsilaikyti, jeigu ji virsta priešingybe istorijos rai- 


7 Solženicyn A. Offener Brief an die sowjetische Fuehrung, Darmstadt, 
1974, p. 5. 

dai. Šia prasme Solženicynas ką tik minėtame laiške Sovietų 
Sąjungos vadams teisingai rašo: „Didžiausias jūsų troškimas 
yra nekeisti valstybinės mūsų sąrangos ir ideologinės siste- 
mos, kad jį tvertų šimtmečius. Tačiau istorijoje taip nėra. 
Kiekviena sistema arba išsivysto, arba žlunga“ (p. 57). So- 
vietinė sistema betgi kaip tik neina kartu su mūsų meto is- 
torinės sąmonės išsivystymu. Atvirkščiai, ji stovi šiam išsi- 
vystymui skersai kelio. 

Juk kas gi yra Sovietų Sąjunga? - Tarptautiniu atžvilgiu tai 
kolonijinė rusų valstybė, paglemžusi eilę tautų ne tik Pabalti- 
jyje, bet ir Kaukaze, ir Sibire. Jeigu Solženicynas šią valsty- 
bę vadina baudžiamojo darbo stovykla salynu — „archipelag 
GULAG“, tai mes ją visiškai teisingai galėtume pavadinti 
pavergtų tautų salynu — „archipelag UGNA” (ugnetenich na- 
rodov). Juk Sovietų Sąjungoje, pagal jos pačios duomenis, 
šiandien esama net 149 tautybių, iš kurių mažiausiai 10 turi 
tarp 40 ir 3 milijonų narių, gyvenančių ne išsklaidytai, kaip 
žydai, bet aiškiai aprėžtoje geografinėje erdvėje: tai tautybės, 
turinčios, kalbant tarptautinės teisės terminais, ne tik žmo- 
nes (populus), bet ir teritoriją, vadinasi, abu esminius pradus 
valstybei kurti. Ir vis dėlto šios tautos yra įjungtos į rusiš- 
kosios valstybės sąrangą. 

Politiniu atžvilgiu Sovietų Sąjunga yra diktatūrinė valstybė, 
valdoma vienos grupės iš viršaus ir neleidžianti pasireikšti 
jokiai politinei tautos ar tautų valiai iš apačios. Solženicynas 
atvirai sako sovietų vadams: „Jūs esate gryni realistai ir jūs 
neleisite, kad valdžia išslystų iš jūsų rankų. Todėl jūs nelei- 
site nė parlamentinės dviejų ar daugiau partijų sistemos, ne- 
leisite nė tikrų rinkimų“, Šia prasme Sovietų Sąjunga esmiš- 
kai nesiskiria nuo buvusių diktatūrų Vokietijoje ir Italijoje ir 
nuo esamų diktatūrų Ispanijoje ir neseniai dar buvusios Por- 
tugalijoje, nors vokiečių rašytojas A. Grassas, didelis komu- 
nizmo simpatikas, neseniai paliudijo, esą Vakarų diktatūro- 
se esama daugiau laisvės likučių, negu Sovietų Sąjungoje. 


8 Solženicyn A. Nobelevskaja lekcija, Muenchen, 1973, p. 18. 
°? Solženicyn A. Offener Brief an die sowjetische Fuehrung, p. 49. 

Socialiniu atžvilgiu Sovietų Sąjunga yra kapitalistinė valsty- 
bė, tiesa, paneigusi privatinę nuosavybę gamybos bei preky- 
bos, žemės bei jos turtų srityse, tačiau vis dėlto ūkininkau- 
janti pelno principu valstybės naudai, paversdama individu- 
alinį kapitalizmą valstybiniu ir tuo būdu pakirsdama šaknis 
kovai su šiojo pikmaudžiojimu, nes kova su valstybe tokiu 
atveju virsta kova su pačia socialine sistema, kas diktatūro- 
je esti malšinama, irgi neatsižvelgiant į priemones bei aukas. 

Moraliniu atžvilgiu Sovietų Sąjunga yra kolektyvinė valstybė, 
būtent ta prasme, kad joje asmuo esti taip stipriai palenkia- 
mas visuomenei - sovietų atveju: partijai bei jos ideologijai, 
jog jis vertinamas tik tiek, kiek jis šiai partijai tarnauja. Jung- 
tinių Tautų 1948 metais paskelbtos žmogaus teisės, saugo- 
jančios asmenį nuo valstybinės prievartos, Sovietų Sąjungos 
yra laužomos kiekviename žingsnyje. 

Šios tad keturios savybės — kolonializmas, diktatūra, vals- 
tybinis kapitalizmas.ir kolektyvizmas - padaro, kad Sovietų 
Sąjunga virsta keistu padaru dabartiniame pasaulio valstybių 
sąstate; keistu todėl, kadangi istorinė sąmonė juo toliau, juo 
aiškiau gręžiasi kaip tik sovietinei tikrovei priešinga linkme. 

Kolonializmas yra baigiamas nugalėti tautų apsisprendimo 
teisės. Kiekviena tauta šiandien reikalauja sau laisvės, mažų 
mažiausia autonomijos savai kultūrai ir savam gyvenimo bū- 
dui, kaip baskai Ispanijoje. Istorijos eiga rieda tokia krypti- 
mi, jog bet kokie kolonijiniai likučiai turėtų visiškai išnykti. 
Be abejo, šiandien dar neįmanoma pasakyti, kokio regimo 
pavidalo tuomet įgytų tautų laisvė jos santykiuose su vals- 
tybe. Viena tačiau yra tikra, kad šis pavidalas būtų laisvės, 
o ne prievartos įkūnijimas. Tokiu atveju likusi viena, Sovie- 
tų Sąjunga nieku būdu negalėtų atsispirti šiam tautų laisvės 
srautui. Visos tad už savo laisvę kovojančios tautos yra šian- 
dien mūsų kovos sąjungininkės ir tuo pačiu sovietinės sąran- 
gos priešininkės, net jeigu jos ir megztų su ja ūkinių ar ka- 
rinių ryšių. 

Diktatūra šiandien yra pasidariusi tiek nebepakeliama, jog 
diktatūrinės valstybės yra demokratinių valstybių net viešai 
peikiamos ir sankcijomis grasomos. Senas dėsnis nesikišti į 

kitos valstybės vidaus reikalus vis labiau nebetenka reikš- 
mės demokratijos pažeidimo atveju, pagal gražų Solženicy- 
no posakį: „Ankštoje mūsų žemėje nebėra jokių vidaus rei- 
kalų. Žmogaus gelbėjimas glūdi tame, kad visa liečia vi- 
sus“, Be abejo, didelė bei galinga valstybė gali gana ilgai 
nepaisyti demokratinės sąmonės išsivystymo. Tačiau ji ne- 
gali nei šio išsivystymo sustabdyti, nei savos diktatūros pri- 
dengti demokratijos skraiste. Ši skraistė darosi vis labiau 
perregima, ir diktatūrinė sąranga esti vis labiau smerkiama. 
Atsidaužusi į demokratinę sąmonę istorijoje, kiekviena dik- 
tatūra ima galų gale tižti. 

Kapitalizmas tebevyrauja, tiesa, ir Vakarų pasaulyje, bet jis 
čia yra šiandien stipriai sąlygojamas socialinės teisybės sąmo- 
nės, kuri yra taip pat būdinga mūsų amžiaus žymė. Vaka- 
rų kapitalizmas nėra nei tos pačios prasmės, nei tos pačios 
galios, kaip XIX šimtmečio kapitalizmas, sakysime, K. Mar- 
xo laikais. Darbo vertės pajautimas padarė darbą lygiaver- 
tį kapitalui, taip kad žmogaus išnaudojimas virto šiandien 
nebe privatiniu, o jau viešu ir net tarptautiniu reikalu. Nuo- 
sekliai tad, kur dirbančiojo išnaudojimas vis dar tebevyks- 
ta, ten kyla vis aštresnių socialinių kovų, aidinčių visame 
pasaulyje ir vis labiau kreipiančių istorijos akis į žmogui da- 
romą skriaudą. Kadangi Sovietų Sąjungoje žmogaus išnau- 
dojimas yra ypatingai ryškus ir net nuožmus, nes tai yra 
valstybinis išnaudojimas, todėl socialinė mūsų amžiaus są- 
monė ir laiko sovietinę valstybę neteisybės įkūnijimu kaip to- 
kiu. To neaptemdo nė dabartinis neomarksizmas, plintąs Va- 
karuose ir Jaikąs save socialinės teisybės nešėju, nes kaip tik 
šio neomarksizmo šalininkai neigia Sovietų Sąjungą, vadin- 
dami ją socialine marksizmo iškraipa. Todėl juo labiau so- 
cialinė sąmonė perskverbia laisvąjį pasaulį, juo labiau aiš- 
kėja sovietinio kapitalizmo neteisybė ir juo labiau ši netei- 
sybė yra pasaulio smerkiama. Atsidūrusi gi prieš istorijos 
teismą, jokia neteisinga ir žmogų skriaudžianti sistema ne- 
gali tverti ilgą laiką. 


10 Solženicyn A. Ten pat, p. 60. 

Koleklyvizmas prieštarauja dabartinei žmogaus vertės bei 
jo laisvių sąmonei, kuri šiandien yra pasidariusi ypatingai ašt- 
ri. Sovietų Sąjungos nusikaltimai šiuo atžvilgiu yra gal net la- 
biau pastebimi, negu kurie kiti. Šiandieninis pasaulis nebežiū- 
ri į žmogaus teisių pažeidimą sovietų valstybėje abejingai. Nei 
intelektualų persekiojimai, nei religijos gniaužimas, nei žodžio 
priespauda nepraeina negirdimos. Tuo būdu Sovietų Sąjun- 
ga vis labiau virsta moraline atgyvena dabarties istorijoje. Ji pra- 
dedama laikyti praėjusia savo esmėje, o buvojančia tik todėl, 
kad dar nesusitelkė pakankamai jėgų šiai atgyvenai pašalin- 
ti. Šitoks istorinės sąmonės nusistatymas tos ar kitos sąran- 
gos atžvilgiu visados yra šiai sąrangai mirtinas. 

Šita tad ketveriopa priešingybė tarp sovietinės valstybės 
ir dabartinės istorinės sąmonės kaip tik ir yra atrama mūsų 
vilčiai. Atmesdami viršinius veiksnius kaip utopinius, mes 
regime minėtoje vidinėje priešingybėje tikrovinį veiksnį mūsų 
kovai už tautos išlaisvinimą; tikrovinį ta prasme, kad dabar- 
tinės istorijos sąmonė stovi mūsų pusėje ir išsivysto mūsų naudai. 
Jos spaudimas į sovietinę tikrovę darosi kas kartą vis dides- 
nis. Negalėdama gyventi užsisklendusi, kaip Stalino laikais, 
Sovietų Sąjunga esti priversta megzti įvairių ryšių su laisvuo- 
ju pasauliu ir tuo pačiu patekti į šio pasaulio kritikos ugnį. 
Ir juo labiau sovietai atsiveria, juo labiau jie esti spaudžiami 
tarptautiškai, politiškai, socialiai ir moraliai. Šia prasme iš 
tikro galima kalbėti ne tik apie galimą, bet jau net ir apie 
prasidėjusią sovietinės tikrovės kaitą ano spaudimo įtakoje. 
Gali ši kaita tuo tarpu būti dar tik labai paviršutiniška, sykį 
betgi prasidėjusi, ji skverbiasi vis gilyn, pasak paties V. Le- 
nino žodžių: „Jei vergas suvokė, kad jis nebe vergas, ponas 
jo jau nebepaklupdys“. 

Istorinės sąmonės spaudimą reikia laikyti visiškai tikrovi- 
niu ir didžios reikšmės veiksniu, nes jis šiandien įtaigauja vi- 
sus ir visur. Jis neišvengiamai įtaigauja ir Sovietų Sąjungą. Pa- 
rašytoje, bet nepasakytoje savo kalboje Nobelio premijos proga 
Solženicynas pasakoja, kaip jis, švęsdamas savo amžiaus 
50-ties metų sukaktį, buvo pasveikintas žinomų Europos ra- 
šytojų ir čia pat priduria: „Jokia mane ištikusi prievarta neli- 


266 


kojų nepastebėta. Man pavojingomis savaitėmis, kai buvau iš- 
mestas iš rašytojų sąjungos, anie žymūs pasaulio autoriai su- 
kūrė aplinkui mane apsaugos pylimą, gelbėjusį mane nuo pik- 
čiausių persekiojimų“"', Pasaulio nuomonės spaudžiami, 
sovietai iš tikro nedrįso griebtis kraštutinių priemonių Solže- 
nicynui sudrausti. Štai kodėl pats Solženicynas ir atsako į daž- 
nai girdimą priekaištą, esą valstybinė prievarta negali būti 
įveikta žodiniu būdu. „Nepamirškime, ~ rašo jis, - kad prievar- 
tos vienos sau nėra, kad ji pati viena yra nepajėgi buvoti. Ji vi- 
sados yra susijungusi su melu. Tarp judviejų esama artimos 
giminystės ir jų abiejų prigimtį atitinkančio ryšio. Prievarta ga- 
li laikytis tik pridengta melu... Kiekvienas, kuris padaro prie- 
vartą savo metodu, turi rinktis melą savo principu“'?, 

Bet kaip tik čia ir slypi mirtina prievartinės sistemos sil- 
pnybė. Kai tik melas atskleidžiamas, prievarta netenka atra- 
mos. Kai principas parodomas kaip melagingas, metodas ne- 
tenka veikmės. „Kai tik melas, — sako Solženicynas, - išsi- 
sklaido, prievartos nuogybė darosi šlykšti, ir pati prievarta 
išsekusi sunyksta“. Nuosekliai tad Solženicynas ir kviečia pa- 
saulio rašytojus bei menininkus „nugalėti melą“®. Jo kvieti- 
mas tačiau tinka ne tik literatūrai bei menui, bet ir kiekvie- 
nai kitai laisvo žmogaus veiklai Vakarų pasaulyje. Juk jeigu 
mūsosios istorijos sąmonė, kaip sakyta, vis labiau darosi so- 
vietinės tikrovės priešingybė, tai šios tikrovės melo atsklei- 
dimas neišvengiamai parodo ją esant šlykščią ir tuo pačiu 
vis labiau pakerta jos buvojimo šaknis: be melo priedangos 
ši tikrovė gyventi negali. Ar tai nėra nurodymas ir konkre- 
čiai mūsų veiklai ateityje? 


II. Mūsų veiklos uždaviniai 


Prieš pradėdami kalbėti apie konkrečius mūsų veiklos už- 
davinius, kurie galėtų vesti mūsų kovą tautos laisvės linkme, 
turime visų pirma pastebėti, kad istorinė dabarties sąmonė 


11 Solženicyn A. Ten pat, p. 58. 
12 Ten pat, p. 64. 
13 Ten pat, p. 66. 

kaip mūsų vilties pagrindas yra ilgo laiko matmuo (dimension). 
Iš tikro būtų utopija tikėtis, kad krašto išlaisvinimas pasau- 
lio nuomonės spaudimu galėtų ateiti greitai. Istorijos eiga dir- 
ba, tiesa, mūsų naudai, bet ji dirba lėtai, nes eina ne staigaus 
smūgio, o pamažu stiprėjančio išsivystymo keliu. Be abejo, 
staigus smūgis taip pat yra galimas. Tačiau kadangi šiandien 
jo niekas nenori, todėl juo nė negalima grįsti mūsų pastan- 
gų. Mums reikia susitaikyti su mintimi, kad mūsų uždavi- 
niai tėvynės atžvilgiu yra ilgalaikė veikla ir kad šios veiklos 
erdvė yra ilgalaikė mūsų tremtis. O tai apsprendžia tiek vidi- 
nę mūsų nuotaiką, tiek viršinius mūsų užmojus. 


1. Ilgalaikės tremties organizavimas 


Maždaug prieš 20 metų klausė mane vienas mums vi- 
siems pažįstamas visuomenininkas, mokslininkas ir rašyto- 
jas, ar ašen tikįs, kad mes dar grįšime Lietuvon. Jam atsakiau, 
netikįs. Tada jis tarė: „Jei aš šitaip galvočiau, nebegalėčiau gy- 
venti“. O vis dėlto jis gyveno ir tebegyvena sulaukęs jau per 
70 metų. Tačiau tasai nuolatinis lūkestis, kad štai gal jau ry- 
toj, gal poryt, gal po mėnesio ar po metų kitų grįšime tėvy- 
nėn, stipriai įtaigavo minėto asmens darbus: jie buvo ir liko 
smulkūs; tiesa, naudingi bei reikalingi, bet neplaningi ir be aiš- 
kaus tikslo. Psichologiškai tai lengva suprasti, kas buvoja lau- 
kiamojoje stoties salėje, traukiniui vėlinantis, nesiima juk sis- 
temingesnių ar platesnių dalykų. Kam gi kurtis, apsirūpinti, 
planuoti, veikti, siekti, jei traukinys kiekvieną valandą gali nu- 
švilpti ir mus pakviesti kelionėn atgal? Be abejo, šitokia nuo- 
taika rodo gilią subjektyvią tėvynės meilę, tačiau ji kenkia ob- 
jektyviam tos pačios tėvynės reikalui. Nuolatinio lūkuriavimo 
apimta siela nesiryžta griebtis didesnio užmojo darbų, pasi- 
tenkindama, kaip ir visi „laukiamojoje salėje“, dienos reika- 
lavimais. Tai pateisinama trumpos tremties atveju, bet tai ne- 
pateisinama ilgalaikės tremties šviesoje. 

Šią tad lūkuriavimo nuotaiką istorinė dabarties sąmonė ir 
keičia iš pagrindų. Mes visi turime drįsti sau patiems prisi- 

pažinti, kad tėvynėn negrįšime nė vienas. Be abejo, tai skaudu 
širdžiai, bet tai vaisinga dvasiai. Mat šitoks atvirumas sau pa- 
čiam išveda tremtį iš „laukiamosios salės“ į kūrybos plotus. 
Jeigu negrįšime patys, tai reikia griebtis veiklos, kad grįžtų 
mūsų darbai. Nes grįžti yra tremtinio pašaukimas. Ar tremti- 
nys grįš pats, yra antrinis dalykas. Svarbu, kad tėvynėn grįž- 
tų tai, dėl ko jis yra palikęs savo kraštą. O jis paliko jį todėl, 
kad ten nėra laisvės kurti. Tuo tarpu svetur jis šios laisvės tu- 
ri, užtat ir privalo vykdyti tai, ko tautai neleidžiama krašte. 
Ilgo laiko akivaizdoje tremtis virsta ne lūkuriavimu, o kūry- 
biniu buvojimu. Dabartinė istorinė sąmonė - jos pobūdis ir jos 
eiga - mus kaip tik ir stumia į šitokį kūrybinį buvojimą. Pa- 
likdama mus mirti tremtyje, ši sąmonė reikalauja iš mūsų, kad 
mes nemirtume visiškai: non omnis moriar, tariant Horacijaus 
žodžiais. O šis „nevisiškai“ yra įnašas mūsų tautai. Jis gali būti 
labai įvairus: lietuviškai išauklėtas vaikas, parama lietuviškai 
veiklai, svetimtaučių informacija, knyga, paveikslas, muziki- 
nis kūrinys — vis tai anas Horacijaus non omnis, kuris pergy- 
vena mūsų būtybę ir įsijungia į kultūrinį tautos lobyną. 
Pereiti nuo lūkuriavimo į veikimą reiškia pereiti nuo 
smulkių bei atsitiktinių darbelių į plačių bei planingų užmojų 
vykdymą. Jeigu mūsų tremtis virsta ilgamete, tai mūsų dar- 
bai kaip įnašas tautai turi virsti ilgalaikiais. Tokiu atveju 
mums nepakanka kurti atsitiktiniu ir net palaidu būdu, bet 
reikia tremtį organizuoti, organizuojant mūsų kūrybą. Tiesa, mes 
jau turime ne vieną mokslo bei meno, visuomenės bei poli- 
tikos instituciją, kuri įsteigta ne šiai dienai, o visai tremčiai: 
Pasaulio Lietuvių Bendruomenė, VLIKas, Lituanistikos ins- 
titutas, Lietuvių katalikų mokslo akademija, Lietuviškoji ope- 
ra, Muzikologijos archyvas, Pasaulio lietuvių archyvas, įvai- 
rūs lietuviškosios knygos klubai bei leidyklos. Mes turime 
taip pat ne vieną užsimotą ar net jau ir ištesėtą didžiulį pla- 
ną: lietuviškoji enciklopedija, lituanistinė enciklopedija anglų 
kalba, Lietuvos istorijos šaltinių leidimas, religinių knygų se- 
rija, įvairūs mokslo metraščiai ir dailiosios literatūros anto- 
logijos. Tai gražūs ir net nuostabos verti užmojai. Įsižiūrė- 
jus į juos betgi arčiau, lengva pastebėti, kad jie dažniausiai 

yra pavienės iniciatyvos vaisius: jie yra atskirų asmenų suma- 
nyti ir atskirų asmenų ant savo pečių nešti arba nešami. Ir 
štai ši pavienė iniciatyva bei našta ilgalaikės tremties atveju 
turi būti papildyta organizuota iniciatyva bei našta. Pradėti už- 
mojai turi būti tęsiami visuomeniniu plotu, kad tuo būdu 
įgytų daugiau gyvybės ir didesnio svorio; kad jų vykdymas 
negrėstų išsisemti bei nutrūkti. Be to, turi kilti naujų užmo- 
jų, ypač tokių, kurie papildytų kultūrines mūsų tautos spra- 
gas, vis labiau ryškėjančias tėvynėje. 

Kiek ir kaip Lietuvių fronto bičiulių sąjūdis jungtųsi į šią 
planingą bei organizuotą veiklą, yra konkrečių siūlymų bei 
svarstymų dalykas. Viena tik aišku, kad mūsų sąjūdis tokios 
veiklos turi imtis. Mes jau ne kartą esame buvę ilgalaikių už- 
mojų pradininkai. Šį tad pradininko vaidmenį reikia mūsų 
sąjūdžiui vykdyti ir toliau; vykdyti taip, kad senieji ir nau- 
jieji užmojai būtų planuojami ne trumpiems nuotoliams, o 
ilgalaikiam mūsų pasilikimui svetur. Tremtis turi mums vi- 
siems virsti erdve, kurioje ne lūkuriuotume, o veiktume to- 
limai perspektyvai, kad netektų mirti visiškai. 

Ryšium su tremtimi kaip ilgalaikiu matmeniu kinta ir mū- 
sų nusistatymas medžiaginių vertybių atžvilgiu. Šios vertybės yra 
pagalbinės kiekvienu atveju: tai jų esmė bei prasmė. Vis dėl- 
tojų pagalba gali būti skirtinga priklausomai nuo to, ar ji ski- 
riama dabarčiai, ar ateičiai. Galima, sakysime, telkti pinigo 
tam, kad padėtum būsimai Lietuvai atsikurti, kai ji atgaus lais- 
vę. Bet galima pinigo telkti ir tam, kad padėtum lietuviškajai 
tremčiai vykdyti savą pašaukimą. Pirmosios rūšies pagalba yra 
prasminga tik tada, kai tėvynės atsistatymas yra įžiūrimas ne- 
tolimoje ateityje. Jeigu jis betgi yra nežinomos ateities daly- 
kas, tuomet ruošimasis padėti būsimajai Lietuvai medžiaginiu 
būdu nustoja prasmės, nes medžiaginės vertybės ilgo laiko ei- 
goje kinta tiek vertės, tiek naudojimo, tiek galop savininko at- 
žvilgiu. Tokiu atveju medžiaginė parama būsimajai Lietuvai 
esti grasoma visiškai tikro pavojaus sudilti ir net išnykti. Dėl 
šios priežasties ilgalaikė tremtis savaime reikalauja, kad me- 
džiaginių gėrybių pagalba būtų telkiama ne ateičiai, o dabar- 
čiai; ne būsimai Lietuvai, o esamai lietuviškajai tremčiai. 

Nesusipratimas tad testamentais palikinėti didesnes su- 
mas būsimosios Lietuvos įstaigoms, kai čia pat tremtyje 
esančios įstaigos negali išvystyti tinkamos veiklos kaip tik 
dėl lėšų stokos. Esama betgi šį reikalą gerai suprantančių as- 
menų, kurie savą medžiaginę paramą teikia kaip tik čia, 
tremtyje, nelaukdami nei savo pačių mirties, nei Lietuvos 
laisvės atgavimo. Tai pats sveikiausias ir vaisingiausias nu- 
sistatymas medžiaginių vertybių atžvilgiu. Medžiaginės ver- 
tybės tuo ir skiriasi nuo dvasinių vertybių, kad jų vertė vi- 
sados esti didžiausia dabartyje. Reiktų tad šią dabarties są- 
monę mūsų tremtyje skleisti bei organizuoti. Čia mūsų 
sąjūdžiui gali būti gera dirva. 

Tas pat tinka ir įvairiems fondams, kurie pagrindinį sa- 
vo kapitalą telkia bei saugo kaip dovaną laisvai Lietuvai, o 
tremties uždaviniams skiria tik nuobiras. Iš kur jie žino, kad 
ilgalaikės tremties akivaizdoje jie šią dovaną tėvynei įteikti 
galės? Dovana tėvynei - pati didžiausia ir nenykstanti — yra 
ne medžiaginių gėrybių suma, o tai, ką už šią sumą yra pa- 
darę tremtiniai sava kūryba. Apskritai ilgametė tremtis rei- 
kalauja visą medžiaginių gėrybių reikalą iš naujo permąsty- 
ti ir pertvarkyti. Kaip? Tai kiekvieno pasiturinčiojo asmens 
ar pinigus valdančiosios institucijos uždavinys ir net parei- 
ga. Čia keliame tik patį principą, būtent: medžiaginės gėry- 
bės turėtų būti naudojamos čia pat suplanuotiems bei vykdomiems 
darbams, nes didžiausia parama tėvynės ateičiai yra kūrybiškai 
vaisinga tremties dabartis. 


2. Etinė pasaulio informacija 


Istorinei dabarties sąmonei yra visų pirma būdinga tai, 
kad etinis gyvenimo atžvilgis įgyja vis daugiau svorio ryšium 
su juridiniu atžvilgiu. Tai reiškia: formalinės teisės šiandien 
yra mažiau paisomos, užtat jautriau yra atveikiama į dori- 
nius žmogaus reikalavimus. Šiandien taip stipriai pabrėžia- 
mas ir visų pasaulėžiūrų skelbiamas humanizmas yra juk iš 
esmės etinio pobūdžio, į juridines normas vargu ar iš viso 

suvedamas. To paties pobūdžio turi ir Žmogaus teisių de- 
klaracija, kurios įvadas aiškiai sako, kad šios teisės skelbia- 
mos „kaip bendrasis idealas, kurio siektų visos tautos bei 
valstybės“. Todėl dabartinė viešoji nuomonė beveik nė nesi- 
domi grynai formalinių teisių vykdymu ar nevykdymu. Už- 
tat ji stropiai stebi dorinius žmogaus pažeidimus. Sakysime: 
viešoji Amerikos nuomonė jaudinosi ne todėl, kad Simo Ku- 
dirkos išdavimas pažeidė tą ar kitą JAV įstatymą, vadinasi, 
juridinį dėsnį, o todėl, kad čia buvo pažeistas žmogiškumas, 
vadinasi, etinis dėsnis. Žmogiškumo pažeidimas esti smerkia- 
mas, net jeigu juridiškai jis ir būtų tvarkoje, pavyzdžiui, Sol- 
ženicyno ištrėmimo atveju. Tuo tarpu grynai formalinės tei- 
sės pažeidimas visuomenės beveik nebejaudina. 

Šitokio posūkio šviesoje kinta ir mūsų veiklos būdas ko- 
voje už savo krašto laisvę. Ir mums reikėtų pereiti nuo ko- 
vos prieš mūsų teisės pažeidimą į kovą prieš mūsų Žimogiš- 
kumo pažeidimą. Kitaip sakant, mums reikėtų šiandien ne 
tiek pabrėžti formalią teisę į valstybę, kiek rodyti žmogišku- 
mo žalojimą netekus valstybės. Konkrečiai kalbant, mums 
reikėtų iš dalies keisti, iš dalies papildyti mūsų informaciją 
svetimiesiems ir net sau patiems. Ligi šiol informavome ki- 
tus daugiau apie Lietuvą ir sulaužytas jos teises. Tai buvo bū- 
tina, nes pasaulis apie mus per mažai žinojo. Dabar ateina 
laikas informuoti kitus apie Lietuvos užgrobiką kaip žmogiš- 
kumo pažeidėją, vadinasi, nuo juridinės informacijos pereiti į 
etinę informaciją. Sakysime: šiandien reikėtų ne tiek skelbti 
pasauliui, kad sovietai, persekiodami tikinčiuosius, laužo sa- 
vo pačių įstatymus (juridinis atžvilgis), kiek tai, kad tuo jie 
pažeidžia žmogiškumą (etinis atžvilgis), reikalaujantį laisvės 
visoms religijoms ir visiems įsitikinimams. Apskritai reikė- 
tų šiandien pasauliui labai įsakmiai parodyti, kad sovietinė 
tikrovė iš tikro yra etinė dabartinės istorijos priešingybė. 

Šiam reikalui kaip tik ir galėtų būti naudingi anie anks- 
čiau minėti keturi Sovietų Sąjungos bruožai: kolonializmas, 
diktatūra, kapitalizmas ir kolektyvizmas. Ne visi jie yra bu- 
vę vienodai išryškinti tiek mūsojoje informacijoje, tiek mūsų 
pačių veikloje. 

Labiausiai pasauliui šiandien yra pažįstamas diktatūrinis 
sovietinės tikrovės bruožas. Čia vargu ar dar reikėtų ką nors 
pridėti. Užtat jau žymiai silpniau yra išryškintas kolonijinis 
Sovietų Sąjungos pobūdis. Pasaulis vis dar tebetiki, kad di- 
džiulis sovietų pasistūmėjimas į Vakarus yra buvęs grynai 
atsitiktinė buvusio karo pasėka. Karas yra tebelaikomas šio 
pasistūmėjimo priežastimi. Iš tikro betgi karas yra buvęs so- 
vietams tik proga įvykdyti kolonijinėms savo užmačioms. To- 
dėl mūsų uždavinys ir būtų išryškinti planingą kolonijinį so- 
vietinės valstybės plėtimąsi tiek Europoje, tiek Azijoje paro- 
dant, kad ši valstybė yra išaugusi ne normaliu keliu didėjant 
rusų tautai, o nuolatiniu nerusiškų žemių bei tautų grobimu 
tiek seniau, tiek dabar. Šitokia informacija, pagrįsta istoriniais 
duomenimis, darytų dabarties sąmonei gilios įtakos, kadan- 
gi tautų vadavimasis iš kolonijinių valstybių šiandien yra jau 
savaime suprantamas dalykas. Valstybės, kurios savų kolo- 
nijų yra netekusios, psichologiškai lengvai pritartų mūsų pa- 
stangoms, net jeigu viešai apkaltinti Sovietų Sąjungos Huo tar- 
pu ir nenorėtų. Todėl reikia džiaugtis ir sveikinti, kad mūsų 
mokslo vyrai ruošia tokių veikalų, kaip pavergtų tautų spy- 
rimasis rusiškajam kolonializmui (V. Vardys) ar tautų apsi- 
sprendimo teisė etiniu bei socialiniu atžvilgiu (Br. J. Kazlas). 
Paskelbti svetimomis kalbomis, tokie veikalai kaip tik at- 
skleistų sovietinės tikrovės ir dabartinės istorinės sąmonės 
priešingybę tautų laisvėjimo požiūriu. 

Kiek geriau šiandien yra pasauliui atskleistas žmogaus as- 
mens pažeminimas sovietinėje sąrangoje arba lenkiant jį parti- 
jos ideologijai bei valstybės reikalui, arba sunaikinant bent mo- 
raliai, jeigu jis lenkiamas nesiduoda. Šis asmens pažeminimas 
eina ranka rankon su pagrindinių žmogaus teisių laužymu, 
ir nemažai tokio laužymo atvejų Vakarai jau yra sužinoję. Ta- 
čiau šie atvejai yra per mažai naudojami mūsų kovai: jie pra- 
dingsta laikraščių skiltyse, netekdami savo dokumentiškumo, 
nebūdami giliau nagrinėjami, sisteminami ir svetimiesiems 
pateikiami kaip sovietinės tikrovės vaizdas. Tuo tarpu žmo- 
gaus teisių laužymas Sovietų Sąjungoje kaip tik sudaro patį 
žiauriausią šios tikrovės bruožą: tai antihumanizmas giliau- 


sia šio žodžio prasme. Todėl ir reikėtų šį bruožą žymiai uo- 
liau ryškinti. Reikėtų taip pat apsvarstyti, ar kai kurių atvejų, 
sakysime, Simo Kudirkos, nebūtų galima kelti Žmogaus tei- 
sių komisijoje Hagoje. Galimas daiktas, kad ten ne visados lai- 
mėtume. Tačiau kiekvienu atveju pasaulis patirtų sovietų nau- 
dojamas priemones žmogui slėgti. Medžiagos šiam reikalui 
esama pakankamai. Reikėtų tik ją skelbti bei atitinkamoms 
instancijoms pateikti. Gera, kad Religinė šalpa leidžia ligi šiol 
pasirodžiusias „Lietuvos Bažnyčios kronikas“. Vis dėlto jų iš- 
leidimo lietuvių kalba anaiptol nepakanka. Jas reikia visų pir- 
ma skelbti svetimomis kalbomis ir planingai išsiuntinėti bei nau- 
doti informuojant svetimuosius. Tas pat pasakytina apie Lie- 
tuvos kunigų bylas. Reikėtų taip pat žymiai dažniau klabinti 
ir Amnesty International: kiekvienas nuteisimas už religinius 
veiksmus turėtų atsidurti Amnesty International forume. 
Beveik visiškai mūsų informacijoje yra pamirštas socialinis 
Sovietų Sąjungos bruožas, būtent: nuolatinis žmogaus skur- 
dimas, nepaliaujamas jo apiplėšimas valstybės naudai, biuro- 
kratijos sauvalia, apskritai visa ana slogi sovietinė kasdiena. Šia 
prasme Vakarų pasaulis dar nėra praregėjęs. Ir gal kaip tik čia sly- 
pi priežastis, kodėl šio pasaulio jaunimas, karštai trokšdamas socia- 
linės teisybės, yra pasidaręs imlus komunizmui nė nenujausdamas, 
kad įkūnytas komunizmas yra sykiu ir įkūnyta socialinė neteisybė. 
Jaunimas net nė nenuvokia, kaip atrodo sovietinė kasdiena s0- 
cialiniu atžvilgiu, kiek esama ten neteisybės kiekviename 
žingsnyje ir kaip sunku yra ten patenkinti net paprasčiausius 
kasdienos reikalus. Mūsų tad uždavinys ir būtų išryškinti so- 
cialinį sovietinės tikrovės vaizdą kovojant ne tik prieš politi- 
nį bei ideologinį, bet ir prieš socialinį žmogaus paniekinimą. 
Šia prasme mūsų informacija nėra gerai nė pradėta. O me- 
džiagos šiam klausimui teikia ne tik žinios iš tėvynės, bet ir 
pati sovietinė dailioji literatūra, kuriai sovietinės kasdienos 
vaizdas visados yra būtinas pradedamasis taškas būsimam so- 
vietiniam idealui nušviesti. Šį pradedamąjį tašką, vadinasi, tai, 
kas yra, kaip tik ir turėtų paregėti Vakarų Žmogus, ypač va- 
karietiškasis jaunimas, kovojąs už socialinės teisybės atstaty- 
mą Pietų Amerikoje ar Pietų Afrikoje, o nematąs tos pačios 

socialinės neteisybės Rytų Europoje. Nuosekliai tad mums bū- 
tų būtinas veikalas - šalia tautų spyrimosi ir jų apsisprendi- 
mo, — aprašąs socialinę sovietinę kasdieną. 

Toksai sovietinės tikrovės bruožų ryškinimas ir sudarytų 
etinę mūsų informaciją kaip juridinės bei politinės informa- 
cijos papildą. Trumpai tariant, etinės informacijos uždavinys būtų 
atskleisti sovietinės tikrovės melą ir tuo būdu, pasak Solženicy- 
no, padaryti, kad sovietinė prievarta taptų šlykšti istorinei 
dabartinio pasaulio sąmonei. Tuo esmiškai prisidėtume prie 
šios sąmonės spaudimo į sovietinę tikrovę ir tuo pačiu prie 
mūsų tautos laisvinimo, nes mums reikia šiandien gerai įsi- 
sąmoninti, kad politinis išsilaisvinimas ateis paskutinis. Laiptai 
į ji yra etinis ir socialinis žmogaus išlaisvinimas. Į šį tad ir turė- 
tų būti dabar nukreiptas mūsų dėmesys. 


3. Geležinio branduolio kūrimas 


Šios paskaitos pradžioje sakėme, kad tremtis yra sąlyga 
veiklai tėvynės reikalams ir kad todėl ji sudaro erdvę, ku- 
rioje esti atitiesiamos tėvynei daromos skriaudos. Dar dau- 
giau: tremtis pasiteisina istoriškai tik tuo atveju, kai virsta užuo- 
vėja, puoselėjančia vertybes, niokojamas krašte. Todėl, kalbėda- 
mi apie mūsų laisvės kovą, turime bent trumpai dirstelėti ir 
į tremtį, pasiklausdami, kokiu būdu ji galėtų ana užuovėja 
virsti ir ar nereiktų mums ir čia kai ko iš naujo permąstyti 
bei pertvarkyti? 

Savo veikale „Lietuvių tauta ir jos ugdymas“ St. Šalkaus- 
kis, sklaidydamas istorinę lietuvių tautos nesėkmę tuo metu, 
kai ji buvo sąjungoje su Lenkija, didžiausią ano laiko nelai- 
mẹ regi liaudies ir šviesuomenės persiskyrime — ta prasme, 
kad šviesuomenė sutelkė savyje medžiaginę galią, tačiau nu- 
tolo nuo tautos kamieno, prisiimdama svetimą kalbą ir rūpin- 
damasi tiktai valstybe, o tautinės kultūros kūrimą palikdama 
vienai tik liaudžiai. „Tokiu būdu, - sako Šalkauskis, - liau- 
dies ir šviesuomenės kultūros... ėjo priešingais krypsniais: pir- 
moji tenkino tautinius reikalus, antroji tarnavo iš pradžių vals- 

tybės, o paskui - vien savosios klasės naudai“™, Šviesuome- 
nė, „atskilusi nuo tautinio kamieno, nustojo pusiausvyros ir 
pasidarė nepaprastai jautri išlaukinių įtakų veikmei“"5. Šal- 
kauskio pažiūra, šisai „liaudies ir šviesuomenės persiskyrimas 
tautinės kūrybos srityje buvo užsimezgimas gilios dramos 
mazgo, kurį atmezgė (tik) tautinis atgimimas“!*. 

Skaitant šiuos žodžius, savaime ateina galvon rūpesčio ke- 
liąs klausimas: ar ana senoji mūsų tautos drama nesikartoja da- 
bar mūsų tremtyje? Juk mūsų tremtis yra būdinga tuo, kad mes 
liaudies iš viso neturime. Jeigu jos dalis ir buvo atkilusi iš Lie- 
tuvos, tai šiandien šios dalies vaikai yra jau nebe liaudis, o 
šviesuomenė. Tiek turtu, tiek išsilavinimu, tiek užsiėmimu 
mūsų tremtiniai yra peržengę liaudinės kultūros laipsnį. Ir 
taip yra visuose kraštuose - net ir ten, kur iš sykio lietuviams 
kiek sunkiau sekėsi, kaip Australijoje ar Pietų Amerikoje. Ta- 
čiau dabar jie ir ten yra pasiekę aukštesnio lygio. „Tik didieji 
tinginiai ir girtuokliai namų neįsigijo“, — šitaip apibūdina V. 
Šliogeris Australijos lietuvius”, tuo išreikšdamas bendrą mūsų 
padėtį tremtyje, suprantant „savus namus“ kaip pakilesnio 
būvio prasmenį. 

Šisai mūsų tautiečių pasistiebimas viršum liaudies kultū- 
ros, savaime suprantama, mus džiugina, nes rodo mūsų ryž- 
tą bei sugebėjimą net ir sunkiausiose sąlygose, net ir sveti- 
miausiuose kraštuose ne smukti, o kilti, nesyk pralenkiant net 
čiabuvius. Iš kitos betgi pusės, reikia šį pasistebimą laikyti ir 
grėsme, atsimenant, kad mūsų kilstelėjimas viršum liaudies 
yra ne kas kita, kaip perėjimas į miesčionijos lygį. Tuo tarpu 
miesčionijai visados gresia pavojus suburžuazėti. Miesčioniš- 
kumo esmė juk glūdi naudojimesi kultūros gėrybėmis nesirū- 
pinant ir net nesidomint jų kūrimu. Ženklų, kad ir mūsų be- 
liaudė tremtis suka tokio gryno naudojimosi keliu, yra gana 


4 Prof. Šalkauskis St. Lietuvių tauta ir jos ugdymas, Kaunas, 1933, p. 16. 

15 Ten pat. 

16 Ten pat, p. 15. 

17 Šliogeris V. Apie Australijos lietuvius // „Tėviškės žiburiai“, 1973, 
lapkr. 8. 

apstu. Tuo tarpu tai ši mūsų miesčionija, kaip ir kadaise se- 
noji mūsų aristokratija, yra sukaupusi medžiaginę mūsų trem- 
ties galią. Ar ji susipras panaudoti šią galią tautinei kultūrai 
kurti? Ar ji nepradės, kaip ir senoji aristokratija, rūpintis, Šal- 
kauskio žodžiais tariant, tik savąja klase? Jei mūsų miesčio- 
nija iš tikro kreiptų savo gyvenimą buržuazine linkme, tuo- 
met mūsų tremtyje mažu mastu vyktų ta pati tautinė drama, 
kokia didžiu mastu vyko senojoje Lietuvos valstybėje, būtent: 
nemokėti suderinti, kaip Šalkauskis sako, „jėgos galybės su 
tautine išmintimi”! arba nemokėti palenkti medžiaginės galios 
kultūrinei kūrybai. 

Tačiau tai dar ne viskas. Kaip lietuviškoji šviesuomenė senojo- 
je Lietuvos valstybėje, taip ir tremtininkiškoji šviesuomenė dabar- 
tyje yra nepaprastai jautri svetimų veiksnių įtakai kalbos, papro- 
čių, gyvenimo būdo ir įvairiais kitais pavidalais. Senoji Lietuvos 
aristokratija šiai įtakai pasidavė ir todėl žlugo tautinei kultūrai. 
Ar šios rūšies įtakai pasiduos ir tremties miesčionija? Štai lemiantis 
klausimas. Nes suburžuazėjusi ir susvetimėjusi tremtis nėra sąly- 
ga veiklai tėvynės reikalams. Tokia tremtis nėra užuovėja kul- 
tūrinėms vertybėms puoselėti. Suburžuazėjusi ir susvetimė- 
jusi tremtis nepaprastai siaurina laisvės kovos erdvę. Jeigu 
tad svetimi veiksniai iš tikro apvaldytų beliaudę mūsų švie- 
suomenę, tuomet mūsų tremčiai tiktų tie patys Šalkauskio 
žodžiai, kuriuos jis taiko senajai mūsų aristokratijai: „Lietu- 
viai negalėjo sukurti nei pastovios valstybės, nei pilnutinės 
tautinės civilizacijos“ ?. 

Šie du beliaudės mūsų tremties pavojai - buržuazėjimas 
ir svetimėjimas — verčia mus susimąstyti ir klausti, ką dary- 
ti, kad mūsų pasiektas aukštesnis lygis tiek medžiaginiu, tiek 
dvasiniu atžvilgiu nevirstų tautiniu pavojumi ir net grėsme, 
kaip jis jau sykį buvo jais virtęs mūsojoje istorijoje? 

Nėra abejonės, kad visų pirma mums reikia kovoti su pra- 
sidėjusiu mūsų buržuazėjimu, kad reikia žadinti mūsų mies- 


18 Šalkauskis St. Min. veik., p. 15. 
8 Ten pat. 

čionijoje pareigos jausmą kultūra ne tik naudotis, bet ir me- 
džiagine savo galia dalyvauti jos kūrime. Vis dėlto būtų iš- 
monė (illusion) tikėtis, esą dauguma mūsų miesčionijos išliks 
nesuburžuazėjusi. Buržuazėjimas yra kiekvienos miesčionijos 
istorinis likimas, ir turėtų įvykti stebuklas, jei lietuviškoji mies- 
čionija pajėgtų išsiveržti iš šio likiminio vyksmo. Todėl nors 
kovoti su šiuo vyksmu ir yra mūsų uždavinys, vis dėlto rei- 
kia jau iš anksto įsisąmoninti, kad šios kovos mes visu plotu 
nelaimėsime. Taip pat nelaimėsime visu plotu nė kovos su sve- 
timų veiksnių įtaka mūsų miesčionijai. Ana tad senosios mū- 
sų istorijos drama vyks tam tikru mastu ir mūsų tremtyje, virs- 
dama didesne ar mažesne grėsme mūsų paskirčiai. 

Bet reikia taip pat įsisąmoninti, kad ne visada mūsų mies- 
čionija pasiduos buržuazėjimui ir svetimų veiksnių įtakai: ji 
ne visada suburžuazės ir ne visa nutautės. Ir mūsų tremtyje, kaip 
kadaise senojoje mūsų valstybėje, bus žmonių, kurie supras 
savo pašaukimą ir liks jam ištikimi. Jais tad ir remsis visas at- 
eities darbas tremtyje, visi mūsų lūkesčiai bei tautos viltys. Ta- 
čiau šie žmonės bus daugiau ar mažiau išblaškyti suburžua- 
zėjusioje ir pusiau nutautėjusioje mūsų miesčionijoje; išblaš- 
kyti ne tik didelių atstumų, bet ir jiems svetimos dvasios, su 
kuria jie susiduria kasdienoje ir kurios aplinkoje jiems tenka 
gyventi. Nesunku įspėti, kad šioje antrojo laipsnio „tremty- 
je“, šiame „egzode“ iš savųjų tokiems žmonėms kurti bus dvi- 
gubai vargingiau. Nes kūryba reikalauja ne tik asmeninio ryž- 
to, bet ir visuomeninio pritarimo bei paskatos. 

Viso to akivaizdoje ir kyla mums naujas uždavinys: telkti 
šiuos žmones į būrelius, jungti juos vieną su kitu, pergalėti jų iš- 
siblaškymą miesčioniškoje minioje, tuo būdu sudarant jiems 
visuomeninę aplinką kaip sąlygą jų kūrybiškumui ir kaip pa- 
klausą kūrybiniams jų laimėjimams. Šį uždavinį aš ir norėčiau 
pavadinti geležinio branduolio kūrimu. Tai būtų branduolys, su- 
darytas iš ryžtingiausių bei kūrybiškiausių visos tremties žmo- 
nių, į kuriuos atsiremtų mūsoji veikla ir kurie šią veiklą skleis- 
tų savoje aplinkoje. Šis branduolys nebūtų kokia nauja orga- 
nizacija; jis būtų greičiau dvasinis sąjūdis, sklindąs visose 
esamose organizacijose; sąjūdis, kurin glaustųsi visi, kurie su- 

vokia tremtinių paskirtį ir ryžtasi šią paskirtį vykdyti nepai- 
sydami buržuazėjimo bei nutautėjimo. Tai būtų vilties sąjūdis, 
nes viltis esame mes patys. 

Kaip šis sąjūdis konkrečiai susikurtų, tai jau kiekvienos 
vietovės ir net kiekvieno asmens reikalas. Tačiau Lietuvių 
fronto bičiuliai turėtų tokį sąjūdį pradėti - visų pirma tarp 
savųjų, o paskui gal paragintų tuo ir kitus. Laikraščių redak- 
cijos, organizacijų vadovybės, įvairios įstaigos, mokyklos, pa- 
rapijos, kur dirba mūsų bičiuliai, galėtų būti atrama tokiam 
sąjūdžiui, nes visos šios institucijos kaip tik ir yra tremties 
pašaukimo vykdytojos. Užuot tad leidus šiam pašaukimui 
vykdytis savaime, užuot nuolatos dūsavus, esą viskas slen- 
ka pamažu žemyn, mūsų bičiuliams reiktų imtis kaip tik tokį 
sąjūdį kurti. Asmeninė iniciatyva yra šiam tikslui pati geriau- 
sia, nes ji greitai patraukia idealiau nusiteikusius žmones ir 
greitai tuo būdu virsta visuomenine. Taip yra buvę Lietuvoje 
aplinkui „XX amžių“, aplinkui jaunuosius Kauno kunigų se- 
minarijos dėstytojus ir net auklėtinius, aplinkui Šalkauskio 
„Romuvą“ ir jo Gyvosios dvasios idėją. Visi anie pradmens 
buvo nuostabiai viltingi ir vaisingi. Jiems nebuvo lemta išsi- 
skleisti tiktai dėl viršinės mūsų tautos nelaimės. Užtat da- 
bar turėtume anas pastangas atgaivinti ir praplėsti, nes į tai 
veda ir net stumia mus toks pat miesčionijos buržuazėjimas, 
koks buvo prasidėjęs ir pastaraisiais nepriklausomybės me- 
tais Lietuvoje. Branduolių kūrimasis buvo atoveikis į nepri- 
klausomos tėvynės miesčioniją. Tokia pat atoveika turėtų bū- 
ti ir dabartinėje lietuviškojoje tremtyje. 

Tai ir būtų ano geležinio branduolio sudarymas. Nes be to- 
kio branduolio vargu ar išvengsime mus tykančios grėsmės. 
Pasklidęs po visą tremtį, toks branduolys bent iš dalies at- 
svertų mus tykantį pavojų ir tinkama kryptimi pasuktų tuos, 
kurie, būdami geros valios, laukia paraginami ar konkrečiai 
nurodomi, ką ir kaip jie galėtų padėti kultūrinėje mūsų veik- 
loje. Mums reikia perkelti mūsų veiklą, kaip šiandien mėgs- 
tama sakyti, į bazę: kiekvienas sąmoningas bei ryžtingas mū- 
sų bičiulis yra branduoliukas šioje bazėje. Jis tad ir turi telk- 
ti aplinkui save visus, kurie nenori paskęsti miesčioniškumo 

sraute. Man atrodo, kad tik šiuo keliu eidami galėsime pa- 
versti tremtį tikrai vaisinga sąlyga kurti visoms toms kultū- 
rinėms vertybėms, kurių nevalia mūsų tautai kurti tėvynėje. 


Užbaiga 


Ko tad reikalauja iš mūsų kova už tautos laisvę? 

1. Ji reikalauja, kad išgyveniume tremtį kaip sąlygą veik- 
lai tėvynės reikalams ir ją organizuotume ilgalaikės per- 
spektyvos šviesoje. 

2. Ji reikalauja, kad dabartinėje istorinėje pasaulio sąmo- 
nėje įžvelgtume sovietinės sistemos priešingybę ir savo 
darbais šią priešingybę Vakarams vis labiau atskleis- 
tume. 

3. Ji reikalauja, kad svetimųjų informavimą kreiptume 
daugiau etine linkme ir tuo išryškintume sovietinės tik- 
rovės melą, kuriuo remiasi sovietinė prievarta. 

4. Ji reikalauja, kad mūsų tremtinių buržuazėjimui at- 
sverti kurtume idealiai nusiteikusių žmonių būrelius kaip 
mūsų vilties sąjūdį. 


Kokiu keliu visi šie reikalavimai turėtų būti ateityje vyk- 
domi? Anksčiau minėtoje knygoje St. Šalkauskis, kalbėdamas 
apie kultūrinį lietuvių tautos atsilikimą nuo savų kaimynų, 
skelbė vajaus mintį: „Kultūrėjimas vajaus tvarkoje yra neati- 
dėliotinas mūsų tautinės gyvybės reikalavimas: mes esame 
pasmerkti žlugti, jei nesugebėsime vajaus tvarkoje pagreitinti 
tautos ugdymo tempą“?. Ar nereikėtų ir mums dabar grįžti 
prie šios vajaus minties? Trisdešimt metų mūsų veikla trem- 
tyje ėjo gana lėtai. Apie vajų būdavo kalbama gal tik telkiant 
pinigo tam ar kitam dalykui. Tačiau ateina laikas kalbėti ir 
apie kultūrinį vajų. Ateina laikas paspartinti mūsų veiklą, nes 
mes turime dabar lenktyniauti tiek su sovietine propagan- 
da, tiek su mūsų pačių slinktimi duoneliautojų pusėn. Šie du 


20 Prof. Šalkauskis St. Lietuvių tauta ir jos ugdymas, p. 153. 

vyksmai kiekvienais metais vis greitėja. Užtat turėtų greitėti 
ir mūsų kova su jais. Štai kodėl būsimoji mūsų veikla ir tu- 
rėtų eiti jau vajaus keliu. Vajaus mintis turėtų virsti gaire, 
kaip visi anie kovos reikalavimai turėtų būti vykdomi. Pa- 
prasto tempo mums nebepakanka. Nustatyti šio tempo eigą 
bei jo planą yra, be abejo, konkrečių svarstymų bei vadovau- 
jančių organų uždavinys. Tačiau reikia planuoti ir reikia spar- 
čiau žengti priekin. 

Tokie tad yra manieji siūlymai šiam suvažiavimui, kuris 
juos apsvarstys, papildys, patikslins, sukonkretins. Mano pa- 
reiga buvo pateikti jų tiktai „minties rekolekcijų“ pavidalu, 
vadinasi, kaip idėjinę galimybę. O jau sutartiniu visų darbu 
ši galimybė virs tikrenybe. Nes idėja visados stovi pradžio- 
je. Leiskite tad dabar man užsklęsti šią paskaitą tremtinio fi- 
losofo N. Berdiajevo žodžiais, pasakytais lygiai prieš 50 me- 
tų: „Mūsų laikai šaukiasi šv. Augustino žygių: mums reikia 
tikėjimo ir idėjos“?!. Mums reikia tikėjimo, kad nepražūtume 
kasdienybės faktiškume; mums reikia idėjos, kad nepaklys- 
tume ūkanotų akiračių plotuose. 


2! Berdjajew N. Das neue Mittelalter, Tuebingen, 1950, p. 83. 

BALTŲ EMIGRACIJOS 
EUROPINIS UZDAVINYS 


Kultūros filosofijos požiūriu 


Kalbėti apie baltų emigrantų europinį uždavinį yra sun- 
ku, bet sykiu ir svarbu: sunku, nes tą uždavinį šiuo metu 
tegalime įsivaizduoti tik labai blankiai; svarbu, nes mūsų 
emigracijos buvimo prasmė ir vertė yra kaip tik šio užda- 
vinio vykdymas. 

Akivaizdoje grėsmės iš Rytų Vakarų Europos kultūra yra 
susvyravusi, net sukrikusi. Paskubomis ji dabar ieško gyve- 
nimo formos, kuri būtų pakankamai pajėgi duoti kūrybinį 
atsakymą į Rytų iššūkį ir tuo būdu išvengtų pavojaus apsi- 
krauti svetimais elementais. Tuo tarpu betgi šita nauja for- 
ma mums vaidenas tik pačiais bendraisiais bruožais; konkre- 
tus dalyvavimas jos kūryboje liekasi vis dar svarstymo plot- 
mėje ir dėl to reikalingas intensyvaus aiškinimosi. Dėl tos 
pačios priežasties ir baltų indėlis šiam reikalui negali būti 
formuluotas su reikiamu ryškumų. 

Iš kitos pusės, šitas indėlis mus skatina kaip mūsų buvi- 
mo pateisinimas. Daugelis emigracijų išnyko kaip tik dėl to, 
kad jos nusisuko nuo visuotinių savo laiko problemų ir su- 
sitelkė išimtinai į savo, savų tautų, likimą. Į tai žvelgdamas, 
Josephas de Maistre tarė kietą sprendimą apie emigrantus: 
„L'emigration ne peut rien et en vaut rien — emigracija nieko 
negali ir nieko nereiškia“. J. de Maistre čia turėjo mintyje 
XVIII a. pabaigos Prancūzijos emigrantus, bet jo žodžiai tin- 
ka ir kitoms emigracijoms, kurios nesusivokia ieškoti išsigel- 
bėjimo vykdant aukštesnį uždavinį. Taigi nors mūsų euro- 
pinis indėlis yra toks neaiškus, mes turime jį tyrinėti ir de- 

rinti į savo emigrantinę padėtį: mes turime bent įsisąmonin- 
ti tai, kad mes turime tam tikrą europinę pareigą. 


1. Europos gyvenimo forma 


Amerikietis, kai nusileidžia Lisabonoje ir paskui keliauja 
pro Madridą, Bazelį, Prahą į Maskvą, turi 8 kartus pereiti sie- 
nas, aštuonis kartus susitikti naujas tautas, kalbas ir papro- 
čius, aštuonis kartus keisti pinigus ir surinkti savo pase bent ` 
16 antspaudų. Tai jį baisiai erzina, nes jis yra pripratęs tokį 
pat kelio galą tarp Niujorko ir San Francisko nukeliauti be 
jokių kliudymų. Europinį įvairumą jis pajaučia kaip žmoni- 
jos atsilikimo likutį, kurį pagaliau reikėtų pašalinti. Dabarti- 
nį amerikiečių pasisakymą už Europos sujungimą galima aiš- 
kinti, tarp kita ko, kaip jų nusistatymą prieš europinį mar- 
gumą. Mat Europa tikrai yra marga. Baltijos vokiečio grafo 
Hermanno Keyserlingo pasisakymu, „nėra žemėje niekur ki- 
tur tokio įvairumo kaip tas prie Azijos kontinento mažuose 
pusiasaliuose, kuriuose gyvename mes, europiečiai; net In- 
dijoje tokio nėra“. Indija, pasak Keyserlingo, yra „atsitikti- 
nis šalia vienas kito buvimas“, tuo tarpu Europa vaizduoja 
„esmingai diferencijuotą organišką paveikslą. Europos tau- 
tos savo esme nuostabiai skiriasi viena nuo kitos“!. Kiekvie- 
na iš tų aštuonių tautų, kurias amerikietis minėtoje kelionė- 
je sutiks, turi savą istoriją, savą kultūrą, savą galvojimo ir 
gyvenimo būdą. Ir taip yra visoje Europoje. „Balkanai yra 
tikrasis jos (Europos) prototipas“, — sako Keyserlingas ne be 
humoro, bet iš esmės teisingai? 

Tačiau visame šitame europiniame margume yra vienin- 
gumo pradas. Kai tas pats Keyserlingas, kuris taip pabrėžė 
europinį įvairumą, leidosi į kelionę apie pasaulį, savo žygį 
jis taip pateisino: „Europa manęs daugiau nebeskatina... Vi- 
sa Europa iš esmės yra vienos dvasios“. Dėmesio verta! 


1 Keyserling H. Das Spektrum Europas, Heidelberg, 1928, p. 459. 
2 Ten pat, p. 453. 
3 Das Reisetagebuch eines Philosophen I, Darmstadt, 1920, p. 7. 


283 


Amerikiečiui, kuris Europą pažįsta tik iš viršaus, krinta į akį 
šitas įvairumas ir jį net varžo. O europiečiui, kuris išgyvena 
savo kontinentą iš vidaus, Europos vieningumas yra pagrin- 
dinis dalykas. Ir abudu teisingi. Europa iš tikrųjų yra suski- 
lusi kaip Balkanai, tačiau yra palaikoma išvidinio principo, 
kuris šitą suskilimą nugali ir visiems europiniams pasireiš- 
kimams įspaudžia bendrumo žymę. 

Tas priešingumas ir yra būdingas europinio gyvenimo 
formai. Jose Ortega y Gassetas, europinės idėjos dekanas, 
kaip jis pats vadino“, tvirtai pažymi, kad europinių tautų is- 
torija visada yra turėjusi „dvilypę gyvenimo formą“. Kiek- 
viena Europos tauta savo istorijos eigoje gyveno dviejose di- 
mensijose: europinėje bendruomenėje, kurią sudarė „didžiulė 
europinių papročių sistema“, ir savo tautinėje bendruomenėje, 
kuri tuos bendruosius papročius diferencijavo. 

Didelė Europa ir reliatyviai maža tauta tai dvi socialinės 
plotmės, kuriose europinis žmogus buvo nuolatos. Buvo net 
tokių šimtmečių, „kuriuose europinė bendruomenė apspren- 
dė kiekvienos tautos nuosavą gyvenimo būdą“, pavyzdžiui, 
Karolio Didžiojo amžius arba XVIII šimtmetis“. Kai tik eu- 
ropinės tautos savo istorijos eigoje prie šitos bendruomenės 
prisijungė, nuo tada jos gyveno ne tik sau ir nesijautė esan- 
čios pilnai suverenios. Aukštesnė vienybė jas apgaubė ir reiš- 
kė įtaką jų veikimui“. Ar tai vienybei atstovavo popiežius, 
ar karalius, ji buvo realybė. Europinė sąmonė europinėse tau- 
tose buvo visados gyva ir reiškėsi forma, kuri atitiko epo- 
chos dvasią. Vienybę Europa gyveno didžiose krikščionybės, 
riterių, renesanso, humanizmo idėjose, idealuose laisvės, pa- 


* „Turiu tam kai kurių teisių, nes labai galimas dalykas, deja, kad esu 
šiandien tarp gyvųjų „dekanas“, seniausias iš tų, kurie paskelbė tą idėją Eu- 
ropai“, Ortega. Plg. „Europaeische Kultur und europaeische Voelker“, Stut- 
tgart, 1954, p. 35. 

5 Europaeische Kultur und europaeische Voelker, p. 14-15. 

6 Pažymėtina, kad europinė vienybė apėmė ir Baltijos kraštus jau net vi- 
duriniais amžiais. Tai rodo, tarp kitko, labai vaizdžiai lietuvių skundas prieš 
Vokiečių ordiną, kurį Vytautas Didysis įteikė visuotinei Konstanco konsili- 
jai 1415 m.: Lietuvos didysis kunigaikštis kreipėsi į aukštesnę instituciją, ku- 
rios sprendimas turėjo galioti jam pačiam, kaip ir Vokiečių ordinui. 

žangos, žmoniškumo idealuose. Jei mes šiandien šitą sąmo- 
nę ypatingai mėginame ugdyti ir ją regimomis, mūsų sąly- 
gomis tinkamomis formomis reikšti, tai mes tikrai pratęsia- 
me pereitų šimtmečių darbą. 

Taigi įvairumo ir vienybės principai yra viso europinio gy- 
venimo pagrindiniai bruožai. Tautiškumas ir europiškumas 
yra jėgos, kurios mūsų kontinento istorijai ir kultūrai davė pa- 
vidalą ir jį duos ateityje. Vienybę Europa ir ateityje gyvens 
dviejose dimensijose, nes jos vienybė reiškiasi ne atskirų in- 
dividų ar tautinių grupių skeveldrų suliejimu į naują tautą, 
kaip tai, sakysim, vyksta Amerikoje, bet suartėjimu ir susipra- 
timu sąmoningų, kultūroje pasireiškusių, istorijoje gilų pagrin- 
dą turinčių tautų. Ne individai arba uniforminės masės, bet 
tautos yra ir liks konkretūs europinės vienybės nešėjai. Tie- 
sa, Ortega teisus sakydamas: „Tautybė, kuri dar XIX amžiuje 
buvo gaivinanti ir skatinanti apraiška, šiandien prarado savo 
jėgą, kuri duotų paskatos ir planų ateičiai“7. Tačiau tai nuti- 
ko kaip tik dėl to, kad europinio gyvenimo planavimas atei- 
čiai buvo vis labiau perkeliamas didelei anttautinei bendruo- 
menei, Europai. Dėl to tautos jaučiasi lyg atpalaiduotos nuo 
pareigos; jos norėtų, anot Ortegos, „išsiilsėti ir tam tikslui pa- 
silikti namie“. Tačiau jos nepraranda tautinės sąmonės ir tau- 
tinio atsakingumo už visumą. Priešingai, šios dienos Europos 
vienybė gimsta iš tautų gilaus atsakingumo už ateitį. Akivaiz- 
doje besikuriančios europinės bendruomenės taigi galima ir 
reikia kalbėti apie tautinius uždavinius ir atskirų tautų ar tau- 
tų grupių indėlius?. 


7 Europaeische Kultur und europaeische Voelker, p. 36. 

8 Ten pat 

? Šiuo klausimu Ortega ima prieštarauti pats sau, kai jis, iš vienos pu- 
sės, pabrėžia Europos istorijos dvilypę formą, o iš kitos, tvirtina, kad tau- 
tos „nebeturi daugiau jokios ateities“: jos esančios „pavirtusios provinci- 
jomis“; jos esančios „jaugusios į namus ir įsimovusios į pantaplius“ (ten 
pat, p. 35-37). Ortega čia klysta dėl to, kad jis savo žvilgsnį nukreipia tik į 
romaniškas tautas, kurios kultūriniame susitikime nebevaidina pirmaeilės 
rolės ir todėl atrodo kaip provincijos, tikrai kaip kultūrinis užnugaris: net Pa- 
ryžius, buvusi „prieš 40 metų pasaulio sostinė“, pasak Ortegos, esąs virtęs 
„nuostabiu būdu provincijos miestu“ (p. 35). Plg. tuo pat klausimu ir Cor- 
tes D. Der Abfall vom Abendland, Wien, 1948, p. 76. 

2. Kultūrinis susidūrimas Europoje 


Tautiniam uždaviniui Europos kultūrinėje bendruomenė- 
je suprasti turime visados turėti prieš akis Europos kultū- 
ros struktūrą ir jos raidą. Visai schematiškai kalbėdami, pa- 
prastai skiriame trejopus europinės kultūros tipus: romanų, 
germanų ir slavų. Santykiavimas tarp atskirų kultūrinių ti- 
pų sudaro europinės kultūros eigos istorinę formą. Europos 
kultūra eina per kontinentą ne ramiai vieną kultūrinį ratą 
pakeisdama kitu, bet rungdamasi dėl pirmavimo bendroje 
europinėje dvasioje. Šimtmečius truko susidūrimas tarp grai- 
kų ir romėnų kultūros; šimtmečius buvo Europos gyvenimas 
nužymėtas įtampa tarp prancūziškojo esprit ir vokiškosios 
dvasios. Europos kultūros tautinis pagrindas tokiu būdu pa- 
sireiškia ne tik Europos kultūros struktūroje, bet ir jos isto- 
rinėje eigoje. Tame glūdi mūsų kontinento gyvastingumas, 
vaisingumas ir pasaulinis vaidmuo. 

Jei visi ženklai neapgauna, tai susidūrimas tarp romaniš- 
kojo ir germaniškojo kultūros tipų yra iš esmės baigtas“. Eu- 
ropinė kultūra yra pažengusi toli į šiaurę, užgriebusi Rusiją 
ir tuo pradėjusi naują periodą Europos kultūros istorijoje. 
Judriausi kultūriniai centrai šiandien yra jau ne tarp 40 ir 50 
platumos laipsnių kaip anksčiau, bet jau tarp 50 ir 60. Prie- 
šakinė Europos kultūros linija eina jau per Oslą, Stokholmą, 
Sankt Peterburgą, Maskvą, Ufą!!, Viduržemio jūros tautos yra 
virtusios jau europinės kultūros užnugariu; tai jokiu būdu ne- 
reiškia kultūrinio nuosmukio: tai reiškia tik, kad šitos tau- 
tos nebedominuoja toliau susidūrime tarp Europos kultūri- 
nių tipų. Prasideda, tiesą sakant, jau seniai prasidėjo, susi- 
dūrimas tarp germanų ir slavų kultūrų; susidūrimas, kurį 
pirmiausia turi pakelti Vokietija ir Rusija, kuris betgi darys 
įtakos visam europiniam gyvenimui. Dar daugiau: po to, kai 


10 Šios baigmės simboliniu aktu galima būtų laikyti susipratimą tarp Vo- 
kietijos ir Prancūzijos dėl Saro krašto: jis parodė, kad paskutinė konkreti įtam- 
pa yra pašalinta ir kad dirvos tolimesniam susidūrimui nėra ko ieškoti Eu- 
ropos vakaruose. 

1 Plg. Pakštas K. Baltijos respublikų politinė geografija, Kaunas, 1929. 

rusai pasistūmėjo net iki Elbės ir padalijo Vokietiją, Vokieti- 
jos erdvė yra virtusi to susidūrimo arena. Tai reiškinys, ku- 
ris turi didžiausios reikšmės kultūros filosofijos atžvilgiu. Vo- 
kietijos žemėje ir vokiečių tautos bus nulemta Europos kul- 
tūros ateinanti epocha. 

Labai dėmesio verta, kad šitą padėtį teisingai yra įverti- 
nę ne tik vokiečiai (kaip J. G. Herderis), bet ir patys rusai. 
A. Gercenas 1854 m. paskelbė studiją apie „Senąjį pasaulį ir 
Rusiją“. Joje aną susidūrimą tokiu būdu vaizduoja: 

„Rusija gali paimti Europą iki Atlanto; bet ji gali būti pa- 
imta taip pat iki Uralo. Pirmuoju atveju Europai tektų liktis 
suskaldytai, antruoju atveju jai tektų sudaryti glaudžią vie- 
nybę... Carizmas veržiasi pirmyn, skatinamas išsilaikymo 


„ jausmo ir paukščių keliavimo instinkto, kuris juos traukia į 


Juodąsias marias ar Viduržemio jūrą. Šitame kelyje yra ne- 
įmanoma išvengti susidūrimo su Europa“!?, 

Gercenas čia supranta ne tik politinį konfliktą: jis galvoja 
čia ir apie kultūrinį susidūrimą tarp Rusijos ir Europos. Sla- 
vų tautos esančios labai imlios svetimos kultūros vertybėms; 
jos labai lengvai pasisavinančios „kitų tautų kalbas, papro- 
čius, meną ir techniką“. Kas betgi mums rodosi svarbiau- 
sia, tai Gerceno pažymėjimas, jog šito susidūrimo pagrindi- 
niais nešėjais yra vokiečių tauta ir vokiečių kultūra, nes at- 
vira erdvė vokiečių kultūrai yra jau ne vakaruose, o rytuose. 
„Vokiečių mokslas, - sako Gercenas, - kuris negali peržengti 
Reino, labai lengvai pasiekia Volgos krantus ir nueina dar 
už jos“, Taigi prieš šimtą metų Gercenas matė visai teisin- 
gai, kad nauja Europos kultūros istorijos banga nesilies at- 
gal į vakarus, nei nesustos prie Rusijos sienos. Pagal Gerce- 
ną, istorija beldžiasi į Rusijos duris, ir jei Rusija durų neati- 
darys, arba jei Europa pasiliks reakcionieriška, tai Rusija ir 
Europa žus drauge, o „istorija iškeliaus į Ameriką“. „Mat 


12 Gercen A. Sočinenija, Geneve, 1875-1879, t. 5, p. 267. 
13 Ten pat, p. 280. 

4 Ten pat, p. 281. 

15 Ten pat, p. 210; plg. t. 10, p. 294. 

Rusijos ateitis priklauso ne tik nuo jos vienos: ji yra susijusi 
su Europos ateitimi“8, 

Šitie Gerceno žodžiai neprarado savo aktualumo, nors 
Rusija šiandien yra gavusi kitą pavidalą nei XIX amžiuje. Ru- 
sijos prasiveržimas į Vakarus šiandien skatinamas ne tik 
paukščių keliavimo instinkto, bet ir bolševikinės ideologijos, 
kuri siekia totaliai pasaulį apvaldyti ir jį pakeisti, tokiu bū- 
du kultūrinį susidūrimą įaštrina ir paverčia likiminėmis 
grumtynėmis. Dėl to ir Vokietijos vaidmuo žymiai yra pa- 
sunkėjęs, bet sykiu ir gavęs didesnės prasmės: Vokietija su- 
siduria su nauja Rusija, kurios kultūra tebėra rusiška, bet jau 
nebekrikščioniška. 


3. Baltų tautų vaidmuo 


Kokią rolę vaidina Baltijos tautos europinės kultūros ti- 
pų susidūrime? Šalia didžiųjų tautų, kurios yra pagrindinių 
Europos kultūros tipų reiškėjos, Europoje randam ir eilę ma- 
žesnių tautų, kurios gyvena erdvėje tarp didžiųjų tautų ir dėl 
to vaidina kultūros tarpininkų rolę. Skaičiumi šitos tautos dau- 
giausia nežymios, bet jų dvasinis indėlis yra pažymėtinas: jos 
atlieka tilto rolę tarp dviejų kultūros pasaulių ir palengvina 
europinės kultūros judėjimą ir jos vaisingumą. Kada didieji 
ir aštriai išsivystę kultūriniai tipai susitinka betarpiškai vie- 
nas su kitu, tada jie atsitrenkia stipriai vienas į kitą, sustings- 
ta ilgiau trunkančios kovos padėtyje ir jų tarpusavio santy- 
kiai yra pasmerkti liktis bevaisiai. Nes didžiosios tautos pa- 
prastai blogai viena kitą supranta. Aštrumams sušvelninti ir 
tarpusavio susipratimui paskatinti yra pašauktos mažosios 
tautos. Iš prigimties jos turi, vadinasi, tarpininkauti. Vaka- 
ruose šią palaimingą rolę jos atlieka jau šimtmečiais. Prisi- 
minkime tik šveicarus arba olandus, kurie tarp romaniško- 
sios ir germaniškosios kultūros tarpininkauja tikrai sėkmin- 
gai. Ar rytuose turi būti kitaip? 


16 Ten pat, p. 210. 

Kultūrinio tarpininkavimo nereikia aiškint tautinių mesia- 
nizmu, pasekant slavofilais ar lenkų mesianistais. Tuo tarpu 
kai pastarieji savo tautą kelia į kitų tautų išganytojus, kultū- 
rinis tarpininkavimas rodosi tik kaip istorinis, daugiausia ne- 
sąmoningas vyksmas tarpininkaujančios tautos buvime. Į tai 
savaime nukreipia tautos geografinė padėtis, istorinis pavel- 
dėjimas, jos politinė situacija. „Jau vien prisiimdamas, išlygin- 
damas, perdirbdamas ir toliau perduodamas, kraštas atlieka 
tarpininko funkcijas“, - taip aprašo kultūrinio tarpininkavi- 
mo vyksmą J. Huizinga”. Kultūrinis tarpininkavimas yra grei- 
čiau tautos buvimas, nei jos sąmoningas ir tikslingas veikimas. 

Prie tokių Europos kultūrinės bendruomenės tarpininkų 
tenka skirti ir Baltijos kraštus. Jie yra didžiajame kultūros ke- 
lyje, kuris eina Europos pakraščiais nuo pietvakarių į šiaurę 
ir kurį tiek vokiečiai, tiek ir rusai pasirenka, kad vieni kitus 
pasiektų: jie susitinka Baltijos erdvėje. Lenkija užtveria kelią 
vokiečių kultūrai į rytus. Ši slavų tauta yra per didelė, kad 
galėtų vaidinti tarpininko rolę. Kita vertus, ji per daug prie- 
šiškai nusiteikusi rusų atžvilgiu, kad galėtų teisingai įvertinti 
rusų kultūrą; ir vokiečių kultūra yra gana svetima lenkų dva- 
siai. Lenkija stipriai gravituoja į romaniškos kultūros ratą (kaip 
ir Rumunija); savo etnologinėje struktūroje ji turi daug ką ben- 
dro su prancūzais ir dėl to yra daugiau ar mažiau užsidariu- 
si nuo abiejų savo didžiųjų kaimynų. Natūrali susisiekimo li- 
nija tarp vokiečių ir rusų kultūrų eina, vadinasi, ne per Len- 
kiją, bet per Baltijos kraštus. Baltijos tautos turi svarbiausias 
prielaidas, kad galėtų vaisingai tarpininkauti tarp slavų ir ger- 
manų kultūrinių tipų: stipriai formuojantį gamtovaizdį, dva- 
sios atvirumą svetimų kultūrų vertybėms ir kitokią kalbą. 

Nebūtinai turime būti šalininkai Spenglerio teorijos apie 
kultūros augalinį charakterį, kad pripažintume gamtovaiz- 
džio reikšmę kultūrai augti ir plisti. Pati kultūra gi yra gam- 
toje objektyvuota dvasia. Kaip žmogus, kultūros kūrėjas, tu- 
ri savyje dvasią ir gamtą, taip ir žmogaus kūriniai yra ap- 
sprendžiami ir jaučia įtaką šitų dviejų pagrindinių buvimo 


17 Geschichte und Kultur, Stuttgart, 1954, p. 352. 

jėgų. Nuklystume į vienašališką spiritualizmą, jei kultūrą da- 
rytume priklausomą tik nuo dvasinių idėjų ir paleistume iš 
akies jos gilų ryšį su gamta. O baltiškoji gamta, kuri reiškia- 
si savo gamtovaizdžiu, yra tokios stiprios formuojančios jė- 
gos, kad įvairius žmonių tipus suformuoja į baltiškąjį tipą 
(antropologiškai baltietis žmogus toli gražu nėra vienodas), 
„Aš pažįstu maža gamtovaizdžių su tokia formuojančia jė- 
ga“, - pastebi H. Keyserlingas. - „Tik Šiaurės Amerika ir Bal- 
kanai man vaizduojasi kaip kraštai su tokia pat kūrybine jė- 
ga“!8. Kaip Amerikoje gamtos kuriamoji jėga įgali sudaryti 
„tam tikrą žmonių rūšį“ iš priešingiausių rasių”, taip ir Bal- 
tijos kraštovaizdis įspaudžia bendrą bruožą visiems Baltijos 
kraštų gyventojams. „Reicho vokietis, kuris užaugo Baltijos 
kraštuose, tapo baltų; tas pats su lenku, švedu, rusu ir net 
žydu“?, Baltas, pagal Keyserlingą, esąs „pirmiausia baltas, 
vokiškas ar daugiau lenkiškas, švediškas ar rusiškas, pagal 
tai, ar jis tautinį svorį skiria vokiečių, estų ar latvių tauty- 
bei. Kiekvienas tikras Baltijos kraštų gyventojas pašalietį vei- 
kia pirmiausia kaip baltas... Yra labai daug galimų ir tikrų 
atspindžių pagal elementų pasiskirstymą. Tačiau baltiškumas 
kaip toks vis dėlto visur yra pagrindinis charakterio bruo- 
žas“?!. Tai aiškinti istoriniu likimu mažiau begalima, nes Bal- 
tijos tautoms jis nebuvo bendras išgyvenimas. „Baltijos kraš- 
tuose gamtovaizdis yra pirmiausia tas veiksnys, kuris visus 
Baltijos kraštų gyventojus padaro baltais: jis turi didžiausios 
formuojančios galios“??, 

Apie baltų dvasios atvirumą svetimų kultūrų vertybėms 
nereikia tarti daug žodžių: šitas atvirumas baltų tautoms vos 
nevirto pražūtim. Baltijos kraštų istorijoje buvo periodai, ka- 
da socialinis aukštasis sluoksnis Estijoje ir Latvijoje buvo vo- 
kiškas, Lietuvoje lenkiškas. Dėl Lietuvos, tai bajorija buvo 
lenkiška ne ta prasme, kad ji būtų atvykusi iš Lenkijos, bet 


18 Keyserling H. Das Spektrum Europas, p. 362. 

19 Pig. Das Reisetagebuch eines Philosophen II, p. 757. 
20 Keyserling H. Das Spektrum Europas, p. 382. 

21 Ten pat, p. 383-384. 

2 Ten pat, p. 386. 

ta, kad ji prisiėmė lenkišką kultūrą, nors bajorai nuo šimt- 
mečių buvo vietiniai. Tačiau Baltijos kraštų tautinis atgimi- 
mas buvo ženklas, kad baltiškoji dvasia nedingo dėl savo at- 
virumo. Kai tik laikas atėjo, ji vėl staiga atsitiesė ir iškėlė aikš- 
tėn nuosavą kultūrą. Jei mes šiandien galime kalbėti apie 
baltų europinį uždavinį, tai tik dėl to, kad baltiškasis žmo- 
gus ne tiktai yra atviras didžiosioms germanų ir slavų kul- 
tūroms, bet kad jis drauge išsilaikė ir savarankiškas. Ir tai 
yra būtina, nes kultūrinis tarpininkas tik tada gali savo už- 
davinį atlikti, kada jis svetimai kultūrai nei atkakliai priešin- 
gas, nei jai bevališkai pasiduoda. 

Jėga, kuri baltietįį žmogų saugoja nuo paskendimo sveti- 
moje kultūroje, yra jo kitokia kalba. Pirmu pažvelgimu at- 
rodo, kad kalbų įvairumas apsunkina kultūrinį tarpininka- 
vimą ir tos tautos, kurios nuosavos kalbos neturi, kaip švei- 
carai ar austrai, yra geresnėje padėtyje nei baltai, kurie 
vartoja tris kalbas ir nė viena iš jų negali susiprasti su kai- 
mynais. Iš tikrųjų betgi yra atvirkščiai. Šią problemą tyrinė- 
damas, J. Huizinga palygina, kaip tarpininko vaidmenį at- 
lieka šveicarai ir olandai. Šveicarų kalba yra ta pati kalba 
kaip ir jos didžiųjų kaimynų, tuo tarpu olandai kalba sava 
kalba, kuri priklauso germanų kalbų grupei, bet kurią var- 
giai galės suprasti vokietis ar anglas. Šitą reiškinį J. Huizin- 
ga analizuoja ir prieina išvadą ne šveicarų, bet kaip tik olan- 
dų naudai. „Šveicaras, - sako J. Huizinga, - pagal tai, ar jo 
gimtoji kalba yra vokiečių ar prancūzų, turi savo dvasioje pa- 
sirinkti vieną iš dviejų pusių“2. Jis yra jau iš anksto nuskir- 
tas pasirinkti vieną ar antrą kultūrą. Vokiečių ir prancūzų 
gimtoji kalba neduoda šveicarui laisvės germanišką ar roma- 
nišką kultūrą, tarp kurių jis turi tarpininkauti, nekliudomai 
priimti ir perdirbti pagal savo dvasinį būdą. Tuo tarpu olan- 
das tų kultūrų atžvilgiu yra laisvesnis, nes jos ateina pas jį 
ne savo pirminės kalbos pavidalu, bet jas priima jau pervilk- 
tas į olandų kalbą. Jei olandas su savo kalba ir nebus pasau- 
lio išgirstas, tai jo savarankiškumas jam duoda tą pirmeny- 


23 Geschichte und Kultur, p. 353. 

bę, kad jis gali galbūt geriau nei kita tauta Europoje supras- 
ti trijų didžiųjų kaimynų dvasią. Be nuosavos kalbos olan- 
das būtų mažiau tinkamas tarpininko vaidmeniui“?, Jeigu 
J. Huizingos mintys apie Olandiją teisingos, tai jas galima be 
rezervų taikyti ir Baltijos tautoms. Tuo būdu baltų kalbų ki- 
toniškumas nekenkia baltų tautų tarpininkavimo uždaviniui; 
atvirkščiai, tai pirmenybė, kuri baltų dvasiai palieka daugiau 
laisvės atlikti tarpininko vaidmenį labiau kuriamuoju būdu. 
Olandų tauta juk irgi kūrybingesnė nei šveicarų. 


4. Tarpininko uždavinys baltų sąmonėje 


Šita trumpa analizė svarbiausių prielaidų, kurios reika- 
lingos kultūrinio tarpininko vaidmeniui, rodo, kad Baltijos 
tautos iš tikrųjų pačia prigimtimi yra paruoštos tarpininko 
uždaviniui. Jų geopolitinė padėtis visiškai sutaria su jų gam- 
tinėmis ir dvasinėmis ypatybėmis ir skatina baltų tautas iš- 
gyventi savas kultūras kaip tiltą tarp vokiečių ir slavų pa- 
saulio. Bet Baltijos tautos kaip kultūros tarpininkas reiškiasi 
daugiau nei tik išgyvenimu. Ir baltų galvojime Baltijos tau- 
tų tarpininkavimo vaidmuo yra suprastas ir permąstytas. 
Baltų sąmonė, kiek ji reiškiasi baltų istorijos ir kultūros filo- 
sofijoje, susitelkia ypačiai prie tarpininkavimo uždavinio tarp 
Vakarų ir Rytų. 

Laiko atžvilgiu lietuvių kultūros filosofas Stasys Šalkaus- 
kis (1886-1941) buvo pirmasis, kuris karštai ėmėsi šio klau- 
simo ir kultūrinį tarpininkavimą rodė kaip lietuvių tautos 
tautinį pašaukimą, kaip jos buvimo įprasminimą3. Visa Lie- 
tuvos istorija buvo apspręsta Lietuvos santykių su germaniš- 


24 Ten pat, p. 354. 

25 Plg. jo veikalus: Sur les confines de deux mondes. Essai syntetigue 
sur le problem de la civilisation nationale en Lithuanie, Geneve, 1919; Tau- 
tybė, patriotizmas ir lietuvių tautos pašaukimas, Kaunas, 1928; Lietuvių tau- 
ta irjos ugdymas, Kaunas, 1933. Apie Šalkauskio tautinės kultūros teoriją 
plg. Maceina A. Kultūrų sintezė ir lietuviškoji kultūra // „Židinys“, Kaunas, 
1939, Nr. 4-12. 

kuoju ir slaviškuoju pasauliu: lietuviškoje žemėje buvo pa- 
keltos didžiausios grumtynės tarp Vakarų ir Rytų dvasios. 
Bet Rytai ir Vakarai, kiekvieni sau skyrium gyvuodami, yra 
vienašališki, dėl to jie ilgisi vienas kito. Lietuvių tautos isto- 
rinis uždavinys esąs tarpininkauti tarp šitų dviejų Europos 
gyvenimo kraštybių, sudaryti jų organinę sintezę savoje tau- 
tinėje kultūroje ir tuo būdu tapti erdve dvasiniams mainams 
tarp Rytų ir Vakarų. Lietuvių tautinis atgimimas, Šalkaus- 
kio supratimu, buvo spontaniška reakcija prieš Rytų domi- 
navimą, bet tai nereiškia, kad nepriklausomos Lietuvos lai- 
kotarpis buvo formuojamas išimtinai vakarietiškai. „Kad ga- 
lėtų gyventi ir tarpti, lietuvių tauta turi tiek savo politikoje, 
tiek ir kultūroje išlaikyti pusiausvyrą tarp Rytų ir Vakarų“. 
Tai esąs svarbiausias lietuvių tautos gyvavimo idealas. Dau- 
gelyje savo atskirų studijų Šalkauskis mėgino nurodyti kon- 
krečius kelius ir priemones šitam tautos idealui giliau pažinti 
ir jam praktiškai vykdyti. 

Labai dėmesio verta, kad Baltijos vokietis grafas H. Key- 
serlingas, Šalkauskio teorijos nepažindamas, prieina tas pa- 
čias išvadas. Savo veikale „Das Spektrum Europas“ (1928) 
jis lygina Baltijos kraštus su Belgija? ir randa, kad Baltijos 
kraštai Europai reiškia dar daugiau nei Belgija. „Pastarasis 
kraštas tarpininkauja tik tarp giminiškų kultūrų; Baltijos kraš- 
tai ir baltų tautos tarpininkauja iš vidaus ir iš lauko tarp 
dviejų galingiausių ir iš esmės skirtingiausių kultūrinių ra- 
tų. Šiame tarpininko vaidmenyje aš regiu baltų uždavinį“. 
Baltijos kraštuose turįs „kilti tarpinis pavidalas tarp Rusijos 
ir Europos“, nes „tokio tarpinio pavidalo yra Europa reika- 
linga“. Ji reikalinga „tarpinio ryšio su naujai tampančiais ry- 
tais, ir būtent gyvo, konkretaus tarpinio ryšio, ne tik tarpi- 


% Lietuvių tauta ir jos ugdymas, p. 47. 

7 Taip palygina ir Šalkauskis: Belgija esanti pašaukta tarpininkavimo už- 
daviniui savo tautinės sudėties dėka, Lietuva - dėka savo kultūrinių pradų, 
kurie yra nulėmę jos istorinę raidą (plg. Lietuvių tauta, p. 48-49). Imtis tokio 
palyginimo St. Šalkauskį paskatino M. de Munnynckas (plg. Psychologie du 
patriotisme, Fribourg, 1914). 

28 Keyserling H. Das Spektrum Europas, p. 390. 

ninkavimo teorijos“?. Šitą gyvą tarpinį ryšį Keyserlingas ma- 
to kaip tik Baltijos kraštuose, kurie sudaro Vakarų Europos 
kultūros ribą, kaip Lenkija ir Rumunija. „Bet priešingai nei 
rumunas ar lenkas, baltas nesijaučia iš esmės esąs ruso prie- 
šas; jis nėra Rytams užsidaręs, bet net jiems atviras. Jis išgy- 
vena rusą net kaip giminę... jame, nors jis linkęs į Vakarus, 
tebėra gyva rusiška natūra, stipri rusiška įtampa, tik kulti- 
vuotų tradicijų forma“*". Dėl to baltas esąs pašauktas „su- 
formuoti savyje ekumenišką tipą, Rytų-Vakarų įvairybių 
ekumenišką tipą“. 

Panašių minčių, nors kitu atžvilgiu svarstant, randame ir 
Australijoje gyvenančio latvių kultūros filosofo Paulo Jurevi- 
čiaus?!. Skirdamasis nuo Šalkauskio ir Keyserlingo, Jurevičius 
tautinės kultūros problemą svarsto žvelgdamas daugiau į as- 
mens etinių vertybių idealą, ir dėl to mažiau kalba apie lat- 
vių tautą kaip bendruomenę, o daugiau apie latvių žmogų 
kaip asmenį, kuris turi realizuoti integralios tautinės kultū- 
ros idealą. Tačiau Jurevičius jokiu būdu neišleidžia iš akių, 
kad latvių tauta priklauso Rytų tautoms?, iš kitos pusės bet- 
gi, jis sieja savo tautos likimą su Vakarų Europa. Rusija ir Vo- 
kietija yra jėgos, kurios ir Latvijos gyvenimą apsprendžia. Aiš- 
kiai teigia Jurevičius, kad kultūros pagrindai tegali būti tik 
tautiniai ir kad tarptautinės kultūros iš viso nėra. Tačiau kar- 
tu jis pabrėžia, kad už kultūros tautinio elemento yra visuo- 
tinės visų Žmonių išpažįstamos vertybės”. Jos yra apspręstos 
didžiųjų europinės kultūros tipų, ir be jų negalima susidary- 
ti jokio tautinės kultūros idealo. Šiuo pagrindu Rusija ir Vo- 
kietija latvių tautai yra daugiau nei tik ūkinis partneris: jos 
daro įtakos esmingai latvių kultūros idealui, ir latvių susidū- 
rimas su savo didžiaisiais kaimynais sudaro latvių kultūros 
didįjį uždavinį. Nors pats kultūrinis tarpininkavimas Jurevi- 


2 Ten pat, p. 391. 

30 Ten pat, p. 393. 

31 Plg. jo veikalus: Nacionales dzives problemas, Riga, 1936; Dzive un lik- 
tenis. Refleksijas par latvisko eksistenci, Kopenhagen, 1955. 

32 Dzive un liktenis, p. 95-96. 

33 Ten pat, p. 20-21. 

čiaus nėra aiškiai išreikštas, tačiau jis yra susidūrimo tarp ru- 
siškumo ir vokiškumo pagrinde, 

Taigi baltų filosofai, svarstydami savo tautų, savo kultū- 
rų istorinę rolę, nurodo tą rolę arba kaip sąmoningą tarpi- 
ninkavimą tarp Rytų ir Vakarų (Šalkauskis ir Keyserlingas) 
arba bent kaip susidūrimą su Rytais ir Vakarais norint įga- 
linti etinį kultūros idealą (Jurevičius). Bet kuriuo atveju Bal- 
tijos kraštai suprantami kaip Rytų-Vakarų susitikimo erdvė. 


5. Baltų emigrantų padėtis 


Baltijos kraštų padėtis su Sovietų Sąjungos okupacija betgi 
iš esmės pasikeitė. Baltijos tautos gyvena dabar nebe riboje 
tarp germaniškos ir slaviškos kultūros, bet tik slaviško pa- 
saulio viduje. Be abejo, baltų kultūra plėtojasi ir toliau, bet 
užuot skatinama ir apvaisinama abiejų kaimyninių kultūrų, 
ji turi sunkiai grumtis su vienašališku rusišku dominavimu“. 
Taigi kol truks dabartinė politinė padėtis, Baltijos kraštai yra 
išskirti iš tarpininkavimo uždavinių. 

Tačiau ar tai reiškia, kad tarpininkavimo rolė tuo pačiu 
yra sužlugdyta? Aišku, Europa laikinai yra netekusi Baltijos 
erdvės Rytų-Vakarų susitikimams. Laisvajame pasaulyje bet- 
gi gyvena šimtai tūkstančių baltų, kurie yra pašaukti ir net 
įpareigoti perimti ir toliau vykdyti savo tautų europinį už- 
davinį. Nes dvilypė Europos gyvenimo forma lieka keliaro- 
džiu ir Baltijos emigracijai: ir savo emigrantinėje būtyje jie 
turi egzistuoti dviejose dimensijose - savo tautiškumo erd- 


* Apie Sovietų tautybių politiką plg. Rauch G. Rusland: staatliche Ein- 
heit und nationale Vielheit, Muenchen, 1953; Das Bulletin der ukrainischen 
unabhaengigen Assoziation „Die Nationalitaetenpolitik Moskaus“, Muen- 
chen, 1956-1957. Sovietų Sąjungos komunistų partijos centro komiteto nuta- 
rime pakartotinai pabrėžiama, kad partija pasisako už „sąjunginių respubli- 
kų teisių praplėtimą ūkinės ir kultūrinės kūrybos srityje“; partija tiesianti kelią 
„nacionalinių respublikų ūkiui ir kultūrai sparčiau plėtoti“ („Literaturnaja ga- 
zeta“, 1957, Nr. 80). Ar tai bus įvykdyta, parodys tik ateitis. Tačiau nutari- 
mo priėmimas rodo, kad nacionalinių respublikų tautinės teisės lig šiol bu- 
vo gana apribotos, t. y. kad kultūros pavyzdys buvo rusų kultūra. 

vėje ir europinės bendruomenės erdvėje. Savo tautiškumo di- 
mensija įpareigoja Baltijos emigrantus išlaikyti ir tęsti savo 
tautinę kultūrą. Europinė dimensija iš jų reikalauja dalyvauti 
sprendime laiko problemų, nuo kurių priklauso ir jų tautų 
likimas. Europinis Baltijos emigracijos uždavinys taigi yra 
vykdyti pagal laiko galimybę seną baltų kultūrinį tarpininkavimą. 
Kaip laisvi Baltijos kraštai tarpininkavo tarp Rytų ir Vaka- 
rų, taip ir baltų emigracija dabar turi surasti kelią, kad ši- 
tam europiniam uždaviniui liktų ištikima. Kuriuo būdu tai 
šiandien įmanoma? 

Susidūrimas su slavų kultūra šiandien, kaip sakyta, yra 
bendriausias ir svarbiausias uždavinys visai Europai. Bet sla- 
vų kultūra šiandien ateina į Vakarus nebe „žmogiško visuo- 
tinumo“ forma, kaip tai buvo formulavęs F. Dostojevskis; 
ji yra jau bolševikiškai nužymėta ir dėl to sudaro didelį pa- 
vojų Vakarų Europos kultūrai. Praktiškai šiandieninis susi- 
dūrimas su slavų kultūra reiškia ne ką kitą, kaip susitikimą 
su bolševikine kultūra. Dabartiniu momentu tas susitikimas 
palyginti dar kuklus, bet ilgainiui jis bus neišvengiamas: ge- 
ležinė uždanga kultūros srityje amžinai nebus nuleista, nes 
Rusijoje yra susidaręs naujas žmogaus tipas ir nauja kultū- 
ra“, kurie aistringai ieško ryšio su europiniais žmonėmis ir 
europine kultūra ir juos laiko artimiausia erdve bolševiki- 
niam laimėjimui. Bolševikinis žygis į Vakarus artimiausioje 
ateityje bus vykdomas pirmiausia kultūrinėje srityje. Dabar- 


35 Savo kalboje apie Puškiną 1880 m. birželio 8 d. F. Dostojevskis nurodė 
į Puškiną kaip į reiškėją rusų tautos veržimosi į „universalumą ir į visuotinį 
žmoniškumą“; Dostojevskis skatino rusų tautą tapti „broliais visų žmonių, 
visuotiniais žmonėmis“ (Piper, Muenchen, Saemtliche Werke, t. 12, p. 134- 
135). Bolševizme yra visuotinio žmoniškumo idėja, tik iškreipto pavidalo, nes 
sovietinis rusas yra brolis tik pasauliniam proletariatui ir tai „galingesnis bro- 
lis“, arba „vyresnis brolis“, kaip jį vadina sovietų poetas I. Maštas (plg. „Druž- 
ba narodov“, 1954, Nr. 4, p. 123). 

36 Plg. Bauer R. A. Der neue Mensch in der sowjetischen Psychologie, Bad 
Nauheim, 1955; Simmons E. J. Der Mensch im Spiegel der Sowjetliteratur, Stut- 
tgart, 1956; Karpow G. Ueber die Kulturrevolution in der UdSR, Berlin, 1956; 
Froese L. Ideengeschichtliche Triebkraefte der russischen und sowjetischen 
Pedagogik, Heidelberg, 1956. 

tinis sovietinis siekimas surasti kontaktą su Vakarų kultūri- 
niu pasauliu — nuo sporto iki atominių mokslų - turi tikslą 
ne atkelti vartus ir atidaryti duris Vakarų kultūrai į Sovietų 
Sąjungą, bet surasti kelius ir priemones, kuriomis bolševiki- 
nė kultūra įsiveržtų į Europos dvasią. 

Iš čia kyla ir baltų emigracijai visai konkretus uždavinys, 
būtent paruošti Vakarų pasaulį neišvengiamam susitikimui 
su sovietine kultūra. Bolševizmo kultūrinis veržimasis į Va- 
karus neturi Europą užtikti netikėtai. Vakarų žmogus netu- 
ri be niekur nieko priimti bolševikinę kultūrą, nors ji ateitų 
ir koegzistencijos laikotarpyje. Kitaip jis bus bolševikinės kul- 
tūros nugalėtas, nes jis šitą kultūrą vargiai pažįsta ir jos sie- 
kimus vargiai supranta. Vakarų žmogus prieš ją atsiduria ar- 
ba naiviai atviras, nesirūpindamas patikrinti šitos kultūros 
vertę nei sąmoningai pažinti jos pagrindus; arba jis ją baga- 
telizuoja nepripažindamas jai jokios vertės ir prasmės. Va- 
karų žmogaus laikysena bolševikinės kultūros atžvilgiu gal- 
būt geriausiai parodo, kaip labai jis šioje vietoje yra reika- 
lingas tarpininko, kuris jam atskleistų bolševikinės kultūros 
tikslą ir prasmę. Baltų emigracija turėtų atlikti šitą tarpinin- 
ko uždavinį. 

Tiesa, tarpininkavimo terminas šiuo atveju, susitikime su 
bolševikine kultūra, gali baidyti. Bet tarpininkavimas ne vi- 
sada reiškia tik pasiūlymą, jis dažnai reiškia įspėjimą arba 
mažiausiai bent paskatinimą susimąstyti. Kultūrinis tarpinin- 
kavimas savo esme yra atitinkamos kultūros esmės ir prasmės 
nušvietimas. Dėl to jis nėra jokia propaganda prieš kultūrą ar- 
ba už ją. Jis yra paruošimas: 1) paruošimas subjektyvinės 
dvasios gilesniam žvilgiui į kultūros lobyną, 2) paruošimas 
pačios kultūrinės vertybės atskleidžiant joje slypinčią pras- 
mę. Jei bolševikinė kultūra yra pavojus europinei kultūrai, 
tai Baltijos emigracija, kaip kultūrinis tarpininkas, turi šitą 
pavojų parodyti ir Europą įspėti. Bet tai neimanoma be bol- 
ševikinės kultūros gilesnės analizės. Tirti bolševizmą kaip 
kultūrinį reiškinį yra būtina, kad vakarietis žmogus galėtų 
susidurti su juo sėkmingai. Baltų emigracija padarytų liki- 
minę klaidą, jei ji tik plūstų bolševikinę kultūrą, užuot kon- 

krečiai ir pagrįstai parodžiusi, kur yra šios kultūros grėsmė 
ir negerovė. Nuo Petro Didžiojo“? rusai turi plačią kultūros 
programą, kurios tikslą galima būtų šitaip išreikšti: Rusija tu- 
ri virsti europinės kultūros sostine. Bolševizmas imasi užda- 
vinį vykdyti, tik nesirengdamas europinę kultūrą pratęsti, 
kaip buvo norėjęs Petras Didysis, bet radikaliai nutraukda- 
mas ryšius su Vakarų kultūros praeitimi: bolševikinė kultūra 
nori ateiti į Vakarus ne Vakarų kultūrą papildydama, bet ją pa- 
keisdama visiškai kitomis vertybėmis. Tai galutinis bolševizmo 
pastangų tikslas kultūrinėje srityje. Europa laukia iš baltų 
emigracijos, kad ji prisidės prie bolševikinės kultūros progra- 
mos ir jos kultūrinių siekimų demaskavimo ir tuo būdu at- 
liks senąją Baltijos kraštų kultūrinę misiją. Ir naujos padėties 
akivaizdoje tarpininkavimo uždavinys liekasi amžinoji parei- 
ga baltiečio žmogaus, o ypačiai baltų emigrantų. 

Nėra šio straipsnio uždavinys pateikti konkretų planą mi- 
nėtai pareigai atlikti: tai būtų reikalas baltų kultūrinių insti- 
tucijų, pavyzdžiui, Baltų tyrimo instituto ar Baltų draugijos. 
Šioje vietoje galima nurodyti tik į porą punktų, kurie gali pa- 
vaizduoti, kaip baltų emigracijos uždaviniai turėtų būti su- 
prantami: . 

1. Bolševizmas kaip kultūrinis reiškinys Vakarų pasau- 
liui gresia ne mažiau kaip bolševizmo politinė siste- 
ma. Vakarų jaunimas jaučiasi vis labiau svetimas se- 
najai europinei kultūrai ir dairosi naujo kultūrinio ti- 
po. Bolševikinė kultūra ieškančiam jaunimui pasisiūlo 
kaip kultūra „didesnės drąsos“?? ir tokiu būdu ima 
ruošti kelius bolševikinio gyvenimo tvarkai. 

2. Bolševizmas kaip kultūrinis reiškinys neturi būti ba- 
gatelizuojamas. Daugelis vakariečių (tarp jų ir kai ku- 


Y Petras Didysis 1714 m. Rygos uoste, ištuštindamas savo taurę ant tik 
ką nuleisto laivo, kalbėjo tokius žodžius: „Istorikai nukelia seniausią mokslų 
sostinę į Graikiją; iš ten jie keliavo į Italiją ir paskui išplito į visus Europos 
kraštus... Šitą mokslų keliavimą po visą žemę aš norėčiau palyginti su žmo- 
gaus kraujo apytaka, ir man rodos, kad jie savo buveinę Anglijoje, Prancūzi- 
joje ir Vokietijoje kada nors vėl paliks ir keliems šimtmečiams persikels pas 
mus“ (plg. Kirejewskij I. W. Russland und Europa, Stuttgart, 1948, p. 6-7). 

38 Plg. „Literaturnaja gazeta“, 1957, Nr. 51, p. 1. 

rie baltų emigrantai) daro klaidą, lengvai susidoroda- 
mi su bolševikinė kultūra tuo vienu nurodymu į jos 
propagandinį charakterį. Naujai išaugusios rusų gene- 
racijos, kurioms komunizmas virto šventu įsitikinimu, 
visiškai pakeitė sovietinių kultūrinių laimėjimų pras- 
mę, ypač dvasinio gyvenimo srityje propaganda jiems 
virto tikėjimu. 

3. Bolševizmas kaip kultūrinis reiškinys sykiu yra ir re- 
voliucinis. Jis laiko save žmonijos istorijos naujo pe- 
riodo objektyvacija (įsikūnijimu) ir dėl to reiškia pre- 
tenzijas būti vienintele tikra ateities kultūra. Taigi tikra 
ir taikinga koegzistencija tarp Vakarų ir bolševikinės 
kultūros yra negalima. 

4. Bolševizmas kaip kultūrinis reiškinys yra giliai rusiš- 
kas dalykas. Nors rusų emigrantai plačiai paskleidė le- 
gendą, kad komunistinė Sovietų valdžia esanti „tarp- 
tautinės revoliucionierių profesijos sekta““?, bet teisin- 
gas yra N. Berdiajevas sakydamas: „Bolševizmas rusų 
tautai yra ne išorinis, bet išvidinis reiškinys“; jis „ati- 
tinka rusų tautos dvasinį būvį““; dar daugiau: jis yra 
„trečioji Rusijos didybės, rusiškojo imperializmo ap- 
raiška“. Slaviškojo elemento bolševizme negalima pa- 
neigti. 


Jei baltų emigracija šiuos (ir daugelį kitų) punktų teisin- 
gai nušviestų ir tuo būdu įgalintų vakarietį pažvelgti į bol- 
ševikinės kultūros vidų, tai jų indėlis Vakarų-Rytų susidū- 
rime tikrai būtų svarus. Slavų prasiveržimas į Vakarus yra 
didžiulis: rusai girtuokliauja šiandien ne tik prie Rygos uos- 
to, kaip Petro Didžiojo laikais, bet ir prie Goethe's bei Schil- 
lerio karstų. 


3 Vestnik instituta po izučeniju istorii i kultury SSSR, Muenchen, 1952, 
Nr. 2, p. 6. 

4 Das neue Mittelalter, Tuebingen, 1950, p. 76. 

41 Berdjajew N. Istoki i smysl russkogo kommunizma, Paris, 1955, p. 99. 
Plg. taip pat: Sarkysianz E. Russland und der Messianismus des Orients, 
Tuebingen, 1955, p. 3. 

Pabėgdami į Vakarus, Baltijos emigrantai norėjo ne šitų 
likiminių grumtynių išvengti. Priešingai, jų buvimas laisva- 
jame pasaulyje įgalina juos toliau vykdyti tarpininkavimo ro- 
lę. Tiesa, šitas kultūrinis tarpininkavimas, kuris normaliais 
laikais vedė į germanų ir slavų kultūrų tarpusavį apvaisini- 
mą, šiandien yra pavirtęs įspėjimu Vakarų pasauliui ir bol- 
ševikinio pasaulio demaskavimu. Tačiau nepaisant šio paki- 
timo, baltietis žmogus, o pirmiausia baltų emigrantas, vis te- 
begyvena riboje tarp dviejų pasaulių, abudu juos savo dvasia 
apimdamas. 


III 


LAIŠKAI 
MANO 
KRITIKAMS 


1. APIE RELIGINĘ LITERATŪRĄ 
IR JOS KRITIKĄ 


I 


Baigdamas „Didžiuosius dabarties klausimus“ (Čikaga, 
1971), šios knygos autorius ragino „mūsų jaunus mąstyto- 
jus - filosofus, o ypač teologus” (p. 308), susidomėti religi- 
nėmis problemomis, kadangi ir jų „sprendimas padaro tau- 
tą nacija, išvesdamas ją iš pirminio liaudies tarpsnio, kurio 
metu daug savinamasi, o maža kuriama“ (ten pat). Religi- 
nės srities brendimas, autoriaus pažiūra, yra tautai, siekian- 
čiai nacijos rango, nė kiek ne mažesnės svarbos, negu litera- 
tūros, meno ar mokslo aukštis. Tai tinka ypač mūsų laikams, 
kai grumtynės tarp atgernančios religinės sąmonės ir stiprė- 
jančio bei plintančio ateizmo darosi vis aštresnės, nes yra ve- 
damos ne tik dvasinės kūrybos, bet ir politinės prievartos 
priemonėmis. Argi tad galėtų mūsų tauta stovėti šalia šių 
rungtynių ir abejingai į jas žiūrėti? Juk jeigu pačioje Lietu- 
voje religinės minties skleidimasis yra tramdomas visokiais 
būdais, tai ant mūsų pečių kaip tik ir gula didi pareiga per- 
imti religinės problematikos sprendimą ir jį stumti priekin 
visos tautos vardu. 

Ryšium su šiuo raginimu „Darbininko“ apžvalgininkas 
(1971 12 21) pastebėjo, esą „Maceinos minėtas įsijungimas į 
anttautinių klausimų svarstymą šia knyga tebėra sunkiai 
įmanomas, nes mes nepajėgėme suorganizuoti savų mąsty- 
tojų vertimo į kitas kalbas“ (p. 2). Ši pastaba, esmėje teisin- 
ga, betgi reikalinga vienos pataisos. Kad savų raštų vertimo 
į svetimas kalbas nesame suorganizavę, tai tiesa. Vienas ki- 
tas pradinis užmojis vis tebelieka tik užmojis - pagal pras- 

mingą K. Bradūno poezijos eilutę: „Tik plasnoja... bet nepa- 
kyla“ „Situacija“. Tačiau tautos virtimą nacija dalyvaujant 
anttautinių problemų sprendime nereiktų suprasti grynai vir- 
šiniu būdu: vykti į tarptautinius kongresus, juose kalbėti, leis- 
ti knygų kitomis kalbomis, ruošti parodų svetimiesiems, 
megzti santykių su kitų tautų mokslininkais ir t. t. Visa tai, 
be abejo, yra gera ir net būtina. Bet visa tai yra ne tautinio 
subrendimo priežastis, o jo apraiška bei pasėkmė. Visų pir- 
ma reikia turėti paruoštų Žmonių, kurie ryšius su kitais pa- 
laikytų, reikia turėti sukurtų veikalų, kuriuos būtų galima ki- 
tiems parodyti; reikia turėti originalių bei reikšmingų idėjų, 
kurias būtų galima kitiems skelbti. Kitaip tariant, tautos vir- 
timas nacija visų pirma yra vidinis jos pačios vyksmas: tai kūry- 
binis vyksmas jos dvasioje. Anttautinius klausimus, kurie šian- 
dien vargina žmoniją, turime visų pirma svarstyti patys sau 
ir tarp savęs. Mes patys turime jais sirgti, juos savoje visuo- 
menėje skleisti, į jų nagrinėjimą kuo daugiausia asmenų 
traukti, kelti ginčų jų reikalu ir šitaip užbaigti aną gryno sa- 
vinimosi bei liaupsinimo tarpsnį, kurį, pavyzdžiui, dar prieš 
keletą metų (1967-1968) taip aiškiai jautėme P. Teilhard'o de 
Chardino atveju, o šiandien vis dar tebejaučiame R. Bultman- 
no atveju (plačiau apie šį atvejį vėlesniuose laiškuose). 
Kaip tik todėl autorius „Didžiuosiuose dabarties klausi- 
muose“ ir ragino „visus mūsų mąstančius krikščionis“ ne- 
pamiršti, kad Antrasis Vatikano susirinkimas „buvo ne tik 
kitiems, bet ir mums“ ir kad užtat ir mes turėtume „kūrybiš- 
kai išvystyti jo mintis, atsiliepdami į visa tai, kas šiandien 
yra keliama anttautinėje plotmėje, nesibijodami didesnių už- 
mojų bei drąsesnių sprendimų“ (p. 309). Ar šie sprendimai 
bus išversti į kitas kalbas yra antrinis dalykas. Svarbiausia, 
kad mes patys taptume religinėje srityje kūrybiški, kritiški, 
sąmoningai veikiantys krikščionys; kad pasaulyje sklindan- 
čios religinės idėjos bei religiniai klausimai nepraskambėtų 
pro mūsų ausis, nesujaudinę mūsų sielos ir nepasiekę mūsų 
proto; kad mūsų religininkai - dvasiškiai ir pasauliškiai — bū- 
tų anų idėjų bei sprendimų ne tik perteikėjai sutrumpintu 
ar net sumenkintu pavidalu, bet ir jų išvystytojai, pratęsėjai 

bei įvertintojai. Kūrybinis vyksmas pačioje tikinčioje visuomenė- 
je - štai kas padaro tautą nacija religiniu atžvilgiu. Šiam reika- 
lui autorius ir yra pastaraisiais metais išleidęs porą religinio 
pobūdžio raštų, kuriais jis mėgino atliepti į dabartinės krikš- 
čionybės problemas. 

Užtat jam stipriai sugėlė širdį vieno bičiulio laiškas, kuria- 
me jis praneša: „Baltistikos konferencijoje (ji įvyko Kanadoje 
šių metų pavasarį. - A. Mc.) iš kai kurių akademikų girdėjau 
balsų, pageidaujančių iš A. Maceinos ir nereliginių knygų, 
gvildenančių bendrąją mūsų problematiką“ (1972 06 09). Sa- 
kinys trumpas, bet labai būdingas. Juo yra išreikšta viena aiš- 
ki netiesa ir vienas didžiulis nesusipratimas. Nuo pat savo 
raštų pradžios Lietuvoje ligi pat pastarųjų metų tremtyje au- 
torius yra nuolatos pasisakęs bendrosios mūsų problemati- 
kos reikalais - čia straipsniais (plg. jų eilę „Aiduose“ ir ypač 
„Į laisvę“), čia net knygomis (plg. „Tautinis auklėjimas“). Ne- 
tiesa tad priekaištauti, esą religinių knygų rašymas nukrei- 
piąs jį nuo mūsų rūpesčių. Tačiau ši netiesa yra tik mažmo- 
žis, palyginus ją su anuo didžiuliu nesusipratimu, glūdinčiu 
minėtame sakinyje, būtent: religinė problematika nepriklausan- 
ti prie bendrosios mūsų problematikos. Pro pageidavimą „ir ne- 
religinių knygų, gvildenančių bendrąją mūsų problematiką“, 
prabyla arba nuostabus dvasios siaurumas, arba paslėpta at- 
eistinė nuotaika. 

Kadaise a. a. Z. Ivinskis, Lietuvių katalikų mokslo aka- 
demijos suvažiavime 1939 m. kalbėdamas apie „Lietuvos is- 
toriją romantizmo metu ir dabar“, pastebėjo: „Lietuvos isto- 
rija yra imama paprastai labai izoliuotai nuo visuotinosios; 
nepaisomos sąsajos su pasauline istorija. Paprastai Lietuvos 
istorija išeina lyg kokia sala visuotinės istorijos jūroje. Bet taip 
siaurai jos objektą suprasdami, mes galime susiaurėti ir, vi- 
sur norėdami matyti tik lietuvius, neišlaikyti reikiamos pu- 
siausvyros; yra pavojaus tiesiog lyg kokiuose giliuose šuli- 
niuose užtrokšti savo tyrinėjimuose“!. Tai, kas čia Ivinskio 
pasakyta apie Lietuvos istoriją, tinka ir visai lietuviškajai 


"Suvažiavimo darbai III, Roma, 1972, p. 238. 

nem o 


problematikai mūsų dienomis. Anie baltistinės konferencijos 
akademikai, išjungdami religinę sritį iš lietuviškosios proble- 
matikos, kaip tik ir išgyvena šią problematiką tarsi kokią sa- 
lą, atsietą nuo visuotinių klausimų, nepastebėdami, kad toks 
atsiejimas paverčia lietuviškumą tuščiu kevalu. Nepakanka 
tik lietuviškai kalbėti bei rašyti, bet reikia turėti dar ir turi- 
nio šiai lietuviškai kalbai bei šiam lietuviškam raštui. Nepa- 
kanka tik dairytis į garbingą Lietuvos praeitį, bet reikia šią 
buvusią garbę ugdyti ir dabar. Tautiškumas, nesidomįs vi- 
suotiniu žmonijos turiniu ar net nuo jo nusigręžiąs, iš tikro 
greitai užtrokšta pats savy tarsi kokiame giliame šulinyje, ku- 
riame nebematyti saulės. O kas gi duoda šio visuotinio turi- 
nio, šios saulės, jei ne religija ir filosofija su įvairiomis jų at- 
šakomis, vadinasi, sritys, kuriomis mes mažiausiai domimės 
ir kurias mes mažiausiai vertiname? Jeigu tad nenorime už- 
dusti po savu suformalintu ir sumoralintu lietuviškumu, tu- 
rime praverti savą dvasią ir aniems didiesiems klausimams, 
kurie rūpi visiems žmonėms. Kitaip tapsime įkyrūs kitiems 
ir nuobodūs sau patiems, o ypač mūsajam jaunimui, kuris 
jau dabar savaimingai jaučia lietuviškojo kevalo tuštumą. 
Kam tad priekaištauti, jei kas šiam kevalui mėgina teikti bent 
porą visuotinės reikšmės idėjų!? 

Galimas betgi daiktas, kad pro minėtą „ir nereliginių kny- 
gų“ pageidavimą byloja kaip tik tai, kuo skundėsi „Tėviškės 
žiburių“ redaktorius, apžvelgdamas pasibaigusį jaunimo 
kongresą. Šio kongreso metu „nei katalikų, nei evangelikų 
pamaldos nebuvo įrašytos programoje“; paskubomis suorga- 
nizuotos, jos buvusios menkai lankomos, ypač „Kento uni- 
versitete, kur į baigiamąsias pamaldas iš 300 asmenų susirin- 
ko tiktai apie 20“; maždaug tas pat buvę ir Romuvos stovyk- 
loje; kiek geriau jas lankęs jaunimas Toronte, bet ir čia „dalis 
jo klegėjo šventovės kieme“ (1972, Nr. 20, p. 1). Teisingai tad 
kun. Pr. Gaida klausia: „Ar tai nebus slypinti tendencija iš- 
stumti religiją iš vertybių skalės, pasitenkinti vien tautišku- 
mu, paremtu ateistinėmis nuotaikomis? Tuo keliu verčia ei- 
ti sovietinis aktyvas pavergtoje Lietuvoje, bet kas skatina tokį 
kelią išeivijoje?“ (ten pat). Šis klausimas nurodo į kažkokį la- 

bai nejaukų vyksmą, rusenantį mūsų tremties užkulisiuose ir 
ta ar kita proga prasiveržiantį aikštėn. Religija yra vis labiau 
laikoma atgyventa, vargu ar verta didesnio dėmesio bei veik- 
lesnio puoselėjimo. Jos atžvilgiu nuostabiai sutariama su ko- 
munizmu ir šiuo atžvilgiu komunizmo anaiptol nebijoma. 
Priešingai, būdamas esmiškai susijęs su ateizmu, komuniz- 
mas darosi vis meilesnis, vis labiau jis esti verčiamas gryna 
socialine bei ekonomine sistema; vis glaudžiau siejamas su 
rusiškuoju imperializmu, tarsi pasaulyje nebūtų komunisti- 
nių valstybių (Rumunija, Jugoslavija, Albanija, Kuba), netu- 
rinčių jokių imperialistinių kėslų ir vis dėlto saviems žmo- 
nėms brukančių komunistinę idėją, kuri visų pirma turinti 
būti ateistinė idėja, kaip tai rodo pastarojo meto Jugoslavijos 
komunistų partijos reikalavimas, esą mokytojas mokykloje 
„turi kalbėti prieš religiją; jos nutylėjimo nepakanka“?. Ato- 
liepiuose į autoriaus straipsnį „Nuo ko mes bėgome?'“ tai at- 
siskleidė labai aiškiai: „Pats vienas komunizmas (jo idėja) 
nepavojingas, nes be imperializmo pagalbos jis yra bejė- 
gis“4. Todėl į kun. Pr. Gaidos klausimą: „Kas skatina tokį ke- 
lią išeivijoje?“, reikia atsakyti: ta pati ateistinė dvasia, kaip ir 
Lietuvoje. Tik Lietuvoje ji yra valstybinė ideologija ir eina iš 
viršaus, o išeivijoje ji yra iš dalies mada, iš dalies įsitikinimas 
ir todėl kyla iš vidaus. Šia prasme mes tikrai nebesame sa- 
la, nes uoliai sekame bendrąją pasaulio nuotaiką ateistinį hu- 
manizmą laikyti šio amžiaus „laimėjimu“. Atskyręs religiją 
nuo lietuviškumo ir būdamas nepatenkintas, kam lietuviškoji 
problematika siejama su krikščionybe, ateistinis humanizmas 
dabar mėgina lietuviškumą pripildyti ateizmu. Štai kodėl ir 
aną kai kurių akademikų lūkestį „nereliginių knygų, gvilde- 
nančių bendrąją mūsų problematiką“, šių laiškų autorius iš- 
gyvena kaip vieną - gal ne visados sąmoningą - ateistinio 
humanizmo apraišką, vertą gilesnės sklaidos jungiant ją, iš 
vienos pusės, su ateizmo esme, iš kitos - su komunistinio at- 
eizmo plitimu. Bet tai būtų irgi - religinė studija... 


2 Cit. iš: „Herder-Korrespondenz“, 1972, Nr. 9, p. 425 
3 Maceina A. Nuo ko mes bėgome? // „Į laisvę“, 1971, Nr. 5. 
4 A. Blažys / „Akiračiai“, 1971, Nr. 8, p. 14. 

II 


Šalia šios netiesioginės kritikos, kam autorius leidžiąs vis 
religinių raštų, pastaroji jo knyga „Didieji dabarties klausimai“ 
susilaukė nemaža ir tiesioginių atoliepių - gal daugiau negu 
kuri kita ankstesnioji. Tai ženklas, kad religiniai raštai dar nėra 
mūsų visuomenei tiek abejingi, kiek kai kas norėtų. Svarbiau- 
sia betgi, kad dauguma minėtos knygos recenzentų nepasiten- 
kino tik atpasakoję jos turinį ir tik padarę vieną kitą smulkią 
pastabą, kaip mūsojoje kritikoje kad įprasta. Ne, šie recenzen- 
tai (pvz., A. Baltinis, P. Celiešius, A. Paškus, A. Rubikas) ėmėsi 
svarstyti ne vieną klausimą jau iš esmės, vadinasi, gvildenti jį 
patį savyje, reikšdami savų pažiūrų bei teikdami savų spren- 
dimų ir tuo pastūmėdami priekin klausimo aiškinimą bei jo 
pažinimą. „Darbininko“ recenzentas įžvalgiai pastebėjo, kad 
šiame „veikale svarstomi klausimai dabar yra labai kontra- 
versiški“, nuosekliai tad „ir Maceinos sprendimai dėl to gali 
būti sutikti kontraversiškai'“. Ir iš tikro jie buvo sutikti kon- 
traversiškai. Pasaulio kūrimas iš nebūties, Apreiškimo sklei- 
dimasis istorijoje, Dievo reiškimasis gamtoje, evangelijų nu- 
mitinimas, Dievo veikimas ryšium su gamtos dėsniais bei 
žmogiškąja kūryba - vis tai klausimai, kurių nagrinėjimas — 
siauresnis ar platesnis — iškilo šį sykį beveik savaime, tuo su- 
darydamas progos pokalbiui tarp autoriaus ir kritikų; pokal- 
biui, kuris yra kiekvienos pažinimo pažangos būdas bei kelias. 
Kol autorius kalba į tylinčiuosius arba kol kritikai pasitenki- 
na tik nurodę korektūros klaidas ar stiliaus nesklandumus, tol 
jokio klausimo gilesnis suvokimas yra neįmanomas. 

Lig šiol būdavo mūsų skundžiamasi, esą mes neturime 
literatūrinės kritikos, kuri rašytojui padėtų bręsti. Autoriui bet- 
gi atrodo, kad K. Bradūno redaguota knyga „Lietuvių lite- 
ratūra svetur““ yra tokiai kritikai nutiesusi pagrindus: čia 
mes iš tikro parodėme, jog sugebame skvarbiai apžvelgti 
įvairias literatūrinės kūrybos sritis. Kodėl tad nesugebėtume 
tai padaryti ir atskirų autorių bei atskirų veikalų atveju? At- 


5 „Darbininkas“, 1972, gruod. 21, p. 2 
6 Bradūnas K. Lietuvių literatūra svetur, Čikaga, 1968. 

rodo, kad Lietuvių katalikų mokslo akademijos leidžiama ir 
netrukus pasirodysianti J. Griniaus knyga „Veidai ir proble- 
mos“ kaip tik ir bus žingsnis gilyn į autorius ir jų veikalus. 
Blogiau yra su religine kritika, nes blogai yra su religine lite- 
ratūra. Neturėdami išvystytos literatūrinės kritikos, mes vis 
dėlto turėjome ir tebeturime geroko aukščio pačią literatūrą. 
Tuo tarpu religinėje srityje neturime nei vienos, nei kitos. Per- 
bėgęs laisvojo pasaulio lietuvių kunigų sąrašą („Elenchus“), 
autorius suskaičiavo daugiau negu 100 kunigų, turinčių aka- 
deminius laipsnius: licenciatą ar doktoratą. Kokia kita mū- 
sų gyvenimo sritis turi tiek daug moksliškai pasiruošusių as- 
menų? O kokia gi kita mūsų dvasinio gyvenimo sritis (čia ne- 
turiu galvoje gamtamokslio) yra tokia skurdi sava literatūra, 
jei ne religija? Be abejo, daugelis dvasiškių akademikų dir- 
ba sielovados darbą. Bet argi jau iš anos šimtinės negalėtų 
atsirasti bent 10-20 asmenų, kurie pateiktų mūsų tikinčiajai 
visuomenei religinės literatūros, esančios aukštesnio lygio ne- 
gu katekizmai, maldaknygės ir apologetinės brošiūros? Kur 
slypi šio kunigijos neraštingumo priežastis? Intelektualinia- 
me jų pačių nerangume? Hierarchijos neskatinime kurti? Ne- 
sugebėjime suorganizuoti religinių raštų leidimo? Kiekvienu 
atveju religinė mūsų literatūra yra tokia, kad ji liaudinio 
tarpsnio nėra pralenkusi ir todėl mūsų tautai virsti nacija dar 
netarnauja. Jeigu mūsų poezija tiek savo lytimi, tiek turiniu 
visiškai prilygsta didžiųjų tautų poezijai (išversti poezijos ne- 
galima: tai įrodė L. Baldaufienė sava antologija „Litauische 
Lyrik“?), tai teologinė mūsų literatūra net paties palyginimo 
dar neužsitarnauja. Ogi nesant religinės literatūros, iš kur ga- 
lėtų kilti religinė kritika? 

Ir vis dėlto jos užuomazgų matyti. Tai kaip tik ir parodė 
atoliepiai į minėtą autoriaus knygą. Šie atoliepiai, ypač P. Ce- 
liešiausš ir A. Rubiko’, yra daugiau negu įprastinės recenzi- 


7 Baldaufienė L. Litauische Lyrik, Muenchen, 1972. 

8 P. Celiešius / „Tėviškės žiburiai“, 1972, Nr. 13-15; Celiešius P. Dr. 
A. Maceinos „Didžiuosius dabarties klausimus“ besvarstant“, Bad Wioris- 
hofenas, 1972 (toliau tekste santrumpa - broš.). 

? Plg. „Draugas“, 1972, d. 2, Nr. 28-29 (toliau cituojant - nuorodos tekste). 

jos. Tai jau kritika pačia tikrąja ir gerąja šio žodžio prasme, 
nes jos vidurkyje stovi nebe pati knyga, o tas ar kitas kny- 
gos paliestas klausimas. Tik šitokia kritika suveda autorių bei 
kritikus pokalbio, ir tik šitokios kritikos buvimas gali skatinti 
religinės problematikos pažangą. Bet čia pat reikia truputį 
ir nustebti. Kodėl kunigai: A. Baltinis, P. Celiešius, A. Paškus, 
A. Rubikas, sugebą taip įdomiai bei giliai atsiliepti į kito pa- 
liestus klausimus, nėra mums davę nė vienos religinės kny- 
gos sava plunksna? Kodėl, sakysime, A. Baltinis, siūląs „su- 
kurti moderniam žmogui priimtiną ontologiją ir 'numitinti" 
filosofiją“!? ir laikąs tai „mūsų uždaviniu“ (ten pat), nėra per 
keliolika metų nė mėginęs mums pateikti tokios ontologijos 
bent apybraižų? Kodėl P. Celiešius, pabrėžiąs sąveikos filo- 
sofiją kaip „sąveikinę tų pačių dalykų priežastį“ ir barąs au- 
torių, esą krikščioniškasis ontologas turįs „suvokti Dievo 
veiklą kartu ir gamtoje, ir istorijoje, ir antgamtybėje“ (broš., 
p. 12), nepasistengė šios savos filosofijos išvystyti atskira kny- 
ga, pritaikydamas aną sąveiką ne tik tiltą statant (plg. p. 9- 
10), bet ir jam griūvant? Kodėl A. Rubikas, teigdamas, esą 
Dievo Apreiškimo suvedimas į Kristų reiškiąs jo susiaurini- 
mą, ir skelbdamas „gamtą kaip Dievo žodį“"!, neišnagrinėjo 
šių savo teiginių platesne studija, atskleisdamas, ką gi mums 
gamta kaip Dievo žodis iš tikro sako, nes Dievo žodis juk 
turi ką nors sakyti? Jeigu šiandien turėtume šias tris minėtų 
kritikų knygas, tuomet būtų lengviau ir autoriui tęsti pokal- 
bį, ir skaitytojui susivokti šio pokalbio eigoje. Nes keleto sa- 
kinių teiginiai, tegu ir įdomūs savo turiniu, negali atskleisti 
visos vertės, kol jie nėra išvystyti bent ligi būtinų savo išva- 
dų. O imtis autoriui išskleisti savo kritikų pažiūras reiškia 
griebtis darbo, kurį turi atlikti patys kritikai. Tikėkimės tad, 
kad po šių autoriaus laiškų kritikams, kritikai parašys laiš- 
kų ir autoriui. O būtų geriausia, jei jie savas mintis pateiktų 
mums atskiromis knygomis. 


10 A. Baltinis / „Draugas“, 1972, kovo 11, d. 2, p. 3. 
1 Plg. „Draugas“, 1972, liep. 15, d. 2, p. 2. 

Iš kitos pusės, autorius taip pat prisipažįsta, kad ne vie- 
ną klausimą savo knygoje jis yra tik palietęs, manydamas, 
kad šis arba yra tikintiesiems savaime aiškus (pvz., pasau- 
lio sukūrimas iš nebūties), arba plačiau aiškinti šioje vietoje 
nereikalingas (pvz., asmens samprata). Tačiau skaitytojas vi- 
sa tai ne kartą išgyvena kitaip. Teisingai todėl pastebi P. Ce- 
liešius, esą dėl aprėžtos veikalo apimties „skaitant kyla daug 
neaiškumų“ (broš., p. 3). Teisingas yra ir jo pageidavimas, 
„Kad autorius, radęs progą, galėtų spaudoje paaiškinti ir pa- 
pildyti tai, ko knygoje nepadaryta“ (ten pat). Šių laiškų už- 
davinys kaip tik yra paaiškinti bei papildyti. Todėl čia au- 
torius nesileis į atskirų kritikos pastabų sklaidą, nors jos bū- 
tų ir neteisingos (pvz., A. Baltinio pastaba, esą autorius 
„labai pagrįstai teigia krikščionybę kaip idėją“ (min. veik., 
p. 3), yra kaip tik priešingai). Apdairumo bei tikslumo at- 
pasakojant autoriaus mintis, kritikams kai kur iš tikro stin- 
ga. Todėl jie arba veržiasi į atviras duris (plg. P. Celiešiaus 
broš., p. 8 ir autoriaus knygos p. 263 apie pasaulio nuolati- 
nį kūrimą); arba priskiria autoriui tai, ką jis kaip tik atmeta 
(plg. tėvo T. Žiūraičio recenziją „Dirvoje“'?, kur jis reikalau- 
ja iš autoriaus „daug kritiškesnio dėmesio“ tapsmo filosofi- 
jai, nepastebėdamas, kad ši filosofija yra dėstoma ir kritikuo- 
jama p. 205-217 ir kad tapsmas be subjekto ten vadinamas 
„tik išmone“); arba patys neteisėtai susiaurina autoriaus min- 
tį, įterpdami žodelį „tik“, ir paskui šią savo pačių sąsiaurą 
išsijuosę kritikuoja (plg. P. Celiešiaus broš., p. 11-12 ir auto- 
riaus knygos p. 287 apie religiją kaip dviasmenį žmogaus ir 
Dievo santykį). Tačiau šios kritikų silpnybės nesunaikina jų 
keliamų abejonių bei klausimų reikšmės. O tai mūsajam po- 
kalbiui ir yra svarbiausia. 

Iš ligšiolinių atoliepių į autoriaus knygą yra išryškėję ke- 
letas klausimų, kurių sklaida, juos paaiškinant, papildant ir 
į kritikų priekaištus atsakant, kaip tik ir sudarys tolimesnių 
laiškų turinį. Šie klausimai yra: 1) pasaulio sukūrimas iš nebū- 
ties, kuriuo abejoja A. Baltinis ir kuriuo nesidomėti pataria 


12 „Dirva“, 1972, saus. 7, p. 6. 

P. Celiešius; 2) Dievo Apreiškimas, kurio susiaurėjimą Kristu- 
je regi A. Rubikas, o visus Šventojo Rašto pasakojimus ligi 
Abraomo laiko sakme; 3) Dievas gamtoje ir istorijoje, kurias 
Dievo apsireiškimo plotmėmis laiko A. Baltinis ir A. Rubi- 
kas ir kurios P. Celiešiui sudaro vis tobulėjančio apsireiški- 
mo laiptus; 4) sąveikos filosofija, užuominomis išreikšta P. Ce- 
liešiaus, pagal kurią Dievas veikia ne tik ontologinėje srity- 
je, nuolatos pasaulį kurdamas jo buvime, bet ir kosmologinėje, 
kartu su gamtos dėsniais bei žmogaus pastangomis pasaulį 
keisdamas jo regimybėje. Galimas daiktas, kad berašant kils 
ir daugiau klausimų, vertų atidesnio svarstymo, nes kritikai 
savo atoliepiuose yra palietę ir tokių dalykų, kurių autorius 
savo knygoje nenagrinėjo, pavyzdžiui, A. Baltinio drąsus šū- 
kis „numitinti filosofiją“ arba A. Rubiko bulimaninė žydų is- 
torijos samprata. Taip pat galimas daiktas, kad, pasirodžius 
naujiems atoliepiams, iškils ir naujų klausimų, kurių tuo tar- 
pu dar negalime iš anksto regėti. 

Baigdamas šį įvadinį laišką, autorius dėkoja savo kritikams 
už bičiulišką dėmesį jo knygai, už jų pastangas leistis pokal- 
bin su šios knygos mintimis, o visų pirma už anas visas pa- 
žiūras, dėl kurių mes dabar ir imamės kalbėtis. Reikia tikėtis, 
kad į šį mūsų pokalbį įsijungs ir daugiau asmenų, kurių kaip 
žinovų pagalba būtų mums visiems labai naudinga. 


2. APIE PASAULIO SUKŪRIMĄ 
IŠ NEBŪTIES 


I 


Kalbėdamas apie Teilhard'o de Chardino evoliucinę filo- 
sofiją bei technologiją, „Didžiųjų dabarties klausimų“ auto- 
rius negalėjo aplenkti ir pasaulio kūrimo iš nebūties, nes Teil- 
hard'o teorijoje žodis „kūrimas“ yra vartojamas nuolatos, kita 
betgi prasme, negu jam ją teikia krikščionybė. Todėl auto- 
rius ir rašė: „Krikščioniškojo kūrimo samprata yra atremta į 
nebūtį: kur nėra nebūties, ten negali būti nė kūrimo krikš- 
čioniškąja prasme. Tad kiekviena ontologija, kuri savo pa- 
grinduose nepažįsta arba nepripažįsta nebūties, neturi ir ne- 
gali turėti kūrimo sąvokos. Kiekviena šitokia ontologija yra 
nekrikščioniška, nors ir kalbėtų krikščioniškais terminais, nes 
vieno termino ‘kūrimas’ čia nepakanka. Kad kūrimo sampra- 
ta būtų krikščioniška, reikia kalbėti ne tik apie kūrimą ap- 
skritai, bet ir apie kūrimą iš nebūties. Tai savaime aišku, taip 
kad plačiau apie tai kalbėti nėra reikalo“ (p. 247-248). 

Pasirodo tačiau, kad dviem mano kritikams, būtent 
A. Baltiniui ir P. Celiešiui, abiem filosofijos daktarams, šis 
krikščioniškojo kūrimo sampratos siejimas su nebūtimi nėra 
savaime aiškus dalykas. P. Celiešius net priskiria kūrimo iš 
nebūties idėją pačiam autoriui, sakydamas: „A. Maceina pri- 
leidžia, kad Dievas kūrė pasaulį iš nebūties arba niekio“ 
(broš., p. 8), neatkeipdamas dėmesio, kad tai anaiptol ne Ma- 
ceinos prielaida, o krikščioniškosios ontologijos ir teologijos 
teiginys, Ketvirtojo Laterano susirinkimo (1215) paskelbtas 
dogma ir pakartotas Pirmojo Vatikano susirinkimo (1870) net 

anatemos būdu: „Kas neišpažįsta, kad pasaulis ir visi daiktai 
visa jų substancija yra Dievo kildinti iš niekio,... tebūna atskir- 
tas“ (Denz. 1801-1805). Tai autorius primena ne šiems dviem 
kritikams „pagąsdintų“, bet kad parodytų, jog priekaištaujant 
kūrimui iš nebūties, yra priekaištaujama ne kokiai nors asme- 
ninei pažiūrai, bet vienai iš pagrindinių krikščionybės tiesų. 
Nuosekliai tad ir pokalbis šiuo klausimu turi vykti ne tam, 
tarsi autorius gintų kūrimą iš nebūties kaip savojo mąstymo 
pradą arba pirmąjį principą, kurio negalima įrodyti, o reikia 
jį tik priimti arba jo nepriimti (plg. P. Celiešius, broš., p. 8), 
bet kad visi bendromis pastangomis pasklaidytume, kiek tai 
įmanoma, šią savo esmėje ontologinę problemą, tačiau nebe- 
atskiriamai susijusią su mūsų tikėjimu į Dievą Kūrėją. Štai ko- 
dėl tiek Ketvirtasis Laterano, tiek Pirmasis Vatikano susirin- 
kimai į dogminę apibrėžtį įtraukė ne tik tai, kad pasaulį Die- 
vas sukūrė, bet ir tai, kad jis sukūrė jį iš niekio. Mat esama 
tokių filosofinių sąvokų, be kurių religinės tiesos negali būti 
išreiškiamos žmogiškuoju būdu, neprarasdamos savos esmės. 
Tokios sąvokos, pavyzdžiui, yra „asmuo“ ir „prigimtis“: jo- 
mis yra nusakomos Švenčiausiosios Trejybės (viena prigim- 
tis trys asmens) ir Kristaus būtybės (dvi prigimtys vienas as- 
muo) krikščioniškosios sampratos. Visos trinitarinės ir kris- 
tologinės pirmųjų amžių klaidos kaip tik ir kilo iš šių dviejų 
filosofinių sąvokų bei jų santykio neišsiaiškinimo ar jų nepri- 
taikymo anoms dviem apreikštosioms tiesoms. 

Tokios rūšies sąvoka yra ir „nebūtis“ arba „niekis“. Pati 
savyje ji yra grynai ontologinė. Ji anaiptol nėra religinė, kaip 
to norėtų A. Baltinis, teigdamas: „Ką reiškia "kurti iš nieko“? 
Tai yra religinė sąvoka, kuri reiškia, kad Dievas pasaulį su- 
kūrė ir daugiau nieko“", O ne! Kurti iš niekio reiškia žymiai 
daugiau negu tik paprastą teigimą, kad sukūrė. Kurti iš nie- 
kio reiškia teikti kūrimui tam tikrą atžvilgį (differencia specifica), 
kuris dieviškąjį kūrimą atsieja nuo bet kurio kito - gamtinio 
ir žmogiškojo - kūrimo. P. Celiešius šia prasme teisingai pa- 
stebi, kad Senojo Testamento Pradžios knygos autorius, „kal- 


1 „Draugas“, 1972, kovo 11, d. 2, p. 3. 

bėdamas apie pasaulio sukūrimą, nesako, kad Dievas sukū- 
rė pasaulį iš niekio, bet stačiai pradeda nuo buvimo, saky- 
damas: ‘Pradžioje Dievas sukūrė dangų ir žemę” (Pr 1, 1. 
cit. iš broš., p. 8). Kitaip tariant, Pradžios knyga išreiškia dar 
tik kūrimo giminę (genus proximum) arba tai, kad pasaulis yra 
Dievo padaras. Tačiau kokios rūšies yra šis padaras, nurodo 
kita sąvoka, būtent „niekis“, kuris Šventraštyje užtinkamas 
vieną vienintelį kartą Makabiejų antroje knygoje: „Pažvelk į 
dangų ir į žemę ir pasvarstyk visa, kas joje yra, ir atmink, 
kad ją Dievas iš nieko padarė“ (plg. 2 Mak 7, 28). Tuo būdu 
kūrimas įgyja rūšinę žymę: iš niekio. Bet kas yra šis niekis, 
aiškina nebe Apreiškimas, o žmogaus protas arba filosofija. 
Ir jos aiškinimas šiandien yra įėjęs į krikščioniškojo kūrimo 
sampratos pagrindus taip, kad nebūties taip lygiai negalima 
išjungti arba pastūmėti į šalį svarstant pasaulio kūrimą, kaip 
kad asmens ir prigimties negalima išjungti svarstant Šven- 
čiausiąją Trejybę arba Kristaus būtybę. 

Kokių tad priekaištų daro kritikai kūrimo iš nebūties idė- 
jai, telkdami juos ne apie kūrimą, bet apie nebūtį? 


II 


Visų pirma P. Celiešius pataria apie nebūtį ryšium su pa- 
saulio kūrimu iš viso nekalbėti: „Iš ko Dievas kūrė dangų ir 
žemę, nėra reikalo mums spėlioti, nes tai yra už mūsų gal- 
vojimo ribų“ (broš., p. 8). Į tai, atrodo, linksta ir A. Baltinis, 
sakydamas, esą kūrimo iš nebūties „negalima protu suvok- 
ti, nei žodžiais išreikšti“ (min. veik., p. 3). Be abejo, tai leng- 
viausias kelias tikėjimo tiesų sunkenybėms apeiti. Tačiau ar 
jis įmanomas? Ar tai, kad, kaip teisingai pastebi Celiešius, 
„pasaulio kūrimas yra mums paslaptis“ (ten pat), atleidžia 
mus nuo pareigos šią paslaptį apmąstyti ir pateikti tokį jos 
aiškinimą, kuris neprieštarautų nei logikai, nei jos pačios es- 
mei? Juk kiekviena tikėjimo tiesa savo pagrinduose yra 
mums paslaptis - ypač Švenčiausioji Trejybė ir Kristaus Įsi- 
kūnijimas. O argi ne apie šias dvi tiesas yra krikščionių dau- 
giausia mąstyta bei rašyta? Argi ne šios dvi tiesos, kaip mi- 

nėjome, buvo dogmiškai nusakytos ontologinėmis sąvoko- 
mis? Tas pat yra ir su pasaulio kūrimu iš niekio. Patarti ne- 
kalbėti, „iš ko Dievas kūrė dangų ir žemę“, yra lengva; tai 
įvykdyti betgi labai sunku. Ir pats P. Celiešius, kuris prie- 
kaištauja autoriui, kam šis kalbąs, kad Dievas pasaulį sukū- 
rė iš niekio, daro lygiai tą patį - jau net paaugliams. Savo 
paruoštame katekizme“ jis visų pirma klausia: „Iš kur visa 
atsirado? Iš kur kilo šis visas pasaulis?“ (p. 17). Paskui pa- 
pasakoja, kad visa tai sukūrė Dievas. Tačiau ar tuo Celiešius 
ir pasitenkina? Anaiptol. Jis rašo: „Dievas, sutvėręs pasaulį 
iš nieko (mano išskirta. - A. Mc.), visą laiką jį palaiko, kad 
jis būtų. Jei Dievas nepalaikytų pasaulio, tai jis pavirstų į nie- 
ką“ (p. 18). Ir juo toliau, juo filosofiškiau: „Kai mes sakome, 
kad Dievas pasaulį sutvėrė, tai reiškia, kad jis pasaulio ne- 
padarė iš kokios ankstesnės medžiagos, bet iš nieko (išskirta 
Celiešiaus. - A. Mc.). Žmonės taip pat gali daug ką sukurti. 
Bet jie nepadaro jokio daikto iš nieko... Šį pasaulį Dievas su- 
tvėrė iš nieko“ (p. 18). Jeigu tad Celiešius randa prasminga 
taip aiškiai pabrėžti pasaulio sukūrimą iš nieko jaunuoliams, 
tai kodėl man reikėtų susilaikyti ir nekalbėti apie niekį sklai- 
dant Teilhard'o teoriją suaugusiems ir šią sklaidą pateikiant 
ne katekizmo, bet daugiau ar mažiau filosofinės studijos ly- 
timi? Tai argumentum ad hominem, bet jis čia buvo reikalin- 
gas priminti, nes nevalia kitam prikišti to, ką ir pats darai. 

Kas verčia betgi mus, kalbant.apie pasaulį, kalbėti ne tik 
paprastai apie kūrimą, bet ir apie kūrimą iš nebūties arba nie- 
kio? Atsakymas labai aiškus, reikalas teikti rūšinę skirkybę krikš- 
čioniškajai pasaulio atsiradimo sampratai. Visos juk religijos skel- 
bia pasaulį atsiradus. Tačiau kokiu būdu? Ir štai jų atsaky- 
mai yra labai įvairūs. Fr. Heileris savo knygoje „Religijos 
apraiškos ir esmė“ suima šiuos atsakymus į keturias grupes: 
a) savaimingas pasaulio kilimas skylant pasauliniam kiaušiniui 
arba net ir dievybei; b) gimimas iš dievybės; c) esančios me- 
džiagos apdirbimas ir d) kūrimas iš niekio. Pirmosios grupės 


2 Celiešius P. Tikėjimo tiesų santrauka jaunuoliams, Čikaga-Roma, 1972. 
3 Heiler E. Erscheinungsformen und Wesen der Religion, Stuttgart, 1961, 
p. 471—472. 

atsakymas yra pats primityviausias, nes jis nebeklausia, kaip 
santykiauja tasai „pasaulinis kiaušinis“ su dievybe; antrosios 
grupės atsakymas buvo Plotino paverstas filosofine emana- 
cijos teorija, sutapatinančia pasaulį su dievybe kaip Absoliuto 
išplauka; trečiosios grupės atsakymas yra platoniškasis du- 
alizmas, kur Dievas yra ne kūrėjas, bet tik žiedėjas (plg. au- 
toriaus knygos p. 257-260). Tik ketvirtoji grupė patenkina 
krikščioniškąją pasaulio kūrimo sampratą, laikydama pasau- 
lio atsiradimą ne savaimingu skaldymusi, ne gimimu iš die- 
vybės, ne jau esančios medžiagos žiedimu, bet kūrimu iš ne- 
būties. Jeigu tad išskirtume nebūtį iš pasaulio atsiradimo 
sampratos, tai turėtume pasitenkinti kuriuo nors vienu pir- 
mųjų trijų grupių atsakymu. Atmetę pirmąjį kaip labai pri- 
mityvų ir esmėje sutampantį su trečiuoju atsakymu, turėtu- 
me teigti, kad pasaulis arba yra kilęs iš Absoliuto kaip jo iš- 
taka (plotinizmas) arba yra Absoliuto nužiestas iš šalia jo 
esančios ir nuo jo nepriklausomos medžiagos (platonizmas). 
Pirmasis atsakymas sunaikina pasaulio tikroviškumą, pavers- 
damas jį Absoliuto atšvaita (monizmas); antrasis atsakymas 
sunaikina Absoliuto kūrybiškumą, nes pastato šalia jo kaž- 
kokį medžiaginį pradą, kurį Dievas tik apipavidalina, bet ne- 
kuria (dualizmas). Krikščionybė paneigė abu šiuos atsaky- 
mus ir davė savąjį: pasaulis nėra ištekėjęs iš Absoliuto ir nėra 
Absoliuto nužiestas iš jau esančios amžinos medžiagos, bet 
yra sukurtas iš nebūties, visagaliu Viešpaties veiksmu tariant 
„tebūnie“ (plg. Pr. 1, 3-26). Tai būtį teigiąs žodis, kurio ato- 
liepis kaip tik ir yra būtybė (ens). Šis „tebūnie“ yra Viešpa- 
ties tariamas ne sau pačiam, kaip Logo amžinojo gimimo at- 
vejų; jis yra tariamas ne kokiai nors pradinei medžiagai, kaip 
tai aiškina platonikai; bet jis yra tariamas nebūčiai kaip bū- 
ties stokai, kuri ano žodžio galia yra pripildoma būtimi. Be 
abejo, visi šie posakiai nepajėgia išreikšti „tebūnie“ gelmių. 
Tačiau kūrimo iš nebūties sampratoje viena yra nepaneigia- 
ma: tai, kas buvo nebūtis, tampa būtimi. Todėl A. Baltinio tei- 
ginys, esą „iš nieko bus tik niekas logišku būtinumu“ (min. 
veik., p. 3), yra krikščioniškosios kūrimo sampratos panei- 
gimas, nes kas logiškai negalima, tas ontologiškai yra netikra. Jei 


317 


iš nieko yra tik niekas logišku būtinumu, tai kūrimas iš ne- 
būties yra loginis prieštaravimas, kurio įvykdymas net ir Die- 
vui būtų neįmanomas: medinės geležies nė Dievas padaryti 
negali, nes šiuo atveju jis tuo pačiu veiksmu kurtų (medis) ir 
naikintų (geležis). Čia slypi atsakymas į gimnazistų klausi- 
mą: „Ar gali Dievas sukurti tokį akmenį, kurio pats nepa- 
keltų?“ Aišku negali, nes pats klausimas yra loginis priešta- 
ravimas. Tas pat yra ir su teiginiu „iš nieko yra tik niekas“, 
jeigu jį laikome logine būtinybe. Jo priešingybė „iš nieko yra 
šis tas“ virsta tada loginiu prieštaravimu ir darosi ontologiš- 
kai neįmanomas nė pačiam Dievui. Jeigu tad A. Baltinis iš 
tikro šitaip filosofuoja, tai jis kūrimą iš nebūties padaro lo- 
giškai nepateisinamą ir tuo pačiu ontologiškai negalimą. Ne- 
užtenka tik išpažinti, kad „kūrimą tikėjimu pažįstame kaip 
Dievo mums duotą apreiškimą“ (ten pat), nes kiekviena Die- 
vo apreikšta tiesa gali ir turi būti pateisinama logikos švie- 
soje. Jeigu ji nusižengia logikai, tai arba jos Dievas neapreiš- 
kė, arba mes ją klaidingai suvokiame. 

Nuostabu, kad M. Heideggeris yra formulavęs kaip tik 
Baltiniui priešingą teiginį: seną posakį ex nihilo nihil fit jis pa- 
verčia sakiniu: „ex nihilo omne ens qua ens fit - iš nieko tam- 
pa kiekviena būtybė kaip būtybė““. Heideggerio samprata 
yra tokia: a) baimėje žmogus suvokia save kaip aprėžtą bū- 
tybę; b) savos aprėžtybės suvokimas įvyksta nebūties aki- 
vaizdoje (Gegenwart); c) nebūtis kaip būties riba padaro bū- 
tybę aprėžtą; d) aprėžtą būtybę mąstyti galima tik ryšium 
su nebūtimi". Ir iš tikro! Jeigu kiekviena būtybė yra aprėžta 
kaip būtybė, tai kuo gi kitu ji galėtų būti aprėžta, jei ne ne- 
būtimi? O kaip gi ji galėtų būti nebūtimi aprėžta, jei nebū- 
tų iš nebūties kilusi? Kilti iš niekio ir būti su niekiu kaip savo 
buvimo riba yra tad tiek loginė, tiek ontologinė kiekvienos aprėž- 
tos būtybės prielaida. Būtybės aprėžtybė savaime nurodo į ne- 
būtį kaip į savo aprėžtybę. Tai ontologija, ne Apreiškimas. 
Apreiškimas mums tik pasako, kieno veiksmu aprėžta bū- 


4 Heidegger M. Was ist Metaphysik? Frankfurt/M., 1949, p. 36. 
5 Plg. ten pat, p. 25-32. 

tybė kyla iš nebūties, būtent Absoliuto. Apreiškimas paaiš- 
kina pačios ontologijos neatsakomą klausimą, kas padaro, 
kad aprėžta būtybė būna niekio akivaizdoje nevirsdama nie- 
kiu. Tuo būdu Apreiškimas visiškai susiderina su ontologi- 
niu būtybės apmąstymu: aprėžta būtybė reikalauja nebūties 
kaip sudedamojo savam buvimui prado (buvimo riba), ir 
Apreiškimas atskleidžia mums, kokiu būdu ši riba atsiran- 
da ir kodėl ji nesunaikina būtybės kaip būtybės. Absoliutas 
ją savo „tebūnie“ iš nebūties šaukia ir būtyje laiko. Jo „te- 
būnie“ kaip būties teigimas nesiliauja. Kalbėti tad apie pa- 
saulio kūrimą iš nebūties reiškia teikti Apreiškimo tiesai 
„Pradžioje Dievas sukūrė dangų ir žemę“ (Pr 1, 1) loginį pa- 
teisinimą ir padaryti ją ontologiškai galimą. Kitaip mūsų ti- 
kėjimas pasiliktų primityvus. Todėl visu griežtumu reikia pa- 
sisakyti prieš A. Baltinio teiginį „Kūrimą iš nieko galima pri- 
imti tik paneigiant racionalų jo supratimą“ (min. veik., p. 3). 
Yra visiškai priešingai: kūrimą iš niekio galima priimti tik on- 
tologiškai įžvelgus į nebūtį kaip kiekvienos aprėžtos būtybės bu- 
vimo ribą. Iracionalus kūrimo iš nebūties priėmimas yra to- 
kios pat vertės kaip ir priėmimas pasaulio atsiradimo sky- 
lant „kosminiam kiaušiniui“, kurio trynys sudaręs dangų, 
o baltymas - žemę“. O kritikų nurodymas, esą nebūties „ne- 
galima protu suvokti“ (A. Baltinis, min. veik., p. 3) arba esą 
„niekis negali būti pažinimo objektas“ (P. Celiešius, broš., 
p. 8), yra laužimasis į atviras duris: nė vieno neiginio nega- 
lima suvokti, ir nė vienas neiginys negali būti pažinimo ob- 
jektas, kadangi jame nėra ko pažinti. Tačiau kritikai pamirš- 
ta, kad nebūtis kaip neiginys yra santykinė sąvoka, vadinasi, 
mąstoma ryšium su būtimi kaip jos stoka; kad nebūtis yra 
būties riba, todėl savaime mąstoma kartu su būtimi. Pasau- 
lio atsiradimo sampratoje nebūtis esti visados siejama su kū- 
rimu, vadinasi, su anuo dieviškuoju „tebūnie“ kaip būties 
teigimu. Šia prasme ji gali būti ir yra mąstoma. „Skylė“ sa- 
vyje negali būti pažinta, bet „skylė tilte“ yra pastebima, pa- 
žįstama ir užtaisoma. 


6 Heiler F. Min. veik., p. 471. 

III 


Kaip tad mano kritikai norėtų suprasti pasaulio kūrimą, 
jeigu jie abejoja reikalu jį sieti su nebūtimi? Tai paaiškina visų 
pirma P. Celiešius: „Kiti dar iškelia priekaištą, kad pasaulio 
kūrimas nėra absoliučiai iš niekio, nes Dievas kūrė pasaulį 
pagal nuo amžių turimą pasaulio idėją. Nors idėja priklau- 
so ne prie realios pasaulio būties, bet prie idealios, vis dėlto 
ji nėra niekis, kaip kad namo planas, pagal kurį namas yra 
statomas, nėra niekis“ (broš., p. 8). Dar ryškiau tą patį tei- 
gia A. Baltinis: „Dievas kuria iš savo minties, galimybę pa- 
versdamas tikrove“ (min. veik., p. 3), ir tai jau nesanti ne- 
būtis, „nes kai Dievas iš savo minties ar pirmavaizdžio ku- 
ria būtį, jis kuria ją ne "iš nieko“ (ten pat). Skaitant šiuos 
kritikų teiginius, autoriui ateina į galvą vienas indiškas anek- 
dotas: žmonės klausę vieną Indijos išminčių, ant ko stovįs 
pasaulis. Šis atsakęs: „Ant milžiniško dramblio“. - „O ant 
ko stovi dramblys?“ - klausę žmonės toliau. - „Ant milži- 
niško vėžlio“, - atsakęs išminčius. Žmonės tada nusilenkę pa- 
keldami rankas ligi kaktos ir patenkinti atsakymu išsiskirs- 
tę. Tai įvyksta ir mano kritikų atveju. Mes klausiame: „Iš ko 
Dievas kuria pasaulį?“ Ir kritikai atsako: „Ne iš niekio, o iš 
savo minties, iš pirmavaizdžio, iš idėjos“. Jeigu šitoje vieto- 
je nutiltume ir, jiems nusilenkę, nueitume, būtume tokie pat 
ontologiniai užuomaršos, kaip ir anie Indijos gyventojai, ku- 
rie pamiršę paklausti savo išminčių, ant ko gi stovįs vėžlys. 
Tačiau mes nepasitenkiname kritikų atsakymu ir klausiame 
toliau: „O iš ko kuria Dievas savo mintį, savo idėją, aną pa- 
saulio pirmavaizdį ar jo planą?“ Tai nėra nereikalingas ar ne- 
prasmingas klausimas, nes nurodymas į Dievo mintį ar pir- 
mavaizdį yra tik atsakymo nustūmimas nuo dramblio į vėžlį, 
paliekant šį jau ramybėje. Bet mes šiam „vėžliui“ duoti ra- 
mybės nenorime. 

Visų pirma grynai metodinė pastaba. Jeigu Dievas ir tu- 
rėtų minčių, idėjų, planų, pirmavaizdžių, tai būtų labai blo- 
ga ontologija sakyti, kad Dievas kuria pasaulį iš minties, iš 
idėjos, iš pirmavaizdžio, kaip lygiai būtų bloga technologija 

sakyti, kad architektas stato namą iš savo brėžinių. Čia kri- 
tikai sujaukė vadinamuosius causa exemplaris (pagal ką) su 
causa materialis (iš ko). Kaip architektas stato namą pagal brai- 
žinius, bet ne iš braižinių, taip ir Dievas kuria pasaulį pagal 
savo mintį bei pirmavaizdį, bet ne iš savo minties ar pirma- 
vaizdžio. Bet tai tik formalybė. 

Blogiau yra, kai kritikus klausiame: koks yra santykis tarp 
Dievuje esančios minties, idėjos, pirmavaizdžio ir paties Die- 
vo? Lengva (nors ir netikslu) teigti esą Dievas kuria pasaulį 
„iš savo minties ar pirmavaizdžio“. Bet iš ko jis kuria šią min- 
tį ar pirmavaizdį? Kas yra pati ši mintis ar pirmavaizdis: 
Dievo kūrinys ar jo substancijos ištaka? Jeigu ji yra dieviško- 
sios substancijos ištaka ir jeigu iš jos ar pagal ją Dievas ku- 
ria pasaulį, tai tada pasaulis yra tik Dievo pratęsimas, ir mes 
atsiduriame plotinizme arba panteizme; tada viskas yra Die- 
vas, nes viskas yra jo substancijos išsiliejimas. O jeigu ana 
Dievo mintis ar pirmavaizdis yra jo paties kūrinys, tai klau- 
simas esti tik nukeliamas toliau nuo realaus pasaulio į idea- 
lų pasaulį — nuo dramblio į vėžlį, pasilikdamas pats savyje 
neatsakytas, kadangi kiekvienas kūrinys — vis tiek ar realus, 
ar idealus — reikalauja „iš ko“ (causa materialis). Iš ko tad kyla 
ana Dievo mintis ar anas pasaulio pirmavaizdis: iš paties Die- 
vo ar iš nebūties? Tai dilema, iš kurios joks pasaulio kūrimo 
kritikas — taigi nė Baltinis su Celiešiumi — išsisukti negali. 
Atsakę: „Iš paties Dievo“, kritikai paskelbtų plotinizmą ir 
pasaulį sutapatintų su Dievu. Atsakę: „Iš nebūties“, jie skelb- 
tų tą patį ką ir autorius, ir visi jų priekaištai, nukreipti į au- 
torių, savaime atsisuktų į juos pačius. Mat ontologiškai yra 
visiškai vis tiek, ar iš nebūties yra sukurtas realus ar idea- 
lus pasaulis: nebūtis čia kiekvienu atveju pasilieka tarsi „iš 
ko“, iš kurio visa kyla. O kritikų nurodymas, esą savą min- 
tį ar pasaulio pirmavaizdį Dievas turįs „amžinai savo pro- 
te“ (A. Baltinis, min. veik., p. 3) arba „nuo amžių“ (P. Ce- 
liešius, broš., p. 8), nieko neišaiškina, nes čia mes klausia- 
me ne laikinės anos minties ar ano pirmavaizdžio pradžios, 
bet ontologinės jo kilmės, tegu ši kilmė ir būtų laiku neap- 

rėžta: amžinas pasaulio kūrimas nėra loginis prieštaravimas 
(tai pastebi ir P. Celiešius, plg. broš., p. 9), tačiau jis vis tiek 
yra kūrimas iš nebūties. Tai tinka tiek realiam, tiek idealiam 
pasauliui. 

Dieviškųjų pirmavaizdžių teorija platoniškoje krikščioniš- 
kosios filosofijos ir teologijos kryptyje yra gyva jau nuo šv. 
Augustino laikų. Ji yra ypač stipri Rytų Bažnyčioje. Ji yra ra- 
dusi daug vietos V. Solovjovo ir S. Bulgakovo mąstyme. Jos 
laikėsi ir mūsų St. Šalkauskis, jos šalininkas kurį laiką yra 
buvęs ir pats šių laiškų autorius. Tačiau ji niekad — gal iš- 
skyrus tik V. Solovjovą — nebuvo teikiama kaip kūrimo iš ne- 
būties priešingybė arba bent dalinis jo paneigimas. „Dieviš- 
koji Sophia“ — tai sąvoka, suimanti savin šią teoriją, — yra 
kūrinys ir tuo skiriasi nuo nesukurtosios Sophios arba Logo. 
Kitaip mes neišvengiamai patenkame į panteizmą. Šiam pa- 
vojui pergalėti V. Zenkovskis todėl ir pabrėžia „sukurtąją 
sophianinio pasaulio pagrindo prigimtį“ (p. 17-18): ontolo- 
gine prasme „pasaulis yra sukurtas savo visuma — tiek ide- 
aliniu savo pagrindu, tiek pojustine savo įvairybe“ (p. 34); 
„Sophianinis pasaulio pagrindas yra sukurtas ligi pat savo 
gelmių“?. Šauktis tad pasaulio pirmavaizdžių arba idėjų kaip 
kitokios pasaulio kūrimo sampratos, kuri pakeistų arba bent 
pataisytų kūrimo iš nebūties sampratą, yra nesusipratimas. 
Pirmavaizdžiai ar idėjos yra taip lygiai sukurti iš nebūties 
kaip ir realaus pasaulio būtis. 

Šis mažutis šuolis į filosofijos istoriją aiškiai parodo, kad 
pokalbis pasaulio kūrimo reikalu sukasi apie nebūtį kaip krikščio- 
niškosios kūrimo sampratos sudedamąjį pradą: be jos dieviškasis 
kūrimas yra neįmanomas, nes jos pasaulis virsta arba Dievo 
išplauka, arba demiurgo žiediniu. Mano kritikai yra per daug 
įsispoksoję į nebūties nesuvokiamumą, Jie per maža kreipia 
dėmesio į tai, kad mes būname neigimo pasaulyje (blogio, klai- 
dos, prieštaravimo, skirtybių gausoje). Tuo tarpu bet koks 


7 Zenkouskij V. Preodolenije platonizma i sofijnosti mira / „Putj“, 1930, 
Nr. 24, p. 17-36. 

neigimas yra galimas tik nebūčiai esant būties riba ir onto- 
logine jos kilme - pagal gražų M. Heideggerio pasakymą: 
„Niekis yra neigimo kilmė, o ne priešingai“. Štai kodėl tas 
pats Heideggeris ir gali teigti, kad „nebūties klausimas ap- 
gaubia metafizikos visumą“"?. Kaip tad jis galėtų būti išjung- 
tas iš krikščioniškosios dogmatikos? Ir kaip galėtų būti pro- 
tingas mūsų tikėjimas, nusigrįžęs nuo mūsojo buvimo ribos, 
kuria kaip tik ir yra nebūtis? 


5 Heidegger M. Min. veik, p. 33. 
3 Ten pat, p. 35. 

3. APIE DIEVIŠKĄJĮ APREIŠKIMĄ 


I 


Prieš pradedant mums aiškintis dieviškąjį Apreiškimą - jo 
pobūdį ir jo eigą laikų tėkmėje, su kuriais mano kritikai ne- 
norėtų sutikti, - tebūnie leista autoriui papasakoti skaityto- 
jams vieną mūsų klausimui būdingą pokalbį. Prieš keletą me- 
tų aplankė autorių kapucinas tėvas Povilas Loesleinas, ilgą lai- 
ką gyvenęs Plungėje, dar ir dabar gerai kalbas lietuviškai, o 
apsilankymo metu buvęs dvasios tėvas (pater spiritualis) Ful- 
dos kunigų seminarijoje. Paklaustas, kaip jam sekasi moder- 
niems teologams teikti ne mokslinių žinių, o dvasinio peno, 
jis atsakė į tai savo išgyvenimu vienų rekolekcijų metu, ku- 
rioms buvo pasirinkęs temą „Šv. Jono Krikštytojo askezė“. 
Sklaidant šią temą, kaip ji aprašyta visose keturiose evange- 
lijose, seminaristai iš sykio klausėsi dėmesingai. Tačiau pra- 
dėjus kalbėti apie Šv. Jono dorybes - klusnumą Viešpaties pa- 
šaukimui, nusižeminimą Kristaus akivaizdoje, griežtą gyve- 
nimo būdą dykumose, - klausytojai pradėjo šiūruoti kojomis 
į grindis, kas akademinių Vokietijos papročiu reiškia nepasi- 
tenkinimą ir net protestą. Tada tėvelis Loesleinas pertraukė 
savo konferenciją ir paklausė seminaristus, kas esą: gal jis kur 
nors apsirikęs... Atsistojęs vienas teologas visų vardu pareiš- 
kė: šv. Jono Krikštytojo „istorija“ evangelijose esanti mitas, evan- 
gelistų įtrauktas todėl, kad tikinčiajai pirminės krikščionybės 
bendruomenei parodytų, jog; ir Kristus kaip Mesijas bei Val- 
dovas (kyrios) turėjęs turėti savą šauklį, kaip ir visi valdovai. 
Iš tikro betgi tai nesanti istorinė tikrovė, o tik Kristaus vaiz- 

do išgražinimas (apoteozė), atitinkąs pirminės bendruomenės 
tikėjimą. Tai esą naujosios egzegezės aiškiai įrodyta. Tėveliui 
Loesleinui neliko nieko kito, kaip tik pakeisti rekolekcijų te- 
mą, nes negi kalbėsi apie dorybes mitologinio „didvyrio“, ku- 
rio iš viso nėra buvę. O egzegetiškai su jaunais teologais gin- 
čytis nei rekolekcijos nebuvo tinkamas metas, nei tėvelis Loes- 
leinas nebuvo tam pasiruošęs. 

Lygiai tas pat ištiko ir šių laiškų autorių, palietusį „Di- 
džiuosiuose dabarties klausimuose“ Nojaus religiją. Šią religi- 
ją autorius sklaidė todėl, kad paaiškintų, kaip Viešpats per- 
kelia savo apreiškimą iš gamtos į istoriją (Izraelis), o iš istori- 
jos į asmenį (Kristus). Pasak Laiško žydams, Dievas yra 
kalbėjęs „daugelyje vietų (multifariam)“ ir „įvairiais būdais“ 
(plg. Hbr 1, 1). Gamta, istorija ir Kristus autoriui atrodė kaip 
tik ir esančios tos „vietos“, iš kurių Dievas kaip tik ir yra kal- 
bėjęs žmonijai. Remdamasis prancūzų kardinolo J. Daniélou 
pažiūra, išdėstyta jo veikale „Istorijos paslaptis“!, autorius 
Nojaus religiją vadina gamtine ta prasme, kad gamtos reiški- 
niai - tvanas, vėjas, vaivorykštė — buvę Nojui tiesioginiai Vieš- 
paties apsireiškimo ženklai, skelbę jam Dievo rūstybę, jo pa- 
sigailėjimą ir jo pasilikimą su žmonėmis. Gamta Nojui buvo 
ta plotmė, į kurią Dievas nužengė, kad apsireikštų žmogui. 
Tai buvusi pirmoji Apreiškimo „vieta“. Iš to kardinolas J. Da- 
niėlou, o su juo kartu ir autorius, daro išvadą, kad „gamtinė- 
se religijose esama tiesos“ ir kad todėl „ir gamtinė religija gali 
padaryti žmogų teisų Viešpaties akivaizdoje“. Štai kodėl 
Šventraštis apie Nojų ir sako, kad jis buvęs „teisus vyras, sa- 
vo kartoje be dėmės, nes ėjo su Dievu“ (Pr 6, 9). 

Bet štai šitoje vietoje autoriaus knygos kritikas kun. A. Ru- 
bikas, kaip ir anie Fuldos seminaristai, sušiūravo — ne kojo- 
mis, bet plunksna ir viešai paskelbė: „Tyrinėjimai yra paro- 
dę, kad pasakojimas apie tvaną - kaip ir kiti ikiabraominiai 
pasakojimai Senajame Testamente - nėra istoriniai. Jų nega- 
lima sudėti ton pačion lentynon, kaip pasakojimų apie Ab- 
raomo ainius. Visa, kas įvyko“ ikiabraominiame laikotarpyje, 


! Daniélou J. Essai sur le mystėre de l'histoire, Paris, 1953. 

yra užrašyta Abraomo ainių ne kaip istorija, o kaip jų pačių 
tikėjimo interpretacija“. Paaiškindamas, kodėl pasakojimas 
apie tvaną nesąs istorinis, A. Rubikas mini Gilgamešo mitą, 
izraelitinį jo pasisavinimą bei perdirbimą, du tvano pasako- 
jimo variantus, negalimybę atsirasti tiekai vandens (510 bi- 
lijardų litrų) ir savo dėstymą užsklendžia išvada: „Iš to aiš- 
kėja, kad pasakojimas apie Nojų (Apie Dievo kalbėjimą per 
lietus, vaivorykštes) yra tam tikro literatūrinio žanro. Jį bū- 
tų galima pavadinti sakme“ (p. 2). A. Rubikas nepaaiškina, 
kokios prasmės jis teikia žodžiui „sakmė“ - mito, pasakėčios, 
padavimo. Tačiau tai ir nėra svarbu, Svarbu, kad pasakoji- 
mas apie Nojų bei tvaną jam yra ne realaus asmens ir įvykio 
aprašymas, 0 tik dorinis pamokymas arba Abraomo palikuonių 
tikėjimo išraiška: jis pateikiąs mums ne tai, kas tikrovėje bu- 
vę, o tik tai, ką izraelitai savo sąmonėje tikėję. 

Kokią idėją, mintį ar pamokymą randa A. Rubikas tvano 
sakmėje? „Tuo pasakojimu, — rašo jis, - Šventojo Rašto auto- 
riai norėjo paaiškinti, kaip labai Dievas nepakenčia nuodėmės. 
Pasakojime apie tvaną Dievas yra absoliutus gamtos valdo- 
vas. Jis palaiko pasaulio tvarką. Jis turi visišką valdžią ant vi- 
sos tvarinijos. Jis gali leisti kūrinijai pražūti savo nuodėmėje. 
Bet jis gailisi ir gelbsti ją“ (p. 2). Kitaip tariant, pasakojimu apie 
tvaną yra pavaizduota bendra Dievo visagalybės, jo ryžto 
bausti ir jo pasigailėjimo idėja. Visi Pradžios knygos aprašo- 
mieji dalykai: tvano paskelbimas Nojui, laivo statymas, gy- 
vulių gabenimas į laivą, žemę ištikęs potvynis, Nojaus buvi- 
mas laive, potvynio pabaiga, vaivorykštė, Nojaus sūnūs, jų el- 
gesys su tėvu (plg. Pr 6-9 sk.) - visa tai yra tik literatūrinė anos 
bendros idėjos iliustracija, kaip kad iliustracija yra Kristaus 
vartoti palyginimai apie sėjėją, rauges, garstyčios grūdą, pa- 
slėptą lobį, tinklą žuvims ir t. t., kuriais Išganytojas mėgino 
žmonėms išaiškinti dangaus karalystės esmę bei savybes. Tai 
mitas tikriausia šio žodžio prasme. Apie tai autorius yra plačiau 
rašęs savo knygoje (plg. p. 141-155), apibrėždamas mito es- 
mę graikų mąstytojo Salustijo žodžiais: „Tai niekados neįvy- 


2 „Draugas“, 1972, birž. 15, d. 2, p. 1. 

ko, bet tai yra visados“ (p. 142). A Rubiko atveju tai reiškia: 
nei Nojaus, nei tvano niekados nėra buvę, bet Dievo visagalybė, 
jo ryžtas bausti žmones už nuodėmę, jo pasigailėjimas kaip idė- 
ja ar pamokymas yra visados. Todėl logiškai A. Rubikas ir sako: 
„tas pasakojimas apie tvaną ir po jo pasirodžiusią vaivorykš- 
tę ir šiandien yra skaitomas krikščionių bažnyčiose kaip da- 
bartinį žmogų įpareigojanti tiesa“ (p. 2); įpareigojanti, be abe- 
jo, ne savo istoriškumu (nes tai neįvyko niekados), bet savo 
idėjiškumu (idėja yra visados). 

Čia turime aiškų lietuvišką Šventraščio numitinimo pavyz- 
di R. Bulimanno prasme. Štai kodėl autorius pirmajame sa- 
vo laiške ir buvo užsiminęs, kad religinėje savo literatūroje 
mes dar tik savinamės, nemėgindami kurti, o ypač kritiškai 
vertinti pasisavintų pradų, A. Rubiko atveju - bultmaninio 
numitinimo. Pasiskaitę tą ar kitą egzegetinį veikalą ar straips- 
nį, susižavime jo teiginiais, prisiimame juos kaip mokslo žo- 
dį, nepasistengdami išvystyti šių teiginių ligi teologinių iš- 
vadų, nes egzegezė pali savyje yra anaiptol dar ne teologija. Eg- 
zegetinių metodu yra tyrinėjamas ne tik Šventasis Raštas, bet 
ir Koranas, ir Homero poemos, ir Vedos, ir Babilonijos mi- 
tai, užrašyti molinėse lentelėse. Egzegezė negali nieko pasa- 
kyti, ar knyga, mūsų vadinama Šventuoju Raštu, iš tikro yra 
Viešpaties Apreiškimas. Todėl perkeliant egzegetinius teigi- 
nius į teologiją, reikia būti labai apdairiam ir kritiškam. Tai 
prikišama R. Bultmannui, tuo serga ir A. Rubiko kaip lietu- 
viškojo bultmanininko straipsnis. 

Be abejo, autorius negali ginčytis su A. Rubiku egzegetiš- 
kai, nes tai ne jo sritis. Kiek ir kaip Gilgamešo mitas yra įim- 
tas į pasakojimą apie Nojų ir tvaną, kiek ir kaip šiame pasa- 
kojime yra suausti varno ir balandžio variantai, kiek vandens 
būtų reikėję tvanui, ar jis buvęs visuotinis ar tik dalinis, — 
visa tai išaiškinti reikia daugelio mokslų sąveikos, jei šitoks 
išaiškinimas iš viso ir būtų įmanomas. Todėl akivaizdoje to- 
kių didžiulių pastangų bei sunkenybių susidaro įspūdis, kad 
egzegetai per drąsiai žvelgia į savo „amatą“, švaistydamiesi 
posakiais „tyrinėjimai parodę“, tarsi šie tyrinėjimai būtų la- 
boratoriniai gamtamokslio bandymai. Būdama vienas iš va- 

dinamųjų dvasios mokslų, egzegezė visados yra tykoma di- 
delio pavojaus „prašauti pro šalį“ ir tuo būdu esti verste ver- 
čiama vis iš naujo kritiškai perkratinėti savus laimėjimus. 

Šią bendrą pastabą autorius daro todėl, kad iš filosofijos 
istorijos žino, kaip labai kinta išvados vadinamojo literarinio 
metodo tekstui tyrinėti; metodo, kuriuo remiasi ir egzegezė. 
Sakysime, tokie Platono dialogai, kaip „Sofistas“, „Parmeni- 
das“, „Politikas“, seniau buvo laikomi neautentiškais: net 
toks Platono žinovas kaip W. Windelbandas juos įtarė esant 
išėjusiais ne iš Platono rankos. O šiandien jau jie pripažinti 
tikrais. Tačiau ar jau neabejotinai? O kiek vadinamųjų ne- 
tikrų platoniškųjų dialogų (mažiausia 14) dar laukia būti iš- 
aiškinami, jei iš viso jie bus kada nors išaiškinti! Todėl ir eg- 
zegetų teiginį „tyrinėjimai parodė“ reikia sutikti gana kritiš- 
kai, ypač jeigu jis pralaužia gryno teksto rėmus ir liečia jau 
patį Šventojo Rašto pobūdį ar jo prasmę, kaip tai yra A. Ru- 
biko atveju. Ar pasakojimas apie Nojų bei tvaną yra tik sak- 
mė, ar tikrovinio asmens bei įvykio aprašymas, tai daugiau ne- 
gu tik egzegetinis teksto tyrinėjimas: tai teologinė problema, ke- 
lianti eilę klausimų, kurie domina ne tik egzegetą, bet ir 
kiekvieną tikintįjį. 

Šia kiekvieno tikinčiojo teise naudodamasis, autorius da- 
bar nori ir net privalo atlikti štai ką: išmąstyti teologiškai ligi 
galo egzegetinę Rubiko išvadą, esą pasakojimas apie Nojų bei 
tvaną, „kaip ir kiti ikiabraominiai pasakojimai“, pavyzdžiui, 
pasaulio bei žmogaus sukūrimas, jo apgyvendinimas rojuje, 
jo puolimas ir t. t., „nėra istoriniai“ (min. veik., p. 1), t. y. 
netikroviniai: jų kaip įvykių nėra buvę. Nes terminas „neisto- 
rinis” Rubiko, kaip ir Bultmanno, atveju reiškia „netikrovi- 
nis“, o ne tik „istorijos mokslui neprieinamas“. Juk ko isto- 
rijos mokslas neprieina, tai dar anaiptol nereiškia, kad to ir 
nebuvo. Jei dialogas, vadinamas „Teateitu“, yra ne Platono, 
vadinasi, neautentiškas, tai dar nereiškia, kad jis iš viso ne- 
turi autoriaus. Tai tik reiškia, kad istorija negali pasakyti, kas 
jį parašė. Apie šį skirtumą („neistorinis“ ir „istorijai nepriei- 
namas“) autorius yra savo knygoje kiek plačiau kalbėjęs (plg. 
p. 171-175) ir nenori čia kartotis. Čia jis tik primena, kad „ne- 

istorinis” Rubiko terminologijoje, kaip ir apskritai bultmani- 
nėje egzegezėje, reiškia ne realų įvykį, o tik sąmonės įvaizdį, 
vadinamą „interpretacija“ arba „interpretamentu“ (W. Marx- 
senas). Ties šia „interpretacija“ kaip sąmonės įvaizdžiu mes 
dabar kiek ir stabtelsime. 


II 


a. Pasakojimą apie tvaną A. Rubikas vadina „tam tikru 
literatūriniu žanru“, kurio „nėra galima suprasti raidiškai“ 
(min. veik., p. 2). Literatūrinio arba literarinio žanro sąvoka 
egzegezėje šiandien yra labai pasklidusi: ji yra tarsi koks ste- 
buklingas raktelis, kuriuo manoma galį būti atrakinti visi 
Šventojo Rašto slėpiniai. Neigti šį žanrą reikštų laužtis į at- 
viras duris: Šventasis Raštas yra pilnas šio žanro. Net ištisos jo 
knygos: Jobo, Psalmynas, Patarlių, Mokytojo, Giesmių gies- 
mė, Išminties, Siracido yra literarinės ir net grynai poetinės 
(pvz., Psalmynas ar Giesmių giesmė). O ir istorinėse ar pra- 
našų knygose esama literarinių dalių (pvz., Mozės giesmė Iš- 
ėjimo knygoje, Tobito giesmė Tobito knygoje, Juditos gies- 
mė Juditos knygoje, raudos Jeremijo knygoje, galop Marijos 
giesmė „Magnificat“ Luko evangelijoje). Tai žinoma jau la- 
bai seniai ir tai nėra joks naujosios egzegezės atradimas. Nau- 
ja čia yra tai, kad sąvoka „literarinis“ yra statoma kaip priešin- 
gybė sąvokai „istorinis“. Kas literariška, tas neistoriška; o kas 
neistoriška, tas netikroviška - štai naujosios egzegezės silo- 
gizmas. Jeigu tad koks nors Šventojo Rašto pasakojimas esąs 
Hterarinis, tai jis tuo pačiu jau esąs ne kokio nors istorinio 
dalyko aprašymas, o tik kokios nors idėjos, esančios rašyto- 
jo sąmonėje, pavaizdavimas. Kadangi, pasak A. Rubiko, pa- 
sakojimas apie Nojų ir tvaną, esąs sakmė, vadinasi, tam tik- 
ras literarinis žanras, todėl jis ir esąs neistorinis; o kadangi 
jis esąs neistorinis, jis reiškiąs ne realių asmenų ir įvykių ap- 
rašymą. O Abraomo palikuonių tikėjimo interpretaciją. 

Tačiau kaip tik čia ir pradedame nujausti minėto silogiz- 
mo loginę klaidą. Ką gi A. Rubikas ir tie, kuriais jis seka, pa- 
sakytų apie šitokį silogizmą: kiekvienas pranašas yra perse- 

kiojamas; Angela Dawis yra persekiojama; taigi ji yra pra- 
našė. Laisvos Lietuvos gimnazijų aštuntokas logikos pamo- 
kose gautų dvejetuką už tokią išvadą. Nes: kiekvienas pra- 
našas yra persekiojamas, bet ne kiekvienas persekiojamasis 
yra pranašas. Ne persekiojimas gimdo pranašiškumą, bet 
pranašiškumas žadina persekiojimą. Lygiai toks pat santy- 
kis yra ir tarp istoriškumo bei literariškumo. Kiekvienas neis- 
torinis pasakojimas yra literarinis, bet ne kiekvienas literarinis pa- 
sakojimas yra neistorinis. Jau sąvoka „istorinis romanas“ pa- 
liudija, kad tarp istoriškumo ir literariškumo nėra ir negali 
būti priešingybės. Literarinis žanras, kaip gražiai pastebi vo- 
kiečių egzegetas H. Haagas, yra „tam tikras drabužio sukir- 
pimas“ (Mysterium salutis I, 318). Tačiau patį drabužį, lite- 
rariškai sukirptą, gali nešioti tiek istorinis aprašymas, tiek di- 
daktinis pamokymas, tiek tikėjimo interpretacija. Du mūsų 
rašytojai — Jonas Grinius ir Juozas Grušas — yra sukūrę po 
dramą apie Barborą Radvilaitę. Abu veikalai yra literarinio 
žanro. Bet ar jie savo turiniu nėra istoriniai? Ar jie nekalba 
apie tikrus asmenis ir tikrus įvykius? Ar Homero „Iliada“ ne- 
aprašo tikros Trojos? Kitaip sakant, vieno literariškumo dar 
nepakanka, kad tas ar kitas pasakojimas nustotų buvęs isto- 
rinis arba tikrovinis savo turiniu. 

Be abejo, R. Rubikas yra teisus, sakydamas, kad literari- 
nio žanro „nėra galima suprasti raidiškai“ (min. veik., p. 2). 
Tačiau ir vėl: ši pastaba yra teisinga tik ryšium su aprašy- 
mo forma, o ne su aprašymo turiniu. „Eiliuotosios Livonijos 
kronikos“ autorius (XIII a.), kalbėdamas apie Saulės kauty- 
nių metu sumuštus ir besitraukiančius kalavijuočių ordino 
riterius, sako, esą jie bėgę kaip kiškiai (sicut lepores). Tai vaiz- 
das, negalimas suprasti raidiškai, nes joks žmogus negali taip 
greitai bėgti, kaip kiškis. Tačiau savo hiperboliškumu šis 
vaizdas anaiptol nenustoja buvęs istorinio įvykio išraiška, bū- 
tent: kalavijuočiai traukėsi pakrikę. Taip pat ir kronikos skai- 
čiai, „kurie kartojasi lyg kokios stilistinės ir poetinės formu- 
lės, yra perdėti“*. Bet ir šis perdėjimas nesunaikina istorinės 


3 Z. Ivinskis / Lietuvių enciklopedija, t. 27, p. 11. 

tiesos, kad ten tam tikro skaičiaus karių - tiek kalavijuočių, 
tiek lietuvių - realiai būta. Argi kitaip yra ir Šventajame Raš- 
te? A. Rubikas primena „moters sutvėrimą iš Adomo šon- 
kaulio“ (min. veik., p. 2). Tai žinoma, vaizdas. Tačiau kodėl 
jis turėtų reikšti tik didaktinį pamokymą, o ne realų dievišką- 
ji aktą? Visas rojaus aprašymas yra taip pat vaizdas. Bet ko- 
dėl jis turėtų būti tik Abraomo palikuonių tikėjimo interpre- 
tacija, o ne realios nenusidėjusio žmogaus padėties literarinis su- 
kirpimas? Pirmųjų žmonių gundymo bei puolimo aprašymas 
irgi yra literarinis. Tačiau kodėl jis negali būti aprašymas vi- 
siškai realaus įvykio, kuriuo žmonės neteko jiems Viešpaties 
suteiktų malonių? Mes visiškai galime sutikti, kad Pradžios 
knygos pasakojimai apie pirmykščius žmonijos įvykius yra 
išreikšti literarinėmis priemonėmis. Tačiau šios priemonės 
anaiptol neduoda mums teisės teigti, esą šių pasakojimų tu- 
rinys slepiąs ne vienkartinius realius įvykius, o tik bendras 
pamokančias idėjas. 

b. Minėta loginė naujosios egzegezės klaida slypi ne tik 
jos metode (kas literariška, tas neistoriška arba netikra), bet 
ir jos pastangose išreikšti tikėjimą. Paneigęs Nojaus bei tvano 
istoriškumą, A. Rubikas, kaip jau minėjome, randa šiame li- 
terariniame žanre tam tikrą didaktinį pamokymą arba tam 
tikrą religinę idėją, būtent: „Dievas nepakenčia nuodėmės“; 
jis „yra absoliutus gamtos valdovas“; jis „palaiko pasaulio 
tvarką“; jis „turi valdžią ant visos kūrinijos“; jis gali leisti kū- 
rinijai „pražūti savo nuodėmėje“; jis galop „jos gailisi ir 
ją gelbsti“ (plg. min. veik., p. 2). Visa tai pasakojimo apie 
tvaną autorius ir norėjęs izraelitams paaiškinti. Bet kaip gi 
A. Rubikas, o su juo ir kiti Šventojo Rašto perprasminimo 
šalininkai, nepastebi, kad jie skelbia gryną išmonę. Pasilikime 
truputį prie pasakojimo apie tvaną. Kuo gi jo autorius grin- 
džia savą pamokymą, esą Dievas nekenčia nuodėmės, yra 
absoliutus gamtos valdovas, palaiko kūrinijoje tvarką ir t. t.? 
Tuo, kad jis, pasak naujųjų egzegetų, sukuria (arba perima 
iš babiloniečių) „istoriją“, kurios iš viso nėra buvę. Kitaip sa- 
kant, Dievo visagalybės, ryžto bausti bei pasigailėjimo skel- 
bimą jis atremia į savo paties (ar kitų) išgalvotus asmenis 

(Nojus ir jo sūnūs) ir išgalvotus įvykius (laivo statymas, gy- 
vulių gabenimas, lietus, išsigelbėjimas), vadinasi, į netikrovę. 

Ir štai čia vėl užčiuopiame loginę tokio skelbimo (keryg- 
mos) klaidą: iš kiekvieno realaus įvykio galima išvesti tokį ar ki- 
tokį dorinį bei religinį pamokymą, bet jokio dorinio ar religinio pa- 
mokymo negalima pagrįsti nebuvusiu įvykiu. Jeigu tvanas buvo 
realus įvykis gamtoje, tai iš tikro jį galima tada aiškinti kaip 
Dievo bausmę už žmonių palaidumą (plg. Pr 6, 5-7) ir skelb- 
ti Dievą kaip absoliutų gamtos valdovą, kuris tvarko van- 
denis ir jų šaltinius, debesis ir vėjus. Bet kur ir kuo gi reiš- 
kiasi ši Viešpaties visagalybė, jei tvano iš viso nėra buvę? Jei- 
gu Nojus su savo šeima, Viešpaties pamokytas, statėsi laivą 
ir jame išsigelbėjo, tuomet iš tikro galima ir reikia skelbti Die- 
vo pasigailėjimą bei jo artumą ištikimiems žmonėms. Tačiau 
kur ir kuo gi reikšis šis Dievo pasigailėjimas bei artumas, jei 
Nojaus iš viso nėra buvę? Įvykių bei asmenų prasimanymas 
ir paskui jų siejimas su Dievo visagalybe bei meile paverčia 
prasimanymu ir pačią šią visagalybę bei meilę, nes jos ne- 
tenka tikrovinio pagrindo, be kurio tikėjimas į šias Viešpa- 
ties savybes tampa išmone ir net savęs paties apgaule. 

Tai labai gerai suprato šv. Paulius, kalbėdamas apie Kris- 
taus prisikėlimą, kuris mūsų laikų egzegetų irgi mėginamas 
padaryti pirminės krikščionių bendruomenės tikėjimo inter- 
pretacija (plačiau apie tai plg. autoriaus knygos p. 171-176), 
būtent: prisikėlimo skelbimas esąs išraiška tikėjimo, kad Jėzus Kris- 
tus yra Viešpats. Tačiau kodėl gi jis yra Viešpats, jeigu jo pri- 
sikėlimo skelbimas yra tik didaktinis pamokymas, o ne tikro 
įvykio pasakojimas? Koks jis čia Viešpats, jei jis mirė ir su- 
puvo kape, kaip ir kiekvienas kitas žmogus? Sugalvoti lite- 
rarinį pasakojimą apie nebūtą dalyką dar anaiptol nereiškia 
pagrįsti tikėjimo, kad Kristus yra Viešpats. Štai kodėl šv. Pau- 
lius taip griežtai ir pabrėžia Kristaus prisikėlimo tikrovę - ne 
didaktinę jo idėją: „Jei Kristus nebuvo prikeltas, tai tuščias 
mūsų skelbimas ir tuščias jūsų tikėjimas“ (1Kor 15, 14). Ma- 
ža to, jeigu Kristaus prisikėlimas nėra tikras įvykis, tai jo skel- 
bimas kaip literatiškai didaktinio pamokymo yra apgaulė: jei 
Kristus neprisikėlė tikrovėje, „tuomet mes liekame melagin- 

gi Dievo liudytojai, nes liudijome Dievo akyse, kad jis pri- 
kėlęs Kristų, kurio jis nėra prikėlęs“ (1Kor 15, 15). Argi tai 
nėra prasminga lygiagretė ir pasakojimui apie tvaną? Jei tva- 
no nebuvo, tai pasakojimas apie Dievą kaip absoliutų gam- 
tos valdovą yra tuščias, tuščias yra ir tikėjimas, atremtas į 
tokį pasakojimą. Dar daugiau: tokio pasakojimo autorius yra 
netikras Dievo liudytojas, nes jis skelbia tvaną buvus Dievo 
siųstą, kurio jis iš tikro nesiuntė. Kaip Kristus tik tada yra 
Viešpats, jei tikrai prisikėlė, taip Dievas tik tada yra absoliu- 
tus gamtos valdovas, jei tvanas yra buvęs jo visagalybės pa- 
žadintas tikras įvykis. Netikri įvykiai tikėjimui reikšti padaro 
šį tikėjimą taip pat netikrą. Jokios, net ir kilniausios, tokių 
prasimanytų įvykių idėjos čia nieko negelbsti. Kaip galima, 
sakysime, pamokyti izraelitus, esą „ir stabmeldžiai yra Die- 
vo sukurti žmonės, kurie gali daryti atgailą ir būti išganyti“ 
(„Draugas“, 1972 07 17, p. 4), jeigu nebuvo jokio pranašo Jo- 
nos, jeigu jis jokiems nineviečiams atgailos neskelbė ir jei ni- 
neviečiai jokios atgailos nedarė? Reikia tik stebėtis, kaip 
Šventojo Rašto aiškintojai šio prieštaravimo nepastebi ir lei- 
džiasi būti jo klaidinami. 

c. Pats svarbiausias betgi teologinis klausimas, kreipiamas 
į vadinamųjų „neistorinių“ pasakojimų didaktinius aiškinto- 
jus, yra tiesos bei įpareigojimo reikalas. A. Rubikas, laiky- 
damas pasakojimą apie Nojų bei tvaną sakme, vis dėlto pa- 
stebi, kad jis esąs ir „dabartinį žmogų įpareigojanti tiesa“ 
(min. veik., p. 2). Tačiau kur čia yra šios sakmės tiesa ir ko- 
dėl ji yra įpareigojanti? 

Jeigu pasakojimas apie Nojų bei tvaną yra neistorinis, va- 
dinasi, netikrovinis, o tik sakmė, tai kaip tada yra su šios sak- 
mės autoriumi: tikėjo jis, kad Nojus tikrai gyveno ir kad tva- 
nas tikrai buvo, ar netikėjo? Tai dilema. Jei ano pasakojimo 
autorius žinojo rašąs sakmę, vadinasi, Nojaus bei tvano tik- 
rovę netikėjo, tai kaip įvyko, kad Izraelis, o vėliau krikščio- 
nybė šį pasakojimą suprato ne didaktiškai, o istoriškai? Kitaip 
tariant, kokiu būdu sakmė virto istorija? O virtusi tikra istorija, 
ši sakmė tuo pačiu virto ir tikėjimo klaida, nes Izraelis ir krikš- 
čionybė tikėjo tą, ko niekados nebuvo buvę. Nuosekliai tad, 

pramanydamas nebuvusius asmenis bei įvykius, tvano pasa- 
kojimo autorius suklaidino tiek savą tautą, tiek krikščionis. 
Galimas daiktas, kad subjektyviai jis to nenorėjo. Tačiau tai 
atsitiko objektyviai. Kas tad šiame jo pasakojime yra tiesa ir 
tai dar įkvėpta tiesa? Turinys yra pramanytas, vadinasi, nėra 
tiesa, todėl negali būti nė įkvėptas, nes Dievas išmonių - ir 
dar tokių, kurios kitus klaidina - neįkvepia. Didaktinis pamo- 
kymas? Tačiau tekste jo nėra: tvano pasakojimo tekstas yra 
grynai daiktinis, įvykinis, net kalendorinis. Didaktinis pamo- 
kymas yra egzegetų išvada. Bet ji gali būti įvairi. A. Rubikas 
regi aname pasakojime Dievo visagalybės bei gailestingumo 
idėją. Sutikime. Tačiau, kaip žinome, senojoje Didžiojo šešta- 
dienio liturgijoje pasakojimas apie tvaną buvo skaitomas prieš 
šventinant krikšto vandenį: tuo Bažnyčia norėjo pasakyti, kad 
tvane ji regi nurodymą į visa apvalantį Krikšto sakramentą, 
o Nojaus arkoje - save pačią kaip žmonijos gelbėtoją. Betgi 
Bažnyčia tikėjo ir (kiek autoriui žinoma) tebetiki, kad tiek tva- 
nas, tiek arka yra buvę tikri dalykai. O kaip sakyta, iš tikrų 
dalykų visados galima išvesti tam tikrų simbolių bei nurody- 
mų. Tuo tarpu Rubiko didaktinis pamokymas yra išvestas iš 
nebuvusio įvykio. Kokia tad yra šios didaktinės išvados tiesa 
ir kokiu būdu ji gali būti įkvėpta? Kodėl ši sakmė turi vadin- 
tis Dievo Apreiškimas ir ką gi ji apreiškia? Tokių sakmių, ku- 
rios pasakotų apie Dievo visagalybę gamtos atžvilgiu ir apie 
to ar kito žmogaus pasigailėjimą, galima juk sugalvoti, kiek 
norima: jos visos tos pačios vertės, nes visos bus tik tikėjimo 
interpretacija, neatremta į jokį tikrą įvykį ar tikrą asmenį. Ko- 
kia tada yra Nojaus bei tvano sakmės vertė? Kaip Ezopo ar 
Krylovo pasakėčių? 

Dar svarbesnės teologinės išvados plaukia iš antrosios mi- 
nėtos dilemos dalies. Prileiskime, kad tvano pasakojimo au- 
torius tikėjo, kad Nojus ir tvanas yra istorinė tikrovė ir to- 
dėl juos aprašė kaip tikrus asmenis ir tikrus įvykius. O ta- 
čiau istorijoje nei Nojaus, nei tvano nėra buvę. Tokiu atveju 
jis klydo objektyviai, manydamas rašąs istoriją, o iš tikro ra- 
šė tik sakmę. Tokiu būdu klydo objektyviai ir Izraelis, ir Baž- 
nyčia. Tokiu būdu klydo objektyviai galop ir Kristus, ties- 

damas lygiagretę tarp savo antrojo atėjimo ir tvano: nes 
„kaip yra buvę Nojaus dienomis, taip bus ir Žmogaus Sū- 
nui ateinant. Kaip dienomis prieš tvaną žmonės, nieko ne- 
numanydami, valgė, gėrė, vedė ir tekėjo iki pat dienos, ku- 
rią Nojus įlipo į laivą, kai užėjo tvanas ir visus nusinešė, taip 
bus ir tada, kai ateis Žmogaus Sūnus“ (Mt 24, 37-39). Kris- 
tus čia aiškiai kalba apie Nojaus laikus ir tvaną kaip tikrus 
įvykius, nes juos palygina su savo antruoju atėjimu irgi kaip 
tikrų tikriausiu būsimuoju įvykiu: abu įvyksta staiga, žmo- 
nėms jų nelaukiant ir nesant pasiruošus. Bet koks neprasmin- 
gas būtų šis palyginimas, jei Kristus pasakojimą apie tvaną 
bei Nojų laikytų didaktine sakme! 

Jeigu tad tiek tvano pasakojimo autorius, tiek Izraelis, tiek 
Kristus, tiek Bažnyčia objektyviai klydo laikydami Nojų bei 
tvaną istorinėmis tikrovėmis, tai kokiu būdu šis pasakojimas 
yra tiesa ir tai „įpareigojanti tiesa“, kaip tvirtina A. Rubikas, 
nepastebėdamas, kad šiam įpareigojimui nėra jokio pagrin- 
do, nes nėra pagrindo šio pasakojimo tiesai. Netikras pasa- 
kojimas arba didaktinė sakmė nevirsta tiesa todėl, kad ji nuo- 
latos skaitoma; ji nevirsta tiesa ir tada, kai jos turinį dauge- 
lis ar net visi tiki kaip iš tikro buvusį. Jei jos turinys nėra 
buvęs, tai joks tikėjimas jo nepavers buvusiu. Tuo būdu 
Šventojo Rašto apreikštosios tiesos klausimas pakimba ore. 
Nes darosi neaišku, nei kur čia yra tiesa, nei kas čia yra tie- 
sa, nei kas čia yra apreikšta. 

Savo knygoje šių laiškų autorius pastebėjo, kad „numiti- 
nimo akivaizdoje visu aštrumu iškyla apreiškimo problema“ 
(p. 300), ir kvietė mūsų teologus pasvarstyti Šventąjį Raštą 
ne kaip idėjų rinkinį, bet kaip realių įvykių skelbimą (keryg- 
mą): nes „tik atgaivinus įvykio sąmonę Švetraščio atžvilgiu 
ir šia sąmone pagrindus kelią į Šventraštį, numitinimo teo- 
rija galės būti ne tik kritiškai įvertinta, bet ir kūrybiškai per- 
galėta“ (p. 303). A. Rubiko egzegezė aiškiai parodo, kaip la- 
bai ši įvykio sąmonė mums yra reikalinga ir koks didelis gre- 
sia pavojus paversti Šventąjį Raštą dorinių pamokymų 
rinkiniu - net ten, kur ir pats Kristus Senąjį Testamentą su- 
vokia kaip tikrovinių įvykių pasakojimą. 


335 


4. APIE APREIŠKIMO PILNYBĘ KRISTUJE 


1 


Norėdamas suprasti, kiek dabar taip madinė sekuliariza- 
cija yra teisinga, „Didžiųjų dabarties klausimų“ autorius tu- 
rėjo išsiaiškinti, kokia prasme pasaulio regimybė arba kosmo- 
loginė jo plotmė yra ir gali būti Viešpaties apsireiškimo erd- 
vė. Į tai jis atsakė šitaip: „Kosmologinė pasaulio sąranga pati 
savaime niekad nėra rodžiusi į Dievą, vadinasi, buvusi jo žen- 
klas. Ji yra buvusi jo ženklas tik tada ir tik tiek, kada ir kiek 
Viešpats ją Hesiog tokiu ženklu buvo pasirinkęs“ (p. 96-97). 
Šitokio tiesioginio pasirinkimo pavyzdį autorius, kaip ir kar- 
dinolas J. Daniėlou ar vokiečių dogmatikas H. Friesas (plg. 
Mysterium salutis I, 190), regi Nojaus sandoroje su Dievu, ku- 
ris žmogui kalbėjo per gamtinius reiškinius: tvaną, vėją, vai- 
vorykštę (plg. Pr 9, 11-17). Kaip reikia betgi sąvoką Hesiogi- 
nis pasirinkimas suprasti? Savo knygoje autorius plačiau apie 
tai nekalbėjo. Todėl dabar jis norėtų šią spragą papildyti bei 
pačią sąvoką paaiškinti. 

Didesnių ar mažesnių potvynių žmonija savo istorijoje yra 
pergyvenusi ne vieną. Daugelyje kraštų jie yra gana dažnas 
įvykis. Tačiau tik Pradžios knygoje aprašomas tvanas yra lai- 
komas Dievo bausmės išraiška. Visi kiti potvyniai vyko sa- 
vaime pagal gamtinius dėsnius. Ir Nojaus tvane šie dėsniai 
galiojo visu savo svarumu. Tačiau šį tvaną Dievas pasirinko 
kaip savo rūstybės ženklą dėl žmonių sugedimo (plg. Pr 6, 
5-7). Todėl jis išsiskiria iš kitų ne tuo, kad jis būtų buvęs kaž- 
koks antgamtinis savo eiga, bet tuo, kad jis tapo Dievo apsi- 

reiškimu žmogui; Dievo kaip Teisėjo ir Baudėjo. Šis tvanas ne 
tik paprastai buvo, kaip visi pirmesnieji ar paskesnieji, bet jau 
ir reiškė: jis buvo ne tik būtis, bet ir prasmuo arba reikšmuo. 
Todėl jis ir nurodė į Dievą kaip jo išskiriamasis ženklas. Tas 
pat reikia pasakyti ir apie vaivorykštę. Vaivorykščių žmonija 
yra mačiusi ir prieš Nojų. Jos visos buvo ne kas kita, kaip sau- 
lės spindulių lūžimas lietaus lašuose. Ir Nojaus vaivorykštė 
buvo tos pačios prigimties. Tačiau ji išsiskyrė iš visų kitų tuo, 
kad ją Viešpats pasirinko „ženklu Sandoros“ (Pr 9, 12), kaip 
tai aiškiai teigia Šventasis Raštas. 

Būdingiausia čia betgi yra tai, kad Dievas, pasirinkdamas 
vaivorykštę ženklu savo sandoros su Nojumi bei jo palikuo- 
nimis, atsisakė tvano kaip savo rūstybės bei bausmės ženklo: 
„Vandenys niekada daugiau nebetaps tvanu visiems mirtin- 
giesiems sunaikinti“ (Pr 9, 15). Tai anaiptol nereiškia, kad po 
Nojaus potvynių daugiau nebebus ir kad jie žmonių bei gy- 
vių nepaskandins. Potvynis kaip savaimingas gamtos reiški- 
nys bus tol, kol bus gamtinis pasaulis. Tačiau jis nebebus 
daugiau Viešpaties bausmės ženklas. Joks potvynis daugiau 
neberodys į Dievą Teisėją bei Baudėją. Joks potvynis daugiau 
nebebus Dievo apsireiškimo erdvė. Vaivorykštės ženkliškumo 
Viešpats, jei tikėsime Senąjį Testamentą, niekada nėra atšau- 
kęs; ji ir šiandien ne tik yra, bet ir reiškia, būtent ji yra ženk- 
las Viešpaties pažado niekad daugiau nesireikšti per tvaną. 
Šia prasme autorius savo knygoje užtat ir teigia, kad gam- 
tos reiškiniai tik tada yra Dievo ženklai, kai juos Viešpats sa- 
vo ženklais padaro. Jei Dievas tą ar kitą gamtos reiškinį (ar 
jų eilę, kaip tvano atveju) savo apsireiškimo ženklu nebelai- 
ko, jis tokiu ženklu ir nėra: jis yra tada tik paprastas gamtos 
dalykas, kuris, tiesa, yra, bet kuris nieko nereiškia. 

Nūnai, mano kritikams, pirmiausia A. Rubikui, Nojaus 
bei tvano su vaivorykšte pavyzdys nepatiko todėl, kad esą 
Pradžios knygos pasakojimas apie Nojų bei tvaną yra ne tik- 
ro įvykio aprašymas, o tik literarinis žanras arba sakmė. Ta- 
da, žinoma, ir Dievo pasirinkimas gamtos reiškinių savo žen- 
klais ar šių ženklų atsisakymas irgi virsta tik sakme: nesant 
Nojui tikram asmeniui ir nesant tvanui tikram įvykiui, tva- 

no pasirinkimas Dievo bausmės, o vaivorykštės — Dievo san- 
doros ženklais netenka realaus pagrindo. Užtat savai min- 
čiai patvirtinti autorius norėtų dabar pridurti dar porą nau- 
jų pavyzdžių iš Išėjimo knygos, kurios istoriškumą, jei ne- 
klystu, pripažįsta ir A. Rubikas, nelaikydamas jo literariniu 
žanru arba sakme; pavyzdžių, kurie yra lygiai tokios pat pra- 
smės, kaip tvanas ir vaivorykštė. Jie visi yra gamtos reiški- 
niai savyje, tačiau visi virsta Dievo apsireiškimo erdve to- 
dėl, kad jis juos pasirenka būti jo Valios ženklais. 

Gavę po didelių vargų faraono sutikimą palikti Egiptą, 
izraelitai keliavo ne tiesiausiu keliu, bet ėjo užuolanka „dy- 
kumos keliu Nendrių jūros link“ (Iš 13, 18). Šios kelionės me- 
tu Dievas buvo su sava tauta ir rodė jai kelią, kad nepaklys- 
tų. Kokiu tačiau būdu? Išėjimo knyga sako: „Dieną Viešpats, 
rodydamas kelią, ėjo pirma jų debesies stulpu, o naktį - ug- 
nies stulpu, teikdamas šviesos, kad jie galėtų keliauti dieną 
ir naktį“ (Iš 13, 21). Mat reikėjo skubėti, nes faraonas nutarė 
izraelitus susigrąžinti ir jų vytųsi pasiuntė „šešis šimtus rink- 
tinių kovos vežimų“ (Iš 14, 7). Nėra abejonės, kad debesų, 
panašių į stulpą, ir įvairių šviesulių, pasirodančių padangė- 
se nakties metu, izraelitai buvo pakankamai matę ir Egipte, 
ir vėliau, keturiasdešimt metų klajodami dykumose. Tačiau 
nė vienas iš šių gamtos reiškinių nebuvo Dievo ženklas; nė 
per vieną iš jų Viešpats neapsireiškė išrinktajai tautai, išsky- 
rus šiuosius, kuriuos ji paregėjo „Etame, netoli dykumos pa- 
kraščio“ (Iš 13, 20). Ne kiekvienas tad debesies stulpas die- 
ną ir ne kiekvienas šviesulys naktį jau tuo pačiu yra nuro- 
dymas į Dievą. Dievą rodo ir jo gelbstimąją meilę skelbia tik 
tas debesies stulpas ir tik tas šviesulys, kuriuos pats Vieš- 
pats pasirenka šios meilės ženklais. 

Tas pat yra su Rytų vėju, nustūmusiu jūros vandenis ir 
paruošusiu sausą kelią izraelitams, ir su priešingu vėju, ku- 
ris vandenis atgal grąžino ir jais užliejo egiptiečius, nesuspė- 
jusius pasiekti kranto (plg. Iš 14, 21-28). Šitoks jūros banga- 
vimas toje vietoje yra trukęs amžiais. Tačiau santykiui su 
Dievu jis yra buvęs visiškai abejingas: jis Dievo nereiškė. Bet 
štai izraelitų kelionės metu Viešpats šį bangavimą pasirinko 

savos pagalbos persekiojamai tautai ženklu. Tada šis įprastas 
gamtos reiškinys taip stipriai nurodė į Dievą, jog Mozė Vieš- 
paties apsireiškimui per jūros bangavimą sudėjo net ypatin- 
gą giesmę (plg. Iš 15). Tuo betgi Dievo apsireiškimas per šį 
gamtos reiškinį ir baigėsi. Rytų vėjas ir toliau varinėjo van- 
denis taip, kad pasirodydavo smėlingas jūros dugnas (plg. 
Iš 14, 21). Tačiau tai jau nebebuvo Dievo ženklas, o tik įpras- 
tų gamtos dėsnių įgalintas reiškinys. Tos pačios prasmės Vieš- 
paties apsireiškimo atžvilgiu turi mana ir putpelės, kuriomis 
izraelitai mito dykumose (plg. Iš 16, 13-14): mana ir putpe- 
lės atsirasdavo izraelitams ir nesant tose apylinkėse, ir vėliau 
jas palikus. Bet tai buvo irgi tik paprasti gamtos reiškiniai, 
neturį jokio prasmens Dievo atžvilgiu ir todėl į jį nenurodą. 
Jie virto Dievo apvaizdos ženklais tik tada, kai Viešpats pats 
juos tokius padarė. Tai reikia pasakyti ir apie Sinajaus kalno 
žaibus bei griausmus, iš kurių Viešpats kalbėjo apie kalną su- 
stojusiai tautai (plg. Iš 19, 16). Žaibas bei griausmas savyje 
yra oro elektros išsikrovimas: jis toks yra buvęs prieš Mozę, 
jis toks yra ir dabar. Bet kai Viešpats jį pasirinko savo galy- 
bės ženklu ir per jį prabilo izraelitams, duodamas savo įsa- 
kymus, jis virto Viešpaties apsireiškimo erdve. Viešpačiui nu- 
tilus, žaibas ir griausmas vėl neteko savo ženkliškumo ir pa- 
siliko kaip paprasta būtis, o ne reikšmuo. 


II 


Tuo tarpu autoriaus knygos kritikai sutardami norėtų 
Dievo apsireiškimą regėti visoje gamtoje arba visoje kosmo- 
loginėje pasaulio plotmėje. Sakysime, A. Baltinis rašo: „Die- 
vas yra Apreiškimo Tėvas, jis yra ir gamtos Tėvas. Apreiš- 
kimas ir gamta yra du Dievo apsireiškimo būdai“ („Drau- 
gas“, 1972 03 11, d. 2, p. 3). Tą patį savo klausimais nori 
išreikšti ir P. Celiešius: „Kodėl gi pasaulis po Kristaus atėji- 
mo nustojo byloti apie Dievą?.. Jeigu iš pasaulio sąrangos ga- 
lėjo skaityti Dievo ženklus gamtos religijos atstovai ir Seno- 
jo Testamento psalmistas, tai kodėl dabar kosmologinė pa- 
saulio sąranga tapo nebylia knyga?“ (broš., p. 5). Tos pačios 

prasmės turi ir A. Rubiko teiginys: „Dievo tiesa arba jo bal- 
sas mus pasiekia dvejetu kelių: per žmogaus prigimtį, per 
pasaulio sąrangą kaip apsireiškimas Dievo Kūrėjo ir per Jė- 
zaus Kristaus Evangeliją kaip Dievo Atbaigėjo“!. Trumpai 
tariant, kritikai laiko gamtą Dievo apsireiškimo būdu, Die- 
vo ženklu ir jo tiesos arba balso keliu. Jie tiesia lygiagretę 
tarp Dievo apsireiškimo gamtoje, Izraelio istorijoje ir Kris- 
tuje, arba laikydami gamtą ir Kristų dviem apreiškimo se- 
serimis (A. Baltinis), vadinasi, lygiateisėmis plotmėmis; arba 
dviem keliais (A. Rubikas), vadinasi, galimais žmogui eiti Die- 
vo tiesos linkui; arba tobulumo laipsniais (P. Celiešius, broš., 
p. 5-6). Jie visi norėtų, kad šie du būdai, keliai, laipsniai būtų 
pripažįstami kaip egzistuoją šalia vienas kito ir dabar. 

Savo knygoje autorius teigia, kad Viešpaties apsireiškimas 
per gamtos reiškinius buvo pirmatakas jo apsireiškimo per Iz- 
raelio istoriją (plg. p. 75), o jo apsireiškimas per Izraelio isto- 
riją buvo pirmatakas jo apsireiškimo per Kristų (plg. p. 79-80). 
Tačiau pirmatakas pačiu savo pašaukimu yra skirtas mažėti, 
kad jo nurodytasis bei skelbtasis augtų. Pirmatako tragedija, 
pasak kardinolo J. Daniélou, kaip tik ir slypi atsisakyme mažė- 
ti bei galop išnykti. Pirmatakas, kuris pasilieka šalia savo skelb- 
tojo nenorėdamas užleisti šiam vietos, „priešinasi istorijai, mė- 
gina sulaikyti Dievo planą, kuriam pats atstovauja, ir todėl 
virsta nebe pirmataku, o priešininku“? Todėl savo knygoje au- 
torius ir pastebėjo, kas gi būtų atsitikę, jei šv. Jonas Krikštyto- 
jas, užuot ėjęs mažyn, būtų įsteigęs savą mokyklą ir pasilikęs 
šalia Kristaus skelbiamos Evangelijos. Argi knygos kritikai lai- 
kytų tokią žydiškąją sektą plotme, kurioje Dievas reiškiasi, 
nors pats Dievas jos kūrėją Joną ir pašaukė tiesti kelio Kris- 
tui? Kodėl tad kritikai mėgina pateisinti stabmeldiškųjų reli- 
gijų pasilikimą ir jų pastangas gamtos reiškiniuose vis dar gir- 
dėti Dievo balsą (A. Rubikas)? Kodėl P. Celiešius teigia, esą 
Dievas „ir dabar kalba Izraelio vaikams per Senąjį Testamen- 
tą“ (broš., p. 6)? Argi šv. Pauliaus kalba Atėnų Areopage ne- 


1 „Draugas“, 1972, liep. 22, d. 2, p. 4. 
2 Daniélou J. Essai sur le mystėre de l'histoire, Paris, 1953, p. 25. 

buvo nurodymas, kad stabmeldiškoji religija yra jau pralenk- 
ta? Tiesa, šv. Paulius pripažino atėniečiams, kad jie esą net per 
daug pamaldūs, nes pasistatę aukurą ir „Nežinomam dievui“ 
(Apd 17, 22): jis pagyrė jų subjektyvų religingumą. Tačiau tas 
pats Paulius buvo sujaudintas iki sielos gelmių, matydamas 
stabmeldystei pasidavusį miestą (plg. Apd. 17, 16): jis norėjo 
pergalėti objektyviai klaidingą religiją. O kas gi yra visas Laiš- 
kas žydams, jei ne pastanga įtikinti Izraelį neatmesti „tokio di- 
džio išganymo“ (Hbr 2, 3), o laikytis „tų dalykų“, kurie Kris- 
taus buvo paskelbti, nes kitaip žydai bus „nunešti šalin“ (plg. 
Hbr 2, 1)? Kaip tad galima teigti objektyviai teisėtą tiek stabmel- 
dybės, tiek Izraelio pasilikimą išganymo istorijoje, tarsi ši is- 
torija nebūtų pasiekusi naujo tarpsnio ir nebūtų dabar vykdo- 
ma Bažnyčioje? Be abejo, ekumeninės nuotaikos metu galima 
ir reikia kalbėtis tiek su stabmeldžiais, tiek su žydais; galima 
pripažinti jų turimą tiesą bei šventumą, kaip pripažįstama 
pigmėjų medžiojamojo lanko bei strėlės galia. Tačiau šis po- 
kalbis negali pridengti išganymo istorijos dėsnio, kad pirma- 
takas esti pralenkiamas ir kad Viešpaties Apreiškimas esti per- 
keliamas iš gamtos į Izraelį, iš Izraelio - į Kristų ir jo įsteigtą 
Bažnyčią. Kas šio dėsnio nevykdo, tas objektyviai eina klaidin- 
gu keliu, nors subjektyviai už tai ir nebūtų atsakingas. 

Štai šį subjektyvų žmogaus (stabmeldžio ar žydo) religin- 
gumą kritikai ir sujaukė su objektyviu Dievo Apreiškimu, nors 
pačioje autoriaus knygoje skirtumas daromas labai aiškus: 
klausdamas, „ar pasaulis yra Dievo apsireiškimo vieta“, au- 
torius čia pat priduria, kad „šį klausimą keliame, išeidami 
anaiptol ne iš subjektyvaus išgyvenimo. Subjektyviai žmogus 
visais laikais yra Dievą pasaulyje radęs (p. 65)... Dievas kal- 
ba į žmogų visados, nes jis yra Meilė. Bet kaip tik todėl, kad 
Dievas yra Meilė, jis kalba į žmogų kiekvieną sykį taip, kad 
šis jo kalbą suprastų - ne kaip subjektyvią savo vidaus nuo- 
taiką, bet kaip objektyvų jam iš viršaus duotą ženklą. Objek- 
tyvinis ženkliškumas yra kiekvieno apsireiškimo būdas, te- 
gu šis būdas ir labai įvairuotų“ (p. 68). Šio tad skirtumo tarp 
subjektyvios nuotaikos ir objektyvaus ženklo (reiškinio, žo- 
džio, įvykio) kritikai kaip tik nepastebėjo. Todėl kai A. Ru- 

bikas kalba, esą „pagonys turi savo širdyse įrašytą įstatymą“ 
(min. veik., p. 4), jis turi galvoje subjektyvų nusiteikimą, ne 
sykį vadinamą sąžine. Tai turėjo galvoje ir šv. Paulius, rašy- 
damas romėnams, esą stabmeldžiai patyrimu elgiasi taip, 
tarsi turėtų Mozės įstatymą: „Jie parodo, kad įstatymo rei- 
kalavimai įrašyti jų širdyse, ir tai liudija jų sąžinė bei min- 
tys, kurios tai kaltina, tai teisina viena kitą“ (Rom 2, 15). Ta- 
čiau šv. Paulius netrukus pastebi, kad jis žmogaus prigim- 
tyje regi ir „kitą įstatymą“, pasipriešinantį „proto įstatymui“ 
ir todėl žmogų padarantį „belaisviu nuodėmės įstatymo“ 
(Rom 7, 23). Žmogus savo prigimtyje yra suskilęs arba, mo- 
derniškai kalbant, dialektinis: jo vidaus balsas ne sykį virs- 
ta savo priešingybe ir tuo pačiu darosi dviprasmis. Tapa- 
tinti tad šį jo vidaus balsą arba sąžinę be niekur nieko su Die- 
vo apsireiškimu reiškia išleisti iš akių šią dialektiką ir tuo 
pačiu neregėti arba bent nepaisyti žmogaus puolimo. Jeigu 
žmogus būtų pasilikęs toks, koks jis išėjo iš kūrybinio Vieš- 
paties veiksmo (status gratiae), tuomet, be abejo, jo sąžinės 
balsas būtų sutapęs su Dievo balsu. Bet tuomet būtų nerei- 
kėję nė objektyvaus Dievo Apreiškimo. Tačiau puolusiame 
žmoguje anasai prigimtasis įstatymas, įrašytas į jo širdį (plg. 
Rom 2, 15), yra aptemęs, iškreiptas, sužalotas. Jis anaiptol nė- 
ra dingęs. Todėl žmogus yra įpareigotas juo vaduotis, net jei- 
gujis eitų ir klaidinga linkme. Tačiau jis reikalingas didžios 
pataisos objektyviu Viešpaties Apreiškimu. 

Ir štai gamtinėse stabmeldžių religijose šio vidaus balso 
iškrypos kaip tik ir objektyvavosi regimais pavidalais. A. Ru- 
bikas nenori sutikti su autoriaus teigimu, kad „stabmeldiš- 
koji kasdiena iš tikro yra ne kas kita kaip netikrų dievų gar- 
binimas“ (p. 17). Tačiau kas gi yra šis stabmeldybės apibū- 
dinimas, jei ne šv. Pauliaus žodžių parafrazė: „Girdamiesi 
esą išmintingi, tapo kvaili ir išmainė nenykstančiojo Dievo 
šlovę į nykstančius žmogaus, paukščių, keturkojų bei šliužų 
atvaizdus“ (Rom 1, 22-23). O toliau šv. Paulius šitaip apibū- 
dina stabmeldiškąją kasdieną: stabmeldžiai teršia savo kū- 
nus, garbina Dievą melu, pasiduoda'prigimčiai priešingiems 
geismams, „pilni visokio neteisumo, piktybės, godulystės ir 

piktumo, pilni pavydo, žudynių, nesantaikos, klastingumo, 
paniekos, apkalbų. Jie - šmeižikai, Dievo nekentėjai, akiplė- 
šos, išpuikėliai, pagyrūnai, išradingi piktadariai, neklausan- 
tys tėvų, neprotingi, neištikimi, be meilės, negailestingi“ 
(Rom 1, 29-31). Todėl kai A. Rubikas klausia autorių: „Bet 
jeigu būtų autoriaus tiesa (kad stabmeldiškoji kasdiena yra 
netikrų dievų garbinimas. - A. Mc.), tai kaip konsilijos (Ant- 
rojo Vatikano susirinkimo. — A. Mc.) tėvai galėtų sakyti, kad 
ir nekrikščioniškose religijose yra teisingų ir šventų dalykų“ 
(min. veik., p. 40), tai šis klausimas kaip tik ir parodo Ru- 
biko nepastabumą: juk „konsilijos tėvai“ irgi gerai žinojo ci- 
tuotą šv. Pauliaus stabmeldžių apibūdinimą ir vis dėlto ga- 
lėjo skelbti, kad „Katalikų Bažnyčia neatmeta nieko, kas to- 
se religijose yra teisinga ir šventa“ (Antrojo Vatikano 
susirinkimo dokumentai II, 284). O galėjo tai skelbti jie to- 
dėl, kad šv. Paulius aiškiai teigia, jog stabmeldžiams „Die- 
vas tai... atskleidė“ (Rom 1, 19). Ir kiek šis apsireiškimas yra 
išlikęs nesužalotas, tiek gamtinėse religijose esama to, „kas 
teisinga ir šventa“. Konkrečiai betgi pasakyti, kas jose yra 
teisinga ir šventa, galima tik šias konkretybes palyginus su 
Apreiškimu Kristuje ir su šio Apreiškimo objektyvacijomis 
Bažnyčioje. 

Vienas pavyzdys. Aukų esama visose religijose. Subjek- 
tyvus žmogaus nusiteikimas aukoti yra Dievo viršenybės ir 
savęs kaip kūrinio pripažinimas, vadinasi, teisingas ir šven- 
tas dalykas pats savyje. Bet štai šis teisingas ir šventas daly- 
kas konkrečiai objektyvuojasi gyvų žmonių (gražių mergaičių, 
vaikų, priešų) aukojimu dievams; jis objektyvuojasi moters 
nekaltybės aukojimu stabų kunigams (šventyklų prostituci- 
ja). Argi tokias aukas galima vadinti teisingomis ir švento- 
mis, nors jų šaltinis bei pagrindas - nusiteikimas aukoti die- 
vybei - pats savyje ir yra teisingas bei šventas? Stabmeldžiai, 
kurie jas aukoja, vykdo tai labai pamaldžiai, vedami savo vi- 
daus balso, todėl, subjektyviai žiūrint, šios aukos yra nuošir- 
džios ir todėl Viešpačiui „malonios“, kaip „malonios“ buvo 
ir Izraelio gyvulių aukos, krikščionybės taip pat paneigtos. 
Todėl autorius savo knygoje ir teigia, kad subjektyviai gamti- 

nės religijos ir po Abraomo - „galėjo padaryti žmogų, kaip 
kadaise Nojų, teisingą ir nebaustiną. Čia yra pagrindas krikš- 
čioniškosios pažiūros, kad kiekvienas žmogus, gyvenąs pagal 
savo sąžinę, gali pasiekti išganymo“ (p. 76-77). Šia prasme 
Antrasis Vatikano susirinkimas ir giria nekrikščioniškųjų re- 
ligijų lūkestį atsakyti į „slaptingas žmogiškosios būties mįs- 
les“ (II, 283), jų pastangas „įvairiais būdais atsakyti į žmonių 
širdies nerimą“ (II, 284), tačiau jis niekur nepriima nė iš to- 
lo nekrikščioniškųjų religijų objektyvaus atsakymo ir objektyvių 
būdų anam širdies nerimui patenkinti, nes šis atsakymas glū- 
di tiktai Kristuje ir šie būdai gyvena tiktai Bažnyčioje. 

Per maža tad yra sakyti, esą „kitos religijos yra sumišu- 
sios su klaidomis ir nuodėme“, kaip tai norėtų Rubikas, ieš- 
kodamas skirtumo tarp stabmeldybės ir krikščionybės. Klai- 
dų ir nuodėmės esama ir krikščionybėje pakankamai. Skir- 
tumas čia yra ne moralinis, vadinasi, subjektyvus, bet dogminis, 
vadinasi, objektyvus, būtent: stabmeldybė yra išganymo istori- 
joje atlikusi savo kaip pirmatako vaidmenį ir todėl šiandien būna 
tik kaip išganymo atgyvena, galinti išganyti žmogų subjektyviai, 
bet negalinti būti objektyvios Dievo karalystės statytoja. Kas šio 
skirtumo tarp subjektyvaus atskiro asmens išganymo ir ob- 
jektyvios Dievo karalystės kūrimo žemėje nesuvokia, tas nie- 
kad nesupras nė santykio tarp krikščionybės ir stabmeldy- 
bės. Sielovadinis žvilgis šiandien šį skirtumą yra gerokai ap- 
temdęs. Tas pat tinka mutatis mutandis ir santykiams tarp 
krikščionybės ir judaizmo. 

Kritikams nepatiko ir autoriaus knygoje nubrėžta dieviš- 
kojo Apreiškimo eiga, būtent: 1) gamtiniai reiškiniai, 2) Iz- 
raelio istorija ir 3) Kristus (plg. p. 66-81). Šioje eigoje, rašo 
A. Rubikas, „matyti tam tikras laiko bėgyje siaurėjantis Die- 
vo kalbėjimo laukas arba horizontas. To kalbėjimo grafika 
būtų panaši į piramidę, prasidėjusią gamta, susiaurėjusią iki 
Izraelio tautos ir užsibaigusią Jėzaus Kristaus asmeniu'?. 
Nuosekliai tad A. Rubikas ir savą autoriaus knygos recenzi- 
ją pavadino „Susiaurintas Dievo apsireiškimas“. 


3 „Draugas“, 1972, birž. 15, d. 2, p. 1. 

Tačiau ar ši Apreiškimo eiga iš tikro reiškia jo siaurėji- 
mą? Ar nėra kaip tik atvirkščiai? Tik pasvarstykime. Gamta 
yra pati siauriausia sritis, nes ji gali būti viena ir iš tikro mi- 
lijonus metų yra buvusi viena. Jai būti nereikalinga nei isto- 
rija, nei asmuo. Tuo tarpu istorija be gamtos yra negalima. 
Istorija vyksta gamtos rėmuose, ant gamtinio pagrindo, ta- 
čiau nebe pagal gamtinius dėsnius. Istorija yra nauja sritis, 
kurioje tačiau telpa gamta, perkeista kultūrine žmogaus kū- 
ryba ir palenkta žmogaus reikalams. Kitaip sakant, istorija yra 
platesnė sritis negu gamta: gamta telpa istorijoje, bet istorija ne- 
telpa gamtoje. Jeigu tad Dievas, sudarydamas sąjungą su Ab- 
raomu, ėmė reikštis per istorinius Izraelio įvykius, tai jis sa- 
vo Apreiškimą ne tik nesusiaurino, bet dar išplėtė, nes šie 
istoriniai įvykiai slėpė savyje ir gamtinį pradą. Kaip anks- 
čiau minėjome, Viešpats rinkosi eilę gamtinių reiškinių sa- 
vais ženklais, gelbėdamas izraelitus iš Egipto priespaudos, 
duodamas jiems savo įsakymų, juos ne sykį bausdamas 
(pvz., Mirjamos raupsai už apkalbą; Sk 12, 10; žemės atsivė- 
rimas ir Koracho sąmokslininkų prarijimas; Sk 16, 32) arba 
pareikšdamas, kad jis gyvena tarp jų (pvz., debesis sando- 
ros palapinėje (Iš 40, 34); debesis Saliamono pastatytoje šven- 
tykloje (1 Kar 8, 10). Tačiau visi šie gamtiniai reiškiniai kaip 
Viešpaties ženklai jau buvo įjungti į Izraelio istoriją. Jų gam- 
tiškumas bei dėsningumas neišnyko, bet jis buvo palenktas 
Izraelio istorijai kaip sudedamoji jos dalis. Dievas po Abrao- 
mo nesireiškė per gamtos dalykus šalia Izraelio istorijos. Ta- 
čiau tai nereiškia jokio siaurėjimo, nes suistorinta gamta Iz- 
raelyje ir toliau pasiliko Dievo apsireiškimo plotmė, ką liu- 
dija visas Senasis Testamentas. Kaip istorija įįima gamtą, taip 
istorinis Viešpaties apsireiškimas įima ir jo gamtinių reiški- 
nių pasirinkimą savais ženklais, nenustodamas dėl to būti 
istorinis. 

Dar aiškiau Viešpaties Apreiškimo platėjimas pasirodo 
Kristuje. A. Rubikas teisingai cituoja šv. Jono žodžius, kad 
Kristus yra tasai, per kurį visa padaryta (plg. Jn 1, 3). Pri- 
durkime dar šv. Pauliaus žodžius, kad per Kristų „sukurta 
visa, kas yra danguje ir žemėje“, „visa sukurta per jį ir jam“, 

„Visa juo laikosi“, „nes Dievas panorėjo jame apgyvendinti 
visą pilnatvę ir <...> per jį sutaikinti su savimi“ (plg. Kol 1, 
16-20). Kitaip tariant, Kristus yra dievažinogiškoji pilnybė. „Kris- 
tus savo įsikūnijimu yra visatos Dievas ir išganymo istorijos 
Viešpats“, kaip šią pilnybę gražiai nusako A. Baltinis („Drau- 
gas“, 1972 03 11, d. 2, p. 3). Nes įsikūnydamas, Logas su- 
jungė savyje ir dieviškąją, ir žmogiškąją prigimtį, vadinasi, 
gamtą, istoriją ir antgamtę. Kokiu tad būdu galėtų Viešpa- 
ties Apreiškimas, perkeltas į Kristų, susiaurėti ligi piramidės 
smaigalio, kaip norėtų manyti A. Rubikas (min. veik., p. 1)? 
Yra kaip tik priešingai. Apreiškimo perkėlimas į Kristų yra jo 
savisuotinimas. Kaip pats Kristus yra pilnybė, taip ir Apreiš- 
kimas jame yra pilnybė. Kitų Apreiškimo būdų Kristus ne- 
pastūmė „į šalį“, kaip tai A. Rubikas priskiria autoriui, bet 
jis juos įėmė į save. Tiek gamta, tiek istorija yra Kristuje, to- 
dėl ir Dievo Apreiškimas per gamtą ir per istoriją dabar 
vyksta tik ryšium su Kristumi: per jį ir jame. Po Kristaus Die- 
vas kalba ne „dvejopu būdu“, kaip teigia A. Rubikas (min. 
veik, p. 5), bet vieneriopu, būtent per Kristų ir jo Bažnyčią, 
kuri savo esmėje yra jo Kūnas ir todėl taip pat pilnybė. Kris- 
tuje Apreiškimas yra pasiekęs savo visuotinumo apimties at- 
žvilgiu, nuosekliai tad nėra ir negali būti jokio kito objekty- 
vaus Apreiškimo šalia Kristaus. Kristuje Apreiškimas yra pa- 
siekęs savo pilnybės turinio atžvilgiu, todėl nėra ir negali būti 
jokio naujo Apreiškimo po Kristaus, kaip tai savo metu manė 
bei laukė Joachimas a Fiore ir kiti viduramžių svaičiotojai. 
Tuo atsakoma ir P. Celiešiaus priekaištui, esą „tokia Die- 
vo Apreiškimo samprata yra per daug schematinė. Iš anks- 
to nustatoma, kokiu būdu Dievas gali reikštis“ (broš., p. 5). 
Anaiptol! Tai nėra jokia schema iš anksto, bet tikrovinė Ap- 
reiškimo eiga, suvokta žiūrint į ją iš paskos. Tuo ne nusta- 
toma, kaip Dievas gali reikštis, bet tik aprašoma, kaip jis yra 
apsireiškęs. Nejaugi P. Celiešius iš tikro mano, kad šalia Baž- 
nyčios Dievas ir dabar teikia žmonijai objektyvaus Apreiš- 
kimo? Nejaugi jis mano, kad po Kristaus dar yra galimas 
naujas Dievo Apreiškimas? O jeigu šitaip nemano, tai kokia 

prasmė tada cituoti prikaišiojant autoriui pranašo Izaijo ir Iš- 
minties knygos žodžius: „kas gali pasakyti Viešpačiui, ką jam 
daryti, pamokyti jį ar duoti patarimą?“ (Iz 40, 13)? „Kas ga- 
li perprasti Dievo užmojį? Kas gali suvokti, ko Viešpats no- 
ri?“ (Išm 9, 13). Jeigu šie žodžiai paneigtų autoriaus apreiš- 
kimo eigos aprašymą (Nojus, Izraelis, Kristus), tai jie paneig- 
tų ir paties P. Celiešiaus žodžius: Dievas „Jėzuje Kristuje 
atbaigė apsireiškimą tobuliausiame laipsnyje“ (broš., p. 6). Iš 
kurgi Celiešius galėtų žinoti, kad „atbaigė“? Galgi Joachimo 
a Fiore's lauktas „trečiasis“ Šventosios Dvasios apreiškimas 
ir būtų dar tobulesnis negu Kristaus? Tačiau visi tokie 1ū- 
kesčiai ar prielaidos yra grynos išmonės, nesuvokiančios, ką 
reiškia Kristus ir ką reiškia Dievui apsireikšti Kristaus asme- 
nyje. Gamta, Izraelis, Kristus yra ne kažkoks Viešpačiui duo- 
damas žmogaus patarimas, kaip jis gali ar turi reikštis, bet 
paties Dievo tikslingas veikimas, kurį žmogus pažįsta ir žmo- 
giškosiomis sąvokomis nusako, anaiptol tuo nemėgindamas 
atspėti, ko Dievas nori. Tuo žmogus išreiškia tik tai, ką pats 
Dievas yra pasakęs ar padaręs. 

P. Celiešiaus cituojami Antrojo Vatikano susirinkimo žo- 
džiai, kad „Dievui patinka kiekvienas, kuris bet kuriuo me- 
tu ir bet kurioje šalyje jį gerbia ir teisingai elgiasi“ (1, 25), lie- 
čia, kaip jau anksčiau sakyta, subjektyvų žmogaus nusiteiki- 
mą, o ne objektyvų Dievo Apreiškimą. Neteologiška tad daryti 
iš to išvadą: „Jeigu Dievas neatmeta kiekvieno geros valios 
žmogaus, tai reiškia, kad jis neužsisklendžia absoliučiai vien 
Kristaus įkurtoje Bažnyčioje“ (broš., p. 6). Nes kalbėti apie 
Dievo neužsisklendimą Kristaus įkurtoje Bažnyčioje reiškia 
suprasti Bažnyčią tik socialine-teisine-organizacine prasme, 
vadinasi, regėti tik jos paviršių, o praleisti jos gelmę, kurią 
sudaro Bažnyčia kaip Kristaus Kūnas, vadinasi, kaip būties 
pilnybė. Bažnyčiai kaip Kristaus Kūnui, kuris apima visą 
žmoniją tiek praeities, tiek dabarties, tiek ateities atžvilgiu, 
priklauso visi geros valios žmonės, net jeigu jie apie Bažny- 
čią socialine prasme nebūtų nė girdėję; tai mes visi mokėmės 
dar mokyklos suole. Nėra tad geros valios žmonių, vadina- 

si, žmonių, gyvenančių pagal savo sąžinę, ir „esančių už Baž- 
nyčios ribų“, kaip tai norėtų regėti P. Celiešius (broš., p. 6). 
Ojeigu Bažnyčia yra Kristaus Kūnas ir todėl visuma bei pil- 
nybė, tai kokiu būdu būtų galima kalbėti apie Dievo užsi- 
sklendimą joje? Tarsi Bažnyčia būtų jam per ankšta! Juk jei 
visa Dievo pilnybė gyvena Kristuje (plg. Ko! 1, 19), jei Kris- 
tuje Dievas suderino visa su savimi (plg. Kol 1, 20), tai ši die- 
viškoji pilnybė ir šis visų suderinimas yra ir Bažnyčioje kaip 
su Dievu per Kristų sujungtoje visų laikų ir visų erdvių žmo- 
nijoje. Atsidurti šalia Bažnyčios galima tik neigiamuoju savos va- 
lios apsisprendimu. Ieškoti tad kažkokio Apreiškimo šalia Baž- 
nyčios reiškia nesuvokti atpirkimo visuotinumo ir Kristaus žy- 
gio pilnybės. 


5. APIE DIEVĄ GAMTOJE 


I 


Ligšioliniuose laiškuose kalbėjomės su kritikais apie Ap- 
reiškimą kaip Dievo kelią į žmogų, rasdami šį kelią visų pir- 
ma gamtoje, vėliau Izraelio istorijoje, galop Kristuje kaip jo at- 
baigą bei pilnybę. Dabar laikas jau pasiteirauti žmogaus ke- 
lio į Dievą. Savo knygoje autorius klausė: „Ar pasaulis yra Dievo 
kelias į žmogų“ (p. 65), ir atsakė: taip, kai jį Viešpats tokiu ke- 
liu pasirenka. Tada jis Dievą iš tikro apreiškia, jį liudija ir į jį 
nurodo; tada pasaulis yra Dievo ženklas arba jo reikšmuo. Ta- 
čiau pats savimi Dievo nepasirinktas ypatingu būdu, pasaulis 
yra tik paprasta būtis, o ne prasmuo: jis būna, bet nieko ne- 
reiškia. Ar gali tad šis bereikšmis pasaulis kokiu nors būdu 
tapti žmogaus keliu į Dievą? — štai klausimas, kurį mums da- 
bar ir reikia kiek pasklaidyti, nes jis, atrodo, bus buvęs kriti- 
kams tasai, į kurį jie atsidaužė (lapis offensionis). 

Kalbėdamas apie pasaulį kaip Dievo kelią į žmogų, va- 
dinasi, kaip Apreiškimo erdvę, autorius visados turėjo gal- 
voje jo regimybę arba vadinamąją kosmologinę sritį, būtent 
gamtos reiškinius. Tai šiuos reiškinius Viešpats yra rinkęsis sa- 
vais ženklais ir per juos kalbėjęs žmonėms. Tačiau kai Die- 
vas šiuos reiškinius paliko, jie neteko savo ženkliškumo ir 
virto vėl paprastais gamtiniais dalykais. Šia prasme autorius 
knygoje ir teigia, kad „kosmologinė pasaulio sąranga pati sa- 
vimi niekad nėra rodžiusi į Dievą, vadinasi, buvusi jo žen- 
klu” (p. 96). Bet autorius čia pat pabrėžia, kad „pasaulis yra 
daugiau negu tik gamtos tvarka su jos darna ar istorijos ei- 

ga su jos tarpsniais. Kitaip tariant, pasaulis neišsisemia kos- 
mologine ir sociologine plotme. Krikščioniui jis turi dar vie- 
ną plotmę, būtent ontologinę, kurioje jis būna ne kaip šis ar 
kitas reiškinys, ne kaip šis ar kitas įvykis, bet kaip Viešpa- 
ties kūrinys“ (p. 86). Autoriaus pažiūra, ši plotmė „svarstant 
pasaulį kaip tik ir yra dažnai pamirštama arba nepakanka- 
mai pastebima“ (p. 86). Tuo tarpu tai ji yra pati svarbiausia, 
nes ji vienintelė yra žmogaus kelias į Dievą. Ontologinėje plot- 
mėje žmogus suvokia pasaulio kūriniškumą, o šį suvokęs, jis 
suvokia ir Dievą, nes „kūrinys savaime nurodo į Kūrėją, ne- 
šiodamas savyje šiojo bruožų ir būdamas tik ryšium su Kū- 
rėju“ (p. 98). Ontologinė plotmė yra „tiesioginis dieviškojo 
kūrimo padaras, todėl yra amžina, darni, gera, sakralinė, nes 
susijusi betarpiškai su Dievu. Ji apie Dievą kalba ir jį reiškia“ 
(ten pat). Atrodo, kad dėl to jokių ginčų būti negali. Kas šią 
plotmę neigia, tas padaro pasaulį savarankišką pačia savo 
būtimi, vadinasi, nebe Dievo kūriniu ir tuo pačiu nebe Dievo 
giliausia šio žodžio prasme. Tai ir yra pasaulio sekuliariza- 
cijos netiesa arba ateistinė jos lytis (plg. p. 86-102). Tai vie- 
na kraštutinybė. 

Tačiau yra galima ir kita kraštutinybė. Galima ontologinę 
sritį išplėsti pasaulio regimybei ir tuo būdu sulieti su kosmo- 
logine sritimi. Galima Dievo kūriniu laikyti ne tik pasaulio bū- 
tį (kad jis yra), bet ir pasaulio apraiškas (kaip jis yra). Pirmoji 
kraštutinybė neigia, kad pasaulis iš viso yra Dievo kūrinys. 
Antroji kraštutinybė teigia, kad visa yra Viešpaties kūrinys. 
Ateistinėje sekuliarizacijos lytyje pasaulis yra ne Dievo ir sa- 
vo būtimi. Pamaldžiame pasaulio išgyvenime jis yra Dievo ir 
gamtos reiškiniais. Jis čia yra taip labai Dievo, jog esą pakan- 
ka pakelti akis į žvaigždėtą dangų, kad išvystum Viešpaties 
galybę ir išmintį. „Jeigu Senojo Testamento žmonėms galiojo 
ženklai (gamtos. - A. Mc.), rodą į Dievą, tai kodėl jie dabar 
negali mums rodyti Dievo?“ - klausia autorių P. Celiešius, tar- 
si būtų pamiršęs, kad anuo metu ir apipjaustymas galiojo. Ki- 
taip tariant, pasaulio kūriniškumas, kuris vienintelis yra ne- 
praeinamas Dievo ženklas ir tuo būdu žmogaus kelias į Die- 
vą per pasaulį, čia randamas ir kosmologinėje srityje. 

Ir štai autoriui atrodo, kad jo kritikai kaip tik atstovauja 
šiai antrajai kraštutinybei: jie laiko Dievo kūriniu ne tik pasaulio 
būtį, bet ir jo regimas apraiškas; ne tik ontologinę plotmę, bet ir kos- 
mologinę. Tai labai aiškiai teigia visų pirma A. Baltinis: „Pa- 
saulis yra Dievo kūrinys ne tik ontologinėje, bet ir kosmolo- 
ginėje plotmėje“!. Ta pati mintis kyši ir pro P. Celiešiaus sa- 
kinį. „Kodėl iš pasaulio kosmologinės sąrangos negalime 
išskaityti begalinės Dievo išminties?“ (broš., p. 5). Tuo kriti- 
kai skiriasi nuo autoriaus, kuris tvirtina, kad „savo regimybe 
pasaulis nėra Dievo kūrinys, nes ši regimybė yra paties pa- 
saulio dėsnių veiklos padaras“ (p. 98). O nebūdama Dievo kū- 
rinys, ji ir negali pati savimi Dievo apreikšti: nei jo buvimo, 
nei jo išminties, nei jo galybės , nei jo meilės. Visas tad pokal- 
bis tarp kritikų ir autoriaus dabar susitelkia aplinkui klausi- 
mą: ar kosmologinė pasaulio plotmė yra iš tikro Dievo kūrinys? Jei- 
guji yra Dievo kūrinys, tuomet ji savaime yra ir žmogaus ke- 
lias į Dievą, nes iš kūrinio pažinti Kūrėją labai lengva. Jeigu 
kosmologinė sritis betgi nėra Dievo kūrinys, o tik gamtos dės- 
nių veikimo padarinys, tuomet ji nėra nė žmogaus kelias į Die- 
vą. Tuomet žmogaus kelias į Dievą yra tiktai ontologinė plot- 
mė, nes čia pasaulis tikrai yra Dievo kūrinys, todėl jį reiškia 
ir į jį nurodo logine būtinybe, kadangi kūrinys negali būti mąs- 
tomas be Kūrėjo. Tai teigia autorius ir su tuo sutinka jo kriti- 
kai, Jie tik norėtų, kad pasaulio kūriniškumas būtų regimas 
ne tik ontologinėje, bet ir kosmologinėje srityje. „Krikščioniui 
ontologui, - rašo P. Celiešius, - kosminis pasaulis visados bu- 
vo ženklu, rodančiu į Dievą ir tokiu pasiliks, nes kosmologi- 
niuose reiškiniuose ontologas šalia kosminės sąrangos mato 
dar ir ontologinę priklausomybę nuo kuriančios Dievo apvaiz- 
dos“ (broš., p. 10). Pats savyje šis sakinys yra dviprasmis: re- 
gėti ontologinę priklausomybę kosmologiniuose reiškiniuose 
yra kas kita, negu pačius šiuos reiškinius laikyti Dievo kūri- 
niais, vadinasi, juos suontologinti. Bet sakinio tikslas yra aiš- 
kus: kosmologinę sąrangą laikyti žmogaus keliu į Dievą, nes 
ji esanti ir pasiliksianti Dievo ženklas. O Dievo ženklas kos- 


1 „Draugas“, 1972, lapkr. 11, d. 2, p. 3. 

mine sąranga gali būti tik tada, kai arba ją Dievas tokią pasi- 
renka (Apreiškimas) arba ji yra Dievo kūrinys (sukūrimas). 
Kaip tad šį klausimą išspręsti? 


II 


Kiekvienas teiginys paprastai atskleidžia savo tiesą ar ne- 
tiesą tada, kai esti išmąstomas ligi galo, vadinasi, kai išsisklei- 
džia savo išvadose. Pamėginkite tad tuo tarpu priimti A. Bal- 
tinio teiginį: „pasaulis yra Dievo kūrinys ne tik ontologinė- 
je, bet ir kosmologinėje plotmėje“ ir padaryti iš jo logiškai 
būtinų išvadų. 

Kas yra „Dievo kūrinys“? Tai, kas Dievo yra pašaukta būti 
iš nebūties. Šioje „Dievo kūrinio“ sampratoje yra du esminiai 
pradai: Dievas kaip tiesioginis autorius ir nebūtis kaip onto- 
loginė kilmė. „Dievo kūrinys“ negali būti kieno kito, nes ku- 
riamojo veiksmo negalima perleisti niekam. Apie tai auto- 
rius plačiau yra kalbėjęs ryšium su Teilhard'u de Chardinu 
(plg. p. 265-266). Kūrimas reikalauja absoliutybės, o „absoliuty- 
bės deleguoti negalima“ (p. 266). Todėl ir Teilhard'o teiginį, esą 
Dievas leidžiąs daiktams patiems darytis, autorius laiko me- 
tafora, tinkančia gamtos padarams, bet ne Dievo kūriniams. 
Be to, leisti darytis dar nereiškia daryti. Dievas juk leidžia ir 
blogį, ir nuodėmę, nė iš tolo nebūdamas jų autorius. Antra, 
„Dievo kūrinys“ visados reikalauja nebūties kaip savos on- 
tologinės kilmės, nes Dievas nežiedžia savo kūrinių iš „ko 
nors“. Todėl P. Celiešiaus pamokymas paaugliams, randa- 
mas minėtame jo katekizme, „šį pasaulį Dievas sutvėrė iš 
nieko“ („Ką mes tikime“, p. 18) yra teisingas tiek ontologi- 
ne, tiek kosmologine prasme, jeigu ir ši sritis yra Dievo kū- 
rinys. Jeigu Dievas yra kūrėjas, tai jo kūrinys yra ne žiedi- 
nys iš kokios nors jau esančios medžiagos, bet kilęs jo galia 
iš nebūties. Autoriui atrodo, kad šiuodu pradu — Dievas kaip 
tiesioginis autorius ir nebūtis kaip šaltinis — yra būtinu „Die- 
vo kūrinio“ sampratai ir kad niekas neturėtų jų neigti. 

Sutikime dabar, kad kosmologinė pasaulio sritis arba jo 
regimybė yra Dievo kūrinys, kaip tai teigia A. Baltinis. Tuo- 

met šioje srityje turėtume rasti abu anuos pradus, būtent: 
Dievą kaip tiesioginį autorių ir nebūtį kaip šaltinį, iš kurio 
ši sritis būtų kilusi. Tačiau argi nebūtų bloga teologija ir on- 
tologija, jei žvaigždžių bei planetų kilimą ir irimą, jų sąran- 
gą, žemės padėtį visatoje, žemės plutos sudėstymą, ugnikal- 
nių proveržius, žemės drebėjimus, gyvybės rūšių kilimą bei 
žlugimą, apskritai visus gamtinius reiškinius laikytume tiesioginiu 
Dievo kūriniu, kilusiu iš nebūties. Jie juk yra gamtos dėsnių pa- 
darai - daugiau nieko. Tiesa, A. Baltinis pripažįsta, kad „gamta 
turi savo dėsnius“, tačiau čia pat jis priduria: „Bet per juos ir 
Dievas veikia kaip Kūrėjas“ (min. veik., p. 3). Su tuo galime 
visiškai sutikti; reikia tik išsiaiškinti, kaip Dievas per šiuos 
dėsnius veikia. Baltinis sako: „Kaip Kūrėjas“. Ir su tuo gali- 
me sutikti. Bet ką jis čia kuria: būtinį arba ontologinį šių dės- 
nių pagrindą ar, per juos veikdamas, šių dėsnių padarus? Štai 
svarbiausias klausimas. Autorius mano, kad Dievas kuria on- 
tologinį gamtos pagrindą, kurį vadiname būtinybe, o būtinybė, 
išskleisdama savo buvimą, kildina visa tai, ką vadiname pa- 
saulio regimybe arba kosmologine jo sritimi. Ši sritis yra sa- 
varankiška, nes ji yra pasekmė būtinybės, Dievo sukurtos kaip 
būtinybė. Būtinybė veikia būtinai, todėl gamtos reiškiniai yra 
dėsningi ir akli, savo veikimu nepaisą jokių šventenybių ir 
traišką kaltus ir nekaltus, kaip tai įvyksta potvynių, žemės 
drebėjimų, ugnikalnių proveržių, uraganų, epidemijų metu. 
Jei iš tikro Dievas būtų jų autorius, o jie jo kūriniai, tai turė- 
tume rimto pagrindo klausti, kur gi juose reiškiasi Dievas 
kaip meilė? Tuo labiau turėtume tokio pagrindo, svarstyda- 
mi gyvosios gamtos gyvenimą, kuriame vadinamoji kova už bū- 
vį yra pagrindinis dėsnis, jaustas į pačių gyvių sąrangą, ir 
kur todėl baimė, plėšrumas, liga, mirtis yra nebe atsitiktiny- 
bės, o sudedamieji gyvūnijos pradai. 

Savo knygoje autorius yra kalbėjęs apie kosmologinės sri- 
ties savarankiškumą (p. 52-60), pateikdamas Antrojo Vatikano 
susirinkimo mokslą, kad „visi daiktai turi savą patvarumą, 
tiesą, gėrį, savus įstatymus ir tvarką“ (I, 204). Čia glūdi pa- 
grindas, kodėl mokslai vaduojasi savu metodu ir todėl yra 
nepriklausomi nuo teologijos, kaip tai teisingai yra pastebė- 

jęs tėvas J. Venckus SJ sakydamas: „Gamtininkų yra priim- 
ta gamtos reiškinius aiškinti pačios gamtos dėsniais, niekados 
neprileisti jokių pašalinių jėgų, nei Dievo, nei demonų“?. Ki- 
taip tariant, kadangi pasaulis kosmologinėje plotmėje yra savaran- 
kiškas, todėl ir gamtos mokslų metodas yra savarankiškas, nes tik- 
rovė visados apsprendžia metodą, o ne metodas tikrovę. Jei- 
gu kosmologinė sritis nebūtų savarankiška, o mokslai tirtų ją 
kaip savarankišką, nesišaukdami jai išaiškinti „nei Dievo, nei 
demonų“, tuomet jie klastotų tikrovę ir būtų pseudomoks- 
lai. Mokslo savarankiškumas ir tuo pačiu jo pasekmių tikru- 
mas yra atremtas į pasaulio kaip regimybės savarankiškumą. 
Tai nėra „tik metodiškas atsiribojimas“, kaip gamtos savaran- 
kiškumą norėtų laikyti P. Celiešius (broš., p. 10), bet tikras 
skirtingumas nuo ontologinės srities, kurioje savarankiškumo 
kaip tik nėra, Būdama Dievo kūrinys, ontologinė sritis yra 
tiesiog susieta su Dievu kaip amžinas kuriamasis santykis. 
Šiuo atžvilgiu P. Celiešius teisingai pamoko autorių, esą „rei- 
kėtų sakyti, kad... Dievas pasaulį kuria ir tai kuria amžinoje 
dabartyje“ (broš., p. 9), nepastebėdamas betgi, kad autorius 
tvirtina tą patį ir net tais pačiais žodžiais: kūrimas vyksta 
„ne laike, bet amžinojoje dabartyje, kurioje nėra jokios eigos, 
bet visa kartu“ (p. 263). Nuosekliai tad krikščionybė ir skel- 
bia, kad niekas negrįžta į nebūtį, kas iš nebūties sukurta, nes ku- 
riamasis Viešpaties veiksmas nenutrūksta niekados. Todėl ir 
žmogaus Aš yra nemirtingas, kadangi jis yra Dievo sukur- 
tas iš nebūties kaip tiesioginis jo kūrinys, o ne kaip gamtos 
dėsnių padarinys, kaip to norėtų Teilhard'as de Chardinas 
(plg. p. 269-271, 275-276). Žmogus savuoju Aš yra ne todėl 
nemirtingas, kad jis būtų kažkokia vientisa substancija (sub- 
stantia simplex), negalinti suirti į dalis, bet todėl, kad jis yra 
amžinai šaukiamas iš nebūties į būtį. Ką Dievas kuria, tą jis 
kuria amžinai. Žiūrint į priekį (a parte post), nėra jokios mir- 
ties kaip grįžimo į niekį (anikilatio). Čia būtis yra visiškai 
Dievo, čia ji neturi jokių savų dėsnių ir jokio savarankišku- 
mo: čia ji būna anuo amžinuoju „tebūnie“. Ir čia visu svo- 


2 „Draugas“, 1969, birž. 7, p. 7. 

riu tinka Išminties knygos žodžiai: „Dievas nepadarė mir- 
ties“ (Išm 1, 13). Mirties esama tik kosmologinėje, bet jokiu 
būdu ne ontologinėje pasaulio plotmėje. 

Visa tai turėtų tikti ir kosmologinei plotmei, jeigu ji būtų, 
kaip kritikai nori, Dievo kūrinys, būtent ji negalėtų būti sava- 
rankiška ir ji turėtų būti amžina. Taip maždaug ir buvo manyta 
viduriniais amžiais, kai Šventojo Rašto posakiai, liečią gam- 
tos sąrangą, buvo arba laikomi neklaidingais, arba imami tie- 
siogine prasme - net psalmių poezija, pavyzdžiui, žiūriu “į 
tavo dangų, tavo rankų darbą, į mėnulį ir žvaigždes, kurias 
tu pritvirtinai“ (Ps 8, 4), arba Kristaus palyginimai apie lau- 
kines lelijas (plg. Mt 6, 28-30), tarsi Dievas iš tikro būtų pa- 
daręs mėnulį ir žvaigždes arba tarsi Kristus nebūtų žinojęs, 
kad, ištikus sausrai, lauko lelijos sudžiūsta netekdamos savo 
grožio, ir dangaus sparnuočiai išdvesia badu. Keisčiausia bet- 
gi, kad kritikai, laikydami Pradžios knygos pasakojimus ligi 
Abraomo literariniu žanru ir teigdami, esą jų „nėra galima su- 
prasti raidiškai““, kaip tik raidiškai supranta psalmių žodžius 
ar evangelijų palyginimus, tuo būdu suontologindami tai, kas 
yra arba poetinis vaizdas (psalmių atveju), arba moralinis pa- 
mokymas (Kristaus palyginimų atveju). 

Betgi pasaulio regimybė, suprasta kaip Dievo kūrinys, 
kaip tik ir paneigia jo savarankiškumą, nes kūrinys nėra ir ne- 
gali būti savarankiška būtis. Tiesa, bronzos statulėle galima 
įkalti žemėn mietą ir suskaldyti žmogui galvą. Tačiau ji yra 
sukurta ne tam, kad būtų įrankis sodininkui ar žmogžudžiui. 
Ji yra sukurta ne būti, bet reikšti. Tokiais grynais reikšmeni- 
mis būtų ir gamtos reiškiniai, jei jie būtų Dievo kūriniai. Jie 
nustotų savarankiškumo ir virstų tik ženklais. Tokiu atveju 
manytume, esą gamtos reiškiniai yra būtinybės padariniai, 
ir tyrinėtume juos kaip būtinai ir dėsningai esančius bei vei- 
kiančius. Iš tikro tačiau jie tik būtų Dievo reiškimosi ženklai. 
Dievas veiktų visur, tarsi lėlių teatro vadovas tampydamas 
siūlus užkulisiuose, o lėlės - gamtos padarai bei reiškiniai — 
šokinėtų taip, kaip kuris siūlas yra patraukiamas. Žiūrovams 


3 A. Rubikas / „Draugas“, 1972, birž. 15, d. 2, p. 2. 

atrodytų, kad lėlės šokinėja pačios, vadinasi, kad jos esan- 
čios savarankiškos. Bet tai būtų tik apgaulus įspūdis, nes 
kiekviena lėlės dalis juk pririšta atitinkamu siūlu, nors jo ir 
negalime regėti. Tai būtų baisiai šmėkliškas pasaulis, ir Des- 
cartes'as turėtų tiesos, kalbėdamas apie “Dievą apgaviką — 
Deus deceptor“, kurio reikia bijoti, kad jis neuždarytų mūsų į 
išmonių pasaulį, iš kurio nėra durų į tikrovės pasaulį. 

Jeigu ontologinis gamtos pagrindas yra būtinybė — to, ro- 
dos, niekas neneigia, - tai jos buvimo išsiskleidimas gamtos 
reiškiniuose nėra ir negali būti laikomas Dievo kūriniu, ne- 
sunaikinus pačios būtinybės ir tuo nenutikrovinus pačios 
gamtos. Būdama sukurta kaip būtinybė (ontologinė plotmė), 
gamta ir veikia būtinai (kosmologinė plotmė). Suvesti šį jos 
veikimą į Dievo kūrimą reikštų padaryti, kad būtinybė veik- 
tų nebūtinai: Dievo kūrimas juk esmiškai yra laisvas. Tai betgi 
prieštaravimas. Arba gamta veikia būtinai ir tada ji nėra Die- 
vo kūrinys savo apraiškose, arba ji yra Dievo kūrinys savo 
apraiškomis ir todėl nėra būtinybė ontologiniu savo pagrin- 
du, paversdama pasaulio kosmologinę sritį Viešpaties žais- 
mu. Be to, gamtos reiškiniai juk yra praeinantys: jie kyla ir 
nyksta. Net ir visa gamtinė sąranga yra praeinanti. Visa yra 
ir miršta. Jeigu visa tai būtų Dievo kūriniai tikra, o ne me- 
taforine prasme, kokiu tad būdu Dievas nutrauktų kuriamąjį 
savo veiksmą, kuris, kaip sakyta, yra amžina dabartis, todėl 
nepraeinantis? Tokiu atveju Dievas iš tikro būtų mirties au- 
torius ir paneigtų patį save. Išplėtus tad dieviškąjį kūriniš- 
kumą į pasaulio regimybę, Dievo čia ne tik nepasiekiame, 
bet jį net paneigiame, priskirdami jam tai, kas esmiškai ne- 
gali būti jo, būtent mirtį. 

Mūsų pokalbiui negalima šauktis nei šv. Pauliaus žodžių, 
esą Viešpaties amžinoji galybė ir dievystė galima matyti pro- 
to šviesa iš padarytųjų dalykų (plg. Rom 1, 20), nei Pirmojo 
Vatikano susirinkimo paskelbtos dogmos, esą Dievas gali bū- 
ti proto šviesa tikrai pažintas „iš sukurtųjų dalykų - ex re- 
bus creatis“ (Denz 1806, Nr. 49). Nes čia mes kaip tik ir aiš- 
kinamės, kas yra anie padarytieji bei sukurtieji dalykai, iš ku- 
rių žmogus gali Dievą tikrai pažinti: ontologinis pasaulio pagrindas 

ar kosmologinė pasaulio regirmybė? Į tai atsakymo nedavė nei 
šv. Paulius, nei Pirmasis Vatikano susirinkimas. Kad iš su- 
kurtų dalykų galima pažinti Kūrėją, tai savaime aišku, nes, 
kaip sakyta, kūrinio negalime net mąstyti be Kūrėjo. Ginčas 
eina ne apie Kūrėjo pažinimą iš sukurtųjų dalykų, bet apie pa- 
saulio regimybės kūriniškumą: ar ši iš tikro yra Dievo sukurta 
tiesiogine šio žodžio prasme. Kas teigia kosmologinės srities 
kūriniškumą, tas sutapatina ją su ontologine sritimi ir esti 
priverstas daryti išvadų, kurios galop paneigia patį Dievą. 
Štai kodėl autorius žmogaus kelią į Dievą arba Dievo paži- 
nimą iš pasaulio regi tik ontologinėje plotmėje, vadinasi, ten, 
kur pasaulio būtis dieviškuoju veikimu iš tikro kyla iš ne- 
būties. Tai sunkus kelias, užtat tikras. Gal todėl tiek šv. Pau- 
lius, tiek Pirmasis Vatikano susirinkimas Dievo pažinimo 
būdą ir vadina ne patyrimu, ne išgyvenimu, kurių kosmo- 
loginei sričiai visiškai pakanka, bet „proto šviesa“, vadinasi, 
mąstymu, kuris veda toliau negu patyrimas ar išgyvenimas, 
peržengdamas reiškinius ir suvokdamas patį pagrindą, ku- 
ris atsiskleidžia kaip kuriamasis Dievo santykis su būtimi, 
vadinasi, kaip religinis pačia savo sąranga; religinis, nes amži- 
nai sujungtas su Dievu (religare). Čia ontologija atsiskleidžia 
kaip religija - ne subjektyvaus nusiteikimo, bet objektyvaus 
buvimo prasme. 


III 


Tačiau argi gamtos tikslingumas (finalitas), kaip jis pripa- 
žįstamas beveik visų didžiųjų vakarietiškosios filosofijos at- 
stovų (išskyrus mažas išimtis, kaip A. Schopenhaueris, Ed. 
v. Hartmannas, N. Hartmannas ir kt. naujesnieji) nėra kos- 
mologinis žmogaus kelias į Dievą? Šis klausimas savaime kyla 
kiekvienam skaitytojui. Todėl reikia ties juo irgi susimąsty- 
ti, nors ir trumpai atkreipiant mūsų dėmesį į tai, ko dažniau- 
siai nepastebime. 

Nors Vakarų modernioji biologija apie gamtos tikslingu- 
mą kalbėti vengia, o marksistinė biologija jį atvirai neigia, 
vargu ar būtų galima neregėti, kad kiekvienas gyvis išsivysto 

pagal tam tikrą jo užuomazgose esantį planą. Gali šis išsivysty- 
mas iš tikro reikšti prisitaikymą prie aplinkos, kaip tai tei- 
gia marksizmas. Tačiau tai tikslingumo ne tik neišskiria, bet 
jį tik patvirtina. Juk organizmas prisitaiko prie aplinkos ne 
jau išsivystęs, bet pačiu išsivystymu. Kitaip tariant, prisitai- 
kymas apsprendžia organizmo planą ir virsta objektyvine gy- 
vio ateities įžvalga: jis išsivysto taip, kaip turės gyventi. At- 
eities pradas slypi jame ir veda jį šios ateities linkui. Aplin- 
kos būsimieji reikalavimai virsta tikslu, kurio gyvis siekia ir 
kuriam jis esti savo plano išskleidimu paruošiamas. Prisitai- 
kymas prie aplinkos yra ne kas kita kaip viena iš gamtos tikslin- 
gumo apraiškų. Paneigti tad gamtos tikslingumą arba teleo- 
logiją kažin ar kam nors pasisektų. 

Kadangi tačiau teleologija glūdi gamtoje nesąmoningai, to- 
dėl net ir marksistai sutinka, esą jai esant reikia, kad būtų ir 
kažkas, kas gamtos išsivystymo planą būtų nubrėžęs ir sie- 
kiamąjį tikslą įdiegęs. Savo straipsnyje „Materialistinė dia- 
lektika ir tikslo kategorija“ G. A. Fedorovas teisingai paste- 
bi: „Jei esama tikslo, tai visados kyla klausimas: kas jį už- 
brėžė“ (p. 67), nes „šalia mąstančios galvos nėra jokių tikslų“ 
(p. 68). Todėl, pripažįsta Fedorovas, „teleologija yra neatski- 
riamai susijusi su teologija“ arba „su tikėjimu į gamtą val- 
dantį protingą, pilnutinį, dvasinį pradą - Dievą““. O kad ši- 
tokios išvados nereikėtų daryti, marksistai kaip tik ir teigia, 
esą gamtoje nėra jokio tikslingumo arba teleologijos: gamta 
nesiekianti jokio tikslo, nes jokio tikslo joje nesama. Jeigu ta- 
čiau gamtos tikslingumas iš tikro yra, tai ana išvada galioja 
visu svarumu. Štai kodėl Vakarų filosofijos istorijoje gamtos 
tikslingumas kaip Dievo buvimo įrodymas yra vaidinęs svarbų 
vaidmenį. Net ir dabar, nusilpus Dievo įrodymų psichologi- 
nei vertei, gamtos teleologija tebesilaiko, pasak būdingų gam- 
tos filosofo Ph. Dessauerio žodžių: „Pasaulis yra vieta, kur 
išnyra prasmės klausimas, o atsakymas į šį klausimą yra Die- 
vas“?. Užtat daugeliui ir atrodo, kad gamtos tikslingumas ir 


4 „Voprosy filosofii”, 1961, Nr. 1, p. 67-68. 
5 „Stim. der Zeit“, 1951, Nr. 4, p. 329-330. 

yra žmogaus kelias į Dievą, einąs per kosmologinę pasaulio 
plotmę, nes teleologija yra ne mąstymo išvada svarstant on- 
tologinę plotmę, bet aiškus patyrimas moksliškai tyrinėjant 
kosmologinę plotmę. 

O vis dėlto, autoriaus pažiūra, šis įspūdis arba nuomonė 
yra apgaulūs. Ne todėl, kad gamtoje tikslingumo nebūtų, 
kaip tai norėtų marksizmas, bet todėl, kad šio tikslingumo 
pobūdis mums neleidžia jo peržengti ir tuo būdu anapus jo 
rasti Dievą. Štai kas yra likę nepastebėta, kad gamtos tikslin- 
gumas yra beprasmis: gamta tikslo siekia, bet niekados jo nepasie- 
kia; nepasiekia nei individualiai, nei sava visuma. O jo nepasiek- 
dama, ji atskleidžia mums tik savo vidinį veržiumą anaip- 
tol neatskleisdama, ar kas nors objektyviai aną veržilumą 
atitinka. Tai yra tas pat, kas ir laimės atveju žmogaus būty- 
je. Žmogus siekia laimės, tačiau jos niekad nepasiekia. Ar tai 
reiškia, kad laimė turi būti kažkur anapus? Anaiptol! Tarp 
šių dviejų dalykų - tarp siekimo ir objekto — nėra jokios lo- 
ginės būtinybės. Nuosekliai tad laimės siekimas, taip pat ži- 
nomas teodicėjoje, visais laikais yra buvęs laikomas pačiu sil- 
pniausiu Dievo buvimo įrodymu. Argi ne tokio pat pobū- 
džio yra ir gamtinis tikslingumas, kuris veržiasi į tikslą, 
niekados jo neprieidamas? 

Kodėl tačiau gamtos tikslingumas yra beprasmis? Kitaip 
tariant, kodėl gamta tikslo siekia, bet niekados jo nepasie- 
kia? Šių laiškų rėmai yra per siauri atskirų pavyzdžių sklai- 
da parodyti gamtos tikslingumo neprasmingumą. Čia pasi- 
tenkinsime tik bendra išvada, kurią autorius yra iš tokių pa- 
vyzdžių padaręs ir kurią jis yra dėstęs ir savo klausytojams 
Miunsterio universitete, kalbėdamas apie sovietinę religijos 
sampratą. 

Gamtos sandora yra nuostabi tuo, kad joje vienas tikslin- 
gumas savo vykdyme susiduria su kitu tikslingumu kaip sa- 
vo priešingybe ir tuo sunaikina vienas kitą. J. v. Uexkuellis 
yra pastebėjęs, kad gamta yra sudėstyta pagal kontrapunkto 
principą, viena melodija skamba priešais kitą. Palyginimas 
gražus, tačiau jis kaip tik ir atskleidžia gamtos gyvenimo 
klaikumą, nes čia priešinga melodija yra ne garsai, bet gyvi 

padarai. Gamtos mokslų veikaluose galima rasti šimtus pa- 
vyzdžių, kaip sumaniai vienas gyvis yra „sukomponuotas“ 
kitam gyviui sunaikinti. Gamtos harmonija yra rafinuotas susi- 
naikinimo būdas. Kova už būvį yra gamtinio gyvenimo alfa 
ir omega. Tai būtų visiškai suprantama ir pateisinama, jei kas 
nors šią kovą iš tikro laimėtų. Tokiu atveju ji būtų konkreti 
gamtinio tikslingumo lytis. Tačiau kovos už būvį gamtoje nie- 
kas nelaimi. Individai žlunga, sakoma, rūšiai palaikyti: ko- 
vos laimėjimas čia yra perkeliamas iš atskiros būtybės į jos 
giminę. Tačiau žlunga giminės bei rūšys. O kas jų žlugimu 
yra laimima? Kad rūšys ilgiau gyvena negu individai, filo- 
sofiškai yra visiškai nesvarbu. Svarbu, kad kova už būvį nėra 
laimima nė giminės bei rūšies plotmėje. Tai gal ją laimi gy- 
vybė kaip tokia? Visų pirma gyvybė kaip tokia yra atotrau- 
ka, kuri nieko laimėti negali. Antra, mes juk žinome, kad 
kosmologinis bet kurios gyvybės galas yra toks pat tikras, 
kaip individo ar rūšies. Todėl V. Solovjovas ir sako, kad 
„gamtos tvarka“ pasirodo esanti kelias į niekur: „Paskutinis 
gamtos žodis yra mirtis“ (Dvasinio gyvenimo pagrindai, d. 
L įvadas). Visi trokšta bei stengiasi gyventi ir visi galop žlun- 
ga šio troškimo neįvykdę ir tikslo gyventi nepasiekę“. Nie- 
kur nerasi tikro tikslo; visa, kas čia egzistuoja, yra be tikslo 
ir be prasmės kaip neįvykdomas troškulys“ (ten pat). Kito 
rusų mąstytojo V. Rozanovo žodžiai gražiai išreiškia šią be- 
prasmę gamtos sąrangą: „Kirminėlis pagimdė kirminėlį, šis 
truputį pašliaužiojo ir mirė““. Paviršutiniškai žiūrint, atrodo, 
kad žlugimas gamtoje yra savaime suprantamas dalykas. Ta- 
čiau ši „suprantamybė“ kaip tik ir pridengia, tarsi kokia ska- 
ra, įžvalgą, kad visa kova už būvį yra beviltė ir visas tiks- 
lingumas beprasmis: jais nieko nepasiekiama. 

Kokiu tad būdu šitokia neviltinga bei neprasminga sąran- 
ga galėtų būti kelias į Dievą? Dievas yra ne nevilčiai bei nepras- 
mei nugalėti, bet neviltis ir neprasmė yra nugalima tada, kai Dievas 
yra. Iš Dievo yra aiškus kelias į viltį ir prasmę. Tačiau iš nevil- 
ties ir neprasmės nėra jokio kelio į Dievą. Šuolis nuo „reikia“ 


é Solitaria, Muenchen, 1963, p. 192. 

į „yra” nepateisinamas logiškai ir yra padaręs didžiulės 
skriaudos krikščionybei, nes ší istorijos eigoje per daug leng- 
vai „rado“ Dievą egzistencinėse gamtos ar istorijos „skylėse“. 
O „skylė“, užkimšta Dievu, visados yra ir lieka apgaulė, ku- 
riai paaiškėjus, žmogus netenka tikėjimo greičiau negu tada, 
kai „skylė“ buvo atvira. Dievas kaip kamštis esti paneigiamas 
pats pirmasis. Tai tinka tiek žmogaus egzistencijai, tiek gam- 
tos gyvenimui. Būdama būtinybės išsiskleidimas, gamta yra 
nebyli: ji nieko nekalba nei apie žmogų, nei tuo labiau apie 
Dievą. Todėl laikyti gamtą ir Kristų Viešpaties apsireiškimo 
plotmėmis ir vadinti šias dvi plotmes seserimis, kaip tai da- 
ro A. Baltinis (plg. min. veik., p. 3), reiškia neregėti gamtos 
gyvenimo neprasmingumo arba savą subjektyvų žvilgį per- 
kelti į gamtinę sąrangą. Argi Kristus neatėjo ir gamtos atpirk- 
tų (plg. Rom 8, 21)? 

Tebūnie leista autoriui užbaigti šį laišką rusų poeto F. Tiut- 
čevo (1803-1873) eilėraščiu „Klausimai“ (1827), kuris savo 
vaizdais prasmingai atskleidžia žmogaus santykį su visa mus 
apsupančio pasaulio regimybe: „Prie jūros, laukinės vidurnak- 
čio jūros stovi jaunuolis — ilgesiu širdyje ir abejone prote; pa- 
niuręs jis klausia bangas: „O, išspręskite man gyvenimo mjs- 
lę... Pasakykite man, kas yra žmogus? Iš kur jis ateina ir kur 
jis eina? Kas gyvena viršum žvaigždėto skliauto?“ Bet, kaip ir 
anksčiau, bangos šniokščia ir murma. Vėjas ūžia ir debesis vai- 
ko; žvaigždės spindi šaltos ir šviesios. O kvailelis stovi ir lau- 
kia atsakymo - glupec stoit i ždet otveta“?. 


7 Tiutčev F. Stichotvorenija, Moskva, 1953, p. 109. 

6. APIE DIEVĄ ISTORIJOJE 


I 


Prasidėjus Antrajam pasauliniam karui 1939 m. rudenį, au- 
torius vienoje Kauno bažnyčioje girdėjo šitokį „teologinį“ nau- 
jojo karo aiškinimą: karas ištikęs Vakarų tautas, nes jos nevyk- 
džiusios Viešpaties įsakymų, jis nepalietęs Lietuvos, nes ji bu- 
vusi ištikima Dievui; todėl ji ir likusi rami salelė visuotinio 
sąmyšio jūroje... Bet štai po devynių mėnesių sovietų tankai 
riedėjo šios Viešpaties mylimos tautos keliais bei gatvėmis, o 
dar po vienerių metų Lietuva buvo karo nusiaubta, vėliau li- 
ko pavergta kaip pati didžiausia nusidėjėlė, - lyg karas iš tikro 
būtų Dievo bausmės išraiška, kaip norėjo anasai pamokslinin- 
kas. Tai pavyzdys, kaip pavojinga regėti Dievo reiškimąsi is- 
torijos įvykiuose, kurių patsai Viešpats nėra pasirinkęs savo 
apsireiškimo erdve, kaip yra buvę Izraelio atveju. 

Atrodo, kad šį pavojingumą jautė ir autoriaus knygos kri- 
tikai. Todėl jie pabrėžia istoriją kaip Dievo apsireiškimo plot- 
mę žymiai silpniau negu gamtą. Tik labai bendrais bruožais 
jie pastebi, esą „Kristus savo įsikūnijimu yra visatos Dievas ir 
išganymo istorijos Viešpats, todėl per šias plotmes jis reiškiasi 
ir dabar“!. P. Celiešius aprėžia Dievo reiškimąsi per istoriją 
dabar tik žydams: pasak jo, „teologiškai įrodyti negalime, kad 
Dievas būtų liovęsis reikštis... per istoriją žydams“ (broš., 
p. 6). Tokiu atveju anas žaibiškas Izraelio šešių dienų karas 
bei laimėjimas 1967 m. turėtų tokios pat prasmės kaip ir Jo- 


1 A. Baltinis / „Draugas“, 1972, kovo 11, d. 2, p. 3. 

zuės laimėjimas kovoje su Kanaano karaliais (plg. Joz 11,1-23), 
o pats Mošė Dayanas būtų toks pat Dievo išrinktasis, kaip ir 
Jozuė. Mat visi bendro bei atitraukto pobūdžio teiginiai at- 
skleidžia savo tiesą bei vertę susidūrę su konkrečiais reiški- 
niais bei įvykiais. 

Jeigu Dievas kalba apskritai per gamtos reiškinius, kaip 
teigia kritikai, tai jis ką nors žmonijai šia savo kalba ir sako, 
nes kitaip pažiūra, esą gamta yra net ir Kristaus reiškimosi 
plotmė, liktų tik tuščias posakis, nepatvirtintas jokiu Viešpa- 
ties valios nurodymu. Ką tad Dievas yra pasakęs tokiais 
gamtos reiškiniais, kaip: Vezuvijaus išsiveržimas, sunaikinęs 
Pompėją; žemės drebėjimai, sunaikinę San Franciską, Lisa- 
boną, Tokiją ir nusiaubę Peru, Turkiją, Persiją; maro epide- 
mijos, išnaikinusios ištisus Europos gyventojų plotus, tarp jų 
ir Lietuvos Vakarų žemes? Tas pat ir su istorija. Jei Dievas 
istorijos plotmėje „reiškiasi ir dabar“, tai ką jis yra apreiškęs 
germanų tautų kilnojimusi, sugriovusiu vakarinę Romos im- 
perijos dalį; kryžiaus karais, kuriems buvo įsipareigojusi ir 
Bažnyčia; Bizantijos žlugimu, suteikusiu Rusijai mesijinės są- 
monės; prancūzų revoliucija, pagrindusia demokratinę sąmo- 
nę; komunizmo išaugimu, jo laimėjimu Rusijoje ir tebelaimin- 
čiu visame pasaulyje; nacionalsocializmo siautėjimu; dabar- 
tinėmis grumtynėmis Azijoje? O jei visais šiais reiškiniais ir 
įvykiais Dievas nieko žmonijai nėra apreiškęs, ar yra tad pa- 
grindo kalbėti apie istoriją bei gamtą kaip Dievo apsireiški- 
mo plotmes? Aiškinantis Dievo apsireiškimą gamtoje ir is- 
torijoje, negalima apsirėžti tik atitrauktais teiginiais, bet rei- 
kia pasklaidyti konkrečius gamtos reiškinius bei istorijos 
įvykius ir parodyti, ką jais Dievas sako. Štai kodėl autorius 
ir prašytų kritikus tokios sklaidos pateikti, kaip kad ją pa- 
teikia Senasis Testamentas, ne atitrauktai pamokydamas, bet 
konkrečiai nurodydamas, kada ir ką Viešpats tuo ar kitu Iz- 
raelio istorijos įvykiu yra padaręs. 

Tačiau nors kritikai konkrečių pavyzdžių sklaidos ir ven- 
gia, pasitenkindami tik bendrais posakiais, vis dėlto jų pa- 
žiūrose į istoriją kaip Viešpaties apsireiškimo plotmę atsi- 
skleidžia keletas minčių, vertų didesnio mūsų dėmesio. Vi- 

sų pirma tai A. Rubiko samprata, liečianti Izraelio santykį 
su sava istorija ir, antra, A. Baltinio samprata, liečianti isto- 
rijos vienybę apskritai. Šios mintys neturi tiesioginio ryšio su 
autoriaus knyga. Tačiau jos yra kritikų mums pateiktos kaip 
teiginiai. Todėl reikia truputį prie jų stabtelėti ir jas panagri- 
nėti, kadangi jos šiandien šmėsčioja ne vienoje teologiškai 
mąstančioje galvoje. 


II 


A. Rubikas rašo: „Amerikiečių archeologo G. E. Wrighto 
nuomone, Izraelio tauta priėjo prie Sandoros Dievo (Jahvės) 
aiškindamasi savo istoriją. Izraeliui buvę būdinga tai, kad 
tautos dėmesio centre atsistojo jų pačių istoriniai įvykiai. Juo- 
se Izraelis matęs Dievo veikimą. Taigi pasakoti tuos istori- 
nius įvykius kartu reiškę ir išpažinti savo tikėjimą“?. Auto- 
riui neaišku, ar A. Rubikas yra tokios pat pažiūros, kaip ir 
G. E. Wrightas. Tačiau kadangi jis Wrighto nuomonę cituo- 
ja be jokių sąlygų, peršasi išvada, kad Rubikas su Wrightu 
sutaria. Tačiau tai galų gale ne tiek svarbu. Svarbu pati pa- 
žiūra arba tai, kas norima ja pasakyti? 

Jau anksčiau esame minėję A. Rubiko teiginį, esą visa, kas 
Senajame Testamente užrašyta iki Abraomo, yra ne istoriniai 
aprašymai — tegu ir literarinio žanro, - bet Abraomo pali- 
kuonių „tikėjimo interpretacija“ (min. veik., p. 1). Sakysime, 
Pradžios knyga kalba apie Nojų ir jo santykius su Dievu ar- 
ba religiją (Pr 6, 8; 8, 20; 9, 1-11), vadindama ją sandora (plg. 
Pr 9, 9). A. Rubikas paaiškina mums, ką tai reiškia: „tai bu- 
vo ne kokio Nojaus tikėjimas ar religija, o Abraomo ir jo ai- 
nių“ (min. veik., p. 2). Kitaip tariant, jokios Nojaus sandoros 
su Dievu nėra buvę, nes paties Nojaus nėra buvę, todėl nėra 
buvę nė jokios Nojaus religijos, vis tiek kaip ją vadintume. 
Tik Abraomo palikuonys tikėję esą Viešpats valdo gamtą, to- 
dėl prisiėmę babiloniečių mitą ir jį atitinkamai perdirbę su- 
kurdami tvano ir Nojaus sakmę. Sklaidydami savo tikėjimą į 


2 „Draugas“, 1972, birž. 15, d. 2, p. 2. 

Dievo visagalybę bei jo rūstį nuodėmės akivaizdoje, izraeli- 
tai pasigelbėję Nojaus sakme. 

Šitas A. Rubiko egzegezės pavyzdys meta šviesos ir mi- 
nėtai Wrighto citatai. Žvelgdamas atgal, Izraelis savo istori- 
jos įvykiuose „matęs Dievo veikimą“; juos pasakodamas, jis 
išpažinęs „savo tikėjimą“ į šį veikimą ir tuo būdu priėjęs prie 
Sandoros Dievo (Jahvės). Kitaip sakant, Izraelio Sandora su 
Dievu arba Izraelio išrinkimas yra istorinės jo refleksijos padari- 
nys. Tai jo tikėjimo interpretacija. Šitaip mano ne tik Wrightas 
ar Rubikas, bet ir ne vienas naujausiųjų Senojo Testamento 
aiškintojų. Užtat mes šią egzegetinę srovę ir klausiame: ar 
Izraelio istorijos pradžioje įvykusi Dievo sandora su Abrao- 
mu pažadino istorinę Izraelio refleksiją, ar atbulinė refleksija 
sukūrė sandorą su Dievu? Kas yra Izraelio sandora su Die- 
vu: istorinis įvykis, paskatinęs Abraomą palikti savą tėvynę 
ir leistis nežinomybėn (plg. Pr 12, 1-4), ar sąmonės įvaizdis, 
kilęs iš istoriosofinės refleksijos? Ar tiesioginis Dievo spren- 
dimas padaryti Izraelį išrinktąja tauta pažadino tikėjimą į Die- 
vo veikimą jos istorijoje, ar tikėjimas į Dievo veikimą jos is- 
torijoje sukūrė išrinkimą kaip šio tikėjimo grindžiamąją in- 
terpretaciją? Wrightas, o su juo, atrodo, ir Rubikas pasisako 
už antrąją šio klausimo pusę: Izraelio tauta, aiškindamasi sa- 
vo istoriją, priėjo prie Sandoros su Dievu, vadinasi, prie sa- 
vo išrinkimo. Ne todėl Izraelis tikįs, kadangi Dievas jo isto- 
rijoje objektyviai veikia, bet todėl Dievas jo istorijoje turėjęs 
veikti, kadangi Izraelis šitaip subjektyviai tikįs. Istorinė savos 
istorijos apžvalga sukūrė mesijinę sąmonę, o mesijinė sąmo- 
nė interpretavusi Izraelio istorijos įvykius kaip Dievo žygius. 

Mūsų klausimai šios rūšies egzegezei nėra smalsumo, bet 
paties dalyko reikalui. Nes mes turime Europoje dvi tautas, 
kurios savą istoriją aiškinosi taip lygiai, kaip tai Wrightas su 
Rubiku vaizduoja Izraelio atveju, būtent rusai ir lenkai. 

Priėmę krikštą (988) iš bizantinės krikščionybės, rusai tuo 
pačiu buvo įglausti į Rytų Bažnyčią. Bažnytinė Rusijos hie- 
rarchija ilgą laiką buvo graikiška: iš 23 Kijevo metropolitų 
ligi totorių užplūdimo buvo 17 graikų. Taip pat daugybė vie- 
nuolių bei kunigų buvo graikai. Tiesa, jie mokėsi rusiškai, 

tačiau jų dvasia bei papročiai buvo bizantiški. Todėl savo 
metu K. Leontjevas (1831-1891) ir teigė, esą Rusija, šisai tautų 
rezginys, be Bizantijos niekados nebūtų išaugusi į vientisą 
pasaulį. Tačiau Bizantija suvokė save kaip antrąją Romą: tai bu- 
vo oficialus religinis Konstantinopolio pavadinimas, naudo- 
jamas visuose patriarchų raštuose. Bet štai Bizantija žlugo 
(1453). Kas turėjo perimti jos kaip ortodoksijos (tikro tikėji- 
mo) vaidmenį tolimesnėje istorijoje? Ne kas kita kaip Rusi- 
ja. Rusija esanti pačios dieviškosios Apvaizdos pašaukta būti 
tolimesne Dievo karalystės žemėje nešėja ir vykdyti toliau 
aną Bizantijos sukurtą Bažnyčios bei valstybės „simfoniją“, 
kurioje valstybė turėjo pamažu virsti Bažnyčia, vadinasi, Die- 
vo karalystės regimybe socialinėje plotmėje. 

Šį tolimesnį apvaizdinį Rusijos uždavinį istorijoje kaip tik 
ir nusakė vienuolis Filotėjas (XVI a. pradžioje) savo laiškuose 
(poslanija) Maskvos didžiajam kunigaikščiui Vasilijui III, teik- 
damas Maskvai trečiosios Romos vardą: „Dvi Romos žlugo, 
tačiau trečioji tebestovi, o ketvirtosios iš viso nebus“, - tai san- 
trauka šio mokslo, tiek žiūrint atgal, tiek žvelgiant priekin. 
Rusijos valdovas perimąs krikščionijos globą; jis esąs „tarsi 
Nojaus arka“, gelbstinti tautas nuo netikėlių antplūdžio. Ši 
rusiškosios istorijos interpretacija yra „ištisi istoriosofiniai ap- 
matai“ (V. Zenkovskis) ir sykiu „ateities vizija“ (W. Bojko): 
Rusija įsijungia į Viešpaties išganymo planą kaip turinti ypatingą 
istorinį uždavinį. Tai sąmonė, kuri istorinėje Rusijos refleksijo- 
je buvo gyva visais laikais, pasilikdama stipri - gal dar net 
sustiprėjusi — ir tarp rusų emigrantų“. 

Lenkų mesijinė sąmonė irgi kilo iš jų istorinės refleksijos. 
Nepavykus 1832 m. sukilimui, Ad. Mickevičius Drezdene pa- 
rašė trečiąją „Vėlinių“ dalį, kurioje kun. Petro regėjimas yra 
ne kas kita kaip poetinė šios refleksijos išraiška. Tiesdamas 
nejaukią lygiagretę tarp Kristaus kančios ir Lenkijos vargo 
rusų priespaudoje, Mickevičius „pranašauja“ Lenkijos prisi- 
kėlimą kažkokio triveidžio vyro galia: jis būsiąs „laisvės vie- 


3 Kartašev A. Vozsozdanie sviatoj Rusi, Paris, 1956; Trubeckoj G. Kras- 
naja Rossija i sviataja Rusj, Paris, 1931. 

tininkas“, statysiąs „savo Bažnyčios rūmus“, iškilsiąs „viršum 
tautų bei karalių“ ir prikelsiąs tautą, kurios kančiomis bus 
nuvalytos visos žemės tautos, sujungtos į „tautų tautą“ („Vė- 
linės“, d. III, scena 5). Beveik po dešimties metų (1841) Mic- 
kevičius susitiko Paryžiuje A. Tovianskį, kuriame „atpažino“ 
aną triveidį Lenkijos gelbėtoją, priėmė jo mesianizmą, jį skel- 
bė iš katedros College de France, netekdamas dėl to slavų 
literatūros dėstytojo vietos. Lenkų mesianizmas išliko gyvas 
istorinėje lenkų refleksijoje ligi pat mūsų laikų: W. Lutoslavs- 
kis (1883-1954), Vilniaus universiteto filosofijos profesorius, 
jį skelbė apvilkęs platoniškai filosofine forma. 

Šioms dviem tautoms taip pat yra būdinga, kad jos savo 
istorijos įvykiuose matė „Dievo veikimą“ ir kad pasakoti šiuos 
įvykius joms taip pat reiškė išpažinti savo tikėjimą. Žiūrint tad 
pačios tautos atžvilgiu (subjektyviai), Izraelio mesijinė sąmo- 
nė yra tos pačios prigimties, kaip rusų ir lenkų: regėti savo 
istorijos įvykiuose Dievo veikimą ir dėl to tikėti į ypatingą 
pašaukimą. Tačiau ar tai padarė šias tautas (rusus ir lenkus) 
objektyviai Dievo išrinktosiomis? Todėl autoriui ir atrodo, 
kad Izraelio sandoros su Dievu aiškinimas, atremtas į istori- 
nę refleksiją, serga ta pačia logine klaida, kurią sklaidėme 
kalbėdami apie literatūrinį Šventojo Rašto žanrą (plg. 3-ąjį 
laišką). Kiekvienas, kuris yra Dievo (Izraelis), aiškinasi savo 
istoriją kaip Dievo veikimą, bet ne kiekvienas, kuris aiški- 
nasi savo istoriją kaip Dievo veikimą (rusai, lenkai), yra Die- 
vo išrinktasis. Izraelio istorija prasideda grynai objektyviu 
Abraomo pašaukimu ir grynai objektyvia sandora su juo, o 
per jį ir jo palikuonimis. Šis įvykis ugdė izraelitų mesijinę 
sąmonę, o ne atvirkščiai. Mūsų tikėjimas Senąjį Testamentą 
yra užtat atremtas ne į tai, kad izraelitai tikėjo, esą jų istori- 
joje veikęs Dievas, bet į tai, kad Dievas iš tikro Izraelio isto- 
rijoje veikė. Mes tikime ne izraelitų tikėjimą, bet Dievo žy- 
gius Izraelio tikrovėje: magnalia Dei. Jei būtų atvirkščiai, kaip 
tai įtaigoja Wrightas, o su juo ir Rubikas, tuomet Izraelio is- 
torija nieku nesiskirtų nuo rusų ir lenkų istorijos: jos visos 
būtų sujungtos tuo pačiu tautos tikėjimu į Dievo veikimą bei 
pašaukimą, neklausiant, ar iš tikro Dievas veikė ir šaukė. 

Ši naujoviška Šventojo Rašto samprata turi filosofinį sa- 
vo užkulisį, būtent pažinimo persvarą ryšium su buvimu. Tai 
idealizmo persvara ryšium su realizmu arba Hegelio per- 
svara ryšium su šv. Tomu. Kaip R. Bultmanno evangelijų 
numitinimo teoriją grindžia M. Heideggerio egzistencializ- 
mas, taip Šventojo Rašto kaip tikėjimo interpretacijos teoriją 
grindžia Hegelio idealizmas. Tai autoriui paaiškėjo vieno ra- 
telio pokalbyje, kur vienas teologas prisispyręs norėjo kitus 
įtikinti, esą kol žmogaus žemėje nebuvo, tol nebuvę nė gam- 
tos. Iš sykio tai visiems atrodė kaip kažkoks nesusipratimas. 
Paklaustas, kuo gi jis grindžiąs savą pažiūrą, anas teologas 
atsakė: „Nes niekas apie gamtos buvimą nežinojo“. Tada staiga 
autoriui paaiškėjo tokios pažiūros pagrindas. Iš tikro prieš 
Žmogaus atsiradimą nebuvo gamtos kaip pažinimo objekto, nes 
nebuvo kam jos pažinti. Gamta prieš žmogų buvojo kosmo- 
logiškai, bet ne gnoseologiškai. Kadangi tačiau Hegelio filo- 
sofijoje pažinti ir būti yra tas pat (vadinamoji tapatybės filo- 
sofija), todėl šios filosofijos įtakoje pažinimui ir teikiama tiek 
reikšmės, jog kas nepažįstama, tas ir neegzistuoja, pamirš- 
tant paprastai pridurti: neegzistuoja man kaip pažįstančia- 
jam. Tuo dabartinė filosofija mėgina užgrįsti amžiais buvusį 
plyšį tarp subjekto ir objekto; užgrįsti tuo, kad objektas yra 
padaromas subjekto mąstymo pasekme. 

Tai ne tik žmogaus santykiui su pasauliu, bet ir jo santy- 
kiui su Dievų. Ano teologo teiginį, esą gamtos nebuvę, kol 
žmogaus nebuvo, galima visiškai teisėtai perkelti ir į žmo- 
gaus santykį su Dievu: Dievo nebuvę, kol žmogaus nebuvo, nes 
nebuvo to, kas Dievą pažintų, kas į jį tikėtų, kas jam mels- 
tųsi. Kol žmogaus nebuvo, tol nebuvo nė religijos, o tuo pa- 
čiu nebuvo nė religijos Dievo arba ano paskališkai šeleriško 
„Abraomo - Izaoko - Jokūbo Dievo“, kuris šiandien taip 
stipriai pabrėžiamas gretinant jį su filosofijos Dievu arba Die- 
vu savyje. Čia glūdi pagrindas, kodėl šiandien teologinėje li- 
teratūroje tiek daug kalbama apie tikėjimą, o tiek maža apie 
šio tikėjimo objektą arba Dievą: ar jis yra ir kas jis yra. Čia 
glūdi pagrindas, kodėl šiandien vis dažniau klausiama, ką 
Dievas man reiškia, tarsi Dievo pateisinimas būtų būti ma- 

nai egzistencijai. Čia galop glūdi pagrindas ir „Dievo mir- 
ties“ svaičiojimų, kurie hegeliškosios filosofijos šviesoje ne- 
atrodo tokios paikos išmonės, kaip realizmo šviesoje: ne to- 
dėl aš tikiu, kad Dievas yra (realizmas), bet todėl Dievas yra, 
kad aš tikiu (idealizmas). O mirus manam tikėjimui, miršta 
ir Dievas. Štai kodėl tikėti todėl, kad „Dievas paprasčiausiai 
yra“, kaip to reikalauja sovietų persekiojamas rusų rašyto- 
jas A. Siniavskis, šiandien, sakoma, esą neįmanoma arba ma- 
žų mažiausiai nepopuliaru (plg. autoriaus „Bažnyčia ir pa- 
saulis“, p. 147). 

Turint šį bendrą idealistinės filosofijos užkulisį prieš akis, 
darosi suprantama ir anoji „tikėjimo interpretacija“, kurią 
naujoji egzegezė regi tiek Senojo Testamento pasakojimuo- 
se, tiek evangelijose: visi jie esą arba Izraelio tautos, arba pir- 
minės krikščionių bendruomenės tikėjimo išraiška. Todėl nei 
Izraelio istorijos, nei Kristaus gyvenimo įvykiai negalį būti 
atsieti nuo šios tikėjimo interpretacijos, nes be jos jie nusto- 
tų iš viso būti tikroviniai. Jie gyvena tik šiame tikėjime, kaip 
gamta gyvena tiktai žmogaus pažinime ir kaip Dievas gy- 
vena tik žmogaus religijoje. Pažinimo persvara profaninėje 
srityje ir tikėjimo persvara sakralinėje srityje šiandien yra to- 
kios vienašališkos, jog pažinimo ir tikėjimo objektas pats sa- 
vyje beveik netenka reikšmės arba atsiduria antroje vietoje. 
Pasaulio atveju tai dar gali būti suprantama, Dievo betgi at- 
veju tai darosi nebepakenčiama. Pasaulio atžvilgiu dar gali- 
ma būtų sutikti, kad gamtos prasmė yra būti žmogui. Ta- 
čiau kad Dievo prasmė būtų būti žmogui, tai jau savotiškas 
demonizmas, kuris su Dievo kaip Meilės samprata neturi 
nieko bendra. Priešingai, Dievo buvimo pavertimas žmogaus 
tikėjimo padarinių yra Kūrėjo pavertimas kūriniu ir tuo pa- 
čiu jo pažeminimas į būtybių rangą. Būtis, kuri šaukia ir lai- 
ko visas būtybes jų buvime, pati virsta būtybe ir būna žmo- 
gaus tikėjimo malone. Mes esame įžengę į nuostabaus fideiz- 
mo tarpsnį, kai tikėjimas yra viskas, o tikėjimo objektas bei 
pagrindas yra niekas. Džiūgaujame, kad tikime, bet neklau- 
siame, ką tikime ir kodėl tikime, kaip anie pamaldūs indai 
neklausia, ant ko stovi vėžlys, laikąs dramblį. Štai kodėl au- 

torius taip įkyriai savus kritikus ir spiria, kad jie atsikreiptų 
į įvykį Šventajame Rašte ir į tikrovę tikėjime, be kurių Šven- 
tasis Raštas virsta sakme, o tikėjimas - tuščiu, ką pastebėjo 
bei pabrėžė jau šv. Paulius (plg. 1 Kor 15, 14). Fideizmas, nors 
jis būtų taikomas ir sielovadiniais motyvais, yra didžiulė ti- 
kinčiojo žmogaus apgaulė, nes jis objektyvinę tikrovę paver- 
čia subjektyvine interpretacija. O kai ši interpretacija pasiro- 
do esanti nereikalinga, tuomet dingsta ir tikrovė. Tai pagrin- 
dinė fideizmo klaida. Jeigu žmonija galės ateityje tvarkingai 
bei taikingai gyventi ir be religijos, kaip tai dabar nuolat skel- 
biama, tai dar nereiškia, kad Dievo nebebus ir kad todėl 
žmogaus santykis su Dievu ontologiškai nutruks. Jeigu Die- 
vas yra tikroviškai, tai jokia žemiška sąranga jo buvimo ne- 
sunaikins. O Dievui pasilikus kiekvienu atveju pasilieka jis 
ir kaip amžinas Kūrėjas. Koks didžiulis tad nesusipratimas 
religiją tapatinti su reikalų žmogui deramai gyventi, vadina- 
si, su jo egzistencijos interpretacija! 


III 


Vieną iš istorijos teologijos klausimų užkliudo A. Balti- 
nis, rašydamas: „Ne tik iš religinio, bet ir iš filosofinio Die- 
vo supratimo seka, kad Dievas yra ir istorijos Viešpats ir kad 
negali būti jokio dvigubo, bet tik vienas istorijos vyksmas. 
Pagal Dievo Apvaizdą sekuliarinis (pasaulinis arba profani- 
nis. - A. Mc.) ir istorinis (išganymo istorijos. - A. Mc.) vyks- 
mai taip susiderina, kad abu to paties tikslo siekia. Žmogaus 
laisva valia negali šio vyksmo sutrukdyti, nes išganymo is- 
torijoje visi žmogaus prieštaravimai ir nukrypimai yra Die- 
vo nuo amžių pramatyti ir apskaičiuoti““. Šis teiginys yra iš- 
tisa istorijos teologija, ir labai gaila, kad jis Baltinio pastan- 
gose ligi šiol lieka tik trumpas sakinys, neišvystytas į ištisą 
studiją. Nes autoriui atrodo, kad, jį išvysčius, gautume tai, 
kas šmėščioja Rytų Bažnyčios teologijoje ir kam S. Bulgako- 
vas savo trilogijoje apie dievažmogiškumą yra skyręs ištisą 


* „Draugas“, 1972, kovo 11, d. 2, p. 3. 

skyrių, būtent „apokatastasis tou pantou — visų apvalymas““, Tai 
reiškia: visa siekia to paties tikslo ir visa šį tikslą pasiekia; 
visa susiderina tarp savęs ir su Dievu; visatos vyksmo pa- 
baigoje nebėra nei šventųjų, nei pasmerktųjų, o tik Dievas 
„Viskas visame“; nebėra nei dangaus, nei pragaro, vadinasi, 
dviejų.amžinų būsenų, o tik viena Dievo karalystė. 

Vakarų Bažnyčios teologijoje apokatastazės idėja nėra ra- 
dusi vietos, nes čia anas pradinis dvasių skilimas, patraukęs 
paskui save ir žmogaus puolimą ir tuo pačiu perskėlęs visą 
žemės istoriją, yra laikomas nebeužgrindžiamu ir todėl ne- 
benuvalomu. Apokatastazės idėja labai stipriai pabrėžia Vieš- 
paties planą bei tikslą, kuris turįs kiekvienu atveju būti pa- 
siektas, bet per maža vertina laisvę - dvasių ir žmonių, - kad 
nugręžia būtybes nuo Dievo taip, jog tuo kuria antidievišką 
būsmą, pasiliekantį amžiais ir todėl paneigiantį Dievo plano 
bei Dievo tikslo vienybę neatšaukiamai. Juk jeigu tikime puo- 
lusias dvasias, jeigu pripažįstame galimybę žmogui laisvai 
apsispręsti prieš Dievą ir šiuo apsisprendimu užantspauduo- 
ti amžinąjį savo likimą, tai tuo pačiu metu negalime kalbė- 
ti apie visų apvalymą, grįžimą, susiderinimą: mūsų tikėjimo 
šviesoje apokatastazės idėja netenka pagrindo bei prasmės. Tuo pa- 
čiu netenka pagrindo nė teiginys, esą yra „tik vienas istori- 
jos vyksmas“ ir esą išganymo (Heilsgeschichte) ir prapulties 
(Uheilsgeschichte) istorijos susiderina taip, jog abi to paties 
tikslo siekia. Tiesa, kad Dievas visa yra nuo amžių prama- 
tęs. Bet kodėl gi jis negalėjo taip pat pramatyti, jog jo ap- 
mestas planas bei tikslas laisvų kūrinių kaip tik bus paneig- 
tas? Kūrinio laisvė savaime jima tiek pripažinimą, tiek at- 
metimą. Argi Dievas būtų savo pramatyme tiek neapdairus, 
jog apskaičiuotų tik pripažinimą, o nepastebėtų atmetimo 
galimybės žmonių atžvilgiu ir jau įvykusios atmetimo tik- 
rovės dvasių atžvilgiu? Argi Kristus, kalbėdamas apie „pa- 
saulio kunigaikštį“ bei jo pasmerkimą išmetant jį laukan 
(plg. Jn 12, 31), turėjo galvoje, esą šis jo priešininkas susi- 
graužęs grįš pro užpakalinius Dievo karalystės vartelius ir 


5 Nevesta agnca, Paris, 1945, p. 561-586. 

puolęs apkabins verkdamas jo kojas, kaip kadaise Marija 
Magdalena? Esama didžiulio skirtumo tarp dorinio puolimo, 
kurio Kristus niekad neatmetė ir iš savo karalystės neišsky- 
rė, ir Dievo neigimo, kurį Kristus griežtai išmeta laukan. Kris- 
taus Evangelijoje nėra jokio vyksmo vienybės, bet kova, per- 
galė ir amžinas išskyrimas. Mes tikime Kristaus bei Bažny- 
čios pergalę eschatologinėje plotmėje. Tačiau pergalė dar 
anaiptol nereiškia susijungimo. 

Šias mintis autorius yra plačiau išdėstęs pastarojoje savo 
knygoje „Krikščionis pasaulyje: pasauliškio vaidmuo išgany- 
mo istorijoje“, kuri turėtų pasirodyti ateinančiais metais. To- 
dėl šioje vietoje ryšium su A. Baltinio istorijos teologija jis 
tenori tik trumpai pateikti porą gairių, kurios kiek paaiškin- 
tų, ar iš tikro esama tik vieno istorijos vyksmo ir ar sakrali- 
nė Bažnyčios istorija iš tikro susiderina su profanine pasau- 
lio istorija. 

a. Bažnyčios istorijos sąranga yra visiškai kitokia negu pasaulio 
istorijos. Bažnyčios istorija turi pradžią (Viešpaties pažadas 
gelbėti puolusį žmogų), vidurkį (Kristaus įsikūnijimas) ir ga- 
lą (Kristaus antrasis atėjimas). Visi šie Bažnyčios istorijos pra- 
dai nėra atskirti, bet sudaro viena: Viešpaties pažadas yra įvy- 
kęs Kristaus įsikūnijimu, o ateisiantis Kristus jau yra Bažny- 
čioje ligi pasaulio pabaigos. Bažnyčios istorijos pradžia glūdi 
jos pabaigoje, ir Bažnyčios istorijos pabaiga yra išreikšta jos 
pradžioje (prolepsis). Bažnyčios istorijoje todėl nėra nei gry- 
nos praeities, nei grynos ateities: praeitis gyvena dabartyje, 
ir ateitis taip jau yra dabartyje. Bažnyčios istorija yra Didžioji 
Dabartis, apimanti tiek praeitį, tiek ateitį. Prisiminimas (anam- 
nesis) ir laukimas (eschaton) čia susijungia Kristaus buvimu 
visose Bažnyčios funkcijose. Krikščionis valdo laiką visuose 
jo matmenyse (dimensijose). Krikščionio laikas kokybiškai ski- 
riasi nuo nekrikščionio ar ateisto laiko. Nors kosmologiškai 
pasaulio istorija yra taip pat prasidėjusi ir pasibaigsianti, ta- 
čiau ji neturi nei pradinio taško, nei siekiamojo tikslo: ji eina 
arba ratu (indiška ir graikiška samprata), kur viskas grįžta at- 
gal, arba gulstine linija nežinomybėn, iš kurios išnyra vis nauji 
pavidalai (marksistinė samprata). Pasaulio praeitis lieka už- 

nugaryje, o pasaulio ateitis yra tuščia: ją pripildo tik žmogaus 
planai, siekią porą dešimčių metų priekin. Jokio vidurkio, jun- 
giančio praeitį su ateitimi, pasaulio istorija nežino. Nei pra- 
džios, nei galo sąmonė profaninio laiko neapsprendžia, nes 
čia pradžia ir galas yra nežinomi ir nelaukiami įvykiai. Pa- 
saulio istorijoje nėra nei prisiminimo, nei laukimo. Todėl pro- 
faninės istorijos žmogus nė nevaldo: greičiau jis pats yra jos 
valdomas bei nešamas. 

b. Bažnyčios ir pasaulio istorijos nėra susiderinusios, bet tik 
susikibusios. Jos vyksta ne lygiagrečiai, bet skverbiasi viena į 
kitą, nenustodamos dėl to savito pobūdžio. Tai Kristus yra 
be galo prasmingai išreiškęs kviečių ir raugių palyginimu. 
Kviečiai šalia raugių; jie net kovoja vieni su kitais už dirvą 
bei saulės šviesą. Raugės mėgina nustelbti kviečius, o kvie- 
čiai mėgina prasiskverbti pro raugių krūmelius. Ne vienam 
tad atrodo, esą reikėtų rauges išrinkti, kad kviečiai nekliu- 
domi augtų. Tačiau čia viskas yra taip susipynę, jog, raunant 
rauges, labai lengva išrauti ir kviečių, tuo sužalojant visą Di- 
džiojo Sėjėjo dirvą. Šis betgi susipynimas nepaverčia kvie- 
čių raugėmis, o raugių kviečiais: šie du pradmens pasilieka 
skirtingi savo prigimtimi. Subjektyviai gali „raugė“ atsiversti 
ir „kvietys“ atsiskirti. Tačiau šis palyginimas liečia ne sub- 
jektyvų atskiro žmogaus nusistatymą, bet objektyvią pačios is- 
torijos sąrangą, kas aiškiai matyti iš Kristaus žodžių, liepian- 
čių palikti kviečius ir rauges augti „iki pjūties“, o pjūtis - 
tai pasaulio pabaiga“ (Mt 13, 39). 

c. Paskutinysis teismas yra Bažnyčios ir pasaulio istorijų ga- 
lutinis perskyrimas ir įvertinimas. Labai dažnai paskutinysis 
teismas yra suprantamas kaip pakartojimas asmeninio teis- 
mo, netekdamas dėl to savo objekto ir net savos prasmės. Iš 
tikro tačiau paskutinysis teismas yra istorijos teismas. Čia A. Bal- 
tinis yra teisus, sakydamas, kad „Dievas yra ir istorijos Vieš- 
pats“ (min. veik., p. 3). Šis tad Viešpats ir lieps išrinkti rau- 
ges, surišti jas į pėdelius ir sudeginti (plg. Mt 13, 30), tuo 
išreikšdamas, kad jo karalystėje yra buvę eilė nevertybių, ku- 
rios dabar yra išskiriamos ir sunaikinamos, kiek jos yra daik- 
tinės bei neasmeninės. Tačiau tas pats Viešpats atskirs ir as- 

menis kaip „avis nuo ožių“ (Mt 25, 32), pasiųsdamas sto- 
vinčius jo dešinėje į „nuo pasaulio įkūrimo jums paruoštą 
karalystę“ (Mt 25, 34), o stovinčius jo kairėje „į amžinąją ug- 
nį, kuri prirengta velniui ir jo angelams“ (Mt 25, 41). Jokio 
suderinimo arba apokastazės čia neregėti. Čia vyksta tik 
griežtas perskyrimas to, kas vyksmo eigoje buvo susimaišę. 
Čia neregėti, kad šie dvejopi pradai būtų siekę „to paties 
tikslo“, kaip norėtų A. Baltinis (min. veik., p. 3). Čia matyti 
tik tasai kardas, kuriuo Kristus dar žemėje pats save laikė 
ir kuriuo jis dabar perkerta surizgusias pasaulio ir Bažny- 
čios istorijas. 

Čia glūdi pagrindas, kodėl, pasak K. Rahnerio, „išgany- 
mo istorija interpretuoja pasaulio istoriją antagonistiškai“ ir 
kodėl „krikščionybė žiūri į profaninę istoriją skeptiškai“. Tie- 
sa, ji siunčia savo mokinius į šią istoriją, kaip ir Kristus juos 
siuntė, nes Dievo karalystė kuriasi ne tik sieloje, bet ir pa- 
saulyje. Tačiau Bažnyčia, kaip ir Kristus, čia pat įspėja siun- 
čiamuosius: „Jūs - ne pasaulio“ (Jn 15, 19). Krikščioniškoji 
eschatologija niekad netapatina išganymo istorijos su profa- 
nine istorija. Priešingai, ji skelbia, kad tai du istorijos vyks- 
mai, turį visiškai kitus tikslus ir tuo būdu visiškai kitą savo 
eigos būdą. Savo veikale „Laiko teologija“ J. Mouroux šitaip 
apibūdina šiuodu vyksmu: „Mes turime čia reikalo su dviem 
specifiniais laikais, kurie vienas nuo kito taip skiriasi, kaip 
du vienas į kitą nesuvedami egzistencijos tikslai... Šie laikai 
nesutampa vienas su kitu, nes nėra tie patys jų keliai, nesi- 
derina jų ritmai ir skiriasi jų vidaus turiniai pagal jų tikslų 
prigimtį... Galop šie laikai yra visados du didžiuliai priešai, 
ir jų įjungimas į vienas kitą yra nepaprastai pavojingas“?. 

Taigi jau tik šis vienas istorijos dvejopumas (ambivalen- 
tiškumas) padaro ją dviprasmę, jei norima ją laikyti Viešpa- 
ties apsireiškimo plotme po Kristaus, nes Kristus, stovėda- 
mas jos vidurkyje, suima visą istoriją į save ir todėl tampa 
„prieštaravimo ženklu“ (Lk 2, 34). O prieštaravime Kristui 


5 Rahner K. Zur Theologie der Zukunft, Muenchen, 1971, p. 23. 
7 Mouroux J. Eine Theologie der Zeit, Freiburg/Br., 1965, p. 212-213. 

susiklosto ir kitoks istorijos vyksmas. Istorija yra Dievo ap- 
sireiškimo plotmė dabar tik tiek, kiek ji yra Bažnyčios isto- 
rija, vadinasi, kiek ji Kristui neprieštarauja, bet plečia atper- 
kamąjį jo žygį. Kiekvienu atveju Kristus yra tasai, kuris ap- 
sprendžia, kur ir kaip Viešpats istorijoje reiškiasi. Būdama 
tačiau kita istorija, Bažnyčios istorija nesusilieja su pasaulio 
istorija, yra šiosios priemonėmis neišsemiama, kaip biogra- 
finėmis priemonėmis nėra išsemiamas Kristus, todėl jos ei- 
ga pasilieka pasaulio eigai svetima ir esmėje net nesuvokia- 
ma. „Niekšybės paslaptis“ jau veikia. Tapatinti Bažnyčios is- 
toriją su pasaulio istorija reiškia pamiršti anos paslapties 
buvimą arba neteikti jam didesnės reikšmės, kas teologiškai, 
kaip sakyta, yra iš tikro be galo pavojinga. 


7. APIE SĄVEIKOS FILOSOFIJĄ 


I 


Uoliausias autoriaus knygos kritikas yra buvęs prelatas 
dr. P. Celiešius. Jis ne tik paskelbė platoką „Didžiųjų dabar- 
ties klausimų“ recenziją „Tėviškės žiburiuose“" , bet, kaip jau 
užsiminta pirmajame laiške, išleido dar ir brošiūrą, pavadintą 
„Dr. A. Maceinos "Didžiuosius dabarties klausimus“ besvars- 
tant“. Ši brošiūra yra būdinga dviem atžvilgiais: savo turi- 
niu ir savo paskleidimu. Palyginus su „Tėviškės žiburių“ re- 
cenzija, ji žymiai siauriau atpasakoja knygos turinį, o daug 
labiau išvysto kritinį pradmenį: trumputės pastabos ryšium 
su autoriaus pažiūromis čia tarnauja tik atrama recenzento 
pažiūroms reikšti — abejojamoms ar neigiamoms. Kas nėra 
autoriaus knygos skaitęs, tam ši brošiūra sudarys įspūdžio, 
esą Maceina yra prišnekėjęs visokių niekų: matuojąs „Dievo 
pasireiškimą žmonijai erdviniu pločiu“ (p. 5), apribojąs „Die- 
vo apsireiškimo galimybes“ (p. 6), nepastebėjęs Bultmanno 
veikalų, kuriuose šis svarsto „Naujojo Testamento knygų is- 
toriškumą“ (p. 7), „būties išsivystyme“ prileidžiąs „tik vie- 
ną veikimo priežastį“ (p. 9), nedavęs asmens apibrėžties 
(plg. p. 11), nenurodęs skirtumo tarp žmogiškosios sielos ir 
žmogiškojo asmens (plg. p. 11-12), priskyręs „niekiui pozi- 
tyvų kūrimo vaidmenį“ (p. 12) ir t. t. Todėl ir kylą „abejo- 
nių, ar visos A. Maceinos pateiktos sąvokos yra pakankamai 
išmąstytos ir kritiškai pateiktos“ (p. 10-11). Šios abejonės 
kaip tik ir sudaro minėtos brošiūros turinį. 


1 „Tėviškės žiburiai“, 1972, Nr. 13-15 (toliau nuorodos tekste). 

Su tuo siejasi ir šios brošiūros paskleidimas: ji yra Vakarų 
Europos lietuvių sielovados Spaudos centro leidinys (Bad 
Viorishofenas, 1972), išsiuntinėta kartu su „Krivūlė“, tos pa- 
čios Sielovados oficialiu informaciniu laikraščiu. Jeigu Sielo- 
vada būtų anksčiau su „Krivūlė“ išsiuntinėjusi ir autoriaus 
knygą, tuomet P. Celiešiaus kritikos išsiuntinėjimas būtų su- 
prantamas ir sveikintinas. Tačiau dabar? Juk tik labai retas 
„Krivūlės“ skaitytojas yra užsisakęs seriją „Krikščionis gyve- 
nime“, vadinasi, turįs „Didžiuosius dabarties klausimus“. 

O „Krivūlės“ skaitytoją P. Celiešiaus brošiūra su šios kny- 
gos turiniu vargu ar supažindina: turinio atpasakojimas yra 
joje per šykštus ir, kas svarbiausia, daugeliu atvejų netikslus 
(pvz., apie R. Bultmanno istorinį Šventojo Rašto tyrinėjimą, 
p- 7; apie staigaus kūrimo sampratą, p. 8; apie religiją kaip 
tik gryną Žmogaus asmens santykį su Dievu, p. 11; ir kt.). 
Kam tad P. Celiešiaus brošiūrą reikėjo jungti su „Krivūle“? 

Būdingiausia betgi yra šios brošiūros užsklanda. Joje 
P. Celiešius tiesia lygiagretę tarp savų pažiūrų ir manųjų, pra- 
džioje pastebėjęs, kad „krikščioniškojoje ontologijoje išsisky- 
rė jo ir mano samprata“, būtent: „A. Maceina visur regi vien- 
tisinę tiek kūrimo, tiek apsireiškimo priežastį, o aš regiu są- 
veikinę tų pačių dalykų priežastį. A. Maceina prileidžia, kad 
Dievas, sukūręs pasaulį, paleido jį vystytis pačiam autonomiš- 
kai, o man atrodo, kad Dievas bendradarbiauja tiek su gam- 
tos dėsniais, tiek su žmogaus kuriančiomis galiomis. A. Ma- 
ceina suvokia, kad žmogus kaip asmuo Aš gali tarsi izoliuo- 
tai santykiauti su Dievu kaip Tu, o aš suprantu, kad, iš vienos 
pusės, žmogaus dvasia (sakykim, siela) santykiauja su Dievu 
betarpiškai, o iš antros pusės (veikdama kartu su kūnu) ~ tar- 
piškai. A. Maceina suvokia Dievo apsireiškimą per Jėzų Kristų 
vien antgamtiniu būdu, o aš suvokiu, kad Dievas reiškiasi ir 
per gamtą, ir per istoriją, ir tobuliausiu būdu per Jėzų Kristų, 
esantį Bažnyčioje“ (p. 12). Savas pažiūras P. Celiešius vadina 
sąveika ir regi ją visame pasaulio plote: „Kol pasaulis egzis- 
tuoja, tol jo vystymasis sąlygojamas ir žmogaus kūryba, ir 
gamtos dėsnių veikimu, ir Dievo apvaizdos kuriamuoju išlai- 
kymu. Visi šie veiksniai sudaro kartu sąveikinę vystymosi 

priežastį. Joks krikščionis ontologas negali išleisti iš akių pa- 
saulio vystymosi sąveikos“ (ten pat). 

Šiai sąveikos filosofijai ir yra skiriamas dabartinis laiškas. 
Jos pobūdį bei vertę svarstysime netrukus. Čia tik pora for- 
malių pastabų. Pirma. P. Celiešiaus lygiagretės pirmieji nariai 
(„A. Maceina visur regi..., prileidžia,... suvokia...“ visiškai ne- 
atitinka tikrovės. Celiešiui niekur ir niekaip nepasisektų jro- 
dyti Maceinai priskiriamų teiginių autentiškumo: monizmo 
(visur regi vientisinę priežastį), deizmo (Dievas, sukūręs pa- 
saulį, paliko jį sau pačiam), religinio subjektyvizmo (asmuo 
izoliuotai santykiauja su Dievu), supernatūralizmo (vien ant- 
gamtiniu būdu). Ašen buvau ir tebesu įsitikinęs, kad visi ma- 
no raštai kaip tik yra čia minėtų pakraipų priešingybė. Ne- 
jaugi tai taip sunku pastebėti? Antra. Skirdamas kardinolus, 
popiežius kartais pasilaiko to ar kito asmens vardą pats sau: 
in pectore, neskelbdamas jo viešumai. Tai jis padaro vėliau, 
atėjus atitinkamam metui, o kartais ir niekad nepaskelbia. Ši- 
tokiu keliu ne sykį eina ir kai kurie filosofai. Jie nešiojasi sa- 
vą filosofiją in pectore, o paskelbia ją paprastai tik tada, kai 
recenzuoja kitų pažiūras. Taip yra ir su P. Celiešiumi. Jeigu 
jo „sąveikos filosofija“ būtų buvusi paskelbta platesne stu- 
dija, o negyvenusi dešimtmečius in pectore, tuomet gal ir ašen 
būčiau tapęs jos šalininku, nes, ją išvystydamas, Celiešius bū- 
tų buvęs priverstas jos sąvokas išmąstyti ir kritiškai pateik- 
ti. Dabar jis ją paskelbė viešumai tik keletu sakinių bei tei- 
ginių, kurie vargu ar pateisina nuomonę, esą tarp Celiešiaus 
ir Maceinos esama skirtumo krikščioniškojoje ontologijoje. Gal 
ir esama. Bet tai paaiškėtų tik tada, kai Celiešius ir Maceina 
parašytų savas ontologijas. Deja, juodu abu ligi šiol to nėra 
padarę. Ar tad galima palyginti tai, ko nėra, ir kalbėti apie 
išsiskyrimą? 

Sąveikos filosofijos niekam nėra pasisekę sukurti todėl, kad 
jai reikia atsakyti į negalimus atsakyti klausimus. Tai labai gra- 
žiai išryškina pats P. Celiešius, sakydamas: „Krikščionių on- 
tologų uždavinys yra atskleisti pasaulio su Dievu sąveikos bū- 
dą. Suvokus pasaulį kaip energijos būtį, reikia atsakyti į klau- 

simą, kur yra susijusi kosminė energija su dvasine energija... 
Krikščionių ontologų ir teologų uždavinys yra įžvelgti, kokiu 
būdu gamtinė regimybė siejasi su antgamtine ne tik kreaci- 
niu, bet ir tapsmo požiūriu... Kokiu būdu amžinasis ir nesi- 
keičiąs Dievas gali pasaulio sukūrimo veiksmu sietis su isto- 
riniu laiku ir t. t.“2 Sutraukus visus šiuos klausimus į vieną, 
tektų tarti: sąveikos filosofijos uždavinys būtų suvokti, kaip Die- 
vas kuria būtį. Kadangi tačiau dieviškasis būties kūrimas reiš- 
kia buvimo ribą (už jos yra nebūtis), tai šitoks suvokimas 
reikštų sugebėjimą peršokti savo paties buvimą, nes kiekvie- 
nas pažinimas yra peržengimas (Hranscensus). Lietuviškai ta- 
riant, tai reikštų iššokti aukščiau savo bambos. Iš tikro būtų 
baisiai įdomu sutikti ontologą ar teologą, kuris sugebėtų at- 
sakyti, „kokiu būdu gamtinė regimybė siejasi su antgamty- 
be“ arba „kokiu būdu amžinasis ir nesikeičiąs Dievas gali... 
sietis su istoriniu laiku“. Mes suvokiame, kad šitai yra, bet 
mes nesuvokiame, kaip šitai yra. Nejaugi Celiešius mano, kad 
žmogiškasis pažinimas neturi ribų? Dieviškojo kūrimo veiks- 
mas - tiek kilmės, tiek trukmės atžvilgiu — kaip tik ir yra są- 
veikos filosofijos nesėkmės pagrindas. 

Klysta P. Celiešius manydamas, esą jo „sąveikos filosofi- 
ja“ užgrįsianti plyšį tarp medžiagos ir dvasios, tarp Dievo ir 
pasaulio; plyšį, kurį „Didžiųjų dabarties klausimų“ autoriui, 
Celiešiaus nuomone, nepasisekę užgrįsti: jisai apsaugojęs 
krikščioniškąją ontologiją nuo monizmo, „itin atskleisdamas 
Teilhard'o monistinę sampratą, tačiau kiek jam pavyko at- 
likti antrąjį uždavinį“, būtent: apsaugoti „nuo platoninio du- 
alizmo“, „tenka suabejoti“ (ten pat). Celiešiui atrodo, kad au- 
toriaus pažiūros „atsiduoda dualizmu“ (ten pat): „per daug 
yra išskirta dvasia nuo medžiagos ir Dievas nuo pasaulio“ 
(ten pat). Todėl Celiešius ir teigia, esą „krikščioniškoji onto- 
logija turi būti suvokta ne monizmo ar dualizmo kraštutiny- 
bėmis (posakis labai tamsus. - A. Mc.), bet jų vienybe“ (ten 
pat). Sakysime, „būtybei kilti vienai iš kitos nepakanka vien 


2 „Tėviškės žiburiai“, 1972, Nr. 15 

žmogaus proto bei jo valios jėgų ar gamtos dėsnių: reikia ir 
sąveikinės Dievo apvaizdos paramos“ (ten pat). Betgi ar šis 
Dievo apvaizdos įjungimas jau sukuria monizmo ir dualiz- 
mo vienybę? Gali Celiešius teikti „sąveikos filosofiją“ kiek 
įmanydamas, tačiau jis negali pamiršti dviejų dalykų. Pirma: 
pasaulis yra sukurtas kaip būtinybė (gamta) ir kaip laisvė (dvasia). 
Veikti būtinai ir veikti laisvai reiškia veikti savarankiškai. 
Dievo apvaizda nuolatiniu kuriamuoju veikimu (creatio con- 
tinua) palaiko tiek būtinybę, tiek laisvę, tačiau anaiptol neįtai- 
goja jų, kad būtinybė nustotų buvusi būtina, o laisvė — lais- 
va. Nes kitaip pasaulis virstų šmėkla. Trumpai tariant, Die- 
vas yra pasaulį sukūręs kaip tikrą būtį, o ne kaip kokį vaiduoklį. 
Pasaulio savarankiškumas veikime (kosmologinėje srityje) yra 
nepaneigiamas dalykas. O pripažinus pasaulį tikra būtimi, ne 
kažkokia Dievo marionete, skirtumas tarp pasaulio ir Dievo 
pasilieka labai ryškus - ne tik kilmės (pasaulis yra Dievo kū- 
rinys), bet ir veikmės (pasaulis veikia savarankiškai) prasme. 
Jokia „sąveikos filosofija“ šio skirtumo užgrįsti nepajėgia, jei- 
gu ji nenori būti nuoseklus atkritimas į plotiniškąjį monizmą. 
Antra: dvasia yra ontologiškai kitos kilmės ir kitos esmės negu me- 
džiaga. Medžiagą ji veikia per kūną ir per kultūrą, nenusto- 
dama dėl to būti visiškai kas kita negu medžiaga. Medžia- 
gos negalima paversti dvasia, ir dvasios - medžiaga. Tarp šių 
būtybių lieka niekados neužgrindžiamas plyšys. Ir šioje sri- 
tyje jokia „sąveikos filosofija“ skirtumo nenugalės, nes jis sly- 
pi pačioje šių skirtingų būtybių prigimtyje, viena iš kitos ne- 
išvedamoje ir viena į kitą nesuvedamoje. O kad kūnas įtai- 
goja dvasios veikimą ir kad medžiaga sąlygoja kultūrinę 
kūrybą, - tai dalykai, žinomi nuo amžių. Kas tai rimtai kada 
nors yra neigęs, išskyrus gal tik kokius nors spiritualistinius, 
nieko nekuriančius ir nesveikais psichiniais įvaizdžiais gyve- 
nančius sektantus? Ką tad ana, Celiešiaus taip pabrėžiama 
„Sąveika“, atskleidžia naujo? Argi taip jau didelė būtų išmintis 
teigti „sąveikinę priežastį“ Celiešiaus brošiūros sakant: ši bro- 
šiūra yra padarinys sąveikos tarp plunksnos, rašalo ir Celie- 
šiaus proto? Negi šitokia „sąveika“ suvestų vienybėn plunks- 
ną, rašalą ir protą? 

P. Celiešius būgštauja, kad, pripažinus pasaulį - gamtą 
ir žmogų - savarankiškus jų veikime, pasaulis nevirstų „Die- 
vo priešybe“ (ten pat). Kodėl betgi jis turėtų virsti Dievo prie- 
šybe, jei pats Viešpats jį sukūrė kaip savarankišką būtybę: būti- 
ną gamtoje ir laisvą žmoguje. Ir platoniškajame dualizme ana 
pirminė medžiaga nėra demiurgo priešybė: ji yra tik nuo to 
nepriklausoma. Krikščionybė paneigė šį nepriklausymą tuo, 
kad ji pasaulį padarė Viešpaties kūriniu iš nebūties. Krikš- 
čioniškasis Dievas yra pasaulio Kūrėjas iš nieko, o ne jo žie- 
dėjas iš kokios nors šalia Dievo esančios medžiagos. Tačiau 
šis iš nebūties pašauktas pasaulis yra sukurtas kaip tikra sa- 
vus dėsnius, savą vertę ir savą tiesą turinti būtybė. Kodėl tad 
ši būtybė turėtų būti Dievo priešybė? Argi ne Dievas jai yra 
davęs jos būtį, jos dėsnius, jos vertę ir jos tiesą? Visa tai yra 
Dievo duota, todėl buvimas yra malonė. Tačiau visa tai yra 
duota, todėl veikimas yra nuosavybė. Užtat kai Celiešius sa- 
ko: „Pasaulis yra sąveikoje su Dievu ir todėl nėra visai au- 
tonomiškas“ (ten pat), tai jis tik kartoja tą patį, ką ir auto- 
rius teigia savo knygoje, būtent: „Dievo kūrinys pasaulis yra 
ontologinėje savo plotmėje, todėl čia jis yra nesavarankiškas“ 
(p. 98). Apie visišką pasaulio autonomiją negali būti nė kal- 
bos, nes visiškai autonomiškas pasaulis būtų tik tada, jei būtų 
nesukurtas — ne tik kosmologinėje, bet ir ontologinėje srity- 
je, vadinasi, jei jo buvimas būtų ne Dievo duotas, bet turi- 
mas iš savęs. Kitaip tariant, visiškai autonominis pasaulis būtų 
tik tada, jei jis pats būtų Dievas, arba tada, jei Dievo nebūtų. Pa- 
saulio savarankiškumą kosmologinėje srityje ir jo nesavaran- 
kiškumą ontologinėje plotmėje autorius savo knygoje yra dės- 
tęs gana plačiai (plg. p. 51-57, 86—102). Manau, kad Celie- 
šius yra jį pastebėjęs ir supratęs. Jis tik norėtų sava „sąveikos 
filosofija“ perkelti Dievo veikimą - apvaizdinį veikimą ir tuo 
pačiu kuriamąjį, nes Apvaizda ir yra ne kas kita kaip kūri- 
mo dabartis (plg. broš., ‘p. 9) — ir į kosmologinę sritį arba į 
pasaulio regimybę. Čia tad ir glūdi „sąveikos filosofijos“ šak- 
nys. Tačiau ar tokios pastangos yra įmanomos, ir kokios iš- 
vados iš jų plaukia? Štai klausimas, kurį dabar truputį pa- 
sklaidysime. 

„Sąveikos filosofija“ atsidaužia į du dalyku, kurie ją su- 
žlugdo, kai tik ji yra išvystoma bent kiek plačiau, būtent: 
a) ji padaro Dievą kosmologiniu veiksniu šalia kitų kosmo- 
loginių veiksnių ir b) ji padaro Dievą blogio autoriumi. Šiuo- 
du dalyku neatskiriamai siejasi vienas su kitu, nes „sąveiki- 
nė tų pačių dalykų priežastis“ (P. Celiešius) veikia pasaulio 
regimybėje ne tik teigiamai, bet ir neigiamai. 

a. Padaryti Dievą vienu iš pasaulio veiksnių yra amžina 
filosofijos pagunda. Ji išėjo aikštėn, jau mąstant Dievo buvi- 
mą: visi vadinamieji „penki keliai“ į Dievą, kaip jie yra susi- 
klostę viduriniais amžiais, serga šia liga. Čia Dievas yra va- 
dinamas „pirmasis judintojas - motor primus”, „pirmoji prie- 
žastis - causa prima“, „būtybė iš savęs - ens a se“, „tobuliausioji 
būtybė - ens perfectissimum“ nepastebint, kad terminai „judin- 
tojas“, „priežastis“, „būtybė“ sudaro giminę, o terminai „pir- 
masis“, „tobuliausias“ - rūšį šioje giminėje. Dievas yra pir- 
masis pasaulio judintojas. Gerai. Tačiau jis yra vis dėlto ju- 
dintojas šalia daugybės visokių visokiausių judintojų. Tuo, kad 
ir jis yra judintojas, Dievas savaime įsijungia į judintojų gi- 
minę. Jis tik skiriasi nuo visų kitų judintojų, kad yra pirmasis, 
o visi kiti judintojai yra antriniai, tretiniai ir t. t. Bendrojoje 
tad judintojų giminėje Dievas sudaro savą rūšį, išreikštą ter- 
minu „pirmasis“. Dievas yra būtybė iš savęs arba tobuliau- 
sioji būtybė. Irgi gerai. Tačiau jis vis dėlto yra būtybė (ens) ša- 
lia daugybės visokių visokiausių būtybių. Tuo, kad yra būty- 
bė, Dievas savaime įsijungia į būtybių giminę ir išsiskiria iš 
jos tik tuo, kad jis yra būtybė iš savęs arba tobuliausia būty- 
bė, nes visos kitos būtybės yra iš ko nors kito ir todėl nėra to- 
buliausios, o tik tobulos ar viena už kitą tobulesnės. Bendro- 
joje tad būtybių giminėje Dievas sudaro savą rūšį, išreikštą ter- 
minais „iš savęs“ ir „tobuliausias“. Iš tikro gi Dievas, būdamas 
pasaulio Kūrėjas, negali įeiti į jokią giminę ir sudaryti joje sa- 
vitą rūšį. Net ir pats buvimas neapjungia Dievo ir pasaulio, 
nes sukurtasis buvimas vyksta ne toje pačioje plotmėje, kaip kad ku- 
riamasis Buvimas. 

Tokiu pat keliu eina ir „sąveikos filosofija“: kaip Dievas 
savo buvimu virsta būtybe tarp daugybės būtybių, taip jis sa- 
vo veikimu virsta veiksniu šalia daugybės veiksnių. 

Tai teigia P. Celiešius gana aiškiai: „A. Maceina būties iš- 
sivystyme prileidžia tik vieną veikimo priežastį. Iš tikrųjų gi 
kiekviename išsivystymo veiksme jų yra daug. Pavyzdžiui, 
yra statomas per upę tiltas. Tilto statyboje kartu veikia ir 
žmogaus kuriamosios galios, ir gamtos dėsniai, pagal kuriuos 
inžinierius apskaičiavo medžiagų atsparumą, atmosferos įta- 
ką, tilto apkrovimą būsiančiu susisiekimu ir daug kitų prie- 
žasčių“ (broš., p. 9). Labai gražu, ir A. Maceina būtų iš tík- 
ro Jonelis - durnelis, jei tilto statyboje prileistų tik vieną vei- 
kimo priežastį. Kur tad nuomonių skirtumas? Ten, kad 
Maceinai šių priežasčių tiltui kaip tiltui ir pakanka, o Celie- 
šiui jų nepakanka. Jis eina žymiai toliau: „Tačiau tiek žmo- 
gaus galios, tiek gamtos dėsniai savo buvimu remiasi Dievo 
apvaizdiniu kūrimu. Todėl negalima ontologiškai teigti, kad 
tiltas padarytas tiktai žmogiškųjų galių kūryba. Tai būtų tik 
iš dalies tiesa. Taip pat teigiant, kad tiltas laikosi tik gamtos 
dėsnių balanso apskaičiavimu, būtų irgi tik iš dalies tiesa. 
Krikščioniškasis ontologas dar papildytų, kad tiltas sukurtas 
ir žmogaus galiomis, ir gamtos dėsnių veikimu, ir galutinai 
Dievo apvaizdiniu kūrimu“ (broš., p. 9-10). Šią „tilto kūri- 
mo analogiją“, kaip pats Celiešius teigia, perkėlus „į pasau- 
lio išsivystymą“, ir darosi negalima sakyti, „kad absoliutas 
(Dievas) nėra būtinas pasaulio evoliucijai, vadinasi, jau esan- 
čios būties įvairiopam kitimui“ (broš., p. 10). Pasaulio išsi- 
vystyme reikią neišleisti „iš akių ir Dievo apvaizdos kuria- 
mojo veikimo“ (p. 10). Tai labai ryškus „sąveikos filosofijos“ 
pavyzdys. Ką jis išaiškina? 

Senieji filosofai teisingai sakydavo, kad tasai, kuris per 
daug įrodo, nieko neįrodo: qui nimis probat, nihil probat. Taip 
ir Celiešiaus sąveikos atveju. Jis teisingai teigia apvaizdinį 
Dievo kūrimą, kuriuo visa laikosi - ne tik tiltas, bet ir mud- 
viejų ginčas, ir blasfeminis vokiečių liberalo R. Augsteino vei- 
kalas „Jesus-Menschensohn“ (1972), nes jei nebūtų Viešpa- 

ties nuolatinio kuriamojo veikimo, tai nebūtų nei inžinieriaus, 
nei gamtos dėsnių, nei idėjų, nei piktažodžiavimų. Tačiau 
Celiešius klysta, šį visuotinį apvaizdinį kūrimą paversdamas 
atskiro kosmologinio (gamtinio ir kultūrinio) daikto bei reiš- 
kinio priežastimi: „tiltas sukurtas ir žmogaus galiomis, ir gam- 
tos dėsnių veikimu, ir galutinai Dievo apvaizdiniu kūrimu“ 
(p. 10). Čia aiškiai regėti, kaip Apvaizda esti pastatoma ša- 
lia inžinieriaus galių ir medžiagos savybių, tačiau ką gi Ap- 
vaizda, tiltą statant, išaiškina ar įrodo? Apvaizdos veikimo 
visuotinumas yra toks platus bei gilus, jog jos šaukimasis kaip 
priežastinio veikimo tilto statybai įrodo per daug, o tuo pačiu 
nieko neįrodo ir nieko neišaiškina. Dievas čia esti įjungiamas 
į kosmologinių veiksnių eilę, tarsi jų nepakaktų tilto staty- 
bai. Tuo tarpu apvaizdinis Dievo kūrimas vyksta anaiptol ne 
kosmologinėje tilto statyboje, o ontologinėje buvimo plotmėje. 
Ši buvimo plotmė apima visa, taigi ir tiltą, tačiau dėl to ji 
anaiptol nevirsta tilto (ar kurio kito dalyko) statybos veiks- 
niu. Senosios filosofijos klaida įjungti Dievą į būtybės giminę 
pasikartoja ir P. Celiešiaus „sąveikos filosofijoje“ įjungiant 
Dievą į veiksnio giminę: Dievas veikiąs tilto statyboje kartu su 
inžinieriumi bei gamtos dėsniais, tik šis jo veikimas sudarąs 
savotišką rūšį, išskiriamą terminu „apvaizdinis“. Tačiau kaip 
Dievo buvimas nėra kūrinio buvimas, taip ir Dievo veikimas 
nėra Žmogaus ar gamtos dėsnių veikimas. Kaip buvimas nė- 
ra bendra giminė, apjungianti pasaulį ir Dievą, taip ir veiki- 
mas nėra bendra giminė, suvedanti vienybėn žmogaus kū- 
rybą, gamtos dėsnius ir dieviškąją Apvaizdą. Apvaizdinis vei- 
kimas yra kuriamojo akto dabartis, vadinasi, nepaliaujantis 
būtybės šauksmas iš nebūties, kad jinai būtų. Tai ontologi- 
nė plotmė giliausia šio žodžio prasme. Tuo tarpu tilto staty- 
mas, kaip ir visi kiti žmogaus veiksmai bei gamtos reiški- 
niai, yra jau šios pašauktos būtybės veikimas kosmologinėje 
plotmėje. Kokiu tad būdu būtų galima įjungti aną ontologi- 
nį Viešpaties aktą į šių kosmologinių veikimų eilę ir sakyti, 
esą Absoliutas būtinas šiems veiksmams veiksmeliams vyk- 
dyti? Tai nusikaltimas loginiam pakankamo pagrindo dės- 

niui, kuris pasėkmės pobūdžiui reikalauja ir atitinkamos 
priežasties pobūdžio: causa aequat effectum. Pakankamo pagrin- 
do negalima siaurinti ten, kur to reikalauja pasėka. Bet jo nevalia 
nė plėsti ten, kur to pasčka nereikalauja. O nejaugi tilto statyba 
per upę ar piktybinio auglio atsiradimas kepenyse reikalau- 
ja Absoliuto kaip pakankamo pagrindo? Todėl krikščionis 
ontologas, kuris kosmologiniuose reiškiniuose regėtų, kaip 
Celiešius to nori, šalia gamtos dėsnių ir žmogaus kūrybinių 
galių dar ir Dievą kaip veiksnį, būtų blogas ontologas: jis su- 
jauktų plotmes - ontologinę su kosmologine - ir pamirštų, 
kad ontologo uždavinys atsidėti ne atskiram reiškiniui bei 
daiktui, bet „būčiai kaip tokiai - ens qua ens”. Iš tokios blo- 
gos ontologijos ir kyla Celiešiaus sakinys: „O man atrodo, 
kad Dievas bendradarbiauja tiek su gamtos dėsniais, tiek su 
žmogaus kuriančiomis galiomis“ (p. 12). 

b. Šis sakinys savaime mus veda į antrą „sąveikos filoso- 
fijos“ kliūtį bei pavojų, būtent padaryti Dievą blogio autoriu- 
mi. Juk jeigu Dievas bendradarbiauja tiek su kūrybinėmis 
žmogaus galiomis, vadinasi, įsijungia į jų veikimą, tai reikia 
nepamiršti, kad ir gamtos dėsniai, ir žmogaus galios veikia 
ne tik teigiamai, bet ir neigiamai: jie ne tik stato, bet ir ardo; 
ne tik gimdo, bet ir žudo. Prisiminkime ankstesnį Celiešiaus 
tilto pavyzdį. Jo statyboje jis randa tris veiksnius: gamtą, 
žmogų ir Dievą. Jie visi veikia, ir tik jų visų sąveika atsiran- 
da tiltas. Kokia graži darna! Tačiau ši darna trunka tik tol, 
kol paklausiame: o kokia „sąveikinė tų pačių dalykų prie- 
žastis“ (Celiešius) padaro, kad tiltas ima ir sugriūva? Kuris 
šios „sąveikinės priežasties“ veiksnys tokiu atveju pasirodo 
buvęs nepajėgus: inžinierius, gamtos dėsniai, apvaizdinis 
Dievo kūrimas? O gal visi kartu? Gal tad ir neigiamas kos- 
mologinis veiksmas reikalauja Absoliuto, jei jo, pasak Celie- 
šiaus, reikalauja pasaulio evoliucija apskritai? Juk evoliuci- 
joje neigiamų veiksmų esama aibės. Jeigu Absoliutas yra bū- 
tinas „jau esančios būties įvairiopam kitimui“ (Celiešius), tai 
jis būtinas tiek teigiamiems, tiek neigiamiems veiksmams, ka- 
dangi kitimas be neigiamų veiksmų iš viso yra neįmanomas: 

vienos būties gimimas juk yra kitos būtybės žlugimas - ge- 
neratio unius est corruptio alterius. Ir visa tai vyksta tiek pa- 
gal gamtos dėsnius, tiek pagal kūrybines žmogaus galias. 
Jeigu tad Dievas bendradarbiauja ir su šiais dėsniais, ir su 
šiomis galiomis, tai tada jis yra ir neigiamų veikimų auto- 
rius. Tada jis tiltą ne tik stato, bet ir griauna. Tada jis ap- 
vaizdiniu savo kūriniu gamina ne tik sveiką, bet ir piktybi- 
nio auglio ląstelę. Tada jis bendradarbiauja ne tik su darbi- 
ninku, kuris savo santaupas neša į banką, bet ir su plėšiku, 
kuris tą patį banką apiplėšia. Tada jis kaip veiksnys esti ran- 
damas epidemijose ir karuose, žemės drebėjimuose ir revo- 
"ncijose, miškų ir miestų gaisruose ir t. t., ir t. t., o jeigu 
vaizdinio kūrimo nėra, jeigu visų šių neigiamybių at- 
Mevas yra tik kosmologinės srities palaikytojas jos bu- 
‘t ne veiksnys jos veikime, ar tai tada reiškia, kad kos- 
è sritis yra savarankiška tik savo neigiamybėse, o 
nkiška teigiamuose savo veiksmuose? Ar tai reiš- 
žmogus gali tiltą susprogdinti be Dievo, bet negali 

yti be Dievo? 
1 tad „sąveikos filosofija“ yra nuosekliai išmąstoma 
10, tai ji turi arba pripažinti kosmologinės srities sa- 
1kiškumą josios veikime, arba padaryti Dievą visų šios 
„ties veiksmų vienu iš autorių, už kuriuos jis, kaip protin- 
ga bei laisva būtybė, yra atsakingas - ypač ten, kur žmo- 
gus nedalyvauja, sakysime, gamtinės katastrofos. Kitaip ta- 
riant, „sąveikos filosofija turi arba įjungti Dievą kaip bendradar- 
bį ir į blogus pasaulio veiksmus arba išjungti jį iš visų pasaulio 
veiksmų, palikdama šiuos gamtinei būtinybei ir žmogiškajai lais- 
vei. Kitos išeities autorius nemato. Jokia evoliucinė harmo- 
nija čia nieko nepadės, nes jokios harmonijos negalima sta- 
tyti ant nekaltų būtybių - vis tiek ar jie būtų gyviai ar žmo- 
nės - kančios. Jeigu Dievas iš tikro tokios harmonijos 
statyboje bendradarbiautų, tuomet F. Dostojevskio Ivanas 
Karamazovas būtų teisus grąžindamas Viešpačiui bilietą įeiti 

į tokią harmoniją. 

„Sąveikos filosofijos“ užkulisis yra tejardizmas, kurio ir Ce- 
liešius nėra dar nusikratęs. Todėl jis ir gina Absoliuto būti- 

nybę pasaulio evoliucijai, griebdamasis „sąveikinės priežas- 
ties“, kurioje dalyvauja ir Dievas. Tačiau, kaip žinome (plg. 
autoriaus knygos p. 277-278), Teilhard'as de Chardinas su- 
menkina blogio vaidmenį, vadindamas blogį antriniais evo- 
liucijos produktais, tarsi skiedros obliuojant lentas. Nei blo- 
gio tragikos ryšium su pasauliu, nei jo nesuderinamumo ry- 
šium su Dievu Teilhard'as neregi ir į savo sistemą nejima. 
Juo seka ir P. Celiešius. Ir jis, pateikdamas savą „sąveikos 
filosofijos“ apybraižą, nė žodelio neužsimena apie blogį ir jo 
vaidmenį šioje visuotinėje sąveikoje. Tuomet, žinoma, ši sąvei- 
ka pasirodo tokia gražutė, jog tik imk ir sekis ją į švarko 
atlapo skylutę tarsi raudoną gvazdiką. Deja, blogis yra pa- 
saulyje toks tikras, jog niekas, ypač krikščioniškasis ontolo- 
gas, negali pro jį praeiti. Kas tai mėgina kaip V. Solovjovas 
savo jaunystėje, tas vėliau, patyrimo priverstas, griebiasi per- 
statyti visą savo filosofijos sistemą. Tik dažniausiai tai esti 
jau per vėlu. O jei blogis yra regimas iš pat pradžios, tai vi- 
sokia „sąveikos filosofija“ jo šviesoje pasirodo arba naivi, ar- 
ba virsta iliuzine eschatologijos užuobėga (anticipacija), kai 
Dievas bus viskas visame, tačiau kai šios senosios žemės ne- 
bebus (plg. Apr 21, 1—4). O kol ši senoji žemė nėra perkeis- 
ta į „naują žemę“ (Apr 21, 1), tol ji „tebedūsauja ir tebesi- 
kankina“ (Rom 8, 22) ir tol kiekviena sąveika, kurioje blogis 
nepaisomas, virsta rožiniais akiniais, rodančiais žmogui pa- 
saulį tokį, kokio iš tikro nėra. Jeigu tad P. Celiešius mėgin- 
tų savą ontologiją nebelaikyti ilgiau in pectore, o ją išvysty- 
tų ir paskelbtų, tai autorius jam visų pirma patartų susido- 
mėti V. Solovjovo filosofiniu keliu, kuris prasidėjo irgi 
visuotine sąveika, tačiau atsidaužė galop į blogį ir į jį su- 
dužo. „Trys pašnekesiai“ („Try razgovora“) yra ne tik So- 
lovjovo, bet ir kiekvieno „sąveikos filosofijos“ šalininko pa- 
mokantis įspėjimas. 


+++ 


Tuo autorius ir baigia pirmosios serijos laiškus saviems 
kritikams. Ar išaugs antroji tokių laiškų serija, priklausys nuo 


387 


kritikų, kiek jie atsilieps į čia pateiktas ir kiek plačiau negu 
knygoje išvystytas mintis. Atrodo, kad pastaruoju metu teo- 
loginis pokalbis mūsų spaudoje gyvėja. Todėl būtų gera, kad 
į autoriaus pokalbį su savo kritikais įsijungtų ir daugiau teo- 
logiškai mąstančių asmenų - tiek dvasiškių, tiek pasauliškių. 
„Draugo“ kultūrinis priedas yra iš tikro nepavaduojama to- 
kio pokalbio plotmė. 


IV 


„RAŠTŲ“ 
LxX=-X1KT, 
PAPILDYMAI 


RŪPESTIS ŽMOGUMI 


Paskaita dvidešimtajai 
lietuviškųjų studijų savaitei 


Pratartis 


Dabartinė mūsų padėtis yra panaši į Nietzsche's pamišė- 
lio padėtį: šisai, su žiburiu rankoje, ieškojo rinkoje Dievo; mes 
šiandien toje pačioje rinkoje ieškome žmogaus. Anasai pami- 
šėlis buvo minios išjuoktas klausimu, kurgi Dievas dingęs: 
pasiklydęs? pasislėpęs? iškeliavęs? gal net emigravęs? Mes 
esame tos pačios minios išjuokiami klausimu, kur dingęs 
žmogus: argi nesitriname kasdien su juo alkūnėmis? argi ne- 
siveisia jis greičiau už triušius ir žiurkes? argi neimame tvar- 
kyti jo pradėjimo bei gimimo? Sykiu betgi ir Nietzsche's pa- 
mišėlio atsakymas tebeskamba mūsų ausyse: „Kur Dievas 
dingęs? Aš jums pasakysiu, kur Jis yra: mes Jį nužudėme! Jūs 
ir aš. Mes visi esame jo žudikai“. Ne kitaip tenka ir mums 
atsakyti į dabartinę pajuoką, kur dingęs žmogus. Ar nenu- 
žudėme jo savomis teorijomis, sistemomis, idėjomis ir tech- 
nikomis. Ar jo paveikslas nėra šiandien sudužęs į tūkstan- 
čius skeveldrų, kaip ir anas Nietzsche's pamišėlio žibintas, 
kurį jis tėškė į grindinį, pamatęs, kad minia nesuvokia Die- 
vo dingimo reikšmės? Tačiau minia nesuvokia nė žmogaus 
dingimo reikšmės. Jai atrodo, kad ieškoti žmogaus esą taip 
lygiai juokinga, kaip ir ieškoti Dievo. Juk Dievo bažnyčios 
tebekyšančios pro miestų stogus — net ir Sovietų Sąjungoje. 
Juk žmogaus buveinės tebesistiebiančios net aukščiau už 
šventyklų bokštus. Kam tad čia to žiburio rankoje? Kam ieš- 
koti to, kas prie pat šalies? Minia neregi, kad bažnyčios vir- 
tusios jau Dievo antkapiais, ką regėjo Nietzsche's pamišėlis 

beveik prieš šimtą metų. Minia neregi, kad dangoraižiai jau 
virtę žmogaus karstais. Ji taip pat negirdi, kad ano pamišė- 
lio giesmė „Reguiem aeternam Deo“ šiandien vis labiau 
virsta giesme „Reguiem aeternam homini“. Nes „Dievo mir- 
tis, — kaip pastebi prancūzų dominikonas Claude Geffrė, — 
neišvengiamai patraukia paskui save ir žmogaus kaip pra- 
smės nešėjo mirtį“!. Žmogus miršta ne tik biologiškai; jis 
miršta ir dvasiškai, vadinasi, kaip vertės, garbės, didybės ir 
net kalbos subjektas. Dievui mirus, žmogus išblėsta tarsi ža- 
rija, kadangi jis, Adomo Jakšto žodžiais tariant, ir žėravo ne 
savo paties šviesa. 

C. Geffrė teisingai įžvelgė, kad L. Feuerbacho ateizmas te- 
buvo „apkreipta religinė sistema“ (ten pat): Dievo vardas iš 
tikro reiškęs žmogaus vardą; savo turimame Dievo vaizde 
žmogus regėjęs tarsi veidrodyje savo paties idealinį paveiks- 
lą ir todėl atsigrįžęs į save kaip į garbinimo vertą būtybę. 
Feuerbachas dar galėjęs skelbti, kad seniau žmogaus dievas 
buvęs Dievas, dabar gi žmogaus dievas esąs žmogus: „Homo 
homini deus“?. Šiandien betgi žmogus yra jau išvelkamas iš 
visų Feuerbacho dar jam paliktų dieviškųjų savybių: kaip sub- 
jektas jis yra gujamas vadinamųjų humaninių mokslų (Hu- 
manwissenschaften); kaip subjektas jis yra palenkiamas bevar- 
dėms struktūroms struktūralizme; kaip subjektas jis yra są- 
moningai naikinamas naujausios filosofijos įvairių atšakų. 
Feuerbacho, Marxo, Bakunino, Nicolai Hartmanno ateizmas 
tarėsi išlaisvinęs žmogų paneigdamas Dievą: žmogus be Die- 
vo galįs, kaip svajojo Nietzsche, visais laivais išplaukti į atvi- 
rą jūrą, nes jam akiračio niekas nebeužstojąs. Todėl ankstes- 
nis ateizmas ir skelbėsi esąs tikrasis humanizmas. Tuo tarpu 
naujausiasis Vakarų ateizmas, ypač prancūziškojo pobūdžio 
(plg. Althusser, Barthes, Foucault, Levi-Straussas), aiškiai su- 
vokia save kaip antihumanizmą ir įsakmiai skelbia, kaip sa- 


1 Geffrė Cl. Die Krisis des Humanismus und die Zukunft der Theologie / 
„Concilium“, 1973, Nr. 6-7, p. 380. 
2 Feuerbach L. Das Wesen des Christentums, Berlin, 1956, t. 2, p. 407. 

ko Dufrenne, „gyvenimo prasmės pašalinimą ir žmogaus suž- 
lugdymą“*: „Mūsų amžius išgyveno žmogaus mirtį pirmiau 
negu ją suprato“*. Humanizmas, anksčiau buvęs žmogaus 
vertės bei garbės gynyba, dabar visiškai atvirai pradedamas 
vadinti „protinio senėjimo simboliu“?. Nuosekliai tada ir rū- 
pestis žmogumi šiandien yra nebe rūpestis anuo Renesanso 
„Savęs poetu bei skulptoriumi“, kaip žmogų vadino Pico della 
Mirandola, bet žmogumi agonijoje. 

Šį tad rūpestį čia ir mėginsime kiek pasklaidyti. Visų pir- 
ma atkreipsime dėmesio į rūpesčio žmogumi dialektiką, ap- 
sireiškiančią šio rūpesčio dviveidiškumu ir net demonišku- 
mu. Toliau pasvarstysime, kas sudaro šio rūpesčio objektą, va- 
dinasi, ko mes iš tikro ieškome ir ką giname būdami žmonių 
apsupti ir jų net spaudžiami. Galop mėginsime apibūdinti 
žmogaus nužmoginimo pavojus, kurie kaip tik ir pažadina 
minėtą agoniją, padarydami rūpestį žmogumi skaudžiausia 
mūsų meto problema. 


1. Rūpesčio žmogumi dialektika 


1948 metų gruodžio mėnesio 10 dieną Jungtinių Tautų su- 
sirinkimas priėmė bei paskelbė „Visuotinę žmogaus teisių de- 
klaraciją“, atremtą į du principu: 1) teigiamąjį - „visuose žmo- 
nių šeimos nariuose slypi vidinis kilnumas ir lygios bei ne- 
nusavinamos teisės, sudarančios laisvės, teisingumo ir 
pasaulio taikos pagrindą“; 2) neigiamąjį - „Žmogaus teisių ne- 
pripažinimas bei niekinimas yra pažadinęs tokių barbariškų 
veiksmų, kurie sukrečia žmonijos sąžinę“. Šiais dviem prin- 
cipais yra kartu ir pripažįstami „žmogaus asmens kilnumas 
bei vertė“, ir pasmerkiamas šio kilnumo bei šios vertės neigi- 
mas. Išvaduoti žmogų „iš skurdo ir baimės“ laikoma „aukš- 


3 Dufrenne M. Pour VHomme, Paris, 1968, p. 10. 

* Dufrenne M. Ten pat, p. 229. 

5 Domenach J. M. Die Gegnerschaft gegen die Humanismen in unserer 
zeitgenoessischen Kultur / „Concilium“, 1973, Nr. 6-7, p. 383. 

čiausiu žmogaus siekiniu“; laikyti jį skurde ir baimėje vadi- 
nama sąžinę sukrečiančiu barbariškumu (Preambulė). 

Nors ši deklaracija pati save laiko dar tik „bendruoju ide- 
alu, siektinu visoms tautoms“ (ten pat), vis dėlto ja prabyla 
milžiniškas posūkis žmogaus sąmonėje. Pirmą sykį istorijoje 
čia viešai sutariama bei pareiškiama, kad žmogaus asmuo 
yra nenusavinama kilnybė bei vertybė. Pirmą sykį čia patei- 
kiamas mastas apspręsti bet kuriam elgesiui su žmogumi, vis 
tiek ar šis elgesys būtų individualus ar kolektyvus. Pirmą sy- 
kį čia stoja prieš žmonijos sąžinės teismą politinės, teisinės, 
socialinės, ūkinės sistemos bei jų vykdytojai. Be abejo, tai ne- 
reiškia, kad ši deklaracija būtų panaikinusi žmogaus ujimą 
bei gniaužimą pasaulyje. Net ir ją pasirašiusios valstybės te- 
betrypia žmogaus teises be atodairos. Šia prasme Gabrielis 
Marcelis teisingai pastebi, kad „nuo barbarybės tarpsnio gal 
niekados nėra buvę tokios painiavos, kaip mūsų gyvenama- 
me pasaulyje““. 

Nepaisant betgi šio vis dar tebetvylančio plyšio tarp sąmo- 
nės ir kasdienos, žmogaus teisių deklaracija yra pati žymiau- 
sia rūpesčio žmogumi išraiška mūsų laikais. Nors kasdienoje žmo- 
gus tebėra slegiamas ir toliau, bet tai jau nebevyksta be kaltės ir 
gėdos. Joks žmogaus teisių laužytojas šiandien nedrįsta neigti 
pačių šių teisių. Jis šaukiasi jų net ir tada, kai pats mėgina jas 
pažeisti, tuo pripažindamas jų buvimą ir pasmerkdamas pats 
save. Žmogaus asmens kilnybė bei vertė dar nedaug laimėjo 
kasdienoje, bet ji labai daug laimėjo žmonijos sąmonėje, kuri 
dabar kasdienai bado akis ir verčia ją rausti kiekvieno nusi- 
kaltimo atveju. Čia vyksta maždaug tas pat, kas vyko su ver- 
gija, pasirodžius istorijoje krikščionybei. Ligi Evangelijos žmo- 
nės gimė vieni laisvi, kiti — vergai: tai buvęs, pasak Aristote- 
lio, pačios žmogiškosios prigimties apsprendimas. Bet štai 
krikščionybė paskelbė, kad nėra nei vergo, nei laisvojo, o vi- 
sa yra viena Kristuje. Kaip tad vergija galėjo išsilaikyti šio prin- 
cipo akivaizdoje nesijausdama esanti pasmerkta iš esmės? Tie- 
sa, kasdienoje ji gyveno dar gana ilgai. Dar ir šeštame šimt- 


é Marcel G. Erniedrigung des Menschen, Frankfurt/M., 1957, p. 161. 

metyje po Kristaus randame vergų net vyskupų dvaruose. Ta- 
čiau kas gi nejautė, kad tai nusikaltimas Evangelijai? Evan- 
gelijos deklaracija „nėra nei vergo, nei laisvojo“ buvo mirti- 
nas smūgis senajai vergijai. Jungtinių Tautų deklaracija „visi 
gema lygūs savo kilnybe bei teisėmis“ (Art. 1) yra smūgis nau- 
jajai vergijai. Tai, ką N. Berdiajevas yra pasakęs apie krikš- 
čionybės vaidmenį istorijoje, tinka ir mūsų laikams. „Vienas 
iš didžiausių krikščionybės darbų, įvykdytų istorijoje, buvo 
valstybės absoliutumo aprėžimas, imperialistinės metafizikos 
pergalėjimas ir begalinės žmogaus dvasios prigimties prieš- 
pastatymas absoliutinėms valstybės pretenzijoms. Žmogaus 
siela stovi aukščiau negu visos pasaulio karalystės“. Štai kas 
šiandien neišraunamai yra įsitvirtinę mūsų sąmonėje, ir štai 
ką yra paskelbusios Jungtinės Tautos Žmogaus teisių deklara- 
cijoje. Trumpai tariant, žmogus kaip tikslas savyje, kuris nie- 
kam ir niekad negali virsti priemone, šiandien yra pasidaręs 
savaime suprantamu ir viešai pripažintu principu nepaisant 
daugybės nusikaltimų šiam principui kasdienoje. 

Bet kaip tik su šio principo pripažinimu vis labiau pra- 
deda ryškėti ir antroji jo dialektikos pusė, būtent žmogiško- 
sios vertės prievartavimas. Pasiekę tokio kultūrinės sąmonės 
laipsnio, kuris žmogų laiko tikslu savyje, mes tuo pačiu įga- 
liname barbariškąją sąmonę šį „žmogų-tikslą“ paversti „žmo- 
gumi-priemone“ saviems kėslams. Norėdami gelbėti savo pa- 
žiūras į žmogų kaip tikslą, esame verčiami nusilenkti kitai 
pažiūrai, kuri naudoja žmogų kaip priemonę, tuo prievar- 
taudama mus mūsų pačių įsitikinimais. 

Kaip tai įvyksta, vaizdžiai parodo atsitikimas su Izraelio 
sportininkais Miuncheno olimpiados metu (1972). Šie spor- 
tininkai buvo užpulti palestiniečių, paimti įkaitais, o paskui, 
vokiečių policijai mėginant juos išvaduoti, nužudyti. Mūšy- 
je su policija žuvo ir dalis palestiniečių; kiti buvo suimti ir 
uždaryti kalėjiman. Seniau tuo viskas būtų ir baigęsi. Užpuo- 
likai, kurie liko gyvi, būtų buvę nuteisti. Tačiau šiandien, as- 
mens vertės bei kilnybės metu, pasisiūlė visai nauja taktika. 


7 Berdiajev N. Košmar zlogo dobra // „Putj”, 1926, Nr. 4, p. 108. 

Po kurio laiko palestiniečių organizacija „Juodasis rugsėjis“ 
pagrobė vokiečių lėktuvą ir pareikalavo paleisti suimtuosius 
užpuolikus; kitaip ši organizacija susprogdinsianti šį lėktu- 
vą su nekaltais keleiviais. Vokiečių vyriausybė, nors ir pro- 
testuojant Izraeliui, žudikus paleido ir išlėkdino į Libiją. 

Kas čia įvyko? Ne kas kita, kaip žmogaus vertės išprie- 
vartavimas. Kultūrinė žmogaus kaip tikslo sąmonė čia bu- 
vo pastatyta prieš dilemą: arba leisti žūti nekaltiems keleiviams, 
arba paleisti nenubaustus nusikaltėlius. Barbariškoji sąmonė iš- 
prievartavo kultūrinę sąmonę josios pačios antropologija. Abi 
sąmonės laimėjo. Kultūrinė sąmonė laimėjo, nes ji neatsisa- 
kė net ir konkrečiu atveju laikyti žmogų nelygstama verty- 
be ir nepaaukojo jo jokiai lygstamai vertybei, Miuncheno įvy- 
kyje - baudžiamajai teisei. Barbariškoji sąmonė laimėjo tuo, 
kad privertė kultūrinę sąmonę, norinčią pasilikti savo prin- 
cipo aukštumoje, patenkinti anosios reikalavimus. Tačiau čia 
pralaimėjo rūpestis žmogumi. Mat iškėlę sąmonės švieson ne- 
lygstamą žmogaus vertę, mes nė nenujautėme, kad barba- 
riškoji sąmonė pasinaudos kaip tik šiuo mūsų aukščiu ir pra- 
dės mus juo prievartauti. 

Čia tad ir slypi rūpesčio žmogumi dialektika: žmogus, su- 
voktas kaip nelygstama vertybė, virsta priemone lygstamoms ver- 
tybėms. Reikia tik konkrečiai pagrasinti šią nelygstamą verty- 
bę sunaikinti, ir lygstamos vertybės esti teikiamos savaime. 
Barbariškoji žmogaus kaip priemonės antropologija surado sa- 
vo galią mūsų principų nuoseklume ir dabar ji naudoja šią 
galią vis plačiau ir sėkmingiau. Žmogus kaip tikslas esti pa- 
verčiamas priemone kovai už tautos ar jos dalies laisvę, už 
socialines pakaitas, už individualinį išsilaisvinimą, už pinigo 
įsigijimą ir t. t., ir t. t. Visa tai vyksta ne ta prasme, kad patys 
šie suinteresuotieji aktyviai kovoje dalyvauja - tai yra jų ap- 
sisprendimo bei laisvės reikalas, - bet ta prasme, kad visiš- 
kai kiti ir nekalti asmenys - net kūdikiai — čia esti panaudojami 
pasyviu įrankiu anai kovai: „Arba patenkinsi mano reikala- 
vimą, arba nekaltasis bus sunaikintas“. Štai dilema, į kurią da- 
bar yra patekęs rūpestis žmogumi. Barbariškosios sąmonės 
kova už lygstamas, nors dažnai teisėtas bei teisingas, verty- 

bes vyksta šiandien ne tiek didvyrių žuvimu, kiek nekaltųjų 
žudymu arba kankinimu. Didvyris čia yra slapukas; viešojon ko- 
von yra išstumiama nekalta auka. Tai posūkis, kurio iš tikro nie- 
kas nesitikėjo suvokdamas bei skelbdamas žmogų kaip ne- 
lygstamą vertybę. 

Tokiai padėčiai susidarius, kinta ir pats rūpestis žmogu- 
mi. Mes šiandien rūpinamės ne tik tuo, kad žmogaus kilnybė 
būtų pripažinta bei saugoma, bet ir tuo, kad ji nebūtų piktnau- 
džiaujama, prievartaujama ir išjuokiama. Nes siūlyti mainais 
pagrobtą nekaltą žmogų už žudiką, žinant, kad nekaltasis yra 
siūlomajam nelygstama vertybė, reiškia išjuokti šią vertybę 
pačioje jos esmėje. Tai savotiškas demonizmas, kuris šventą 
principą padaro bejėgį kaip tik dėl jo šventumo. Juk jeigu leis- 
tume žudyti nekaltus žmones, numodami ranka, esą ne mes 
tai darome, tai anas prievartavimas savaime išnyktų, išnyktų 
ir mūsų pasiektas antropologinis aukštis: antropologinė mū- 
sų sąmonė prilygtų barbariškajai antropologijai, nes žudyti 
ir leisti žudyti galint išgelbėti moraliai yra tas pat. Štai kodėl 
rūpestis žmogumi yra pasidaręs dabar tragiškas. Iškilęs į ne- 
lygstamų vertybių rangą, žmogus patenka į demoniškus 
spąstus: jis virsta auka stabas, vis tiek kokiu vardu šie sta- 
bai būtų vadinami. Sutikti betgi, kad žmogus būtų stabams 
aukojamas, reiškia atkristi į tolimus barbarybės laikus. O pa- 
gunda atkristi yra labai stipri, nes mes visi turime vienokių 
ar kitokių teisėtų siekių, kuriems vykdyti dabar kaip tik ir pa- 
sisiūlo nekaltas žmogus kaip sėkmingiausia priemonė. Nu- 
osekliai tad ir rūpestis žmogumi dabar reikalauja didžiulės 
atodairos, skaidros ir švaros, kad tai, ką smerkiame kituose, 
nepradėtume teisinti savyje. Norint gelbėti žmogų kaip au- 
ką stabams, tenka ne sykį teikti savų aukų. Tačiau jos mūsų 
laikais darosi neišvengiamos, kad nenusileistume ligi Kajafo 
antropologijos, pasak kurios geriau esą, jei „vienas numiršta 
už tautą“ (Jn 18, 14). Mūsų amžiuje Kajafo antropologija pra- 
deda reikštis vis garsiau, grėsdama sužlugdyti mūsų pačių pa- 
siektą ir viešai paskelbtą žmogiškosios vertės bei teisės sam- 
pratą. Rūpestis žmogumi dabar tampa kova su Kajafu, besi- 
skardenančiu visuose sinedrionuose. 


397 


2. Rūpesčio žmogumi objektas 


Kuo mes šiandien iš tikro rūpinamės rūpindamiesi žmo- 
gumi? Juk žmogus kaip pažinimo objektas anaiptol nėra tik 
dabarties atradimas. Jau ant senovės graikų šventyklos staktų 
buvo užrašyta: „Pažink pats save!“ Kuo tad mūsasis rūpes- 
tis žmogumi skiriasi nuo praėjusiųjų amžių rūpesčio? Šį 
klausimą gražiai paaiškina Werneris Sombartas, žinomas 
ekonomistas ir antropologas, apibūdindamas ankstesnį žmo- 
gaus buvimą: „Žmogus sąmoningai išgyveno dievų jam skir- 
tą likimą, bet neklausė. Jis dažnai stebėdavosi, bet neklausė. 
Jis nusikalsdavo ir atgailodavo, bet neklūusė. Iš sūnaus sek- 
sualinio susijungimo su motina kilo tragedija, bet iš jo neki- 
lo jokia Edipo komplekso teorija“?. Kitaip tariant, žmogaus 
buvimas pasaulyje neatsidaužė į šį tiek, jog patį žmogų pa- 
verstų klausimu. Greičiau klausimu jis pavertė pasaulį, kaip 
tai rodo senovės ir viduramžių filosofija. Net ir Descartes'o 
posūkis nebuvo tikra prasme antropologinis, vadinasi, posū- 
kis į žmogų, nes čia žmogus buvo visų pirma suvoktas kaip 
pažįstąs subjektas, o ne kaip sava egzistencija susirūpinusi 
būtybė. Abejonėje Descartes'as ieškojo atramos pažinimui, ne 
buvimui. Jis buvo gnoseologas, bet dar ne antropologas. 

Kodėl betgi praėjusių laikų žmogus meldėsi, stebėjosi, nu- 
sidėjo, atgailojo, kentėjo, bet - neklausė? Paaiškinti šią sąmo- 
nės padėtį gana lengva: todėl, kad ano meto žmogus turėjo 
atsakymą. Nes klausia tik tas, kuris atsakymo neturi. W. Som- 
barto kartojamas „neklausė“ anaiptol nereiškia, kad seniau 
žmogus nebūtų sklaidęs savos kilmės, savos prigimties, sa- 
vų gyvenimo tikslų. Tai jis yra daręs nuo pat senų senovės. 
Tačiau, tariant Gabrielio Marcelio žodžiais, anų amžių žmo- 
gus visad nešiojosi su savimi „vidinį veidrodį“, kurin žvilg- 
terėjęs paregėdavo savo vaizdą kaip atsakymą. Visų laikų fi- 
losofija jam tokį veidrodį buvo teikusi, pradedant Aristote- 
lio apibrėžtimi „žmogus kaip protingas gyvūnas“ ir baigiant 
Teilhard'u de Chardinu apibrėžtimi „žmogus yra savisąmo- 


8 Sombart W. Der Mensch, Berlin, 1938, p. 379. 

nės pasiekusi evoliucija“. Tiesa, šie veidrodžiai kiekvieną sykį 
rodė vis ką kita: čia homo creatura, čia homo sapiens, čia homo 
Jaber, čia vėl homo morbus, čia net super-homo, jeigu naudosi- 
mės Maxo Schelerio schema?. Tačiau visi šie veidrodžiai ro- 
dė; juose visuose žmogus save regėjo. 

Bet štai mūsų dienomis anie veidrodžiai yra sudužę. ls- 
toriškai jie mums yra vis dar pažįstami. Egzistenciškai ta- 
čiau jie yra patekę į antropologinį muziejų: ten mes juos kar- 
tais lankome, žiūrinėjame ir stebėte stebimės, kodėl jie mū- 
sų nebeatspindi. Sakysime: Aristotelio apibrėžtis „žmogus 
yra protingas gyvūnas“ anaiptol nėra klaidinga. Tik ji nie- 
ko nesako, kadangi mes žiūrime į šį graikišką veidrodį ne- 
be kaip protingi gyvūnai, bet visiškai kaip kas kita. Nieko 
nesako nė muziejun jau gabenama Teilhard'o de Chardino 
apibrėžtis „žmogus yra savisąmonės pasiekusi evoliucija“, 
nes mes ir į šį veidrodį žiūrime nebe kaip evoliucijos ap- 
raiškos, o irgi kaip visai kas kita. Pats mūsų klausimas yra pa- 
sikeitęs. Nuosekliai tad ir praeities veidrodžiai kaip atsakymai 
yra apsiblausę: kadaise spindėjusiose jų plokštėse šiandien sa- 
vęs nebeatpažįstame, 

Kodėl? Todėl, kad seniau ieškodavome vaizdo žmogaus 
kaip rūšies, klausdami trečiuoju asmeniu: kas jis yra, tasai pa- 
daras, vadinamas žmogumi. Nuosekliai tad ir atsakymai bū- 
davo duodami rūšies prasme: žmogus yra Dievo kūrinys, pro- 
tingas gyvūnas, gamtos klystkelis, evoliucijos sąmonė ir t. t. 
Tačiau visi šie atsakymai pasidaro nebetinkami, kai klausia- 
me pirmuoju asmeniu: kas esu aš; aš kaip vienintelis, nepakar- 
tojamas, neturįs rūšies, bendros esmės, bendros padėties? At- 
sakyti į tai, esą aš esu kūrinys, gyvūnas, sąmonė reiškia nie- 
ko nepasakyti, kadangi visi šie atsakymai liečia bei išreiškia 
žmogaus rūšį, bet ne mane kaip Aš. Tačiau tai kaip tik ir yra 
mūsų dienų klausimo būdas: klausėjas čia virsta klausimo ob- 
jektu. Anksčiau žodis „žmogus“ buvo bendrinis vardas, todėl 
ir antropologija galėjo būti metafizikos dalis. Šiandien žodis 


° Pig. Scheler W. Philosophische Weltanschauung, Muenchen, 1954, 
p. 66-88. 

„Žmogus“ esu aš pats, todėl ir antropologija yra virtusi ma- 
nos egzistencijos apmąstymu. Man šiandien rūpi ne mano gi- 
minė, ne mano ontologinė esmė, net ne mano padėtis pasau- 
lyje, bet šiandien man rūpi aš pats. Žvilgis į žmogų, seniau ėjęs 
nuo klausėjo į rūšį, dabar grįžta atgal į patį klausėją. 

Be abejo, klausimas „kas aš esu“ tučtuojau ištįsta į visus 
mane liečiančius matmenis arba dimensijas; jis apima, pasak 
G. Marcelio, visą statement — ir kilmę, ir esmę, ir prasmę, ir 
tikslą!?. Betgi visi šie matmens patenka ano „žvilgio atgal“ 
švieson. Visi jie yra svarstomi nebe patys savyje, atsieti nuo 
manęs, bet, priešingai, kaip tik ryšium su manimi: kas yra 
mano kilmė, mano esmė, mano prasmė, mano tikslas, mano pa- 
dėtis ir t. t. Samprata, kas aš esu, nušviečia ir visą manos bū- 
ties sąrangą: ne atvirkščiai, kaip buvo tikima seniau. Ne rū- 
šinė kilmė, esmė, prasmė apsprendžia tai, kas aš esu, bet tai, 
kas aš esu, apsprendžia ir mano kilmę, ir mano esmę, ir ma- 
no prasmę, ir galop mano padėtį pasaulyje. Šiuo atžvilgiu 
teisus yra Arnoldas Gehlenas, sakydamas, kad žmogui „jo 
santykiai su tikrove didžiai skirsis, ar jis laikys save dievo 
sūnumi, ar išsitobulinusia beždžione“"!. 

Klausimą, kas aš esu, ir kas man yra tikrovė, vadiname eg- 
zistenciniu, nes jis keliamas ne teorijai kurti, o mano paties 
egzistencijai grįsti. Įvairių įvykių įtakojamas, mūsų meto 
žmogus pateko į „visiškai apnuogintos būtybės padėtį“, kaip 
tai vaizdžiai apibūdina G. Marcelis’, Anksčiau tikėjome gy- 
veną įsišakniję tam tikrose žmonių giminės lytyse, kaip Baž- 
nyčia, valstybė, tauta, šeima, profesija, bičiulių ratelis, todėl 
jautėmės saugūs šių lyčių prieglobstyje. Dabar betgi savo li- 
kimu patyrėme, kad pasitikėjimas anomis lytimis buvęs 0b- 
jektyvus melas; kad jų teiktas saugumas buvusi objektyvi ap- 
gaulė; kad šios lytys mūsų egzistencijos pagrindo nesudariu- 
sios. Todėl pakako vieno smūgio, kad jos subyrėtų ir kad 


10 Plg. Marcel G. Das Problem des Menschen, Frankfurt/M., 1956, p. 79-80. 

M Gehlen A. Der Mensch. Seine Natur und seine Stellung in der Welt, 
Frankfurt/M., 1966, p. 9. 

12 Marcel G. Das Problem des Menschen, p. 51. 

žmogus pasiliktų tik jis pats, vadinasi, visiškai apnuogintas: 
be Bažnyčios, be valstybės, be tautos, be šeimos, be bičiu- 
lių. Nebūtis kaip žmogiškojo buvimo erdvė iš metafizinės teorijos 
virto egzistenciniu patyrimu. Žmogus pasijuto esąs nebe na- 
rys, o grynas Aš. Ar tad nuostabu, kad jis šiandien ir klau- 
sia: kas esu aš? Kas esu aš kaip Aš, nes visi kiti „kaip“ - kaip 
pilietis, kaip tautietis, kaip tėvas ar motina, kaip draugas - 
yra nebetekę prasmės. Man likęs yra tik Aš pats. Kas tad esu 
šisai Aš, nesužlugdytas ano smūgio, suardžiusio visas kitas 
lytis? Štai pagrindinis ir esminis mūsų dienų antropologi- 
jos klausimas. 

Bet kaip tik šiam pagrindiniam dabarties klausimui ir ne- 
turime atsakymo, neturime ano „vidinio veidrodžio“, į kurį 
dirstelėję galėtume išvysti, kas esame. Nepaisant to, kad šian- 
dien žmogus tiek įtampiai apmąsto savą egzistenciją, jog šį 
jo apmąstymą, pasak Hermanno Kringso, galėtume palyginti 
tik su graikiškuoju polis ir viduramžiškuoju Dievo apmąsty- 
mu“, - nepaisant viso to, nėra atsiradusios jokios Aš-antro- 
pologijos. „Žmogus, - sako H. Kringsas, - nors ir absoliu- 
čiai domisi pats savimi, nėra sukūręs antropologijos, to ka- 
rališkojo žmogaus mokslo, kaip tai buvo padarę ankstesni 
amžiai, kildindami visuotinį valstybės mokslą ar ne mažiau 
visuotinį Dievo mokslą... Žmogus mąsto save kaip gamtos 
padarą, kaip protingą būtybę, kaip socialinę bei politinę bū- 
tybę, jis kuria gamtamokslinę antropologiją, filosofinę antro- 
pologiją, sociologinę antropologiją, bet antropologijos be pažy- 
minio nėra“ (ten pat). Dar daugiau! M. Scheleris ir G. Mar- 
celis net tvirtina, kad specialių žmogaus mokslų - šiandien 
vadinamų humaniniais mokslais - išsiskleidimas kaip tik yra 
žmogų aptemdęs, „užuot jį nušvietęs“!!. Tai Schelerio teigi- 
nys. Marcelis sakosi esąs net linkęs manyti, „ar kartais ši at- 
skirų pažinčių gausybė mūsų galų gale neapakina“ taip, kad 


3 Plg. Krings H. Wissen und Freiheit: „Die Frage nach dem Menschen“ 
/ Festschrift fuer Max Mueller, Freiburg/ Br., 1966, p. 23. 

M Scheler M. Die Stellung des Menschen im Kosmos, Muenchen, 1947, 
p- 10. 


401 


mes juo toliau, juo silpniau regime save pačius (ten pat). Pa- 
vyzdžiui, Marceliui atrodo, esą nesąmonė yra norėti, kad 
proistorė atsakytų žmogaus kilmės klausimą ar kad kuri nors 
mokslinė kosmologija atskleistų žmogaus prigimtį (plg. ten 
pat). Trumpai tariant, pagrindinis antropologijos klausimas, 
kas aš esu, prasilenkia su antropologinių mokslų teikiamais 
duomenimis. Visi šie mokslai, kaip jau minėta, subjektą iš- 
skiria ir tuo pačiu virsta nebyliais mūsų rūpesčio akivaizdoje. 

Trumpas autoriaus pokalbis su viena psichologijos profe- 
sore atskleidžia minėtų mokslų negalią. „Kaip Jūs įjungiate į 
psichologijos mokslą žmogaus laisvę?“ - „Mes tiriame žmo- 
gų taip, tarsi jis nebūtų laisvas“. - „O jeigu jis vis dėlto yra 
laisvas?“ — „Laisvė negali būti mokslo objektas“. - „Teisingai. 
Bet laisvę išskyrus, žmogui vis dėlto esant laisvam, Jūs klas- 
tojate psichologijos objektą“. — „Kitaip mes negalime“, — už- 
baigė pokalbį minėta profesorė. Iš tikro, kur prasideda laisvė, 
ten baigiasi mokslas. Laisvė kaip tik todėl ir yra laisvė, kad ji 
nesileidžia būti tiriama ir į jokias formules suvedama. Norint 
tad žmogų tirti, reikia laisvę išskirti. O laisvę išskirti, reiškia 
sykiu išskirti ir Aš kaip laisvės subjektą. Išskirti gi Aš reiškia 
išskirti pagrindinį dabarties antropologijos klausimą. Štai ko- 
dėl humaninių mokslų išsivystymas ir mūsų klausimo esmė 
nesusisiekia. Joks mokslas negali atsakyti, kas aš esu ir kas man 
yra manos egzistencijos matmenys. Antropologinių mokslų 
suklestėjimo akivaizdoje galime tik pakartoti Goethe's Faus- 
to žodžius iš jo naktinio monologo: 


Štai stoviu aš, kvailelis vargšas, 
Taip lygiai nieko nežinąs, kaip ir pirma. 


Net milžiniška Martino Heideggerio pastanga pasirinkti 
žmogų pavyzdine būtybe ir, padarius ją perregimą (durchsich- 
tigmachen), nušviesti būties prasmę, liko be didesnių laimėji- 
mų Aš-ontologijai. Žmogus kaip Aš liko ir toliau neperregi- 
mas. Gal kaip tik dėl to ir pats Heideggeris vėliau parašė šiuos 
beveik neviltimi skambančius žodžius: „Joks amžius nesuge- 
bėjo tiek žmogaus pažinti ir šias pažintis taip viliojančiai pa- 
teikti kaip mūsasis; ir sykiu joks kitas amžius nepasirodė tiek 

maža pažįstąs žmogų ir tiek daug juo abejojąs kaip mūsasis“5. 
Tai reikia ypač pabrėžti, kadangi pasitikėjimas humaniniais 
mokslais šiandien veda į aiškų pozityvizmą, neigiantį pačią 
mūsų pagrindinio klausimo - „kas aš esu“ - prasmę: esą rei- 
kia klausti ne kas aš esu, bet ką aš turiu... Šiandien mes žino- 
me, ko klausiame ir kuo rūpinamės, būtent mūsuoju Aš. Ta- 
čiau šiandien nežinome, kas yra šisai mūsasis aš, todėl ir mūsų 
rūpestis lieka neaiškus savo linkme. 


3. Rūpesčio žmogumi pavojai 


Bet kaip tik čia iš naujo prasiveržia anksčiau minėta rū- 
pesčio žmogumi dialektika. Kaip kultūrinis asmens vertės bei 
kilnybės pripažinimas dabar esti piktnaudojamas barbariš- 
kosios sąmonės kėslams, taip neatsakytas klausimas - „kas 
aš esu“ — kelia troškulio šį Aš, G. Marcelio žodžiais tariant, 
paversti „psichiniu daiktu“““ ir tuo būdu padaryti jį apval- 
domą. Mat žmogus kaip Aš išsprūsta iš visų pasaulio jėgų, 
ir kol jis jaučiasi esąs Aš, tol niekas neįstengia paversti jo 
priemone. Žmogaus laisvė, vertė ir kilnybė slypi jo Aš-sąmonėje. 
Ir atvirkščiai, kai tik ši sąmonė ima blėsti, tuojau nyksta jo 
kaip tikslo savyje samprata, ir žmogus atkrinta į priemonių 
kategoriją, virsdamas iš tikro „psichiniu daiktu“ arba „sąmo- 
ningu įrankiu“. O kad žmogus tokiu įrankiu virsti gali, ro- 
do ne tik simboliškai George'o Orwello romanas „1984“, ku- 
riame pagrindinis veikėjas tiek nuasmeninamas, jog galop 
pasijunta mylįs „didįjį brolį“, - tai rodo ir tikroviškai nese- 
niausios bolševikų bylos įvairiuose Rytų Europos kraštuose, 
kur kaltinamieji nuoširdžiai prašėsi būti nubausti už veiks- 
mus, kurių jie niekad nebuvo padarę. G. Marcelis pastebi, 
kad šiems žmonėms net ir savižudybė atrodė esanti „neleis- 
tina išeitis“ pabėgti nuo „pelnytos“ bausmės”. Be abejo, tai 


15 Heidegger M. Kant und das Problem der Metaphysik, Frankfurt/M., 
1952, p. 189. 

16 Marcel G. Emiedrigung des Menschen, p. 29-30. 

17 Marcel G. Ten pat, p. 29. 

kraštutiniai pavyzdžiai. Tačiau kasdiene lytimi jų sutinkame 
šiandien visur. Pasaulis negali pakęsti žmogaus kaip Aš, to- 
dėl ir stengiasi jo Aš-sąmonę iškreipti ir net sunaikinti. Jis sten- 
giasi žmogų kaip Aš pakeisti į žmogų kaip jis; kaip kitas, kaip 
visi. Šią pastangą G. Marcelis prasmingai vadina sakrilegija, 
nes čia iš tikro esti išniekinamas švenčiausias mūsų tikrovės 
dalykas, būtent Dievo paveikslas žmoguje!š. Sakrilegija žmo- 
gaus atžvilgiu yra pats didžiausias dabarties pavojus ir tuo 
pačiu pats neramiausias mūsų rūpestis. 

Aš-sąmonės temdymas gali būti vykdomas įvairiausiais 
būdais. Paprasčiausias bei regimiausias iš jų yra, be abejo, 
viršinė jėga, kurios pasekmė - fizinis žmogaus sunaikinimas. 
Jean-Marie Domenachas gražiai pastebi, kad „žmogaus su- 
anoniminimas pereina į žmogžudystę, ir vertės paneigimas 
baigiasi egzistencijos suardymu“'?. Tai esąs, pasak jo, „huma- 
nizmo nuosmukis į nulio tašką“ (ten pat). Baisiausia yra čia 
betgi tai, kad jėgos naudojimas esti vykdomas ne kaip stai- 
gus mirties veiksmas, bet kaip ilgalaikis marinimo vyksmas - 
tikslu išniekinti bei sutrypti žmogų kaip Aš. Kankinimai, ba- 
davimas, ankštos patalpos, nešvara, sunkus darbas, trumpas 
poilsis, riksmas vietoje kreipimosi, patyčia - štai tęstinės 
žmogžudystės formos, mums gerai pažįstamos tiek iš nacio- 
nalsocialistinės istorijos, tiek iš bolševikinių praktikų, tiek iš 
apskritai diktatūrinių santvarkų elgesio su žmogumi. Pasta- 
raisiais metais prie šių žmogžudystės formų bei būdų jungia- 
si vis plačiau be gėdos keliamas klausimas negimusiųjų kū- 
dikių naikinimo ir nepagydomų ligonių eutanazijos reikalas, 
randąs pritarimo net katalikams atstovaujamoje spaudoje?" 
Mąstomas bei išgyvenamas kaip „psichinis daiktas“, žmogus 
esti pakenčiamas tik tol, kol naudingas bei mielas. Virtęs sun- 
kenybe ar net našta, jis paprasčiausiai sunaikinamas. 


18 Ten pat, p. 57. 

19 Domenach J. M. Die Gegnerschaft gegen die Humanismen..., p. 388. 

20 Plg. Šiuo atžvilgiu ypač būdingą straipsnį „Praxis und Diskussion der 
Euthanasie”, „Imprimatur, Nachrichten und Kritische Meinungen aus der 
katholischen Kirche“, Trier, 1973, Nr. 5, p. 145-149. 

Vis dėlto viršinė jėga ištinka paprastai tik nedidelį skai- 
čių. Dažnai ji net slepiasi užkulisiuose, kad nebūtų pasmerkta 
kaip barbarybės proveržis. Tai betgi, kas mums visiems gre- 
sia ir kas veikia visiškoje viešumoje, yra tie psichiniai būdai, 
kurie kėsinasi į mūsų Aš-sąmonę ir su kuriais susiduriame 
kiekviename žingsnyje. Jų esama aibės. Bet atrodo, kad vi- 
sus juos galima būtų suvesti į tris rūšis, būtent: a) propagan- 
da, b) fanatizmas ir c) kolektyvizmas. 

a. Propaganda, kuri mus šiandien supa iš visų pusių, yra 
daugiau negu tik pastanga savoms idėjoms paskleisti. G. Mar- 
celis vadina ją įžūlumu vairuoti kito sąmonę pagal savo norus: 
„Propaganda yra ciniškas paneigimas sąmonės krypties tie- 
sos linkui“?!. Štai kodėl geriausi propagandos žinovai yra kar- 
tu ir didžiausi žmogaus niekintojai: jie tyrinėja žmogų kaip 
„psichinį daiktą“, kad paskui nukreiptų savas priemones į sil- 
pniausias šio „daikto“ puses ir tuo palenktų jį visą saviems 
tikslams. Propagandos esmėje slypi ne noras stiprinti žmogų 
kaip Aš, bet, priešingai, noras temdinti jo Aš-sąmonę ir tuo 
padaryti jį klusnų kito įgeidžiams. Pačia savo prigimtimi pro- 
paganda yra sugedusi ir gadinanti. Tai žmogaus suvedžioji- 
mas giliausia šio žodžio prasme. Ji tokia yra visur — net Baž- 
nyčioje, jei šiosios atstovai Evangelijos skelbimą mėgina pa- 
versti propaganda tikėdamiesi galėsią lengviau pasiekti minią, 
kas šiandien girdima ne iš vieno sielovadžio lūpų, teisinantis 
reikią ugdyti Bažnyčioje viešąją arba bendrąją nuomonę. Į tai 
G. Marcelis teisingai atsako, kad „nieko nėra pasaulyje leng- 
vesnio, kaip formuoti nuomonę“2. Pridurtume, kad nieko pa- 
saulyje nėra nė kintamesnio, kaip viešoji nuomonė. Be to, vie- 
šoji nuomonė, ką sako jau pats jos vardas, nėra mano nuomo- 
nė. Tai prisiimta nuomonė, kurią kartodamas aš kaip tik ir 
pasirodau esąs nebe Aš, o greičiau iš tikro anas „psichinis 
daiktas“, galįs, tiesa, mąstyti, bet jau nebeturįs savęs ir todėl 
klausąs, kas anonimiškai sakoma bei įtaigojama. Tai biologi- 
nis kompiuteris, įprogramintas svetima medžiaga. 


2! Plg. Marcel G. Erniedrigung des Menschen, p. 80. 
2 Ten pat, p. 63. 

Nuosekliai tad ir kalba, kuria prabyla propagandos laimė- 
tas žmogus, yra ne jo Aš-kalba. Tai kalba radijo, televizijos, 
laikraščio, politikų ar sociologų. Aš-sąmonės aptemimas nu- 
žudo ir kalbą, šį asmeniškiausią ir originaliausią žmogaus 
apraišką. „Psichiniu daiktu“ virtusio žmogaus žodis yra be- 
vardis, o jo sakinys - šablonas. Štai kodėl net ir kilniausi da- 
lykai išdvasuoja, kai tik jie esti teikdinami propagandiniu bū- 
du. Sakysime, kova už mūsų tautos laisvę nebedaro įspūdžio 
todėl, kad žodinė jos lytis yra virtusi nebe kalbėtojo Aš-kal- 
ba, o tuščiavidurių frazių srautu; pamokslas bažnyčioje ne- 
bepasiekia sielos todėl, kad pamokslininko lūpos taria ne sa- 
vojo Aš-žodį, o praėjusiųjų ar dabartinių laikų trafaretą: mū- 
sų amžius tokių trafaretinių formulių turi ne mažiau negu 
praėjusis. Teisingai tad J. M. Domenachas, kalbėdamas apie 
šiandien skelbiamą žmogaus mirtį, pastebi, esą ši visko — 
„jaunystės ir grožio, praeities ir ateities“ — netekusi būtybė, 
tikėjosi dar pasilaikiusi kalbą; tačiau pasibaisėdama pastebė- 
jo, kad žodžiai, kuriuos ji taria, „yra kito žodžiai“, ir kad 
tuo būdu ji yra apiplėšta savo gelmėje, netekdama net savo 
žodžio. Štai kodėl propagandai spirtis yra šiandien esminė 
rūpesčio žmogumi dalis, nes propaganda dabar yra labiau- 
siai išvystytas bei išplėstas būdas paversti žmogų „psichiniu 
daiktu“ ir tuo nužudyti jį kaip Aš. 

b. Fanatizmas yra propagandos laimėto žmogaus būsena. 
Netekęs Aš sąmonės ir persisunkęs kitų nuomone, toksai žmo- 
gus, pasak G. Marcelio, griežtai atsisako abejoti prisiimtąja pa- 
žiūra. Tuo fanatizmas darosi panašus į tikėjimą, skirdamasis 
nuo šiojo vis dėlto tuo, kad tikėjimas neabejoja tik tada, kai 
jaučiasi atsirėmęs į Absoliutą?. Tuo tarpu fanatizmas neabejoja 
kasdienybe. Jos apraiškos jam yra tapusios nepakeičiamais sta- 
bais. Tik prisiminkime milijonų nusistatymą Marxo „Kapita- 
lo“, Hitlerio „Mein Kampf“, Mao Dzedungo citatų atžvilgiu, 
ir fanatizmo objektas pasidarys aiškus. G. Marcelis kreipia 
mūsų dėmesį į tai, kad net „tikra religija gali būti savo prin- 


3 Domenach J. M. Min. veik., p. 388. 
2 Plg. Marvel G. Min. veik., p. 156. 

cipuose sufanatinta, kaip pradžioje sveikas audinys gali būti 
apimtas vėžio“, Marcelio nurodymą patvirtina Šveicarijos 
vyskupų pareiškimas šių metų pavasarį ryšium su vis didė- 
jančia įtampa tarp pažangiųjų ir atžangiųjų sąjūdžių Bažny- 
čioje. „Jau kuris laikas, - rašo vyskupai, - kai skaidymasis (Po- 
larisierung) bei įtampa tiek padidėjo, jog peržengia sveiką sai- 
ką. Tuo apgailėtinai užkietėjama savuose požiūriuose, kas 
padaro nebeįmanomą dalykinį ginčą. Užuot atvirai kalbėju- 
sis, kritikuojama be meilės, įžeidinėjami asmens ir abipusiai 
kaltinami erezijomis“2S, 

Tai vyksta todėl, kad šiandien įkyriai peršama vadinamoji 
„Kritinė sąmonė“ fanatizmo esti sėkmingai naudojama - tiks- 
liau piktnaudojama — saviems tikslams. Fanatinis žmogus 
anaiptol nėra naivus žmogus: jo sąmonė yra labai kritiška. 
Tačiau jis yra, deja, kritiškas tik tam, kas nesutaria su jo pa- 
ties pažiūromis. Pačių šių pažiūrų atžvilgiu jis jokios kriti- 
nės sąmonės neturi. Tuo būdu kritinė sąmonė kaip protinio 
subrendimo ženklas virsta fanatiko sieloje vienašališka ir su- 
ardo visą dvasinę žmogaus brandą. Tai pasitaiko ne tik tarp 
jaunimo. Tai pasitaiko net didžios inteligentijos žmonėse. Bū- 
dingą šia prasme pavyzdį mini G. Marcelis ryšium su Mari- 
taino asmenybe. Būdamas įsitikinęs tomistas, „Jacgues Ma- 
ritainas, - sako Marcelis, - tvirtino, kad, nebūnant tomistu, 
dar galima iš bėdos būti kataliku, tik jau nieku būdu ne pro- 
tingu žmogumi: tai fanatiko teiginys“*. Nuo fanatizmo nie- 
kas nėra saugus. Kai tik kritinė sąmonė eina vienakrypte gat- 
vele, vadinasi, kai ji pasidaro nukreipta tik priekin, niekad 
nebegrįždama į save, tuoj pat fanatizmas virsta vidaus nuo- 
taika. Štai kodėl G. Marcelis, visiškai neperdėdamas, teigia, 
kad „mes esame fanatizmo tiesiog raidiškai apsupti“3. Jis su- 
daro tikrovinį pavojų žmogui kaip Aš ir gali būti pergalėtas 
tik atvirybe visoms kryptims, nes juk ir Aš-sąmonė apima 
ne mane vieną, bet ir kitąjį šalia manęs. 


25 Ten pat, p. 147. 

26 Cit. iš: „Herder-Korrespondenz“, 1973, Nr. 8, p. 431. 
27 Marcel G. Min. veik., p. 165-166. 

28 Ten pat, p. 147. 

c. Kolektyvizinas yra atoveika individualizmui. Kiek šis 
žmogaus Aš-sąmonę taip labai pabrėžia bei išvysto, jog ne- 
betenka ryšio su kitu, išsijungdamas iš bendruomeninės ap- 
linkos, tiek kolektyvizmas paverčia Aš-sąmonę bendruome- 
nės atspindžiu, įglausdamas žmogų į minią, tarsi žvirgždą į 
žvyro krūvą: reikšminga čia belieka tik krūva, o ne atskiras 
grūdelis. Į šią pavojingą pakaitą jau senokai yra nurodęs is- 
panų filosofas ir sociologas Jose Ortega y Gassetas žinomu 
veikalu „Masių sukilimas“ (1923), kuriame jis vaizdingai pa- 
stebi, kad minia, anksčiau buvusi sėsli, dabar pajudėjo ir už- 
plūdo visą istorijos sceną: didvyrių nebeliko; visa diktuoja 
choras. Europoje kilę bolševizmo, fašizmo, nacionalsocializ- 
mo sąjūdžiai patvirtino Ortegos įspėjimą, esą mes artinamės 
į minios amžių. Istorijos linkmės į kolektyvizmą nepakeitė nė 
Antrasis pasaulinis karas. Dar daugiau: kolektyvizmas šian- 
dien graso Aš-sąmonei gal net dar įžūliau negu anksčiau, 
nes anksčiau jis buvo daugiau viršinis: užgožėti asmenį 
triukšmingai žygiuojančia sufanatinta minia, kurios akivaiz- 
doje ne vienam pasidarydavo tiesiog priklu ir šiuo priklu- 
mu jis gelbėdavosi nuo kolektyvinės sąmonės. Tuo tarpu da- 
bar kolektyvizmas yra daugiau vidinis: tai pastanga įtikinti 
žmogų, esą jis esąs Aš tik būdamas su kitu. Tai dviprasmė 
ir pavojinga formulė, nes ji prileidžia, kad kiekvienas žmo- 
gus yra Tu; kitaip tariant, kad yra tik „Aš“ ir „Tu“. Iš tikro 
betgi žmogus būna trimis lytimis: kaip Aš, kaip Tu ir kaip 
Jis. Meilės ryšys, statąs manąjį Aš, susikuria tik tarp Aš ir 
Tu, niekados ne tarp Aš ir Jis. Žmogus kaip Jis yra man tik 
kitas Aš, o ne manasis Tu. Šis gi kitas Aš laiko mane — taip 
lygiai, kaip ir aš jį - minėtu “psichiniu daiktu“ ir elgiasi su 
manimi - taip lygiai, kaip ir aš su juo - kaip su daiktu: ki- 
tas Aš suobjektina manąjį Aš ir tuo pačiu pažadina manyje at- 
grasą jo atžvilgiu. Žmogaus sudaiktinimas yra vieno Aš santy- 
kiansena su kitu Aš. Turbūt didžiausias Jeano Paulio Sartre'o 
nuopelnas ir yra tai, kad jis savo knygoje „Būtis ir niekis“ 
(1943) atskleidė skirtumą tarp manęs ir kito kaip dviejų Aš, 
tarp kurių vyksta ne egzistencijų susiliejimas meilėje, o vie- 

nas kito neigimas bei noras vienas kitą turėti bei valdyti tarsi 
kokį daiktą. 

Minia ir yra šių įvairių įvairiausių Aš telkinys, kuriame 
žmonės santykiuoja vienas su kitu kaip šalti objektai: minio- 
je kitas niekad nėra Tu, o tiktai Jis. Ir juo labiau minios būsena 
virsta asmens būsena, juo labiau vienas žmogus darosi ki- 
tam daiktas, juo labiau jame nyksta Aš-sąmonė ir juo labiau 
jis esti paglemžiamas anojo kito Aš. Minioje žmogus neatsi- 
veria kitam, todėl šis kitas ir netampa jo Tu. Minioje žmo- 
gus greičiau užsisklendžia savyje, atsitveria nuo kito Aš, pra- 
dėdamas jo net nebekęsti. J. P. Sartre'as tokią būseną sim- 
boliškai vadina pragaru: „Pragaras - tai kiti“, vadinasi, anieji 
visi Aš, kurie mane sudaiktina. Kolektyvizmas kaip tik ir ku- 
ria tokią pragarinę būseną kaip žmogaus pavertimą „psichi- 
niu daiktu“ kito Aš akyse. Pakanka tik dirstelėti į sukolek- 
tyvintą gyvenimą, sakysime, komunizme, kad suprastume 
šios būsenos esmę bei jos pavojus asmeniui. 

Štai kodėl Martinas Buberis šiandien ir kviečia mus su- 
kilti prieš kolektyvizmą, „stovintį išsivystymo viršūnėje“, ir 
„Ašvaduoti asmenį“?. M. Buberis sakosi regis kylantį „didžiu- 
lį nepasitenkinimą“ pastangomis kurti bendruomenę, kadan- 
gi šios pastangos einančios klaidinga kryptimi: užuot kūru- 
sios bendruomenę, jos kuria minią; jos jungia žmogų su žmo- 
gumi ne kaip Aš su Tu, bet kaip vieną Aš su kitu Aš. O iš 
tokio jungimo kyla ne meilė, bet neapykanta, kurios dabar 
tiek pilna pasaulyje, jog ji atrodo esanti beveik žmogaus iš- 
gyvenimas kito atžvilgiu. Tačiau neapykanta, virtusi savai- 
mingu išgyvenimu, tuo pačiu virsta ir žmogaus žūtimi, nes 
žmogus, tariant Sofoklio Antigonės žodžiais, būna „ne ne- 
kęsti, bet mylėti“. Kolektyvizmas yra tokios savaimingos ne- 
apykantos šaltinis ir tuo pačiu didžiulis žmogaus kaip Aš pa- 
vojus. Todėl reikia tik pritarti G. Marceliui, kviečiančiam „ka- 
tegoriškai atmesti bet kurią minios filosofiją“*?. 


2 Buber M. Das Problem des Menschen, Heidelberg, 1961, p. 163. 
30 Marcel G. Min. veik., p. 247. 

Užsklanda 


Kas tad yra rūpestis žmogumi? Tai, kaip matome, yra kur 
kas daugiau negu rūpestis, ką valgysime ir kuo apsirengsi- 
me; tai taip pat daugiau negu rūpestis, kaip išlaikysime tai- 
ką ir įvykdysime socialinę teisybę; tai irgi daugiau negu rū- 
pestis, kaip išvaduosime tautas - tarp jų ir mūsąją - iš kapi- 
talistinio ar socialistinio kolonializmo. Visi šie rūpesčiai yra, 
be abejo, tikri. Bet visi jie yra tik išvados bei išplaukos iš ano 
vieno vienintelio rūpesčio, kas aš esu. Kas aš esu, kad turiu 
būti pavalgęs ir apsirengęs? Kas aš esu, kad su manimi turi 
būti teisingai elgiamasi? Kas aš esu, kad turiu būti laisvas 
nuo bet kokio pavergimo? Štai klausimas, sudarąs rūpestį 
žmogumi pačiuose savo pagrinduose. 

Trys pasaulėžiūros lenktyniauja viena su kita šiam klau- 
simui atsakytų: egzistencializmas, marksizmas ir krikščionybė. 
Kiekviena iš jų manosi turinti aną G. Marcelio minėtą „vi- 
dinį veidrodį“, kuriame mes galį paregėti tikrąjį savo pa- 
veikslą ir suprasti, kas esame ir kodėl savimi rūpinamės. 
Kiekviena iš jų todėl ir skelbiasi esanti tikrasis humanizmas. 
Ką tie trys veidrodžiai rodo, pasklaidys tolimesnės trys pa- 
skaitos. Tada iš tikro pamatysime, kuris veidrodis mus ał- 
spindi ir ar iš tikro jis mus atspindi. 

Dabar gi, baigiant šią įvadinę paskaitą, tenka tik paste- 
bėti, kad humanizmas kaip mūsų laiko problema anaiptol dar nė- 
ra laimikis, greičiau uždavinys. Tai problema tiesiogine šio žo- 
džio prasme; sunki ir neišspręsta problema, nuo kurios bet- 
gi tokio ar kitokio išsprendimo priklausys tolimesnis istorijos 
kelias. Žodis „humanizmas“ šiandien reiškia paskatą bei 
kvietimą, kad gelbėtų žmogų agonijoje; žmogų, kurio vertei 
bei kilnybei išryškinti bei įsąmoninti žmonija yra dirbusi, ko- 
vojusi ir kentėjusi tokius ilgus amžius. 


FILOSOFIJA LAISVĖS SARGYBOJE 


Dr. Juozo Girniaus 
60 metų amžiaus sukakčiai 


Kuris gi rūpestis aktualesnis mūsų laikui, kaip 
išsaugoti laisvę? 
Juozas Girnius. „Laisvė ir būtis“, p. 3. 


1. Laisvė ir tiesa 


Nėra abejonės, kad kai kurie, perskaitę šio straipsnio ant- 
raštę, tuojau paklaus: „O kodėl ne tiesos? Kodėl filosofija sto- 
vi laisvės, o ne tiesos sargyboje?“ Ir klausimas nebus be pa- 
grindo. Iš tikro: kodėl gi ne tiesos? Juk filosofija, būdama 
„būtybės kaip būtybės mokslas“ (Aristotelis), savaime ap- 
mąsto pačius pradmenis ir tuo būdu siekia pačios paskuti- 
niosios tiesos. Kodėl tad ji neturėtų ir stovėti šios tiesos sar- 
gyboje? Kodėl tiesa, kaip filosofijos laimikis, neturėtų būti jos 
saugojama istorijos metą? Pirmu tad žvilgiu atrodo, esą anie 
klausėjai yra visiškai teisūs, pirštu prikišamai rodydami į 
straipsnio antraštės nenuoseklumą. 

Galėtume ir net turėtume su šia nuoroda sutikti, jei prieš 
mus nestovėtų Piloto klausimas: „O kas yra tiesa?!“ (Jn 18, 38). 
Įpusėjus viduriniams amžiams, Izaokas Izraelis (845-940) api- 
brėžė tiesą žodžiais: „proto atitikimas daiktą - adaguatio intel- 
lectus et rei“. Tomas Akvinietis prisiėmė šią apibrėžtį ir įtvir- 
tino ją tolimesnių šimtmečių mąstyme, nepastebėdamas bet- 
gi, kad tokia tiesos samprata tinka tik gamtiniams daiktams, 
tačiau nieku būdu ne žmogaus kūriniams ir ne Dievo apreikš- 
tiems dalykams, kadangi abiejų pastarųjų sričių tiesoje jau esa- 
ma laisvės prado. Skelbdami, kad tiesa esanti proto atitikimas 
daiktą, teikiame aiškią pirmenybę daiktui: šisai apsprendžia 
protą, ir protas tik taria, kad tai yra ar kad to nėra: intellectus 
dicit esse quod est, vel non esse quod non est (S. c. gent. 1, 59). Čia 

protas daikto nė kiek nejįtaigauja; atvirkščiai: čia daiktas įtai- 
gauja protą taip, kad šiam nebelieka nieko kito, kaip tik nusi- 
lenkti daikto sąrangai, kurią jis įžvelgia ir ištaria. Jokios lais- 
vės šios rūšies tiesoje nėra ir negali būti. Visa priešais mus tį- 
santi gamta, visas mus apsupąs daiktų pasaulis, pats būdamas 
būtinybės padaras, verste verčia ir mus paklusti šiai būtinybei. 
Todėl jei būtų tik viena vienintelė gamtinė būtybės sritis, tuo- 
met filosofija iš tikro stovėtų tiesos, o ne laisvės sargyboje, ka- 
dangi šiuo atveju laisvės iš viso nebūtų. Bet tuomet nebūtų nė 
filosofijos. Jos vietoje būtų gamtamokslis kaip vienintelis žmo- 
giškojo pažinimo kelias. 

Laimei gamta nėra vienintelė tikrovė. Jos rėmuose vyks- 
ta žmogaus egzistencija, iš kurios kyla kultūra kaip Žmogiš- 
koji kūryba. Todėl ir mes buvojame ne tik tarp gamtinių 
daiktų, bet ir tarp kultūrinių kūrinių, kurių tiesos taip pat 
ieškome ir ne sykį tariamės ją radę. Bet štai kūrinio tiesa anaip- 
tol nėra daikto tiesa. Proto atitikimas gamtinį daiktą yra tiesa 
todėl, kad čia daiktas, kaip sakėme, apsprendžia protą. Ta- 
čiau kokiu būdu galėtų kūrinys apspręsti protą, jei jis pats 
šaukiasi proto, kad būtų šiojo interpretuojamas ir tuo būdu 
apsprendžiamas - kaip tik savo tiesoje? Stovėdami prieš mar- 
muro gabalą, galime marmurą pažinti tik taip, kaip jis yra: 
mūsų pačių nusistatymas marmuro atžvilgiu tik kenktų ir 
būtų net juokingas. Betgi stovėdami priešais iš to paties mar- 
muro iškaltą Michelangelo „Pietą“, mes pažįstame šį kūrinį 
jau taip, kaip jį mes patys interpretuojame. Mūsų pačių nusi- 
statymas čia turi pagrindinės reikšmės ir yra vadovaujamo- 
jo pobūdžio kūriniui pažinti. Užtat kūrinį ir pažįsta kiekvie- 
nas jo stebėtojas vis kitaip; „kiekvienas stebėtojas“ čia reiš- 
kia ne tik kiekvieną asmenį skyrium, bet ir kiekvieną istorijos 
tarpsnį, kiekvieną pasaulėžiūrą, kiekvieną visuomeninę gru- 
pę, kiekvieną išsilaisvinimo laipsnį. Daikto tiesa yra ir tega- 
li būti tiktai viena vienatinė. Tuo tarpu kūrinio tiesa yra ir 
gali būti neaprėžta savo įvairybėje, kaip yra neaprėžtas ir ano 
„kiekvieno stebėtojo“ nusistatymas. Nuosekliai tad minėta 
tiesos apibrėžtis kaip proto atitikimas daiktą kūrinio tiesai 
visiškai netinka, nes čia žengiame jau į laisvės sritį. Būda- 

mas iš žmogiškosios laisvės kilęs, kūrinys ir leidžiasi tik Jais- 
vai suvokiamas. Kūrinio tiesa atsiremia ne tik į būtinybę, 
kaip daikto tiesa, o į laisvę, išeinančią aikštėn interpretacijų 
neaprėžtybe. 

Dar ryškiau bei įsakmiau laisvė įsijungia į Dievo apreikš- 
tųjų dalykų tiesą. Tikrasis dieviškojo apreiškimo objektas yra 
paslaptis, vadinasi, tai, kas protui yra nesuvokiamybė, o ne 
tik nežinomybė. Jeigu nežinomybė būtų apreiškimo objektas, 
tai apreiškimas būtų tik užuobėga to, ką ir pats žmogus ga- 
lėtų sužinoti. „Apreikšti“, sakysime, žemės sukimąsi aplink 
saulę ar naujo žemyno buvimą anapus Atlanto reikštų tik tai, 
kad čia Dievas stoja Koperniko ar Kolumbo vieton. Iš tikro 
betgi apreiškimo turinys peržengia žmogaus proto plotmę, 
kaip pats Dievas peržengia žmogaus buvimo plotmę. O tai, 
kas yra anapus mūsų buvimo bei pažinimo ir ko mes todėl 
niekaip pasiekti negalime, ir yra paslaptis. Apreiškimas ir pa- 
slaptis tad taip santykiauja vienas su kitu, kaip turinys su 
forma: apreiškimas neša paslaptį ir pateikia ją mums žmo- 
giškuoju būdu, kad jos akivaizdoje laisvai apsispręstume. O 
šį laisvą apsisprendimą paslapties atžvilgiu vadiname tikėji- 
mu, jei paslapties turinį laikome tiesa; arba netikėjimu, jei pa- 
slapties turinį neigiame kaip tiesą. Tai reiškia: dieviškojo ap- 
reiškimo dalykas mums yra tiesa tik tada, kai tikime jo tiesą, 
vadinasi, kai apsisprendžiame jį laikyti tiesa. Laikymas tie- 
sa arba tikėjimas yra būdas jimti apreiškimą į mūsų pažini- 
mo matmenį. Bet laikyti ką nors tiesa priklauso jau nuo mūsų 
laisvės — ir tai taip, jog laisvė čia sudaro apreikštojo dalyko 
tiesos sąlygą. Nėra apreiškimo be tikėjimo, ir nėra tikėjimo 
be apreiškimo. Kitaip tariant, nėra apreiškimo, jeigu jis mū- 
sų laisvės yra nepriimamas kaip tiesa; ir nėra laisvo tiesos 
priėmimo, jeigu laisvė neatsiduria paslapties akivaizdoje. 
Laisvė ir tiesa apreikštųjų dalykų plotmėje grindžia viena an- 
trą. Štai kodėl minėta Izraelio-Tomo tiesos apibrėžtis - pro- 
to atitikimas daiktą — apreikštajai tiesai netinka dar labiau 
negu žmogiškojo kūrinio tiesai, kadangi čia jokio atitikimo 
(adaeguatio) būti negali: protas niekad negali atitikti paslap- 
ties, nes jis jos iš viso nesuvokia. Tik savo laisve žmogus ta- 

ria paslaptį esant tiesą. Laisvė paslapties atžvilgiu yra ap- 
sprendžiamasis jos tiesos veiksnys. 

Tiesa tad, kaip regime, nėra nei vienalytė, nei vienatinė. 
Kiekvienu atveju ji yra santykis. Tačiau šis santykis kinta kin- 
tant jo poliams. Gamtinio daikto atveju tiesa yra atitikimas; 
žmogiškojo kūrinio atveju tiesa yra interpretacija; apreikštojo 
dalyko atveju tiesa yra tikėjimas. Kintant tiesos esmei, auga 
laisvės vaidmuo šiai esmei apspręsti. Gamtinio daikto atve- 
ju laisvė yra tik akstinas tirti šį daiktą. Žmogiškojo kūrinio 
atveju laisvė yra galimybė suvokti šį kūrinį pagal mūsų pačių 
nusistatymą. Dieviškojo apreiškimo atveju laisvė yra apsi- 
sprendimas priimti šį apreiškimą kaip tokį. Be laisvės gam- 
toje būtume gyvuliai, pažįstą tik tai, kas reikalinga, kad iš- 
silaikytume. Be laisvės kultūroje būtume vergai, džiaugiąsi 
ar piktinąsi tuo, kuo džiaugiasi ar piktinasi ir mūsų ponas. 
Be laisvės religijoje būtume drebą padarai, prašą šv. Inkvi- 
zicijos atstovą, kad šisai leistų mums nusidėti. Būdamas iš- 
kilęs viršum gamtos, žmogus savo istorijoje gyvena kultūra 
ir religija, kuriose laisvė sudaro tiesos sąlygą ir net sudeda- 
mąjį jos pradą. Be laisvės nėra tiesos nei kultūroje, nei reli- 
gijoje. Tiesa be laisvės kultūroje yra totalizmas. Tiesa be lais- 
vės religijoje yra klerikalizmas. Filosofija užtat ir stovi lais- 
vės sargyboje, kad įgalintų žmogų interpretuoti kultūrą 
pagal save - ne pagal savo poną - ir tuo įimti į save kūri- 
nio tiesą; kad įgalintų tą patį žmogų apsispręsti dieviškojo 
apreiškimo akivaizdoje irgi pagal save - ne pagal savo ink- 
vizitorių — ir tuo įimti į save paslapties tiesą. Kas tad filoso- 
fiją mėgintų statyti tiesos sargyboje, tas arba suvestų tiesą tik 
į daikto tiesą, aprėždamas ją atitikimu daiktą ir tuo paneig- 
damas laisvą kūrinio interpretaciją ir laisvą tikėjimą apreiš- 
kimu; arba sergėtų tik savą tiesą savos interpretacijos ir savo 
tikėjimo pavidalais, primesdamas juos kitiems ir tuo sužlug- 
dydamas galop jų tiesą, nes nei kūrinių interpretacija, nei ap- 
reikštųjų dalykų tikėjimas prievartos pakelti negali. Filosofi- 
ja tiesos sargyboje reiškia tiesos žlugimą. Tiesa gyvena tik ta- 
da, kai filosofija stovi laisvės sargyboje. Kokiu betgi būdu ji 
šį savo uždavinį vykdo? 

2. Vilasofijoi lnbin jų kuip Iniiai. 4 iip 


Perėjęs dėstyti Iš Manb vim | [4 bajai nepa as 7 
lovjovas pradėjo čia navo sbsdoų pahiga payo, 
ta „Istoriniai tilosolijos Žygiai" (4) m p Jus Asp > 
sak Solovjovo, jau dauginu bope sybijų its gps ý A 
metų senumo. Ką tad ji veikė buby igy imwe y Ka p 
ji buvo reikšminga tik Illonėotistiio, st pp ats SA y 
taip tariant, ar filosofija turl tib lebt y ys ES 2 
davinį? Ir galop: ar lilosolijos Wžetaviniys ddion gos p os y = 
ka visą laiką? Į šiuos klausimus Ioluvgsvoss stmya iw a 
jai, o žvelgdamas į pačią tilosołijon istorija 

Istorinis filosofijos lopšys, pasni. Leltvyje ve, tome 5a dai, ži 
dai esanti vienintelė Azijos taula, pijé sb ests £ ryg A 
raja šio žodžio prasme. Betgi Indijos Kilofijo yay e pp 
lusi laisvės reikalui. Nes Indijoje labiau negu Kur zis 
gus buvęs pajungtas gamtinei aplinkai: fizinis gir eae q jé 
ar kitoje kastoje apsprendęs visą - net ir arnžingji ~ sro 2 i 
likimą. Net ir Indijos dievai buvę ne kas kita, žzir zun 
dievai, kuriems tikintysis vergiškai tarnavęs mz'Zz: 
juos medžiaginių gėrybių. Ir štai šiame vergijos De 5145 
dymo krašte prabilusi ligi tol negirdėta mintis: msz ;>7 pa 
na! Bet koks savitumas ar pasidalijimas esas tik anos vizas 
esmės regimos apraiškos. Kiekviena būtybė esame iš ———- 
mes patys. Kiekviena būtybė užtat yra mūsų sesuo. „Visz +— 
viena - tai buvo, - sako Solovjovas, - pirmasis Ālosoñas + 
dis, kuriuo buvo paskelbta žmonijos laisvė ir broliškoč ias vis 
nybė. Šiuo žodžiu buvo iš principo pergalėta tiek mzinė jak 
socialinė vergija ir sukrėsti nelygybės bei susiskaldymo pa- 
grindai“!. Budizmas, kuriame ir slypinti ana visuotinės vic- 
nybės bei lygybės mintis, esąs, pasak Solovjovo. ne Kas Kita. 
kaip filosofija, virtusi religija. Jos vidurkyje betgi sto js Ème- 
gus: prieš Budą, žmogų, nusilenkia ne tik Agni iv dra. Sot ir 
aukščiausias dievas Brahma (plg. p. 378). Pasaulinė Dudizmo 
reikšmė užtat ir esanti ta, kad „jis pirmasis įžvelgė boi paskel- 


” 


"fares 


1 Solovjev VI. S. Sobranije sočineniji, St, Peterburg. 1900 1907, t, à, p 377. 

bė žmogaus vertę“ (ten pat). Tai buvęs galingas protestas prieš 
aklas medžiagines jėgas, kurios Rytuose buvo apvaldžiusios 
žmogiškąją asmenybę (plg. ten pat). Kūno troškulių neigimas 
ir nirvanos kaip bejausmio būvio skelbimas esąs žmogaus as- 
mens sukilimas prieš viršinę gamtą, prieš gimimo atsitiktinu- 
mą ir prieš mirtį. Budistinis žmogus tarsi sakęs gamtai: „Aš 
esu daugiau negu tu, nes galiu tave savyje sunaikinti; aš esu 
aukštesnis negu tu, nes galiu atmesti tai, ką man siūlai, ir ne- 
apgailestauju to, ko man neduodi“ (ten pat). Indijos filosofija 
budizmo pavidalu pažadinusi žmogaus kaip asmenybės sa- 
vimonę ir įvertinusi jo laisvę: filosofija atskyrusi žmogų jo są- 
monėje nuo gamtos ir išlaisvinusi jį iš jos jėgų. 

Tolimesnis filosofijos žingsnis laisvės keliu buvęs žengtas 
Graikijoje. Graikų dievai, tiesa, buvę nebe gamtos dievai; jie 
turėję jau žmogaus pavidalą; bet tik pavidalą, o ne žmogiš- 
kąją vertę. Žmogiškoji vidinė vertė buvusi Graikijoje, pasak 
Solovjovo, pajungta visuomenei ir valstybei. Užtat filosofijos 
uždavinys ir buvęs išvaduoti žmogų iš šios visuomeninės ver- 
gijos. Tai padariusi sofistika. Kaip budizmas Indijoje, taip so- 
fistika Graikijoje - abu sukilę prieš viršinę tikrovę: pirmasis 
prieš gamtą, antroji prieš visuomenę. Šia prasme budizmas 
ir sofistika stovį toje pačioje plotmėje: abu juodu esą nikilis- 
tiški, nes abu neigią viršinę būtį. Tačiau jie tai darą žmogaus 
asmens vertei gelbėti. Protagoro formulė „Žmogus yra visų 
daiktų mastas“ kaip tik ir išreiškianti žmogaus pirmenybę bū- 
tybių sąrangoje. Kaip budistinis žmogus sakęs gamtai: „Aš esu 
daugiau negu tu, kadangi galiu be tavęs gyventi“, taip ir so- 
fistinis žmogus sakęs visuomenei: „Aš esu daugiau negu tu, 
nes galiu tau priešintis“. Vidinis žmogaus išsilaisvinimas so- 
fistikos buvęs atbaigtas: žmogus stovįs aukščiau negu bet kuri 
viršinė tikrovė, vis tiek ar ji vadintųsi gamta, ar visuomenė. 

Vis dėlto šisai subjektyviai išlaisvintas žmogus likęs, pa- 
sak Solovjovo, tuščias - tiek budizme, tiek sofistikoje, kadan- 
gi kiekvienas sukilimas yra tik jėga be turinio. Sokratas bu- 
vęs pirmasis, kuris mėginęs anam išlaisvintam asmeniui teikti 
ir turininių vertybių. Sokratas, Solovjovo pažiūra, esąs pats 
didžiausias sofistas ir sykiu pats didžiausias sofistikos prie- 

šas. Jis buvęs sofistas, nes jisai, kaip ir visi sofistai, griežtai 
neigęs viršinių veiksnių pirmenybę: tiesos jis ieškojęs ne vir- 
šinėje tikrovėje, bet ją gimdinęs iš žmogaus vidaus; todėl jo 
kelias į tiesą buvęs „maicutikė - akušerės menas“. Sokratas þu- 
vęs betgi ir sofistikos priešas, nes jis neigęs formalinį nusista- 
tymą kaip žmogiškosios vertės pagrindą, ieškodamas šio pa- 
grindo idealiniame turinyje. Tačiau Sokratui tepavykę įrodyti, 
kad tokio idealinio turinio esama; tačiau jam nepasisekę įro- 
dyti, kas šis idealinis turinys yra pats savyje. Tai padaręs Pla- 
tonas savu idėjų mokslu, skelbdamas, esą viršum regimos bei 
apčiuopiamos tikrovės buvojanti neregima idealinė būtis. 
Žmogaus vertė glūdinti tame, kad žmogus buvojąs šioje re- 
gimybėje kaip idėjos nešėjas ir todėl esąs pašauktas vis labiau 
tolti nuo mūsosios regimybės ir vis labiau artintis prie idėjų 
karalystės. Tačiau lengva suvokti, kad šiuo mokslu Platonas 
perskėlęs būtį į dvi nesusisiekiančias plotmes: idėja atsispin- 
dinti pasaulyje kaip saulė užterštame vandenyje; tik atsispin- 
dinti, bet vandens nešvarinanti. Idėja Hkrovės nekeičianti. Ji žmo- 
gaus kūrybiškai nenuteikianti. Nešvarus mūsų būvis ir liekąs 
nešvarus. Platoniškasis dualizmas nebuvęs, pasak Solovjovo, 
pajėgus suvesti būtį vienybėn ir tuo būdu padaryti žmogų 
laisvą ne tik savo sąmonėje, bet ir savoje egzistencijoje. 
Platoniškąjį dualizmą pergalėjusi krikščionybė dievažmogiš- 
kumo idėja, regimai įsikūnijusia Jėzaus Kristaus būtybėje. Kris- 
tus neneigiąs pasaulio kaip Buda ir nebėgąs nuo jo kaip Pla- 
tonas. Priešingai, jis ateinąs į pasaulį, kad jį gelbėtų. Platoniš- 
koji idėjų karalystė virstanti krikščionybėje Dievo karalyste. 
Ši betgi Dievo karalystė anaiptol nesanti abejinga tikroviniam 
pasauliui kaip žmogaus egzistencijos erdvei. Ji stengiasi jungti 
ji su amžina tiesa ir tuo keisti jį iš pagrindų. Žmogus jungią- 
sis su amžina tiesa ne teoriniu jos regėjimu dvasioje, kaip skel- 
bė Platonas, bet visa savo būtybe, vykdydamas savyje Kris- 
taus kaip dievažmogio paveikslą. Kristus, suderindamas sa- 
vyje dieviškumą ir žmogiškumą, yra tapęs gyvu bei konkrečiu 
tiek atskiro žmogaus, tiek visos žmonijos pirmavaizdžių. Tai, 
kas esą įvykę jame asmeniškai, turį įvykti žmonijoje istoriškai, 
būtent pilnutinė Dievo ir žmogaus vienybė. O regima lytis, 

kuria ši vienybė vykstanti laike bei erdvėje, esanti, pasak So- 
lovjovo, Bažnyčia. Bažnyčia esanti istorinis dievažmogiškumo 
procesas. Krikščionybė užtat esanti ne gamtos religija, kaip In- 
dijoje, ir ne žmogaus religija, kaip Graikijoje, bet dievažmogio 
religija. Esminis krikščionybės principas esąs dievažmogišku- 
mas kaip pilnutinis idealinės bei religinės būties, dvasios bei 
medžiagos, sielos bei kūno suderinimas. Šioje sandaroje ir 
žmogaus laisvė pasiekianti visiško išsiskleidimo. 

Tačiau kai tik krikščionybė pradėjusi dievažmogiškumą 
vykdyti istoriškai Bažnyčios pavidalu, ji tuojau išsigimusi į 
viršinę jėgą, pavergusią žmogų ne mažiau kaip gamta Indi- 
joje ar visuomenė Graikijoje. Laisvas bei sąmoningas žmo- 
gaus jungimasis su Dievu greitai virtęs viršiniu autoriteto įsa- 
kymu, kuris prievartavęs sąžinę ir vidinį dievažmogiškumo 
procesą padaręs viršiniu pasaulio apvaldymu. Krikščionybė 
tapusi institucija, dvasine objektyvacija, regima tikrenybe, ku- 
riai žmogus buvęs verčiamas nusilenkti bei į ją įsijungti. Iš- 
sivadavęs iš gaivalingų gamtos jėgų budizme ir iš visuome- 
ninių jėgų sofistikoje, žmogus patekęs į dvasinės prievartos 
rankas; prievartos, kuri dar sunkiau buvusi pakeliama negu 
gamta ar valstybė, kadangi ši dvasinė prievarta ėjusi iš Baž- 
nyčios, išplėsdama savo galią net ir į sąžinės apsisprendimą. 
Užtat Bažnyčios akivaizdoje taip pat turėjusi kilti nauja filo- 
sofija, kad protestuotų prieš naują žmogaus vergiją ir šauk- 
tų Žmogų į naują jo laisvę. 

Visa naujųjų amžių filosofija nuo Descartes'o ligi Hegelio 
esanti, pasak Solovjovo, ne kas kita, kaip gaivalinga kova už 
žmogaus teisę laisvai mąstyti ir laisvai spręsti. Todėl supran- 
tama, kodėl ši filosofija susitelkusi aplinkui mąstantį subjek- 
tą, nepasitikėdama viršine tikrove, ieškodama jos pateisinimo 
subjekto mąstyme (Descartes'as) ir galop ją pačią paskelbda- 
ma neigiamąja absoliutinės dvasios apraiška (Hegelis). Nau- 
jųjų laikų racionalizmą Solovjovas aiškina kaip pastangą iš- 
skleisti žmogaus asmenį visa jo galia, palenkiant jo vidaus 
sąrangai viršinės tikrovės maišatį (Kantas). Kadangi tačiau 
žmogus esąs ne tik mąstąs subjektas, bet sykiu ir kūniškai me- 
džiaginė būtybė, todėl Vakaruose kilusi ir kita filosofijos sro- 

vė, būtent materializmas kaip kova už medžiagos teisę žmo- 
gaus buvime. Materializmas, pasak Solovjovo, esąs irgi lais- 
vės filosofija ta prasme, kad, tik pripažinus tikrąją medžia- 
gos reikšmę, žmogus esti išvaduojamas iš medžiagos faktiš- 
kumo. Kol žmogus medžiagą išgyvenąs kaip jam svetimą, kol 
jis jos nemylįs ir ją net niekinąs (viduramžiai), tol ji reiškia jam 
savus poreikius irgi kaip svetimas, viršinis, slėgiąs pradas. Šia 
prasme materializmas bei natūralizmas laisvinąs žmogiškąją 
asmenybę taip lygiai, kaip ir racionalizmas. Racionalizmas ve- 
dąs žmogų į protą kaip į neliečiamą jo giliausiojo Aš galią. 
Materializmas skatinąs žmogų suvokti medžiagą kaip prigim- 
tą, savą, sudedamąjį jo būtybės pradą. Giliau tad svarstant, 
abi šios vakarų filosofijos srovės atitiesusios Bažnyčios iškry- 
pimą prievartiniu būdu įtaigauti žmogaus mąstymą bei sąži- 
nę ir niekinti bei neigti kūno bei medžiagos vaidmenį žmo- 
giškojoje egzistencijoje. Todėl nors, paviršium žiūrint, naujoji 
Vakarų filosofija ir buvusi Bažnyčiai priešinga, sava prasme bet- 
gi ji vykusi tuo pačiu didžiuoju žmogaus laisvės keliu, kaip 
ir indiškoji ar graikiškoji filosofija. 

Baigdamas savo paskaitą, Solovjovas dar kartą klausia: 
„Ką tad iš tikro filosofija veikė?“ (p. 38). Ir atsako trumpai, 
tačiau įspūdingai: „Filosofija laisvino žmogaus asmenį nuo 
viršinės prievartos ir teikė jam turinio; ji daužė netikrus die- 
vus ir ruošė žmogų tikrojo Dievo apsireiškimui“ (ten pat). Tai 
ir yra svarbiausias istorinis filosofijos žygis amžių eigoje: filo- 
sofija stovėjo žmogaus laisvės sargyboje ir kiekvieną sykį pakil- 
davo iš naujo, kai tik jo laisvei būdavo grasoma. Solovjovo 
paskaita buvo klausytojų priimta didžiu susižavėjimu, nes fi- 
losofavimas čia buvo pavaizduotas ne kaip mėgėjiškas lais- 
valaikio žaidimas, o kaip laisvinantis žmonijos istorijos žygis. 


3. Naujos filosofijos išvakarėse 
Be abejo, su konkrečių tos ar kitos filosofijos reiškinių 
sklaida, kaip ją mums Solovjovas teikia savo paskaitoje, ga- 
lime sutikti ar nesutikti. Tačiau vargu ar galėtume paneigti 

pagrindinę mintį, kad nauja filosofija kylanti iš reikalo ginti 
pavojun patekusią žmogaus laisvę. Iš kitos pusės, turime taip 
pat pripažinti, kad jokia filosofija šios laisvės galutinai ne- 
apgina. Štai kodėl Solovjovas filosofiją ir laiko ne tik asme- 
niniu veiksmu, vykstančiu atskiro mąstytojo dvasioje, bet ir 
visuotiniu vyksmu, nuolatos trunkančiu žmonijos istorijoje. 
Filosofijos galutinis siekimas esąs, pasak Solovjovo, „pilnu- 
tinis pažinimas pilnutinės laisvės pavidalu“ (p. 386). Tačiau 
ši pažinimo bei laisvės pilnatvė negali būti pasiekta bei įvyk- 
dyta jokia atskira sistema ar linkme. Todėl nors kiekviena fi- 
losofinė srovė ir kyla iš laisvės reikalo, betgi savo išsivysty- 
me ji pati paregi savo nepakankamumą šiam reikalui. Lais- 
vės grėsmė yra nuolatinė, tuo pačiu yra nuolatinis ir 
filosofijos naujų krypčių bei srovių gimimas. Kas kanonizuoja 
vieną kurią srovę, tas nesuvokia filosofijos istorinio proceso, 
einančio pilnutinės laisvės linkui. Nes teigti, kad ta ar kita 
filosofinė srovė jau laiduoja pilnutinę laisvę, reiškia iš tikro 
nesusivokti nei filosofijoje, nei laisvėje. 

Solovjovo mintis, kad filosofija stovi laisvės sargyboje, įgy- 
ja nuostabaus aktualumo, jei tik kiek atidžiau pasižvalgome 
po mūsų istorijos tarpsnį. Juk jeigu yra tiesa, kad filosofija 
kyla kiekvieną kartą, kai žmogaus asmens laisvė yra už- 
gniaužta ar grasoma, tai mes iš tikro gyvename naujos filosofi- 
jos išvakarėse. Jau kiek anksčiau teko šioje vietoje kalbėti apie 
„Rūpestį žmogumi“?, grindžiant šį rūpestį tuo, kad žmogaus 
asmuo mūsų laikais yra grasomas minios, besiskverbiančios 
į ji propagandos, fanatizmo ir kolektyvizmo pavidalais ir tuo 
jį nuasmeninančios ligi „psichinio daikto“. Todėl rūpestis 
žmogumi šiandien esąs ne rūpestis, ką valgysime ar ką ger- 
sime, bet rūpestis, kaip išliksime laisvi pavergimo bei pasivergi- 
mo potvynyje. Paryškinant bei papildant šią seniau keltą mintį, 
reikia dar pridurti, kad minios grėsmė veržiasi į mus ne tik 
propagandos, fanatizmo ir kolektyvizmo, bet ir materializmo 
forma; materializmo dvejopu būdu: kaip pasaulėžiūros ir 
kaip gyvensenos. 


2 „Draugas“, 1973, Nr. 206 ir 211. 

Solovjovas buvo teisingas teigdamas, kad materializmas 
kilo Vakarų mąstyme kaip atoveika kraštutiniam Hegelio ide- 
alizmui, kuriame gamta suvokiama ne kaip skirtinai savaran- 
kiška būtis, o tik kaip dialektiškai išsivystančios absoliutinės 
dvasios savęs paneigimas. Prieš šį tad gamtos nuvertinimą ligi 
šmėklos kaip tik ir sukilo materializmas, teisingai įžvelgęs me- 
džiagos vertę bei jos vaidmenį žmogaus egzistencijoje. Net ir 
K. Marxo materializmas ekonominių veiksnių lytimi kūrėsi 
žmogaus išlaisvinimo reikalui. Bet štai šią materializmo ato- 
veiką ištiko toks pat likimas, koks kitados buvo ištikęs ir Baž- 
nyčią: ji virto prievartinė medžiagos pirmenybės objektyvacija is- 
torijoje. Komunizmo banga, einanti dabar per pasaulį, nešasi 
materialistinę pasaulėžiūrą kaip privalomą kiekvienam, ku- 
ris patenka į šios bangos srautą. Kiekviena komunistinė vals- 
tybė virsta šios pasaulėžiūros atstove bei gynėja, nepakenčian- 
ti šalia savęs jokios kitos pasaulėžiūros; valstybiniai organai 
sėkmingesniais negu praeityje. Kilęs laisvės vardu ir siekęs 
žmogui laisvės, materializmas įsikūnija tokia prievarta, ko- 
kios istorijoje vargu ar esame regėję. Argi tad ne laikas, kad 
gimtų nauja filosofija sutremptai žmogaus laisvei atstatyti? 
Ar ne laikas, kad ateitų tokia filosofija, kuri skelbtų žmogų 
ne kaip „psichinį daiktą“, o kaip vienkartinį Aš, neatstojamą 
savo verte ir nepakartojamą savo pobūdžiu? Ar ne laikas, kad 
apie laisvę būtų kalbama ne ryšium su aplinka, su visuome- 
ne, su tauta, o ryšium su giliausiuoju mūsų būties pagrindu, 
kuris mūsų laisve kaip tik ir reiškiasi? Ar ne laikas, kad sie- 
lovadišką laisvės baimę pakeistume apsisprendimo drąsa? 
Nes tik tokiu atveju galėsime sėkmingai atveikti į materia- 
listinės pasaulėžiūros prievartinį įsikūnijimą komunistinės 
valstybės pavidalu. 

Tačiau materializmas graso laisvei ne tik kaip pasaulėžiū- 
ra, bet ir kaip gyvensena. Pirmoji grėsmė yra jau įsikūnijusi 
Rytų Europoje, baigia įsikūnyti Azijoje ir kėsinasi įsikūnyti 
ne vienoje Afrikos ir Pietų Amerikos šalyje. Pasaulis iš tikro 
pamažu, tačiau regimai patenka į dvasinę vergiją, nešamą 
komunistinės santvarkos. Bet tai yra tik viena materializmo 

vergijos pusė. Šalia šiosios žengia kartu ir kita vergija, kurią 
vadiname materialistine gyvensena. Tai toks gyvenimo būdas, 
kuriame kūninių žmogaus reikalų aprūpinimas yra plečia- 
mas ligi pertekliaus ir kuriame šie reikalai persveria dvasi- 
nius reikalus. Šitokį gyvenimo būdą lietuviškai vadiname 
miesčioniškumu, Jį galima vadinti ir suburžuazėjimu naudo- 
jant tarptautinį terminą. Kiekvienu tačiau atveju jis reiškia 
tą patį, būtent pasijungimą kūninių reikalų perversmui. Bū- 
dami verčiamai reiklūs, šie reikalai apima vis didesnę žmo- 

- nių minią ir skverbiasi vis giliau į žmogaus būvį, persunk- 
dami jį medžiaga ligi pat jo gelmių. „Geresnė gyvenimo ko- 
kybė“, apie kurią dabar kalbama gana garsiai, čia iš tikro 
reiškia medžiaginių gėrybių kokybę bei kiekybę, bet anaip- 
tol ne dvasinės būsenos - mokslo, meno, religijos - gerėji- 
mą žmogaus viduje. Šitoks žmogaus būvio sumedžiagėjimas 
dabar yra apėmęs visus aukštesnio ūkinio lygio kraštus Va- 
karuose. Jie yra laisvi nuo materialistinės prievartos pasau- 
lėžiūroje, tačiau jie yra pavergti materialistinės prievartos 
gyvensenoje: retas kuris įstengia spirtis šiai vergijai ir nesi- 
stengti „kilti aukštyn“, atsikreipdamas į dvasinę kultūrą ir 
puoselėdamas jos vertybes. Nuostabiausia betgi, kad ši gy- 
vensenos vergija ateina laisvu apsisprendimu. Materializmas 
kaip pasaulėžiūra yra prievartinis iš valstybės pusės. Mate- 
rializmas kaip gyvensena yra prievartinis iš paties žmogaus 
pusės. Pats žmogus čia prievartauja save, kad sektų kitais, 
tapdamas „kaip ir visi“. Pats žmogus čia sudeda savo lais- 
vę prie apsirūpinimo kojų. 

Jeigu tad filosofija iš tikro stovi laisvės sargyboje, tai ji 
šiandien turi sukilti ne tik prieš materialistinę pasaulėžiūrą, 
brukamą komunistinės santvarkos, bet ir prieš materialisti- 
nę gyvenseną, brukamą buržuazinės santvarkos. Ji turi nu- 
plėšti materializmui šią dvilypę kaukę, atskleisdama laisvės 
būtinybę pasaulėžiūroje ir dvasinių reikalų pirmenybę gy- 
vensenoje. Pati tad mūsų amžiaus istorija klabena šiandien 
filosofijos duris ir laukia naujo jos proveržio, kuris pratęstų 
amžiais ėjusią kovą už žmogaus laisvę. Nes neatstačius žmo- 
gaus laisvės, visos šiandien kuriamos vertybės istorijos teis- 

me pasirodys esančios bevertės. „Laisvė yra visų vertybių 
versmė: nėra nieko žmogiškai vertinga, kas nėra laisvai pa- 
siekta. Kur nėra laisvės, ten nėra nė vertybių“ - tai didžiai 
įžvalgūs mūsų sukaktuvininko žodžiais, kuriais išreiškiamas 
tikrasis santykis tarp laisvės ir kultūrinės kūrybos. 

Užsklęskime šį jubiliejinį apmąstymą paties jubiliato pa- 
straipa iš jo straipsnio apie laisvę metafizine prasme; pastrai- 
pa, kurioje įspūdingai išeina aikštėn tiek rūpestis laisvės rei- 
kalu, tiek grėsmė pačiai laisvei ir kuria jubiliatas įsijungia į 
eilę mąstytojų, iš tikro stovinčių laisvės sargyboje: „Laisvę 
gali laiduoti tik pačių žmonių gyva laisvės sąmonė. Žmonės 
tačiau paprastai laisvės neįvertina tol, kol ją turi. Kas nėra 
kentęs prievartos, tas laisvę ima laikyti savaime suprantamu 
ir tokiu banaliu dalyku, kuriuo nereikia nė rūpintis. Užtat 
visokie demagogai lengvai suvilioja mases. Niekada visam 
laikui nelaimima, laisvė visada yra pavojuje ir todėl visada 
privalo būti ginama tų, kurie jos vertę supranta. Ir pačioje 
laisviausioje santvarkoje niekas nėra automatiškai laisvas. 
Laisvam galima būti ne automatiškai, o tik savo paties pa- 
stanga. Kiekvienas automatizmas, kritinės sąmonės išblėsi- 
mas yra laisvės sunaikinimas. Nė laisviausia santvarka ne- 
gali priversti lyg kokiam darbui tų, kurie patys savo laisvę 
išblėsina sustingdami papročiuose, nekritiškai suklupdami 
prieš autoritetus, atsakomybę pakeisdami paklusnybe, iš dva- 
sinio tingumo savo pažiūromis laikydami tai, kas tėra kitų... 
propaguojami dalykai, Nėra laisvės be mąstymo, ir todėl ne- 
gali būti laisvu vadinamas tas, kas paveda kam nors kitam 
mąstyti už save“ (ten pat). Iš tikro nėra laisvės be mąstymo! 
Todėl mes ir lūkuriuojame, kad naujasis mąstymas sukils 
prieš dabartinę žmogaus nelaisvę ir kad filosofija vėl atsistos 
laisvės sargyboje. Ir šį lūkestį teikiame dr. Juozui Gimiui kaip 
mūsąją dovaną garbingos jo sukakties proga. 


3 Cit. iš: Lietuvių enciklopedija, t. 14, p. 79. 

RELIGINĖS KALBOS KLYSTKELIAI 


„Bažnyčia“ ar „bendrija“? 


Religija, kaip ir kiekviena kita žmogiškojo būvio sritis, ne- 
išsiverčia be žodžio: visa religijoje esti pavadinama. Religinis 
pasaulis yra taip pat jau interpretuotasis pasaulis, vadinasi, iš- 
tartas žodiškai ir tuo būdu nusakytas tuo ar kitu atžvilgiu. Kai 
romėnai dievams skirtą vietą pavadino fanum, tai visa, kas bu- 
vojo užu (pro) šios vietos, savaime pasidarė pro-fanum, t. y. ne- 
pašvęsta, dievams neskirta, todėl jiems abejinga, net priešin- 
ga. Mūsiškojo profano - neišmanėlio gelmė yra sakralinė, nors 
jos šiame svetimžodyje ir nejaučiame. Antra vertus, kas yra 
šventovėje ypatingai uolus, tarsi būtų pačių dievų pašauktas, 
tasai vadinasi fana-ticus, t. y. šventove sužavėtas, jos traukia- 
mas, jos įkvėptas. Tai pagarbos žodis. Todėl romėnai iš gilaus 
įkvėpimo kilusį eilėraštį vadino fanaticum carmen. Tačiau kas 
šitaip elgiasi užu šventovės (in profano), vadinasi, kasdienoje, 
tas yra nesukalbamas, aklatikis, todėl nepakantus ir nepaken- 
čiamas. Mūsojo fanatiko gelmė irgi yra sakralinė. Religinis pra- 
das kalboje yra žymiai skvarbesnis, negu mums atrodo. 

Nuosekliai tad reikia būti labai apdairiam, religinius ter- 
minus keičiant ar naujus kuriant. Kas, sakysim, krikštą pa- 
vadintų vandenpyla, stipriai išniekintų ir net įžeistų švente- 
nybę. Ar ne taip yra kartais atsitikę ir tai pakaitai, kurią čia 
norime nūnai pasvarstyti? 


I 


Kai kuriems mūsų teologams nepatiko žodis bažnyčia, ir 
jie ėmėsi keisti jį žodžiu bendrija. Šio užmojo pradininkas, jei 

neklystu, yra „Tėviškės žiburių“ redaktorius kun. dr. Pr. Gai- 
da: jo laikraštyje bažnyčia jau seniai nesirodo. Tik mano 
straipsniuose ji esti paliekama, kadangi esu kun. P. Gaidą 
įsakmiai prašęs bažnyčios nekeisti bendrija. Be abejo, kiekvie- 
nas turi savo pomėgių, dėl kurių galynėtis vargu ar bebūtų 
prasmės. Tačiau kai asmeninis pomėgis pradeda virsti visuo- 
meniniu įpročiu, privalu pasvarstyti, ar iš tikro anas pomė- 
gis yra tokio svorio, jog būtų siūlytinas ir priimtinas. Kol baž- 
nyčios vengė tik „Tėviškės Žiburiai“, tol buvo galima į tai nu- 
moti ranka. Bet kai šio žodžio pradeda kratytis ir teologiniai 
veikalai, reikia jau prabilti. O kad bažnyčia iš teologinių vei- 
kalų gujama, rodo du pastarieji serijos „Krikščionis gyveni- 
me“ leidiniai!, būtent: kun. dr. A. Rubšio „Raktas į Naująjį 
Testamentą“ ir kun. dr. J. Gutausko „Didžiųjų Bendrijos Tė- 
vų mintys“. Abu autoriai vietoje bažnyčios visur rašo bendri- 
ja. Tik užsimiršęs kun. Gutauskas kartais pamini dar „Ro- 
mos bažnyčia“ (p. 39) ar „Antiochijos Bažnyčia“ (p. 41), vie- 
nur šį žodį pradėdamas mažąja, kitur didžiąja raide. 
Kodėl bažnyčia nepatinkanti, nė vienas iš bendrijos šalinin- 
kų nėra paaiškinęs nei pagrindęs. Mūsų teologai pakenčia 
apaštalą, charizmą ir charizmatikus, ereziją ir eretikus, eucharistiją 
ir eucharistininkus, krikščionį ir krikščionybę, krikštą, kryžių, Kū- 
čias, popiežių, schizmą ir schizmatikus, sinagogą ir tradiciją, Vely- 
kas, vyskupą ir aibę kitų nelietuviškų religinių terminų. Tačiau 
jie nekenčia bažnyčios! Ar todėl, kad šis žodis yra svetimybė? 
Betjuk visi čia ką tik minėti žodžiai yra svetimybės, ir ne vieną 
galima būtų lengvai pakeisti lietuvišku: apaštalą galėtume va- 
dinti pasiuntiniu, charizmą — dovana, eucharistiją - padėka, 
kryžių - skersiniu arba skersikliu, popiežių - tėvūnu, vysku- 
pą - užvaizdu arba prievaizdu. Betgi tokiu atveju vienapras- 
mj terminą pakeistume daugiaprasmiu žodžiu ir tuo būdu su- 
jauktume teologines sąvokas bei sampratas. Nes, kaip teisin- 
gai pastebi K. Rahneris, „terminologija iš sykio atrodo esanti 


1 Rubšys A. Raktas į Naująjį Testamentą, Putnamas, 1978; Gutauskas J. Di- 
džiųjų Bendrijos Tėvų mintys, Putnamas, 1979. Cituojant šiuos kūrinius tekste 
nurodomi puslapiai. 

tik nereikšmingas dalykas, iš tikro gi ji dažnai apsprendžia 
dėmesio linkmę ir praktiniame gyvenime“ („Concilium“, 
1966, Nr. 3, p. 225). Kitaip tariant, terminas kreipia mūsų dė- 
mesį į tai, ką jis reiškia visų pirma kaip žodis. Sakysime: jei 
eucharistiją pavadintume padėka, tai visas mūsų dėmesys bū- 
tų nukreiptas į dėkojimą. Tuo tarpu šv. Mišios yra ne tik dė- 
kojimas, bet ir - net visų pirma - auka. Gi žodyje padėka au- 
kos negirdėti, todėl šis žodis mūsų dėmesio į aukojimą nė ne- 
kreipia. Religinių terminų kitimas visados reiškia teologijos 
kitimą: vienas teologinis pradas naujame termine persisveria 
kito prado naudai ar nenaudai. Kas popiežių vadintų tėvūnu 
(papa), tas pabrėžtų, tiesa, jo tėviškumą (tai šiandien visų pri- 
pažįstamas vadinamasis „meilės primatas“), bet išleistų iš sa- 
vo sąmonės popiežiaus valdomosios ir mokomosios galios pil- 
nybę, kadangi žodis tėvūnas nei galios, nei tiesos atžvilgio sa- 
vyje neturi. Tas pat atsitiktų, pavadinus vyskupą prievaizdu: 
kunigystės pilnybė čia dingtų, o iškiltų aikštėn tik prižiūrima- 
sis vyskupo vaidmuo. Štai kodėl „Tavo įsčių vaisius Jėzus“ 
nėra tas pat, kas „Tavo Sūnus Jėzus“ (Jėzus yra ir Juozapo sū- 
nus, ir „žmogaus sūnus“, ir Dievo Tėvo Sūnus); „neleisk mū- 
sų gundyti“ nėra tas pat, kas „ir nevesk mūsų į pagundą“: 
visur čia slypi kitoks požiūris ir tuo pačiu kita teologija. 

Šios pastabos padės mums įvertinti ir bendriją kaip baž- 
nyčios pakaitalą. 


II 


Bažnyčia mūsų kalboje, kaip ir daugybėje kitų, turi dvi 
prasmes: ji reiškia skirtiną pastatą, kuriame krikščionys gar- 
bina Dievą, ir ji reiškia pačią garbinančiąją bendruomenę, tu- 
rinčią savą sąrangą, savą kultą, savą mokslą, savą teisę. Ne- 
krikščionių šventyklų nevadiname bažnyčiomis: tai sinagogos, 
pagodos, mečetės. Taip pat nevadiname bažnyčia nė nekrikš- 
čioniškųjų religinių bendruomenių, pavyzdžiui, islamo ar bu- 
dizmo, ar induizmo išpažinėjų. Žodis bažnyčia yra mūsų kal- 
boje ypatingai sujungtas su tikėjimu į Kristų kaip Dievą: kur 
Jis nėra tikimas ir garbinamas, ten nėra bažnyčios nei kaip pa- 

stato, nei kaip bendruomenės. Todėl nors bažnyčia yra dvi- 
prasmė, tačiau šiame žodyje pastato ir bendruomenės pra- 
smės nestovi šalia viena kitos, O yra suaugusios viena su kita 
taip ankštai, jog vargu ar būtų galima jas perskirti nesunai- 
kinant anos ypatingos savybės, kuri ir pastatą, ir bendruo- 
menę leidžia lietuviui vadinti bažnyčia. 

Bažnyčios prasmės dvilypumo kilmė yra taip pat dvily- 
pė. Du graikiški žodžiai yra davę pradžią pastatui įgyti ben- 
druomenės prasmę, o bendruomenei įgyti pastato prasmę, 
būtent: kyriakėn ir ekklesia. Kyriakon reiškia Viešpaties būstą; 
ekklesia reiškia sueigą. Germanų ir rytinių slavų kalbos tiek 
pastatą Dievui garbinti, tiek pačią garbinančiąją bendruome- 
nę pavadino kyriakėn vediniais: vok. Kirche, angl. church, 

- oland. ir dan. kerk, rus. ir ukr. cerkov. Romanų kalbos toms 
pačioms dviem sąvokoms pasirinko žodį ekklesia: lot. eccle- 
sia, pranc. ėglise, isp. iglesia, ital. chiesa. Mūsų bažnyčia pri- 
klauso pirmajai grupei, tačiau ji yra ne graikiškojo kyriakėn 
vedinys, o jo slaviškasis vertinys: božnica — vieta, kur buvoja 
Dievas (Bog božij). Sulietuvintas yra šis žodis pagal tarminę 
(ne slaviškąją!) priesagą -nyčia pavyzdžiu tokių žodžių, kaip 
arklinyčia (arklidė), druskinyčia (druskinė), varpinyčia (varpi- 
nė), vištinyčia (vištidė)?. Šios priesagos vediniai paprastai žy- 
mi vietą, kurioje kas nors buvoja (arkliai, karveliai, vištos...), 
arba indą, kuriame kas nors laikoma (druska, sviestas...). Ir 
štai čia staiga suvokiame, kodėl žodis bažnyčia tinka tiek pa- 
statui, tiek bendruomenei: abu jie yra Viešpaties buvojimo 
vieta arba būstas. Pagal krikščionių tikėjimą Dievas gyvena 
ne tik Švenčiausiajame Sakramente, laikomame tam tikrame 
inde bei tam tikrame pastate, bet ir į Jį tikinčiųjų bendruo- 
menėje Šventosios Dvasios būdu. Kristui įžengus dangun, ti- 
kinčiųjų bendruomenė neliko našlaitė; ji gavo „kitą Globė- 
ją“, kuris pasiliko joje „per amžius“ (plg. Jn 14, 16). Tarp 
Kristaus buvimo Švenčiausiajame Sakramente (pastato pras- 
me) ir to paties Kristaus buvimo tikinčiųjų bendruomenėje 
per Šventąją Dvasią nėra esminio skirtumo: tai tik būsenos 


2? Plg. Lietuvių kalbos gramatika, Vilnius, 1965, t. 1, p. 403. 

skirtumas. Šį tad Dievo dvejopą būstą kaip tik ir nusako žo- 
dis bažnyčia, būdamas pajėgus nešti savimi abi prasmes — net 
geriau negu romaniškasis ecclesia — sueiga, kadangi sueiga pati 
savimi būsto nereiškia. Tačiau kadangi Dievas yra ten, kur, 
sueina du ar trys Jo garbintų, todėl ecclesia galėjo būti pri- 
taikyta ir pastatui, į kurį tikintieji sueina ir kuriame yra lai- 
komas Švenčiausiasis Sakramentas, 

Istoriškai žiūrint, bažnyčia kaip slaviškas kyriakėn verti- 
nys yra labai senas. Jį randame jau Nestoro kronikoje (apie 
1110 m.); jis yra senosios gudiškosios kilmės, į gudų kalbą 
patekęs greičiausiai per bulgarų kalbą iš makedoniečių tar- 
mės, kuria šv. Kirilas paruošė slavams liturgines knygas ir 
Šventąjį Raštą (IX a.). „Lietuvių kalboje, - kaip rašo Lietu- 
vių enciklopedija, — bažnyčia yra įsigalėjusi nuo prieškrikšti- 
nių Lietuvos laikų“?. Istorikai tvirtina, kad „Mindaugas pa- 
statė katedrą“*; kad Trakuose ir Kaune „iš anksčiau turėjo 
būti bažnyčios“. Trumpai tariant, bažnyčių Lietuvoje jau bū- 
ta prieš Vytauto-Jogailos krikštą. O esant pastatams, būta, 
be abejo, ir jų pavadinimo, atėjusio tikriausiai iš Didžiosios 
Kunigaikštystės raštinės, vartojusios anuo metu kaip tik se- 
nąją slavų kalbą, bet gerokai sugudintą ir net sulietuvintą“. 
Tad žodis bažnyčia yra mūsų kalboje įsipilietinęs mažų ma- 
žiausiai jau prieš 700 metų. Ar tad galėtume tokį seną žodį, 
virtusį aiškiu terminu ir turintį aiškią prasmę, pakeisti retai 
vartojama daugiaprasme bendrija? 


III 


Kas yra bendrija? „Dabartinės lietuvių kalbos žodynas“? tei- 
kia šį žodį dviem prasmėm: 1) kokio nors bendro tikslo sie- 
kiantis susivienijimas ir 2) draugija, draugystė. Tačiau nė vie- 
na prasme šis žodis šiandien nėra vartojamas nei šnekamojo- 


3 Lietuvių enciklopedija, t. 2, p. 304. 

4 Gidžiūnas V. Cit. iš: Lietuvių enciklopedija, t. 15, 131-132. 
5 Ivinskis Z. Lietuvos istorija, Roma, 1978, p. 289-290. 

5 Plg. Lietuvių enciklopedija, t. 15, p. 597. 

7 Dabartinės lietuvių kalbos žodynas, Vilnius, 1972, p. 77. 

je, nei rašomojoje kalboje: bendro tikslo siekiantį susivieniji- 
mą dabar vadiname bendrove, o kurią nors draugiją (pvz., mo- 
terų, blaivininkų, pavasarininkų...) - draugija; gi susidrauga- 
vimą kaip vidinį ryšį - draugyste. Tad bendrija yra jau atlaiki- 
nis žodis. Man atrodo, kad tai yra įvykę dėl dviejų priežasčių. 
Visų pirma bendrija nėra pirminis, o išvestinis žodis, t. y. kito 
žodžio vedinys, būtent žodžio bendras (dktv.), kuris, pasak žo- 
dyno, reiškia bičiulį arba draugą (ten pat). Tuo tarpu savo drau- 
go niekas šiandien nevadina bendru, o daugės — bendre. Tai ir- 
gi yra jau pasenę ir gal tik kai kuriose tarmėse tebevartojami 
žodžiai. Antra, bendrija turi kompanijos? ir net gaujos prasmės, 
ypač mano tarmėje, labai artimoje literatūrinei kalbai, pavyz- 
džiui, vagių bendrija, plėšikų bendrija, girtuoklių bendrija ar- 
ba kompanija. Tos pačios žeminančios ir net niekšiškos pra- 
smės turi ir žodis bendras, pavyzdžiui, mušeikos eina į atlai- 
dus su savo bendrais. Tad labai stebėjausi, pirmą kartą užtikęs 
bendriją vietoje bažnyčios, ir maniau, kad tai yra tik kalbinis 
nesupratimas ar nesusipratimas. 

Ši apnykusi ir žeminančio pobūdžio turinti bendrijos pras- 
mė kaip tik ir neleidžia jai būti tinkamu bažnyčios pakaitalu. 
Bažnyčia yra giliai sakralinis terminas, vis tiek ar jis reikštų 
pastatą, ar bendruomenę. Jokia pro-fanine prasme bažnyčia 
nevartojama - nei kaip pastatas, nei kaip bendruomenė. 
Kluone galima laikyti šv. Mišias, bet dėl to kluonas nevirsta 
bažnyčia. Galima iš įvairių į Dievą tikinčiųjų žmonių (budis- 
tų, mahometonų, krikščionių) sudaryti tam tikrą draugiją, bet 
ji anaiptol dėl to nevirs Bažnyčia. Bažnyčia ir kaip pastatas, ir 
kaip bendruomenė turi išskirtinę sakralinę prasmę, kuri jai vienai 
tetinka. Tuo tarpu bendrija iš viso nėra terminas, o tik lietu- 
vių kalbos žodis, kurio prasmė svyruoja nuo susivienijimo 
ligi gaujos ir todėl be papildinio nieko nesako. Ištarus žodį 
bendrija, tuoj pat kyla klausimas, kieno bendrija: šventųjų? va- 
gių? girtuoklių? katalikų? žydų? budistų? Mat visiems šiems 
susigrupavimams žodis bendrija gali būti ir yra tinkamas. Nei 
išskirtinės, nei tuo labiau sakralinės prasmės jis neturi. To- 


Š Plg. Lietuvių kalbos vadovas, Bielefeldas, 1950, p. 201. 

dėl ir galima šio žodžio prasmę jaukti tokiais, sakysime, sa- 
kiniais: „Teko dėstyti Bendrijos tėvų raštus“ (kun. Gutaus- 
kas, p. 19), „Bendrijos tėvai ir rašytojai“ (p. 21), „Bendrija ir 
jos sąmonė“ (kun. Rubšys, p. 78), „žydų bendrija augo ir vys- 
tėsi“ (p. 82.). Be papildinių šie sakiniai yra nesuprantami, ka- 
dangi bendrija čia vienur reiškia bažnyčią, o kitur tik papras- 
tą bendruomenę. 

Šitoje vietoje pravartu būtų prisiminti vieną St. Šalkaus- 
kio pateiktą terminų darybos principą: „Joks įsigyvenęs kal- 
boje žodis negali būti šalinamas iš mokslinės apyvartos be 
aiškiai pateisinamų priežasčių“?. O priežasčių, kodėl reikėtų 
šalinti bažnyčią, paliekant krikštą, kryžių, Kūčias, popiežių, Ve- 
lykas, niekas nėra nurodęs ir vargu ar galėtų nurodyti. Sa- 
vavališkas keitimas, šiuo atveju lydimas aiškaus nusakrali- 
nimo, nieko nepadeda, o greičiau tik kenkia. 


IV 


Bažnyčios naudai kalba ir kitas St. Šalkauskio principas, 
būtent: „Iš dviejų naujadarų ar skolinių tas yra priimtines- 
nis, kuris leidžia padaryti daugiau išvestinių lyčių, visoms 
kitoms sąlygoms esant lygioms”™. Ir štai šiuo atžvilgiu ben- 
drija yra žymiai nelankstesnė negu bažnyčia. Lietuviškoji baž- 
nyčios žodžio lytis mums yra tokia sava, jog net nejučiomis 
kildiname apsčiai visiškai suprantamų, mūsų kalbos dvasią 
atitinkančių vedinių: bažnytininkas, bažnytinis, bažnytiškas, baž- 
nytiškumas, bažnytkaimis. Bažnytininkas yra tasai, kuris eina 
bažnyčion, rūpinasi bažnytiniais dalykais, stoja už bažnyčios 
teises; esama bažnytinių švenčių, vėliavų; turime bažnytinę va- 
dovybę ir saugojame bažnytinį autoritetą; gyvename bažny- 
tiškai, vadinasi, pagal bažnyčios dvasią (sentire cum ecclesia); 
sprendžiame bažnytiškumo santykį su valstybiškumų; laiko- 
me bažnytkaimį svarbesniu už paprastą kaimą. Tokie sakiniai 
mums yra tiek įprasti, jog jų pakeisti iš viso neįmanoma ar- 


3 Cit. iš: Yla St. Liturginės terminijos klausimu, Putnamas, 1953, p. 90. 
10 Çit. iš: Yla St. Ten pat, p. 91. 

ba, juos pakeitus, dingsta jų prasmė. Nes bendrija, turėdama 
retoką ir keblią galūnę -ija, priklauso tokiai daiktavardžių 
grupei, kuri beveik neleidžia darytis būdvardinių vedinių, iš- 
skyrus vieną kitą išimtį, kaip galvijinis pašaras, serijinis lei- 
dinys, linijinis brūkšnys, premijinis žymuo".. Jei šias išimtis tai- 
kytume bendrijai, tai būdvardinis jos vedinys skambėtų: ben- 
drijinė šventė, bendrijinė brolija (tautologija!), bendrijiniai 
įsakymai, bendrijinė vėliava, bendrijinis autoritetas, bendrijinė 
vadovybė ir t. t. Tačiau niekas šio būdvardžio prasmės ne- 
suvoktų, nepakeitęs jo - bent savo sąmonėje - įprastu būd- 
vardžiu bažnytinis. Gi būdvardžio galūnės -iškas žodis ben- 
drija iš viso turėti negali. Daugelis gieda bažnytiškai, betgi nie- 
kas negieda bendriškai ar bendrijiškai. Daiktavardiniai bendrijos 
vediniai, atitinką bažnytininką ar bažnytiškumą, taip pat yra 
neįmanomi: lietuvių kalboje negali būti bendrijininko ar ben- 
drijiškumo, o tik bendrininkas ir bendriškumas, kurie tačiau reiš- 
kia visai ką kita, kadangi yra ne bendrijos, o bendro (dktv.) 
vediniai. Nejaugi uolų bažnyčios narį vadinsime bendrinin- 
ku tarsi kokios akcinės bendrovės dalyvį? 

Šis morfologinis bendrijos skurdumas ir padaro, kad, var- 
tojant bendriją vietoje bažnyčios, dažnas minėtų teologinių vei- 
kalų sakinys virsta tautologija: idem per idem. Pavyzdžiui: 
„Dievo Tautos Bendrija“ (kun. Rubšys, p. 32) - tarsi tauta 
nebūtų bendrija; „pereidama iš sąjūdžio į organizaciją, Ben- 
drija pasikeitė iš pagrindų“ (p. 24) - juk tiek sąjūdis, tiek or- 
ganizacija yra taip pat bendrijos; „Bendrija, aiškindama žy- 
dijos raštus, turėjo tiesiogią (pastaba: žodžio tiesiogus, -i nė- 
ra; yra tik tiesioginis, -ė. — A. Mc.) įtaką savo savimonei kaip 
Tikėjimo Bendrija“ (p. 26) - gryna tamsios prasmės tautolo- 
gija. Šį sakinį lietuviškai be jokių įmantrybių nusakytume: 
„Bažnyčia, aiškindama žydijos raštus, turėjo tiesioginės įta- 
kos savo savimonei kaip tikėjimo bendruomenė“ — ir būtų 
viskas aišku. Kun. Gutausko knygos skyrelis „Kristus Ben- 
drijoje ir Bendrija Kristuje“ (p. 173-174) yra tikras tautologi- 
nis cirkas, kurio šuolius galima suvokti, tik bendriją atvertus 


" Pig. Lietuvių kalbos gramatika, t. 1, p. 573. 

į bažnyčią: pakaitalą (bendrija) čia galima suprasti tik pakeis- 
tojo (bažnyčia) pagalba. Tai blogas ženklas! Sakysime: gali- 
ma būtų automobilį pakeisti žodžiu savijudis. Tačiau sakinį 
„Mačiau šiandien gražų savijudį“ būtų galima suprasti, tik 
paaiškinus, jog savijudis čia reiškia automobilį, o ne karvę, 
ar arklį, ar avį, ar galop žmogų, kuriems savijudis irgi visiš- 
kai tinka — net geriau nei automobiliui. Bendrija priklauso 
šios rūšies pavadinimams ir todėl privalo būti laikoma ter- 
minu nevykėliu. 


Vv 


Vargšė ta mūsų bažnyčia! Jos nemėgo ir arkivyskupas 
J. Skvireckas, pastarajame savo „Naujojo Testamento“ (Stut- 
gartas, 1947) leidime mėgindamas pakeisti ją eklezija, o jos 
kankinius - martirais. Tačiau arkivyskupas nenujautė, kad lie- 
tuvių kalboje neįsipilietinusios svetimybės esti vartojamos no- 
rint ką nors pažeminti bei paniekinti. Dr. Jonas Šliūpas, pul- 
damas savo kalbose bažnyčią bei jos atstovus, visados saky- 
davo „mūsų monachai“, „parochai ir jų šeimininkės“, 
„Lietuvos kleras“ ir t. t. (tai yra tekę man pačiam girdėti). Į 
šią patyčių eilę įsirikiuoja ir „eklezijos ir martirai“. 

Dabar krypstame į kitą kraštutinybę. Tiek arkivyskupas 
J. Skvireckas, tiek dabartiniai bendrijos šalininkai vengia baž- 
nyčios, kadangi ji esanti slavybė. Bet ar slavybė yra blogesnė 
už graikybę, anglybę, ispanybę ar vokietybę? Pats gyvenimas 
gražiai pasijuokia iš tokio kai kurių teologų uolumo. Perša- 
me vengti bažnyčios, o be jokios atodairos vartojame savo raš- 
tuose tokius kalbinius „perliukus“, kaip atrakcija, dekada, de- 
mokratizacija, desperacija, egzilis, interakcija, konvergencija, objek- 
tyvizuotis, paradoksalus, sekvencinis ir aibę kitų kitokiausių. Net 
ir minėtų teologų raštai mirgėte mirga svetimybėmis. „Eg- 
zegetiniai istorinės ir dogmatiškai spekuliatyvinės pastangos 
užleido pirmą vietą kulto asketiškiems reikalavimams“, - ra- 
šo kun. Gutauskas (p. 56). Viename sakinyje šešios svetimy- 
bės! Kodėl tad jame negalėtų išsitekti ir septintoji (bažnyčia)? 
Šiuo atžvilgiu žengiame atžagariomis: užuot viję besibrau- 

nančias į mūsų kalbą dabartines svetimybes, pradedame kė- 
sintis į tokius žodžius, kurie yra tiesiog įaugę į mūsų kalbos 
kūną kaip istorijos palikimas. 

Kalbai gryninti reikia kalbinės nuojautos arba vadinamojo 
kalbos jausmo. Vienos gramatikos ar vieno žodyno čia nepa- 
kanka. Nėra jokios abejonės, kad bendrija yra mūsų kalbos 
lobio dalis. Tačiau šis žodis savo prasme yra tiek suaugęs 
su žmoniškuoju būviu užu šventyklos (pro-fanum), jog šven- 
tyklai kaip Viešpaties būstui reikšti jis iš tikro netinka. Sak- 
ralinis skolinys gali būti pakeistas tik sakralinį pobūdį turinčiu da- 
riniu, vediniu ar jau esamu žodžiu. Kitaip darkytume religinę 
kalbą. Savo ginče su Msgr. Kl. Razminu liturginės termino- 
logijos klausimu kun. St. Yla teisingai yra pastebėjęs: „Dides- 
nis žodžio prasmės pakitimas keistų religinį turinį ir klaidin- 
tų tikinčiuosius“'2. Bendrijos atveju tikrai taip ir yra. Bendrija 
neturi savyje Dievo, kurį turi ir graikiškas kyriakėn (Kyrios — 
Viešpats), ir slaviškas božnica (bog - Dievas). Užtat bažnyčia 
yra net labiau sakralinė negu eklezija, kurią mums buvo siū- 
lęs arkivyskupas J. Skvireckas. Nepriėmę eklezijos, dabar esa- 
me gundomi priimti bendriją, nesuaugusią su Viešpaties būs- 
tu nei prasmiškai, nei istoriškai. Bet atsispyrę eklezijai, ma- 
nau, atsispirsime ir bendrijai. Tik nuostabu, kad ši pagunda 
mums yra kaišiojama teologų, kurių pašaukimas kaip tik bū- 
tų saugoti tai, kas jiems patikėta. 

Priedas - mįslė: Bendrijos tėvūnas paskyrė prievaizdą, o šis, 
talkinamas dviejų seniūnų, pirmininkavo padėkos puotai. 

Kas įspės, koks įvykis čia aprašomas? 


12 Cit iš Yla St. Liturginės terminijos klausimu, p. 6. 

GIMTOJI KALBA LITURGIJOJE 


Teologinė kalbinių pakaitų vertė! 


I 


Manieji straipsniai (plg. „Draugas“, 1982, Nr. 37, 42 ir 48) 
ryšium su prelato L. Tulabos Naujojo Testamento vertimu 
(Roma, 1979) ir keletas smulkesnių pastabų religijos bei kal- 
bos reikalu (plg. „Aidai“, 1982, Nr. 2) yra pasiekę liturginę 
Lietuvos komisiją ir sudominę jos bendradarbius. Į juos at- 
siliepė kun. V. Aliulis, Lietuvos vyskupijų liturginės komi- 
sijos pirmininkas, painformuodamas mus apie šios komisi- 
jos darbus bei vargus ir prašydamas pastabų bei patarimų. 
Iš jo sužinome, kad „jau keliolika metų pasaulyje veikia trys 
lietuvių liturginės komisijos: Lietuvoje, JAV ir Romoje“ 
(p. 364). Kodėl net trys ir koks tarp jų santykis ar darbo pa- 
sidalijimas, straipsnyje nerašoma. Rašoma tik, kad „pagrin- 
dinė atsakomybė už liturginių tekstų bet kuria kalba paren- 
gimą tenka metropolijos - tautos kamieno krašte veikiančiai 
komisijai“ (ten pat), mūsų atveju taigi Lietuvos komisijai. 

Be abejo, tai tik formali šių komisijų veiklos pusė. Tačiau 
kas kuria lietuviškuosius liturginius tekstus praktiškai? Atsa- 
komybė prieš Vatikaną mums yra mažesnės svarbos daly- 
kas, nes kalbos atžvilgiu Vatikanas ~- tai mes patys: mes gi 
liturginius tekstus gaminamės ir mes patys juos tvirtiname. 


1 Šis straipsnis buvo parašytas tuoj pat pasirodžius kun. V. Aliulio straips- 
niui „Sveikintinas rūpinimasis liturgijos kalba“ („Aidai“, 1982, Nr. 5; toliau 
tekste santrumpa Al), tačiau dėl ilgai trukusių autoriaus negalių nebuvo įma- 
noma jo paruošti spaudai. Kaip jo tęsinys, jei aplinkybės leis, turėtų eiti ap- 
rašas lotyniškųjų maldų vertimo apskritai ir lietuviškojo (kun. A. Liesio) psal- 
mių vertimo sklaida. 

Todėl čia ir klausiame: kas juos gamina ir kas už juos atsa- 
ko - ne prieš Vatikaną, o prieš mūsų kalbos dvasią? Vatika- 
nui juk vis tiek, jei mes savo naujajame mišiole „gėrimės Ta- 
vo malonės pradmenimis“ (p. 78). Bet mums ne vis tiek, ka- 
dangi mes nesuprantame, kas yra tie “malonės pradmenys“ 
ir todėl negalime jais nė gėrėtis. Vatikanui taip pat vis tiek, 
jei mes tame pačiame mišiole kalbame: „Tu mano Sūnus, pa- 
gimdęs esu Tave šiandien“ (p. 74). Tačiau mums ne vis tiek, nes 
joks lietuvis šitaip nekalba: jis paprasčiausiai taria „pagim- 
džiau“, nekeldamas žodžio „šiandien“ į sakinio galą. Tokių 
pavyzdžių liturginiuose tekstuose pilna. 

Kartu su jais kyla ir pagrindinis klausimas: kas taria galu- 
tinį žodį oficialiai skelbiant liturginius tekstus ir mus įparei- 
gojant viešai jais naudotis? Sakysime, spaudoje buvo praneš- 
ta, kad išeivijoje mišiolas jau atspausdintas ir kad jo tekstą 
„pateikė Lietuvos vyskupijų liturginė komisija“, o „redaga- 
vo tėv. Vytautas Zakaras OFM“ (Al, p. 365). Tačiau ką gi reiš- 
kia pateikė: pasiūlė projektą ar galutinį tekstą? Privalomą tekstą 
ar tik apmatus? Ir ką čia reiškia redagavo: taisė? kai ką vertė 
iš naujo? pertvarkė sakinius bei stilių? paruošė techniškai 
spaustuvei? Santykis tarp teksto autoriaus ir jo redaktoriaus 
turi būti aiškus, kad vėliau, aptariant tekstą, būtų žinoma, kas 
gi iš tikrųjų yra už jį atsakingas ir į ką kreipti savas pastabas. 

Tai nėra kažkoks atsajus reikalavimas. Jis turi didžios prak- 
tinės reikšmės. Pavyzdžiui, šv. Pauliaus Laiško galatams eilutė 
prėsopon theės anthrėpou oú lambūnei (2, 6; plg. Apd 10, 34) į vi- 
sas man prieinamas kalbas, taip pat senojoje ir naujojoje vul- 
gatoje, yra išversta: „Dievas nežiūri žmogaus rango“. Tuo tar- 
pu kun. Č. Kavaliausko vertime, redaguotame kun. V. Aliu- 
lio, ši eilutė skamba: „Dievas nėra [žmonėms] šališkas“. Katras 
tad čia nutolo nuo teksto minties bei prasmės: vertėjas ar re- 
daktorius? Nes žodis „šališkas“ lietuviškai reiškia neobjekty- 
vus, nenorįs ar nepajėgiąs teisingai spręsti (vok. befangen, 
prnc. partial); pavyzdžiui, kai kurie teismo nariai esą šališki, 
tad gynėjas reikalauja pakeisti juos kitais. Gi šv. Paulius čia 
kalba apie Jeruzalės bažnyčios vyresniuosius (dokoūntes), ku- 
rie jam nepagelbėję, kurių rango betgi jis nenorįs minėti, kai 
gynęs graikų krikščionis nuo žydų reikalavimo apipjaustyti 

(plg. Gal 2, 1-10): Paulius laimėjęs, nors ir būdamas Jeruza- 
lėje be jokio rango, kadangi Dievas nežiūrįs žmogaus rango 
(gr. prosėpon - išvaizda, visuomenėje rangas). 

Taip yra su visais tiek Šventojo Rašto, tiek liturgijos teks- 
tais. Kas nulemia tokias pakaitas? Ir kokia galia? Vėl gana 
būdingas pavyzdys. Ankstesniame tėvelių jėzuitų išleistame, 
tačiau JAV liturginės komisijos paruoštame lietuviškame mi- 
šiole (Bostonas, 1967), konsekruojant vyną buvo sakoma: „bus 
pralietas“ (p. 426) - visais atžvilgiais vykęs ir tikrai lietuviš- 
kas posakis. Gi dabartiniame išeivijos mišiole anas posakis 
jau pakeistas grynu dalyviu „išliejamas“, neišlaikančiu kriti- 
kos nei gramatiškai (turėtų būti liejamas)", nei semantiškai (tu- 
rėtų būti praliejamas), nei teologiškai (turėtų būti bus pralie- 
tas, nes Kristus savo kraują praliejo tik vieną vienintelį kar- 
tą (plg. Hbr 7, 27; 9, 25-28). Kas tokį nevykusį žodį į šv. 
Mišių tekstą įvedė ir kodėl? Argi sunku buvo dirstelėti į 
„Dabartinės lietuvių kalbos žodyną“ ir palyginti žodžių iš- 
lieti ir pralieti semantiką?? Ar jau taip greitai pamiršome mū- 
sų gavėnios giesmes „O Dieve Tėve“ ar „Alyvų darželyj“, 
kuriose mirga posakių: „kraują dievišką praliejai“, „krauju 
pralietu“, „kraujo praliejimą“? Kas tad yra atsakingas už tą 
nevykėlį „išliejamas“: mišiolo redaktorius ar Lietuvos litur- 
ginė komisija? 

Taigi ne be pagrindo esu anksčiau pageidavęs: ar nega- 
lėtų bent tos dvi užsieninės liturginės komisijos (JAV ir Ro- 
mos) pasistengti, „kad Dievo tauta kiek iš anksto patirtų, ko- 
kiais žodžiais bei posakiais jai siūloma melstis““. Ligi šiol nie- 
kas tikinčiųjų neklausė, ar tas bei kitas lietuviškas liturginis 
tekstas būtų jiems priimtinas. Mes gauname į rankas jau ga- 
tavą tekstą be jokio pritarimo ar nepritarimo, be jokios skai- 
tytos ar girdėtos kritikos, be jokio paaiškinimo ar pagrindi- 
mo. Juk kas gi, sakysime, gali susigaudyti, kas yra tas „įžan- 
gos priegiesmis“ (lietuvių kalbos žodynas „priegiesmiu“ 


2 Plg. Lietuvių kalbos gramatika, Vilnius, 1971, t. 2, p. 337. Santrumpa 
tekste Gr nurodant tomą ir puslapį. 

3 Dabartinės lietuvių kalbos žodynas, Vilnius, 1972, p. 241, 593. 

* Maceina A. Cit. iš: „Aidai“, 1982, Nr. 2, p. 132. 

vadina refreną, tokį dažną mūsų dainose, pavyzdžiui, vai ly- 
lia, lylia; vai kū-kū ir kt.?), ta „atliepiamoji psalmė“, tas „ko- 
munijos priegiesmis“? Gi kai vėliau kas nors taria to ar kito 
teksto atžvilgiu nepatenkintą žodį, tai šis žodis pravardžiuo- 
jamas arba kaip kategoriškas (kun. V. Aliulis), arba kaip dog- 
matiškas (prel. L. Tulaba), tarsi primesti tikintiesiems tekstus 
iš aukšto nėra nei kategoriška, nei dogmatiška. 

Visa tai miniu todėl, kad esu atsidūręs keblioje padėtyje. 
Kun. V. Aliulis, pripažindamas, jog „liturginės kalbos kūri- 
mas ir ugdymas - labai atsakingas uždavinys“ (Al, p. 365), 
prašo „pasaulio lietuvių katalikiškąją visuomenę“ (ten pat) pa- 
tarimų bei pabarimų. Dar daugiau: jis viešai kreipiasi tiesiog, 
į mane: „Būtume labai dėkingi ir gerbiamam prof. Maceinai, 
jeigu jis kokia nors proga bei forma pareikštų, kurioms mūsų 
išleistų knygų kalbos bei stiliaus ypatybėms pritaria, kad jo- 
mis neabejotume ir toliau remtumės“ (ten pat). Niekad nesu 
atsakęs savo paramos kieno nors raštams. Jau Lietuvoje esu 
vieno kunigo pamokslų; esu stilistiškai patalkinęs savo buvu- 
siam rektoriui prel. J. Naujokui leidžiant jo knygas apie šv. 
Mišias; tremtyje esu taisęs nę vieną straipsnį jaunųjų mūsų 
spaudos bendradarbių. Tačiau visi šie darbai buvo rankraščiai. 
Gi liturginių rankraščių nesu regėjęs nė iš tolo - nei Lietuvo- 
je paruoštų, nei tremtyje ruošiamų. Kokiu tad atžvilgiu ma- 
noji parama būtų įmanoma? Ateičiai? Galimas daiktas. Bet ar 
mūsų sąlygomis - tiek Lietuvoje, tiek svetur - esama vilties, 
kad sulauksime antrosios liturginių tekstų laidos? Be to, juk 
pakeistuosius tekstus, jei neklystu, reiktų vėl tvirtinti. O tai 
nelengvas dalykas, kai veikia net trys liturginės komisijos. 


II 
Svarbiausia betgi sunkenybė liturginei kalbai augti yra pa- 
sauliškių abejingumas liturginiams tekstams. Į mano trumpą pa- 
stabą, kad, kunigui sveikinant žmones žodžiais „Viešpats su 


5 Dabartinės lietuvių kalbos žodynas, p. 606, 607. 

jumis“, atsakyti atkištinus „ir su tavimi“ yra stačiokiška, kun. 
V. Aliulis atsiliepia: „Tikintieji nieko nederamo jame nejun- 
ta“ (Al, p. 365). Tuo paliečiama ir net iš naujo atveriama — 
visai nenoromis - labai sena ir labai skaudi mūsų liturgijos 
žaizda. Argi mūsų tautos istorijoje yra pasauliškiai kada nors 
jautę ką nors netinkamo religinėje mūsų kalboje? Kai dva- 
siškiai sakė „pakūta“, mes „pakūtavojome“; kai jie sakė „spa- 
viedis“, mes „spaviedojomės“; kai jie sakė „gavėnia“, mes 
„gavėjome“. Teisingai prel. J. Laukaitis (ne koks pasauliškis!) 
kitados rašė: „Žymiausia dalis svetimybių yra lietuvių kal- 
boje atsiradusi per Bažnyčią““. Dar daugiau! Prel. J. Laukai- 
tis įspėja dvasiškius, kad „kalbos darkymas“ yra „nupelny- 
tai pajuokiamas, o artimoje ateityje bus ir visai nebepaken- 
čiamas“ (ten pat). Prel. J. Laukaitis kreipiasi tiesiog į kunigų 
sąžinę: „Kunigų tad šventa priedermė ir patiems gerai mo- 
kėti lietuvių kalbą, ir gražų to mokėjimo pavyzdį per baž- 
nyčią rodyti visai lietuvių tautai... Kiekvienam kunigui labai 
pravartu, net būtina sekti mūsų bendrinės kalbos pažangą“ 
(ten pat). Šie žodžiai yra parašyti 1938 metais, tačiau jie tin- 
ka — tiesiog raidiškai - ir mūsų tremties dvasiškiams, ir vi- 
sų trijų liturginių komisijų nariams. Blogiausia yra tai, kad 
šiuo reikalu nei anais laikais, nei dabar nesisieloja mūsoji 
hierarchija. Pasak prel. J. Laukaičio, „bažnytinės kalbos ter- 
minologija nerūpėjo nei vysk. M. Valančiui, nei vysk. A. Ba- 
ranauskui“, šiems didiesiems mūsų literatūros šulams (ten 
pat, p. 85). Pasauliškiai čia nieko negalėjo nei jausti, nei da- 
ryti. Kai dvasiškiai liepė mums melstis „Tėve mūsų, kurs 
esi danguose“, mes ir kartojome „danguose“. Tas pat yra ir 
dabar. Kai dvasiškiai „Pelenų dieną“ vadina „pelene“, mes 
ją irgi taip vadiname ar vadinsime, nors mūsų sąmonėje ir 
slypi gilus pelenės kaip pasakų didvyrės vaizdas. Gi vėliau, pra- 
dėjus liturginę lietuvių kalbą valyti pačių dvasiškių pastan- 
gomis (kun. K. Jaunius, prel. J. Laukaitis, vysk. P. Karevi- 
čius), įsigalėjo maišatis, trukusi dešimtmečius ir tebetrunkan- 
ti lig šiol - tiek Lietuvoje, tiek tremtyje, kaip tai rodo išleistos 


6 Cit. iš: Yla St. Liturginės terminijos klausimu, Putnamas, 1953, p. 88. 

liturginės knygos (apeigynas, psalmynas, mišiolas). Štai pa- 
prastutis visiems žinomas pavyzdys. 

Mes turime du tos pačios šaknies, bet ne tos pačios reikš- 
mės veiksmažodžius: melsti ir melstis. „Melsti“ reiškia nuo- 
širdžiai bei įtaigiai ką nors ko prašyti arba maldauti, pavyz- 
džiui, melsk Dievą sveikatos. Šis veiksmažodis reikalauja 
dviejų papildinių: galininko (Dievą) ir kilmininko (sveikatos), 
be kurių pats vienas jis darosi beprasmis, kadangi tokiu at- 
veju nežinia nei ką maldaujamne, nei ko prašome. Mūsų litur- 
ginėje kalboje dažnai girdimas posakis „melski už mus“ se- 
mantiškai iš tikro reiškia „prašyki mūsų vietoje“ — taip ly- 
giai, kaip posakiai „padirbėk už mane“, „užmokėk už 
mane“, „nuvažiuok už mane“, vadinasi, atlik ką nors vieto- 
je manęs (Gr 2, p. 648). „Melstis“ gi reiškia kalbėti maldą ar 
maldas arba poteriauti. Šis veiksmažodis nereikalauja jokio 
papildinio, todėl gali būti ir esti dažniausiai vartojamas pats 
vienas, pavyzdžiui, nuolatos liturgijoje girdimas imperatyvas 
„Melskimės“, kaip paraginimas kalbėti tą ar kitą maldą. Ta- 
čiau kalbamas maldas galima siųsti Dievop ir kaip auką už 
kitą - mirusį ar gyvą, už asmenį ar bendruomenę; ne vietoje 
kito kaip subjekto, kuris pats privalo melstis, bet už kitą kaip 
dalyvį išganymo vyksme. Šiuo atveju posakis „melskis už 
mus“ semantiškai yra tos pačios prasmės, kaip ir posakiai 
„Kovok už laisvę“, „mirk už tėvynę“ (plg. Gr 2, p. 647). 

Ir štai mūsų litanijose vyksta nuolatinė šių dviejų žodžių 
maišatis, atsiradusi todėl, kad mūsų liturgistai niekad nepa- 
sistengė išsiaiškinti ir suprasti prielinksnio už semantikos, ku- 
ris kartais reiškia pavadavimą, kartais gi auką. Ten, kur už 
reiškia pavaduoti kitą arba ką nors vykdyti kito vietoje, jis 
jungiasi savaime su „melsti“. O ten, kur už reiškia auką, jis 
tegali jungtis su veiksmažodžiu „melstis“. Štai ką mūsų li- 
turginės komisijos yra pražiūrėjusios — ir seniau, ir dabar. Šių 
dviejų žodžių istorinę maišatį yra aprašęs kun. St. Yla savo 
jau cituotoje studijoje apie liturginę terminiją (plg. p. 18-21). 
Jos čia nekartosime. Čia mums tik svarbu, kaip yra dabar. 

Šiuo metu turime du oficialius litanijų tekstus, paskelb- 
tus „Apeigyne“ (Vilnius-Kaunas, 1966), išleistame Lietuvos 

liturginės komisijos, kuriai, kaip sakyta, tenka „pagrindinė 
atsakomybė“ (kun. V. Aliulis) už liturginių tekstų kalbą; ir 
„Liturginiame giesmyne“ (Roma, 1981), paruoštame kun. 
Kaz. Senkaus, išleistame Vokietijos lietuvių katalikų sielova- 
dos ir aprobuotame vysk. A. Deksnio kaip hierarchinio va- 
dovo Vakarų Europos lietuviams. Lietuvos „Apeigyne“ vi- 
sose litanijose (Švč. Mergelės, Šv. Juozapo, Visų šventųjų) 
vartojamas prašymas „melski už mus“ (plg. II, 223-250). Ta- 
čiau nuoseklumo „Apeigyne“ nėra. Šventuosius „Apeigynas“ 
prašo „melskite už mus“, bet, ragindamas tikinčiuosius, jau 
taria: „melskimės už Šventąjį Tėvą“, „melskimės už gera- 
darius“, „melskimės už mirusiuosius“ (plg. II, 251). Atro- 
do, kad šventieji danguje nesimeldžia, o tik meldžia; gi žmo- 
nės žemėje tik meldžiasi, bet ne meldžia. Tačiau argi negali- 
me melsti Dievą popiežiui sveikatos, kai jis, pavyzdžiui, 
buvo sužeistas? Argi negalima mirusiems melsti amžinosios 
šviesos? Žodžių melsti ir melstis semantika „Apeigyne“ yra 
apversta aukštyn kojomis: litanijose reikėtų melstis, o mal- 
davimuose - melsti, kadangi juose aiškiai nurodomas ir sub- 
jektas (ką melsti), ir objektas (ko melsti). 

Dar nenuoseklesnis yra išeivijos „Liturginis giesmynas“: 
Švč. Mergelės litanijoje jis teikia posakį „melskis už mus“ 
(p. 264-266), o Visų šventųjų litanijoje — jau „melskis už 
mus“ skamba „melskite už mus“ (p. 267-268). Gi šv. Mišių 
maldose „Giesmynas“ vėl grįžta prie melstis: „Melskitės, bro- 
liai ir seserys“ (p. 20). Tas pat ir maldose prieš šv. Komuni- 
ją: „Melskis už mane, šventųjų Karaliene“, „melskis už ma- 
ne, šventasis Juozapai“, „ir jūs, šventieji angelai, melskitės 
už mane“ (p. 257). Kodėl tad tie patys šventieji negalėjo mels- 
tis ir Visų šventųjų litanijoje? Kam čia ta skirtybė ir kuo ji 
pagrįsta? Ką visų šių nenuoseklumų bei nelygumų akivaiz- 
doje gali jausti pasauliškis? Ne ką kitą, kaip tik nepasitenki- 
nimą, kad liturginių komisijų dešinė nežino, ką daro kairė. 
Ši nuoroda į dešimtmečius tebetrunkančią maišatį liturginė- 
je mūsų kalboje nėra nei kategoriška, nei dogmatiška, ir bet 
koks žurnalistinis „atkirtis“ čia būtų tik tuščia pastanga 

pridengti mūsų liturgistų nerūpestingumą. Kas, sakysime, 
pasiims, eidamas bažnyčion sąsiuvinėliais JAV leidžiamą lie- 
tuviškąjį mišiolą, negalės kalbėti „Gloria“ garsiai kartu su tuo, 
kuris atsineš „Liturginį giesmyną“, nes jų tekstai antrojoje 
„Gloria“ dalyje yra visiškai skirtingi. Tai pavyzdys, ką reiš- 
kia turėti tris liturgines komisijas, kurių vienai Kristus pa- 
prastai „sėdi Dievo Tėvo dešinėje“ (mišiolas), o kitai tas pats 
Kristus yra iškilmingai „Sėdintysis Dievo Tėvo dešinėje“ (“Li- 
turginis giesmynas“). Ankstesnis mūsų klausimas, kas tokius 
tekstus gamina ir kas už juos atsako, šiuo atveju pasidaro 
ypač aktualus. Katalikų filosofas J. Pieperis yra gražiai pa- 
stebėjęs, kad liturginiai tekstai yra „tarsi didingi poezijos ar 
muzikos veikalai“, kurie visados turi būti kartojami taip, kaip 
jie buvo sukurti”. Bet kokie kaitaliojimai gadina veikalą, nes 
nutolina jį nuo pirmykščio pobūdžio ir tuo pačiu susina jo 
išgyvenimą tikinčiojo sieloje. 


III 


J. Pieperio pastaba skatina mus dirstelėti į tokias liturgi- 
nių tekstų pakaitas, kurios yra jau nebe kalbinės, o dogmi- 
nės; vadinasi, kurios iš filologijos pereina į teologiją. Be abe- 
jo, teologinės reikšmės gali turėti ir kartais iš tikro turi net 
ir kalbinės pakaitos. Būdingas šiam reikalui pavyzdys yra 
mūsų mišiole pakeistas „Gloria“ pabaigos vertimas: Jesu 
Christe cum Sancto Spiritu in gloria Dei Patris. Anksčiau šiuos 
žodžius vertėme: „Jėzau Kristau su Šventąja Dvasia Dievo 
Tėvo garbėje“*. Nūnai liturginė komisija (kuri, nežinia!) žo- 
dį garbėje pakeitė žodžiu garbei; net ne patį žodį, o tik jo links- 
nį: padėties vietininką čia užėmė paskirties naudininkas. Bet 
kaip tik tuo pakito visa teologinė šio sakinio prasmė. „Jėzau 
Kristau su Šventąja Dvasia Dievo Tėvo garbei“ yra teologiš- 
kai anaiptol ne tas pat, kas ir „Jėzau Kristau su Šventąja Dva- 


7 Pieper J. Angemessenes und Unangemessenes // „Internacionale katho- 
lische Zeitschrift“, 1973, Nr. 3, p. 268. 
8 Plg. Yla St. Sveika, Marija // Mažasis maldynas, Putnamas, 1952, p. 134. 

sia Dievo Tėvo garbėje“. Tarti Tėvo garbėje reiškia išpažinti Tė- 
vo, Sūnaus ir Šventosios Dvasios asmenų didybės (majestas) 
lygybę, kuri yra Bažnyčios dogma, mūsų reiškiama prefaci- 
jos žodžiais: et in majestate adoretur aequalitas. Tarti Tėvo gar- 
bei reiškia nepripažinti nei Sūnui, nei Šventajai Dvasiai tos 
pačios didybės, nes didybės lygybė išskiria kito asmens garbini- 
mą. Švenčiausiosios Trejybės asmens negarbina vienas kito, 
o yra visi lygiai garbinami ir visi buvoja toje pačioje garbėje 
nuo amžių (plg. Jn 17, 4-5). Todėl kalbėti, kad Kristus „sėdi 
Tėvo dešinėje“ ir kartu tarti, kad jis „su Šventąja Dvasia“ būna 
„Dievo Tėvo garbei“ yra prieštaravimas. Tai Arijaus klaidos 
atoaidis, esą Kristus nėra lygus Tėvui (Deus de Deo), bet tik 
aukščiausiasis Tėvo kūrinys, todėl ir galįs bei turįs būti „Tė- 
vo garbei“, o ne Jo garbėje?. Ar liturginės mūsų komisijos ne- 
jautė šio arijaniško atoaidžio? 

Jei tad jau kartais net ir kalbinės pakaitos iškreipia teologi- 
nę Bažnyčios mintį, tai ką bekalbėti apie pakaitas ištisų liturgi- 
nių išraiškos lyčių, kurias šimtmečiais Bažnyčia teikė ir kurios 
dabar vienu plunksnos mostu be jokio pagrindo esti brauko- 
mos keičiant jas visiškai kitomis, turinčiomis savaime ir kito- 
kią teologiją. Keisti, sakysime, lagueos satanae (velnio žaban- 
gos) į „gimtosios nuodėmės pančius“ („Apeigynas“ I, 13, 30) 
reiškia velnią nuasmeninti, sutapatinant jį su gimtąja nuodė- 
me, kas aiškiai prieštarauja Bažnyčios mokslui apie žmogaus 
puolimą bei gimtosios nuodėmės pasėkas. Velnias nėra kažko- 
kie bendriniai nuodėmės pančiai, ir gimtoji nuodėmė neišsise- 


? Posakis „Tėvo garbėje“ yra į „Gloria“ paimtas iš šv. Pauliaus Laiško fi- 
lipiečiams: Hoti Kyrios Jesoús Cristės eis dėxan theoŭ patrės, kurį šv. Jeronimas 
išvertė: Quia Dominus Jesus Christus in gloria est Dei Patris, Mat, pastebi vo- 
kiečių teologas G. Heuderis OCD, graikiškas prielinksnis eis tiek klasikinėje, 
tiek vėlesnėje šnekamojoje kalboje (koinė) dažnai atstoja prielinksnį en ir reiš- 
kia padėtį, o ne paskirtį (plg. „Internationale katholische Zeithschrift“, 1982, 
Nr. 3, p. 277). Tą pačią formą (in gloria) vartoja ir šv. Ambrozijus savo himne 
„Te, Deum, laudamus”; šią vietą Lietuvos liturginės komisijos „Apeigynas“ 
išvertė teisingai: „Tėvo garbėje“ (IL 45). Kaip liturginę keistybę reikia pami- 
nėti, jog ankstesnis lietuviškasis mišiolas (1967 m.) ir dabartinis kun. K. Sen- 
kaus paruoštasis „Liturginis giesmynas“ (p. 17) posakį „in gloria — garbėje“ 
visiškai išleidžia. Kodėl? > 

mia velnio žabangomis, kurias jis spendžia ir po Krikšto. Dog- 
ma visados yra liturginių tekstų mastas bei prasmė. Todėl 
dogminis apdairumas yra visų liturgistų pareiga. 

Tokio apdairumo kaip tik ir pasigendame keičiant tikin- 
čiųjų ankstesnį atsakymą „ir su tavo dvasia“ į dabartinį ba- 
nalų, nudėvėtą, kiekvieno ir kiekviena proga vartojamą atkiš- 
tinį posakį „ir su tavimi“. Kas jį sumanė ir į liturgiją įvedė, 
nežinia. Bet jį randame jau „Apeigyne“ (1966), išleistame Lie- 
tuvos liturginės komisijos, ir senesniajame mišiole (1967), pa- 
ruoštame JAV liturginės komisijos. Anksčiau cituotame 
straipsnyje kun. V. Aliulis klausia, kodėl šitoks atsakymas yra 
nevykęs (plg. Al, p. 365). Visų pirma todėl, kad jis neturi pa- 
grindo Šventajame Rašte, kaip kad jį turi atsakymas „ir su ta- 
vo dvasia“. Šv. Paulius, baigdamas savo Antrą laišką Timo- 
tiejui, atsisveikina su juo žodžiais: Ho Kyrios metė toñ pnėma- 
tos sou, kuriuos ir senoji, ir naujoji vulgata verčia pažodžiui: 
Dominus cum spiritu tuo (2 Tim 4, 22). Iš šio, ir kitų šv. Pau- 
liaus laiškų (plg. Gal 6, 18; Fil 4, 23; Fm 25) posakis „ir su ta- 
vo (arba jūsų) dvasia“ buvo perimtas į liturgiją ir yra bažny- 
tinės tradicijos paliudytas nuo pat seniausių laikų". Tai pa- 
brėžiu todėl, kad Šventojo Rašto ir liturgijos santykį mes vis 
labiau darome atvirkščią, negu jis iš tikro yra ir privalo būti: 
„ne liturginiai tekstai apsprendžia Šventojo Rašto tekstus, bet Šven- 
tasis Raštas įtaigauja visą liturgiją”. Jis teikia tikinčiųjų bendruo- 
menei atsakymų bei ženklų; liturgijoje esantys ženklai yra visų 
pirma bibliniai ženklai“ (HL I, 129). Štai kodėl „laikai, pasak 
liturgijos žinovų, kurių metu buvo dingusi biblinė prasmė, nė- 
ra sukūrę jokios ypatingesnės liturgijos; priešingai, jie pasikly- 
do dirbtinėse alegorijose bei pritaikymuose“ (ten pat). Tokiu 
keliu dabar pradedame eiti ir mes. Apsisprendus Lietuvos ir 
JAV liturginėms komisijoms už atsakymą „ir su tavimi“, 
Naujojo Testamento vertėjas kun. Č. Kavaliauskas ar jo re- 
daktorius kun. V. Aliulis „pataisė“ ir šv. Pauliaus atsisveiki- 
nimą tiek su Timotiejumi, tiek su Filemonu, abiejose vietose 


10 Plg. Martimort A. G. Handbuch der Liturgiewissenschaft, Freiburg/ Br., 
1969, t. 1, p. 9; santrumpa tekste HL. 

išbraukdami „su dvasia“, o dvasios vietoje brukdami „su ta- 
vimi“ (plg. 2 Tim 4, 22) arba „su jumis“ (Fm 25). Kokiu objek- 
tyviu pagrindu ir kokia subjektyvia galin tai daroma? Kaip pa- 
sitikėti Naujojo Testamento lietuviškuoju vertimu, jei jo au- 
toriai savus posakius deda į apaštalo lūpas? R. Guardini yra 
gražiai pastebėjęs, kad liturgijoje „atskiras žmogus turi atsi- 
sakyti mąstyti savas mintis ir eiti savais keliais“!!. Mes gi el- 
giamės priešingai ir savus dirbtinius posakius primetame ti- 
kintiesiems, sprausdami juos net į Šventojo Rašto tekstą. 

Antra. Kun. V. Aliulis klausia, kodėl tikinčiųjų atsakymas 
kunigui „ir su tavimi“ esąs grubus (Al, p. 365). Ogi todėl, kad 
jis neturi kreipinio. Juk jei kas nors prie vaišių stalo linki 
mums laimės ar džiaugsmo, tai mes atsakome jam visados 
„ir tau, tėveli, mamyte, kaimyne, Jonai, Petrai...“ Joks man- 
dagus lietuvis kreipinio čia nepraleis. Ir pats kun. V. Aliulis sa- 
vo straipsnyje mini, jog „į vyskupo pasveikinimą Mišių pra- 
džioje „Pax vobis - ramybė Jums“ atsakome "ir Tau, ganyto- 
jau” (ten pat), vadinasi, jau su kreipiniu. Nes grynas „ir tau“ 
čia iš tikro būtų nebepakenčiamas. Tačiau kodėl kunigo - ne 
vyskupo - Mišiose atsakyti be kreipinio? Šv. Mišių metu 
kiekvienas kunigas yra ganytojas, o Mišios yra tokios pat ir 
kunigo, ir vyskupo. Jei tad liturginės mūsų komisijos užsi- 
spirs ir toliau laikytis atsakymo „ir su tavimi“, tai tegu jos 
aprūpina šį atsakymą bent kokiu nors padoriu kreipiniu. Ki- 
taip jis yra ir liks stačiokiškas, ne tik nekuriąs „bendrumo 
atmosferos Viešpatyje“, kaip norėtų kun. V. Aliulis (ten pat), 
bet tiesiog atstumiąs žmones vieną nuo kito. Net ir mūsų 
liaudies dainose kreipinys yra artumo pagrindas: „Ar aš tau, 
sese, nesakiau“. Kodėl liturgistai tai pamiršta? 

Svarbiausias betgi klausimas: kam tokios pakaitos reikėjo? Ko- 
dėl mūsų liturginėms komisijoms atsakymas „ir su tavo dva- 
sia“ yra nepriimtinas, nepaisant, kad jį yra pasilaikiusios ~ 
bent Europoje, kiek žinau, - visos kitos tautos bei kalbos. Vi- 
siems dvasia yra priimtina, tik ne lietuviams! Kokiu betgi pa- 
grindu? Pasak kun. V. Aliulio, atsakymas „'ir su tavo dvasia’ 


H Guardini R. Vom Geist der Liturgie, Freiburg/Br., 1961, p. 45. 

tarytum skaldo žmogų“ (ten pat, p. 365). Tai visiška netiesa. 
Žmogų skaldo ne dvasia (pneima, spiritus, Geist), bet siela 
(psyché, anima, Seele), nes siela pabrėžia, kad Žmogus esąs su- 
dėtas iš dviejų pradų. Gi dvasia visose indoeuropinėse kal- 
bose reiškia visą žmogiškąją egzistenciją: jo nusistatymą, jo pa- 
žiūras, jo elgseną, jo būseną. Todėl ir kalbame apie Kristaus 
dvasią, apie pirmųjų krikščionių dvasią, apie gyvenamojo lai- 
ko dvasią, apie jaunimo dvasią ir t. t., ir t. t., nė nemanyda- 
mi čia ką nors skaldą. Atvirkščiai! Tuo kaip tik ir reiškiame 
ar gyvenimo, ar asmens, ar grupės visumą žmogiškojo būvio 
prasme. Todėl yra visiškai nesuprantama, kodėl liturginės 
komisijos guja dvasią ne tik iš liturgijos, bet net ir Šventojo 
Rašto, kaip minėta. Argi šv. Paulius, visur savo laiškuose var- 
todamas arba „metatoū pneúmatos hymon - su jūsų dvasia“ 
(Gal 6, 18) arba „metė tou pneiimatos sou — su tavo dvasia“ 
(2 Tim 4, 22) galvojo, esą tuo jis skaldo arba bendruomenę, 
arba asmenį? Mūsų į materializmą linkusiame amžiuje reik- 
tų dvasią kaip tik pabrėžti, o ne vyti ją šalin, prisidengiant 
kažkokiais nudėvėtais profaniniais posakiais. 


IV 


Įsibėgėjus sustoti nelengva. Drįsus išbraukti dvasią, ko- 
dėl nebraukyti ir kitų liturginių žodžių ar simbolių? Tik pa- 
vartykime Lietuvos liturginės komisijos išleistą „Apeigyną“: 
kaip sistemingai, o tuo pačiu ir sąmoningai braukiami iš lie- 
tuviškojo teksto žodžiai Jeruzalė (I, 53, 162; II, 19 ir t. t.), Iz- 
raelis (II, 68), Sionas (I, 43, 68, 148 ir t. t.); kaip lengvai tar- 
nas Mozė virsta vadu Moze (I, 189), o Petro uošvė - „Pales- 
tinos ligoniais“ (I, 130)! Atrodo, kad Lietuvos tikintysis, 
kalbėdamas liturgines maldas, privaląs girdėti ir kažkokias 
atsajas bendrybes („a templo suo... in Jerusalem — iš savo aukš- 
tojo dangaus“; I, 58; „Rex Israel - Tu mūsų valdovas“; II, 68), 
o ne konkretų simbolinį ryšį (kiekvienas simbolis yra konkre- 
tus daiktas!) su Senojo Testamento daiktais ar įvykiais. Pla- 
čiau apie tai gal bus progos pakalbėti kitą kartą. Šį sykį mi- 
nime tai tik kaip mūsų liturgistų polinkį niekur liturginių pa- 

kaitų nesibijoti, nepaisant jų nudogminimo, nutradicinimo 
ar prasmės iškreipimo (argi tarnas Mozė yra tas pat kas ir 
vadas Mozė?). 

Ši drąsa yra palietusi ir mūsų kasdienes maldas arba po- 
terius: „Sveika, Marija“ ir „Tėve mūsų“. Iš pirmosios yra iš- 
brauktas „fructus ventris — įsčių vaisius“, pakeičiant jį „tavo 
sūnus“, o iš antrosios „et ne nos inducas in tentationem — ir 
nevesk mūsų į pagundą“, pakeičiant jį „ir neleisk mūsų gun- 
dyti“. Šios pakaitos yra giliai teologinio pobūdžio, tad verta 
jas skirtinai panagrinėti. 

Būdamas vaikas, mokiausi kalbėti „ir pagirtas žyvato ta- 
vo vaisius Jėzus“. Be abejo, lenkiškasis „žyvatas“ turėjo būti 
ilgainiui pakeistas lietuvišku žodžiu. Tad jaunystėje teko per- 
simokyti ir kalbėti: „ir palaimintas tavo įsčios (vienaskaita!) 
vaisius Jėzus“. Senatvėje vėl tenka persimokyti ir Dievo Mo- 
tinai tarti: „ir pagirtas tavo sūnus Jėzus“. Iškrito ir įsčios, ir 
vaisius. O tai jau daugiau, nei svetimybių keitimas savais žo- 
džiais. Tai pačios teologinės minties keitimas; minties, kurią 
Bažnyčia du tūkstančius metų įtaigavo tikintiesiems. Nes po- 
sakis „et benedictus fructus ventris tui — ir palaimintas tavo 
įsčių vaisius“ nėra kieno nors išgalvotas prie rašomojo sta- 
lo. Tai Šventojo Rašto žodžiai! Juos tarė Elzbieta, „kupina 
Šventosios Dvasios“ (Lk 1, 41), Marijai, kai ši apsilankė Za- 
charijo namuose. Tuos pačius žodžius pakartojo Lukas lū- 
pomis vienos moters iš minios, sušukusios Kristui: „Palai- 
mintos įsčios, kurios tave nešiojo, ir krūtys, kurias žindai!“ 
(Lk 11, 27). Juos amžiais kartojo ir tebekartoja Bažnyčia sa- 
vo viešosiose maldose. Kunigų brevijoriaus maldos seniau 
privalėjo baigtis kaip tik Marijos įsčių pagarbinimu: „Beata 
viscera Mariae Virginis, guae portaverunt aeterni Patris Filium — 
palaimintos Mergelės Marijos įsčios, kurios išnešiojo amži- 
nojo Tėvo Sūnų“. Šv. Ambrozijus savo himne „Te, Deum, 
laudamus” įrašė posmą: „Tu ad liberandum suscepturus homi- 
nem non horruisti Virginis uterum ~ pasiryžęs tapti žmogumi 
jam išvaduotų, Tu nepabūgai mergelės įsčių“. Taip, Dievo 
Sūnus jų nepabūgo. Tačiau jų pabūgo mūsų liturgistai ir to- 
dėl minėtą šv. Ambrozijaus posmą išvertė: „Tu, ateidamas 

žmonių išvaduoti, gimei iš Mergelės Marijos“ („Apeigynas“ 
H, 44). Tai jau visai kita kryptis ir kita prasmė. Himnas „Te, 
Deum, laudamus“, tardamas „Tu nepabūgai Mergelės įsčių“, 
kreipia mūsų dėmesį į Logo kenozę: amžinasis Dievo Sūnus 
atėjo pasaulin tuo pačiu keliu, kaip ir mes visi; tai jo nusiže- 
minimas, apie kurį kalba šv. Paulius (plg. Fil 2, 7). Gi litur- 
gistų vertimas „gimei iš Mergelės Marijos“ šios prasmės ne- 
beturi: jis tik pakartoja „Credo“ žodžius - daugiau nieko. Ta- 
čiau „Credo“ išpažinimas „gimė iš Mergelės Marijos“ yra 
taikomas dogminei Marijos kaip Mergelės sampratai, o ne Lo- 
go kenozei, kurią turi galvoje Bažnyčia šv. Ambrozijaus him- 
ne. Tokiai pakaitai iš tikro tinka kun. St. Ylos žodžiai jo gin- 
če su prel. K. Razminu liturginės kalbos reikalu: „Atsiradęs 
didesnis žodžio prasmės pakitimas keistų religinį turinį ir 
klaidintų tikinčiuosius“!ž. Be abejo, tikintieji nieko bloga ne- 
jaučia nei posakyje „tavo sūnus Jėzus“, nei „gimei iš Mer- 
gelės Marijos“. Jie tik nejaučia to, ką Bažnyčia Šventojo Rašto 
lūpomis visą metą norėjo mums pasakyti ir ką mūsų liturgistai 
praskiedė ir net visiškai užtrynė. 

Kodėl betgi „tavo įsčių vaisius“ nėra tapatus „tavo sū- 
nui“? Todėl, kad sūnus yra daugiaprasmis žodis. Priekaištau- 
dama dvylikamečiui Jėzui, kam jis atsiskyręs nuo tėvų ir pa- 
silikęs šventykloje, pati Marija vadina jį Juozapo sūnumi: 
„Štai tavo tėvas ir aš su sielvartu ieškome tavęs“ (Lk 2, 48). 
Bet argi būtų galima vadinti Jėzų Juozapo sėklos vaisiumi? 
Anaiptol! Kybodamas ant kryžiaus, Jėzus tarė savo motinai, 
nurodydamas į savo mokinį Joną: „Moterie, štai tavo sūnus!“ 
(Jn 19, 26). Bet ar galima būtų Joną vadinti Marijos „įsčių vai- 
siumi“? Irgi anaiptol! Sūnus gali būti ir palikuonis, ir įsūny- 
tasis, ir globotinis. Gi Bažnyčia, vadindama Jėzų „įsčių vai- 
siumi“ bei nuolatos šį vardą savo maldose kartodama, nori 
pabrėžti tikrąją Kristaus žmogybę, kurią jis gavo iš Marijos 
kūno per Šventąją Dvasią. Tuo Bažnyčia neigia bet kokį do- 
ketizmą, kuriam žmogiškoji Kristaus prigimtis esanti tik re- 
gimoji dievybės priedanga, o ne sudėtinis Kristaus būtybės 


V Yla St. Liturginės komisijos klausimu, p. 6. 

pradas. Kokiu tad pagrindu mūsų liturgistai padarė šią pa- 
kaitą, kuri ne tik susina maldą „Sveika, Marija“, bet ir tem- 
do tiek Kristaus žmogybės, tiek jo kenozės tiesas? 

Didžiausia betgi pakaita, tiesiog Kristaus mokslo „patai- 
sa“, yra vertimas „Tėve mūsų“ prašymo et ne nos inducas in 
tentationem posakiu „ir neleisk mūsų gundyti“, užuot įpras- 
tai tarus „ir nevesk mūsų į pagundą“ (seniau „į pagundy- 
mą“). Niekur oficialiai ar bent viešai ši pakaita nebuvo pa- 
aiškinta ar pagrįsta. Tik privačiai kalbama, esą tai padaryta 
todėl, kadangi Dievas juk negalįs žmogaus vesti į pagundą 
arba gundyti į pikta. Be abejo, tai nepaneigiama tiesa. Die- 
vas niekur ir niekad, ir niekam nėra ir negali būti blogio prie- 
žastis ar versmė. Tačiau ar šios tiesos Kristus nežinojo? O 
jei žinojo ir vis dėlto liepė mums melstis prašant Tėvą ne- 
vesti mūsų į pagundą (orig.: eis peirasmėn; Mt 6, 13), tai, ma- 
tyt, jis turėjo galvoje kitą šio prašymo prasmę, negu jam pri- 
skiria ją mūsų liturgistai. Ar to nežinojo abu evangelistai, ku- 
rie šį prašymą nusakė visiškai tais pačiais žodžiais (plg. MH 
6, 13; Lk 11, 4)? Ar to nežinojo ligšiolinė Bažnyčios tradicija, 
tūkstančių tūkstančius kartų maldaudama Tėvą nevesti mū- 
sų į pagundą? Galop ar to nežinojo kitų tautų Šventojo Raš- 
to bei liturgijos vertėjai, palikę žodžius ir vesti, ir pagundą, 
pavyzdžiui, vokiečiai - und führe uns nicht in Versuchung? Ar 
čia mes jau iš tikro atradome kitų nepastebėtą klaidą ir sa- 
va pakaita ją pataisėme? O gal, priešingai, patys suklydome, 
teikdami Kristaus prašymui visai kitą prasmę ir tuo prideng- 
dami tikrąją jo mintį? 

Įprastinė „Tėve mūsų“ prašymo „ir nevesk mūsų į pagun- 
dą” teologija yra tokia: Dievas žmogų gundo ne į bloga, bet jis 
siunčia žmogui mėginimą ar bandymą ne tik kokia nors jo leidžia- 
ma sunkenybe (pavyzdžiui, liga), bet ir jo siūloma gėrybe. Nes gė- 
rybe galima žmogų net giliau išmėginti, negu sunkenybe. Pa- 
kelti plaučių uždegimą yra lengviau, nei atsisakyti siūlomos 
vyskupystės. Ir štai siūlomos gėrybės akivaizdoje kaip tik ir 
paaiški Viešpaties mums siunčiamas bandymas. Jei mano pa- 
žįstamas XY, būdamas jau suaugęs ir pajutęs noro stoti ku- 
nigų seminarijon, būtų nuoširdžiai prašęs „ir nevesk manęs 

į pagundą“, tai mirdamas jis nebūtų palikęs dviejų žmonų 
ir šešetos vaikų. Ir kiek gi Viešpaties tarnų - dvasiškių ir pa- 
sauliškių — nevertai eina įvairias tarnybas tik todėl, kad jie 
Dievo siūlomą gėrybę suprato ne kaip jų mėginimą, o kaip 
išrinkimą, išaukštinimą ir net savo nuopelną! Šitaip mes se- 
niau mokėmės, aiškindami prašymą „ir nevesk mūsų į pa- 
gundą“. Ar šis aiškinimas buvo klaidingas? Keisti jį žodžiais 
„ir neleisk mūsų gundyti“ reiškia sudėti žmogaus mėgini- 
mą į vieno velnio rankas, aprėžiant Dievo galią bei valią, tar- 
si Dievas negalėtų ar nenorėtų mūsų išmėginti tiesiog, o ne 
tik per velnią, kuris visados vilioja į bloga. Dievas mėgina 
mus taip pat ir gėriu, ar esame jo verti ir ar įstengsime jį pa- 
kelti bei nešti. 

Tačiau ir kalbiškai interpretacija žodžio „gundyti“, skirti- 
nai vedant į blogį, kritikos neišlaiko. Juk ką gi lietuviškai reiš- 
kia gundyti? Ne ką kita, kaip vilioti, masinti, siūlyti, prikal- 
binti?. Savyje šis žodis elgesio ar objekto vertei yra abejin- 
gas: gundyti galima tiek į blogį, tiek į gėrį. Pavyzdžiui: „visi eina 
į bažnyčią, pasigundžiau arba susigundžiau ir aš“; „draugai pa- 
gundė, ir išėjau į mokytojus“; „paėmė pagunda, ir nusipirkau 
saldainių“ ir t. t. „Pagunda“ semantiškai reiškia karštą norą 
arba geismą, galintį krypti į visokiausius objektus — tiek ge- 
rus, tiek blogus. Tik liaudinė mūsų religijos sąmonė kažko- 
dėl yra „pagundą“ sujungusi su vilione į blogį, nors mūsų 
tautosakoje bernužėlis gundo mergelę į svetimą šalelę, vadi- 
nasi, stengiasi prikalbėti tekėti už jo, kas anaiptol nėra blo- 
ga. Greičiausiai pagundos sąsaja su blogiu skirtinai yra mū- 
sų religinėje sąmonėje atėjusi iš lenkiško žodžio „pakusa“ 
(pokuszenie), kuris anksčiau buvo vartojamas mūsų maldose 
ir tik gana vėlai buvo pakeistas lietuviškuoju „pagunda“. Sa- 
vo šaknimi bei semantika pokuszenie (rus. pakost, pakosti) iš 
tikro reiškia nevalyvumą. Lietuviška gi „pagunda“ šio se- 
mantinio atžvilgio neturi. Lietuvis net sako „negundyk Die- 
vo“, anaiptol nemanydamas vesti Dievo į blogį, o tik leng- 
vabūdiškai (temere) šaukdamasis Apvaizdos ten, kur pats 


13 Plg. Dabartinės lietuvių kalbos žodynas, p. 192. 

žmogus gali tą ar kitką padaryti. Jei tad lietuviškai prašome 
Tėvą nevesti mūsų į pagundą, tai tuo dar nė kiek neįtaigau- 
jame, kad jis mus vestų į blogį. Jis gali vesti į pagundą, va- 
dinasi, kelti mumyse karšto noro ar geismo ir geram daly- 
kui. Tik mes patys privalome tada atsikreipti į save ir save 
patyrinėti, ar esame tinkami šiam gėriui tiek savo būdu, tiek 
savo pasiruošimu, tiek galop visa savo prigimties sąranga. 
„Ir nevesk mūsų į pagundą“ reiškia iš tikro prašymą: „Vieš- 
patie, nesiūlyk mums tokių gėrybių, kurioms nesame tinka- 
mi, kurios betgi savo šviesa bei kilnumu yra tokios patrauk- 
lios, jog mes Tavam siūlymui negalėtume atsispirti ir todėl 
nevertai jas priimtume“. Tai prašymas, krypstąs ne tiek į Die- 
vą, kiek į mus pačius: į mūsų savikritiką, kurios dažniausiai 
mums kaip tik ir stinga. Pakaita, kurią mūsų liturgistai yra 
dabar įvedę į „Tėve mūsų“, užtrina šią Kristaus prašymo gi- 
liausią prasmę, ją subanalindama, o tuo pačiu banalindama 
ir tikinčiųjų sąmonę. Nereikia pamiršti, kad kiekvienas pa- 
keitimas yra jau tam tikra religinės tiesos interpretacija. To- 
dėl ir reikia saugotis, kad ši interpretacija religinės sąmonės 
nesiaurintų, nesusintų, nekraipytų, užuot ją ugdžiusi bei ašt- 
rinusi. Kaip tik tokio apdairumo bei atsargumo liturginių 
mūsų tekstų pakaitoms ir stinga. 


DIDŽIOJI KONRADO IMPROVIZACIJA 


Žmogaus kova su Dievu 


1. Adomas Mickevičius 
„ kaip prometėjizmo poetas 


Savo „Das Stundenbuch“, kurią A. Soergelis pavadino 
gražiausia ir giliausia mūsų amžiaus maldaknyge, R. M. Ril- 
ke yra pasakęs, kad jis skrieja ratu aplinkui Dievą, tarsi ap- 
linkui seną seną bokštą ir vis dar nežino, ar jis yra sakalas, 
ar audra, ar didi giesmė: 


Ich kreise um Gott, um den uralten Turm, 

und ich kreise jahrtausende lang: 

und ich weiss noch nicht: bin ich ein Falke, ein Sturm 
oder ein grosser Gesang. 


Tai yra ne tik asmeninis Rilke's pasisakymas. Šiuo posme- 
liu Rilke išreiškia apskritai pagrindines žmogaus santykiuo- 
senas su savo Kūrėju. Iš tikro savo gyvenimu ir savo veiki- 
mu žmogus sukasi aplinkui Dievą, tarsi paukštis aplinkui 
bokštą. Jo egzistencijoje turbūt nėra nė vieno akimirksnio, ka- 
da Dievas būtų paliktas nuošaliai, kada jis apie Jį negalvo- 
tų, Jo neskelbtų arba Jam nesipriešintų ir Jo neneigtų. Deiz- 
mas, kuris Dievą apgyvendina ten kažkur toli anapus ir ku- 
ris teigia, kad Dievas neturįs nieko bendra nei su žmogumi, 
nei su pasauliu, yra galimas teorijoje, bet ne konkrečioje žmo- 
giškoje egzistencijoje. Žmogaus egzistencija niekados nėra 
deistinė. Ji yra arba teistinė, vadinasi, Dievą skelbianti ir Jį 
garbinanti, arba ateistinė, vadinasi, Jį neigianti ir su Juo ko- 
vojanti. Tačiau kiekvienu atveju Dievas stovi žmogaus rūpes- 
čių centre. Mūsų amžius, kuris, rodos, yra toliausiai nuo Die- 
vo, yra kuo labiausiai Juo susirūpinęs, pradedant mažame- 

čių auklėjimu šeimoje ir baigiant parlamento posėdžiais. 
Žmogus skrieja aplinkui Dievą negalėdamas nuo Jo atitrūk- 
ti ir Jo palikti. Jis skrieja jau tūkstančius metų. Jis skries dar 
tūkstančius metų, skries tol, kol bus pasaulis, nes Dievas yra 
jo būties priežastis, kuri traukia savęspi padarą, kaip mag- 
netas kad traukia geležį. 

Vis dėlto ligi pat pastarųjų laikų žmogus nesusivokė, kas 
jis Dievo atžvilgiu yra. Jis vis dar nenusistatė, kaip jis turi 
santykiuoti su šituo savos būties principu. Minėtame posme 
Rilke kalba apie trejopą santykiuoseną. Jis sako, kad žmo- 
gus nežino, ar jis yra sakalas, ar audra, ar didi giesmė. Tai 
poetiniai vaizdai. Tačiau juose slypi gili metafizinė prasmė. 
Jeigu juos išversime į filosofines sąvokas, galėsime pasakyti, 
kad žmogus visą savo ilgą istoriją turi tam tikrų santykių su 
Dievu, tačiau vis dar nežino, ar jis Dievo ieško, vadinasi, ar 
jis yra sakalas; ar jis su Dievu kovoja, vadinasi, ar jis yra aud- 
ra; ar jis Dievą garbina, vadinasi, ar jis yra giesmė. Dievo ieš- 
kojimas, kova su Dievu ir Dievo garbinimas yra trys pagrindinės 
žmogaus santykiuosenos su aukščiausiuoju savos būties Principu. 
Šitie trys būdai išsemia žmogaus skriejimą aplinkui aną am- 
žinąjį bokštą. Žmogus gali kaip sakalas žvalia savo akimi ty- 
rinėti pasaulio daiktus, pasaulio įvykius, jo sąrangą, jo eigą, 
ieškoti prasmės, ieškoti galutinio pagrindo ir per jį kopti 
aukštyn ligi transcendencijos. Ar jis ją pasieks, tai priklau- 
sys nuo kiekvieno skyrium: nuo jo nusistatymo, nuo dori- 
nės jo nuotaikos, galop nuo paties klausimų pastatymo. Ta- 
čiau ieškojimas yra būdingas šitam sakalo tipui ir šitam sa- 
kališkam žvalgymuisi po pasaulį. Iš kitos pusės, žmogus gali 
kaip audra pulti ir Dievą, ir Jo santvarką pasaulyje. Jis gali 
mėginti griauti Dievo darbus ir vietoje jų statyti savus arba 
gėrėtis šiais griuvėsiais. Tai jau yra kova, kuri taip pat gali 
baigtis labai nevienodai. Jos išsisprendimas priklausys nuo 
tų motyvų, dėl kurių ji prasidėjo, nuo kovotojų dvasinės są- 
rangos ir nuo jų išgyvenimų gilumo. Tačiau kiekvienu atve- 
ju kova yra būdinga šitam audros tipui ir šitam audringam 
dūkimui gyvenimo plotuose. Galop žmogus gali tarsi didi 
giesmė garbinti Viešpatį, gėrėtis Jo nuostabia galia ir Jo kū- 

rybos vaisiais. Jis visą pasaulį gali išgyventi, kaip dieviško- 
sios absoliutinės Būties atspindį ir visur matyti tik ką pra- 
ėjusio Kūrėjo pėdsakus. Ar šitoks išgyvenimas nuves tokį 
žmogų ligi šventumo, vėl priklausys nuo jo pastangų dieviš- 
kąją galią ne tik regėti ir jausti, bet ją realizuoti ir savo pa- 
ties asmenyje. Tačiau garbinimas yra būdingas šitam giesmės 
tipui ir šitam nusilenkimui Visagalio akivaizdoje. Rilke's tad 
vaizdai, kaip matome, gražiai išreiškia pagrindinių žmogaus 
santykiuosenų su Dievu skalę. 

Palikdami tuo tarpu šalia ieškantį ir garbinantį žmogų, 
mes renkamės dabartinei analizei vidurinį - audros - tipą, 
būtent kovojantį žmogų ir norime praskleisti jo dvasios kraš- 
telį, pasinaudodami dailiosios literatūros sukurtu jo vaizdu. 
Žmogus, skelbiąs Dievui kovą, yra savotiškas titanas. Jis ei- 
na į savo laimę per patį save. O kai Dievas arba savo pa- 
skelbta dorine tvarka, arba objektyvinio pasaulio sąranga 
pastoja jam kelią ir legendiniais žodžiais jį paklausia guo 
vadis? - toks žmogus paskelbia Dievui kovą. Šita kova daž- 
niausiai esti išvidinė. Tai tam tikra jausmo įtampa. Išviršinė 
kova su Dievu yra neįmanoma, o regimų dieviškųjų institu- 
cijų griovimas ne visada yra patogus. Todėl kova su Aukš- 
čiausiąja Valia paprastai telkiasi žmogaus dvasios viduje. 
Kovoti pasiryžęs žmogus jaučia turįs galios tarti Dievui savą 
žodį. Dažnai šitas žodis esti piktas, rūstus ir net užgaulus. 
Juo žmogus graso Dievui ir tikisi Jį nuveikti. Kovoje su Die- 
vu žmogus pasiekia maldos priešginybę. Maldos žodis nori 
Dievą palenkti, kaip sakoma psalmėje: inclina aurem tuam. 
Kovos žodis mėgina Dievą priversti. Ir kovojąs, ir besimel- 
džiąs žmogus tiki į žodžio galybę. Tačiau maldos žodis tu- 
ri visai kitokios prasmės negu kovos žodis. Maldos žodis yra 
prašymas, kovos žodis yra ginklas. Maldos žmogus todėl yra 
nusižeminęs, jaučiąs savo ryšį su bendruomene ir objektyvi- 
ne pasaulio santvarka. Kovos žmogus yra individualistas ir 
išdidus. Jis gyvena savo vienatvėje ir savo atsiskyrime. Ta- 
čiau kaip paprastai tarp priešginybių esama išvidinio pana- 
šumo, taip šio panašumo esama tarp kovos ir maldos ta 
prasme, kad su Dievu kovojąs žmogus labai dažnai šitą ko- 

vą baigia malda. Žodžius, kurie buvo ginklai, jis sudeda prie 
Viešpaties kojų ir taria žodžius, kurie jau yra garbinimas. Tai 
kovos pabaiga. Tačiau patį kovos momentą toks žmogus pa- 
prastai esti demoniškas. Jis jaučia savo didybę, savo jėgas, sa- 
vo jausmo galią ir todėl išskelia iš savęs tokių žodžių, kurie 
neša pačias giliausias jo gelmes. Kovoje su Dievu atsidaro 
žmogaus būtis, ir joje mes geriausiai galime paregėti, kas yra 
žmogus savyje, kokie yra amžinieji jo troškimai ir kaip labai 
jis gali paklysti savame kelyje. 

Šitokį žmogiškąjį savęs teigimą ir iš jo kylančią kovą su 
Dievu niekas taip įtampiai ir savo atomazga taip prasmin- 
gai literatūroje neišreiškė, kaip Adomas Mickevičius. Nuo 
Aischilo „Prikaltojo Prometėjaus“ eina ištisa eilė kūrinių, ku- 
riems Žmogaus susikirtimas su Dievu davė medžiagos ir mo- 
tyvų. Sheliey'o „Prometheus Unbound“, Byrono „Kainas“, 
Goethe's „Faustas“ gali būti pavyzdžiai šitokių didesnės ar 
mažesnės audros tipų. Tačiau visuose juose kova su Dievu 
yra aptemdyta įvairiais pašaliniais motyvais, kurie neatsklei- 
džia žmogaus nusistatymo grynumo ir tuo būdu paprastai 
kovą paverčia silpnesniojo pralaimėjimu prieš stipresnį. Ais- 
chilo Prometėjas nori išgelbėti Dzeuso pasmerktą žmonių gi- 
minę, vadinasi, savo žygyje yra lydimas karitatyvinio moty- 
vo. Jo pasmerkimas pasidaro žiauraus, beatodairinio, forma- 
laus Dzeuso bausmė žmonijos geradariui. Prometėjas kenčia 
ne dėl savo nusistatymo, bet dėl žmonijos gerovės. Shelley'o 
Prometėjas visiškai nekovoja: jis tik kenčia ir savo kantrumu 
bei atsparumu laimi pergalę ne tik sau, bet ir visam kosmui. 
Šitoje iš tikro kosminėje tragedijoje prometėjiškas žmogus pa- 
sidaro panašus į Kristų ir tuo būdu pralaužia kovotojo dva- 
sios sienas. Byrono Kainas yra Dievo persekiojamas dėl mo- 
ralinės bausmės už žmogžudystę. Toji visareginti dieviškoji 
akis, vejanti Kainą iš vietos į vietą iš tikrųjų yra paties žmo- 
gaus sąžinė, kuria prabyla jo gerasis Aš, smerkiantis jo ka- 
daise įvykdytą nusikaltimą ir reikalaujantis atgailos. Čia taip 
pat nežymu žmogaus savarankiško apsisprendimo už savo 
žygį ir užkietėjimo savame nusistatyme. Kainas yra suskilęs. 
Goethe's Faustas yra teorinio žmogaus simbolis. Jis nori pa- 

žinti. Pažinimas yra pagrindinis jo siekimas. Ir dėl šito pa- 
žinimo jis susideda su mefistofeliu, tuo pačiu nusigrįždamas 
nuo Dievo. Vis dėlto šitas nusigrįžimas čia vyksta be ypa- 
tingesnės kovos ir be Fausto savęs teigimo. Faustiškas žmo- 
gus tikrumoje yra veiksmo, ne kovos, žmogus. 

Tuo tarpu Mickevičiaus kūryboje visų šitų antrinių mo- 
tyvų nebėra. Mickevičiaus žmogus savo kovą su Dievu grin- 
džia ne artimo meilės, ne kančios, ne kaltės, ne pažinimo mo- 
tyvais, bet savo paties galybe ir jėga. Mickevičiaus žmogus 
skelbia Dievui kovą todėl, kad jis jaučiasi esąs toks pat kaip ir Die- 
vas. Visi anksčiau minėti tipai: Aischillo, Shelley'o, Byrono, 
Goethe's, jautėsi esą žemesni už Dievą. Jeigu jie su Juo ko- 
vojo, tai ne dėl to, kad jie būtų tikėję į savo galybę, bet dėl 
to, kad jie buvo vedami kitokių, jiems iš šalies atėjusių ir juos 
patraukusių motyvų. Jų kova buvo silpnesniojo kova su stip- 
resniuoju, todėl jau iš anksto pasmerkta pralaimėti. Tuo tar- 
pu Mickevičiaus žmogus atsistoja priešais Dievą kaip lygus 
priešais lygų. Mickevičiaus skelbiama Dievui kova nėra ly- 
dima pralaimėjimo nuojautos. Iš jos kyla iš tikro savotiška 
Dievui grėsmė. Ji pasidaro ne moralinės rungtynės už ką nors, 
kas žmogui būtų svetima, bet už ką jis jaustųsi esąs pašauk- 
tas kovoti, bet metafizinės grumtynės už patį save. Individu- 
alizmas yra Mickevičiaus kovos su Dievu pagrindas ir vedamasis 
motyvas. Ir tai nėra atsitiktinis dalykas. Mickevičius ir savo 
kūryba, ir savo gyvenimu, iš vienos pusės, buvo individua- 
listas, iš kitos - kovos žmogus. Jis išaugo ir subrendo roman- 
tikos dvasioje, kada atskiro žmogaus genijus buvo ypatingai 
vertinamas. Tačiau jis išaugo ir tautinių kovų metu, kentėjo 
už savo tautą, buvo dėl jos ištremtas ir turėjo mirti svetur. 
Todėl pasitikėjimas savo galybe ligi pasiryžimo kovoti ir ko- 
vos vedimas, nujaučiant savo asmens galybę, žymi Micke- 
vičiaus gyvenimą ir jo kūrybą. 

Keturi jo kūriniai yra šiuo atžvilgiu būdingi. „Giesmė jau- 
nystei“ stovi pirmoje vietoje. Ji yra romantinio individualizmo 
reiškėja, kurioje autorius kviečia laužti tai, ko protas nepajė- 
gia, ir siekti ten, kur žvilgis nepasiekia. Iš „Giesmės jaunys- 
tei“ kalba jaunuoliškas užsidegimas. Tačiau tasai išdidus nu- 

sigrįžimas nuo griaučių tautos, vadinasi, nuo paprastos kas- 
dieninės visuomenės, tasai noras pasiimti jaunystės sparnus 
ir skristi į „amžinuosius skliautus“, vadinasi, užsidaryti savo- 
je vienatvėje, yra tarsi pranašas viso tolimesnio Mickevičiaus 
nusistatymo, kuris niekur nesustos ir nieko nenusigąs - net 
paties Dievo. „Konradas Valenrodas“ yra antrasis šios rūšies 
kūrinys, padiktuotas jau etinio individualizmo. Keršto troški- 
mas čia ardo bet kokius dorovės varžtus, įsako klastą ir ap- 
gaulę, kad tik būtų sunaikintas pikčiausias Lietuvos priešas — 
kryžiuočių ordinas. Kiek „Giesmėje jaunystei“ žmogaus indi- 
vidualizmas reiškiasi daugiau psichinių galių įtampa ir išvi- 
diniu nusigrįžimu, anuojų odi profanum volgus, tiek „Konrade 
Valenrode“ jis išsiveržia išviršinėmis demoniškomis priemo- 
nėmis. Valenrodas įsibrauna į pačią ordino širdį, apgauna jo 
vyresniuosius, sunaikina jo militarinę galybę ir gardžiuoda- 
masis savo keršto žygiais išgeria nuodų taurę, kai išgirsta ar- 
tėjančius slaptųjų teisėjų žingsnius. Romantinis jaunuoliškas 
užsidegimas čia jau yra virtęs individualiniu žmogaus nusi- 
teikimu etikos srityje. „Konrade Valenrode“ Mickevičius žen- 
gė didelį žingsnį individualizmo ir kovos keliu. „Farys“ yra 
tolimesnė šito paties individualistinio išsivystymo tąsa. Indi- 
vidualizmas čia pasidaro jau kosminis, ir kova čia yra skelbia- 
ma ne suburžuazėjusiai visuomenei, ne dorinėms tradici- 
joms, bet visam išviršiniam pasauliui, visai gamtai. Per kovą 
su kasdiene aplinka, su žmonėmis „be dvasios ir širdies“; 
per kovą su etiniais dėsniais, su tradiciniu garbės ir moralės 
supratimu Mickevičius savo „Faryje“ prieina prie kovos su 
gamta. Laukinis kvaitulys, karščiu alsuojanti jėga, šėlsmas ir 
dūkimas yra šio kūrinio žymės ir sykiu kosminio individua- 
lizmo ženklai. Žmogaus dvasios jėga čia yra tokia didelė, 
kad ji nesibijo nei uraganų šalies, nei plėšriųjų paukščių, ku- 
rie, kaip mirties pranašai, skraido aplinkui drąsuolio galvą. 
Užsėdęs savo žirgą, šitą nepažabotos jėgos simbolį, jis skro- 
džia gamtos laukines sritis ir laužo visas kosmines kliūtis. 
Bet ženkime dar vieną žingsnį priekin, pralenkime gamtos 
ribas, ir jau rasime Dievą, o su Juo ir Mickevičiaus „Vėlinių“ 
trečiosios dalies didžiąją Konrado improvizaciją. Nuoseklu- 

mas yra tiesiog nuostabus. Pradžioje skelbiama kova visuo- 
menei, paskui dorovei, paskui gamtai, galop pačiam Dievui. 
Didžioji Konrado improvizacija yra prometėjiško individualiz- 
mo išraiška ir sykiu vaizdas kovos su Aukščiausiąja Būtimi. 
Žmogiškąjį pasitikėjimą savo galybe ir nepalaužiamą norą 
kovoti Mickevičius išvysto čia ligi aukščiausio laipsnio. Ro- 
mantinis, etinis ir kosminis individualizmas čia susieina vie- 
nybėn ir apsireiškia nepaprasta jausmo įtampa, nes ir kovos 
partneris yra ne paprasta griaučių tauta, ne tradicijos, ne lau- 
kinė gamta, bet - pats Dievas, pati amžinoji Būtis. Tačiau pa- 
grindinis šitos kovos motyvas ir jos akstinas pasilieka tas 
pats: būtent žmogaus noras apreikšti savą nusistatymą ir 
įvykdyti savą norą. Kaip visur, taip ir čia Mickevičius gina 
paties žmogaus idividualines teises ir individualinę laimę. 
Tiesa, Konradas yra susijęs su savo tauta ir jo vardas „milijo- 
nas“. Tačiau jis reikalauja iš Dievo „sielų valdžios“, sielų, ku- 
rias jis galėtų taip lenkti ir valdyti, kaip kad lenkia ir valdo 
giesmės žodžius. Viską jis jau yra apvaldęs: žvaigždes ir ko- 
metas, paukščius ir augmenis. Gamta jau nusilenkė jo valiai. 
Farys jau perskrodė bevandenę, nykią, mirties šešėlių apsup- 
tą dykumą. Vienas tik žmogus su savo siela pasiliko neapval- 
dytas. Todėl Konradas ir prašo Dievą, kad Jis jam duotų ga- 
lios valdyti žmogaus sielą, kaip kad valdo savos giesmės žo- 
džius ir aplinkinį pasaulį. Tačiau Dievas neišklauso šito 
prašymo: Dievas tyli. Viskas anksčiau šitam individualisti- 
niam žmogui kalbėjo. Paprasta visuomenė atsakė į jo nusigrį- 
žimą pajuoka ir patyčia; etinių dėsnių laužymas sukėlė teis- 
mą ir atnešė nuodų taurę; laukinės gamtos palenkimas atsi- 
mušė į smėlio audras, į įkaitusius saulėje akmenis, į karštį ir 
į troškulį. Visuomenė, dorovė ir gamta nepasiliko nebylios 
žmogaus paskelbtai kovai. Visi šitie dalykai atsakė taip pat 
kova. Prieš žmogaus individualinės dvasios jėgą jie pastatė 
savo visuomenines, dorines ir kosmines jėgas. Tuo tarpu vie- 
nas tik Dievas tyli. Konradas, kaip matysime vėliau, visokiais 
būdais mėgina Dievą prabildinti. Tačiau veltui. Net ir di- 
džiausi grasinimai suardyti Jo esmę arba bent sugriauti Jo 
santvarką neišvilioja iš Jo nė vieno žodžio. Dievas šios kovos 

metu yra „tylus kaip peliukė“ (G. v. Kelleris). Ir kaip tik į šitą 
tylą sudūžta Konrado galybė. Mickevičiaus žmogus nugalėjo 
viską, kas jam priešinosi. Vieno tik Dievo jis negalėjo nugalė- 
ti, nes Jis tylėjo. Jis neatsakė į žmogaus paskelbtą Jam kovą ir 
todėl pats žmogus sudužo savo negalioje. Žmogaus pakilusi 
ir įsisiūbavusi jėga, nerasdama į ką atsimušti, atsigrįžo prieš 
ji patį ir jį patį sunaikino. Vis dėlto, nepaisant šitokio kovos 
su Dievu išsisprendimo, pats kovojantis žmogus Mickevi- 
čiaus interpretacijoje yra labai nuoseklus ir labai įdomus. Di- 
džiojoje Konrado improvizacijoje kovojančio žmogaus proble- 
matika atsiskleidžia giliu savo prasmingumu. Mickevičius 
virsta prometėjizmo poetu tikriausia šio žodžio prasme. Pa- 
grindęs žmogaus kovą su Dievu ne kokiais nors pašaliniais 
motyvais, bet pačia žmogaus galia, pačiu žmogaus individu- 
alizmu, jis davė šiai kovai nepaprastai įtampingą pobūdį ir 
sykiu nuostabiai prasmingai iškėlė pralaimėjimo problemą. 
Mickevičiaus žmogus pralaimi savo kovą ne dėl to, kad jis būtų sil- 
pnesnis už Dievą, bet dėl to, kad tikrumoje jis kovoja su pačiu savi- 
mi. Kol žmogus kovoja su visu tuo, kas yra šalia jo, vis tiek ar 
tai būtų visuomenė, ar dorovė, ar gamta, tol jis išeina laimė- 
tojas. Tačiau kai tik jis žengia į kovą su Dievu, tuo pačiu jis 
pradeda naikinti bei laužyti save ir yra priverstas žlugti. Kova 
su Dievu Mickevičiaus interpretacijoje virsta žmogaus kova su sa- 
vimi pačiu. Čia yra josios gelmės, josios įtampa ir jos išsi- 
sprendimo prasmė. Didžioji Konrado improvizacija kaip tik 
yra tokios kovos vaizdas. Todėl mes ją ir renkamės kaip pa- 
vyzdį apibūdinti anksčiau minėtam audros tipo žmogui, ku- 
ris savo vėjingu nusistatymu puola aną seną bokštą, atsimuša 
įjį ir sudūžta. 


2. Susilyginimas su Dievu 
Trečiojoje „Vėlinių“ dalyje susirenka kalėjimo koridoriu- 
je kaliniai ir klausosi pasakojimų apie naujus rusų suimtuo- 
sius patriotinius veikėjus. Kai kas ragina pasiieškoti linksmes- 


nių temų arba padainuoti. Pradeda Feliksas, įvairias melo- 

dijas pamėgina Frejendas ir galop užtraukia Konradas. Šitos 
jo dainos yra tik vienas posmas, tačiau jo pabaiga yra bū- 
dinga. Ji yra tarsi tasai pagrindinis motyvas, kuris vėliau iš- 
sivystys ištisa improvizacija ir išsiskleis ištisa jausmų bei iš- 
gyvenimų gama. Konradas dainuoja: 


Numirus buvo mano daina; 
pajuto kraują, keliasi iš naujo 
kaipo slogutis kraujo alkana 


ir trokšta kraujo, trokšta kraujo, kraujo. 
Taip! Kerštas, kerštas, priešui kerštas, 
su Dievu — o tegul ir be Dievo’. 


Čia kaip tik ir pasirodo prometėjiškai nusiteikusio žmo- 
gaus individualizmas ir jo užsimojimų savarankiškas teigi- 
mas. Jis eina prie savo tikslo „su Dievu — o tegul ir be Die- 
vo“. Dieviškasis vadovavimas ir dieviškoji pagalba yra jam 
nesvarbi. Kiek ieškantis Dievo žmogus labai dažnai prašo 
Viešpatį apsireikšti ir padėti jo netikėjimui, kiek garbinantis 
žmogus savaime visas nusilenkia prieš dieviškąją Didybę ir į 
Jos rankas sudeda savo likimą, tiek kovojantis žmogus stovi 
vienų vienas savame kelyje, pasiryžęs pats savo jėgomis pa- 
siekti savo kelio galą ir atlikti savo uždavinius. Jeigu Dievas 
sutiks eiti sykiu, jis pasiims Jį, tačiau ne kaip vadovą, tik kaip 
pagalbininką. Tiesa, Konrado atveju uždavinys atkeršyti prie- 
šui nėra toks jau labai didelis. Jis nesudaro žmogiškosios eg- 
zistencijos turinio ir Konrado gyvenimo neišsemia. Iš viršaus 
žiūrint, jis atrodo net kasdienis. Vis dėlto jis yra reikšmingas 
ta prasme, kad jis atskleidžia mums pagrindinį Konrado dva- 
sios nusiteikimą vykdyti savo sumanymus be atodairos į 
Aukštesnę Būtį. Konradas nėra ateistas. Priešingai, jis yra ti- 
kįs žmogus. Jis Dievą pripažįsta, nors ir sakosi nesąs Jo suti- 
kęs. Tačiau jis yra pasiryžęs įvykdyti savo sumanymus ligi ga- 
lo. Jis pasiryžęs palikti Dievą ar paskelbti Jam kovą, jeigu Jo 


1 Ištraukų vertimas yra paimtas iš M. Biržiškos knygos „Iš Adomo Mic- 
kevičiaus raštų“. 

tvarka ar Jo nurodymai susikirs su Konrado siekimais ir kliu- 
dys jiems įvykti. Individualizmas čia pasirodo pačioje pilnu- 
moje ir paskui išsivysto, lyg kokia paslėpta forma, visoje im- 
provizacijoje. 

Čia mums tad ir kyla pagrindinis klausimas, kuriame glū- 
di prometėjiškai nusiteikusio žmogaus dvasios pagrindinis 
bruožas: koks yra šito individualizmo pagrindas? Kodėl Konra- 
das ryžtasi atlikti savo žygius ir be Dievo? Kaip sakėme, jis 
nėra ateistas arba netikintysis. Nuo Dievo jis nusigrįžta ne 
kaip nuo kokios vaikiškos ar primityvios iliuzijos, bet kaip 
nuo tikrovės, kurią jis pats pripažįsta. Kas tad pažadina to- 
kį nusigrįžimą? Atsakymą mums duos Konrado individua- 
lizmo sklaida. 

Konradas nusigrįžta ne tik nuo Dievo, bet jis nusigrįžta — 
ir tai visų pirma - ir nuo žmonių. Jo improvizacija yra daina. 
Tačiau jis dainuoja tiktai pats sau: 


Vienatvė. Kani man žmonės. Lyg jiems aš dainuoju... 
Tas nelaimingas, kurs žmonėms dainuoja. 

Kalba balsui meluoja, balsas mintis lenkia, 

mintis iš sielos skrenda, bet žodžiuose lūžta. 

Žodžiai sugeria mintį ir ant minties virpa 

lyg žemė ant prarytos, nematomos upės. 

Žemei virpant, argi suseks žmonės 

nematomą srovę, jos gelmę, jos tėkmę (p. 153). 


Žmonės gali suvokti tiktai žodžius, vadinasi, tiktai aną 
palūžusią, neaiškią minties formą. Tuo tarpu pati mintis sa- 
vyje žmonėms yra neprieinama. Jie neįstengia susekti jos tėk- 
mės ir gelmių kaip požeminės upės, kurią jie jaučia, bet ku- 
rios nemato. Todėl Konradas ir nedainuoja žmonėms. Žmo- 
nėms dainuoti reikštų sukasdieninti savo mintį, iškelti ją iš 
anų tamsių požemių ir įdėti į meluojančius žodžius. Tai bū- 
tų neištikimybė sau pačiam. Todėl ir yra „tas nelaimingas, 
kurs žmonėms dainuoja“, nes jis susikerta su savo dvasios 
reikalavimais. Konradas nenori būti toks nelaimingas, nenori 
laužyti ištikimybės sau pačiam, todėl žmonėms nedainuoja 
ir nuo jų nusigrįžta. Konrado giesmė kyla iš jo paties: iš jo 

jausmo galybės, kurios žmonės nemato. Tai yra jo asmeni- 
nis, kitų nepatiriamas ir kitiems neprieinamas šaltinis. To- 
dėl šita giesmė ir yra skiriama ne kitiems, bet jam pačiam: 


Vienas tedainuoju... girdžiu tik savo dainas: 
ilgos, pratisos jos lyg vėjo pūtimas (p. 155). 


Šitoms jo dainoms pritaria „amžių amžiai“. Kiekvienas jų 
garsas „skamba ir dega“ pripildydamas Konradą nepapras- 
tos jėgos. Bedainuodamas Konradas pajunta savyje kūrėjo ga- 
lią. Jis jaučia esąs šitos giesmės milžinas, galįs valdyti visą 
gamtinį pasaulį: 


Aš milžinas, iškeliu rankas, 

iškeliu padangėn, ant žvaigždžių jas dedu... 
Suku žvaigždes aš savo dvasia, 

garsų garsai teka: garsų milijoną 

kiekvieną pats pasigaminęs, pats jį tepažįstu: 
sutariu, skirstau ir jungiu, 

vaivorykštę pinu, akordus, posmus 

skambesiu papilu ir žaibų juostomis (p. 155). 


Giesmė kyla iš jo paties. Jis kuria tuos garsų milijonus. 
Jis yra jų autorius, todėl jis vienas juos ir tepažįsta. Iš jų su- 
daro akordus, posmus supina tarsi vaivorykštę ir sviedžia į 
pasaulį tarsi žaibus. Tai yra savarankiško kūrėjo elgimasis. 
Ne žmonės duoda jam galios kurti. Ne žmonės todėl ir yra 
jo giesmės tikslas. Užsidarymas savyje, sėmimasis galios iš 
savęs, niekinimas žmonių yra pirmas būdingas bruožas, kurį 
mes sutinkame Konrado dvasioje. Konradas yra individualis- 
tas todėl, kad jis yra kūrėjas. Kūrybinė galybė čia yra tasai pa- 
grindas, kuris nukreipia Konradą nuo žmonių ir atgręžia jį 
tiktai į save. Ir šitas nusikreipimas nuo kitų paliečia ne tik 
paprastus kasdienius žmones, ne tik aną „Giesmės jaunys- 
tei“ griaučių tautą, neturinčią nei dvasios, nei širdies, bet ir 
kūrėjus tokius pat kaip Konradas: 


Mindau jus, visi poetai, 
pranašai ir galvočiai, 
kiek jus pasaulis yra gerbęs (p. 157). 

Kodėl? Todėl, kad Konradas jaučiasi kūrybos momentą 
aukštesnis ir galingesnis už juos visus: 


Jei jie tebūtų tarp savo ainių buvę, 

jei visus gyrimus ir visus plojimus 

būt girdėję, jutę ir teisingais laikę 

ir visus garsaus savo vardo švytulius 
ant savo vainikų spinduliais būt žibinę, 
girdėdami visą gyrimo muziką, 
papuošti tiek amžių — kartų pintais vainikais — 
nebūtų tiek jutę laimės ir galybės, 

kiek aš juntu pats vienas šią naktį, 
kuomet savyje aš dainuoju, 

pats sau kuomet aš dainuoju (p. 157). 


Konradas jaučia, kad kūryba aukščiausios laimės ir di- 
džiausios galybės kūrėjui teikia tada, kai jis savyje ir sau dai- 
nuoja, visiškai nežiūrėdamas aplinkui esančių žmonių. Visi 
kiti pasaulio „poetai, pranašai ir galvočiai“, atrodo, Konra- 
do supratimu, buvo atsikreipę į žmones; jie dainavo žmo- 
nėms ir todėl kūrybinių jėgų aukščiausio pakilimo, anos slap- 
tingos kūrybinės galios negavo patirti visoje jos pilnumoje. 
Tuo tarpu Konradas, atsikreipęs į save, kūrybinę galią išvystė 
ligi aukščiausio laipsnio ir todėl savo dainos naktį patyrė ne- 
paprastos galybės. 

Šita įsižiebusi kūrybinė galia kaip tik ir yra pagrindas, ko- 
dėl Konradas ryžtasi nusigrįžti net ir nuo Dievo. Dievas yra 
Kūrėjas. Konradas taip pat yra kūrėjas. Savo giesmes jis taip 
pat valdo, kaip Dievas valdo savo kūrinius. Todėl Dievas pa- 
sidaro tik jo partneris, ne aukštesnis ir ne toks, kurio reiktų 
prašyti ar maldauti. Konradas atsistoja priešais Dievą kaip lygus 
priešais lygų. Susilyginimas su Dievu yra Konrado nusiteikimo 
pagrindinis bruožas ir jo vėlesnės kovos pagrindas. Jis taip pat 
yra pagrindas, kodėl Konradas, nusigrįžęs nuo žmonių, panie- 
kinęs net visus kitus kūrėjus, randa reikalo priminti, kad jo 
giesmė yra verta, jog ją išgirstų gamta ir Dievas: 


Klausykis, Dieve, ir tu, gamta, klausykis. 
Štai jūs verti garsai, jūs verta daina. 

Verta yra ji dėl to, kad tai esanti „kūrybos giesmė“: 


Dievo, gamtos verta yra ta giesmė. 

Didi tai giesmė kūrimo, 

giesmė ta ~ jėga ir šaunybė, 

giesmė ta yra nemarybė. 

Juntu nemarybę, nemarybę kuriu. 

Ką gi didesnio įstengei sukurt, Dieve? (p. 155). 


Susilyginimas su Dievu čia pasiekia savo galą. Konradas | 
yra ne tik paprastas kūrėjas, bet toks, kuris kuria nemirtin- 
gus kūrinius, kaip ir Dievas. Nieko didesnio už nemirtingą 
būtį Dievas nėra sukūręs. Jeigu tad Konrado giesmė yra ne- 
marybė, tuo pačiu jis pasidaro lygus Dievui. Kūrybiškumas 
jam duoda teisės atsistoti priešais Dievą, kaip priešais savo 
partnerį ir jam dainuoti savo nemirtingą dainą. Tiktai Dievas 
ir jo amžinoji gamta pasidaro verti išgirsti šios dainos žodžius, 
nes tik Dievas ir gamta džiaugiasi nemirtingumo dovanomis. 
Žmogus kūrėjas čia stovi priešais Dievą Kūrėją ir didžiuojasi 
ta pačia galia ir tais pačiais šios galios laimėjimais. 

Būdinga yra tačiau tai, kad Konradas šitą savo turimą kū- 
rybiškumą kildina iš to paties šaltinio, iš kurio yra kilęs ir 
dieviškasis kūrybiškumas. Kad žmogus yra kūrėjas, kad jo 
kūriniai iš esmės yra skirti nemirti, kad savo kūrybiškumu 
žmogus darosi panašus į Dievą — visa tai yra senos tiesos, 
kurių Mickevičius nekartoja. Jo Konradas yra būdingas ne 
tuo, kad jis kuria, bet tuo, kad jis savo kūrybiškumą ir me- 
tafiziniu atžvilgiu pastato lygiomis su kūrybine paties Die- 
vo galia. Paprastai yra sakoma, kad žmogaus kūrybiškumas 
yra dieviškojo kūrybiškumo atšvaita, kad žmogus yra sukur- 
tasis kūrėjas. Tuo tarpu Konradas kaip tik nusigrįžta nuo ši- 
tokios pažiūros. Jis teigia ne gautąjį, bet pirmykštį kūrybiš- 
kumą, kylantį iš jo paties, niekieno neįkvėptą ir nesukurtą. 
Konrado kūrybiškumas yra toks pat pradinis, kaip ir Dievo: 


Galios tos negavau nuo Edeno medžio, 
iš jo vaisiaus geran:-piktam pažinti, 

iš knygų negavau, nei iš pasakojimų, 
nei iš uždavinių sprendimo, 


nei iš burtininko būrimo. 
Esu kūrėjas gimęs (p. 159). 


Kūrybinė galia yra pirmykštė, susijusi su pačia būtimi, to- 
dėl neprarandama ir nepaneigiama. Konradas jaučia šitos ga- 
lios pirmykštį pradinį pobūdį, jaučia jos susijimą su pagrin- 
diniu žmogiškuoju principu, todėl ja didžiuojasi ir joje mato 
dar vieną ženklą, kuris jį pastato lygiomis su Dievu: 

Iš ten paėjo mano jėgos, 

iš kur ir tavosios pas tave ntėjo, 

nes jų ieškot negi ėjai. 

Turi, nustoti nebijai; aš irgi nebijau (ten pat). 


Kaip Dievas, taip ir Konradas kūrybinės galios neieško- 
jo. Ji yra susijusi su pačia dieviškumo bei žmogiškumo es- 
me. Dievas, kaip ir žmogus, kūrybinę galią paprastai turi. Jis 
negali jos prarasti, nes tai reikštų prarasti savo esmę. Todėl 
paskui kūrybiškumą neina baimė jo nustoti. Kaip Dievas ar 
žmogus negali nustoti buvęs Dievu ar žmogumi, taip negali 
nustoti buvęs ir kūrėju. Šitas pirmykštis neprarandamas kū- 
rybiškumo pobūdis kaip tik ir yra pagrindas, kuris Konradą 
pastato šalia Dievo ir pažadina jame lygybės pajautimą. Kū- 
rybiškumo atžvilgiu žmogus susilygina su Dievu ir atsistoja 
priešais Jį ne kaip kūrinys, bet kaip lygiateisis ir lygiareikš- 
mis kūrėjas. 

Nenuostabu todėl, kad šitoks išgyvenimas pažadina žmo- 
gaus didybės jausmą. Žmogus tokiu atveju, ypatingai kūry- 
binės galios atsiskleidimo momentą, jaučiasi esąs milžinas, 
nusikratęs visu tuo, kas yra silpna, kas jį riša su žeme, su 
medžiaga. Kūrybiškumo pakilimas pažadina nepaprastą sie- 
los lakumą. Dvasios jėgos išsiskleidžia visu pilnumų, ir žmo- 
gus manosi tikrai pergalėjęs savo susijimą su gamta: 


Taip! Jautrus esu, stiprus esu ir protingas. 
Niekados taip nejutau, kaip dabar kad juntu. 
Siandien man skirta valanda. 

Šiandien kuo stipriausiai ištempsiu sielos sparnus. 
Šalin kūną, sielos tik plunksnomis puošiuos. 


464 


Skristi turiu. 

Išskrisiu iš planetų ir žvaigždžių didračio, 

pasieksiu, kur Dievas su gamta ribojas (p. 157). 

Gamtos peržengimas, kaip jau anksčiau buvome minėję, 

veda į Dievą. Peržengus kūrinį, randamas Kūrėjas. Taip yra 
ir su Konradu. Savo jausmo įtampa pasiekęs gamtos ribas, 
jis pakyla ligi dieviškosios būties ir stengiasi pažvelgti į pa- 
čią josios esmę: 


Turiu, turiu tuodu sparnu: 

gana man jų, išplėsiu juos nuo rytų lig vakarų, 
kairiuoju pracitin, ateitin dešiniuoju trenksiu 

ir jausmo spinduliais pakilsiu pas Tave, 

ir žvilgsniu žvelgsiu aš į Tavo jausmus. 

Tu, apie kurį man sako, kad junti danguje. 

Aš čia! Aš esu atėjęs. Matai, koks aš galingas! 
Štai mano sparnas net jau čia siekia (ten pat). 


Žmogiškoji kūrėjo galybė įkvėpimo valandą pasidaro to- 
kia, kad ji nesustoja niekur, kol pasiekia patį Dievą. Tiedu 
sparnai, apie kuriuos kalba Konradas, kaip tik ir yra šitos 
visuotinės jėgos simboliai. Jais jis apglėbia visą kosmą. Die- 
vas taip pat negali pasislėpti nuo šitos jėgos. Kūrėjo sparnas 
„net ir čia jau siekia“. Kūrybinę valandą būtis tarsi susiau- 
rėja ir sumažėja. Ji pasidaro apglėbiama ir apimama kūrėjo 
jausmo galybe. 

Konrado tad susilyginimas su Dievu pereina trejetą tarps- 
nių. Visų pirma jis nusigrįžta nuo žmonių ir pasilieka vie- 
nas su savo daina. Paskui jis šitoje vienatvėje paregi, kad sa- 
vo kūrybiškumu jis yra lygus Dievui, nes jis kuria nemirtin- 
gą būtį, kaip ir Dievas, ir sava kūryba valdo gamtinį pasaulį. 
Galop savo įtemptu jausmu jis pakyla ligi dieviškosios bū- 
ties ir žvelgia į pačią Dievo esmę. Šiame pastarajame laips- 
nyje susilyginimas pasiekia savo galą. Žmogus, kuris suge- 
ba pakilti ligi Dievo ir pažvelgti į Jo esmę, iš tikro yra die- 
viškas ir Dievui lygus. Kūrybinės galios jautimas išsivysto 
labai nuosekliai ir labai prasmingai. 

Tačiau kaip tik šitoje vietoje tarsi koks simbolis pasirodo 
pirmas Konrado suklupimas. Tasai Konradas, kuris nusigrįžta 
nuo žmonių, kuris mindo visus pranašus, poetus ir išminčius, 
kuris savo kūryba susilygina su Dievu, kuris turi galios žvelgti 
į Dievo jausmus, vis dėlto yra priverstas prisipažinti: 


Esu betgi žmogus, tenai ant žemės mano kūnas; 
mylėjau ten, tėvynėj likosi širdis. 


Šitas prisipažinimas kaip tik ir yra tolimesnės Konrado 
tragikos šaltinis. Jau ir anksčiau, kalbėdamas apie kūrybinio 
savo jausmo įtampą ir galybę, Konradas buvo pastebėjęs, kad 
jis pakilimo metu patirsiąs, kas jis yra: „Patirsiu, kas aš: aukš- 
čiausias, o gal tik išdidęs“ (p. 157). Prisipažindamas esąs 
žmogus ir negalįs savo mylinčios širdies atitraukti nuo že- 
mės, jis dar labiau sustiprina savo abejonę ir parodo, kad 
žmogus savo konkrečioje egzistencijoje, savo kasdienoje dar nėra 
toks, koks jis jaučiasi esąs įkvėpimo momentą, kada iš jo dvasios 
veržiasi nemirtingi žodžiai; kad visas tas pakilimas ligi die- 
viškosios būties ir žvelgimas į jos esmę vyksta greičiau kū- 
rybinėje fantazijoje, o ne kasdienėje tikrovėje. Tiesa, žmogus 
yra kūrėjas, ir kūrybiškumas, galimas daiktas, yra žmogaus 
dieviškumo pagrindas. Vis dėlto dabartinėje tikrovėje šitas 
kūrybiškumas yra tiktai principinis, varzžomas medžiagos ir 
priežastingumo dėsnių, negalįs apsireikšti visas kartu, turįs 
vykti laike ir todėl negalįs savimi išreikšti tobulai to, kas yra 
žmogus savo esmėje. Principinis žmogaus dieviškumas, ta- 
sai Dievo paveikslas ir panašumas, pagal kurį žmogus yra 
sukurtas, dėl šios tikrovės sąlygų negali būti įvykdytas kas- 
dienėje egzistencijoje. Kasdienė egzistencija yra sunki ir tam- 
si. Ji yra neperkeista, neišvaduoja iš pasaulio ir paties žmo- 
gaus netobulybių, neapvalyta nuo gamtinių priemaišų ir ne- 
palenkta tobulos dvasios reikalavimams. Todėl Konradas, 
nors iš esmės teisingai jaučia savo dieviškąją galią, tačiau ne- 
pastebi arba nepaiso šitos kasdienės būsenos ir tuo pačiu 
įkvėpimo polėkius supainioja su realybe. Vis dėlto abejonė 
dėl savo tikrovinės galios glūdi ir jame pačiame. Prisipažin- 
damas esąs žmogus, žemėje turįs savo kūną ir ten palikęs 

savo širdį, jis tuo pačiu prisipažįsta esąs dar neperkeistas ir 
todėl negalįs taip elgtis, kaip elgiasi Dievas. Žemė neleidžia 
apsireikšti žmogaus savarankiškumui visoje jo pilnatvėje. Že- 
mės žmogus dar nėra visiškai autonominis. O jeigu jis vis 
dėlto nori toks būti ne tik savo fantazijoje, bet ir kasdienėje 
tikrovėje, jis pasirodo ne aukščiausias, bet tiktai išdidęs. 
Konrado prisipažinimas yra geriausia susilyginimo su 
Dievu kritika. Egzistencinių žmogaus santykių su Dievu ne- 
reikia kritikuoti racionaliai. Visi jie išsiveržia iš proto ribų ir 
todėl proto logikai yra sunkiai prieinami. Bet juos visus kri- 
tikuoja ligi galo išvystyta žmogiškoji egzistencija. Raciona- 
lios kritikos yra reikalingi tik racionalūs protavimai. Tačiau 
ten, kur žmogaus santykiai su Dievu kyla iš pačios jų bū- 
ties, kur jie apsireiškia ne proto bendromis formulėmis, bet 
pačiu žmogiškuoju gyvenimu, ten racionali kritika neturi ką 
pasakyti. Tokiu atveju šitų santykių teisingumą ar neteisin- 
gumą, jų pagrįstumą ar nepagrįstumą parodo pats gyveni- 
mas, pati žmogaus egzistencija. Taip yra tuo atveju, kai žmo- 
gus Dievo ieško, kai jis yra sakalo tipo; taip yra ir tuo atve- 
ju, kai žmogus su Dievu kovoja, kai jis puola kaip audra 
Dievą ir Jo tvarką pasaulyje. Tas pat galop yra ir tada, kai 
žmogus jaučia savo, kaip kūrėjo, galybę ir atsistoja priešais 
Dievą kaip lygus priešais lygų. Žmogaus susilyginimas su 
Dievu Konrado atveju nėra teorinis, bet egzistencinis. Todėl 
ir teisingumas ar neteisingumas kyla ne iš to, kad mes vie- 
naip ar kitaip teoriškai nagrinėsime žmogaus esmę ir vieno- 
je ar kitoje jo savybėje ieškosime dieviškųjų pradmenų, bet 
iš to, kaip Konradas bus nuoseklus savo teigime ir savo ju- 
time. Jo susilyginimas su Dievu kyla iš giliausios jo jausmo 
įtampos. Eidamas savo teigime ligi galo, jis išsivysto konkre- 
čioje žmogiškojoje egzistencijoje ir pasirodo, kas jis buvo sa- 
vo esmėje: tikroji galybė ar tik psichologinis išdidumas. 
Konradas yra kūrėjas ir savo kūrybiškume genialus. Įkvė- 
pimo momentą savo dvasios sparnais jis pakyla į tokias sri- 
tis, kurios žmogaus paviršiui yra neprieinamos. Jis pasiekia 
ten, „kur Dievas su gamta ribojas“, vadinasi, kur būties gel- 
mės atsiveria jų Viešpačiui ir Kūrėjui. Tačiau iš kitos pusės, 

jis apžvelgia ne tik antpasaulines sritis, bet ir žemę. Savo šir- 
dimi jis yra su šita žeme suaugęs. Jis žemėje mylėjo ir dabar 
tebemyli: ten pasiliko ne tik jo kūnas, bet ir jo širdis. Jis yra 
žmogus. Jis atsigrįžta į žmogiškąją egzistenciją ir pastebi, kad 
ji anaiptol nėra tokia, kad galėtų patenkinti visus įkvėpimo 
momentą pasakytus žodžius ir išreikštus norus. Žemiškosios 
egzistencijos šviesoje susilyginimas su Dievu pasirodo tiktai kaip 
išdidumas, o ne kaip reali didybė. Tiesa, šitas išdidumas yra pa- 
grįstas. Tačiau jis yra pagrįstas tiktai potencialia žmogaus ga- 
lia, tiktai potencialiu jo kūrybiškumu. Žmogus yra absoliutus, 
bet tik potencialiai. Jis tiktai eina begalybės linkui. Jis yra be- 
galinis savo esme, bet ne šios esmės apraiškomis ir ne jos vyk- 
dymu konkrečioje tikrovėje. Čia kaip tik ir glūdi jo tragika. 
Gyvulys, būdamas iš esmės dalis, jokio veržimosi į begalybę 
neturi ir negali turėti. Tuo tarpu žmogus tokį veržimąsi kaip 
tik turi. Dalis jo niekados nepatenkina: jis nori visumos. Tačiau 
tikrovėje šitie jo norai neįvyksta. Turėdamas absoliutinių no- 
rų, jis yra priverstas pats savo akimi regėti šitų norų suduži- 
mą. Siekdamas visumos ir begalybės, jis yra priverstas tikro- 
vėje regėti tiktai dalis ir aprėžtybę. Absoliutiniai norai reiš- 
kiasi nenumaldomai. Jie sudaro gražiausias ir kilniausias 
žmogaus egzistencijos valandas. Bet kai tik žmogus iš šitų va- 
landų nuslysta į kasdienį gyvenimą, jis tuojau pamato, kad 
šios gražios svajonės buvo tik norai, kuriems realizuoti jis ne- 
turi nei pakankamai priemonių, nei pakankamai jėgos. Todėl 
jis ir pradeda ieškoti pagalbos kažkur kitur. Jos ieškosi net ir 
didžiausi genijai. Jos ieškosi ir Konradas. Čia yra prasmė jo 
ano minėto suklupimo, kad jis, pakilęs savo fantazijoje ligi pat 
dieviškųjų jausmų, vis dėlto prisipažįsta esąs žmogus, suau- 
gęs su žeme, kurioje likosi jo kūnas ir širdis. Šitas prisipaži- 
nimas, racionaliai galvojant, turėtų žmogui atidaryti akis ir pa- 
klupdyti jį prieš Viešpaties altorių. Giesmės tipo žmogus, ku- 
ris Dievą garbina ir jame gyvena, paprastai taip ir daro. Jis 
taip pat žino žmogaus didybę ir jo principinę galią. Jis žino, 
kad psalmės žodžiai „kas tas žmogus, kad jį atmeni, kas tas 
mirtingasis, kad juo rūpinies? Tu jį padarei tik truputį žemesnį 
už save, apvainikavai garbe ir didybe“ (Ps 8, 5-6) yra ne po- 


468 


etinis vaizdas, bet metafizinė tikrovė. Tačiau jis gyvena ne šio- 
je principinėje didybėje, bet konkrečioje ir realioje negalioje 
šią didybę realizuoti savame gyvenime. Todėl jis niekados ne- 
siremia savo esmės išaukštinimu. Jo žvilgis yra nuolatos nu- 
kreiptas į kasdienį žmogaus silpnumą. Jis dėl to meldžiasi ir 
ieško pagalbos Dievuje. Tuo tarpu kovojantis žmogus, kuris 
dažnai principinę savo galybę sumaišo ir sukeičia su realiu 
savo pajėgumu, šito tragiško skirtumo ryškiai neišgyvena ir 
todėl ne kartą palūžta savo sumanymuose ir užsimojimuose. 
Pagalbos dažniausiai jis neieško, nes jis pasitiki savo galybe. 
Tačiau kadangi šita galybė yra tiktai principinė, todėl jis pa- 
silieka vienas, paprastai rūstus ir karingas, tačiau pralaimįs, 
nes kova su kasdienės egzistencijos kliūtimis prašoka konkre- 
čias žmogaus jėgas. Teigdamas savo lygumą Dievui, jis ne- 
pastebi šito lygumo prasmės ir jo pagrindo, o norėdamas kon- 
krečiai savo dieviškąją galią apreikšti, parodo savo silpnumą 
ir pradeda statyti Dievui tam tikrų reikalavimų, kurie yra ne 
malda, bet prievarta ir kova. Susilyginimas su Dievu audros 
tipo Žmogų veda prie kovos ir tuo pačiu prie sudužimo. Tai 
yra tragiškas likimas. Tačiau jis išsivysto nuosekliai iš pagrin- 
dinio išgyvenimo. Kas save išgyvena, kaip Dievui lygų pir- 
mykšte prasme, kaip turintį tą patį kūrybiškumo šaltinį - ne- 
sukurtą ir nedovanotą, — tas savaime yra priverstas nenusi- 
lenkti Dievui tol, kol pats savame gyvenime patiria šio 
pagrindinio išgyvenimo klaidą ir arba žūsta, arba klaupia ir 
meldžiasi prisipažindamas esąs kūrinys ir todėl reikalingas 
atpirkimo bei išvadavimo. Mickevičiaus Konradas visus šito 
išgyvenimo tarpsnius apreiškia savoje improvizacijoje. Jis pra- 
deda susilygindamas su Dievu, eina per tam tikrus reikalavi- 
mus Dievui ir baigia kova bei žlugimu. 


3. Reikalavimai Dievui 
Atsirėmęs į savo kūrybiškumą ir teigdamas save kaip pir- 
mykštį kūrėją, Konradas jaučia, kad jis gali valdyti išviršinį 
pasaulį taip, kaip kad jį valdo pats Dievas. Jis turi savotišką 

galią, „kuri ne nuo žmogaus pareina“ (p. 157) ir kuri yra ne 
kas kita, kaip įkvėpimo valandą pakilęs jausmas. Kai šitas 
jausmas pasiekia aukščiausios įtampos, pasaulis paklūsta 
žmogui, kaip savo valdovui: 


Turiu aš smailą ir galingą akį: galios valandoj 

į debesis aukštai akis įsmeigęs, 

girdėdamas paukščius skrendančius tolyn, 

vos matomais sparnais perskrodžiančius erdves, 
žvelgiu tik - lyg kilpon įkliuvę paukščiai tuoj sustos. 
Užtrauks jie skausmo giesmę, sudejuos, 

bet ligi jų neleisiu, nė vėjai Tavo jų nebenuvys (p. 159). 


Konradui pakanka žvilgtelėti, ir pasaulis nusilenkia jo no- 
rui, nusilenkia taip, kad net dieviškoji amžinoji tvarka ne- 
pajėgia jo iš žmogaus valios išvaduoti. Objektyviniai įstaty- 
mai, esą gamtoje, taip pat yra priversti pripažinti žmogaus 
viršenybę. Tas pat yra ir su dangaus galybėmis: 


Žvelgiu kometon visa sielos galia, 
kometa stoja, iš vietos anei krust... (ten pat). 


Gyvybinis ir medžiaginis pasaulis yra palenkti žmogaus 
kūrėjo galiai. Šitais Konrado žodžiais Mickevičius išreiškia 
ne kokį nors asmeninį iliuzinį Konrado nusistatymą, ne jo 
išdidumą, bet gilų faktą, kad žmogus savo kūrybinėmis galio- 
mis sugeba apvaldyti išviršinį pasaulį. Šitas pasaulis jam yra 
skirtas. Jis yra valdovas ir tvarkdarys. Todėl nors pasaulis 
yra valdomas ir dieviškųjų dėsnių, tačiau žmogus šituos dės- 
nius pritaiko savo valiai, juos pakeičia pagal savo norus, juos 
sutvarko pagal savo planus ir todėl sukuria naują santvar- 
ką. Savo kūrybiškumu žmogus vykdo tai, ką psalmininkas 
yra išreiškęs gražiais poetiniais vaizdais: „Tu padėjai visa 
prie jo kojų: avis ir jaučius visus aliai vieno ir laukinius gy- 
vulius, padangių paukščius bei jūros žuvis ir visa, kas tik ke- 
liauja jūrų takais“ (Ps 8, 7-9). Tai yra amžinasis žmogaus pa- 
skyrimas ir žemiškojo gyvenimo prasmė. Kūrybiniu veikimu 
valdyti pasaulį jį keičiant ir tuo būdu rengiant sąlygas visuotiniam 
kosmo perkeitimui — štai kas sudaro žmogaus didybę ir sykiu pa- 

grindinį jo uždavinį šioje tikrovėje. Minėtais žodžiais Konradas 
kaip tik šitą žmogaus paskyrimą ir išreiškia. Jo žvilgis į 
skrendančius paukščius ir į dangaus kometas nėra individu- 
alinis psichologinis žvilgis, bet simbolis žmogaus sugebėji- 
mo įsibrauti savo dvasia į gamtos paslaptis, jas iškelti die- 
nos švieson ir tuo būdu gamtą valdyti. Šiuo atžvilgiu Kon- 
rado pasididžiavimas savo galia yra teisingas ir pagrįstas. 
Kultūros problema čia atsistoja visu savo nepaprastumu ir 
duoda žmogui progos nustebti pačiu savimi. 

Tačiau viso to Konradui dar nepakanka. Jam nepakanka, 
kad jis yra medžiaginio ir gyvybinio pasaulio valdovas. Bū- 
ties sąrangoje esama vienos srities, kuri ištrūksta iš žmogaus 
kūrėjo galios ir paklūsta tiktai vienam Dievui, būtent pats 
žmogus. Žmogus savo kūrybiškumu keičia žemės veidą. Jis 
palenkia savo tarnybai ir savo norams išviršinio pasaulio dės- 
nius. Tačiau jo paties siela yra ne jo valdžioje. Ji yra nepa- 
lenkta kūrybos principams. Ji klauso jau kitokių dėsnių, ne 
tų, kurie yra paties žmogaus nustatyti arba iš gamtos išskai- 
tyti. Kultūros problema susiduria šitoje vietoje su nepergali- 
ma kliūtimi. Viską žmogus sugeba apvaldyti, išskyrus žmo- 
gaus sielą. Ir šita negalia sielos srityje kaip tik pažadina Kon- 
rado suklupimą ir sykiu jo tragiką. Jis nori būti visko 
valdovas. Jis nori, kad po jo kojomis būtų palenkti ne tik 
„galvijai ir lauko žvėrys“, bet ir žmogiškoji siela: 


Tiktai žmonės nuodėmingi, 

menki, betgi nemirtingi, 

nei man jie tarnauja, nei mane pažįsta: 
manęs nežino nei Tavęs (p. 159). 


Žmonės stovi toli nuo kūrybos reikalavimų ir jiems ne- 
pasiduoda. Jie nėra kūrybos objektas. Tačiau Konradas ne- 
nori jų išskirti iš visos būties ir todėl jiems apvaldyti ieško 
„būdo čia, danguje“: 

Tą valdžią, kurią turiu gamtoje, 
turiu turėti sielose. 


Kaip paukščius aš valdau, suku žvaigždes, 
taip artimus valdyti aš turiu (ten pat). 

Noras valdyti sielas ir turėti sielų valdžią yra pagrindi- 
nis Konrado troškimas. Jis nori būti kūrėjas visur; ir medžia- 
goje, ir gyvybėje, ir dvasioje. 

Šitoje vietoje kaip tik prasideda jo reikalavimai Dievui. 
Nors Konradas anksčiau ir buvo didžiavęsis, kad galįs pa- 
daryti tai, ką ir Dievas, tačiau tai lietė tik objektyvinį regi- 
mą pasaulį. Čia iš tikro žmogus yra panašus į Dievą tuo, kad 
kuria nemirtingus kūrinius. Tačiau subjektyvinio išvidinio 
pasaulio atžvilgiu, žmogaus sielos atžvilgiu, Konradas negali 
susilyginti su Dievu ir negali žmonių taip valdyti, kaip kad 
valdo gamtą. Todėl jis ir kreipiasi į Dievą, prašydamas pa- 
sidalyti su juo šitąja sielų valdžia. Žmogaus siela, būdama 
tiesiog susijusi su Dievu, tiktai nuo Dievo ir yra priklauso- 
ma. Ją valdyti galima todėl tik tokiu būdu, kokiu ją valdo 
Dievas. Konradas dėl to teisingai pastebi: 


Apie pranašus, sielovadžius, jog buvo, — girdėjau, 
tikiu; bet ką jie įstengė, tą patį ir aš įstengiu (p. 161). 


Pranašai valdė sielas tik iš viršaus, tiktai moraliai ir psi- 
chologiškai. Tą patį gali padaryti kiekvienas didelis kūrėjas 
per savo kūrinius. Kūrėjo žodis sykiu yra ir pranašo žodis. 
Juo kūrėjas-pranašas palenkia savo valiai ir savo norams 
žmogaus sielą. Vis dėlto šitas palenkimas yra tik psicholo- 
ginis. Jis neneigia nei žmogaus laisvės, nei jo apsisprendimo 
kitaip, negu kūrėjas nori. Tuo tarpu Konradas trokšta meta- 
fizinės valdžios. Jis nori valdyti patį žmogaus principą. Jis 
nori jį taip keisti, kaip kad keičia išviršinį pasaulį. Iš žmo- 
gaus jis nori padaryti objektą savai kūrybai. Žmogus turėtų 
taip pat būti jo rankų padaras: 


Tebūna man žmonės, lyg mintys ir žodžiai, 
iš kurių, kad noriu, giesmių giesmės pinas (ten pat). 


Žmonės Konradui turi pasidaryti toji šalia jo esanti me- 
džiaga, kurioje įsidaiktintų jo jausmai, jo mintys, jo išgyveni- 
mai. Žmogus turi virsti kūrėjo išvidinio pasaulio išraiška. Per 
žmogų turi prabilti kūrėjas. Tačiau šitokią sielų valdžią turi 
tiktai vienas Dievas. Žmogus iš tikro yra dieviškoji giesmė, 

nešanti savyje Dievo atvaizdą ir jo paveikslą. Jis yra dieviš- 
kosios idėjos įsidaiktinimas ir jos apsireiškimas. Kurdamas sie- 
lą, Dievas prabyla per ją: ji yra dieviškasis žodis. Tačiau tai, 
ką padaro su žmogumi Dievas, negali padaryti žmogus, nors 
jis būtų ir didžiausias genijus. Žmogus žmogui niekados nėra nei 
medžiaga, nei objektas. Žmogus niekados neneša savyje žmo- 
gaus paveikslo. Šitą negalią elgtis su žmogumi, kaip su daik- 
tu, instinktyviai Konradas jaučia ir todėl kreipiasi į Dievą: 


Duok man sielos valdžią... 

Geidžiu valdžios, duok man ją arba bent kelią rodyk... 
Geidžiu valdžios, kokią pats turi, 

geidžiu sielas valdyti, kaip pats jas valdai (ten pat). 


Ne psichologinio pasitikėjimo, bet gilaus apvaldymo rei- 
kalauja Konradas. Jis reikalauja dieviškosios galios. Jis nori 
sielas valdyti taip, kaip pats Dievas jas valdo, vadinasi, taip, 
kad jo paveikslas atsispindėtų jose, kad jos būtų jo išvidinio 
pasaulio išraiška. 

Kokią prasmę turi šitas reikalavimas? Kam Konradui rei- 
kia šitos sielų valdžios? Atsakant į šitą klausimą, paaiški, kad 
Konradas yra ne tik paprastas kūrėjas, ne tik meno kūrėjas, bet 
ir žmogiškosios laimės. Jis nori sukurti ne tik kūrinį, kuris sto- 
vėtų šalia žmogaus, bet ir patį žmogų padaryti kūriniu. Šiam 
reikalui jis ir nori sielų valdžios. Nagrinėjant šito noro moty- 
vus, randame savotišką, tiesiog baisų pagrindą, nors labai 
žmogišką ir suprantamą. Jau buvome minėję, kad aukščiau- 
sios įtampos metą, kada Konrado jėgos buvo pačiame zenite, 
jis pasisakė vis dėlto esąs žmogus, mylėjęs ir tėvynėje palikęs 
savo širdį. Šita Konrado meilė apima ne vieną Žmogų: 


„„ toji meilė ten ant žemės, 

mano meilė ne ant vieno rymo ten žmogaus... 
Myliu aš visą tautą. Imuosi savo glėbin 
visas jos buvusias ir būsimas kartas, 
spaudžiu jas prie krūtinės 

lyg draugas, vyras, mylimasis, tėvas. 

Geidžiu pakelti, laimės jai suteikti (p. 157). 

Konrado meilės objektas, dėl kurio jis žemėje paliko sa- 
vo širdį, yra visa tauta. Jis nori ją pakelti; jis nori pakelti ją 
iš josios vargo ir pažeminimo; jis nori padaryti ją laimingą 
ir didingą, ja nustebinti pasaulį. Kitaip sakant, jis nori būti 
tautos laimės kūrėju. Sielų valdžia, kurios jis prašo Dievą, bū- 
tų įrankis ir priemonė šitai laimei sukurti. Todėl laimė yra 
minėto reikalavimo pagrindas. Jis yra visiškai suprantamas. 
Objektyvinio pasaulio keitimas žmogui laimės neduoda. 
Gamtos valdymas žmonių nepadaro laimingų. Kultūros žen- 
gimas priekin nėra proporcingas laimingumo didėjimui pa- 
saulyje. Norint sukurti žmogui laimę, reikia keisti pačią jo 
sielą, reikia ją perkurti ir palenkti kitokiems dėsniams, negu 
ji ligi šiol buvo palenkta. Bet šiam reikalui reikia sugebėti sie- 
lą apvaldyti. Be sielų valdžios nėra galimas joks jų keitimas, 
o be šio keitimo nėra galima laimė. Štai kodėl Konradas, no- 
rėdamas savo mylimą tautą padaryti laimingą, prašo iš Die- 
vo sielų valdžios. Jo prašymas yra visiškai nuoseklus, su- 
prantamas ir pagrįstas. Sielų valdžia jam bus ne pasididžia- 
vimui, bet pačių žmonių gerovei: 


Visus kaip Tu valdysiu, visad ir slėpiningai. 
Ką tik norėsiu, tegul tuoj įspės, 

išpildys ir bus laimingi. 

O jei išdrįs man priešais stoti, 

tegul jie kenčia ir prapuola (p. 161). 


Tačiau šiuose pastaruosiuose žodžiuose jau pradeda aiš- 
kėti savotiškas Konrado nusistatymas. Jo kuriama laimė bus pa- 
grįsta ne objektyviniais dėsniais, bet jo paties noru. Savo indivi- 
dualizmą, savų norų įvykdymą jis deda į šitos jo kuriamos 
laimės pagrindus. Jeigu žmonės išpildys jo norus, jie bus lai- 
mingi. Jeigu išdrįs jam pasipriešinti, jie kentės ir žus. Kon- 
radas kurs jiems tokią laimę, kokią pats norės. Galimas daik- 
tas, kad šitas jo nusistatymas visai nuosekliai plaukia iš jo 
susilyginimo su Dievu. Juk jeigu jis išgyvena save visais at- 
žvilgiais kaip Dievui lygų, savaime suprantama, kad ir su 
žmonėmis jis elgsis taip, kaip elgiasi Dievas. Žmonių laimės 
pagrindas yra Dievo valios vykdymas. Tiesa, šita Jo valia yra 

įrašyta į žmonių prigimtį. Tačiau vis dėlto ji yra Dievo valia 
ir Dievo noras. Žmogus pasidaro laimingas tik tada, kai jis 
nusilenkia Dievo valiai. Tokiu pat keliu nori eiti ir Konra- 
das. Jis taip pat nori gauti dieviškąją sielų valdžią ir taip pat 
nori savo valią padaryti žmogiškosios laimės pagrindu: „Ką 
tik norėsiu, tegul tuoj įspės, išpildys ir bus laimingi“. 

Bet šitoje vietoje mums kyla savaimingas klausimas: jei- 
gu Dievas turi sielų valdžią, kodėl nepalikti Jam laimės kū- 
rimo? Sielų valdžia, kaip pats Konradas pripažįsta, yra bū- 
tina sąlyga laimei sukurti. Tuo tarpu tikrasis šitos sielų val- 
džios savininkas yra pats Dievas. Kodėl tad Dievas negalėtų 
sukurti žmonėms laimės? Kodėl Konradas prisispyręs reika- 
lauja iš Dievo to, ką pats Dievas, atrodo, galėtų daug leng- 
viau ir greičiau įvykdyti? Čia kaip tik ir paaiškėja mums 
slapta Konrado mintis. Konradas reikalauja iš Dievo sielų 
valdžios todėl, kad Dievas, jo nuomone, negali arba nenori 
sukurti žmonėms laimės: 


Jei tad man lygią valdžią ir sieloms suteiksi, 
visą aš tautą gyvon giesmėn įpinsiu, 
didesnį negu Tu stebuklą padarysiu: 
užtrauksiu laimės giesmę (p. 161). 


Laimės sukūrimas, be abejo, bus stebuklas, nes ligi šiol 
žemėje jos nebuvo. Ir šitas stebuklas bus didesnis, negu Die- 
vas pajėgia ar nori. Dievas nuo amžių turi sielų valdžią, ta- 
čiau ligi šiol laimės sukurti neįstengė. Tegul jis tik šita val- 
džia pasidalija su Konradu, ir šis užtrauks laimės giesmę. Že- 
mė pavirs pirmykščiu rojumi. Stebuklas bus didesnis, negu 
visi Dievo padarytieji. Šitoje vietoje vėl pastebime, kaip Kon- 
radas pradeda susilyginti su Dievu ir laikyti save aukštes- 
niu už Jį. Sielų valdžios reikalavimas virsta ne prašymu, net 
ne reikalavimu, bet tiesiog plėšimu. Mes jaučiame, kad Kon- 
radas netrukus padarys Dievui priekaištą, kad Jis žmonių ne- 
myli, todėl ir nesukuria jiems laimės, nors ir turi visas rei- 
kalingas priemones savo rankose. Tuo tarpu Konradas myli 
savo tautą, todėl gautą sielų valdžią nelaikys nevaisingą, kaip 
Dievas, bet panaudos ją žmonių gerovei ir laimei. Tai yra iš 

tikro Dievo vertimas pasidalyti sielų valdžia, kurios jis ne- 
naudoja. Konradas pastebi: 


Nesu Tavęs sutikęs, tik spėju tave esant. 
Sutikęs tepajusiu, jog esi aukštesnis (ten pat). 


Konradui reikia susidurti tiesiog su Dievu, reikia Jį pare- 
gėti akis į akį, kad įsitikintų, jog Dievas yra aukštesnis. Kol 
šitokio susidūrimo nėra buvę, kol Konradas tik spėja, kad 
Dievas yra, tol jis nejaučia Dievo viršenybės ir todėl drąsiai 
reikalauja perleisti jam sielų valdžią. Reikalavimai Dievui čia 
yra sujungiami, iš vienos pusės, su savęs iškėlimu, iš ant- 
ros - su Dievo paniekinimu ir pažeminimu. Ko neįstengė pa- 
daryti Dievas, tą tikisi padaryti savo išdidume ir savo jaus- 
mo galybėje sukilęs žmogus. 

Tačiau šitokio žmogiškojo pasiryžimo tragiškumas daro- 
si visiškai aiškus. Žmogus gali statyti Dievui reikalavimų, ei- 
nančių net ligi begalybės, nes savo galimybėse žmogus yra 
neaprėžtas. Nebūdamas dalis, kaip gyvulys, žmogus visko 
nori ir viską stengiasi turėti. Jis nori net peržengti save ir 
virsti dievu. Šitas noras glūdi jo prigimtyje, vadinasi, yra 
duotas paties Kūrėjo, todėl žmogus ir gali statyti Kūrėjui be- 
galinių reikalavimų. Jeigu Dievas sukūrė žmogų ne pagal ku- 
rią nors atskirą savo idėją, kaip visus kitus regimojo ar ne- 
regimojo pasaulio daiktus, bet pagal save kaip tokį, jeigu tad 
žmogus dėl šitokio pobūdžio pasidarė nebe aprėžias, bet be- 
galinis savo galimybėje, jis todėl ir turi teisę reikalauti, kad 
šitos jo galimybės būtų įvykdytos, kad tai, ko jis nori savo 
sumanymuose, būtų realizuota ir jo gyvenimo tikrovėje. Tai 
yra esminė ir nepaneigiama žmogaus teisė. Todėl bet koks 
principinis žmogaus aprėžimas, bet koks ribų jam nustaty- 
mas yra tikrumoje ne nusižeminimas, bet žmogiškosios di- 
dybės ir žmogiškosios prigimties iškreipimas. Dievas, kur- 
damas žmogų pagal save, sukūrė jį tokį, kad jis negali būti 
niekur aprėžtas ir sustabdytas. Jis eina prie savo pirmavaiz- 
džio, kuriuo kaip tik ir yra absoliutinė būtis. Kas mano, kad 
žmogus iš esmės negali to ar kito, kad jis to ar kito nėra ver- 
tas, tas nesupranta žmogaus prigimties ir tos pagrindinės 

idėjos, pagal kurią žmogus buvo sukurtas, ir kuri iš tikrųjų 
yra ne kas kita, kaip paties Dievo idėja. Absoliutiniai žmo- 
gaus norai ir absoliutiniai jo reikalavimai yra ne jo išdidu- 
mo, bet jo prigimtos didybės ženklas. Šiuo atžvilgiu žmogus 
niekados negali nusižeminti ir pasitenkinti tiktai dalimi ir ap- 
rėžtybe. Tokiu atveju jis paneigtų savyje dieviškąjį absoliu- 
tinį paveikslą ir nuslinktų į gyvulio sritį. Dalimi pasitenkina 
tiktai gyvulys, nes jis iš esmės yra dalis. 

Vis dėlto šitie iš esmės teisingi ir nepaneigiami žmogaus 
reikalavimai bei norai turi turėti vieną pagrindinį bruožą, bū- 
tent jie turi būti malda. Maldą labai dažnai mes suprantame 
paviršutiniškai ir laikome ją prašymu. Tuo tarpu maldos es- 
mė anaiptol nėra prašymas. Prašymas yra tiktai maldos pa- 
viršius, ne visados būtinas ir jai būdingas. Prašymas yra tik- 
tai psichologinė maldos apraiška. Maldos esmė yra ne kas kita, kaip 
savos sukurtosios egzistencijos pripažinimas. Kai žmogus mel- 
džiasi, jis prisipažįsta esąs Dievo kūrinys. Ir kai žmogus pri- 
sipažįsta esąs Dievo kūrinys, tada jis meldžiasi. Kreatūros 
jausmas sudaro ontologinę maldos esmę ir josios prasmę. Kur ši- 
tokio jausmo nėra, ten nėra nė maldos. Žmogus yra sukur- 
tas pagal Dievo paveikslą, ir galutinis jo tikslas yra dieviš- 
kumas. Tai yra jo gyvenimo prasmė ir pagrindinis uždavi- 
nys. Visa, ką turi Dievas, turi turėti ir žmogus, nes kūrinio 
laimė yra sutapti su savo pirmavaizdžiu, o žmogaus pirma- 
vaizdis yra pats Dievas. Todėl žmogaus sutapimas su Die- 
vu, pasisavinimas viso dieviškumo yra jo paskyrimas ir jo 
laimės įvykdymas. Tačiau žmogus yra kūrinys. Jis neturi bu- 
vimo iš savęs. Jis yra jį gavęs iš Dievo. Ir šitos žymės iš sa- 
vo kaktos jis niekados neišdildys. Žmogus visa privalo gauti, 
ką turi ir Dievas, bet jis tai gali gauti ne iš savęs, bet tiktai iš 
Dievo. Jis gali statyti begalinius reikalavimus, bet šitie reika- 
lavimai turi būti atremti į kreatūros jausmą, būtent į pripa- 
žinimą savo sukurtosios egzistencijos. Jie turi būti atremti į 
maldą. Žmogus, kuris šitokio pripažinimo neturi, kuris ma- 
no galįs pats iš savęs išspausti absoliutumą, kuris nežino, kas 
yra didesnis: jis ar Dievas, toks žmogus netenka teisės, ko 
nors iš Dievo reikalauti, o Dievas yra atleidžiamas nuo pa- 


477 


reigos jam ką nors duoti. Jeigu žmogus mano esąs Dievui 
lygus ne tik būties atbaigimo, bet ir jos principo bei pradžios 
atžvilgiu, jeigu jis laiko save net didesniu už Dievą, galin- 
Čiu padaryti didesnį stebuklą, jis savaime užkerta sau kelią, 
ko nors iš Dievo reikalauti. Toks žmogus užsidaro vienat- 
vėje ir nutraukia su Dievu bet kokius santykius. Štai dėl ko 
tokio žmogaus reikalavimai ir sumanymai yra tragiški. No- 
rėdamas pasiekti tai, ką Dievas žmogui yra skyręs ir ko jis 
trokšta giliausia savo prigimtimi, jis vis dėlto pasirenka tokį 
kelią, kuris paneigia ir dieviškąjį paskyrimą, ir jo paties pri- 
gimtį. Siekdamas vienos vertybės, jis sunaikina kitą. Tai yra 
aukščiausias tragedijos laipsnis.-Tai yra savęs sugriovimas ir 
sužlugdymas. Tuo tarpu žmogus, kuris stato tuos pačius rei- 
kalavimus, tačiau kuris yra vedamas sukurtosios savo egzis- 
tencijos pripažinimo, pasirenka paties Dievo skirtą kelią ir 
todėl visados pasiekia teigiamų rezultatų. Kristaus posakis 
„prašykite, o bus jums duota“, nėra jokia hiperbolė ar tik pa- 
prastas moralinis padrąsinimas. Šitas posakis turi gilią me- 
tafizinę prasmę. Juo Kristus kaip tik nurodė tą kelią, kuriuo 
žmogus gali eiti dieviškumo linkui. Šitas kelias veda per mal- 
dą. Tai yra maldos arba, kitaip sakant, nuolatinio savęs, kaip 
kūrinio, teigimo kelias. Kas nuolatos savo gyvenimu - ne žo- 
džiais - teigia savo egzistencijos sukūrimą, vadinasi, priklau- 
somybę nuo aukščiausios būties, tas nuolatos meldžiasi ir tas 
yra išklausomas. Tam yra suteikiamas tasai dieviškasis turi- 
nys, su tuo Dievas pasidalija savo valdžia, nes žmogus yra 
Dievo draugas ir Jo brolis. Toks žmogus principinės ir neat- 
mezgamos tragikos neišgyvena. Jis gali išgyventi kančią, bet 
kančia nėra tragedija. Tokio žmogaus gyvenime ji virsta ne 
naikinančiu, bet statančiu ir skaistinančiu veiksniu. Tokio 
žmogaus kelias į sudievėjimą yra tiesus ir atviras. 
Mickevičiaus Konradas eina pirmuoju keliu. Ir šitas jo ke- 
lias anaiptol nėra maldos kelias. Savos sukurtosios egzisten- 
cijos jis neteigia. Jis yra „kūrėjas gimęs“. Savas kūrybines jė- 
gas jis semia iš to paties šaltinio, kaip ir Dievas. Jis yra lygus 
Dievui ne tik tuo, kad jis turi kūrybiškumo, bet ir šito kūry- 
biškumo principu. Ir Dievui, ir jam kūrybinės galios kyla iš 

paties šitų galių nešėjo, iš pačios būties. Tačiau jeigu taip, tuo- 
met Konradas nuosekliai elgiasi jausdamasis ne menkesnis už 
Dievą ir galįs padaryti tai, ką ir Dievas, arba net ir daugiau. 
Jis galįs suteikti žmonėms laimės, kurios Dievas ar iš pavy- 
do, ar iš nenoro, ar galop iš negalios ligi šiol pasauliui nėra 
davęs. Bet iš kitos pusės, Konradas elgiasi nenuosekliai, rei- 
kalaudamas iš Dievo sielų valdžios. Būdamas lygus Dievui 
ir neturėdamas kreatūros jausmo, vadinasi, nesimelsdamas 
metafizine šio žodžio prasme, Konradas tuo pačiu neturi jo- 
kio pagrindo kreiptis į Dievą ir prašyti pasidalyti su juo sielų 
valdžia. O jeigu Konradas vis dėlto kreipiasi ir Dievą prašo, 
vadinasi, jis nėra Dievui lygus. Prieštaravimas pasidaro aiš- 
kus ir nepašalinamas. Žmogus, kuris jaučiasi esąs kūrinys, 
Dievui sako: „Mano reikalavimai yra absoliutūs. Tačiau Tu 
pats mane tokį sukūrei. Todėl dabar ir patenkink šituos rei- 
kalavimus“. Tuo tarpu Konradas sako: „Aš ir Tu esame ly- 
gūs. Aš esu kūrėjas iš savęs, kaip ir tu. Tačiau man trūksta 
sielų valdžios. Duok man ją arba bent kelią parodyk“. Tačiau 
kodėl Dievas turi jam šitos valdžios duoti? Kuo remdamasis 
Konradas jos prašo? Į tai save teigiąs žmogus negali atsakyti. 
Čia jis gali tik nutilti. Bet tuo pačiu nutyla ir Dievas. Dievas 
nieko neatsako į tokio žmogaus reikalavimus, nes jie yra ne- 
pagrįsti. Jie kyla iš savotiško prieštaravimo. Jie neturi jokios 
metafizinės atramos. Arba žmogus yra sukurtas, todėl Die- 
vui nelygus ir galįs iš jo savo absoliutumo reikalauti, arba jis 
yra nesukurtas, todėl Dievui lygus ir vykdąs savo absoliutu- 
mą pats iš savęs. Kitokios išeities čia nėra. Tuo tarpu Konra- 
das teigia savo pirmykštį nesukurtą absoliutumą ir sykiu pra- 
šo. Prašymas jau yra savos nepriklausomybės paneigimas. 
Prašymas jau suponuoja kreatūros jausmą ir tiktai iš jo turi 
kilti. Konrado blaškymasis yra aiškus. Jo kelias nėra tiesus. 
Jis vingiuoja tarp prieštaravimų ir todėl prie galutinio tikslo 
nepriveda. Nors Konradas primygtinai sielų valdžios reika- 
lauja, nors jis visaip Dievą įtikinėja, kad ja su juo pasidalytų, 
tačiau Dievas tyli. Jis pradeda pastebėti, kad jo reikalavimai 
darosi tik balsas, šaukiantis tyruose, nerandąs jokio atbalsio. 
Tačiau čia pats jis pradeda pastebėti, kad tuo būdu sudūžta 

ir pagrindinis jo siekimas sukurti savai mylimai tautai laimę. 
Laimė, kaip sakėme, yra nesukuriama be sielų valdžios. Tuo 
tarpu šitos valdžios pats iš savęs Konradas neturi. O Dievas 
tyli... Tada prasideda paskutinis ir pats tragiškiausias tarps- 
nis, būtent kovos paskelbimas. Tada prasideda neviltingas ir 
konvulsingas dvasios trūkčiojimas, kuris baigiasi išvidiniu iš- 
sisėmimu ir net mirtimi. 


4. Kova su Dievu 


Šventasis Jonas yra pasakęs, kad Dievas yra meilė. Tai yra 
giliausias ir pats krikščioniškiausias Dievo supratimas. Ga- 
lima į Dievą žiūrėti įvairiais atžvilgiais: galima Jį suprasti 
kaip Esantį, kurio esmę sudaro buvimas; galima Jį suprasti 
kaip Kūrėją, kuris iš nebūties pašaukia begalinio įvairumo 
būtybių; galima Jį suprasti kaip būties Palaikytoją, kuris ne- 
siliauja rūpinęsis tuo, ką yra padaręs. Tačiau visi šitie atžvil- 
giai, visos šitos Dievo sampratos yra vienapusiškos, dieviš- 
kojo turinio neišsemiančios ir negalinčios išsemti. Jeigu no- 
rime šitą turinį pasakyti vienu žodžiu, turime taikyti Dievui 
šv. Jono posakį, kad Dievas yra meilė. Meilėje susieina vis- 
kas, kas pirmesnėse Dievo sąvokose yra išsklaidyta ir vie- 
našališka. Meilė yra sykiu ir buvimas, ir kūryba, ir palaiky- 
mas bei rūpinimasis. Meilės principas yra taip pat dieviško- 
jo vidaus gyvenimo pagrindas. Dieviškųjų asmenų santykiai, 
kaip teigia krikščionybė, taip pat yra atremti į meilę. Todėl 
Dievas yra pati Meilė. Ir visais amžiais krikščionybė didžia- 
vosi, kad ji atnešė pasauliui Dievo kaip meilės sampratą. Se- 
najame Įstatyme buvo pasakyta, kad išminties pradžia yra 
Viešpaties baimė: initium sapientiae timor Domini. Tuo tarpu 
Naujasis Įstatymas į Dievo sampratos ir į žmogaus santykių 
su Dievu pagrindą padėjo ne baimę, kaip žydai, ne teorinį 
pažinimą, kaip graikai, bet meilę, vadinasi, išvidinį susijun- 
gimą ir vertybių subendrinimą, nes meilė visados yra vertybi- 
nė bendruomenė. Ji visados atsiremia į mylinčiųjų atsidavi- 
mą vienas antram. Mylėdami mes atiduodame kitam, ką mes 

turime, ir gauname iš kito, ką jis turi. Taip yra kiekvienoje 
meilėje. Taip yra ir Dievo meilėje. Dievo meilėje mes paky- 
lame ligi Dievo, ir Dievas nusileidžia ligi mūsų. Mes tam- 
pame panašūs į Dievą, ir Dievas tampa panašus į mus. At- 
skiro asmens ir viso pasaulio perkeitime įvyksta mūsų su- 
dievėjimas, kaip konkreti mūsų meilės Dievui apraiška. 
Amžinojo Logo įsikūnijime įvyko Dievo sužmogėjimas, kaip 
konkreti Dievo meilės mums apraiška. Perkeitimas ir Įsikū- 
nijimas yra aktai, kuriais reiškiasi žmogaus ir Dievo santy- 
kis, paremtas meile. Meilės sampratoje Dievo sąvoka pasie- 
kia savo gelmes. Gilesnio supratimo žmogus nėra priėjęs. 
Dievas yra meilė. 

Tuo tarpu Konradas, matydamas, kad Dievas tyli, kad jis 
neišklauso jo reikalavimo duoti sielų valdžios, pasipriešina 
šitam teigimui ir pradeda tvirtinti, kad Dievas nėra meilė: 


Meluoja tas, tik Tave vadina meile, 
nes pats esi tik išmintis. 


Šituo savo teigimu Konradas nori paaiškinti atkaklų Die- 
vo tylėjimą ir sykiu pateisinti tolimesnį savo nusistatymą ir 
savo elgseną su Dievu. Jeigu Dievas yra tiktai išmintis, jeigu 
jis nėra meilė, Jis todėl ir nepaiso žmogaus širdies reikalavi- 
mų. Jau anksčiau buvome minėję, kad Konradas didžiuojasi 
savo jausmu, kildamas juo ligi dieviškųjų paslapčių ir žvelg- 
damas į Dievo esmę. Kitaip sakant, Konradas stato prieš Dievą 
save kaip jausmo žmogų. Tačiau šitą jausmą suprasti ir į jį 
atsakyti gali tik toks Dievas, kuris myli, nes tik mylėdamas 
jis gali suprasti ir žmogaus, šiuo atveju Konrado, meilę savai 
tautai. O jeigu Dievas yra tik išmintis, tuomet žmogaus jaus- 
mai Jam yra svetimi ir žmogaus meilė Jam yra neprieinama. 
Su tokiu Dievu, aišku, verta kovoti ir išplėšti iš jo rankų val- 
džią, nes valdydamas tik protu, jis kaip tik neįstengia ir net 
nenori sukurti žmonėms laimės. Konradas todėl elgiasi visiš- 
kai nuosekliai. Paneigęs esminį Dievo supratimą, atmetęs Die- 
vo kaip meilės sąvoką, jis skelbia išminties Dievui kovą, tikė- 
damasis, kad meilė yra galingesnė už išmintį ir kad tuo bū- 
du ji galėsianti tobuliau valdyti pasaulį bei žmogų. 

Teigdamas, kad Dievas yra „tik išmintis“, Konradas tei- 
gia sykiu, kad tik išmintimi ir tegalime Dievą pažinti: 


Mintim, ne širdim, tavus patiriame kelius, 
mintim, ne širdim, ir tavo ginklo krovinius. 
Tik tas, kuris įsirausė į knygą, 

į naugę, skaičių, į lavoną, 

tik tas tėra pajėgęs 

imtis Tavo galios dalį (p. 161). 


Vadinasi, meilės nėra nei pačiame Dievuje, nei tame akte, 
kuriuo Dievą patiriame, nei galop tame žmoguje, kuris pasi- 
dalija su Dievu jo valdžia. Dievas yra grynas išmintingumas. 
Prie Jo prieiti galima tiktai protu. Nuosekliai tik tas, kuris at- 
sideda mokslui, kuris įsirausia į negyvą, be kraujo ir be šir- 
dies knygą, į gamtos dėsnius, išreikštus matematiniais skai- 
čių simboliais, į visą gamtos tikslingumą, apsireiškiantį negy- 
vosios ir gyvosios gamtos būtybėmis, tik tas sugeba patirti 
dieviškosios galios dalį. Tačiau šitas kelias yra grynai proto 
kelias. Jame nėra širdies ir nėra meilės. Jausmas čia nedaly- 
vauja. Viskas dieviškojoje santvarkoje yra racionalu. Todėl ir 
Dievo pažinimo rezultatai taip pat yra racionalūs. Toji galia, 
kurios sugeba pasiimti Dievą pažįstąs žmogus, yra ne kas ki- 
ta, kaip protinis pasaulio apvaldymas. Žmogus savo protu įsi- 
jungia į visuotinį Dievo racionalumą ir todėl laimi šito racio- 
nalumo dalį. Jis laimi 


nuodus, paraką ir garą, 
dūmus, trenksmus ir atspindžius, 
teisingumą, piktą melą (ten pat). 

Tai yra gėrybės, kilusios iš proto veikimo. Todėl jos ir te- 
gali protą patenkinti. Širdies jos nepaliečia ir žmogaus lai- 
mingo nepadaro. Jomis džiaugdamasis ir didžiuodamasis, 
žmogus vis dėlto pasilieka alkanas ir vargšas: 

Mintims patiekęs pasaulio gėrybes, 
širdis palieki amžinam varge (p. 163). 


Dievas, Konrado supratimu, yra tiktai proto Dievas. Visa, 
kas iš jo kyla, patenkina tiktai protą. Žmogus, santykiuoda- 

mas su Dievu, pasidaro išdidus savo mintyje, bet vargšas sa- 
vo širdyje. 

Šitoje vietoje mums pradeda aiškėti, kodėl Konradas anks- 
čiau buvo teigęs, kad Dievas nesugeba sukurti žmonėms lai- 
mės. Konradas slapta tikėjo, kad Dievas nėra meilė, kad Jis 
yra tiktai išmintis. Savo išmintimi Jis todėl ir sukuria tai, kas 
išminčiai tetinka. Tuo tarpu laimė anaiptol nėra racionalus da- 
lykas. Laimė yra daugiau jausminis žmogaus nusiteikimas, 
vadinasi, širdies dalykas. Tuo tarpu Dievas širdis palieka „am- 
žinam varge“, nes Jis ne myli, bet tik pažįsta. Dėl to apie ko- 
kią nors laimę, kuri kiltų iš Dievo kaip išminties, negali būti 
nė kalbos. Laimės kūrėju Konradas jaučiasi esąs pats, nes jis 
turi „kuo stipriausią jausmą“, vadinasi, tai, kas laimėje yra pa- 
grindinis pradas. Tikrumoje tad čia prasideda kova ne tarp 
Konrado ir Dievo, kaip asmenų, bet tarp dviejų pasaulinių bū- 
ties principų: tarp išminties arba proto ir meilės arba širdies. 
Dievą Konradas laiko pasaulyje tikslingai ir priežastingai vei- 
kiančio racionalumo atstovu. Tuo tarpu jis pats yra iraciona- 
linio meilės prado reiškėjas. Toji kova, kurion jis Dievą pa- 
šaukia, yra vedama meilės vardan, vardan to visuotinio jaus- 
minio laimingumo, į kurį veržiasi kiekviena būtybė ir kurio 
negali duoti net ir didžiausias protingumas. 

Dievo kaip meilės paneigimas yra tiktai įžanga į kovą. Tai 
yra šitos kovos pateisinimas ir jos pagrindimas. Po jo eina jau 
tiesioginis Konrado prabilimas į Dievą ultimatyviu būdu. 
Konradas pradeda nagrinėti savo jausmą ir savo gyvybę: 


Davei man Hrumipiausią gyvybę 
ir kuo stipriausią jautimą (ten pat). 


Paskui tarsi žaisdamas lygina savo jausmą su savo gyvy- 
be. Jausmas esąs tik kibirkštėlė, o gyvybė tik valandėlė. Šito 
susimąstymo metu Konradas tarsi leidžia pagalvoti ir pačiam 
Dievui. Jis pastatė Dievui savus reikalavimus, jis paneigė Jį 
kaip meilę, tačiau jis duoda laiko Jam pamąstyti ir atsakyti: 


Na... gerai... Dar kartą Tave šaukiu, 
dar kartą draugiškai sielą Tau rodau. 

Kovos paskelbimas vyksta iš lėto, tam tikrais tarpsniais, 
tarsi Konradas nujaustų, kad sykį pirštinę Dievui metus ke- 
lio atgal nebebus. Todėl jis neskuba. Jis dar sykį lyg ir drau- 
giškai kreipiasi į Dievą, laukdamas Jo atsakymo. Tačiau Die- 
vas ir šį sykį tyli. Konrado laukimas darosi nevaisingas. Ta- 
da jis pradeda jau tiesiog grasinti: 


Tyli! Juk su velniu esi pats kovojęs. 

Šaukiu Tave: Hk stoki. 

Neniekink, ne vienas aš, nors vienas čia sukilęs. 
Su didžia tauta savo širdį esu sujungęs, 

turiu kariuomenę ir sostų galybę. 

Piktu žodžiu prieš Tave jei stosiu, 

pareikšiu kovą Tau sunkesnę negu velnias; 

jis grūmės išmintim, širdim Tave aš imsiu. 


Šitame grasinime kaip tik ir pasirodo, kad Konradas sa- 
ve išgyvena kaip iracionalinio meilės prado atstovą ir tikisi, 
kad tuo būdu jo kova su Dievu bus žymiai sunkesnė ir sėk- 
mingesnė negu toji, kurią Dievui buvo paskelbęs pirmykštis 
šviesnešys. „Jis grūmės išmintim“. Tuo tarpu Konradas pa- 
naudos savo širdį, tąjį kibirkštinį jausmą, kuris tačiau, tarsi 
nepaprasta jėga, vieną valandėlę galėsiąs sukrėsti visą die- 
viškąją santvarką. 

Vis dėlto Konradas pačią kovą dar vilkina. Jis vėl lyg at- 
lyžta ir pradeda tarsi teisintis, kodėl jis imasi tokių kraštuti- 
nių priemonių: 


Kentėjau ir mylėjau, skausmuos ir meilėj augau. 
Paveržei man kadaise mano asmens laimę: 
krūtinėn aš mušiau kruvinomis kumštimis, 

bet prieš dangų jų nekėliau, 


Nesunku įspėti, kad Mickevičiaus meilė Marilei čia sun- 
kiu aidu prabyla ir sudaro pasiteisinimo pagrindą. Konra- 
das mylėjo. Tačiau šita jo meilė žlugo. Ji buvo kito paverž- 
ta. Ji sudarė asmeninės jo laimės pagrindą, kuris sugriuvo 
sudarydamas nepaprasto skausmo. Vis dėlto tada Konradas 
kovos Dievui neskelbė. Prarasta asmens laimė dar nebuvo 

pakankamas akstinas pašaukti Dievą kovon ir stengtis pa- 
veržti Jo valdžią. Tačiau dabar 

žiūriu į vargšę tėvynę, 

kaip sūnus į tėvą, į ratą įpintą. 

Visos tautos kančias juntu, 

lyg motina savyj kad junta vaiko kančią. 

Kenčiu ir siuntu... 


Tautos nelaimė yra tai, dėl ko Konradas pradeda ieškoti 
paramos ir pagalbos pas Dievą ir statyti Jam savus reikalavi- 
mus. Jis savo asmenines kančias išlaikė didvyriškai. Kruvino- 
mis kumštimis iš skausmo daužė sau krūtinę, tačiau prieš 
dangų jų nekėlė ir į Dievą su ypatingais reikalavimais nesi- 
kreipė. Tačiau dabar, kada nelaimė ištiko visą tautą, kada ji 
visa virto kankine, skausmas pasidarė per didelis. Jis pažadi- 
no Konrade savotišką pašėlimą, kuris žmogų veda ligi kraš- 
tutinių ribų. Konradas tautos skausmo akivaizdoje pasiryžo 
kreiptis į Dievą ir galų gale pasakyti Jam visa, ką jaučia ir ko 
jis nori. Tautos kančios yra daugiau negu vieno asmens mei- 
lės žlugimas. Jos vertos yra, kad ir pasaulio Kūrėjas atkreip- 
tų įjas savo dėmesį. O Dievas? Konradas pradeda ironizuoti: 


. 0 Tu mintingai ir linksmai 
mus visados valdai, 

mus visados teisi 

ir, sako, jog pats nė neklysti. 


Dievui priskiriama pasaulio Apvaizda, Jo išmintis, Jo ne- 
klaidingumas tautos kančių akivaizdoje pažadina Konradui 
skaudžios patyčios jausmą. Dievas, kuris šaltai žiūri į žmo- 
nijos skausmus, kuris „mintingai ir linksmai“ pasaulį valdo, 
iš tikro negali būti meilės Dievas. Jis tegali būti tiktai išmin- 
tis, kuriai skausmas ir laimė yra lygiavertės ir kuri abiejuo- 
se šituose gyvenimo praduose randa lygaus įdomumo. Bet 
ironiją greit pakeičia vėl iškilęs tragiškai neviltingas reikala- 
vimas. Konradas pradeda išskaičiuoti: jeigu Dievas pasaulį 
myli, jeigu jau kurdamas jį mylėjo, jeigu šita jo meilė nėra 
klaida ir baisybė, jeigu į žmonių kančias Jis nežiūri kaip į 

sąskaitų suvesdinėjimą, jeigu Jo meilė yra kam nors reika- 
linga, jeigu... Ir Konradas nebaigia šitos ištisos eilės „jeigu“, 
nes pamato, kad viskas yra veltui, kad Dievas vis tiek neat- 
siliepia. Tada jis nutraukia šitą savo išskaičiavimą, kuris tu- 
rėjo uždavinį pažadinti Dievuje kokį nors atbalsį, ir prade- 
da ruoštis tikrai ir paskutinei kovai. Prieš pat šitos kovos galą 
Konradas nepaprasta įtampa dar sykį suglaudžia visa, ko jis 
iš Dievo reikalauja, kas jis pats yra ir kodėl Dievas turi pa- 
sidalyti su juo sielų valdžia: 


Tyli... Aš savo širdies gelmes esu Tau pravėręs... 
Šaukiu: duok valdžią. Jos menka dalis, 

žemės puikybių valdžios tik dalis — 

su tąja dalimi kiek laimės aš sukurčiau. 

Tyli... Nenori širdžiai, išminčiai bent duoki. 
Matai, jog žmonių ir angelų pirmasis 

geriau Tave pažįstu negu arkangelai. 

Esu vertas, kad su manim valdžia pasidalytum... 
Jei klystu, sakyk... Tyli... Juk nemeluoju. 

Tyli žinodamas, kad stiprus esi... 

Žinok, jog jausmas sudegins, ko mintis nesulaužo... 
Matai gi mano ugniavietę — tą jautimą, 

kurį renku, spaudžiu, kad didžiau jis degtų. 
Kalu į geležinį mano valios ratą, 

lyg šovinį į didžiąją kanuolę... 


Po šito santraukinio pašisakymo galas artėja labai grei- 
tai. Kažkoks balsas sušunka „Ugnies! Šauk“. Konradas pa- 
klauso šito balso ir reiškia paskutinį Dievui grasinimą. Va- 
lios patranka jau užtaisyta. Bereikia tik iššauti: 


Atsiliepk! Nes šausiu prieš prigimtį aš Tavo. 
Jei griuvėsiais dar jos ir nepaversiu, 
bent visą Tavo valdžios sritį čia sukrėsiu. 


Tačiau mums įdomu, kas bus tasai šovinys, kuris sukrės 
visą dieviškąją santvarką? Kuo Konradas konkrečiai nuveiks 
Dievą? Jeigu prisiminsime kovos pradžią, kurioje Konradas 
paneigia Dievą kaip meilę, nesunku bus įspėti, kad kaip tik 

šituo teigimu, kad Dievas nėra meilė, Konradas ryžtasi iššau- 
ti į Dievo tvarką. Šitą mintį patvirtina Konrado žodžiai - 
jau paskutiniai: 


nes balsą iššausiu į santvarką Tavo, 
tą balsą, kuris eis iš kartų į kartas: 
sušuksiu, jog esi ne pasaulio tėvas, bet... 


Pats Konradas šito sakinio nebaigia. Ar jis neišdrįsta ar 
nepajėgia, mes negalime įspėti. Tačiau Konrado sakinį pa- 
baigia velnio balsas. Jis prisijungia prie Konrado ir jo mintį 
išvysto ligi galo. Velnio balsas sušunka „Caras“. Vadinasi, 
Dievas yra ne pasaulio tėvas, bet caras, jėga, žiaurumu, krau- 
ju ir žudynėmis valdąs žmones ir tokiu būdu išlaikąs savo 
galybę. Tai, ką Konradas telkė pats savyje, ką jis rinko, spau- 
dė, „kad didžiau degtų“, ką jis kalė į geležinį savo valios ra- 
tą, dabar objektyvuojasi ir žodžio pavidalu išskrenda į pa- 
saulį. Tai ir yra tasai šovinys iš didžiosios kanuolės. Šito šū- 
vio galas yra tragiškas ir pačiam Konradui: jis susvyruoja ir 
krinta žemėn apalpęs. Šovinys sugriovė ne dieviškąją santvar- 
ką, bet paties Konrado sąmonę. Pasakojama, kad ir pats Micke- 
vičius buvo rastas apalpęs po šios improvizacijos. 

Tuo baigiasi žmogaus kova su Dievu. Ir šita pabaiga yra 
labai būdinga ir turinti gilios prasmės. Kovoje su Dievu žmo- 
gus niekada nėra tikras ne tik savo laimėjimu, bet net ir sa- 
vo drąsa. Jis visados svyruoja ir klūpčioja. Tai mes matėme 
ir Konrado atveju. Jis keletą kartų savotiškai suklumpa. Jis 
pabrėžia nepaprastą savo galybę, savo lygumą su Dievu, ta- 
čiau, iš kitos pusės, nuolatos tarsi atsiprašinėja ir teisinasi. 
Taip yra dėl to, kad žmogus jaučia, jog šita kova yra kova 
su pačiu savimi, su savu būties principu. Kiekvienu atveju 
ir kiekvienoje situacijoje Dievas pasilieka žmogaus būties šal- 
tinis ir jo Kūrėjas. Todėl kovos skelbimas Dievui yra lygus 
kovos skelbimui sau pačiam, sau ne paviršutiniška, bet gi- 
liausia metafizine prasme: kovos skelbimas pačiam savos bū- 
ties pagrindui. Todėl žmogus ir atidėlioja šitą kovą ligi pas- 
kutinio momento. Jis savaimingai jaučia, kad kai šita kova 
bus paskelbta, kai šūvis bus išleistas, žmogus negalės ilgai 

jos pakelti ir joje išsilaikyti. Štai kodėl ir Mickevičiaus im- 
provizacijoje pačios kovos momentas yra labai trumpas. Prieš 
ji eina ilgas ir lūkuringas žmogaus pasiruošimas kovai, jos 
savotiškas vilkinimas ir delsimas. Po jo eina pralaimėjimas, 
taip pat ne Dievo, bet žmogaus. Žmogus pralaimi kovą su 
Dievu, pralaimi būtinai ir neišvengiamai. Ne todėl, kad jis 
kovoja su stipresniu ir galingesniu, bet todėl, kad šioje ko- 
voje jis kovoja su savimi pačiu. Šūvis, kurį Konradas rengė 
Dievui, tikrumoje buvo paleistas į jį patį. Todėl jis mirtinai 
jį ir sužeidė. Kova su Dievu yra neprasminga ne dėl to, kad Die- 
vas, kaip jėgingesnis, visados žmogų parblokštų, bet dėl to, kad ji 
neturi prasmės pati savyje. Žmogus šitą kovą paskelbia, atsi- 
rėmęs į prieštaraujančias prielaidas. Vietoje išėjęs kovoti su 
kažkuo kitu, tegul ir su transcendentine būtybe, jis tikrumo- 
je išeina kovoti su pačiu savimi, kadangi Dievas žmogui yra 
artimesnis, negu jis pats sau. Kova su Dievu tokiu būdu vi- 
sados atsigrįžta prieš patį žmogų. Savo protu arba savo šir- 
dimi padaręs klaidingas išvadas ir jomis pagrindęs savo su- 
kilimą prieš Dievą, egzistencinėje tvarkoje jis pamato, kad jis 
sukilo prieš savo paties būtį. Deja, tai pamato jis tik tada, 
kai šitą kovą išgyvena. Kovos skelbimas Dievui teoriškai yra 
galimas. Tačiau kovos išgyvenimas ir jos pakėlimas yra eg- 
zistenciškai neįmanomas. Štai kodėl kai tik velnias išvysto 
Konrado mintį iki galo, kai parodo, kas Dievas Konrado su- 
pratimu yra, Konradas neišlaiko ir krinta apalpęs. Taip yra 
su kiekvienu žmogumi. Kiekvienas žmogus yra kovotojas su 
Dievu savo dvasioje, savo mintyje, savo jausmuose. Tačiau 
jis nėra ir negali būti kovotojas savo egzistencijoje, nes tai bū- 
tų paties savęs sunaikinimas. Savo egzistencijoje žmogus gali 
būti arba Dievo garbintojas, arba nesidomįs Juo visiškai. Tuo 
tarpu kova yra didžiausias susidomėjimas. Tai yra įtempi- 
mas visų galių ir viso savęs sutelkimas aplinkui priešo būtį. 
Kova yra absoliutinis priešininko pripažinimas. Kai žmogaus 
priešas pasidaro Dievas, žmogus absoliučiai Juo susidomi, 
aplinkui Jį sutelkia visą save ir tuo būdu Dievas tokiam žmo- 
gui pasidaro viso jo gyvenimo centras, į kurį yra nukreiptas 
visas žmogaus dėmesys. Čia yra priežastis, kodėl kovoją su 

Dievu žmonės daug greičiau nt- 
ką ir prie Jo kojų sudeda savo 
nesidomi. Kovos momentą žmo- 
regi, kas Dievas jam yra. Tuo E 
randa. Pamatęs, kad kova yra r 
na prieš patį žmogų, kad Dievc 
savęs sunaikinimui, žmogus sukr 
mimo, bet ir dėl atgailos. Jo pra 
mėjimo motyvai. Štai dėl ko ir K 
sai primena, kad prisikėlęs Kon 
Dievą. Žmogaus kova su Dievu 
laimėjimu, tačiau jau kita prasms 
žmogus iš sykio buvo tikėjęs. Ž 
per jos pralaimėjimą ir per jos 


DAUGIAVEIDĖ MOTINYSTĖ 


Keletas minčių Motinos dienai 


Šimtus kartų esame girdėję posakį: „Kiekviena moteris yra 
motina“, ir šimtus kartų jį dar girdėsime. Tačiau vargiai bent 
sykį pajautėme, kokią didelę prasmę jis savyje slepia. Vargiai 
pajautėme, kokia palaima ir kartu kokia tragika byloja iš šių 
trumpučių žodžių. Motinystė yra moters pašaukimas. Tačiau že- 
mės gyvenimas yra toks daugiaveidis ir daugialypis, kad ir 
motinystė jame nušvinta labai nevienoda šviesa. Kiekviena mo- 
teris pasidaro motina - būtinai ir neišvengiamai. Tačiau kaip la- 
bai skirtinga yra ši motinystė! Vieną ji iškelia ligi altoriaus gar- 
bės, kitą nustumia į patelių eiles; vieną ji padaro namų ange- 
lu sargu, kitą įrašydina į gyvulių globos draugiją. Motinystė 
yra moters likimas. Bet kaip labai šis likimas yra sudėtas į pa- 
čios moters rankas! Nuo moters valios, nuo jos širdies, nuo 
jos aukos priklauso, kokią motinystę ji pasirinks ir savomis 
rankomis nusikals. Motinos diena - toji moters prasmės šven- 
tė — kaip tik ir yra proga apie tai pagalvoti. Šis trumpas 
straipsnelis nori duoti medžiagos lemtingoms moters min- 
tims, nes motinystės mintis iš tikro yra lemtinga. 


1. Šuninė motinystė 
Atleiskite šį žiaurų žodį! Jį išradau ne aš. Jis yra paties gy- 
venimo tikrovė. Jis reiškia baisų moters paklydimą. Jis yra pri- 
gimties kerštas už motinystės pažeminimą. 

Freiburge ant Breisgau upės kranto stovi kavinė „Kern“. 
Ten užeinama kartais kavos išgerti. Ten ateina ir viena dama, 
vidutinio amžiaus, vedina kudlotu šuneliu. Pati sau ji užsi- 
sako kavos ir torto. Šuneliui užsako kavos ir pyragaitį. Dama 
gurkšnoja kavą ant staliuko. Šunelis ją laka ir pyragaitį man- 
dagiai ėda po staliuku. Palakęs ir paėdęs, išsitiesia ant minkšto 
kilimo pasilsėtų ir laukia kantrus, kol jo dama baigs savo po- 
pietį. Ir taip kiekvieną sykį. Ant dešinės jos rankos blizga ve- 
dybinis žiedas. Ji yra ištekėjusi. Ji yra motina. Tasai kudlotas 
šunelis - jos sūnelis. Amerikoje, girdėjau, esama šunų kapi- 
nių, daug gražesnių už žmonių kapines. Ten guli palaidoti šių 
paklydusių motinų sūnūs - keturkojai, ištikimi šuneliai. 

Mums sunku suprasti, kokios rūšies piktoji dvasia nuve- 
dė šias moteris į gyvulinę motinystę. Mums sunku suvokti, 
kodėl jos paklydo motinystės kelyje. Gal tai buvo keršto dva- 
sia už nužudytą jų įsčiaus gyvybę. Gal tai buvo apgavystės 
dvasia; gal nepasitikėjimo dvasia; kas žino. Viena yra tik aiš- 
ku, kad šios rūšies motinystė yra baisus paklydimas. Kodėl 
vietoje kudloto šunelio neatsivesti į kavinę aną mergaitę, kuri 
Freiburge, prie „Kronen“ tilto, sušalusiomis rankutėmis par- 
davinėja praeiviams pirmąsias žibutes? Kodėl nepastatyti 
antkapio anam nežinomam pabėgėliui iš Rytų, kuris mirė 
Niujorko gatvėje nepalikdamas nė cento laidotuvių biurui su- 
mokėti? Mums visa tai yra taip aišku, kad atsakymas į šiuos 
klausimus būtų banalybė. O vis dėlto taip nėra. Ana dama 
„Kronen“ tilto mažutės pardavėjos nepakvies į kavinę ir ne- 
nupirks jai pyragaičio. Anos turtuolės Amerikoje niekados 
nepastatys antkapio Čikagos ar Filadelfijos vargšams. Vietoje 
sušalusios mergaitės kavinėje pyragaitį ės keturkojis kudlius 
ir vietoje mirusio vargšo bus puošniai palaidotas šio ketur- 
kojo brolis. Ar šis paklydimas nenužengdins ant pasaulio 
dangaus ugnį, sunku pasakyti. Viena yra tikra, kad šuninė 
motinystė, keturkojį iškelianti aukščiau už žmogaus kūdikį, 
yra motinystės praraja, kurion nukrinta ne viena moteris, pa- 
klydusi savame miške, nes motinystė iš tikro yra labai klai- 
dus miškas moteriškojo gyvenimo kelyje. 

2. Unamuno Rachelė 


Turbūt būsite girdėję apie ispanų rašytoją, filosofą ir 
mokslininką Miguelį de Unamuno. Aš jį pavadinčiau Pietų 
Dostojevskiu: taip giliai jis moka įžvelgti į žmogaus prigim- 
tį. Šis rašytojas tarp daugybės kitų savo veikalų yra parašęs 
ir novelę „Dos madres“ („Dvi motinos“), kurioje pagrindi- 
nis vaidmuo tenka Rachelei. Tai nevaisinga moteris. Gimdyti 
ji negali. Pati prigimtis yra uždariusi jos įsčias. Tačiau kūdi- 
kio troškimas joje yra toks gaivalingas, kad nevaisingos jos 
įsčios jai virsta tiesiog pragaru. „Kur yra pragaras?“ - klau- 
sia ji sykį savo meilužį Juaną. - „Sakoma žemės centre“, - 
šis atsako Rachelei. - „Greičiau nevaisingų įsčių centre“, - 
pataiso ji Juaną. Netverdama noru turėti vaiką, Rachelė iš- 
tekina savo meilužį už kitos moters, kad jis iš šiosios jai pa- 
gimdytų kūdikį; jai, Rachelei, ne tikrajai motinai ir savo žmo- 
nai. Ir iš tikro Rachelė paima naujagimį nuo jo motinos, nes 
ji trokšta jausti mažučio kūnelio šilumą, jo svorį ant savo ke- 
lių, jo verksmą ir jo šypseną. Juanas, Rachelės meilužis, ne- 
beįstengia pakelti tokio gaivališko motiniškumo ir nušoka 
nuo uolos. Rachelei Juano mirtis nėra jokia nelaimė. Ji troš- 
ko tik kūdikio, kūdikio ne kaip būsimos asmenybės, bet kaip 
fizinio silpno padaro, traukiančio moterį savo bejėgiškumu 
ir pagalbos reikalingumu. Unamuno Rachelė įvykdė XX am- 
žiaus pradžios švedės Elen Key paleistą šūkį: „Duokite 
mums vaiką. Vyras gali eiti šalin!“ 

Tai yra biologinė motinystė. Ji glūdi moters prigimtyje. Ji 
sudaro medžiaginį pagrindą kiekvienai kitai motinystei. Ta- 
čiau ji yra kažkoks laukinis gyvuliškumo arba pateliškumo 
prasiveržimas, prasiveržimas kurtaus zoologinio instinkto, 
kuris negirdi aukštesnio žmogiškojo balso, težinodamas tik 
vieną kelią - kūniškai gimdyti. Kai jis apvaldo moters sąmo- 
nę, kai jis pavirsta moteriškojo gyvenimo forma, jis grąžina 
moterį į patelių eiles ir žmogiškajai sąmonei pasidaro nepa- 
keliamas. Ne viena moterystė sudūžta į šitokią gaivališkai 
laukinę motinystę. Ne vienas vyras, kaip ir Unamuno Jua- 
nas, nušoka nuo uolos, tegul ir ne tiesiogine šio žodžio pras- 

me. Ir juo moteris yra moteriškesnė, juo šios laukinės moti- 
nystės pavojus jai yra didesnis. Gamta mumyse yra didelis 
šauksmas. Tačiau deja moteriai, kurioje šis gamtos balsas ap- 
kurtina jos ausį dvasios šauksmui. Unamuno Rachelė kaip 
tik ir yra tokia apkurtinta moteris. Ji girdi tiktai savo prigim- 
tį, laukinę ir nepermaldaujamą, paneigdama bet kokį aukš- 
tesnį balsą ir tuo būdu pasidarydama žmogiškajam išgyve- 
nimui nepakeliama. 


3. Kiniškoji O Lana 


Pearl Buck, 1939 metų Nobelio laureatė Amerikos rašy- 
toja, savo romane „Geroji žemė“ kalba apie šeimos židinio mo- 
tiną. O Lana yra šio židinio sargė. Ji ne tik gimdo. Ji ir ug- 
do. Ji ugdo namus su jų dvasia, su jų kultūra, su jų papro- 
čiais. Ji yra namų kūrėja. Ji braidžioja po vandeningą ryžių 
dirvą. Ji keliauja badmečio spiriama su savo sūnumi į šiau- 
rę, kur tikisi rasti duonos. Ji kantriai neša gyvenimo smū- 
gius, kurių yra pilni ir namai, ne tik pasaulis. O Lana yra 
šviesus motinos, tos namų angelės sargės paveikslas. Ne vel- 
tui tad jos vardą įdėjo ir mūsų B. Brazdžionis į vieną savo 
eilėraštį, skirtą motinos jausmui apdainuoti. 

O Lanos motinystė jau pralaužia gamtos sienas ir perei- 
na į tikrojo žmogiškumo sritis. Tai yra šeiminė motinystė; tai 
dvasios ir gamtos sandora, kur susitinka ir susijungia instink- 
tas su sąmone, kurtus jausmas su šviesia kūryba, gimdymas 
su ugdymu. Iš O Lanos rankų kyla tai, ką mes paprastai va- 
diname namų kultūra. Tai tasai sintetinis gyvenimas, kuria- 
me nėra atsiskyrusios gamta, kultūra ir religija; kuriame yra 
vienybėje asmuo ir bendruomenė, mokslas ir menas, tradi- 
cija ir pažanga. Viskas čia yra apgaubta šventa nuotaika, nes 
moteris savo gelmėse yra šventa. Motina stovi šio gyvenimo cen- 
tre. Tačiau motina ne tik kaip gimdytoja, kaip naujos gyvy- 
bės davėja, bet labiau kaip visko jungėja, įkvėpėja ir gaivin- 
toja. Iš jos dvasios teka namų kultūrą gaivinanti srovė. Ji pa- 
daro, kad namai virsta ne poilsio vieta, kur susirenka 

pavalgyti ir išsimiegoti pasaulyje išsiskirstę vyras ir vaikai, 
bet tikra žmogiško gyvenimo vieta, tikra žmogiškosios egzis- 
tencijos forma, kurioje žmogus atsigauna giliausia prasme, 
nes priartėja prie pradžios. Šios rūšies motina yra tasai mū- 
sų būties pradas, į kurį mes visi linkstame ir iš kurio visa- 
dos semiamės jėgos savo žmogiškumui skleisti. Namai žmo- 
gui visados yra šaltinis. Ir vargas tam, kurs namų neturi. Jis 
yra, kaip tos Nietzsche's paklydusios varnos: rudeniui arti- 
nantis, jos klykia ir ūždamos lekia į miestą, tarsi miestas būtų 
jų namai. Taip ir žmogus. Todėl suprantama, kodėl O Lana, 
ta šviesioji namų sargė, stovi mūsų sąmonėje kaip mūsų 
žmogiškumo laidas. Kol pasaulyje yra gyva O Lana, tol gy- 
vas bus ir žmogiškumas, tol gyva bus ir mūsoji kultūra, nes 
ji išdygsta tiktai iš namų. Gali kultūros šakos skleistis pasau- 
lyje, bet jos šaknys keroja namuose. Sunaikinkite namus, ir 
savaime sunyks ir kultūra. Bolševizmas gerai supranta šią 
namų reikšmę, todėl pirmiausiai ir puola namų židinį. Tuo 
būdu O Lana virsta kultūrinės dvasios saugotoja. Ji saugo, 
kad mes neatkristume į laukinius instinktus, kurie graso už- 
gesinti bet kokią kūrybinę ugnį. Šeimos motina, saugojanti 
namų židinio ugnį, yra pirmykštė mūsų žmogiškojo gyve- 
nimo versmė. 


4. Sesuo Filomena 


Ją aprašo Axelis Munthe savo veikaluose „San Michelės 
knyga“, „Žmonės ir žvėrys“. Šis švedų gydytojas ir sieloje 
poetas susitiko seserį Filomeną Paryžiuje dar savo studijų 
metu. Ji tarnavo Misericordia ligoninėje. Ji buvo tyli ir išba- 
lusi. Vienuolės nuometas jos veidą darė dar baltesnį. Tačiau 
ji buvo nepaprastai meili ligoniams: atsiliepdavo į kiekvie- 
ną jų šauksmą, patarnaudavo jiems kiekviena proga, paglo- 
bodavo ir suramindavo juos kiekvieną sunkesnę valandą. Li- 
goniai jai buvo kaip kūdikiai, nepajėgūs, silpni, todėl para- 
mos bei pagalbos reikalingi. Ir tarp jų ji vaikštinėdavo kaip 
jų motina, - ši blyškioji sesuo Filomena. Po daugelio metų 

Axelis Munthe ją susitiko Neapolyje choleros epidemijos me- 
tu. Ji ir ten buvo atskubėjusi, nes ten siautė mirtis, ten buvo 
reikalingas paguodos žodis, ten buvo reikalingas švelnus ran- 
kos prisilietimas mirštančiųjų akims užmerkti. Ten tad bu- 
vo ir sesuo Filomena. Tačiau Axelis Munthe ją rado ne tarp 
sergančiųjų, bet jau mirties guolyje. Ji buvo užsikrėtusi ir 
merdėjo. Jos liesas kūnas jau buvo šaltas ir stingstąs. Bet jos 
akys dar buvo gyvos ir gražios. Ji pažino šį didį švedą hu- 
manistą ir stipriai suspaudė jo ranką. Tada Axelis Munthe 
pajuto, kad jis myli seserį Filomeną, myli kaip aukščiausios 
motinystės gyvą išraišką. 

Tai yra dvasinė motinystė. Ji yra atsisakiusi kūno vaisin- 
gumo, kad kuo labiausiai būtų vaisinga savo dvasia. Ji yra 
atsisakiusi savų kūdikių, kad būtų motina visiems, kurie yra 
ištikti šios žemės vargo ir priespaudos. Sesuo Filomena yra 
krikščionybės kūrinys. Prigimtas žmogiškumo išsivystymas su- 
kuria tiktai O Laną. Toliau eiti jis nebepajėgia. Bet krikščio- 
nybė pralenkia šias prigimtas žmogiškumo pastangas ir su- 
kuria dar vieną motinos tipą, patį aukščiausią, nes jau pa- 
žymėtą tyrosios dvasios ženklu. Krikščionybė sukuria seserį 
Filomeną ir tuo būdu atidaro moteriai kelią į tikrąjį dvasios 
pasaulį, nepakeisdama jos troškimo būti motina. Priešingai, 
išvystydama šį troškimą ligi pat jo gelmių, sesuo Filomena 
stovi motinystės viršūnėje. 

Štai toji daugiaveidė motina, žygiuojanti mūsų žemės ke- 
liu. Ir kiekviena moteris pasirenka vieną iš šių motinos vei- 
dų. Kiekviena moteris pasidaro arba Freiburgo dama su šu- 
neliu, arba Rachelė, arba O Lana, arba sesuo Filomena. Pa- 
sirinkimas yra nepaprastos svarbos, nes jis nulemia ne tik 
moters gyvenimo formą, bet ir jos asmenybės vertę. Moti- 
nos diena yra diena, kada šis pasirinkimas atsistoja prieš mo- 
ters akis visu savo lemtingumu, 


SUDARYTOJO PASTABOS 


Tryliktajame A. Maceinos „Raštų“ tome spausdinami ne- 
didelės apimties rašiniai, kuriuos galima įvardyti kaip pub- 
licistiką įvairiais, daugiausia religinio gyvenimo, klausimais. 
Atskirą skyrių sudaro pluoštas straipsnių, skirtų ateitininki- 
jos ideologijai ir veiklos strategijai tremties sąlygomis. Kar- 
tu čia prišlieti ir istoriosofiniai straipsniai apie tremtį, jos 
prasmę ir dvasią, apie baltų emigracijos uždavinius kultū- 
ros filosofijos požiūriu. 

Šiame tome taip pat spausdinamas didesnės apimties dar- 
bas „Laiškai mano kritikams“. Tai septynių straipsnių cik- 
las, kuriame A. Maceina polemizuoja su 1971 m. išleisto jo 
veikalo „Didieji dabarties klausimai“ recenzentų kritinėmis 
pastabomis. Šis darbas galbūt geriau įsikomponuotų rengia- 
mame naujame, keturioliktame, „Raštų“ tome, kuriame nu- 
matoma į vieną vietą surinkti svarbesnius A. Maceinos at- 
sakymus įvairiems jo raštų kritikams, tačiau kadangi pasta- 
rieji atsakymai yra tokie išsamūs, jog autoriaus argumentai 
nuveda jį į naujų problemų analizę ir įgyja atskirų straips- 
nių formą, todėl šių straipsnių ciklas čia pateikiamas kaip sa- 
varankiška dalis. 

Tomas baigiamas keletu straipsnių, kurie turėjo tilpti jau 
išleistuose A. Maceinos „Raštų“ tomuose, skirtuose atitinka- 
mai filosofinei tematikai, tačiau tuo metu, kai jie buvo ren- 
giami spaudai, sudarytojo nebuvo aptikti, nes daugelio lie- 
tuvių emigracijos periodinių leidinių apypilniai komplektai 

Lietuvos bibliotekas pasiekė vėliau. Todėl čia jie spausdina- 
mi kaip jau išleistų „Raštų“ IX-XII tomų papildymai. 

Apie trečdalis šiame tome spausdinamų straipsnių bu- 
vo paskelbti prieškario metų periodikoje, daugiausia žurna- 
luose „Ateitis“ ir „Naujoji Romuva“. Visi kiti straipsniai su- 
rinkti iš emigracijoje leistų periodinių leidinių - daugiausia 
žurnalų „Aidai“, „Ateitis“, „Į laisvę“, „Naujasis gyvenimas“ 
bei laikraščio „Draugas“ kultūrinio priedo. Tekstologiškai jie 
parengti remiantis tais pačiais principais, kurie trumpai ap- 
tarti iki šiol išleistuose A. Maceinos „Raštų“ tomuose. 


BIBLIOGRAFINĖS PASTABOS 
Religinė ir politinė publicistika 

Dabartiniai mūsų rūpesčiai - spausdinama iš: „Ateitis“, 1930, Nr. 11, 
p. 449-451. 

Moderniškumas ir konservatizmas ~ spausdinama iš: „Naujoji Romu- 
va“, 1931, Nr. 1, p. 10. 

Ut accendatur! - spausdinama iš: „Tiesos kelias“, 1938, Nr. 7/8, 
p. 527-530. 

Socialinis klausimas naujaisiais laikais - spausdinama iš: „Naujoji Ro- 
muva“, 1938, Nr. 17, p. 403. 

Krikščioniškųjų institucijų reikšmė lietuvių tautai - spausdinama iš: 
„XX amžius“, 1937, rugsėjo 29, Nr. 221(379), p. 3. 

Taktika kovoje su blogybėmis - spausdinama iš: „Aidai“, 1947, Nr. 3, 
p. 137-138. 

Neatgailėję žmonės - spausdinama iš: „Aidai“, 1949, Nr. 25, p. 184- 
185. i 

Komunizmo ekskomunika — spausdinama iš: „Aidai“, 1949, Nr. 24, 
p. 140-141. 

Katedrų lankytojai - spausdinama iš: „Ateitis“, 1950, lapkritis, 
Nr. 8(20), p. 2-3, 5. 

Titulai ir ordinai Bažnyčioje - spausdinama iš: „Aidai“, 1952, Nr. 8, 
p. 379-380. 

Jėzuitų veikimas religijoje ir dorovėjė - spausdinama iš: „Naujoji Ro- 
muva“, 1937, Nr. 36/37, p. 639-641. 

Rusiškoji kasdienybė - spausdinama iš: „Aidai“, 1953, Nr. 7, p. 331-333. 

Action Frangaise arba nacionalizmo ir katalikybės konfliktas prancūzuo- 
se ~ spausdinama iš: „Ateitis“, 1929, liepa-rugsėjis, Nr. 7/9, 
p. 320-323. 

Vienybės blūdas - spausdinama iš: „Aidai“, 1950, Nr. 7, p. 335-336. 

„Šiuo ženklu nugalėsi!“ - spausdinama iš: „Naujoji Romuva“, 1931, 
Nr. 3, p. 72. 

Kelias į krikščionybę - spausdinama iš: „Ateitis“, 1931, Nr. 11, p. 561- 
569. 

Tikėjimo krizė ir pasauliečiai - spausdinama iš: „Aidai“, 1969, Nr. 1, 
p. 7-11. 

Iš Vakarų Europos - spausdinama iš: „Ateitis“, 1932, Nr. 11, p. 539-545. 

Kristaus karalystė - spausdinama iš: „Ateitis“, 1930, Nr. 10, p. 403—409. 

Kelkis, Jeruzale! - spausdinama iš: „Ateitis“, 1931, Nr. 3/4, p. 161-165. 

Grąžinkime Šventiesiems metams jų prasmę - spausdinama iš: „Aidai“, 
1950, Nr. 5, p. 235-236. 

YMCA katalikiškuoju požiūriu — spausdinama iš: „Aidai“, 1949, 
Nr. 24, p. 132. 

Ar reikia mums misionierių? — spausdinama iš: „Aidai“, 1949, Nr. 24, 
p. 131-132. 

Ir jie buvo žmonės - spausdinama iš: „Ateitis“, 1931, Nr. 2, p. 121-122. 

Politika ir religija - spausdinama iš: „Aidai“, 1949, Nr. 26, p. 239-240. 

Bergsono santykis su katalikybė - spausdinama iš: „Aidai“, 1950, 
Nr. 5, p. 236. 

Smūgis vertybių filosofijai - spausdinama iš: „Aidai“, 1950, Nr. 2, p. 91. 

Paryžiaus kardinolas — Suhard'as - spausdinama iš: „Aidai“, 1951, 
Nr. 4, p. 187-188. 


Ateitininkija ir tremtis 


Kas yra ateitininkas? - spausdinama iš: „Ateitis“, 1949, Nr. 1(9), 
p. 16. 

„Dievas ir žmogus“ ar „Žmogus ir Dievas“? — spausdinama iš: „Atei- 
tis“, 1930, Nr. 8/9, p. 336-340. 

Duonos dialektika - spausdinama iš: „Draugas“, 1977, rugpjūčio 20. 

Ateitininkai ir gyvenamasis momentas — spausdinama iš: „Naujoji Ro- 
muva”, 1931, Nr. 9, p. 450-453. 

Ateitininkų darbai ir dienos - spausdinama iš kn.: Ateitininkų keliu: 
1911-1927-1977: žmonės, laikai, darbai. — Čikaga, 1977, p. 7-23. 

Šis straipsnis parengtas A. Maceinos laiško Ateitininkų federa- 
cijos vadui dr. Petrui Kisieliui, paskelbto laikraščio „Draugas“ 
kultūriniame priede 1974 m. spalio 5 ir 12 d., pagrindu. Taip pat 
autorius šiame straipsnyje panaudojo kai kurias mintis iš žur- 
nale „Ateitis“ (1975, Nr. 3, p. 63-72) išspausdinto savo straips- 
nio „Protestas ir tremtis“, kurį vadina „atoliepiu“ į minėto laiš- 
ko dr. P. Kisieliui skaitytojų atsiliepimus. 

Tautos pakaitalas ar papildas? — spausdinama iš: „Į laisvę“, 1973, ba- 
landis, Nr. 57(94), p. 6-26. 

Rezistencija prieš tremties dvasią — spausdinama iš: „Į laisvę“, 1954, 
kovas, Nr. 2(39), p. 1-10. 

Būsimoji mūsų veikla - spausdinama iš: „Į laisvę“, 1974, rugsėjis, 
Nr. 61(98), p. 22-45. 

Baltų emigracijos europinis uždavinys - spausdinama iš: „Į laisvę“, 
1958, gruodis, Nr. 16/17(53/54), p. 41-58. 


Laiškai mano kritikams 


1. Apie religinę literatūrą ir jos kritiką — spausdinama iš: „Draugas“, 
1972, lapkričio 04, 

2. Apie pasaulio sukūrimą iš nebūties - spausdinama iš: „Draugas“, 
1972, lapkričio 11. 

3. Apie dieviškąjį apreiškimą - spausdinama iš: „Draugas“, 1972, lap- 
kričio 18. 

4. Apie apreiškimo pilnybę Kristuje - spausdinama iš: „Draugas“, 
1972, lapkričio 25. 

5. Apie Dievą gamtoje - spausdinama iš: „Draugas“, 1972, gruo- 
džio 02. 

6. Apie Dievą istorijoje — spausdinama iš: „Draugas“, 1972, gruo- 
džio 16. 

7. Apie sąveikos filosofiją - spausdinama iš: „Draugas“, 1972, gruo- 
džio 30. 


„Raštų“ IX-XII tomų papildymai 


Rūpestis žmogumi - spausdinama iš: „Draugas“, 1973, rugsėjo 01, 08. 
Filosofija laisvės sargyboje - spausdinama iš: „Draugas“, 1975, gegu- 
žės 30. L 

Religinės kalbos klystkeliai: „Bažnyčia“ ar „Bendrija“? - spausdinama 
iš: „Draugas“, 1979, spalio 13. 

Gimtoji kalba liturgijoje - spausdinama iš: „Aidai“, 1984, Nr. 4, 
p. 197-205. 

Didžioji Konrado improvizacija ~ spausdinama iš: „Naujasis gyveni- 
mas“, 1946, balandžio 15, p. 2-4; gegužės 01, p. 2-4; gegužės 
20, p. 3; birželio 01, p. 3-4; birželio 19, p. 2. 

Daugiaveidė motinystė - spausdinama iš: „Ateitis“, 1950, gegužė, 

